(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ςΣΤ΄

Πέμπτη, 20 Μαρτίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή Ε. Χριστοδουλάκη., σελ.
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το Δημοτικό Σχολείο Αρχαίας Επιδαύρου, το 8ο Γυμνάσιο Κοζάνης, από τη Ζάμπια και Μοζαμβίκη, που φοιτούν στο Πρότυπο Εκκλησιαστικό Γυμνάσιο-Λύκειο Λαμίας « Όσιος Βησσαρίων Αγαθωνίτης», το Γυμνάσιο Κομποτίου Άρτας, το 3ο Ειδικό Δημοτικό Σχολείο Χανίων, το Δημοτικό Σχολείο Αγίου Σπυρίδωνα Άρτας, το Δημοτικό Σχολείο Αργυρούπολης Ρεθύμνου, το Δημοτικό Σχολείο Επισκοπής Ρεθύμνου και απο το Δημοτικό Σχολείο Εξοχής Θεσσαλονίκης. , σελ.
4. Αναφορά στην προανακριτική Επιτροπή, σελ.
5. Επί προσωπικού θέματος, σελ.
6. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 24 Μαρτίου το 2025., σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Προστασίας του Πολίτη «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της ?Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατουμένων σε άδεια- Ρύθμιση θεμάτων κρατουμένων σε σωφρονιστικά καταστήματα και άλλες διατάξεις»., σελ.
2. Κατάθεση πρότασης νόμου:Ο Πρόεδρος της Κοινοβουλευτικής Ομάδας «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ» και οι Βουλευτές του κόμματός του κατέθεσαν στις 19-03-2025 πρόταση νόμου: «Κατά της Χριστιανοφοβίας και κατά της προσβολής και εξύβρισης των Θείων»., σελ.
3. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Προστασίας του Πολίτη «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της. Εκσυγχρονισμός του θεσμού της ηλεκτρονικής επιτήρησης υποδίκων, καταδίκων και κρατουμένων σε άδεια. Ρύθμιση θεμάτων κρατουμένων σε σωφρονιστικά καταστήματα και άλλες διατάξεις»., σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΟΜΙΛΗΤΕΣ

Α. Αναφορά στην προανακριτική Επιτροπή:

 ΑΝΔΡΟΥΛΑΚΗΣ Ν. , σελ.
 ΒΑΤΣΙΝΑ Ε. , σελ.
 ΓΙΑΝΝΟΥΛΗΣ Χ. , σελ.
 ΔΗΜΗΤΡΙΑΔΗΣ Π. , σελ.
 ΘΕΟΧΑΡΗΣ Θ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΟΜΝΗΝΑΚΑ Μ. , σελ.
 ΚΟΝΤΗΣ Ι. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΝΤΖΟΣ Δ. , σελ.
 ΜΕΪΚΟΠΟΥΛΟΣ Α. , σελ.
 ΜΙΧΑΗΛΙΔΗΣ Σ. , σελ.
 ΜΠΑΡΚΑΣ Κ. , σελ.
 ΜΠΙΑΓΚΗΣ Δ. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΑΔΑΚΗΣ Π. , σελ.
 ΠΕΡΚΑ Θ. , σελ.
 ΠΛΕΥΡΗΣ Α. , σελ.
 ΠΟΛΑΚΗΣ Π. , σελ.
 ΡΟΥΝΤΑΣ Γ. , σελ.
 ΣΠΥΡΙΔΑΚΗ Α. , σελ.
 ΤΖΑΚΡΗ Θ. , σελ.
 ΦΑΜΕΛΛΟΣ Σ. , σελ.
 ΦΛΩΡΙΔΗΣ Γ. , σελ.
 ΧΗΤΑΣ Κ. , σελ.
 ΧΡΗΣΤΙΔΟΥ Ρ. , σελ.
 ΧΡΥΣΟΧΟΐΔΗΣ Μ. , σελ.

Β. Επί προσωπικού θέματος:

 ΚΩΝΣΤΑΝΤΟΠΟΥΛΟΥ Ζ. , σελ.
 ΜΠΑΡΚΑΣ Κ. , σελ.
 ΠΛΕΥΡΗΣ Α. , σελ.
 ΠΟΛΑΚΗΣ Π. , σελ.
 ΣΥΝΤΥΧΑΚΗΣ Ε. , σελ.

Γ. Επί διαδικαστικού θέματος:

 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΓΙΑΝΝΟΥΛΗΣ Χ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΑΡΚΟΓΙΑΝΝΑΚΗΣ Α. , σελ.
 ΜΕΤΑΞΑΣ Κ. , σελ.
 ΜΠΟΥΡΑΣ Α. , σελ.
 ΠΟΛΑΚΗΣ Π. , σελ.

Δ. Επί του σχεδίου νόμου του Υπουργείου Προστασίας του Πολίτη:

 ΑΝΔΡΟΥΛΑΚΗΣ Ν. , σελ.
 ΑΠΟΣΤΟΛΑΚΗΣ Ε. , σελ.
 ΑΡΑΜΠΑΤΖΗ Φ. , σελ.
 ΒΑΤΣΙΝΑ Ε. , σελ.
 ΒΕΛΟΠΟΥΛΟΣ Κ. , σελ.
 ΓΙΑΝΝΟΥΛΗΣ Χ. , σελ.
 ΓΙΩΡΓΟΣ Ι. , σελ.
 ΓΡΑΜΜΕΝΟΣ Β. , σελ.
 ΔΗΜΗΤΡΙΑΔΗΣ Π. , σελ.
 ΔΗΜΗΤΡΟΚΑΛΛΗΣ Ι. , σελ.
 ΖΕΜΠΙΛΗΣ Α. , σελ.
 ΗΛΙΟΠΟΥΛΟΣ Α. , σελ.
 ΘΕΟΧΑΡΗΣ Θ. , σελ.
 ΚΑΖΑΜΙΑΣ Α. , σελ.
 ΚΑΖΑΝΗ Α. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΜΕΡΟΣ Γ. , σελ.
 ΚΕΦΑΛΑ Γ. , σελ.
 ΚΕΦΑΛΑ Μ. , σελ.
 ΚΟΜΝΗΝΑΚΑ Μ. , σελ.
 ΚΟΝΤΗΣ Ι. , σελ.
 ΚΟΝΤΟΤΟΛΗ Μ. , σελ.
 ΚΟΥΡΟΥΠΑΚΗ Α. , σελ.
 ΚΥΡΙΑΖΙΔΗΣ Δ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΝΤΖΟΣ Δ. , σελ.
 ΜΑΝΩΛΑΚΟΥ Δ. , σελ.
 ΜΑΡΚΟΓΙΑΝΝΑΚΗΣ Α. , σελ.
 ΜΕΪΚΟΠΟΥΛΟΣ Α. , σελ.
 ΜΕΤΑΞΑΣ Κ. , σελ.
 ΜΙΧΑΗΛΙΔΗΣ Σ. , σελ.
 ΜΟΥΛΚΙΩΤΗΣ Γ. , σελ.
 ΜΠΑΡΚΑΣ Κ. , σελ.
 ΜΠΙΑΓΚΗΣ Δ. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΥ Ι. , σελ.
 ΠΑΠΑΔΑΚΗΣ Π. , σελ.
 ΠΑΠΑΗΛΙΟΥ Γ. , σελ.
 ΠΑΠΑΣ Θ. , σελ.
 ΠΑΠΑΣΩΤΗΡΙΟΥ Σ. , σελ.
 ΠΕΡΚΑ Θ. , σελ.
 ΠΛΕΥΡΗΣ Α. , σελ.
 ΠΟΛΑΚΗΣ Π. , σελ.
 ΠΟΥΛΑΣ Α. , σελ.
 ΡΟΥΝΤΑΣ Γ. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΑΜΑΤΗΣ Γ. , σελ.
 ΣΤΙΓΚΑΣ Β. , σελ.
 ΣΥΝΤΥΧΑΚΗΣ Ε. , σελ.
 ΤΖΑΚΡΗ Θ. , σελ.
 ΤΟΥΡΝΑΣ Ε. , σελ.
 ΦΑΜΕΛΛΟΣ Σ. , σελ.
 ΦΛΩΡΙΔΗΣ Γ. , σελ.
 ΦΩΤΟΠΟΥΛΟΣ Σ. , σελ.
 ΧΑΡΙΤΣΗΣ Α. , σελ.
 ΧΑΤΖΗΔΑΚΗΣ Δ. , σελ.
 ΧΗΤΑΣ Κ. , σελ.
 ΧΟΥΡΔΑΚΗΣ Μ. , σελ.
 ΧΡΗΣΤΙΔΟΥ Ρ. , σελ.
 ΧΡΥΣΟΧΟΐΔΗΣ Μ. , σελ.
 ΨΥΧΟΓΙΟΣ Γ. , σελ.

Ε. ΠΑΡΕΜΒΑΣΕΙΣ:

 ΓΕΩΡΓΑΝΤΑΣ Γ. , σελ.
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϟΣΤ΄

Πέμπτη 20 Μαρτίου 2025

Αθήνα, σήμερα στις 20 Μαρτίου 2025, ημέρα Πέμπτη και ώρα 9.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι, συνάδελφοι καλημέρα, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-3-2025 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϟE΄συνεδριάσεώς του, της Τετάρτης 19 Μαρτίου 2025, σε ό,τι αφορά την ψήφιση στο σύνολο του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail

B. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι έχω να κάνω τις εξής ανακοινώσεις προς το Σώμα.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Προστασίας του Πολίτη: «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της –Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατουμένων σε άδεια - Ρύθμιση θεμάτων κρατουμένων σε σωφρονιστικά καταστήματα και άλλες διατάξεις».

Ο Πρόεδρος της Κοινοβουλευτικής Ομάδας της Ελληνικής Λύσης-Κυριάκος Βελόπουλος» και οι Βουλευτές του κόμματός του κατέθεσαν στις 19-3-2025 πρόταση νόμου: «Κατά της Χριστιανοφοβίας και κατά της προσβολής και εξύβρισης των Θείων».

Παραπέμπεται στην αρμόδια Διαρκή Επιτροπή.

Ο Βουλευτής του ΠΑΣΟΚ - Κινήματος Αλλαγής κ. Εμμανουήλ Χριστοδουλάκης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Επίσης ο Βουλευτής Χανίων κ. Νότης Μηταράκης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της - Εκσυγχρονισμός του θεσμού της ηλεκτρονικής επιτήρησης υποδίκων, καταδίκων και κρατουμένων σε άδεια - Ρύθμιση θεμάτων κρατουμένων σε σωφρονιστικά καταστήματα και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 14 Μαρτίου 2025 τη συζήτηση και ψήφιση του σχεδίου νόμου σε μία έως δύο συνεδριάσεις ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας, ο κ. Ευστάθιος Κωνσταντινίδης.

Ορίστε, κύριε Κωνσταντινίδη, έχετε τον λόγο.

Παρακαλώ, να ανοίξει το σύστημα της ηλεκτρονικής εγγραφής ομιλητών.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Σας ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, ένα σχέδιο νόμου που με τα διακόσια δεκατρία άρθρα του αναδιαρθρώνει μετά από είκοσι πέντε χρόνια το Αρχηγείο και τις κεντρικές υπηρεσίες της Ελληνικής Αστυνομίας, ώστε να είναι σε θέση να ανταποκριθεί στις νέες προκλήσεις, να προβλέπει και να σχεδιάζει σύμφωνα με τις εξελίξεις, να βρίσκεται πιο κοντά στις κοινωνικές ανάγκες, ένα νομοσχέδιο που αναβαθμίζει την εκπαίδευση, προικίζοντας με αυτοτέλεια και αυτονομία την Αστυνομική Ακαδημία, αλλά και ενισχύοντάς την με σύγχρονα διοικητικά και ακαδημαϊκά εργαλεία, που επιλύει ευάριθμα εργασιακά, βαθμολογικά, υπηρεσιακά και οικονομικά ζητήματα που αφορούν στο προσωπικό της Ελληνικής Αστυνομίας, της Πυροσβεστικής και του σωφρονιστικού συστήματος, που αλλάζει δραστικά το πλαίσιο του εγκλεισμού, της έκτισης ποινών, των μεταγωγών κρατουμένων, της ηλεκτρονικής επιτήρησης υπόδικων και κατάδικων, που ιδρύει για πρώτη φορά γενική γραμματεία προστασίας κρίσιμων οντοτήτων για την ανθεκτικότητα νευρολογικών κρατικών δομών και λειτουργιών, που λίγο-πολύ επεμβαίνει σε όλα τα στάδια αντιμετώπισης του εγκληματικού φαινομένου, αποτελεί αναμφίβολα μία μεταρρυθμιστική πρωτοβουλία που τελικά επιβεβαιώνει την ανάγκη για διαρκή θεσμική και λειτουργική, αλλά εν προκειμένω και επιχειρησιακή, αναβάθμιση όλων των τομέων του κράτους σε αντιστοιχία με τις ταχύτατα μεταβαλλόμενες κοινωνικές εξελίξεις.

Ειδικότερα για την ΕΛ.ΑΣ. αρκεί να διατρέξει κανείς τα περιεχόμενα του νομοσχεδίου, κυρίως τα κεφάλαια που αναφέρονται στις υπηρεσίες της, για να αντιληφθεί την πολλαπλότητα των αντικειμένων. Αυτό που μας είναι ήδη γνωστό κατά την κοινή πείρα, ότι πρακτικά δεν υπάρχει προσωπική, οικογενειακή, συλλογική, κοινωνική λειτουργία, έκφραση ή εκδήλωση, δικαίωμα ατομικό ή κοινωνικό, περιουσιακό ή άλλο, χώρος οικιακός, εργασιακός ή δημόσιος, δεν υπάρχει επικοινωνία, συναλλαγή, δίκτυο, συγκοινωνιακό μέσο, αθλητικό γεγονός, δεν υπάρχει δομή και θεσμός και ό,τι μπορεί να φανταστεί κανείς που δεν χρήζει αστυνομικής προστασίας και κάλυψης.

Από την άλλη ας αναλογιστούμε και την ποικιλία των πηγών, ένα τροχαίο, μία διαδήλωση, μία κλοπή, έναν φόνο, ένα εργατικό ατύχημα, ένα ηλεκτρονικό έγκλημα, ένα οικογενειακό αδίκημα μέχρι μία τρομοκρατική επίθεση που μπορεί να απαιτήσουν την επέμβαση της αστυνομικής δύναμης, αλλά και ένα παιδί που δέχεται παρενόχληση, μια έγκυος που χρειάζεται μία διακομιδή, ένας υπερήλικας που χάθηκε, ίσως χρειαστούν τη συνδρομή ενός αστυνομικού. Σε συνθήκες νομιμότητας ή παραβατικότητας αδιακρίτως η Αστυνομία καλείται να είναι παρούσα.

Η περιγραφή, κυρίες και κύριοι συνάδελφοι, δεν στοχεύει μόνο στο να αναδείξουμε το εύρος των ζητημάτων με τα οποία είναι επιφορτισμένος ο θεσμός και οι άνθρωποι που τον υπηρετούν, αλλά και την πολυπλοκότητά του, ενός οργανισμού που συνήθως έχει απρόσωπο ή καμουφλαρισμένο αντίπαλο ένα ακραίο φυσικό γεγονός, ανθρώπινη αμέλεια ή δόλια συμπεριφορά, το οργανωμένο έγκλημα ημεδαπό και πολυεθνικό. Ένα οικοδόμημα του οποίου η δομή, η οργάνωση και η λειτουργία δεν προσφέρονται για πρόχειρες και βιαστικές αλλαγές, αλλά για μελετημένες και σχεδιασμένες παρεμβάσεις και βελτιώσεις.

Οι επισημάνσεις αυτές απευθύνονται και απαντούν στην εύκολη καμιά φορά κριτική, που ακούστηκε και στο πλαίσιο της επεξεργασίας του σχεδίου νόμου της συζητούμενης θεσμικής και λειτουργικής αναδιοργάνωσης της Ελληνικής Αστυνομίας, αλλά και στην περιπτωσιολογική επίκληση καταγγελιών ή περιστατικών μέσα από το αστυνομικό ρεπορτάζ, που πολλές φορές αδικούν την πραγματικότητα και επιτείνουν ίσως αχρείαστα την αμφισβήτηση της κοινωνίας απέναντι στον θεσμό της Αστυνομίας. Έχουν ασφαλώς και τα παραδείγματα την αξία τους ακόμα και στην παρούσα συζήτηση όταν όμως μπορούν να στοιχειοθετήσουν μία πρόταση για τη θεσμική βελτίωση και αναβάθμιση των υπηρεσιών, αλλά πάντως όχι όταν γίνονται επιχείρημα για να δείξουν μία δήθεν γενικευμένη εικόνα κρατικής βίας, υπερβάλλουσας καταστολής και ανεξέλεγκτης εγκληματικότητας σήμερα στη χώρα μας.

Φυσικά και υπάρχουν αδυναμίες, παθογένειες, στρεβλώσεις και άρα περιθώρια βελτίωσης. Αλλιώς δεν θα χρειαζόμασταν καμία αλλαγή ούτε τη συζητούμενη. Υπάρχουν όμως και μετρήσιμοι δείκτες που μπορούν να αποδείξουν την αναγκαιότητα, αλλά και την αποτελεσματικότητα κάποιων παρεμβάσεων, όπως είναι και τα στοιχεία που ανέδειξε ο κύριος Πρωθυπουργός στη χθεσινή επίσκεψή του, κύριε Υφυπουργέ, στη νεοπαγή Διεύθυνση Αντιμετώπισης Οργανωμένου Εγκλήματος, του λεγόμενου ελληνικού FBI, που μέσα σε σύντομο χρόνο έχει πετύχει την εξάρθρωση μεγάλων κυκλωμάτων και τη διαλεύκανση πολλών σοβαρών υποθέσεων.

Δεν θέλω, κυρίες και κύριοι συνάδελφοι της Αντιπολίτευσης, να αδικήσω τη δημιουργική συζήτηση που προηγήθηκε και κάποιες εύστοχες παρεμβάσεις που κατατέθηκαν από κόμματα και φορείς. Και με την ευκαιρία να πω ότι συμφωνώ με την επισήμανση του εισηγητή του ΠΑΣΟΚ για την ανάγκη αναβάθμισης των δομών και των υπηρεσιών σε όλα τα επίπεδα της αντεγκληματικής πολιτικής που απευθύνονται στα άτομα με αναπηρίες σε ευθυγράμμιση με τις προτάσεις της ομοσπονδίας τους. Δεσμεύομαι φυσικά να απασχολήσουν και την οικεία Επιτροπή Σωφρονιστικού Συστήματος στην οποία έχω την τιμή να προεδρεύω.

Αυτή και άλλες προτάσεις, κύριε Υφυπουργέ, που κατατέθηκαν μπορούν να αξιοποιηθούν στην παρούσα ή και σε κάποια επόμενη διαδικασία, όπως και κάποιες παρατηρήσεις και επισημάνσεις ιδίως από τους εκπροσώπους των εργαζομένων στην Αστυνομία, στην Πυροσβεστική και στο σωφρονιστικό σύστημα από το οικείο φυσικά κάθε φορά Υπουργείο. Παρατηρήσεις που όμως σε καμία περίπτωση δεν αναιρούν την αξία της νομοθετικής πρωτοβουλίας που μάλιστα έτυχε ευρύτατης αποδοχής από τους φορείς που συμμετείχαν στην επεξεργασία του σχεδίου νόμου όχι μόνο επί της αρχής, αλλά και σε ειδικότερα ζητήματα τα οποία αντιμετώπισε και τα οποία κλήθηκε να βελτιώσει.

Ενδεικτικά θυμίζω τη θερμή επιδοκιμασία από τους εκπροσώπους των αστυνομικών για τα άρθρα 125 για την εισαγωγή στις σχολές της Αστυνομικής Ακαδημίας, τα άρθρα 161 και 162, 163 για τη βαθμολογική προαγωγή θανόντος ένστολου και την παροχή οικονομικών βοηθημάτων σε συγγενείς και συζύγους. Το άρθρο 202 για την αναγνώριση χρόνου μετοχικής σχέσης στο Μετοχικό Ταμείο Στρατού, όπως ισχύει και στις Ένοπλες Δυνάμεις. Το άρθρο 35 για τη δημιουργία Κέντρου Εκπαίδευσης Πρώτων Βοηθειών και Τραύματος με την επισήμανση - επιφύλαξη που διατυπώθηκε για τη μεταφορά των ιατρείων σε στρατιωτικά νοσοκομεία, που όμως αφορά άλλο σχέδιο νόμου. Τη θετικότατη επίσης γνώμη και του πολιτικού προσωπικού του Υπουργείου που χαιρέτισε τη νομοθετική πρωτοβουλία που θα επιφέρει, μας είπαν, σημαντικές αλλαγές στη δομή της Ελληνικής Αστυνομίας και αποσκοπεί στην αναβάθμιση του προσωπικού και των υπηρεσιών.

Τον πρόεδρο της ΕΠΑΝΟΔΟΥ που έκρινε ότι το νομοσχέδιο κινείται στη σωστή κατεύθυνση για την κοινωνική επανένταξη ανθρώπων που έχουν φυλακιστεί ενώ, ιδιαίτερα, θετική άποψη εξέφρασε και για το νέο ευεργετικό τρόπο υπολογισμού των ημερών εργασίας και εκπαίδευσης κατά την έκτιση. Ας θυμηθούμε ότι διατάξεις αυτού του σχεδίου νόμου, επεμβαίνουν με καινοτόμο τρόπο και σε αυτό το πεδίο. Θετικά εκφράστηκε και για την επέκταση του θεσμού της ηλεκτρονικής επιτήρησης με βραχιολάκι, το γνωστό βραχιολάκι, όπου θυμίζω, το νομοσχέδιο φέρνει την καθολική και με κρατική δαπάνη εφαρμογή του, μια πολύ σημαντική παρέμβαση που έρχεται, αφενός, να αποσυμφoρήσει τις φυλακές, τα καταστήματα κράτησης, αφετέρου, να εναρμονιστεί με το ευρωπαϊκό πλαίσιο .

Τον πρόεδρο των σωφρονιστικών υπαλλήλων, που έκρινε συνολικά θετικό το νομοσχέδιο ενώ, ειδικότερα, επιδοκίμασε τις ρυθμίσεις για το άρθρο 178 που διευρύνει το πλαίσιο μεταγωγής σε αγροτικά καταστήματα, άλλη μία κινούμενη στη φιλελεύθερη κατεύθυνση διάταξη. Επίσης για το άρθρο 179 με τη δημιουργία των αιθουσών τηλεδιασκέψεων όπου –προσέξτε- μέσα στα καταστήματα κράτησης, σε διακριτούς όμως χώρους, θα μπορούν να συμμετέχουν σε δικονομικές διαδικασίες μέσω τηλεδιασκέψεων οι κρατούμενοι. Τι σημαίνει αυτό; Εξοικονόμηση πόρων, εξοικονόμηση σε ανθρωποώρες, αποτροπή αναβολών στις εκδικάσεις υποθέσεων και άρα, πολύ ευεργετικές επιπτώσεις σε όλο το σύστημα. Επίσης, θετικά, εκφράστηκε για τον ευεργετικό υπολογισμό της εργασίας των κρατουμένων.

Θετική και η Ομοσπονδία Υπαλλήλων Εξωτερικής Φρούρησης για τα άρθρα 189 και 190, με τις διάφορες επισημάνσεις.

Επίσης, ο Συνήγορος του Πολίτη στη θετική κατεύθυνση αξιολόγησε και αυτός το συζητούμενο σχέδιο νόμου, το άρθρο 13 και τη δημιουργία της Διεύθυνσης Δεοντολογίας και Εσωτερικού Ελέγχου, το άρθρο 157 για την παράδοση του ατομικού οπλισμού αστυνομικού σε βάρος του οποίου έχει γίνει καταγγελία για ενδοοικογενειακή βία. Το άρθρο 178 για τις προϋποθέσεις μεταγωγής σε αγροτικές φυλακές και τη διεύρυνση των κρατουμένων, οι οποίοι μπορούν να μεταχθούν εκεί, με κάποιον έτσι προβληματισμό που εξέφρασε για το κλειστό τμήμα της αγροτικής φυλακής και τον κίνδυνο δημιουργίας δύο επιπέδων, δύο κατηγοριών κρατουμένων.

Επιπλέον, οι εκπρόσωποι εργαζομένων στο Πυροσβεστικό Σώμα επιδοκίμασαν την επέκταση από το εξάμηνο στο οκτάμηνο. Ζήτησαν, βεβαίως, τη μονιμοποίηση των συμβασιούχων, αλλά και την έγκαιρη διαδικασία πρόσληψης.

Τέλος, ο εκπρόσωπος της Εθνικής Επιτροπής για τα Δικαιώματα του Ανθρώπου είχε κολακευτικά σχόλια για την αναδιοργάνωση και εξειδίκευση των διευθύνσεων και τμημάτων της Ελληνικής Αστυνομίας, καθώς, μας είπε αποτυπώνονται πλέον οι αρμοδιότητες και η αντίστοιχη λογοδοσία των αρχών, η οποία είναι αναγκαία σε μια δημοκρατική κοινωνία και ένα σύγχρονο κράτος δικαίου, ενώ για τη Διεύθυνση Κοινωνικής Αστυνόμευσης, μια ακόμα καινοτομία που εισάγει το νομοσχέδιο, η ΕΕΔΑ μας είπε ότι οι ρυθμίσεις κινούνται σε θετική κατεύθυνση, ενώ ενδυναμώνεται και η ανεξαρτησία της υπηρεσίας.

Ομοίως, θετικά, τάχτηκε για την Αστυνομική Ακαδημία και για τον εκσυγχρονισμό της δομής και της λειτουργίας της στην απόκτηση αυτονομίας και αυτοτέλειας. Καλωσόρισε, λοιπόν, και αυτός την πλήρη εφαρμογή της ηλεκτρονικής επιτήρησης, αλλά και τον ευεργετικό υπολογισμό στην έκτιση με βάση τη φύση και τη δυσκολία της εργασίας.

Να μην ξεχάσω ακόμα και την Ομοσπονδία των Ζωοφιλικών Σωματείων Ελλάδος, οι οποίοι με έγγραφό τους σημείωσαν ότι ο φορέας τους χαιρετίζει ολόθερμα τη νομοθετική πρωτοβουλία και θεωρεί ότι αποτελεί ένα θετικότατο μέτρο καθώς, η ΕΛ.ΑΣ. αναλαμβάνει επιπλέον ευθύνες και ενισχύονται οι προσπάθειες για την προστασία των ζώων και την καταπολέμηση της εγκληματικότητας σε βάρος τους.

Και το λέω αυτό, κυρίες και κύριοι συνάδελφοι, διότι, θα πρέπει πάντα να θυμόμαστε ότι μία στοχευμένη, μια εστιασμένη παρέμβαση, μπορεί να έχει πολύ θετικό αντίκτυπο σε μία κατηγορία συμπολιτών μας.

Μετά τη νομοτεχνική ανάλυση που προηγήθηκε, κυρίες και κύριοι συνάδελφοι, στις συνεδριάσεις των επιτροπών, επέλεξα σήμερα αυτού του είδους την πιο, αν θέλετε, ζουμερή παρουσίαση αντί της στεγνής παράθεσης των αλλαγών που φέρνει το σχέδιο νόμου, διότι αυτή ενσωματώνει και τις απόψεις των ανθρώπων που δρουν μέσα στο ρυθμιζόμενο περιβάλλον, για να αναδείξω έτσι το εύρος των παρεμβάσεων.

Να προσθέσω, βέβαια, οφείλω να προσθέσω σε αυτές, τις ρυθμίσεις για τα όπλα όπου είπαμε, ναι, υπάρχει μία -αν θέλετε- πιο αυστηρή αντιμετώπιση αλλά ας μην ξεχνάμε τη σταθερά αυξημένη εμφάνιση τέτοιων παραβατικών συμπεριφορών και ας μην ξεχνάμε, επίσης, ότι η οπλοκατοχή οδηγεί σε οπλοχρησία και η οπλοχρησία στην τέλεση βαρύτατων εγκλημάτων, κακουργημάτων. Επίσης, διατάξεις για τη μετανάστευση, για την τρομοκρατία και το οργανωμένο έγκλημα.

Θέλω μέσα από αυτήν την παράθεση που γίνεται συγκριτικά με τις τοποθετήσεις των φορέων, να αναδείξω και την ποιοτική αξία των διατάξεων, μέσα από την επιδοκιμασία και αναγνώρισή τους, όχι μόνο από τους εργαζόμενους σε αυτούς τους τομείς, αλλά και από ανεξάρτητες και εποπτικές αρχές.

Δηλαδή, θα πει κάποιος δεν είχαν παρατηρήσεις, δεν διατύπωσαν ενστάσεις, δεν ζήτησαν προσθήκες; Ασφαλώς! Δεν πρέπει, όμως, να ξεχνάμε τους διακριτούς αλλά και συμπληρωματικούς ρόλους μας στη συνολική και συνθετική προσπάθεια για την αναβάθμιση του πλαισίου της αντεγκληματικής πολιτικής σε όλα τα επίπεδα της οποίας έρχεται να εισφέρει θετικές παρεμβάσεις η συζητούμενη νομοθετική πρωτοβουλία.

Θα κλείσω, όπως, περίπου και στη δεύτερη ανάγνωση, κυρίες και κύριοι συνάδελφοι, λέγοντας ότι με τούτο και με κάθε σχέδιο νόμου δεν φαντάζεται κανείς ότι θα πετύχει την πλήρη εξυγίανση ενός τομέα, εν προκειμένω, την εξάλειψη της εγκληματικότητας ούτε φιλοδοξεί, φυσικά, το συζητούμενο να θεραπεύσει τα αίτια της εγκληματογένεσης.

Στοχεύει, όμως, βάσιμα στο να αναβαθμίσει τις δομές, να εκσυγχρονίσει τις υπηρεσίες, να εκπαιδεύσει και να καταρτίσει το ανθρώπινο δυναμικό που υπηρετεί αυτούς τους στόχους. Αποσκοπεί, μέσα από την αποτελεσματικότερη λειτουργία της Αστυνομίας, να εκπέμψει μηνύματα πρόληψης και αποτροπής και τελικά, να ενισχύσει το αίσθημα ασφάλειας των συμπολιτών μας που αποτελεί δείκτη με ευρύτερη αξία για την πρόοδο της χώρας.

Γι’ αυτό σας καλώ, να το υπερψηφίσετε αν όχι στο σύνολό του, τις περισσότερες διατάξεις.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και για τη συνέπεια στον χρόνο.

Καλείται τώρα στο Βήμα ο εισηγητής του ΠΑΣΟΚ - Κινήματος Αλλαγής, κ. Γεώργιος Μουλκιώτης.

Ορίστε, κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, εξαρχής θα πω ότι καλό είναι να σταματήσει αυτή η ανούσια επικοινωνιακή λογική της Κυβέρνησης. Χθες θυμήθηκε ο κύριος Πρωθυπουργός να επισκεφθεί τη Διεύθυνση Αντιμετώπισης Οργανωμένου Εγκλήματος. Για εμάς δεν χρειάζονται αυτά, για μας χρειάζεται να υπάρχουν σαφή, συγκεκριμένα αποτελέσματα και σωστή οργάνωση της Ελληνικής Αστυνομίας.

Κύριε Υπουργέ, χαίρομαι που είστε εδώ γιατί μας είχατε υποσχεθεί ότι θα απαντήσετε σε όλα τα ζητήματα που θα μπουν στην επιτροπή και τα πολιτικά ζητήματα, τα οποία έχετε σημειώσει και θέλετε, μάλιστα, όπως είπατε στην Αντιπολίτευση, και τη συμμετοχή μας στη συζήτηση. Δυστυχώς μέχρι χτες και στη δεύτερη ανάγνωση δεν ήρθατε και ελπίζουμε σήμερα, σε σημαντικά ζητήματα που τέθηκαν από πλευράς μας και την υπόλοιπη Αντιπολίτευση, να μας πείτε και τις απόψεις σας.

Εμείς θεωρούμε ότι η φερόμενη αναδιοργάνωση της Ελληνικής Αστυνομίας αποδεικνύεται σαν επιστέγασμα μιας υπερσυγκέντρωσης εξουσιών και υπηρεσιών στο κέντρο, δηλαδή στην υψηλότερη βαθμίδα -και το είπαμε και στις επιτροπές- στον αρχηγό. Το κρίνουμε αυτό σαν απόλυτα αντιμεταρρυθμιστικό και δυστυχώς, φανερώνει ότι όχι μόνο δεν υπάρχει μεταρρύθμιση με αυτό τον τρόπο, υπάρχει αντιμεταρρύθμιση ή ψευδομεταρρύθμιση.

Η υπερσυγκέντρωση αυτή, η οποία παρατηρείται, κινείται σε αντίθετη κατεύθυνση και από τα διεθνώς παραδεδεγμένα μοντέλα, τις σύγχρονες μορφές διοίκησης και εγείρει σοβαρότατα ερωτήματα για τους λόγους που γίνεται η νομοθέτηση.

Δεν εμπιστεύεστε -ερωτώ πάλι- τα κατώτερα κλιμάκια διοίκησης ή θέλετε τον απόλυτο έλεγχο των υπηρεσιών μόνο σε υψηλότερο επίπεδο διοίκησης; «Επιτελικά» θα διορθωθεί πάλι ό,τι υπάρχει στο Υπουργείο Προστασίας του Πολίτη; Δεν υπάρχει αντιληπτή η νοσηρότητα και η αναποτελεσματικότητα αυτού του μοντέλου της διοίκησης; Και κάποια στιγμή μήπως πρέπει να σταματήσει και αυτός ο εναγκαλισμός της κυβερνητικής εξουσίας με τη διοίκηση; Γιατί δεν θα επέλθει ο εκσυγχρονισμός αλλάζοντας ονομασίες θέσεων και επιτελείου όταν απουσιάζουν σύγχρονα μοντέλα και εργαλεία συντονισμού και επιχειρησιακής αποτελεσματικότητας.

Δεν εισάγεται τίποτε καινούργιο, τίποτε το καινοτόμο και τίποτα λειτουργικό, αλλά υπάρχει συρραφή διατάξεων που αφορούν μετονομασία και μόνο υψηλών επιτελικών επιπέδων διοίκησης χωρίς τροποποίηση αρμοδιοτήτων και επιπέδων διοίκησης.

Η μόνη καινοτομία που συνεχώς επαναλαμβάνεται είναι η εμμονή στον συγκεντρωτισμό -επαναλαμβάνω και εγώ-, που χαρακτηρίζει συνολικά την Κυβέρνηση και υπαγωγή όλων των κρίσιμων υπηρεσιών απ’ ευθείας στον Αρχηγό, κάτι που αντίκειται σε κάθε περίπτωση στις αρχές που προείπα.

Αναφορικά με τη Διεύθυνση της Κοινωνικής Αστυνόμευσης, δεν ξέρω αν ήταν η ονοματοθεσία σε σχέση με αυτό κοινοτική, που και στη διεθνή βιβλιογραφία αναφέρεται ως κοινοτική αστυνόμευση.

Είναι, λοιπόν, αυτό μια καινοτομία, κύριε Υπουργέ, ή είναι αργοπορία ίσως -και θα πω γιατί- όταν παρατηρείται εκτροχιασμός ενδοοικογενειακών επεισοδίων με τα στατιστικά στοιχεία για ενδοοικογενειακή βία να αποτυπώνουν μια ακόμα χρονιά αποκαρδιωτικά αποτελέσματα παρά τις όποιες προσπάθειες για τον περιορισμό του φαινομένου -και έχουμε αυξήσεις που φτάνουν το 87% στα περιστατικά τα σχετικά-, όταν ο χάρτης βίας των ανηλίκων είναι ιδιαίτερα δυστοπικός με στοιχεία που σοκάρουν, αφού δεν παρατηρείται μόνο αύξηση καταγγελθέντων περιστατικών, αλλά και αύξηση της έντασης του φαινομένου; Ευελπιστούμε ότι και με αυτή τη σημαντική καθυστέρηση η Διεύθυνση η σχετική τηρώντας πρωταρχικά προληπτικό και ενημερωτικό ρόλο να επιτελέσει σωστά το έργο της.

Σε αυτό το σημείο επαναλαμβάνω σήμερα, κυρίες και κύριοι συνάδελφοι, για τρίτη φορά την πρότασή μας να συσταθεί Γραφείο Πρόληψης και Αντιμετώπισης Σεξουαλικής Βίας για τα στελέχη των Σωμάτων Ασφαλείας, καθώς και Τμήματος Ισότητας, Πρόληψης και Αντιμετώπισης της Σεξουαλικής Βίας που δεν υπάρχει στο Υπουργείο Προστασίας του Πολίτη. Αντιθέτως, υπάρχει στο Υπουργείο Εθνικής Άμυνας από 8 Μαρτίου του 2023. Ισχυρίζεστε ότι στην Ελληνική Αστυνομία και το Υπουργείο Προστασίας του Πολίτη αποτελεί πάγια πεποίθηση η μηδενική ανοχή σε ζητήματα που αφορούν την αξιοπρέπεια του ανθρώπου και περιστατικά έμφυλης βίας, παρενοχλήσεων και εργασιακού mobbing. Για τον λόγο αυτό μια τέτοιας υπηρεσίας σύσταση, κατά τη γνώμη μας, θα αντιμετωπίσει τέτοια περιστατικά με την ανάλογη σπουδαιότητα.

Επαίρεστε, πέραν τούτου, ότι νομοθετείτε μέτρα αξιολόγησης και αξιοποίησης του ανθρώπινου δυναμικού. Εμείς θα θέλαμε να μας υποδείξετε σε ποια μέτρα αναφέρεστε, σε ποια σημεία του νομοσχεδίου υπάρχουν μέτρα για σύγχρονη αξιολόγηση του προσωπικού και ιδιαίτερα των αξιωματικών. Από την ίδρυση της Ελληνικής Αστυνομίας, από το 1984 μέχρι σήμερα, το φαινόμενο της διαφθοράς σε αστυνομικό σώμα συνεχίζει να απασχολεί σε σοβαρές υποθέσεις, οι οποίες υποδηλώνουν ότι η αστυνομική διαφθορά παρά τις μεγαλοστομίες για πάταξή της δεν έχει εξαλειφθεί. Οι συνεχείς αποκαλύψεις επίορκων αστυνομικών που αμαυρώνουν την εικόνα του σώματος συμπληρώνουν το παζλ της Ελληνικής Αστυνομίας, που μοιάζει προβληματική να διατηρήσει την ηθική ακεραιότητα του θεσμού.

Κύριε Υπουργέ, δυστυχώς η διαφθορά δεν είναι απλώς συστημική. Σύμφωνα με τα στοιχεία της Υπηρεσίας Εσωτερικών Υποθέσεων της Ελληνικής Αστυνομίας, κατά τη διετία 2022 - 2023 πάνω από χίλιες εξακόσιες πενήντα καταγγελίες είχαν εξετασθεί και αφορούσαν οκτακόσιους πενήντα αστυνομικούς, διακόσιες σαράντα υποθέσεις δωροδοκίας, εκατό υποθέσεις κατάχρησης εξουσίας.

Οι πέντε πιο μεγάλες ίσως είναι: Η υπόθεση δωροδοκίας στο Τμήμα Αλλοδαπών το 2021. Ένας ανώτερος αξιωματικός και τέσσερις αστυνομικοί κατηγορήθηκαν για χρηματισμό, προκειμένου να δώσουν άδειες σε αλλοδαπούς. Το 2022 το σκάνδαλο διακίνησης ναρκωτικών στη βόρεια Ελλάδα. Αστυνομικοί συνεργάζονται με εγκληματική οργάνωση για διακίνηση μεγάλων ποσοτήτων ναρκωτικών. Εξαρθρώθηκε το κύκλωμα. Εντοπίστηκε εμπλοκή υψηλόβαθμων αξιωματικών. Το 2023 η καταγγελία για συμμετοχή αστυνομικών σε κυκλώματα λαθρεμπορίας καυσίμων. Αποκαλύφθηκε ότι οι αστυνομικοί διευκόλυναν διακίνηση λαθραίων καυσίμων αποκομίζοντας τεράστια κέρδη. Το 2024 η κάλυψη παράνομων καζίνο, συλλήψεις σε κύκλωμα παράνομων τυχερών παιχνιδιών. Το 2022 - 2024 η υπόθεση της «Greek Mafia», το σκάνδαλο της «Greek Mafia», που αποκαλύπτει διασύνδεση αστυνομικών με ισχυρά εγκληματικά δίκτυα. Υψηλόβαθμοι και χαμηλόβαθμοι αξιωματικοί εμπλέκονται στη διακίνηση ναρκωτικών, προστασία εγκληματικών επιχειρήσεων και εκβιασμών. Οι συλλήψεις περιελάμβαναν και στελέχη που συνεργάζονταν με μεγαλοεπιχειρηματίες για παράνομες δραστηριότητες αποκαλύπτοντας μια βαθιά ριζωμένη διαφθορά.

Και μετά από αυτά και πόσα ακόμα, ποιο μέτρο προβλέπεται σε αυτό το νομοσχέδιο για αυτή τη διαφθορά; Απλώς τι γίνεται;

Έχουμε τη γνώμη, κύριε Υπουργέ, ότι ανακυκλώνετε διαρκώς στερεότυπα γραφειοκρατικής λειτουργίας χωρίς ένα μέτρο μετρήσιμης απόδοσης στη βάση μετρήσιμων στόχων μετά από εγκληματολογική έρευνα σε κάθε επίπεδο για να υπάρχει μια επιστημονική προσέγγιση και μια πιο επιμελημένη δραστηριότητα στο θέμα.

Η Ελληνική Αστυνομία αποτελεί θεσμό που βρίσκεται καθημερινά εμπλεκόμενο στην ιδιωτική και δημόσια σφαίρα διεξάγοντας χιλιάδες «μικρούς πολέμους» και για αυτούς τους λόγους η κοινωνία θέτοντάς τη στο μικροσκόπιο θα πρέπει να βλέπει το Σώμα άξιο εμπιστοσύνης που αποπνέει μόνο ασφάλεια.

Και, βέβαια, μετά τη διαφθορά, που είπαμε πώς δημιουργείται και πώς γίνεται, εσείς διατείνεστε ότι δεν θα υπάρχουν άβατα και εγκληματικές οργανώσεις πέραν του νόμου. Πώς, λοιπόν, θα μας εξηγήσετε τα προβλήματα αυτά τα οποία έχουν μέχρι τώρα υπάρξει σε επίπεδο αποτυχίας στην καταπολέμηση της βαριάς και οργανωμένης εγκληματικότητας, όταν πάνω από τριάντα στυγερές δολοφονίες, ξεκαθάρισμα λογαριασμών ακόμα και μέρα μεσημέρι, έχουν καταγραφεί στην Αττική τα τελευταία τρία - τέσσερα χρόνια; Πώς νομοθετείτε, λοιπόν;

Και στην πράξη φαίνεται ότι υπάρχει ένα έλλειμμα όταν το 55% των πολιτών κρίνει στη χώρα μας ότι είναι λίγο ή καθόλου ασφαλείς και το 59% κρίνει ότι η Ελληνική Αστυνομία δεν είναι αποτελεσματική.

Υπάρχει ευθύνη, κύριε Υπουργέ, ως προς αυτό καθώς διατηρούνται πεπερασμένα μοντέλα διοίκησης και απαρχαιωμένη εκπαίδευση που αδυνατεί να ανταποκριθεί στο σύγχρονο έγκλημα και στις μορφές που αυτό λαμβάνει στην κοινωνία μας.

Εκτός των άλλων, λοιπόν, κύριε Υπουργέ, τι έγινε και με αυτή την περίφημη λίστα των πεντακοσίων σκληρά εγκληματιών που παραδώσατε το 2021 στον Άρειο Πάγο και σημειωτέον τότε σας επεστράφη για να διερευνηθούν περαιτέρω τα εγκλήματα και να οδηγηθούν οι αναφερόμενοι στη δικαιοσύνη; Ο Άρειος Πάγος τι είχε πει τότε με τον κ. Πλιώτα, τον Αντεισαγγελέα του Αρείου Πάγου, σε μια δημοσιευμένη ανακοίνωση; Οι εισαγγελείς ως ισόβιοι δικαστικοί λειτουργοί κατά την άσκηση των καθηκόντων τους εφαρμόζουν το Σύνταγμα και τους νόμους και δεν εμπλέκουν τη δικαστική εξουσία στις αρμοδιότητες των άλλων λειτουργιών της πολιτείας -το άρθρο 26 του Συντάγματος- ούτε -πράγμα αδιανόητο άλλωστε- μπορούν να αξιώνουν υποκατάσταση της νομοθετικής ή εκτελεστικής εξουσίας με υπόδειξη ή καθ’ οιονδήποτε τρόπο προώθηση είτε νομοθετικών ρυθμίσεων είτε διοικητικών επιλογών της σκοπιμότερης λύσης.

Τέσσερα χρόνια από τότε τι έχει γίνει, κύριε Υπουργέ, μετά από αυτά που σας είπε ο Άρειος Πάγος καλώντας εσάς να βρείτε αυτούς που έχουν σχέση με το έγκλημα; Σήμερα σας καλούμε να ενημερώσετε και να εξηγήσετε τι έχει γίνει με αυτή την περίφημη περίπτωση και τον τρόπο με τον οποίο το αντιμετωπίσατε εσείς.

Συνεχίζω για την Αστυνομική Ακαδημία. Άκουσα και τον εισηγητή με τις φιλότιμες προσπάθειες που έκανε να μας πείσει για κάποια πράγματα. Δεν θα πούμε για κάποια ζητήματα τα οποία είναι θετικά ή φαίνονται ότι είναι θετικά, αλλά εμείς θα πούμε αυτή η φερόμενη αναβάθμιση είναι αναβάθμιση; Και γιατί είναι αναβάθμιση, όταν καταργείτε τον δικό σας νόμο; Καταργείται τον ν.4962/2022 -εσείς τον ψηφίσατε πριν δύο - δυόμισι χρόνια-, που αναφερόταν στην Αστυνομική Ακαδημία και καταργείτε τον δικό σας νόμο με ογδόντα έξι άρθρα. Τι έγινε και τον καταργείτε; Δεν έγινε τίποτα; Πήγε κάτι στραβά; Τι κάνετε τώρα σε σχέση με αυτό το οποίο ο κ. Θεοδωρικάκος είχε εισηγηθεί και είχε προταθεί και ήρθε να ψηφίσει τότε;

Είναι απορίας άξιο να καταλάβουμε την αδυναμία σας να εφαρμόσετε. Και τι δεν εφαρμόζετε; Τα δικά σας νομοθετήματα. Δικός σας ήταν ο νόμος. Αυτός, λοιπόν, ο προηγούμενος νόμος θα πω ότι αποτέλεσε και προϊόν ευρείας διαβούλευσης και επεξεργασίας, ευρύτατης μάλιστα, και σήμερα εσείς τον καταργείτε εισάγοντας διατάξεις που δεν έτυχαν αυτής της επεξεργασίας.

Με την επικαλούμενη ως εκπαιδευτική μεταρρύθμιση καθίσταται εξαιρετικά πιθανό το ενδεχόμενο απώλειας ακαδημαϊκής ισοτιμίας της Σχολής Αξιωματικών, η οποία μέχρι σήμερα διασφαλιζόταν. Δεν έχει δοθεί απάντηση μέχρι τώρα και εγώ ζήτησα και από τις επιτροπές να έχουμε την άποψη του Υπουργείου Παιδείας πάνω σε αυτό. Τι λέει το Υπουργείο Παιδείας που έχει συνυπογράψει; Είναι αρνητικό γεγονός η παράλειψη της δυνατότητας διεξαγωγής αυτοτελών προγραμμάτων μεταπτυχιακών σπουδών από τη Σχολή Αξιωματικών της Ελληνικής Αστυνομίας.

Επίσης, η μη αναγνώριση του διπλώματος μεταπτυχιακών σπουδών στη Σχολή Εθνικής Ασφάλειας, παρά την ισόχρονη φοίτηση με άλλα ΑΕΙ ή ΑΣΕΙ, καθώς και η Αστυνομική Ακαδημία δεν έχει δυνατότητα διεξαγωγής αυτοτελών προγραμμάτων μεταπτυχιακών σπουδών, όπως, επίσης, το γεγονός ότι δεν έχει ανεξαρτητοποιηθεί δημοσιονομικά το νομικό πρόσωπο της Αστυνομικής Ακαδημίας από την Ελληνική Αστυνομία και το Υπουργείο.

Και για ακόμη μια φορά βλέπουμε, κύριε Υπουργέ, ότι οι αλλαγές στην εκπαίδευση είναι συνδεδεμένες με το παρελθόν και είναι δειλές συμπληρώσεις ενός παθογενούς συστήματος, από το οποίο δεν αποφοιτούν επαγγελματικά και υψηλού επιπέδου καταρτισμένα στελέχη της Ελληνικής Αστυνομίας, αλλά ένστολοι που έχουν όλη την καλή διάθεση να ανταποκριθούν στον δύσκολο ρόλο τους, αλλά χωρίς εφόδια, χωρίς επιστημοσύνη και χωρίς κύρος που οφείλει η πολιτεία να τους προσδώσει και να τους δώσει.

Έντονος είναι ο προβληματισμός, επίσης, για τα προσόντα των διδασκόντων στην Αστυνομική Ακαδημία, που φτάνει μέχρι να υπάρχει διδάσκων με απλό πτυχίο.

Εμείς πιστεύουμε στην πανεπιστημιακή και σύγχρονη εκπαίδευση με βάση τις διακηρυγμένες αρχές της Μπολόνια των δοκίμων αξιωματικών, στη διασύνδεση της σχολής με ομοειδή πανεπιστήμια, στην ακαδημαϊκή εκπαίδευση, στον εκσυγχρονισμό του εκπαιδευτικού προγράμματος και πρωτίστως, στην πανεπιστημιακή διοίκηση του ιδρύματος, όπως επίσης πιστεύουμε και σε μία είσοδο των αστυνομικών στην Αστυνομία, φυσικά με πανελλαδικές εξετάσεις σε κάθε επίπεδο. Επίσης, σε μία υπηρεσιακή εξέλιξη με σύγχρονη μέθοδο αξιολόγησης και με εργαλεία διοίκησης μέσω στόχων, προσμέτρηση ατομικών, τυπικών και ουσιαστικών προσόντων όλων των σύγχρονων μεθόδων διοίκησης και αξιοκρατίας που ισχύουν σε όλο τον δυτικό κόσμο.

Στο Τρίτο Μέρος του νομοσχεδίου βλέπουμε ότι υπάρχουν διατάξεις σε σχέση με τα όπλα που χρήζουν καλύτερης επαναδιατύπωσης ή αποσαφήνισης για τα αντικείμενα τα οποία θεωρούνται όπλα. Με τον τρόπο που έχει γραφτεί, θεωρούμε ότι υπάρχει μία ασάφεια.

Στο Τέταρτο Μέρος για τις συνθήκες κράτησης στα σωφρονιστικά καταστήματα, η έκθεση του Συνηγόρου του Πολίτη, την οποία επικαλέστηκε και ο εισηγητής της Πλειοψηφίας, μέσα από την αυτοψία της Ευρωπαϊκής Επιτροπής για την πρόληψη βασανιστηρίων και της απάνθρωπης ή εξευτελιστικής μεταχείρισης ή τιμωρίας, η CPT στα εθνικά συστήματα κράτησης επισημαίνει έλλειψη στρατηγικού σχεδιασμού για την αντιμετώπιση των συστηματικών ελλείψεων του σωφρονιστικού συστήματος, όπως τη χρόνια έλλειψη προσωπικού, την ανεπαρκή υγειονομική περίθαλψη, τα συνεχιζόμενα υψηλά επίπεδα εκφοβισμού και βίας μεταξύ των κρατουμένων.

Όπως επίσης φαίνεται σε αυτή την έκθεση της CPT, εστιάζεται στο πρόβλημα του υπερπληθυσμού στα καταστήματα κράτησης και, ειδικότερα, όπως επισημαίνει η ίδια έκθεση αποτελεί πολιτική επιλογή της Ελληνικής Κυβέρνησης να προωθηθεί μια ποινική πολιτική με ποινές πολύ μεγαλύτερες από τον ευρωπαϊκό μέσο όρο, την ίδια στιγμή που τα ποσοστά αποφυλάκισης είναι χαμηλότερα από τον ευρωπαϊκό μέσο όρο.

Και μάλιστα το Ευρωπαϊκό Δικαστήριο των Δικαιωμάτων του Ανθρώπου μέχρι τα τέλη του 2023 –το γνωρίζετε, πιστεύω, πάρα πολύ καλά- έχει εκδώσει σε βάρος της χώρας εκατόν τριάντα εννέα καταδικαστικές αποφάσεις για την παραβίαση του άρθρου 3 της ΕΣΔΑ λόγω κακών συνθηκών κράτησης σε σωφρονιστικά καταστήματα και σε αστυνομικά κρατητήρια και η Ελλάδα έχει κληθεί να πληρώσει και να καταβάλει αποζημίωση ύψους 2.866.520 ευρώ και συνεχίζονται οι υποθέσεις που έχουν παραπεμφθεί.

Αυτές, λοιπόν, οι καταδίκες της χώρας μας για το συγκεκριμένο ζήτημα είναι σημαντικότατες σε αριθμό και φανερώνουν τη μη εφαρμογή από τη χώρα μας, κράτος-μέλος της Ευρωπαϊκής Ένωσης, των προβλέψεων της ΕΣΔΑ. Δεν έχουμε πάρει απάντηση σε ερωτήσεις για το τι έχει γίνει μέχρι τώρα από το αρμόδιο Υπουργείο σε αυτή την κατεύθυνση μετά τις βαρύτατες καταδίκες.

Επισημαίνουμε, πέραν τούτων -όπως και χάρηκα που το επεσήμανε και ο εισηγητής της Πλειοψηφίας- για τις σημαντικότατες επισημάνσεις της ΕΣΑΜΕΑ. Τι, δηλαδή; Τη διασφάλιση προσβασιμότητας των σωφρονιστικών καταστημάτων, καταστημάτων κράτησης και κρατητηρίων, την τοποθέτηση κρατούμενων με αναπηρία ή με χρόνια πάθηση σε κελιά σωφρονιστικών καταστημάτων και καταστημάτων κράτησης. Αυτά είναι πάρα πολύ σημαντικά. Πρέπει άμεσα, χθες, να υλοποιηθούν και να μπουν.

Θα αναφερθώ στο άρθρο 78 της διαβούλευσης που επαναφέρεται πλέον σήμερα η λέξη «δύναται» για την τοποθέτηση πολιτικού προσωπικού και ειδικά διπλωματούχων μηχανικών, ενώ στη διαβούλευση δεν υπήρχε το «δύναται». Οι αγροτικές φυλακές που αναφέρεστε, δυστυχώς, ουσιαστικά μετατρέπονται, όπως γίνεται η εισήγηση, μάλλον σε κλειστές φυλακές.

Σε σχέση με τη συμπεριφορά και τη διάσταση που υπάρχει μεταξύ υπαλλήλων των σωφρονιστικών καταστημάτων και όλων των λοιπών δημόσιων υπαλλήλων ζητούμε να καταργηθεί η διάταξη που απαγορεύει τη νέα υποβολή αίτησης απόσπασης εντός έτους από την απόρριψή της, καθώς οι προσωπικές ή άλλες συνθήκες του υπαλλήλου των σωφρονιστικών καταστημάτων μπορεί να μεταβληθούν πολύ νωρίτερα. Και εξάλλου, ούτε το άρθρο 68 του Υπαλληλικού Κώδικα προβλέπει κάτι τέτοιο. Γιατί για αυτούς τους ανθρώπους δεν το προβλέπει, κύριε Υπουργέ; Δεν είναι σωστό.

Ζητούμε, επίσης, να γίνει δεκτή η τροπολογία που επανακατέθεσε το ΠΑΣΟΚ για τους εποχικούς πυροσβέστες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μία μικρή ανοχή, τελειώνω.

Και θέλουμε, τέλος, να απαντήσετε, στην Ελληνική Αστυνομία τι γίνεται τελικά σήμερα; Ισχύει η διάταξη του άρθρου 35, παράγραφος 6 του νομοσχεδίου σας για τη Διεύθυνση Υγειονομικού; Γιατί σε συνδυασμό με το υπό διαβούλευση νομοσχέδιο του Υπουργείου Εθνικής Άμυνας, στο άρθρο 37 ρητώς αναφέρεται ότι για το προσωπικό των Σωμάτων Ασφαλείας η νοσηλεία πλέον θα παρέχεται στα στρατιωτικά νοσοκομεία. Τελικά, τι ισχύει, κύριε Υπουργέ; Το δικό μας νομοσχέδιο που σήμερα ψηφίζουμε ή αυτό που θα έρθει υπό διαβούλευση; Τι θα γίνει; Και μήπως τα αναφερόμενα στο άρθρο 35, παράγραφος 6 όσον αφορά τη Διεύθυνση Υγειονομικού που λέει για κάποια ζητήματα, καταργούνται πλέον με αυτό; Ή δεν καταργούνται; Ας υπάρχει μια συνεννόηση στην Κυβέρνηση να ξεκαθαρίσουμε και για αυτό.

Και κλείνοντας, κύριε Πρόεδρε, ο επιτελικός χρόνος και τρόπος που διακυβερνά η Νέα Δημοκρατία και που, επίσης, παρατηρούμε ότι υιοθετήθηκε από το Υπουργείο Προστασίας του Πολίτη, εκτός του ότι είναι, κατά τη γνώμη μας, αναποτελεσματικός ως προς την επίλυση των όποιων παθογενειών της χώρας, αδυνατεί φανερά να ανταποκριθεί στις προκλήσεις του 21ου αιώνα για το σύγχρονο έγκλημα. Και, δυστυχώς, προτεραιοποιεί την επικοινωνία έναντι της ουσιαστικής μεταρρύθμισης, γιατί είμαστε ουραγοί της εγκληματικότητας και οπαδοί της καταστολής και αυτό το αποδεικνύουμε με κάθε νόμο και κάθε άρθρο που υπάρχει.

Το ΠΑΣΟΚ θεωρεί την Ελληνική Αστυνομία, κυρίες και κύριοι συνάδελφοι, θεμέλιο της δημοκρατίας και γι’ αυτόν τον λόγο ζητάμε να λάβουν χώρα γεγονότα, θέματα και καταστάσεις που πρέπει να υιοθετούνται, για να έχουμε μία καλύτερη Ελληνική Αστυνομία και καλύτερη δυνατή ασφάλεια, εισάγοντας όχι ορφανές μεταρρυθμίσεις οι οποίες δεν εξυπηρετούν τίποτα και πουθενά και δεν κάνουν τίποτα, παρά εμπλουτίζουν διαχρονικά την κυβερνητική ατζέντα στην αναποτελεσματικότητα και στον επικοινωνιακό και όχι εφαρμοστικό χαρακτήρα.

Η Λευκή Βίβλος την οποία η Κυβέρνηση είχε εισηγηθεί και μάλλον έχει λησμονηθεί, πρέπει να τεθεί σε εφαρμογή. Ή δεν θα τεθεί σε εφαρμογή; Και τι γίνεται, όταν έλεγε για ένα νέο μοντέλο αστυνόμευσης με έμφαση στην πρόληψη, στην ήπια αστυνόμευση και στην προστασία των πιο ευάλωτων ομάδων; Τέσσερα χρόνια από την υπουργία του κ. Χρυσοχοΐδη τα θέματα και τα γεγονότα διαψεύδουν πραγματικές καταστάσεις. Όχι μόνο δεν βελτιώθηκε η ασφάλεια αλλά αντίθετα, η βία και εγκληματικότητα έχουν αυξηθεί, με το κράτος να εμφανίζεται αδύναμο να προστατεύσει αποτελεσματικά τους πολίτες.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μουλκιώτη.

Και θα καλέσω τώρα στο Βήμα τον ειδικό αγορητή του ΣΥΡΙΖΑ - Προοδευτική Συμμαχία, τον κ. Κωνσταντίνο Μπάρκα.

Και παρακαλώ να κλείσει το ηλεκτρονικό σύστημα εγγραφής ομιλητών.

Κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Δεν θα αποφύγω τη δυνατότητα που μου δίνεται να κάνω μία αναφορά στα όσα συμβαίνουν τις τελευταίες ώρες και την τελευταία ημέρα σε σχέση με την προανακριτική επιτροπή, η οποία έχει συσταθεί στη Βουλή.

Σύμφωνα με το Σύνταγμα της χώρας το ανώτατο όργανο της Ελληνικής Δημοκρατίας είναι η Ελληνική Βουλή, οι εκλεγμένοι Έλληνες Βουλευτές. Και είναι αυτοί και τα όργανά τους, οι οποίοι αποφασίζουν για την πορεία όποιων οργάνων αποφασίζουν να συγκροτήσουν. Υπό την έννοια αυτή, ο κ. Τριαντόπουλος δεν έχει κανένα συνταγματικό δικαίωμα να πει την άποψή του σε σχέση με την προανακριτική επιτροπή, η οποία συστάθηκε από μία διευρυμένη πλειοψηφία και, μάλιστα, είναι ψηφισμένη και από τη μεριά της Νέας Δημοκρατίας.

Ο κ. Τριαντόπουλος αυτό που οφείλει να κάνει είναι να πάει στην προανακριτική επιτροπή και να απαντήσει στις ερωτήσεις, οι οποίες θα του τεθούν για όσα ελέγχεται από τη δικογραφία η οποία έχει κατατεθεί. Δεν είναι αλτρουισμός αυτό που έδειξε ότι ο κ. Τριαντόπουλος, όπως ο κ. Μητσοτάκης θέλει να το εμφανίσει, αλλά οι ίδιοι, δηλαδή, ο κ. Μητσοτάκης και ο κ. Τριαντόπουλος θέλουν να κρυφτούν από την Ελληνική Δημοκρατία, από τους Έλληνες Βουλευτές.

Γιατί εμείς, κύριοι της Πλειοψηφίας, είναι γεγονός ότι θα καλούσαμε τον κ. Μητσοτάκη στην προανακριτική επιτροπή ή, τέλος πάντων, θα προτείναμε να τον καλέσετε -δεν ξέρω αν θα τον «κόβατε», όπως κάνατε στην εξεταστική επιτροπή- για να απαντήσει σε μια σειρά ζητημάτων που ο ίδιος έχει βάλει στη δημόσια συζήτηση, πάντα μέσω των συνεντεύξεων που έδινε αφειδώς και κατά τις πρώτες μέρες του τραγικού εγκλήματος των Τεμπών.

Η δικαστική αρχή η οποία ελέγχει τον κ. Τριαντόπουλο δεν είναι αυτό που λέγεται «φυσικός δικαστής». Δεν υπάρχει «φυσικός δικαστής», υπάρχει η τακτική δικαιοσύνη, αυτή είναι η ορθή έννοια. Δεν υπάρχει φυσικός δικαστής. Ο κ. Τριαντόπουλος σύμφωνα με το άρθρο 86 του Συντάγματος οφείλει να περάσει από τη βάσανο των εισαγγελικών αρχών που είναι η προανακριτική επιτροπή της Βουλής. Το εάν θα τον στείλει στο Ειδικό Δικαστήριο, είναι πάντα απόφαση της τακτικής δικαιοσύνης που, στη συγκεκριμένη περίπτωση, είναι η προανακριτική επιτροπή.

Άρα, δεν έχει τίποτα να φοβηθεί ούτε ο κ. Μητσοτάκης. Ας μην κρύβεται ο κ. Μητσοτάκης. Το έχει κάνει αρκετές φορές. Τώρα, είναι γεγονός ότι και με την ψήφο των Βουλευτών της Νέας Δημοκρατίας θα έρθει ως μάρτυρας ή θα τον καλέσουμε ως μάρτυρα στην προανακριτική επιτροπή να μας απαντήσει μια σειρά ζητημάτων.

Αυτό που διεκδικεί να κάνει ο Έλληνας Πρωθυπουργός είναι να αποκτήσει μια ακόμα ασυλία.

Και διερωτάται ο ελληνικός λαός: Γιατί; Γιατί θέλει να αποκτήσει ασυλία και να μην απαντήσει σε μια σειρά ερωτημάτων τα οποία έχουν τεθεί;

**ΑΘΑΝΑΣΙΟΣ ΠΛΕΥΡΗΣ:** Μπορεί να τον καλέσει το Δικαστικό Συμβούλιο.

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν το γνωρίζετε αυτό και θα είναι μια κρυφή διαδικασία, κύριε Πλεύρη.

**ΠΡΟΕΔΡΕΥΩΝ (Αθανάσιος Μπούρας):** Μην κάνετε διάλογο, σας παρακαλώ και όχι διακοπές!

Ορίστε, κύριε Μπάρκα, συνεχίστε.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ.

Όπως γνωρίζετε πάρα πολύ καλά, κύριε Πλεύρη, είναι μια μυστική διαδικασία αυτή του Δικαστικού Συμβουλίου, άρα, εμείς λέμε ότι δεν θα αποφύγετε αυτή τη διαδικασία. Θα συνεχίσουμε όπως πρέπει για να έρθουν όλα στο φως. Είναι γεγονός ότι πρέπει να ακούμε άλλωστε και τα όσα οι συγγενείς των ανθρώπων που χάθηκαν στο έγκλημα των Τεμπών ζητούν. Υπάρχουν δηλώσεις γονέων που λένε «Μην τολμήσετε να κλείσετε την προανακριτική επιτροπή!».

Τώρα, κύριε Υπουργέ, χτες –αναφέρομαι στον Υφυπουργό τώρα γιατί ήμασταν χθες στην επιτροπή, καλημέρα σας, κύριε Υπουργέ, είχατε δουλειά χτες- ρώτησα αν θα κατατεθούν οι τροπολογίες. Κατά τη διάρκεια της συζήτησης του νομοσχεδίου δεν είχαμε δει κάποια τροπολογία. Σήμερα κατατέθηκε και μάλιστα, εγώ δεν κατάφερα να διαβάσω την τροπολογία στο σύνολό της, θα προσπαθήσουμε να την αναλύσουμε. Φαντάζομαι ότι θα κάνετε κάποια τοποθέτηση και εσείς.

Κατ’ αρχάς, δεν είναι ορθή νομοθέτηση αυτή, να το πούμε ακόμα μια φορά ότι δεν είναι στη λογική της ορθής νομοθέτησης. Καλό θα ήταν όλα τα νομοσχέδια να ακολουθούνται από τις τροπολογίες ή από τις αλλαγές που τυχόν θέλετε να κάνετε.

Εδώ, λοιπόν, θέλετε να δώσετε ένα ποσό αρκετά μεγάλο -θα έλεγε κανείς- είναι το ποσό των 2 εκατομμυρίων ευρώ στη Διεύθυνση Αντιμετώπισης Οργανωμένου Εγκλήματος.

Από ό,τι καταλαβαίνω, κύριε Υπουργέ, είναι η Διεύθυνση την οποία επισκεφθήκατε και χθες με τον Έλληνα Πρωθυπουργό, αν δεν κάνω λάθος και ζητώ συγγνώμη αν κάνω λάθος. Θέλω προφανώς στην τοποθέτησή σας -ή όποτε μπορέσετε- να μας εξηγήσετε τι ακριβώς είναι η τροπολογία αυτή. Εμείς θα προσπαθήσουμε να τη δούμε, να την αναλύσουμε. Ένα είναι αυτό.

Το δεύτερο: Περιμένω, επειδή όλοι θέλουμε να θωρακίσουμε την Ελληνική Δημοκρατία και να μην υπάρχουν ουρές σε σχέση με αυτά που η ελληνική κοινωνία πιστεύει για την Ελληνική Βουλή, να κάνετε δεκτή την τροπολογία του ΣΥΡΙΖΑ, κύριε Πλεύρη, σε σχέση με την κατάργηση της ειδικής παραγραφής υπουργικών αδικημάτων. Είχατε έξι χρόνια να το κάνετε, ξύνεστε, έχετε έξι χρόνια να το κάνετε. Δεν το κάνατε. Ορίστε, λοιπόν, η τροπολογία, είναι έτοιμη. Δεν χρειάζεται κοστολόγηση αυτή, είναι κοστολογημένη και πολιτικά και ηθικά. Έχει ανακοινώσει και ο κ. Μητσοτάκης ότι θα φέρει μία τροπολογία, εμείς σας κάνουμε εύκολο το έργο. Κάντε δεκτή την τροπολογία! Είναι η τρίτη φορά που την καταθέτουμε. Κάντε δεκτή τη συγκεκριμένη τροπολογία, για να μπορέσει να μην υπάρχει καμία σκιά όσον αφορά το άρθρο 86 του Συντάγματος. Για τη συγκεκριμένη τροπολογία θα κάνει ειδική αναφορά και ο ομιλητής μας, ο κ. Παπαηλιού, ο οποίος είναι και ο αρμόδιος τομεάρχης.

Τώρα για το νομοσχέδιο, κοιτάξτε να δείτε, το νομοσχέδιό σας εισάγεται με έναν πομπώδη τίτλο για την αναδιάρθρωση και τη δομή της Ελληνικής Αστυνομίας, την αναβάθμιση της εκπαίδευσης, του ένστολου προσωπικού της, τον εκσυγχρονισμό του θεσμού της ηλεκτρονικής επιτήρησης υποδίκων, καταδίκων, ρύθμιση θεμάτων κρατουμένων σε σωφρονιστικά καταστήματα και άλλες διατάξεις.

Ξεκινάω με το τελευταίο. Ο ΣΥΡΙΖΑ θεωρεί ότι ο σωφρονισμός της χώρας δεν μπορεί να υπάγεται στο Υπουργείο Προστασίας του Πολίτη, είναι άλλο το αντικείμενο του συγκεκριμένου Υπουργείου, αλλά θεωρούμε ότι το Υπουργείο Δικαιοσύνης είναι αυτό αρμόδιο για να μπορέσει να ορίσει και να ελέγξει τις διαδικασίες σωφρονισμού.

Στο συγκεκριμένο, όμως, νομοσχέδιο, κύριε Υπουργέ, κάνετε αλλαγές σε σχέση με τη φύση ενός θεσμού, αυτού των αγροτικών φυλακών, οι οποίες λειτουργούν στη χώρα μας για πάνω από εκατό χρόνια. Σε όλο τον κόσμο -το είπα και στις επιτροπές- η λογική της λειτουργίας των αγροτικών φυλακών έχει να κάνει με τον σωφρονισμό υποδίκων, καταδίκων πολλών ετών φυλάκισης, οι οποίοι -για να το πω απλά στην αργκό- δεν έχουν δυνατότητα, δεν βλέπουν μπροστά δυνατότητα αποφυλάκισης, χρησιμοποιούν έναν θεσμό ο οποίος ελέγχεται κατά τα άλλα από το Υπουργείο Δικαιοσύνης. Υπάρχουν θεσμοί προστατευτικοί για το ποιος μπορεί να πηγαίνει στις αγροτικές φυλακές.

Οι αγροτικές δε φυλακές οι οποίες λειτουργούν κυρίως στην περιφέρεια της Ελλάδος έχουν και πολύ μεγάλο οικονομικό αντίκρισμα και αποτύπωμα και στην τοπική κοινωνία, αλλά και στη λειτουργία των υπολοίπων πολιτικών και ποινικών φυλακών. Γιατί το λέω αυτό; Εγώ έχω επισκεφθεί μαζί με τους άλλους αρμόδιους του ΣΥΡΙΖΑ αγροτικές φυλακές σε όλη τη χώρα. Εκεί οι άνθρωποι, οι γεωπόνοι, οι υπάλληλοι που λειτουργούν στις αγροτικές φυλακές ίσα ίσα που ζητούν παραπάνω φυλακισμένους οι οποίοι έχουν τη δυνατότητα να βρίσκονται στις αγροτικές φυλακές, γιατί έχουν κενά.

Τι κάνετε, λοιπόν, με τη συγκεκριμένη αλλαγή; Αλλάζετε τη φύση των αγροτικών φυλακών, έτσι όπως αυτές λειτουργούν και ορίζονται και τις κάνετε κλειστές. Γιατί; Διότι ο υπερπληθυσμός των φυλακών σε όλη τη χώρα σάς οδηγεί στο να κλείσετε και να ορίσετε ως κλειστές αγροτικές φυλακές οι οποίες λειτουργούν αυτή τη στιγμή. Γιατί το κάνετε αυτό; Γιατί για ακόμα μια φορά -και επειδή με ρώτησε, το είπα και στον συνάδελφο της Πλειοψηφίας- σύμφωνα με το άρθρο 203, τροποποιείται το άρθρο 187Γ του Ποινικού Κώδικα, ακόμα μία αλλαγή των Ποινικών Κωδίκων με την Κυβέρνηση της Νέας Δημοκρατίας! Εικοστή δεύτερη στον αριθμό! Και εδώ έρχεται να ρωτήσει κανείς: Δεν σας έφταναν οι άλλες αλλαγές; Δηλαδή, δεν έκαναν αρκετά ικανοποιητικό το πλαίσιο, έτσι όπως εσείς το ορίζετε, των Ποινικών Κωδίκων; Τι κάνατε λάθος με τις είκοσι μία αλλαγές τις οποίες κάνατε πριν;

Στο σχέδιο νόμου σας, κύριε Υπουργέ, ενώ ο ρόλος του Υπουργείου Προστασίας του Πολίτη είναι να ορίζει το πλαίσιο και τη διαμόρφωση του οράματος της προστασίας των πολιτών, δυστυχώς, για ακόμα μια φορά εσείς αυτό δεν το κάνετε. Και δεν το κάνετε γιατί θεωρείτε την Ελληνική Αστυνομία ως ένα πεδίο πολιτικής χρήσης. Δεν είναι ουσιαστική χρήση αυτή που κάνετε, δεν μπαίνετε στην ουσία των προβλημάτων του Έλληνα και της Ελληνίδας αστυνομικού.

Και το λέω αυτό, γιατί ενώ θα έπρεπε να αποκεντρώσετε τη λειτουργία της Ελληνικής Αστυνομίας, να μην την κάνετε υδροκέφαλη, εσείς κάνετε το ακριβώς αντίθετο. Κάντε ένα υδροκέφαλο σώμα, στο οποίο υπάρχει η υπερεξουσία στο πρόσωπο του Υπουργού και του Αρχηγού της Ελληνικής Αστυνομίας. Δεν μπαίνετε στην ουσία των προβλημάτων των Ελλήνων αστυνομικών. Δεν κάνετε τίποτα για την ουσιαστική εκπαίδευσή τους. Υπάρχουν Έλληνες αστυνομικοί αυτή τη στιγμή οι οποίοι λειτουργούν χωρίς να έχουν περάσει καμία εκπαίδευση εδώ και μια δεκαετία. Από την τσέπη τους κάνουν ακόμα ακόμα και τις ασκήσεις σε στόχο. Δεν κάνετε απολύτως τίποτα για την αναβάθμιση των υπηρεσιών ακόμα και του ηλεκτρονικού εγκλήματος. Δηλαδή, η τεχνητή νοημοσύνη μπαίνει καθημερινά στη ζωή μας, όλος ο κόσμος προσπαθεί να καλυφθεί από τις νέες μορφές που παίρνει το έγκλημα σε όλο τον κόσμο και στη χώρα μας, αλλά αυτό που εσείς ορίζετε και κάνετε με αυτό το νομοσχέδιο είναι να μην ακουμπάτε καθόλου το έγκλημα αυτό.

Δυστυχώς, στη χώρα μας είναι πολλά τα περιστατικά βίας και εγκληματικότητας, από τις γυναικοκτονίες οι οποίες έφτασαν επί των ημερών σας να συμβαίνουν ακόμα και έξω από τα αστυνομικά τμήματα -γιατί οι γυναίκες σε αυτή τη χώρα τα κάνουν όλα σωστά, αλλά τελικά δολοφονούνται έξω από τα αστυνομικά τμήματα- μέχρι το γεγονός των πυροβολισμών και του μεγάλου εγκλήματος που γίνεται μέσα σε περιοχές που κατά τα άλλα θεωρούνται μειωμένης εγκληματικότητας, αυτές των βορείων προαστίων. Δυστυχώς, εκεί υπάρχουν φαινόμενα Έλληνες αστυνομικοί να συμμετέχουν στο οργανωμένο έγκλημα.

Και θα έλεγε κανείς, κύριε Υπουργέ, ότι αυτό που πρέπει να κάνουμε με την Ελληνική Αστυνομία είναι να υπερασπιστούμε τον καθημερινό αγώνα των χιλιάδων αστυνομικών έναντι αυτών των Ελλήνων αστυνομικών οι οποίοι συμμετέχουν στο οργανωμένο έγκλημα. Και οι διώξεις αυτών οι οποίοι δεν υπακούουν στους νόμους της χώρας, ακόμα και αν είναι Έλληνες αστυνομικοί, πρέπει να μην είναι χάδι.

Και το λέω αυτό, κύριε Υπουργέ, γιατί υπάρχουν δημοσιεύματα ανθρώπων οι οποίοι έχουν αποδεδειγμένα καταδικαστεί για το οργανωμένο έγκλημα -και αναφέρομαι στην περίπτωση αστυνομικού ο οποίος ήταν αυτός που έκανε εκπόρνευση και είχε έγκλειστες κοπέλες και τις εκπόρνευε επί χρήμασι- και οι άνθρωποι αυτοί μετά από έρευνα που τους έγινε επανήλθαν πάλι στο σώμα. Αυτό για την ελληνική κοινωνία, κύριε Υπουργέ, είναι λάθος μήνυμα. Είναι ένα μήνυμα που λέει ότι αυτοί μεταξύ τους τα βρίσκουν και είναι κακό -το ξαναλέω αυτό- για τη φήμη των Ελλήνων αστυνομικών.

Θα μπω στη διαδικασία των αλλαγών που θέλετε να κάνετε στην εκπαίδευση. Ακούστε να δείτε, με τις αλλαγές οι οποίες γίνονται στο συγκεκριμένο σχέδιο νόμου αυτό που κάνετε είναι να καταργείτε ένα δικό σας νόμο, τον 4962/2022, που προέβλεπε τη λειτουργία της Σχολής Αξιωματικών Ελληνικής Αστυνομίας στα οργανωτικά και ακαδημαϊκά πρότυπα των Ανωτάτων Σχολών Στρατιωτικών Εκπαιδευτικών Ιδρυμάτων όπως είναι η Σχολή Ευελπίδων, η Σχολή Ναυτικών Δοκίμων, η Σχολή Ικάρων.

Υποβαθμίζετε, λοιπόν, μια τετραετούς φοίτησης Σχολή Αξιωματικών Ελληνικής Αστυνομίας, η οποία σχολή είχε τη δυνατότητα να διεξαγάγει αυτοτελή μεταπτυχιακά προγράμματα, δηλαδή, να έχει τα δικά της μεταπτυχιακά προγράμματα, είχε τη δυνατότητα δημιουργίας περιγραμμάτων μαθημάτων με διδακτικές μονάδες αξιολόγησης από την Εθνική Αρχή Ανώτατων Εκπαιδευτικών Ιδρυμάτων την ΕΘΑΑΕ και δημιουργία εδρών διδακτικού ερευνητικού προσωπικού.

Με τις αλλαγές τις οποίες κάνετε ορίζετε τη δυνατότητα σε κάποιον ο οποίος είναι απλά πτυχιούχος, χωρίς να έχει κάποιο μεταπτυχιακό, χωρίς να έχει κάποιο διδακτορικό, να γίνεται καθηγητής. Αυτό, κύριε Υπουργέ, είναι υποβάθμιση της Αστυνομικής Ακαδημίας, είναι υποβάθμιση των πτυχίων αυτών των παιδιών που κατά τα άλλα εισάγονται στις σχολές και της Αστυνομίας και των Αξιωματικών με πολύ μεγάλο βαθμό. Δημιουργεί προβληματικές το συγκεκριμένο σχέδιο νόμου στα εξής σημεία.

Η αλλαγή της μορφής του νομικού προσώπου, την οποία κάνετε, δημιουργεί τις εξής προβληματικές: Οι οργανικές θέσεις προσωπικού και αστυνομικού προσωπικού, οι οποίες θα στελεχωθούν όπως εσείς ορίζετε, θα γίνουν από αποσπασμένο προσωπικό και όχι από ανθρώπους οι οποίοι είναι ικανοί να μπορέσουν να έχουν με την εκπαίδευσή τους τις θέσεις αυτές.

Δεν δύνανται να συσταθούν νέες θέσεις αστυνομικού προσωπικού σε ένα φορέα της γενικής κυβέρνησης εκτός της Ελληνικής Αστυνομίας. Το νομικό πρόσωπο της Αστυνομικής Ακαδημίας θα πρέπει να είναι ανεξάρτητο δημοσιονομικά από την Ελληνική Αστυνομία και το Υπουργείο Προστασίας του Πολίτη. Για εμάς η πανεπιστημιακή εκπαίδευση των Ελλήνων Αστυνομικών είναι ουσιαστική μεταρρύθμιση. Θεωρούμε ότι η πρότασή μας είναι αυτή την οποία την έχουμε καταθέσει και την επανακαταθέτουμε για ακόμα μία φορά, κύριε Υπουργέ και κύριοι συνάδελφοι.

Στην Ελληνική Αστυνομία θα πρέπει να υπηρετούν παιδιά τα οποία είναι τελειόφοιτοι των σχολών της Ελληνικής Αστυνομίας, γιατί έχουν τη δυνατότητα και την ικανότητα και τις γνώσεις να υπερασπιστούν το δίκαιο και την ασφάλεια των Ελλήνων πολιτών. Όσα παιδιά κατάφεραν και εισήλθαν στο σώμα μέσα από πανελλαδικές εξετάσεις -είμαι βέβαιος ότι γνωρίζετε πολλούς από αυτούς και από αυτές- είναι παιδιά που στη συνέχεια διεκδίκησαν την πανεπιστημιακή τους και ακαδημαϊκή τους εξέλιξη. Είναι παιδιά που έχουν τελειώσει και άλλες σχολές, νομικά τμήματα, οικονομικά τμήματα, κοινωνιολογικά τμήματα, τα οποία είναι πραγματικά άξιοι αστυνομικοί που μπορούν να υπερασπιστούν την ασφάλεια της χώρας.

Συμπερασματικά, το κείμενο του σχεδίου νόμου δεν παρουσιάζει καμία ενιαία μορφή και συνοχή. Παρατηρείται ότι οι λύσεις που αποτυπώνονται δεν βασίζονται σε κάποιο πραγματικό, στρατηγικό σχεδιασμό και σε ένα όραμα για τη λειτουργία της Ελληνικής Αστυνομίας, αλλά φαίνεται να έχουν αποτυπωθεί με βάση την ανθρωπογεωγραφία της υπηρεσίας. Μάλλον πρόκειται στην ουσία για μια πρόχειρη και βεβιασμένη προσπάθεια για φθηνό εντυπωσιασμό και πλασματική ανάδειξη του «κύρους» -εντός και εκτός πολλών εισαγωγικών- συγκεκριμένων υπηρεσιών.

Προκρίθηκε στη νέα νομοθετική πρωτοβουλία η διατήρηση της ίδιας διοικητικής δομής του σώματος και επιχειρήθηκε ουσιαστικά ενοποίηση σε ενιαίο βαθμό των διατάξεων, τίτλων, θέσεων και υπηρεσιών στη νέα διοικητική υπαγωγή.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, σας παρακαλώ, κύριε συνάδελφε.

**ΚΩΝΣΤΑΝΤΙΝΟΣ ΜΠΑΡΚΑΣ:** Ολοκληρώνω, κύριε Πρόεδρε και ευχαριστώ.

Η ανασυγκρότηση και αναδιοργάνωση των υπηρεσιών της Ελληνικής Αστυνομίας για να κατατείνει σε μια δημοκρατική και ευαίσθητη κοινωνία, με ανθρώπινο πρόσημο και πρόσωπο στην προστασία του πολίτη, προϋποθέτει πρώτιστα την αξιολόγηση του προσωπικού και των υπηρεσιών της. Για όλους αυτούς τους λόγους, κύριε Πρόεδρε, επί της αρχής εμείς θα καταψηφίσουμε το συγκεκριμένο σχέδιο νόμου και θα ψηφίσουμε κάποια από τα άρθρα αυτού.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μπάρκα.

Καλείται στο Βήμα ο ειδικός αγορητής του Κομμουνιστικού Κόμματος Ελλάδας, ο κ. Μανώλης Συντυχάκης.

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Τη στιγμή που οι Ηνωμένες Πολιτείες της Αμερικής μαζί με την καπιταλιστική Ρωσία και αφού έχουν σκοτωθεί πάνω από ένα εκατομμύριο άνθρωποι στην Ουκρανία, ετοιμάζουν το σύμφωνο ιμπεριαλιστικής ειρήνης για να μοιράσουν τις σπάνιες γαίες.

Την ίδια στιγμή το κράτος - δολοφόνος του Ισραήλ, ο δικός σας σύμμαχος, με τη στήριξη των Ηνωμένων Πολιτειών, του ΝΑΤΟ, της Ευρωπαϊκής Ένωσης, σφάζουν βρέφη, γυναίκες και παιδιά, ισοπεδώνοντας με τις βόμβες τους ολόκληρα συγκροτήματα κατοικιών στη Γάζα. Πρόκειται για γροθιά στο στομάχι και καταρρίπτουν τα ψέματα των ισραηλινών φονιάδων και των συμμάχων τους. Πάντα μια ιμπεριαλιστική ειρήνη ήταν και είναι το προάκουσμα ενός νέου ιμπεριαλιστικού πολέμου, μιας νέας σφαγής.

Από χθες το βράδυ μέχρι σήμερα τις πρωινές ώρες έχουν σφαγιαστεί τουλάχιστον εβδομήντα ένας άνθρωποι, ανάμεσά τους νεογέννητα μωρά. Και όλα αυτά γιατί; Για να μετατρέψουν οι σύμμαχοί σας, οι Αμερικανοί, το ΝΑΤΟ, η Ευρωπαϊκή Ένωση, τη Γάζα σε ριβιέρα της Ανατολικής Μεσογείου, για την κερδοφορία των ενεργειακών κολοσσών και των κατασκευαστικών ομίλων, με επιχειρηματικά σχέδια που στηρίζουν από κοινού ΗΠΑ, Ισραήλ, αλλά και η Ελληνική Κυβέρνηση και όλοι οι σύμμαχοι του κράτους - δολοφόνου.

Και όχι μόνο δεν έχετε καταπιεί τη γλώσσα σας, εδώ που τα λέμε -τέτοια ντροπή!- αλλά τους φιλοξενείτε κιόλας. Συζητάτε, υπογράφετε συμφωνίες, κάνετε μπίζνες παρουσία του Συνδέσμου Ελλήνων Βιομηχάνων, ενώ δύο πολεμικά πλοία του κράτους -δολοφόνου του Ισραήλ έχουν δέσει αυτές τις μέρες στη Σούδα, απολαμβάνοντας τη φιλοξενία της Ελληνικής Κυβέρνησης και των Ηνωμένων Πολιτειών της Αμερικής, ενώ δεκάδες στελέχη του περιδιαβαίνουν την πόλη των Χανίων και το λιμάνι.

Το λέμε καθαρά, καμία συνεργασία με το κράτος - δολοφόνο. Αλληλεγγύη στον παλαιστινιακό λαό, στον αγώνα του για την απόκτηση της δικής του πατρίδας, στα σύνορα προ του Ιουνίου του 1967 με πρωτεύουσα την Ανατολική Ιερουσαλήμ. Αναγνώριση του κράτους της Παλαιστίνης κατ’ εφαρμογή της ομόφωνης απόφασης της Βουλής των Ελλήνων το 2015.

Το δίκαιο λέμε εμείς ότι θα κριθεί με τον λαό στον δρόμο γι’ αυτό και αύριο Παρασκευή στις 7 το βράδυ γίνεται συλλαλητήριο διαμαρτυρίας έξω από την Πρεσβεία του Ισραήλ εδώ στην Αθήνα, από την Κομμουνιστική Νεολαία Ελλάδας και το ΚΚΕ, όπως αντίστοιχα τις ίδιες ώρες σε πολλές πόλεις της χώρας.

Πάμε τώρα στο νομοσχέδιο. Με το νομοσχέδιο του Υπουργείου Προστασίας του Πολίτη, η Κυβέρνηση ενισχύει, αναβαθμίζει ακόμα περισσότερο το αντιδραστικό κατασταλτικό πλαίσιο της Αστυνομίας και γενικότερα το μηχανισμό καταστολής του κράτους, σε βάρος του εργατικού λαϊκού κινήματος, πάνω σε όσα έχουν χτίσει όλες οι προηγούμενες κυβερνήσεις.

Αποτελεί κύρια επιλογή της Ευρωπαϊκής Ένωσης και ανταποκρίνεται πλήρως στην επιθετική της στρατηγική. Ενσωματώνει την αντιδραστική φιλοσοφία της Λευκής Βίβλου για την ασφάλεια στον 21ο αιώνα, με την οποία συμφωνεί και το ΠΑΣΟΚ και ο ΣΥΡΙΖΑ και ο Βελόπουλος, αλλά και όλα τα υπόλοιπα κόμματα ακριβώς σε αυτήν την κατεύθυνση προδιαγράφοντας την Αστυνομία του 21ου αιώνα, η οποία μαζί με τη Λευκή Βίβλο για την άμυνα της Ευρωπαϊκής Ένωσης κηρύσσει και επίσημα το πέρασμα στην πολεμική οικονομία βασικό συστατικό και μέσω της οποίας είναι η ενίσχυση των κατασταλτικών μηχανισμών σε βάρος των αγωνιζόμενων λαών, εκβιάζοντάς τον να πληρώσει αδιαμαρτύρητα το κόστος των εξοπλισμών. Μάλιστα, παρουσιάζουν περίπου ως πολυτέλεια σε συνθήκες πολεμικής προετοιμασίας ακόμη και τα ψίχουλα που δίνει το κράτος για τις κοινωνικές ανάγκες, τα 800 δισεκατομμύρια -ούτε 1 ούτε 2!- που θα πέσουν στη χοάνη των εξοπλισμών, τα οποία και θα εξοφλήσουν μέχρι τελευταίας δεκάρας οι λαοί με τον ιδρώτα τους και στην πορεία με το αίμα τους, προκειμένου να διεκδικήσουν μια καλύτερη θέση για το ευρωπαϊκό κεφάλαιο στη μοιρασιά της ιμπεριαλιστικής λείας.

Όσον αφορά αυτές τις σελίδες της Λευκής Βίβλου για την Αστυνομία του 21ου αιώνα, κυριαρχούν και εδώ οι απαιτήσεις του ΝΑΤΟ και της Ευρωπαϊκής Ένωσης για την ασφάλεια αποκαλύπτοντας ότι η εσωτερική ασφάλεια σε αρκετές περιπτώσεις δεν μπορεί να διαχωριστεί από την εξωτερική με ό,τι αυτό συνεπάγεται. Ποιον φωτογραφίζει, άραγε, αυτή η πρόβλεψη; Μα, τον εσωτερικό εχθρό, δηλαδή το λαϊκό κίνημα, ώστε οι μηχανισμοί καταστολής να δράσουν σε εποχές αύξησης των κοινωνικών εντάσεων που χαρακτηρίζονται, όπως χαρακτηριστικά αναφέρει, από την πόλωση των κοινωνιών, από την αντιπαράθεση των ταυτοτήτων και την ανάπτυξη πολυπληθών κινημάτων διαμαρτυρίας και διεκδίκησης δικαιωμάτων. Αυτά λέει η Λευκή Βίβλος και αυτά δεν διδάσκονται στις αστυνομικές ακαδημίες, καθώς και το ότι αποφοιτώντας από τις σχολές τους τα στελέχη της Αστυνομίας θα δράσουν σε εποχές αύξησης των κοινωνικών εντάσεων. Μάλλον αυτά διδάσκονται στις αστυνομικές δυνάμεις και με αυτόν τον τρόπο θα δράσουν στην πορεία, όταν το σύστημα, η αστική τάξη, δει ότι αυξάνονται οι κοινωνικές εντάσεις. Διδάσκονται ότι οι εργαζόμενοι δεν έχουν δικαίωμα να διεκδικούν μεροκάματα, να κάνουν απεργία και να συγκρούονται με αυτή την πολιτική και ότι το μόνο δικαίωμα που έχουν είναι να απλά ψηφίζουν κάθε τέσσερα χρόνια αδιαμαρτύρητα.

Η αστική τάξη επιχειρεί να θωρακίσει και διαιωνίζει την κυριαρχία της νιώθοντας τους τριγμούς του σάπιου καπιταλιστικού συστήματος. Αντιλαμβάνεται την απαξίωση και την απονομιμοποίηση των θεσμών του αστικού κράτους που την υπηρετεί. Γι’ αυτό ενισχύονται οι μηχανισμοί καταστολής και φακελώματος με τον μεγάλο κοριό, με τους νόμους για τις διαδηλώσεις, με την ΟΔΟΣ, τις φορητές και σταθερές κάμερες και γενικότερα με την αναβάθμιση της ηλεκτρονικής και ψηφιακής παρακολούθησης, με την Πανεπιστημιακή Αστυνομία, με τη δημιουργία Μηχανισμού Πολιτικής Προστασίας συνδεδεμένης με την Ευρωπαϊκή Ένωση και το ΝΑΤΟ.

Επίσης, με την επίκληση ειδικών καταστάσεων διευρύνετε τους γενικούς περιορισμούς στη λαϊκή δράση, στα λαϊκά δικαιώματα και τις ελευθερίες, όπως είναι η απαγόρευση συγκεντρώσεων και η κίνηση του πληθυσμού. Η δε αναδιάρθρωση του Αρχηγείου της Ελληνικής Αστυνομίας, η αποστολή και οι αρμοδιότητες των κεντρικών και περιφερειακών υπηρεσιών της Αστυνομίας αυτόν ακριβώς τον στόχο υπηρετούν, δηλαδή τη νέα κανονικότητα: την ενσωμάτωση των εργαζομένων στη νέα κανονικότητα των ιμπεριαλιστικών πολέμων, των καθημερινών εγκλημάτων σε βάρος της ανθρώπινης ζωής, όπως είναι το έγκλημα στα Τέμπη, οι πλημμύρες, οι πυρκαγιές, οι σεισμοί και τα εργοδοτικά εγκλήματα. Όλα στον βωμό του κόστους-οφέλους.

Κανονικότητα σημαίνει ένταση της εκμετάλλευσης, συνθήκες γαλέρας και τρομοκρατίας σε όποια και όποιον σηκώσει κεφάλι στους χώρους δουλειάς. Κανονικότητα σημαίνει να διοχετεύεται ο πλούτος που παράγεται με τον ιδρώτα και το αίμα του λαού μας για τους πολεμικούς εξοπλισμούς για λογαριασμό του ΝΑΤΟ και των Αμερικανών. Κανονικότητα σημαίνει στροφή στην πολεμική οικονομία της Ευρωπαϊκής Ένωσης σε βάρος της υγείας και της παιδείας. Κανονικότητα σημαίνει καταστολή των λαϊκών διαμαρτυριών για τους πενιχρούς μισθούς και τις συντάξεις πείνας, την εμπορευματοποίηση της υγείας και της παιδείας, την ισοπέδωση των λαϊκών δικαιωμάτων, τους πλειστηριασμούς της λαϊκής κατοικίας για τα παζάρια στα κυριαρχικά δικαιώματα της χώρας μας με τη βαθύτερη εμπλοκή στους ιμπεριαλιστικούς πολέμους.

Είναι, λοιπόν, γεγονός ότι όσο αυξάνεται, μεγαλώνει η αντιλαϊκή πολιτική και η επιθετικότητα του ιμπεριαλισμού, τόσο αυξάνονται και τα μέτρα βίας και καταστολής. Αυτό καταμαρτυρούν τα βίαια μέτρα της Αστυνομίας με πολιτική εντολή και ευθύνη της Κυβέρνησης στις πρόσφατες μεγαλειώδεις και ιστορικής σημασίας απεργιακές κινητοποιήσεις και συλλαλητήρια για το έγκλημα στα Τέμπη.

Πάνω στην αποστολή αυτή δημιουργείται ένα πλέγμα διατάξεων που θωρακίζει την κρατική κυριαρχία και διευρύνει τον έλεγχο του Λαϊκού Κινήματος, όπως είναι η εξουδετέρωση των απειλών κατά του κράτους, η αντιμετώπιση της τρομοκρατίας και του εξτρεμισμού και η λεγόμενη «διασφάλιση της κοινωνικής ειρήνης», δηλαδή της ατομικής ιδιοκτησίας και των σχέσεων παραγωγής.

Κυρίες και κύριοι, τέσσερις συνεδριάσεις έγιναν στο πλαίσιο της αρμόδιας επιτροπής για το νομοσχέδιο και σε καμία από αυτές τις τέσσερις συνεδριάσεις ΠΑΣΟΚ, ΣΥΡΙΖΑ, Βελόπουλος, Πλεύση Ελευθερίας, Νίκη, το φασιστικό μόρφωμα Σπαρτιάτες, δεν βρήκαν να πουν απολύτως τίποτα για τον αντιδραστικό ρόλο του νομοσχεδίου. Απολύτως τίποτα! Από την πρώτη στιγμή μόνο το ΚΚΕ εξέφρασε καθαρή και πλήρη αντίθεση στο αντιλαϊκό νομοσχέδιο που ενδυναμώνει τον κατασταλτικό ρόλο της Αστυνομίας και γενικότερα των μηχανισμών καταστολής του κράτους σε βάρος του εργατικού λαϊκού κινήματος.

Αντίθετα, εσείς και στις τέσσερις συνεδριάσεις αναμασήσατε την καραμέλα της δήθεν επιφύλαξης στην ψήφο σας με «ναι, μεν αλλά», «θα δούμε», ενώ άλλοι κολλούσαν σε ζητήματα διαδικασιών για να πουν ότι δεν είναι ώριμη η στιγμή για να πάρουν θέση, όπως έκανε η κατά τα άλλα αντισυστημική κ. Κωνσταντοπούλου βγάζοντας λάδι την Κυβέρνηση και αθωώνοντας τον κατασταλτικό ρόλο της Αστυνομίας έχοντας μάλιστα ακόμα νωπά τα όσα διαδραματίστηκαν στις μεγάλες παλλαϊκές συγκεντρώσεις τις οποίες διέλυσε αυτό το κράτος δικαίου το οποίο επικαλείστε και αναμασάτε συνέχεια. Τα ΜΑΤ και οι προβοκάτορες ήταν σε εντεταλμένη υπηρεσία μαζί με την Αστυνομία.

Πόσο αντισυστημικοί είστε που ακόμα και ένα νομοσχέδιο της Νέας Δημοκρατίας που καταφανώς ενισχύει την κατασταλτική λειτουργία του κρατικού μηχανισμού τυγχάνει της στήριξής σας! Και το κάνετε με τον έναν ή με τον άλλον τρόπο, διότι όταν φανερά πλέον ένα νομοσχέδιο είναι απέναντι και χαρακτηρίζει τον λαό ως εχθρό, δεν λες ότι επιφυλάσσομαι για την Ολομέλεια, αλλά καταψηφίζεις εξαρχής. Ας αφήσετε, λοιπόν, τις υποκρισίες.

Διαχρονικά, λοιπόν, όλες οι κυβερνήσεις Νέας Δημοκρατίας, ΠΑΣΟΚ, ΣΥΡΙΖΑ, όχι απλά διατήρησαν το αντιλαϊκό νομοθετικό πλαίσιο που τροφοδοτεί την αστυνομική βία και καταστολή, αλλά και το εξέλιξαν. Μα, ποιος δεν μπορεί να θυμηθεί τα μαθητοδικεία, τα αγροτοδικεία, τα ξεφουσκωμένα λάστιχα στα μπλόκα των αγροτών, όταν τσάκιζαν τους συνταξιούχους και πολλές άλλες περιπτώσεις; Όπως γίνεται και σήμερα, άλλωστε, με τα ΜΑΤ να συνοδεύουν δικαστικούς επιμελητές και τα «κοράκια» των funds να σπάνε τις πόρτες των σπιτιών που έχουν πλειστηριαστεί, αλλά και με τους εκατοντάδες εκπαιδευτικούς να σέρνονται στα πειθαρχικά από την Κυβέρνηση της Νέας Δημοκρατίας γιατί εγκλημάτησαν, επειδή απήργησαν αντιτασσόμενοι στην αξιολόγηση των σχολικών μονάδων και του εκπαιδευτικού έργου.

Το ΚΚΕ προειδοποιεί την Κυβέρνηση ότι με αυτόν τον τρόπο δεν πρόκειται να αντιμετωπίσει τη λαϊκή οργή. Οι εργαζόμενοι και η νεολαία ακόμα και οι συνταξιούχοι αντιμετωπίζουν τον αυταρχισμό. Και μπορούν, είναι σε θέση να αντιμετωπίσουν τον αυταρχισμό με τη μαζική ενωμένη δράση τους. Είναι σε θέση να αντιμετωπίσουν τους κατασταλτικούς μηχανισμούς, όπως είναι τα ΜΑΤ, η ΔΡΑΣΗ, η ΟΠΚΕ, η ΟΔΟΣ και πολλοί άλλοι κατασταλτικοί μηχανισμοί. Τα δακρυγόνα και τα άλλα επιβλαβή για τη δημόσια υγεία χημικά, οι χειροβομβίδες κρότου λάμψης, τα γκλοπ, οι Αίαντες αποτελούν πάγια τακτική αντιμετώπισης του αγωνιζόμενου λαού για την επιβολή της κυριαρχίας του κεφαλαίου.

Οι προληπτικοί έλεγχοι και οι προσαγωγές, οι εξακριβώσεις στοιχείων, οι σωρηδόν συλλήψεις και οι κατασκευασμένες κατηγορίες, η καταπάτηση θεμελιακών λαϊκών δικαιωμάτων και ελευθεριών είναι βασικές πτυχές της αστυνομικής αυθαιρεσίας. Η κήρυξη των απεργιών ως παράνομων, η δίωξη των συνδικαλιστών εργαζομένων και πρωτοπόρων αγωνιστών του λαού, ο εκφοβισμός, το φακέλωμα όλων όσοι αντιδρούσαν στην ενσωμάτωση σε αυτές τις κυρίαρχες αντιδραστικές πολιτικές, η τρομοκράτηση, οι προβοκάτσιες ενάντια στο λαϊκό κίνημα είναι το απαραίτητο συμπλήρωμα της κατασταλτικής αστυνομικής δράσης. Δεν λείπουν μάλιστα και οι δολοφονίες, ιδιαίτερα σε βάρος μελών ευάλωτων κοινωνικών ομάδων, όπως είναι οι Ρομά και οι μετανάστες, όπου επιβάλλεται κλίμα συγκάλυψης.

Η ίδια συγκάλυψη επιβάλλεται και στη βαρβαρότητα που εκδηλώνεται στα σύνορα της χώρας μας σε βάρος μεταναστών και προσφύγων, θύματα των πολέμων, επεμβάσεων και πολιτικών του ιμπεριαλισμού. Ο στόχος είναι η αναβάθμιση της επιτελικότητας του κράτους στον τομέα των μηχανισμών καταστολής.

Όμως, ο αγωνιζόμενος λαός και η νεολαία έστειλαν το προηγούμενο χρονικό διάστημα το δικό τους μήνυμα με αφορμή το έγκλημα στα Τέμπη στις 28 του Φλεβάρη, όπως και σε πολλές άλλες συγκεντρώσεις. Απέδειξε ότι ούτε ξεγελιέται από τα κόλπα συγκάλυψης του εγκλήματος ούτε θα επιτρέψει να τον εγκλωβίσουν σε πολιτικά παιχνίδια Κυβέρνησης και βολικής Αντιπολίτευσης του ΠΑΣΟΚ, του ΣΥΡΙΖΑ, του Βελόπουλου, της Πλεύσης Ελευθερίας, για να σκεπαστούν οι πραγματικές αιτίες του εγκλήματος που μόνο το ΚΚΕ αναδεικνύει και αφορά την απελευθέρωση ιδιωτικοποίησης των σιδηροδρόμων, με την οποία συμφωνείτε. Γι’ αυτό πάτε στα δευτερεύοντα και στα τριτεύοντα βάζοντας τρικλοποδιές για να θολώσετε τα νερά.

Φυσικά, ο λαός δεν θα ανεχθεί να τον υποτάξετε και στις απαιτήσεις των ισχυρών οικονομικών συμφερόντων. Ο λαός και η νεολαία, το οργανωμένο ταξικό συνδικαλιστικό κίνημα έχουν άλλη γνώμη. Οι απόλυτα πετυχημένες απεργιακές κινητοποιήσεις που είδαμε και όσες θα επακολουθήσουν, όπως αυτής της 9ης Απριλίου, μπορούν να αποτελέσουν τον καταλύτη για την ανατροπή των αντιλαϊκών πολιτικών, όταν βέβαια αποκτούν οργάνωση και στόχο για την αμφισβήτηση της κυριαρχίας του κεφαλαίου και των κομμάτων.

Τέλος, επιτρέψτε μου να θέσω το ζήτημα για το άρθρο 205 και να κλείσω με αυτό, κύριε Πρόεδρε.

Θεωρούμε ότι είναι αντιδραστικός ο χαρακτήρας του άρθρου 205 που αφορά την παράταση προθεσμιών αδειών διαμονής μεταναστών για προσωρινή απασχόληση στην αγροτική οικονομία. Η αρχική επιλογή της Κυβέρνησης να φέρει με το ίδιο άρθρο την παράταση της -κολοβής, έτσι κι αλλιώς- διαδικασίας νομιμοποίησης μεταναστών που ζουν και εργάζονται στη χώρα μας χωρίς χαρτιά, μαζί με τη διάταξη για την παράταση λειτουργίας της αθλιότητας του Καρά Τεπέ, ήταν απαράδεκτη. Η απόσυρση της διάταξης αυτής από τον νέο Υπουργό χθες, στο όνομα μιας περιοριστικότερης πολιτικής για την αντιμετώπιση της παράνομης μετανάστευσης, είναι ακόμα πιο απαράδεκτη. Δηλαδή, κάνει το άρθρο ακόμα πιο αντιδραστικό. Είναι μια κίνηση μικροπολιτικού χαρακτήρα, συνεχίζοντας τον ίδιο αποπροσανατολιστικό καυγά που από την πρώτη στιγμή στήθηκε γύρω από την περιβόητη τροπολογία Καιρίδη, χαϊδεύοντας τα αυτιά ενός ακροδεξιού ακροατηρίου.

Και, φυσικά, ενώ διατηρείτε όλο το απαράδεκτο πλαίσιο της μετάκλησης και προωθούνται νέες διακρατικές συμφωνίες σύγχρονου δουλεμπορίου για να εξασφαλιστούν φθηνά εργατικά χέρια για λογαριασμό των μεγάλων αφεντικών, ήδη οι μεγαλοξενοδόχοι έχουν αρχίσει να σας φωνάζουν και να σας λένε «Επιταχύνετε τις διαδικασίες εν όψει της νέας τουριστικής σεζόν».

Είστε, λοιπόν, προκλητικοί. Μιλάτε εσείς για παράνομη μετανάστευση, όταν στηρίζετε το κράτος-δολοφόνο και τα σχέδια του εκτοπισμού ενός ολόκληρου λαού από τη γη του, του παλαιστινιακού λαού. Γι’ αυτό, μόλις πριν λίγες μέρες, η Ευρωπαϊκή Ένωση έθεσε ως άμεση προτεραιότητα την εφαρμογή του νέου αντιδραστικού Συμφώνου της Ευρωπαϊκής Ένωσης για τη μετανάστευση και το άσυλο, τις άγριες απελάσεις και την προώθηση των λεγόμενων «κόμβων επιστροφής» στα πρότυπα της κατάπτυστης συμφωνίας της ακροδεξιάς Μελόνι με την Αλβανία.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, σας παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Διεκδικούμε -και κλείνω με αυτό, κύριε Πρόεδρε- το στοιχειώδες, δηλαδή να δοθούν εδώ και τώρα άδειες διαμονής σε όλους τους μετανάστες που ζουν και εργάζονται στη χώρα μας για χρόνια.

Με αυτές τις σκέψεις και άλλα πολλά που δεν μπόρεσα να πω και θα τα πουν οι υπόλοιποι Βουλευτές του ΚΚΕ, καταψηφίζουμε, κύριε Πρόεδρε, το νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Συντυχάκη.

Καλείται στο Βήμα τώρα ο ειδικός αγορητής της Ελληνικής Λύσης κ. Βασίλειος Γραμμένος.

Ορίστε, κύριε Γραμμένε, έχετε τον λόγο.

**ΒΑΣΙΛΕΙΟΣ ΓΡΑΜΜΕΝΟΣ:** Κύριε Πρόεδρε, ευχαριστώ πάρα πολύ.

Κύριε Υπουργέ, κύριε Υφυπουργέ, κύριε Γενικέ, κυρίες και κύριοι συνάδελφοι, συζητάμε σήμερα στην Ολομέλεια ένα νομοσχέδιο βαρύνουσας σημασίας, το οποίο αφορά στην περιβόητη αναδιάρθρωση-αναδιοργάνωση της Ελληνικής Αστυνομίας.

Κύριε Υπουργέ, έχουμε πει και έχουμε ξαναπεί ότι εμείς δεν ασκούμε μια στείρα αντιπολίτευση. Ασκούμε μία εποικοδομητική κριτική και πάντοτε με εφαρμόσιμες και ολοκληρωμένες προτάσεις, όχι με φωνές και πολιτικές εξάρσεις εντυπωσιασμού και προπάντων χωρίς χαρακτηρισμούς. Το έχουμε αποδείξει από αυτό το Βήμα έμπρακτα και θα συνεχίσουμε να το κάνουμε.

Όπως επισημάναμε στις επιτροπές, θα στηρίξουμε κάποια από τα άρθρα του νομοσχεδίου, κύριε Υπουργέ, τα οποία κατά την κρίση μας κινούνται σε μια σωστή κατεύθυνση και ανταποκρίνονται στη βούληση και στα πάγια αιτήματα των φορέων. Η πάταξη της εγκληματικότητας αποτελεί ένα χρόνιο πρόβλημα που μαστίζει την ελληνική κοινωνία και αφορά όλους μας.

Συμφωνούμε με την αναδιάρθρωση και την ενίσχυση της Ελληνικής Αστυνομίας. Μας ανησυχεί, όμως, πάρα πολύ αν τελικά αυτό το σχέδιο θα έχει συνέπεια και σίγουρα αν θα υπάρχει συνέχεια. Και τούτο, διότι η κοινωνία μας παρουσιάζει ανησυχητικά σημάδια με την εγκληματικότητα και τη νεανική, κυρίως, παραβατικότητα να καλπάζουν, παρόλο που γίνονται εκατοντάδες συλλήψεις καθημερινά στη χώρα. Και πώς μπορεί κάποιος να διαπιστώσει αυτά που λέμε; Εύκολα, κύριε Υπουργέ. Αρκεί να κάνει μια βόλτα στις γειτονιές της Αθήνας και στις γειτονιές άλλων μεγάλων, κυρίως, πόλεων της χώρας. Τι θα δει εκεί; Θα δει φτώχεια, ανασφάλεια, εγκληματικότητα, παραβατικότητα και σίγουρα αναρχία. Δεν τα βλέπουμε μόνο στις γειτονιές της Αθήνας, αλλά ακόμα και σε τουριστικές περιοχές του κέντρου, που φιλοξενούν εκατομμύρια τουρίστες, όπως η Διονυσίου Αρεοπαγίτου, η Πλάκα, στη Μακρυγιάννη αν πάει κάποιος, στο Μοναστηράκι, στου Ψυρρή, οι οποίες έχουν αφεθεί στο έλεός τους και έχουν μετατραπεί σε κέντρα κάθε εγκληματικής πράξης με θύματα Έλληνες πολίτες αλλά και επισκέπτες από άλλες χώρες.

Αποτελεί χρέος και αυτονόητη υποχρέωση της πολιτείας -και της κάθε πολιτείας- να εγγυηθεί την ασφάλεια των πολιτών. Αν κάνει κάποιος μια βόλτα αυτή τη στιγμή που μιλάμε και πάει προς το κέντρο της Αθήνας, κύριε Υπουργέ, στην Πατησίων, στην Ομόνοια, στο Μεταξουργείο, στην πλατεία Αττικής, στην πλατεία Βάθης, στην Κάνιγγος, στην Αμερικής, στο Πεδίον του Άρεως, θα διαπιστώσει ότι ο χάρτης της Αθήνας είναι μοιρασμένος σε εγκληματικές ομάδες, μοιρασμένος σε συμμορίες αλλοδαπών, πολλοί από τους οποίους λαμβάνουν άδεια για απασχόληση, κύριε Υπουργέ, σε αγροτικές εργασίες. Είναι το 205 που έχετε φέρει και θα τα συζητήσουμε και στη δευτερολογία μας. Και αντί να βρίσκονται οι περισσότεροι από αυτούς τους ανθρώπους στα χωράφια τους, δυστυχώς βολτάρουν στο κέντρο της Αθήνας και παρανομούν. Συμμορίες εμπορεύονται όπλα, ναρκωτικά. Τοξικομανείς, χρήστες, άνθρωποι άρρωστοι που χρήζουν ιατρικής περίθαλψης, παίρνουν τη δόση τους σε κοινή θέα στο κέντρο της Αθήνας. Κι αυτό γίνεται έξω από τα σχολεία που φοιτούν μικρά παιδιά, τα παιδιά μας. Έχουμε διακίνηση λαθραίων τσιγάρων σε κεντρικούς δρόμους της Αθήνας, ακόμα και σε λαϊκές αγορές.

Ειδικά εξαιτίας του λαθρεμπορίου, το οποίο θέλετε να πατάξετε και έχετε κάνει μια πολύ μεγάλη επιτυχία -και την αναγνωρίζουμε, κύριε Υπουργέ, με τις συλλήψεις που έγιναν πρόσφατα- το κράτος μας χάνει από αυτήν την ιστορία εκατομμύρια ευρώ, πάρα πολλά λεφτά από μη εισπραχθέντες φόρους. Λύστε το θέμα αυτό και πάρτε τα χρήματα αυτά και δώστε τα στον Έλληνα πολίτη.

Κάντε το, για να πάρει κυρίως ανάσα η οικονομία μας, να ορθοποδήσει ο Έλληνας που τα τελευταία χρόνια οι κυβερνήσεις και οι πολιτικές έχουν φτωχοποιήσει. Οι δράσεις αυτών των κυκλωμάτων λαθρεμπορίας έχουν λάβει διεθνή διάσταση και αποτελεί άμεση απειλή για τη χώρα μας. Όπως επίσης, και η τουρκική μαφία η οποία πιστέψτε με έχει απλώσει σφιχτά τα πλοκάμια της στη χώρα, παγιώνοντας τη θέση της στον χάρτη της εγκληματικότητας.

Πρέπει να το δείτε αυτό, κύριε Υπουργέ, και θα επιμείνουμε σε αυτό γιατί πραγματικά είναι ζήτημα δημόσιας τάξης και δημόσιας ασφάλειας. Δηλαδή, για να καταλάβει κάτι και ο πιο αδαής.

Θέλω να μου πείτε: Αυτή λέγεται -και πρέπει να λέγεται- η Ελλάδα της μεταρρύθμισης; Αυτό λέγεται πρόοδος, λέγεται ανάπτυξη; Αυτή η κατάσταση μας αντιπροσωπεύει ως χώρα στο εξωτερικό; Ποιος ξένος επενδυτής θα τολμήσει να έλθει εδώ να αφήσει τα χρήματά του, να επενδύσει στη χώρα μας, όταν η χώρα μας αποκαλείται πλέον η Κολομβία των Βαλκανίων; Και σας το λέμε εμείς, κύριε Υπουργέ, που επισκεπτόμαστε καθημερινά την Αθήνα, είναι μια περιφέρεια στην οποία έχω εκλεγεί και ακούω τα παράπονα των Αθηναίων πολιτών.

Όπως προανέφερα, σε όλες αυτές τις γειτονιές, γινόμαστε μάρτυρες αυτών των απαράδεκτων εικόνων στο ιστορικό κέντρο της Αθήνας. Γιατί Αθήνα, όπως γνωρίζουμε όλοι, δεν είναι μόνο το Κολωνάκι, δεν είναι μόνο η Κηφισιά, δεν είναι μόνο η Εκάλη, δεν είναι μόνο το Πανόραμα Βούλας, όπου εκεί ζουν οι περιβόητοι επιχειρηματίες, οι ολιγάρχες κάτω από μία ομπρέλα προστασίας. Αθήνα είναι και οι φτωχές γειτονιές, οι περιοχές όπου εκεί ζουν Έλληνες βιοπαλαιστές, οι οποίοι μοχθούν καθημερινά και δίνουν μάχη για να επιβιώσουν οι ίδιοι και οι οικογένειές τους.

Οι καιροί, λοιπόν, έχουν αλλάξει επικίνδυνα με τη διαρκώς αυξανόμενη εγκληματικότητα και βία, η οποία πλέον τείνει να γίνει ανεξέλεγκτη. Μαθαίνουμε για γυναικοκτονίες, μαθαίνουμε για παιδοβιασμούς, παραβατικότητα ανηλίκων, δολοφονίες αλλοδαπών μέρα μεσημέρι στο κέντρο της Αθήνας, ληστείες με δράστες -δυστυχώς, είναι πολύ λυπηρό- ανήλικα παιδιά, τα οποία κυκλοφορούν έχοντας πάνω τους μαχαίρια, ακόμα και όπλα και δεν διστάζουν να πυροβολήσουν.

Κάποτε όλα αυτά τα βλέπαμε να συμβαίνουν και να διαδραματίζονται σε τριτοκοσμικές χώρες. Πλέον, όλα αυτά τα βλέπουμε να διαδραματίζονται στη χώρα μας. Όλοι αυτοί που κυβέρνησαν έχουν κάνει εγκληματικά λάθη. Ένα από αυτά είναι ότι δεν μερίμνησαν, έτσι ώστε να ενισχύσουν τον Έλληνα αστυνομικό, τον φύλακα της γειτονιάς, της ζωής, της περιουσίας των Ελλήνων και της ελληνικής οικογένειας και τον άφησαν απροστάτευτο στο έλεος των κακοποιών. Έχετε όλοι εσείς που κυβερνήσατε τα τελευταία σαράντα χρόνια στην Αθήνα τεράστια ευθύνη. Αν δεν μπορείτε να το κάνετε, έχουμε εμείς τη λύση.

Εφαρμόστε τώρα τις προτάσεις μας από το πρόγραμμά μας που έχουμε εκπονήσει για την προστασία του Έλληνα πολίτη. Πάγια θέση μας είναι ότι πρέπει να σταθούμε δίπλα στον μάχιμο αστυνομικό, στον Έλληνα αστυνομικό και στα Σώματα Ασφαλείας και θέλουμε να είμαστε αρωγοί στην προσπάθεια πάταξης κατά της εγκληματικότητας. Εκπροσωπούμε όλες τις ελληνικές οικογένειες, τους πολίτες, τις Ελληνίδες μανάδες που θέλουν να πηγαίνουν μία βόλτα στην πλατεία, θέλουν να πάνε μία βόλτα στο σουπερμάρκετ, θέλουν να πάνε μία βόλτα στην αγορά με τα παιδιά τους και να επιστρέφουν αλώβητοι και ασφαλείς στα σπίτια τους.

Και πώς θα γίνει αυτό; Μα φυσικά, όταν θα αποδεσμεύσετε, κύριε Υπουργέ, τους εκατοντάδες αστυνομικούς που έχετε αποσπάσει σε ολιγάρχες επιχειρηματίες, ψευτοεκδότες που δήθεν απειλείται η ζωή τους και καθένας από αυτούς έχει δώδεκα άτομα αστυνομικούς να τους φυλάνε μέρα-νύχτα και να κυκλοφορούν στο κέντρο της Αθήνας με τα αυτοκίνητά τους και τα υπηρεσιακά αυτοκίνητα από πίσω που πληρώνει ο Έλληνας πολίτης σε ψευτοεκδότες -σας το ξαναλέω- και τους επαναφέρετε όλους αυτούς στην υπηρεσία τους.

Έχουμε ζητήσει μία λίστα από το Υπουργείο να μας δοθεί με το ποιοι φυλάνε ποιους. Δηλαδή, πόσοι αστυνομικοί φυλάνε επιχειρηματίες, ψευτοεκδότες, δημοσιογράφους και ολιγάρχες, αλλά δεν μας την έχετε δώσει; Θα θέλαμε να την έχουμε αυτή τη λίστα.

Φροντίστε, λοιπόν, να πατάξετε το λαθρεμπόριο καυσίμων και να εξοικονομήσετε από εκεί εκατομμύρια ευρώ, να φορολογήσετε τους τραπεζίτες, τους εφοπλιστές, τους μεγαλοεπιχειρηματίες που αισχροκερδούν σε βάρος των Ελλήνων καταναλωτών. Πάρτε όλα τα χρήματα από αυτούς και βάλτε τα μέσα στον προϋπολογισμό. Και τι θα κάνετε με αυτό; Μα, φυσικά, θα ενισχύσετε τον Έλληνα αστυνομικό, τα αστυνομικά τμήματα στα οποία δεν υπάρχει ένστολο προσωπικό. Ενισχύστε τα Σώματα Ασφαλείας με σύγχρονο εξοπλισμό.

Πάγια θέση μας είναι ότι ο αστυνομικός πρέπει να είναι κατάλληλα εκπαιδευμένος από την πρώτη κιόλας στιγμή που θα κληθεί να αναλάβει τα καθήκοντά του. Επιπλέον, τασσόμεθα υπέρ των δομικών αλλαγών στην Αστυνομία, για να επιτυγχάνεται η εύρυθμη λειτουργία της και να διευκολύνεται το έργο της χωρίς κωλυσιεργίες, όπως γινόταν και στο παρελθόν. Λύστε τους τώρα τα χρόνια ασφαλιστικά ζητήματα και τις εργασιακές τους διεκδικήσεις, δώστε τους τα επιδόματα επικινδυνότητας που διεκδικούν εδώ και πάρα πολλά χρόνια, εξετάστε τα ζητήματά τους σχετικά με την επαγγελματική τους ανέλιξη.

Αλήθεια, πόσοι αναγκάστηκαν να τερματίσουν την καριέρα τους άδοξα, επειδή δεν τους άφησαν κάποιοι να εξελιχθούν ή δεν κατάφεραν να αντεπεξέλθουν στις οικονομικές απαιτήσεις για τη διαβίωσή τους; Γι’ αυτό παραιτούνται τα παιδιά από τις σχολές της Αστυνομίας και των λοιπών Σωμάτων Ασφαλείας, αφού δεν μπορούν να τα βγάλουν πέρα οικονομικά. Αυξήστε, λοιπόν, τον μισθό τους και δώστε κίνητρα να αυξηθεί ο αριθμός των εισακτέων και το κυριότερο, να παραμένουν στις σχολές τους. Γι’ αυτό και η έμπρακτη στήριξη στον Έλληνα αστυνομικό και στα Σώματα Ασφαλείας πρέπει να είναι απεριόριστη και άνευ όρων.

Αξιοσημείωτο επίσης, είναι ότι το σχέδιο νόμου δεν προχωρά στην ουσιαστική αναδιοργάνωση των σωφρονιστικών καταστημάτων, ενώ η κατάσταση στις φυλακές της χώρας έχει φτάσει σε οριακό σημείο. Το διαπιστώσαμε και από την επίσκεψή μας που κάναμε πρόσφατα ως Επιτροπή Σωφρονιστικών Συστημάτων στον Δομοκό, αλλά και κατά το παρελθόν στις φυλακές Αυλώνας.

Η κατάσταση που επικρατεί εκεί με μια λέξη είναι χαοτική. Οι κρατούμενοι αυξάνονται με γεωμετρική πρόοδο, ενώ τα σωφρονιστικά καταστήματα παραμένουν υπερπληθή και υποστελεχωμένα. Οι οργανικές θέσεις των εξωτερικών φρουρών παραμένουν παγιωμένες από την περίοδο των μνημονίων και δεν έχουν υπάρξει προσαρμογές στις πραγματικές ανάγκες της κοινωνίας. Όπως είναι σήμερα τα πράγματα, το έργο της εξωτερικής φρούρησης των σωφρονιστικών καταστημάτων δεν μπορεί να ανταποκριθεί στις αυξημένες απαιτήσεις.

Προτείνουμε, λοιπόν, πρώτον την αύξηση των οργανικών θέσεων των εξωτερικών φρουρών κατά χιλίους διακοσίους υπαλλήλους, ώστε να καταστεί εφικτή η σωστή και ασφαλής λειτουργία των σωφρονιστικών συστημάτων. Δεύτερον, την εφαρμογή της μάχιμης πενταετίας για το προσωπικό της εξωτερικής φρουράς, όπως ισχύει για τα Σώματα Ασφαλείας, κύριε Υπουργέ, καθώς οι φρουροί αντιμετωπίζουν καθημερινά υψηλού κινδύνου καταστάσεις.

Τρίτον, -και τελευταίο- τα στελέχη της εξωτερικής φρουράς πρέπει να ενταχθούν στα ειδικά μισθολόγια και να αναγνωριστεί η ιδιαίτερη αποστολή ως ένοπλοι ένστολοι. Δεν είναι δυνατόν να αντιμετωπίζονται ως πολιτικό προσωπικό -το είπαμε και στην επιτροπή, το επισημαίνουμε και εδώ- όταν είναι σε καθημερινή ετοιμότητα, για να προστατέψουν, τι άλλο, τη δημόσια ασφάλεια.

Κλείνοντας, όλοι εμείς στην Ελληνική Λύση τιμούμε τη μνήμη των θανόντων ενστόλων της Ελληνικής Αστυνομίας που έπεσαν ηρωικά στο καθήκον. Οφείλουμε να επισημάνουμε τη σημασία των θετικών ρυθμίσεων, κύριε Υπουργέ, που περιλαμβάνονται στα άρθρα 161, 162, 163 τα οποία αφορούν στη βαθμολογική προαγωγή και την παροχή οικονομικών βοηθημάτων σε γονείς, συζύγους, τέκνα και αδέλφια αυτών των ηρώων -πραγματικά, ανθρώπων- που θυσίασαν τη ζωή τους για την ασφάλεια και την ευημερία μας. Είναι το ελάχιστο που μπορούμε να κάνουμε για να τιμήσουμε την αυταπάρνησή τους και το έργο τους, ενισχύοντας ταυτόχρονα την υποχρέωσή μας να στηρίξουμε τις οικογένειές τους που βιώνουν ένα πάρα πολύ βαρύ φορτίο. Η θυσία των αστυνομικών που έχασαν τη ζωή τους, εν ώρα καθήκοντος, μας ενθαρρύνει να ενισχύσουμε το έργο τους και να αναγνωρίσουμε πραγματικά την αξία της δουλειάς τους στην πρώτη γραμμή για την ασφάλεια των Ελλήνων πολιτών.

Όλοι μας, κύριε Υπουργέ, έχουμε ιερό καθήκον να θωρακίσουμε το έργο τους. Να ενισχύσουμε σίγουρα τις υποδομές της Ελληνικής Αστυνομίας, να διασφαλίσουμε το προσωπικό της και θα πρέπει γι’ αυτό να διατεθεί ένας πολύ σύγχρονος εξοπλισμός και σίγουρα η εκπαίδευσή τους να είναι σε πολύ υψηλά επίπεδα. Γιατί για εμάς στην Ελληνική Λύση, η Ελληνική Αστυνομία είναι θεμέλιο της δημοκρατίας και θα πρέπει αυτό το θεμέλιο, κύριοι Υπουργοί, να το προστατεύσουμε όλοι μας.

Σας ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Γραμμένο και για τη συνέπεια στο χρόνο.

Και καλείται τώρα στο Βήμα ο ειδικός αγορητής της Νέας Αριστεράς, ο κ. Νάσος Ηλιόπουλος.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, νομίζω ότι το σημερινό νομοσχέδιο αποτελεί μια πολύ σημαντική ευκαιρία να συζητήσουμε για το πώς κατανοεί η Κυβέρνηση και η κυβερνητική πολιτική μέσα από την ίδια της την πρακτική τις έννοιες της ασφάλειας και της δικαιοσύνης. Δεν θα είμαι εξαντλητικός. Θα πω μόνο μερικά περιστατικά.

Για την Κυβέρνηση του Κυριάκου Μητσοτάκη ασφάλεια και δικαιοσύνη είναι αν είσαι αστυνομικός καταδικασμένος για μαστροπεία πρωτόδικα με πεντέμισι χρόνια φυλακή, αυτήν τη στιγμή να υπηρετείς κανονικά στην Αστυνομία. Ασφάλεια και δικαιοσύνη είναι οι κατηγορούμενοι από τη δικαιοσύνη για τη δολοφονία του Κώστα Μανιουδάκη στα Χανιά, αυτήν τη στιγμή να υπηρετούν κανονικά στην Αστυνομία. Ασφάλεια και δικαιοσύνη είναι οι καταδικασμένοι για τον ξυλοδαρμό του αδικοχαμένου Μάγγου, να υπηρετούν κανονικά στην Αστυνομία. Ασφάλεια και δικαιοσύνη είναι ο αστυνομικός που αφού παραβίασε τον μισό Κώδικα Οδικής Κυκλοφορίας, σκότωσε τον Ιάσονα Λαλαούνη πριν τέσσερα χρόνια έξω από τη Βουλή, να είναι ακόμα στη Βουλή. Και μπορεί ο φρούραρχος να είπε ότι δεν είναι στη φρουρά της Βουλής, αλλά ξέρουμε ότι οι αστυνομικοί στη Βουλή δεν είναι μόνο στη φρουρά.

Ασφάλεια και δικαιοσύνη γι’ αυτήν την Κυβέρνηση είναι να έχουμε ακόμα και απαγωγές δημοσιογράφων. Και αναφέρομαι στο περιστατικό με τη δημοσιογράφο από το «The Untold», όπου εμφανίστηκαν δύο αστυνομικοί κάτω από το σπίτι της χωρίς ένταλμα, χωρίς ενημέρωση, την πήγαν στη ΓΑΔΑ. Δεν την άφησαν να επικοινωνήσει με κανέναν. Της πήραν το κινητό, το οποίο είχε μέσα δημοσιογραφικό υλικό. Χωρίς να έχει πάρει πιστοποιητικό, το κινητό αυτή τη στιγμή είναι στην Αστυνομία. Και μετά την άφησαν σαν να μην τρέχει τίποτα.

Ασφάλεια και δικαιοσύνη για την Κυβέρνηση της Νέας Δημοκρατίας είναι η ποινή να είναι ο θάνατος, αν η παράβαση είναι 20 ευρώ βενζίνη και αφορά κάποιον Ρομά.

Ασφάλεια και δικαιοσύνη για τη Νέα Δημοκρατία είναι όταν οι πολίτες διεκδικούν δικαιοσύνη για το έγκλημα των Τεμπών, να ακούμε και να βλέπουμε live σε βίντεο εντολές «ψεκάστε τους, να φύγουν» σαν να μιλάμε για κατσαρίδες, να βλέπουμε αστυνομικούς να πέφτουν με μηχανάκια πάνω σε διαδηλωτές, να βλέπουμε αστυνομικούς να χτυπάνε φωτορεπόρτερ -και ξέρετε πολύ καλά ότι όταν χτυπάτε φωτορεπόρτερ χτυπάτε τα μάτια της κοινωνίας και την είδηση- να βλέπουμε έναν πολίτη να του γίνεται προσαγωγή μόνο και μόνο γιατί μιλούσε σε κάποιους ανήλικους που είχε συλλάβει η Αστυνομία και προσπαθούσε να τους εμψυχώσει, χωρίς να προσβάλει καθόλου κανέναν αστυνομικό.

Μπορεί βέβαια να ζούμε σε ένα κράτος όπου εξαφανίζονται στοιχεία για το έγκλημα των Τεμπών, δεν γίνονται εξετάσεις που πρέπει να γίνουν όπως τοξικολογικές, μια σειρά από ζητήματα, χάνονται βίντεο, αλλά αυτό το κράτος όταν θέλει, με έναν δικό του τρόπο μπορεί να είναι και πάρα πολύ αποτελεσματικό. Με αυτόν τον τρόπο μισό αποτύπωμα -κυριολεκτικά μισό αποτύπωμα- σε ένα κινητό αντικείμενο, σε μια σακούλα, ήταν ικανό για να βάλει έναν άνθρωπο φυλακή. Και αναφέρομαι για την περίπτωση του Νίκου Ρωμανού. Το επικοινωνιακό σόου, όμως, το οποίο προσπάθησε να στήσει η Κυβέρνηση, σιγά-σιγά έχει αρχίσει να ξηλώνεται και να καταρρέει. Γιατί όπως ανακοίνωσαν οι συνήγοροι του Νίκου Ρωμανού, χθες βγήκαν τα στοιχεία από τις εγκληματικές έρευνες όπου δείχνουν ότι δεν υπάρχει κανένα στοιχείο DNA, κανένα στοιχείο από τις τηλεφωνικές επικοινωνίες, κανένα βίντεο που να εμπλέκει τον Νίκο Ρωμανό.

Το λέμε ξανά, το λέμε δημόσια, το λέμε ανοιχτά. Η εκδίκηση και η εξόντωση ενός ανθρώπου δεν αποτελεί δικαιοσύνη. Και αυτό το οποίο πρέπει να γίνει, είναι άμεσα να αφεθεί ελεύθερος ο Νίκος Ρωμανός. Είναι το ελάχιστο που μπορεί να γίνει αυτή τη στιγμή.

Κύριε Υπουργέ, όμως, μιας και είστε εδώ, νομίζω ότι μετά και τις τελευταίες νέες αποκαλύψεις ή νέες επιβεβαιώσεις για το ζήτημα των Τεμπών, πρέπει κάτι να απαντήσετε ή τουλάχιστον θα έπρεπε να απαντήσετε, γιατί και σε όλα τα προηγούμενα ποτέ δεν απαντάτε. Τι θέλω να πω; Ο τότε διοικητής της Τροχαίας Λάρισας έχει καταθέσει ο άνθρωπος επίσημα ότι σε σύσκεψη στην οποία βρέθηκε με τα κυβερνητικά στελέχη, όχι διαφώνησε με το μπάζωμα, αλλά δύο φορές τους έδειξε τον νόμο που έλεγε ότι είναι παράνομο, γιατί είναι αλλοίωση χώρου εγκλήματος.

Υπήρχε επικοινωνία εκείνες τις ώρες και εκείνες τις μέρες με το ανώτατο στέλεχος της Αστυνομίας -μιλάμε για τον διοικητή Τροχαίας Λάρισας- ή δεν ξέρατε και εσείς ή δεν ήξερε κανένας στο Υπουργείο; Ή έγιναν όλα κατά λάθος και συνεχίζετε στο επιχείρημα να ζητάτε απαλλαγή όχι γιατί δεν έγινε το μπάζωμα -γιατί πριν λίγους μήνες αυτά λέγατε- αλλά απαλλαγή λόγω βλακείας, ότι δηλαδή, όντως έγινε αλλά δεν το καταλάβατε, δεν ξέρατε, δεν είχατε δόλο, δεν δώσατε εντολή. Το ξέρετε όμως ότι δεν υπάρχει απαλλαγή λόγω βλακείας, όταν έχεις καταστρέψει έναν χώρο στον οποίο υπήρχαν στοιχεία για τον θάνατο πενήντα επτά ανθρώπων.

Έρχομαι τώρα στις διατάξεις του νομοσχεδίου και ξεκινάω συνειδητά από το ζήτημα της Πυροσβεστικής. Ξεκινάω συνειδητά από το ζήτημα της Πυροσβεστικής, γιατί είμαστε μπροστά σε μία καινούργια αντιπυρική περίοδο ή θα έπρεπε να είμαστε, γιατί δεν πρέπει να ξεκινάει πια 1η Μαΐου. Είμαστε μία χώρα που τα τελευταία χρόνια σπάμε κάθε ρεκόρ στις πυρκαγιές και στις καμένες εκτάσεις. Αυτή είναι η πραγματικότητα. Και μπορεί όταν το Αστεροσκοπείο είχε μιλήσει για τον Έβρο για τη μεγαλύτερη πυρκαγιά στη σύγχρονη ευρωπαϊκή ιστορία, εσείς να είχατε πει ότι αυτά ήταν ψέματα και να είχατε προσπαθήσει να «κουρέψετε» το Αστεροσκοπείο, αλλά όταν πηγαίνετε στο εξωτερικό, τα παραδέχεστε.

Μπαίνουμε σε αυτή την περίοδο και έτσι όπως το πάτε, τα ίδια τα σωματεία των πυροσβεστών καταγγέλλουν ότι θα είμαστε χωρίς εποχικούς πυροσβέστες μέχρι τέλος Μαΐου και με αρχές Ιουνίου. Δεν θα έχουν ολοκληρωθεί οι διαδικασίες.

Δεύτερο ζήτημα, κινδυνεύουν πυροσβέστες με εμπειρία να μείνουν εκτός, γιατί είναι βαθιά προβληματικός ο τρόπος με τον οποίο κάνετε τη μοριοδότηση. Είναι πολύ λίγα τα μόρια για όσους έχουν υπηρετήσει σε αντιπυρικές περιόδους.

Θα βρεθούν άνθρωποι σε αυτές τις θέσεις με μηδενική εμπειρία, όχι με δική τους ευθύνη, που θα πρέπει να εκπαιδευτούν, να αγοράσουν εξοπλισμό. Γιατί στα επιχειρήματα που σας λένε οι εποχικοί πυροσβέστες για να τους κρατήσετε, είναι ότι έχουν την εμπειρία, έχουν υπηρετήσει, έχουν δώσει αυτές τις μάχες και μέσα σε όλα έχουν αγοράσει εκείνοι εξοπλισμό, που είναι κρίσιμος. Και αυτό είναι ντροπή. Δεν θα έπρεπε να συζητάμε, ο εποχικός πυροσβέστης να αγοράζει τον εξοπλισμό, σε μια κατάσταση που έχουμε τρεισήμισι χιλιάδες κενά στην Πυροσβεστική. Δεν λύνεται τίποτα από αυτά.

Αυτό το οποίο θα έπρεπε να συζητάμε σήμερα σε αυτό το νομοσχέδιο, θα ήταν να έρθει νωρίτερα η αντιπυρική περίοδος, ό,τι σημαίνει αυτό για την προστασία της κοινωνίας, της ζωής, της περιουσίας και του φυσικού πλούτου. Επίσης να μη μείνει κανένας εποχικός εκτός δουλειάς και να συζητάμε και το δίκαιο αίτημά τους για δωδεκάμηνη εργασία.

Συνεχίζω με τα ζητήματα του νομοσχεδίου. Θέλω να υπενθυμίσω σε όσους το έχουν ξεχάσει ότι ο κ. Χρυσοχοΐδης ήταν από τους ανθρώπους που ήταν υπό παρακολούθηση από τη ΕΥΠ. Ποτέ δεν μάθαμε τον λόγο αυτής της παρακολούθησης. Για να είναι νόμιμη και όχι νομότυπη μία παρακολούθηση από την ΕΥΠ -νομότυπη είναι άμα μπουν οι υπογραφές, πάνε με τα πρωτόκολλα, ακολουθηθεί η διαδικασία κ.λπ.- αυτός που είναι υπό παρακολούθηση, πρέπει να αποτελεί κίνδυνο για τα εθνικά συμφέροντα.

Κύριε Χρυσοχοΐδη, μπορεί να διαφωνώ μαζί σας σε πάρα πολλά πράγματα, μπορεί να διαφωνώ κάθετα με τις πολιτικές σας, μπορεί να σας θεωρώ επικίνδυνο για τα ζητήματα ασφάλειας με την πολιτική που υλοποιείτε, αλλά δεν θα φτάσω στο επίπεδο να θεωρώ τους πολιτικούς μου αντιπάλους επικίνδυνους για την εθνική ασφάλεια. Αυτά ανήκουν σε άλλες εποχές, που δημοκρατικά ο λαός κατάφερε να τις ξεπεράσει. Το γεγονός βέβαια ότι εσείς μένετε εκεί παρακολουθούμενος, έχοντας καταπιεί κάθε ίχνος προσωπικής αξιοπρέπειας, είναι δικό σας πρόβλημα. Το συλλογικό πρόβλημα είναι ότι είστε ένας Υπουργός που νομοθετείτε. Και ήσασταν -ξαναλέω- υπό παρακολούθηση.

Και σε αυτό το νομοσχέδιο από όλους τους φορείς που προτάθηκαν, είχατε πάρα πολύ μεγάλο πρόβλημα με έναν φορέα να έρθει, με την ΑΔΑΕ. Γιατί έπρεπε να έρθει η ΑΔΑΕ; Γιατί μέσα στο νομοσχέδιο μιλάμε για την ΔιΔΑΠ. Η ΔιΔΑΠ είναι η μικρή ΕΥΠ της ΕΛ.ΑΣ., η οποία είχε εμπλοκή στο σκάνδαλο των υποκλοπών.

Και δεν έχει σημασία αν αλλάζει ή δεν αλλάζει το πλαίσιο της ΔιΔΑΠ, γιατί με το παλιό πλαίσιο γίνανε οι υποκλοπές, με το παλιό πλαίσιο υπήρξε ένα ενιαίο εγκληματικό κέντρο ανάμεσα σε ΕΥΠ και «Predator». Και το ότι δεν ανεχτήκατε, δεν αντέχατε, φοβόσασταν το να έρθει εδώ η ΑΔΑΕ να μιλήσει στη Βουλή δείχνει το πόσο ένοχοι είστε.

Το σκάνδαλο των υποκλοπών μπορεί να σας έκανε τη χάρη η Ελληνική Λύση να ψηφίσετε τότε για να αλλάξετε τη σύνθεση της ΑΔΑΕ, τότε που η ΑΔΑΕ ήταν έτοιμη να βάλει ένα μεγάλο πρόστιμο στην ΕΥΠ, αλλά δεν έχει παραγραφεί, δεν έχει ξεχαστεί. Και για το σκάνδαλο των υποκλοπών και για το έγκλημα των Τεμπών αργά ή γρήγορα θα λογοδοτήσετε όχι μόνο πολιτικά, θα λογοδοτήσετε και στη δικαιοσύνη.

Έρχομαι τώρα στα υπόλοιπα ζητήματα του νομοσχεδίου, πράγματα τα οποία αφορούν τους αστυνομικούς, τους εργαζόμενους στην Ελληνική Αστυνομία, τα οποία θα μπορούσε να λύσει η Κυβέρνηση και δεν κάνει τίποτα. Πρώτον, έχουμε τις αδικίες για το πολιτικό προσωπικό. Έχουμε τριακόσιους πενήντα εργαζόμενους πολιτικό προσωπικό η πλειοψηφία αυτών με πτυχία, μεταπτυχιακά, διδακτορικά. Από αυτούς τους τριακόσιους πενήντα μόνο οι δεκατέσσερις είναι σε θέση ευθύνης, δύο διευθυντές και δώδεκα τμηματάρχες. Ενώ αρχικά στο νομοσχέδιο υπήρχε μία διάταξη που έδινε τη δυνατότητα σε αυτόν τον κόσμο με βάση τα προσόντα να αναλαμβάνει θέσεις ευθύνης, από ό,τι φαίνεται διάφοροι παρενέβησαν και για άλλη μια φορά το πολιτικό προσωπικό θα είναι εργαζόμενοι δεύτερης κατηγορίας, ενώ σε μια σειρά από θέσεις θα μπορούσε να υπάρχει πολιτικό προσωπικό και μάχιμοι αστυνομικοί να είναι σε άλλες θέσεις.

Δεύτερο ζήτημα: Λέτε ότι αναβαθμίζετε την αστυνομική εκπαίδευση με την αναβάθμιση της Αστυνομικής Ακαδημίας. Σας έχω ρωτήσει δύο φορές στις επιτροπές. Λέτε μέσα στο συγκεκριμένο άρθρο ότι τα μαθήματα θα τα διδάσκει κάποιος που έχει διδακτορικό. Αν δεν βρούμε κάποιον με διδακτορικό, θα τα διδάσκει κάποιος μεταπτυχιακό. Αν δεν βρούμε κάποιον με μεταπτυχιακό, θα τα διδάσκει κάποιος με απλό πτυχίο. Αυτή είναι η αντίληψή σας για τις ανώτατες σχολές; Γιατί σταματήσατε εκεί και δεν πήγατε και σε απόφοιτο λυκείου; Μην ντρέπεστε, πηγαίντε και σε απόφοιτο δημοτικού!

Μπορείτε να μας δώσετε ένα παράδειγμα που υπάρχει αντικείμενο στο οποίο δεν υπάρχει κάτοχος διδακτορικού; Ένα παράδειγμα στο οποίο πρέπει να είναι μάθημα που είναι σε ανώτατη, όπως λέτε εσείς, σχολή και δεν υπάρχει κάτοχος διδακτορικού. Δώστε ένα παράδειγμα, για να γελάσουν και οι άνθρωποι που έχουν διδακτορικό σε αυτήν τη χώρα και να κατανοήσουμε και εμείς αν όντως αναβαθμίζετε και θέλετε ουσιαστική εκπαίδευση μέσα στην Αστυνομία.

Δεύτερο πράγμα το οποίο θα μπορούσατε να λύσετε είναι η αναγνώριση των πτυχίων των Ελλήνων αστυνομικών και με τα μισθολογικά και με την εξέλιξή τους. Ούτε αυτό το κάνετε. Υπάρχουν άνθρωποι στην Ελληνική Αστυνομία που έχουνε σπουδάσει. Θα μπορούσε αυτό να έχει ένα αποτύπωμα στο πώς εξελίσσονται. Δεν υπάρχει.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Τρίτο ζήτημα, που εδώ αρχίζουν πια τα τραγελαφικά, είναι σχετικά με τα ιατρεία της Αστυνομίας. Στο νομοσχέδιο σας στο άρθρο 35 λέτε ότι τα ιατρεία πηγαίνουν στη Διεύθυνση Υγειονομικού. Αυτήν τη στιγμή που συζητάμε υπάρχει νομοσχέδιο του Υπουργείου Εθνικής Άμυνας που στο άρθρο 8 λέει ότι τα κεντρικά ιατρεία Αθηνών και Θεσσαλονίκης πάνε στο 401 και στο 424. Τι από τα δύο ισχύει; Είστε μία κυβέρνηση, δύο κυβερνήσεις, τρεις κυβερνήσεις; Πρόλαβε ο κ. Χατζηδάκης να συντονίσει, δεν πρόλαβε ο κ. Χατζηδάκης; Φταίει που έφυγε ο κ. Βορίδης; Τι γίνεται;

Τα αστυνομικά ιατρεία είναι μια σημαντική δομή πρωτοβάθμιας υγείας. Με το να τα ενσωματώσετε μέσα στα στρατιωτικά νοσοκομεία στην πραγματικότητα το ακυρώνετε. Αλλά δεν μπορώ να πω κάτι παραπάνω γιατί δεν έχω καταλάβει ποιο είναι το επιχείρημά σας εδώ. Ισχύει αυτό που λέτε εσείς ή αυτό που θα ψηφίσει σε λίγες μέρες η Βουλή από το Υπουργείο Εθνικής Άμυνας; Δηλαδή, θα αντιμετωπίζουμε τέτοια ζητήματα με τόσο μεγάλη ελαφρότητα;

Άλλο ένα ζήτημα το οποίο δεν λύνετε: εκπαίδευση στις φυλακές. Δεν γίνεται τόσα χρόνια μετά το μοναδικό λύκειο που υπάρχει ακόμα να είναι στον Αυλώνα. Θεωρούμε ότι η φυλακή πρέπει να έχει έναν χαρακτήρα σωφρονιστικό, έναν χαρακτήρα δεύτερης ευκαιρίας ή για εσάς όποιος του τα φέρει η ζωή και καταλήξει στη φυλακή είναι χαμένη υπόθεση για την κοινωνία; Αν δεν είναι χαμένη, και εμείς λέμε ότι δεν πρέπει να είναι μόνο το σκέλος της ποινής και της στέρησης της ελευθερίας, πρέπει να είναι και ο σωφρονισμός, η εκπαίδευση στις φυλακές είναι από τα πιο βασικά ζητήματα.

Γίνεται άνθρωπος ο οποίος είχε περάσει στο Πανεπιστήμιο Δυτικής Αττικής να αναγκαστεί να κάνει απεργία πείνας για να έρθει στον Κορυδαλλό για να μπορέσει να παρακολουθήσει τα εργαστήρια του; Τον φέρατε τελικά, διορθώθηκε το λάθος που είχε γίνει, αλλά πρέπει ο άλλος να φτάνει να κάνει απεργία πείνας για να διεκδικήσει τα αυτονόητα δικαιώματά του ότι, αφού πέρασε στο πανεπιστήμιο, να μπορέσει να σπουδάσει; Δηλαδή, το να έχουμε ανθρώπους που μέσα στη φυλακή πάνε στο σχολείο, δίνουν εξετάσεις, περνάνε στο πανεπιστήμιο δεν είναι κάτι το οποίο θα έπρεπε να επιβραβεύεται, δεν είναι ένα σήμα ανθρώπων που λένε ότι θέλουνε να πάρουνε διαφορετικά τη ζωή τους, να ξεκινήσουν από την αρχή;

Έρχομαι στο τεράστιο ζήτημα των αγροτικών φυλακών. Το πρόγραμμά σας είναι ένας ποινικός λαϊκισμός χωρίς όρια. Έχετε αλλάξει τόσες φορές τους ποινικούς κώδικες, κάνετε πάλι αλλαγές, έχετε αυστηροποιήσει και τη λέξη αυστηροποίηση, αυτό έχετε κάνει, -όταν δεν αφορά αστυνομικούς αυτό, γιατί αν αφορά αστυνομικούς, είπαμε, «έχεις καταδικαστεί για μαστροπεία και είσαι ακόμα στο σώμα». Στις αγροτικές φυλακές αλλοιώνετε την κατάσταση. Λέτε ότι θα μεταφερθεί κόσμος σε αγροτικές φυλακές χωρίς όμως να έχει όλα τα υπόλοιπα δικαιώματα που έχει αυτός που είναι στις αγροτικές φυλακές. Γιατί τους πάτε; Δεν είναι μεταρρύθμιση. Γιατί απλά δεν χωράνε. Άρα αργά ή γρήγορα μπορούμε να περιμένουμε από εσάς και ένα νομοσχέδιο για ιδιωτικές φυλακές. Δεν θα πέσουμε από τα σύννεφα έτσι όπως το προχωράτε. Η κατάσταση έχει ξεφύγει. Και ενώ σας λένε η Ένωση Ποινικολόγων, σας λένε σοβαροί επιστήμονες, σας λένε δικαστικοί ότι αυστηρότερες ποινές δεν σημαίνει καλύτερη ποιότητα δικαιοσύνης, δεν σημαίνει λιγότερη εγκληματικότητα, αλλού κρίνεται, εσείς συνεχίζετε με αυτήν τη γραμμή του ποινικού λαϊκισμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και κλείνω, κύριε Πρόεδρε, με ένα ζήτημα το οποίο, κατά τη γνώμη μας, είναι ιδιαίτερα σημαντικό και δείχνει την απόσταση ανάμεσα σε αυτά στα οποία μπορεί να συζητάμε μέσα στο Κοινοβούλιο με την πραγματική ζωή. Έχουμε και κάποια άρθρα στο νομοσχέδιο για εταιρείες ιδιωτικής φύλαξης. Αυτή τη στιγμή που μιλάμε τριάντα επτά εργαζόμενοι στην εταιρεία κολοσσός που έχει τη φύλαξη του ΕΦΚΑ, τη φύλαξη του ΕΦΚΑ όχι κάπου αφηρημένα, είναι απλήρωτοι από τον Σεπτέμβρη του 2024. Για ποιον λόγο είναι απλήρωτοι; Γιατί η εταιρεία που έχει αναλάβει τη φύλαξη του ΕΦΚΑ δεν πληρώνει ασφαλιστικές εισφορές στον ΕΦΚΑ.

Ποια είναι η απάντηση που δίνει το Υπουργείο και ο ΕΦΚΑ; «Αφού εσύ δεν πληρώνεις ασφαλιστικές εισφορές, εγώ δεν σου δίνω τα χρήματα της σύμβασης» και έτσι μένουν απλήρωτοι οι εργαζόμενοι. Αντιλαμβάνεστε την παράνοια που συζητάμε; Η εταιρεία που με εσάς ανέλαβε τη φύλαξη του ΕΦΚΑ είναι μπαταξής στις ασφαλιστικές εισφορές και τιμωρούνται οι εργαζόμενοι που δούλευαν κανονικά και είναι απλήρωτοι από τον Σεπτέμβρη του 2024 χωρίς δώρα, χωρίς άδεια, χωρίς τίποτα.

Πρέπει η Κυβέρνηση να βρει τρόπο άμεσα έτσι ώστε οι εργαζόμενοι να πληρωθούν τα δεδουλευμένα τους. Είναι συλλογική ντροπή για την Κυβέρνηση να έχεις εργαζόμενους που δουλεύουν στη φύλαξη του ΕΦΚΑ και μένουν απλήρωτοι, γιατί η εταιρεία που εσείς δώσατε τον διαγωνισμό δεν πληρώνει τις ασφαλιστικές εισφορές. Να πληρωθούν τα δεδουλευμένα τους και να μη χάσει κανένας τη δουλειά του.

Κλείνοντας, κύριε Πρόεδρε, για όλους τους παραπάνω λόγους, προφανώς και καταψηφίζουμε το νομοσχέδιο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Καλείται στο Βήμα η κ. Ασπασία Κουρουπάκη ειδική αγορήτρια της Νίκης.

Έχετε τον λόγο, κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, στις 21 Φεβρουαρίου η EUROSTAT δημοσίευσε ένα άρθρο με τίτλο «Εγκληματικότητα, βία και βανδαλισμοί στις ευρωπαϊκές χώρες». Σύμφωνα με το δημοσίευμα αυτό, το 2023 το 10% των πολιτών της Ευρωπαϊκής Ένωσης ανέφεραν ότι βίωσαν έγκλημα, βία ή βανδαλισμό στη γειτονιά τους και τα ποσοστά αυτά διέφεραν αισθητά από χώρα σε χώρα. Το αξιοσημείωτο όμως είναι ότι την πρώτη θέση κατείχε η Ελλάδα.

Ειδικότερα στην Ελλάδα εντός του 2023 το 23,7% των πολιτών που βρίσκονται σε κίνδυνο φτώχειας και το 20,2% των πολιτών που δεν βρίσκονται σε κίνδυνο φτώχειας κατήγγειλε περιστατικό εγκληματικότητας, βίας ή βανδαλισμού. Και στις δύο περιπτώσεις η Ελλάδα ήταν πανευρωπαϊκώς η χώρα με τις περισσότερες καταγγελίες περιστατικών βίας, εγκληματικότητας ή βανδαλισμού και μάλιστα διπλάσιες καταγγελίες του ευρωπαϊκού μέσου όρου. Είναι μία θλιβερή πρωτιά για την οποία η Κυβέρνηση φέρει την αποκλειστική ευθύνη.

Εξάλλου τα πορίσματα αυτά ταυτίζονται πλήρως και με τα ευρήματα που προκύπτουν από ελληνικές δημοσκοπήσεις, σύμφωνα με τις οποίες η εγκληματικότητα είναι από τα πιο σημαντικά προβλήματα που αντιμετωπίζει η ελληνική κοινωνία μαζί με την ακρίβεια και την κρίση εμπιστοσύνης στους θεσμούς και στο κράτος δικαίου.

Αυτή η δυσάρεστη πρωτιά έχει, όμως, μία ακόμη παρενέργεια, την καταβαράθρωση του κύρους της Ελληνικής Αστυνομίας. Σύμφωνα με την ετήσια έρευνα της Public Issue, το 2018 το 72% των πολιτών εμπιστεύονταν την Ελληνική Αστυνομία, ενώ το 2024 το ποσοστό αυτό έπεσε στο 43%. Ενώ θα έπρεπε η πολιτική εξουσία να προστατεύει ως κόρη οφθαλμού το κύρος και την αξιοπιστία των Σωμάτων Ασφαλείας, τα συμπαρασύρει στην ανυποληψία και την καχυποψία των πολιτών.

Ποια, όμως, είναι η αιτία αυτής της τόσο θλιβερής εικόνας; Τόσο οι αστυνομικοί όσο και οι πολίτες υποδεικνύουν τη δραματική υποστελέχωση ως αιτία της αύξησης της εγκληματικότητας και της μείωσης της αποτρεπτικής δύναμης της Αστυνομίας. Όμως, η υποστελέχωση που καταγγέλλουν δεν είναι κάτι τυχαίο ή περιστασιακό, είναι μια κεντρική πολιτική απόφαση του ίδιου του κ. Μητσοτάκη και της Κυβέρνησής του.

Η Κυβέρνηση Μητσοτάκη έχει συνειδητά επιλέξει την υποστελέχωση παντού και όχι μόνο στην Αστυνομία, αλλά και στην υγεία και στην παιδεία, γιατί είναι δέσμια της πολιτικής που έχει υπαγορευθεί από το μεσοπρόθεσμο δημοσιονομικό διαρθρωτικό σχέδιο 2025- 2028, στο οποίο οι εθνικά χρηματοδοτούμενες δαπάνες μεταξύ των οποίων και οι προσλήψεις για την κάλυψη κενών οργανικών θέσεων, είναι σαφώς περιορισμένες όπως, επίσης, περιορισμένες είναι και οι δυνατότητες αυξήσεων που μπορούν να χορηγηθούν.

Με απλά λόγια, η Κυβέρνηση έχει υποσχεθεί στην Ευρωπαϊκή Ένωση στο πλαίσιο της εφαρμογής του Κανονισμού 2024/1263, ότι θα κρατήσει τον δημόσιο τομέα στην παρούσα κατάσταση όσον αφορά τις δαπάνες του, κρατώντας τον δηλαδή υποστελεχωμένο και με στάσιμες μισθολογικές απολαβές που ροκανίζονται από τον πληθωρισμό.

Επομένως, η ουσιαστική ευθύνη πρέπει να αναζητηθεί από τον κ. Μητσοτάκη και τον κ. Χατζηδάκη που κρατάνε σταθερά το ελληνικό κράτος υποστελεχωμένο, τους Έλληνες πολίτες χωρίς δημόσια ασφάλεια, χωρίς δημόσια υγεία και χωρίς δημόσια παιδεία, μόνο και μόνο για να συμμορφωθούν προς τους ορισμούς του ECOFIN και του Ευρωπαϊκού Κανονισμού 2024/1263, χωρίς μάλιστα να κάνουν κάποια ουσιαστική προσπάθεια να αυξηθεί η παραγωγικότητα και η πλουτοπαραγωγική ικανότητα της ελληνικής οικονομίας.

Με αυτά τα δεδομένα, ερχόμαστε να ψηφίσουμε ένα νομοσχέδιο για την Ελληνική Αστυνομία, του οποίου οι μόνες διατάξεις που είναι προς τη σωστή κατεύθυνση, είναι αυτές που αφορούν τους αστυνομικούς που έχασαν τη ζωή τους κατά την εκτέλεση των υπηρεσιακών τους καθηκόντων. Όμως, ο καλύτερος τρόπος για να τιμήσεις τον Έλληνα αστυνομικό είναι να κάνεις τα δέοντα και να γυρίσει στο σπίτι του ασφαλής. Ωστόσο, η Κυβέρνηση, κινείται στην αντίθετη κατεύθυνση αφού με την υποστελέχωση υπονομεύει την ασφάλεια και των ίδιων των αστυνομικών.

Επανέρχομαι στο νομοσχέδιο. Ο ίδιος ο κ. Χρυσοχοΐδης δεσμεύτηκε στην πρώτη ανάγνωση του νομοσχεδίου να απαντήσει σε όλα τα ερωτήματα, τα οποία ετέθησαν. Δυστυχώς, μέχρι στιγμής, ουδεμία απάντηση λάβαμε για τις προτάσεις που υποβάλαμε -τις δώσαμε σε εσάς, κύριε Υφυπουργέ, στην τελευταία επιτροπή- και κυρίως για τις ελλείψεις που υποδείξαμε, μεταξύ των οποίων η ισοτιμία της Σχολής, της Αστυνομικής Ακαδημίας με τα ΑΕΙ, που περιγράφεται στο άρθρο 106 και είναι μάλλον κενό γράμμα εξαιτίας του προσόντων του επιστημονικού συμβουλίου του άρθρου 114. Θεωρούμε ότι δεν νοείται να είναι μέλη του Επιστημονικού Συμβουλίου πρόσωπα που στερούνται διδακτορικού. Επίσης, δεν διευκρινίζεται στον νόμο εάν θα υπάρχει εποπτεία της Εθνικής Αρχής της Ανώτατης Εκπαίδευσης επί της Αστυνομικής Ακαδημίας, ώστε να πιστοποιείται η ακαδημαϊκή επάρκεια των προγραμμάτων που προσφέρει και χαίρομαι που ο κ. Μπάρκας υιοθέτησε την πρότασή μας από την επιτροπή.

Το γεγονός ότι τα μεταπτυχιακά προγράμματα που αναφέρονται στα άρθρα 128 και 138 δεν θα γίνονται από την ίδια τη σχολή, αλλά μόνο σε συνεργασία με άλλα ΑΕΙ, αποτελεί μια ένδειξη ότι δεν θα έχουμε να κάνουμε με ένα τυπικό ΑΕΙ.

Όσον αφορά, την εφαρμογή του κατ’ οίκον περιορισμού και του εντοπισμού των κινήσεων με ηλεκτρονική επιτήρηση που προβλέπεται στο άρθρο 181, ο θεσμός είναι προβληματικός για δύο κυρίως λόγους. Πρώτα από όλα, δεν διευκρινίζεται ποια είναι τα δεδομένα που θα συλλέγονται κατά τη διάρκεια της επιτήρησης. Θα γίνεται ηχητική και οπτική παρακολούθηση του επιτηρούμενου; Θα καταγράφονται οι συνομιλίες του με όσους μένουν μαζί του, με τη σύζυγό του, με τα παιδιά του;

Επίσης, δεν διευκρινίζεται ποιος φορέας θα κάνει την ηλεκτρονική επιτήρηση. Υπάρχει περίπτωση να αναλάβουν εργολάβοι ιδιώτες την ηλεκτρονική επιτήρηση; Το γεγονός ότι υπάρχει ασάφεια στις σχετικές διατάξεις, ανοίγει τον δρόμο σε επικίνδυνες καταχρήσεις.

Επίσης, θεωρούμε σημαντική την ορθολογική αξιοποίηση του πολιτικού προσωπικού της Ελληνικής Αστυνομίας σε υπηρεσίες γραφείου. Όταν η εγκληματικότητα καλπάζει, για ποιον λόγο να εκδίδουν διαβατήρια ή να βγάζουν δελτία Τύπου ένστολοι αξιωματικοί; Αυτά θα πρέπει να είναι έργα για τους πολιτικούς υπαλλήλους της Ελληνικής Αστυνομίας. Όποιος φέρει όπλο, πρέπει να είναι σε μάχιμη υπηρεσιακή μονάδα και όχι σε γραφεία.

Λόγω της αυξημένης εγκληματικότητας και λόγω της αθρόας εισροής μεταναστών και κακοποιών στοιχείων, αποδεικνύεται και από τον αριθμό των φυλακισμένων αλλοδαπών, αλλά και από τα άβατα ολόκληρων περιοχών που αποδεδειγμένα κάνουν διακίνηση ναρκωτικών και όπλων, πρέπει να αυξηθεί ο αριθμός των αστυνομικών με προσλήψεις αξιόμαχων και άρτια εκπαιδευμένων ατόμων.

Εσείς, κύριε Υπουργέ, μπορείτε να περάσετε χωρίς συνοδεία από το κέντρο, από το Ζεφύρι, από το Μενίδι και τόσες άλλες περιοχές; Πώς περιμένουμε ένας αστυνομικός να υπερβάλει εαυτόν χωρίς συναδέλφους, με παμπάλαιο εξοπλισμό και με ακινητοποιημένα περιπολικά;

Επίσης, δώσαμε, ιδιαίτερη έμφαση στην αστυνόμευση της εγκαταλελειμμένης υπαίθρου. Προτείναμε και τη συγκρότηση εξειδικευμένων οργανωτικών μονάδων της ΕΛ.ΑΣ., που θα αστυνομεύουν την ύπαιθρο καλύπτοντας το κενό που δημιουργήθηκε με την κατάργηση της Χωροφυλακής. Θα πρέπει να υπάρξει μια συγκροτημένη εθνική αντεγκληματική πολιτική για την προστασία των κατοίκων της επαρχίας και της αγροτικής υπαίθρου, ώστε να ενισχυθεί η αποκέντρωση, δεδομένου ότι η δημογραφική αναγέννηση της χώρας μας εξαρτάται σε μεγάλο βαθμό από την αναζωογόνηση της υπαίθρου.

Τέλος, δεν πήρατε θέση για το ζήτημα της ψυχικής υγείας των αστυνομικών. Είναι δυνατόν να μην υπάρχει δυνατότητα διαρκούς ψυχολογικής υποστήριξης σε ένοπλους ή σωματική και πνευματική αξιολόγηση, όταν οι ίδιοι οι εκπρόσωποι των ειδικών φρουρών κράτησης κατήγγειλαν περιστατικά αυτοκτονιών λόγω των συνθηκών εργασίας. Όταν απασχολούν τη δημοσιότητα περιστατικά ενδοοικογενειακής βίας από ένοπλους αστυνομικούς, δεν έχετε την πολυτέλεια να μην ασχολείστε με το θέμα της ψυχικής υγείας των ενστόλων. Είναι μείζον θέμα δημόσιας ασφάλειας. Το να αφαιρείται το όπλο από όποιον καταγγέλλεται για ενδοοικογενειακή βία, δεν είναι αρκετό. Χρειάζεται μια συγκροτημένη πολιτική υποστήριξη της ψυχικής υγείας των ενστόλων και όχι αποσπασματικές πολιτικές.

Επίσης, δεν τοποθετηθήκατε επί του αιτήματός μας, να προβλεφθεί η υποχρέωση της πολιτείας για να προστατεύει τους αστυνομικούς από κακόβουλες αγωγές και μηνύσεις που προκύπτουν ύστερα από την τέλεση των καθηκόντων τους. Είναι αδικαιολόγητο να μην υπάρχει και γι’ αυτούς η ειδική μέριμνα που προβλέπεται στο άρθρο 52 του ν.4674 του 2020 για τους δημοσίους υπαλλήλους.

Τέλος, θα κλείσω την ομιλία μου με μια αναφορά στις διατάξεις για τους εποχικούς πυροσβέστες. Κατά την επεξεργασία του νομοσχεδίου, σας προτείναμε να εισαχθεί ένα νομικό καθεστώς που θα προβλέπει την αυτόματη επαναπρόσληψη των εποχικών πυροσβεστών της προηγούμενης περιόδου, ενώ η χρονοβόρα διαδικασία προκηρύξεων να περιορίζεται αποκλειστικά και μόνο για την κάλυψη των κενών που θα προκύπτουν λόγω μη αποδοχής της επαναπρόσληψης. Δυστυχώς, δεν το δεχτήκατε και αναλάβατε το πολιτικό ρίσκο να μην είναι εγκαίρως διορισμένοι στην επόμενη αντιπυρική περίοδο. Το απολύτως λογικό, βέβαια, θα ήταν η κάλυψη των κενών θέσεων με μόνιμο προσωπικό. Εύχομαι, ειλικρινά, να μην υπάρξει κάποια έκτακτη ανάγκη και οι εποχικοί πυροσβέστες να περιμένουν ακόμα τον διορισμό τους.

Σε κάθε περίπτωση η εμπέδωση του αισθήματος ασφάλειας του ελληνικού λαού, είναι δίκαιη απαίτηση της κοινωνίας και θα έπρεπε να είναι η κύρια προτεραιότητά του. Αντ’ αυτού, αρκείστε να κυκλοφορείτε εσείς με πολυπληθή αστυνομική συνοδεία αδιαφορώντας για τον καθημερινό φόβο των πολιτών και μάλιστα, εκείνων που ζουν σε περιοχές με αυξημένη παραβατικότητα.

Δεν είναι αυτή η Ελλάδα που οραματιζόμαστε, η Ελλάδα που αν βρέξει θα πνιγούμε, αν χιονίσει θα αποκλειστούμε και αν πιάσει φωτιά θα καούμε. Σταθείτε με αίσθημα ευθύνης στο ύψος των περιστάσεων και αντιμετωπίστε τα χρονίζοντα προβλήματα της Αστυνομίας και της Πυροσβεστικής, ώστε να αποκτήσουμε επιτέλους ως χώρα, σύγχρονα και λειτουργικά Σώματα Ασφαλείας προς όφελος των πολιτών.

Καταψηφίζουμε το παρόν νομοσχέδιο για όλους αυτούς τους λόγους και επειδή εμείς, στη Νίκη, δεν κάνουμε στείρα αντιπολίτευση, αντιθέτως καταθέτουμε όπως προανέφερα στη διάρκεια των επιτροπών, προτάσεις για τη βελτίωση του νομοσχεδίου, που ούτως η άλλως θα περάσει από την Κυβέρνηση με την πλειοψηφία των Βουλευτών της, να σας υπενθυμίσω, κύριοι συνάδελφοι του Κομμουνιστικού Κόμματος Ελλάδας, ότι εσείς στηρίξατε την πρόταση του συστημικού ΠΑΣΟΚ για τη σύσταση της Προανακριτικής. Πειθήνια ακολουθείτε το σύστημα και μιλάτε περί αντισυστημισμού. Μόνο στη Νίκη καταψηφίσαμε την προανακριτική του ΠΑΣΟΚ, που περιορίζει τη διερεύνηση της ποινικής ευθύνης σε ένα μόνο πρόσωπο, στον κ. Τριαντόπουλο, για ένα μόνο πλημμέλημα. Γι’ αυτό καταθέσαμε δική μας πρόταση σύστασης προανακριτικής με διευρυμένο κατηγορητήριο.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Κουρουπάκη και για την οικονομία του χρόνου και καλείται στο Βήμα ο ειδικός αγορητής του κόμματος των Σπαρτιατών κ. Πέτρος Δημητριάδης.

Ορίστε, κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, βρισκόμαστε σήμερα να συζητήσουμε ένα νομοσχέδιο του Υπουργείου Προστασίας του Πολίτη, το οποίο ρυθμίζει μια σειρά από θέματα. Το μεγαλύτερο τμήμα του νομοσχεδίου αφορά την αναδιοργάνωση της δομής της Ελληνικής Αστυνομίας και την αναβάθμιση της εκπαίδευσης του προσωπικού της. Επειδή, λοιπόν, το νομοσχέδιο αφορά ως επί το πλείστον διατάξεις που αφορούν την Ελληνική Αστυνομία, θέλω να πω κάποια πράγματα.

Πράγματι, στην Ελληνική Αστυνομία κατά καιρούς έχουν αναφερθεί περιστατικά αυθαιρεσίας και βίας -αυτό είναι αληθές-, τα οποία θα πρέπει να πατάσσονται. Από την άλλη πλευρά, όμως, να πω υπάρχουν και αστυνομικοί, οι οποίοι κάνουν περιπολίες, οι οποίοι διακινδυνεύουν τη ζωή τους και υπάρχουν και αστυνομικοί που έχουν σκοτωθεί εν ώρα καθήκοντος. Από το 1984 έως και σήμερα έχουμε εκατόν πενήντα τέσσερις νεκρούς στην Ελληνική Αστυνομία. Η Ελληνική Αστυνομία πλήρωσε βαρύτατο φόρο αίματος.

Γι’ αυτό, λοιπόν, εμείς λέμε ότι, ναι, μεν θα πρέπει να καταδικάζονται τα περιστατικά βίας και αυθαιρεσίας στην Ελληνική Αστυνομία, αλλά θα πρέπει να βλέπουμε και τη μεγάλη εικόνα, θα πρέπει να βλέπουμε ότι η πλειοψηφία των Ελλήνων αστυνομικών διακινδυνεύει τη ζωή τους για να προστατεύουν εμάς. Κάνουν περιπολίες την ώρα που εμείς κοιμόμαστε, κάνουν περιπολίες την ώρα που εμείς ξεκουραζόμαστε. Πρέπει να τα βλέπουμε όλα, να βλέπουμε τη μεγάλη εικόνα και όχι να βλέπουμε μια μόνο πλευρά της Ελληνικής Αστυνομίας.

Αναφορικά τώρα με την αναδιοργάνωση και αναδιάρθρωση, θέλω να πω το εξής: Το νομοσχέδιο επιμένει σε μια αναδιάρθρωση των μονάδων διευθύνσεων της Ελληνικής Αστυνομίας, όπως επίσης δημιουργείται ένα νέο επιτελικό γραφείο, το Γραφείο του Αρχηγού, όπως το λέει, το οποίο ουσιαστικά δημιουργεί ένα νέο επιτελείο μέσα στο επιτελείο και μια υδροκέφαλη οργάνωση της Ελληνικής Αστυνομίας.

Ωστόσο, αφήνει αρρύθμιστα μια σειρά από σοβαρά ζητήματα που αφορούν την οργάνωση της Ελληνικής Αστυνομίας και εξηγούμε: Ποια είναι τα μεγάλα προβλήματα της Ελληνικής Αστυνομίας;

Πρώτα από όλα, δεν υπάρχει ορθολογική κατανομή μεταξύ του ένστολου και του πολιτικού προσωπικού. Εμείς έχουμε πει και στις επιτροπές ότι θα πρέπει το πολιτικό προσωπικό να αναλαμβάνει αποκλειστικά τις γραφειοκρατικές διαδικασίες στα αστυνομικά τμήματα και οι ένστολοι να τοποθετούνται σε μάχιμες υπηρεσίες, στις περιπολίες δηλαδή, εκεί που τους χρειάζεται ο πολίτης, στην καταπολέμηση του εγκλήματος. Εκεί πρέπει να πάνε οι αστυνομικοί και ειδικά οι ένστολοι και όχι να αναλαμβάνουν γραφειοκρατικές διαδικασίες στα αστυνομικά τμήματα. Αυτό πρέπει να το κάνει το πολιτικό προσωπικό, το οποίο πρέπει να ενισχυθεί.

Δεύτερον, θα πρέπει να ενισχυθεί η επάνδρωση και η στελέχωση των αστυνομικών τμημάτων, τα οποία, δυστυχώς, πολλές φορές είναι υποστελεχωμένα. Είναι ένα μεγάλο πρόβλημα που πρέπει να το δούμε αυτό εδώ. Δυστυχώς, σε πολλές περιοχές που έχουμε εγκληματικότητα δεν έχουμε επάνδρωση αστυνομικών τμημάτων με επαρκή αριθμό αστυνομικών και ενστόλων της Ελληνικής Αστυνομίας.

Τρίτον, ένα άλλο μεγάλο πρόβλημα είναι η εκπαίδευση του ένστολου προσωπικού στα όπλα. Μίλησα με αστυνομικούς και μου είπαν ότι η υπηρεσία τούς καλύπτει μόνο πενήντα φυσίγγια όταν θα πάνε για εκπαίδευση και να κάνουν σκοποβολή, δηλαδή ελάχιστο αριθμός φυσιγγίων. Εμείς τι κάνουμε; Με την ελλιπή εκπαίδευση βάζουμε αστυνομικούς ανεκπαίδευτους στον δρόμο, οι οποίοι θα κληθούν να αντιμετωπίσουν εγκληματικές οργανώσεις που έχουν περάσει από τη δύναμη πυρός. Αυτή τη στιγμή που μιλάμε υπάρχουν μαφίες του εξωτερικού που έχουν πρόσβαση σε παράνομο οπλισμό -παίρνουν καλάσνικοφ, παίρνουν χειροβομβίδες και ό,τι μπορείτε να φανταστείτε- και φυσικά έχουν ολόκληρα εργοστάσια και τους ανθρώπους τους αφήνουμε ανεκπαίδευτους να αντιμετωπίσουν όλες αυτές εδώ τις εγκληματικές οργανώσεις, τον χαμό που γίνεται έξω.

Να θυμίσω εδώ, γιατί θα το ξεχάσω, ότι δυστυχώς έχουμε και περιστατικά εκκαθάρισης λογαριασμών της τουρκικής μαφίας στην Ελλάδα το τελευταίο διάστημα. Το έχουμε επισημάνει. Έχουμε κάνει και ερώτηση. Τα πράγματα είναι πολύ σοβαρά και πρέπει να τα δούμε. Εάν δεν πατάξουμε τον υπόκοσμο των συγκεκριμένων οργανώσεων, τότε θα έχουμε μια μονίμως αύξηση της εγκληματικότητας και ανασφάλεια. Είναι πάρα πολύ σημαντικό.

Επίσης, θα έπρεπε -και το έχουμε υποστηρίξει πολλές φορές- οι απόφοιτοι των σχολών της Ελληνικής Αστυνομίας, οι αξιωματικοί και οι ένστολοι, θα πρέπει να τοποθετούνται άμεσα σε μάχιμες μονάδες και όχι σε υπηρεσίες γραφείου, ώστε να αποκτήσουν την απαραίτητη εμπειρία και -να το πω εντός εισαγωγικών- να «ψηθούν» στον δρόμο, να ξέρουν τι θα αντιμετωπίσουν ως αξιωματικοί και ως ένστολοι.

Ένα άλλο σοβαρό ζήτημα είναι να διενεργούνται ψυχομετρικά τεστ σε όλους τους άνδρες και τις γυναίκες της Ελληνικής Αστυνομίας και να υπάρχει η απαραίτητα ψυχολογική υποστήριξη. Ο αστυνομικός, όπως πολύ καλά γνωρίζουμε, είναι άνθρωπος που αντιμετωπίζει πολύ μεγάλη ένταση, με πάρα πολλά περιστατικά να διαχειριστεί. Θα πρέπει να έχει την κατάλληλη ψυχολογική υποστήριξη.

Επίσης, όλοι οι αξιωματικοί θα πρέπει να έχουν τα κατάλληλα υπηρεσιακά οχήματα. Έχω μιλήσει με πάρα πολλούς αξιωματικούς και με πάρα πολλούς ένστολους της Ελληνικής Αστυνομίας και μου έχουν πει ότι πάρα πολλά οχήματα της Αστυνομίας δυστυχώς έχουν σοβαρά προβλήματα, δεν συντηρούνται επαρκώς και μου έχουν πει ότι πολλές φορές φοβούνται για τη σωματική τους ακεραιότητα. Αυτά είναι σοβαρά ζητήματα. Πρέπει ο αστυνομικός να νιώθει ασφαλής όταν μπαίνει στο όχημά του και όχι να έχει πρόβλημα και να ανησυχεί αν θα φτάσει ασφαλής στον προορισμό του.

Άλλο σοβαρό ζήτημα είναι η αστυνόμευση της υπαίθρου. Δυστυχώς, η κατάσταση της υπαίθρου σε συνδυασμό με ελλιπή αστυνόμευση έχει επιφέρει μεγάλη εγκληματικότητα στην ύπαιθρο, ειδικά στις παραμεθόριες περιοχές. Αυτό για μας θα πρέπει να βελτιωθεί και θα πρέπει να ληφθούν άμεσα μέτρα.

Για όλα τα παραπάνω έχουμε θέσει μια σειρά από προτάσεις βασικά γραπτές, τις οποίες καταθέτω στα Πρακτικά, γιατί εμείς έχουμε κάνει και προτάσεις.

(Στο σημείο αυτό ο Βουλευτής κ. Πέτρος Δημητριάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δηλαδή, για εμάς η ουσιαστική αναδιοργάνωση της Ελληνικής Αστυνομίας προϋποθέτει βελτίωση της εκπαίδευσης, βελτίωση της κατανομής του προσωπικού και κυρίως καλύτερη στελέχωση. Αν δεν υπάρξει αυτός ο συνδυασμός, ό,τι και να πράξουμε θα μπούμε σε έναν φαύλο κύκλο αναποτελεσματικότητας. Και για εμάς προσωπικά αυτά είναι τα βασικά ζητήματα αυτές είναι οι άμεσες προτεραιότητες που θα πρέπει να αντιμετωπίσει το Υπουργείο.

Για τα υπόλοιπα ζητήματα να πούμε ότι αναφορικά με την ανωτατοποίηση των σχολών της Στρατιωτικής Ακαδημίας, συμφωνούμε μεν με το να γίνονται μεταπτυχιακά, αλλά θα πρέπει όλοι οι διδάσκοντες -το έχουν πει και άλλοι συνάδελφοι- να είναι τουλάχιστον κάτοχοι διδακτορικού και όχι να προσπαθούμε να βρούμε, αν δεν βρούμε διδακτορικό, να βρούμε μεταπτυχιακό η κάτοχο απλού πτυχίου. Θα πρέπει να έχουν την απαραίτητη γνωστική κατάρτιση.

Επίσης, συμφωνούμε -και το έχουμε πει- με τις παροχές που γίνονται σε συγγενείς θανόντων, πεσόντων της Ελληνικής Αστυνομίας. Είναι συνθετικό αυτό. Πράγματι, θα πρέπει να τιμούμε τη μνήμη των πεσόντων αξιωματικών και ενστόλων της Ελληνικής Αστυνομίας και να βοηθάμε και τους συγγενείς τους. Για εμάς είναι η ελάχιστη τιμή που πρέπει να κάνουμε. Θεωρώ ότι είναι θετικό, κινείται σε θετική κατεύθυνση.

Επίσης, για τα σωφρονιστικά καταστήματα, πράγματι θα πρέπει να βρεθούν άλλες μέθοδοι εναλλακτικής έκτισης ποινής είτε με βραχιολάκι είτε με κατ’ οίκον έκτιση, διότι δυστυχώς τα σωφρονιστικά καταστήματα στην Ελλάδα έχουν υπερπληθυσμό, έχουν υπερκορεσμό. Έχουμε πολύ μεγάλο πρόβλημα, με αποτέλεσμα να έχουμε και πάρα πολλές καταδικαστικές αποφάσεις και αυτό πρέπει να λυθεί άμεσα. Διότι ξέρετε υπάρχει το πρόβλημα πάρα πολλοί κρατούμενοι που πηγαίνουν στις φυλακές αντί να επιμορφώνονται και να γίνονται καλοί πολίτες, δυστυχώς βγαίνουν χειρότεροι γιατί συγχρωτίζονται με άλλους εγκληματίες που επιδίδονται σε πολύ χειρότερες δραστηριότητες, δυστυχώς δεν έχουν την επαρκή εκπαίδευση, υπάρχουν κακές κτιριακές εγκαταστάσεις, κακές συνθήκες διαβίωσης, με αποτέλεσμα αυτοί οι άνθρωποι αντί να αναμορφώνονται -που αυτός θα έπρεπε να είναι ο στόχος του σωφρονιστικού συστήματος- παραδίδονται στην κοινωνία χειρότεροι και δεν μπορούν να επανενταχθούν. Αυτό για εμάς πρέπει να είναι ο σκοπός, η επανένταξη. Και για αυτό πρέπει να δοθεί έμφαση στην εκπαίδευση στις φυλακές, στην εύρεση εργασίας, στην υποστήριξη των κρατουμένων και κυρίως να υπάρξει και η απαραίτητη κατηγοριοποίηση των εγκληματιών. Για παράδειγμα, τώρα με την αυστηροποίηση του νόμου μπορεί να μπαίνει κάποιος μέσα για συκοφαντική δυσφήμηση, μπορεί κάλλιστα να μπει μέσα και να συγχρωτίζεται με εγκληματίες που έχουν κάνει πολύ χειρότερα εγκλήματα και είναι καθ’ έξιν εγκληματίες. Θα πρέπει να υπάρξει ένας διαχωρισμός.

Επίσης να πούμε ότι για την ηλεκτρονική επιτήρηση είχαμε πει και εμείς τις ενστάσεις μας αναφορικά με την προστασία των προσωπικών δεδομένων, τι θα καταγράφεται, ποιες θα είναι οι συνομιλίες, ποιοι θα κάνουν διαχείριση δεδομένων. Είναι ζητήματα εξαιρετικά σοβαρά και θα πρέπει να τα δούμε, να τα προσέξουμε βασικά.

Τέλος, θα πω και κάποια άλλα σοβαρά ζητήματα. Για το άρθρο 205 όπου δίνουμε παραμονή σε αλλοδαπούς στην αγροτική οικονομία, έχω πει πολλές φορές και το έχω τονίσει ότι θα πρέπει πρώτα απ’ όλα να δίνουμε κίνητρα στους Έλληνες και τις Ελληνίδες να πάνε στην ύπαιθρο, όταν ξέρετε όταν πολλοί Έλληνες και Ελληνίδες φεύγουν στο εξωτερικό. Για μένα αυτό είναι παράδοξο. Δώστε κίνητρα στους Έλληνες να πάνε να δουλέψουν στην ύπαιθρο, που καταρρέει, υποφέρει. Γιατί δεν ενισχύουμε πρώτα αυτούς τους αγρότες αντί να φέρνουμε αλλοδαπούς, τους οποίους δεν γνωρίζουμε πού βρίσκονται, τι είναι, ποιο το ποινικό τους μητρώο, ποιο είναι το παρελθόν τους, με ποιους σχετίζονται, αν είναι φιλικά διακείμενοι στην Ελλάδα ή όχι; Τα ξέρουμε αυτά εδώ ή όχι; Για μένα είναι ρίσκο.

Θα πρέπει, λοιπόν, να δώσουμε πρώτα απ’ όλα αυτό. Είναι ένα ζήτημα σοβαρό και είναι και ζήτημα εσωτερικής ασφάλειας.

Ένα άλλο θέμα που θέλω να θίξω για το νομοσχέδιο είναι οι ρυθμίσεις που κάνει για τα όπλα που, κατά την άποψή μου, είναι ασαφείς. Εάν διαβάσει κάποιος τις διατυπώσεις των άρθρων θα μείνει με την εντύπωση ότι, ακόμα κι αν έχει κάποιος ένα μαχαίρι κοπής ή συσκευασίας τροφίμων, θα μπορεί να θεωρηθεί αυτό όπλο. Αυτό για μένα είναι λίγο ασαφές, υπάρχει μια ασάφεια στο θέμα. Πρέπει λίγο να ρυθμιστεί, να είναι καλύτερη η διατύπωση.

Και εδώ μάλιστα, δράττομαι της ευκαιρίας να πω ότι, ξέρετε, δεν μπορούμε να περιορίζουμε συνεχώς, να θέτουμε περιορισμούς στη νόμιμη οπλοκατοχή των πολιτών την ώρα που ο υπόκοσμος έχει τεράστια δύναμη πυρός. Υπάρχει μια αντίφαση σε αυτό εδώ το θέμα και είναι και σοβαρό.

Και, τέλος, να πω και για το ζήτημα της Πυροσβεστικής. Είναι προς θετική κατεύθυνση το γεγονός ότι αυξάνεται η αντιπυρική περίοδος και οι μήνες που προσλαμβάνεται εποχικό προσωπικό. Όμως εμείς θα θέλαμε να υπάρξει και μία πρόβλεψη, μια μέριμνα για μόνιμο προσωπικό. Ξέρετε, οι εποχικοί πυροσβέστες είναι οργανικό τμήμα της Πυροσβεστικής. Θα πρέπει, λοιπόν, αυτούς τους ανθρώπους κάποια στιγμή να τους εντάξουμε μόνιμα στην Πυροσβεστική Υπηρεσία και όχι μόνο τους θυμόμαστε όταν υπάρχει αντιπυρική περίοδος. Γιατί; Διότι έχουν εμπειρία, έχουν κατάρτιση και, κυρίως, βοηθάνε πάρα πολύ την Πυροσβεστική Υπηρεσία στο να κατασβήσει τις πυρκαγιές και να αντιμετωπίζει πάρα πολλές προκλήσεις, όπως κάθε καλοκαίρι. Γι’ αυτό, λοιπόν, αυτοί οι άνθρωποι αξίζουν βοήθειας, αξίζουν μονιμοποίησης και όχι να δούμε τις περσινές απαράδεκτες εικόνες όπου, όταν διεκδίκησαν τα δικαιώματά τους, υπήρξε καταστολή. Για εμάς, αυτό είναι απαράδεκτο.

Τώρα, σε γενικές γραμμές -θα πούμε κι άλλα πράγματα στη δευτερολογία- εμείς δεν υπερψηφίζουμε το νομοσχέδιο διότι, όπως είπα και στις επιτροπές, προσπαθεί να κάνει κάποια πράγματα, δυστυχώς, όμως, αφήνει πάρα πολλά ζητήματα αρρύθμιστα. Για εμένα, δεν επιλύει σημαντικά προβλήματα της Ελληνικής Αστυνομίας και, κυρίως, δεν επιλύει σοβαρά θέματα που άπτονται της πάταξης της εγκληματικότητας, αλλά και διαφόρων άλλων θεμάτων, όπως, για παράδειγμα, του σωφρονισμού που θέλει πάρα πολύ μεγάλη νομοθετική παρέμβαση.

Και επίσης, θεωρούμε πως δεν μπορούμε να επιλύσουμε την οργάνωση της Ελληνικής Αστυνομίας μόνο με τη μετονομασία κάποιων επιτελικών θέσεων και, κυρίως, με το να αναδιοργανώνουμε κάποιες υπηρεσίες και κάποιες διευθύνσεις χωρίς, όμως, να λύνουμε τα σοβαρότατα προβλήματα της υποστελέχωσης, της εκπαίδευσης και, κυρίως, της κατανομής του προσωπικού. Γι’ αυτούς, λοιπόν, τους λόγους εμείς ψηφίζουμε κατά του νομοσχεδίου.

Τα υπόλοιπα θα τα πούμε στη δευτερολογία.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Δημητριάδη και για την οικονομία του χρόνου.

Και καλείται στο Βήμα η ειδική αγορήτρια της Πλεύσης Ελευθερίας, η κ. Ελένη Καραγεωργοπούλου.

Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριοι συνάδελφοι, είδαμε χθες τον κύριο Πρωθυπουργό να επισκέπτεται τη Διεύθυνση Αντιμετώπισης Οργανωμένου Εγκλήματος, το ελληνικό FBI -τι ευφάνταστο!- στον δέκατο και ενδέκατο όροφο της ΓΑΔΑ. Και μας είπε ο κ. Χρυσοχοΐδης που τον ξενάγησε -και έτσι καταλάβαμε ότι γι’ αυτό απουσίαζε από την τέταρτη συνεδρίαση της επιτροπής που συζήτησε το σχετικό νομοσχέδιο των διακοσίων δεκατριών άρθρων και τετρακοσίων εβδομήντα πέντε σελίδων- ότι υπάρχει νομιμότητα παντού. Δεν υπάρχουν άβατα, δεν υπάρχουν εγκληματικές οργανώσεις πέραν του νόμου.

Με αυτό το νομοσχέδιο, λοιπόν -που είδαμε τον κύριο Υπουργό μόνο στην πρώτη συνεδρίαση για λίγη ώρα και, ουσιαστικά, δεν τοποθετήθηκε σε τίποτα από όσα μας υποσχέθηκε στην αρχή- μιλάτε για αναδιάρθρωση της Ελληνικής Αστυνομίας, αναδιοργάνωση της δομής, αναβάθμιση της εκπαίδευσης του ένστολου προσωπικού της, εκσυγχρονισμό του θεσμού της ηλεκτρονικής επιτήρησης υποδίκων, καταδίκων και κρατουμένων σε άδεια, ρύθμιση θεμάτων κρατουμένων σε σωφρονιστικά καταστήματα και άλλες διατάξεις.

Προφανώς, αυτού του είδους η αναδιάρθρωση έχει ξεκινήσει από τον Οκτώβριο του 2024, οπότε και συγκροτήθηκε αυτό το Ομοσπονδιακό Γραφείο Οργανωμένου Εγκλήματος, η Διεύθυνση Αντιμετώπισης Οργανωμένου Εγκλήματος, το ελληνικό FBI. Έχει ξεκινήσει πιο νωρίς.

Ας δούμε, όμως, ορισμένα παραδείγματα της κατ’ επίφαση νομιμότητας που εγκωμιάζετε. Σε όλα τα μεγαλειώδη συλλαλητήρια της Αθήνας και της Θεσσαλονίκης είδαμε άκρατη βία και καταστολή απέναντι σε άοπλους πολίτες. Είδαμε, όμως, και μια συνεχιζόμενη παρεμπόδιση του δημοσιογραφικού λειτουργήματος από την Αστυνομία με προσαγωγές, απειλές, άσκηση βίας. Είδαμε το όργιο απρόκλητης αστυνομικής βίας στο τέλος της τελευταίας πορείας στη Θεσσαλονίκη για το έγκλημα των Τεμπών, στις 7 προς 8 Μαρτίου.

Η ΕΛΑΣ έσπειρε ξανά τον τρόμο, εγκλώβισε διαδηλωτές, προσήγαγε τριάντα δύο άτομα, μεταξύ αυτών και κάποια μέλη του Κοινωνικού Ιατρείου Αλληλεγγύης της Θεσσαλονίκης και δύο δημοσιογράφους. Βεβαίως, δεν είναι τυχαία η επίθεση σε μη ελεγχόμενους από το κυβερνητικό σύστημα δημοσιογράφους και φωτορεπόρτερς στις διαδηλώσεις αυτές, γιατί είναι τα μάτια και τα αυτιά του πολίτη. Είναι οι προβολείς που φωτίζουν όσα προσπαθείτε να παραποιήσετε και να αποκρύψετε και γίνονται η φωνή που πνίγεται στο φιμωμένο στόμα των απλών πολιτών.

Πόσο ισχυρό μπορεί να είναι το κράτος δικαίου και η δημοκρατία μιας χώρας, όταν οι παραβιάσεις που προέρχονται από τα Σώματα Ασφαλείας μένουν ατιμώρητες; Η συστηματική βία δημιουργεί κλίμα ανασφάλειας για την προστασία των ελευθεριών και των δικαιωμάτων των πολιτών. Αυτός ήταν ο βασικός κορμός ερωτημάτων που τέθηκαν σε μια πολύ ενδιαφέρουσα και σημαντική συζήτηση με τίτλο «Αστυνομική βία, κατάχρηση εξουσίας και ακροδεξιά δίκτυα» που διοργανώθηκε στις 12/3 από το Ινστιτούτο Goethe και το Ίδρυμα Heinrich Böll. Γίναμε ακόμη μία φορά διάσημοι με αρνητικό πρόσημο στην Εσπερία, καθόσον την εκδήλωση κάλυψε εκτενώς η Deutsche Welle.

Σύμφωνα, λοιπόν, με τον Εθνικό Μηχανισμό Διερεύνησης Περιστατικών Αυθαιρεσίας στα Σώματα Ασφαλείας στην Ελλάδα έχουν καταγραφεί χίλια διακόσια περιστατικά τα τελευταία πέντε χρόνια.

Κοινός παρονομαστής όλων των αυθαιρεσιών κάθε επιπέδου βαρύτητας, ποιος ήταν; Η ατιμωρησία, είτε σε πειθαρχικό είτε σε ποινικό επίπεδο. Το 2018, το Ευρωπαϊκό Δικαστήριο Δικαιωμάτων του Ανθρώπου καταδίκασε την Ελλάδα για την περίπτωση αστυνομικού που υπέβαλε σε φρικτά βασανιστήρια δύο παιδιά που είχαν συλληφθεί για τροχαία παράβαση. Η εκδίκαση της υπόθεσης αυτής είχε αργήσει τόσο, που ο αστυνομικός αποστρατεύτηκε, δεν αποτάχθηκε καν από την υπηρεσία του.

Μιλώντας για την ατιμωρησία, ωστόσο, έχουμε ένα άλλο τρανταχτό παράδειγμα. Ακούσαμε τον σπαρακτικό πατέρα της Κυριακής Γρίβα. «Σε λίγες μέρες κλείνουμε έναν χρόνο», δήλωσε, «από τη δολοφονία της κόρης μου». Ο δράστης είναι ακόμα στο ψυχιατρείο. Επανέλαβε το αίτημά του να ανοίξουν τα κινητά τηλέφωνα των αστυνομικών. Δεν έχει συμβεί ακόμα. Και τι έχει συμβεί στους αστυνομικούς που είχαν υπηρεσία την ώρα της δολοφονίας; Η επόπτρια έχει συνταξιοδοτηθεί, ο τηλεφωνητής έχει πάει σε κάποιο άλλο γραφείο, δηλώνει ο πατέρας –το εάν είναι έτσι, μπορείτε να μας πείτε και εσείς- ο φρουρός που ήταν εκεί έχει φύγει από το Σώμα, έχει αποταχθεί.

Και σε κάθε περίπτωση, η υπόθεση της Κυριακής Γρίβα ήταν μια υπόθεση μιας ακόμα Ιφιγένειας; Γιατί δεν εφαρμόστηκε ο ν.3500/2006 που έκανε να εφαρμοστεί σε ένα ακόμα θύμα ενδοοικογενειακής βίας; Γιατί από τη στιγμή εκείνη και μετά άρχισαν να σχηματίζονται πολύ περισσότερες δικογραφίες σε τέτοιες καταγγελίες όμοιες με αυτήν της Κυριακής Γρίβα, ενώ πριν από αυτό το περιστατικό της βίαιης δολοφονίας της ακριβώς έξω από το αστυνομικό τμήμα, δεν σχηματίζονταν δικογραφίες, γιατί υπήρχε η κατεύθυνση και η γραμμή να μη σχηματίζονται, προκειμένου να ξεφορτωθείτε τις υποθέσεις αυτές, να μην εμπλέκεστε, να μη χρειάζεται να παίρνετε καταθέσεις.

Γιατί δεν υπάρχει κανένα σύστημα πρόνοιας σε αυτή τη χώρα γύρω από τα θύματα έμφυλης βίας; Γιατί δεν ξεκινάει η ουσιαστική συζήτηση γύρω από αυτά τα θέματα; Διαδοχικοί νόμοι, δήθεν, ασχολούνται με την ουσία και στην πραγματικότητα με τίποτα απ’ όσα απασχολούν την ελληνική κοινωνία και, ακριβώς, επειδή δεν επιλύετε τίποτα, η μία γυναικοκτονία συμβαίνει μετά την άλλη.

Περιοριστικοί όροι είναι αυτοί που επιβάλλονται στους θύτες ενδοοικογενειακής βίας. Τι συμβαίνει όταν αυτοί παραβιάζονται; Καλούνται για μία ακόμα φορά τα ίδια τα θύματα να αποδείξουν τους αντικειμενικούς λόγους για τους οποίους έχουν παραβιαστεί αυτοί οι περιοριστικοί όροι. Προστατεύονται σε όλο αυτό το διάστημα; Φυσικά και όχι. Τι κάνει το κράτος γι’ αυτό; Τίποτα.

Μας είπατε σε απάντηση στη Ζωή Κωνσταντοπούλου, στο πλαίσιο επίκαιρης ερώτησης που συζητήθηκε την προηγούμενη Δευτέρα, λίγες μέρες πριν από σήμερα, ότι υπάρχουν τα safe houses, κύριε Χρυσοχοΐδη, που δεν έχετε έρθει ακόμα. Safe houses! Αυτή είναι η λύση; Για πόσες μέρες; Για λίγες;

Και τι θα γίνει μετά όταν φύγει το θύμα για να επιστρέψει στην εστία του; Οι ξενώνες; Για πόσο καιρό; Και σε αυτούς τους ξενώνες, σε άθλιες συνθήκες –ομολογουμένως- που δεν ξέρουμε καν πού υπάρχουν σε όλη την Ελλάδα, μπορούν να φιλοξενηθούν, εφόσον δεν έχουν αγόρια και εφόσον πληρούνται κάποιες προϋποθέσεις οι οποίες πολύ συχνά δεν πληρούνται.

Εξήντα πέντε γραφεία αντιμετώπισης ενδοοικογενειακής βίας υπάρχουν σε όλη την Ελλάδα, σε όλη τη χώρα, μας είπατε, σε απάντηση -ξαναλέω και πάλι γιατί στις επιτροπές δεν μιλήσατε για τίποτα από όλα αυτά- στη Ζωή Κωνσταντοπούλου και έτσι εξυπηρετείται και το τελευταίο ορεινό χωριό της Ελλάδας. Μα, είναι δυνατόν; Είναι δυνατόν με εξήντα πέντε γραφεία;

Και το ερώτημά μας είναι πολύ συγκεκριμένο: Η Ελλάδα έχει προσχωρήσει στη Σύμβαση της Κωνσταντινούπολης για τέτοιου είδους ζητήματα από το έτος 2011. Δεν εφαρμόζετε τη Σύμβαση της Κωνσταντινούπολης, δεν εφαρμόζετε καν τις κατεπείγουσες συστάσεις της Ανεξάρτητης Αρχής GREVIO, η οποία παρακολουθεί την εφαρμογή της σύμβασης αυτής στη χώρα μας. Γιατί δεν το κάνετε; Τι ακριβώς περιμένετε; Να μας καλέσει η Ευρωπαϊκή Ένωση σε συμμόρφωση με διαδικασία επί παραβάσει και να μας επιβάλει σχετικά πρόστιμα; Γιατί αν δεν εφαρμόσουμε τις συστάσεις της GREVIO, σε ενάμιση χρόνο θα συρθούμε εκ νέου σε μια τέτοια παραβίαση κράτους δικαίου και θα πρέπει να πληρώσουμε το σχετικό πρόστιμο, όχι εσείς φυσικά ως Κυβέρνηση, εμείς οι φορολογούμενοι πολίτες.

Ας ξαναγυρίσουμε, λοιπόν, στα θέματα κατάχρησης βίας επίορκων αστυνομικών, το οποίο τελικά καταλήγει να είναι ένα γενικό φαινόμενο. Στη συζήτηση που έγινε στο Ινστιτούτο Γκαίτε μάθαμε ότι τη στιγμή που ακούστηκαν οι πυροβολισμοί στην περίπτωση δολοφονίας του Μουχάμεντ Ντράμε το 2022 στο Ντόρτμουντ, δεκατρείς κάμερες σώματος αστυνομικών βρέθηκαν απενεργοποιημένες.

Υπάρχουν, λοιπόν, κάποιοι τρόποι να εντοπίζετε την κατάχρηση εξουσίας, αλλά όταν θέλετε, θεσμικά, παρεμβαίνετε και αυτά τα συστήματα ακόμα μπορούν να απενεργοποιηθούν. Τι απομένει; Οι πολίτες με το ένστικτο της αυτοσυντήρησης που καταγράφουν οι ίδιοι και καταγγέλλουν φαινόμενα αστυνομικής βίας. Τι απομένει; Εκείνοι οι δημοσιογράφοι που με κίνδυνο ζωής μπαίνουν στη μάχη και καταγράφουν. Ποιος επεξεργάζεται τις καταγγελίες και σε ποιο εγγυητικό θεσμικό καθεστώς; Αυτό των ΕΔΕ; Τι πορίσματα έχουν αναδείξει οι ΕΔΕ στην περίπτωση της Κυριακής Γρίβα;

Το μόνο, λοιπόν, θεσμικό μέτρο που είδαμε να λαμβάνεται -και αυτό αποτελεί ύψιστη ύβρη!- είναι η άμεση μετά τη βίαιη, απρόκλητη διάλυση των απειράριθμων ειρηνικών διαδηλωτών για το έγκλημα των Τεμπών επιβράβευση των ένστολων με έξτρα φιλοδώρημα 100 ευρώ. Τι ντροπή!

Κύριοι Υπουργοί, επειδή η απαρίθμηση των απαγορεύσεων θα είναι υπερβολικά σχοινοτενής και δεν επιθυμούμε να σας κουράσουμε, μπορείτε επιτέλους να μας απαντήσετε τι επιτρέπεται; Ποιες είναι οι ελευθερίες σε αυτή τη χώρα; Έχετε το ίδιο πρόσωπο του Ιανού της ανεπτυγμένης ευρωπαϊκής κρατικής καταστολής. Μπορεί και να αυτοθαυμάζεστε και να αυτοσυγχαίρεστε για αυτό, όμως, δείτε λίγο πιο κοντά μας τη γείτονα Σερβία, εκεί όπου οι κυβερνήσεις πέφτουν με τις πορείες. Θα ξαφνιάστηκε δυσάρεστα η κ. Μπακογιάννη, να φανταστούμε.

Είπατε πως θα απαντούσατε για τις γυναικοκτονίες, κύριε Χρυσοχοΐδη, για την έξαρση της αστυνομικής βίας που έχει ως συνέπεια τις δολοφονίες κρατουμένων στα αστυνομικά τμήματα, που μάλιστα βρίσκονται σε μία θέση πολιτών που βάλλονται από περισσότερους λόγους, είτε γιατί είναι μετανάστες είτε γιατί είναι Ρομά είτε γιατί είναι αδύναμες κοινωνικές ομάδες.

Αστυνομικοί που απαλλάσσονται, λοιπόν, από τις κατηγορίες και από τιμωρίες, από τη μια πλευρά αυτό, από την άλλη έλλειψη εκπαίδευσης, ουσιαστικών λύσεων σε θέματα έμφυλης βίας και ενδοοικογενειακής βίας, ασύλληπτη καταστολή, με σκοπό να κάμψετε τις αντιστάσεις, να φοβίσετε τους πολίτες, να δημιουργήσετε έναν κατασταλτικό μηχανισμό μετατόπισης των προβλημάτων, να ποινικοποιήσετε συμπεριφορές άοπλων -διαδηλωτών, ακτιβιστών, νεολαίων- σε πλατείες, να ποινικοποιείτε γενικότερα όσους εκφράζουν διαφορετική αντίληψη και κοσμοθεωρία και να τροφοδοτείτε ένα ανομολόγητο κοινωνικό χάος.

Από τον νομικό κόσμο έχουν καταγγελθεί όλες αυτές οι πρακτικές, γιατί αποτελούν προσβολή δημοκρατικών ελευθεριών. Ορισμένα από τα βασικά συνταγματικά δικαιώματα που ενδέχεται να καταπατώνται σε κάθε περίπτωση, ακόμα και προληπτικών προσαγωγών, είναι το δικαίωμα στην προσωπική ελευθερία, δικαίωμα στην προσωπική ασφάλεια, δικαίωμα κατά των βασανιστηρίων και της απάνθρωπης ή εξευτελιστικής μεταχείρισης, δικαίωμα σε δίκαιη δίκη, δικαίωμα στην προστασία ιδιωτικής ζωής. Οι συλλήψεις μετά από προληπτικές προσαγωγές αποτελούν μία προσβολή δημοκρατικών ελευθεριών των Ελλήνων πολιτών και εγκαθιδρύετε στην πραγματικότητα με αυτόν τον τρόπο και το μέσο ένα καθεστώς ποινικής καταστολής.

Η Εθνική Επιτροπή για τα Δικαιώματα του Ανθρώπου σάς έχει στηλιτεύσει με το υπόμνημά της ότι δεν κλήθηκε ποτέ να καταθέσει τις απόψεις της σε κανένα στάδιο της νομοθετικής διαδικασίας στο παρόν νομοσχέδιο, σε αντίθεση με τον σκοπό που επιτελεί βάσει του καταστατικού της νόμου και των σχετικών συστάσεων διεθνών οργανισμών. Γιατί την παραλείψατε την Εθνική Επιτροπή Δικαιωμάτων του Ανθρώπου; Μήπως γιατί πρόκειται αμιγώς για τα δικαιώματα του ανθρώπου;

Το Συμβούλιο της Ευρώπης θα μπορούσε να θίγει επιγραμματικά κάποια από τα άρθρα αυτού του τεράστιου νομοσχεδίου μέσα από την Εθνική Επιτροπή για τα Δικαιώματα του Ανθρώπου, για το οποίο υπέβαλα και μία ερώτηση ακόμα στους φορείς-εκπροσώπους της Ελληνικής Αστυνομίας, όταν παρέστησαν στη δεύτερη συνεδρίαση, αν δόθηκε και σε αυτούς ακόμα ο χρόνος να αναλύσουν με την Κυβέρνηση, με τη νομοπαρασκευαστική επιτροπή όλο αυτό το δαιδαλώδες νομοσχέδιο που δήθεν αναδιαρθρώνει και δήθεν αναδιοργανώνει την Ελληνική Αστυνομία και την αναβαθμίζει. Δεν ελήφθη καμία απάντηση.

Αντίθετα, ο Συνήγορος του Πολίτη σε σχετικό υπόμνημα που κατέθεσε για το άρθρο 13 που αφορά στη Διεύθυνση Δεοντολογίας Εσωτερικού Ελέγχου στο Αρχηγείο ΕΛΑΣ έθιξε την ανάγκη για τήρηση της αρχής εμπεριστατωμένης και αποτελεσματικής έρευνας εν όψει περιστατικών αυθαιρεσίας της Ελληνικής Αστυνομίας. Προφανώς ήταν σε γνώση του Συνηγόρου του Πολίτη η έκθεση του Ελεγκτικού Συνεδρίου που κοινοποιήθηκε και σε εμάς από τον Φεβρουάριο του 2025. Είναι η έκθεση που αφορά την εποπτεία της προόδου εγκατάστασης εσωτερικού ελέγχου το οποίο έχετε παρακάμψει και για το οποίο σας εγκαλεί το Ελεγκτικό Συνέδριο. Ένα από τα Υπουργεία που εγκαλεί ότι έχει παραλείψει οφειλόμενες ενέργειες είναι και το δικό σας.

Στο άρθρο 25, γίνεται αναφορά στη Διεύθυνση Κοινωνικής Αστυνόμευσης. Πριν από τη λέξη «ανηλίκων» σημειώνει ο Συνήγορος του Πολίτη ότι θα πρέπει να ενταχθούν και τα δικαιώματα ατόμων με αναπηρία. Δεν ήρθε ο κύριος Υπουργός -ήρθε μόλις τώρα- για να μας απαντήσει τι έχετε κάνει στο κομμάτι που αφορά τα δικαιώματα ατόμων με αναπηρία. Ποιος είναι ο σχεδιασμός σε σχέση με τα μέτρα φύλαξής τους στα ειδικά σωφρονιστικά καταστήματα; Υπάρχουν πληροφορίες στις οποίες μπορούν να έχουν πρόσβαση οι άνθρωποι αυτοί στη νοηματική γλώσσα αλλά και στη γραφή Μπράιγ; Υπάρχει ισότιμη πρόσβαση σε υπηρεσίες υγείας και ψυχικής υγείας;

Τι ακριβώς πράττετε με το άρθρο 180, όπου η Επιτροπή κατά των Βασανιστηρίων του Συμβουλίου της Ευρώπης εκθέτει ότι για τις συνθήκες κράτησης στα καταστήματα η παροχή υπηρεσιών φροντίδας και νοσηλείας σε κρατούμενους με σοβαρές αναπηρίες και χρόνιες παθήσεις δεν μπορεί να παρέχεται από έτερους κρατούμενους και θα πρέπει να παρέχεται από εξειδικευμένο υγειονομικό προσωπικό; Τι ακριβώς θέλετε να θεσπίσετε με τη διάταξη του άρθρου 180; Να βρίσκονται έρμαια στα χέρια έτερων κρατουμένων οι οποίοι δεν έχουν την εξειδίκευση, δεν είναι υγειονομικοί για να μπορούν να φροντίσουν άτομα με σοβαρή αναπηρία και χρόνιες παθήσεις; Η συγκεκριμένη, βέβαια, ρύθμιση τελεί σε εξάρτηση από την έκδοση κοινής υπουργικής απόφασης Υπουργών Υγείας και Προστασίας του Πολίτη.

Στην πραγματικότητα, υπάρχει έλλειμμα βούλησης ως προς τον σεβασμό των δικαιωμάτων και των ανθρώπων με αναπηρία αλλά και συνολικά των κρατουμένων μέσα από όλες τις διατάξεις που διαπνέουν τα θέματα κρατουμένων σε σωφρονιστικά καταστήματα. Στη δευτερολογία μου θα συμπληρώσω όσα άλλα θα ήθελα να πω και στερούμαι του χρόνου.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Καραγεωργοπούλου.

Πριν καλέσω στο Βήμα τον Πρόεδρο της Ελληνικής Λύσης, να κάνω μία διευκρίνιση. Επειδή στις 12.00΄ ώρα συνεδριάζει η προανακριτική επιτροπή και επειδή στον κατάλογο των ομιλητών της Ολομέλειας υπάρχουν μέλη τα οποία ταυτόχρονα είναι και μέλη της προανακριτικής επιτροπής, εφόσον διαρκεί η προανακριτική επιτροπή δεν θα διαγράφονται, θα παραλείπονται από τον κατάλογο χωρίς να χάνουν, όμως, τη σειρά τους η οποία θα επανέρχεται άμα τη λήξει της συνεδρίασης.

Θα καλέσω τώρα στο Βήμα τον Πρόεδρο της Ελληνικής Λύσης, τον κ. Κυριάκο Βελόπουλο και μετά που θα αρχίσουμε τον κατάλογο, τον λόγο θα πάρει ο Βουλευτής της Νέας Δημοκρατίας, ο κ. Γιάννης Οικονόμου.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας ευχαριστώ πάρα πολύ, κύριε Πρόεδρε.

Θα ήθελα να ξεκινήσω με μια δήλωση του Πρωθυπουργού σημερινή που αποδεικνύει ότι πλέον ο κ. Μητσοτάκης προσπαθεί να γίνει «Τραμπομητσοτάκης». Προσπαθεί να αντιγράψει τον Τραμπ. Διαβάζω τη δήλωση, κύριε Υπουργέ: «Όποιος έρχεται στη χώρα παράνομα και δεν έχει άσυλο θα πρέπει να επιστρέφεται». Την κρατάμε τη δήλωση.

Να υπενθυμίσω -γιατί τα ξέρετε καλύτερα από τον Πρωθυπουργό εσείς, κύριε Υπουργέ- στον κ. Πρωθυπουργό τα εξής: Λέει: Ποιος δικαιούται άσυλο; Το γνωρίζει ο κ. Πρωθυπουργός; Με βάση τη νομοθεσία της Νέας Δημοκρατίας ποιοι δικαιούνται άσυλο; Όλοι! Όλοι, άπαντες! Άπαντες από το Μπαγκλαντές, από το Αφγανιστάν, το Πακιστάν, το Κονγκό, τη Ζιμπάμπουε, από οπουδήποτε και να έρχονται δικαιούνται άσυλο. Ποιον θα επιστρέφει, λοιπόν, ρωτώ; Και βέβαια λέει: «Θα πρέπει να επιστρέφεται». Το «θα πρέπει» συνεπάγεται, κύριε Υπουργέ, και το δύναμαι, διότι χθες άκουγα τον Βορίδη, κύριε Υπουργέ, να λέει σε κανάλι ότι υπάρχει και μια αδυναμία να τους στείλουμε πίσω, διότι οι χώρες από όπου έρχονται, δεν τους δέχονται.

Ακούστε, κύριε Υπουργέ, μια είναι η λύση και την ξέρετε καλύτερα από όλους γιατί είστε χρόνια σε αυτή την καρέκλα και παλιότερος και τα γνωρίζετε καλύτερα από τον Πρωθυπουργό. Η λύση είναι μία, δεν πρέπει να έρχεται. Και πώς δεν θα έρχεται; Θα το πω και ας αντιδράσουν ορισμένοι. Στη γραμμή Τραμπ. Pushback στα σύνορα, δεν υπάρχει άλλη λύση, αλλιώς ας τα αφήσουμε να μπαίνουν ανεξέλεγκτα, κύριε Υπουργέ!

(Χειροκροτήματα από την πτέρυγα της Ελληνικής Λύσης)

Δεν υπάρχει άλλη λύση. Δύο είναι οι λύσεις. Ή μπαίνουν ή δεν μπαίνουν. Και για να μην μπαίνουν κάνεις pushback, αλλιώς σταματάμε οποιαδήποτε κουβέντα και ας αφήσει τις αντιγραφές του Τραμπ, γιατί δεν του πάει και ο ρόλος, κύριε Χρυσοχοΐδη. Σε εσάς μπορεί να πήγαινε. Σε αυτόν δεν πηγαίνει ο ρόλος έτσι κι αλλιώς γιατί έχει άλλες απόψεις.

Κύριε Υπουργέ μου, σας το έχουμε πει πολλές φορές και μέσα στο πρόγραμμά μας το έχουμε εντάξει. Αν θέλουμε κάποια στιγμή σε αυτή τη Βουλή να μιλήσουμε σοβαρά για την ασφάλεια του πολίτη, πρέπει να κάτσουν όλα τα κόμματα μαζί σε ένα τραπέζι με εσάς, αν θέλετε, να προΐσταστε ο ίδιος και κάποιοι εμπειρογνώμονές σας και οι δικοί μας και να πούμε πώς μπορούμε να δημιουργήσουμε προϋποθέσεις ασφάλειας στον πολίτη.

Εμείς έχουμε κάνει συγκεκριμένες προτάσεις και θα τις πω ως κεντρική ιδέα, υπάρχουν στο πρόγραμμά μας. Το έχουμε πει και το επαναλαμβάνω, για εμάς το δικαίωμα της οπλοκατοχής στο σπίτι είναι αναφαίρετο δικαίωμα για να υπερασπίζεται ο κάθε ένας την περιουσία του. Διότι κοιμηθείτε το βράδυ σπίτι σας αν μπει ο κλέφτης, δεν είναι λογική. Να τα ξεκαθαρίσουμε λίγο. Εσείς υποστήκατε τη βάσανο της διάρρηξης, αν δεν κάνω λάθος;

**ΚΩΝΣΤΑΝΤΙΝΟΣ ΜΠΑΡΚΑΣ:** Ναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σκεφτείτε έναν άνθρωπο όπως ο κύριος συνάδελφος, να μπαίνει σπίτι του και να το βλέπει άνω κάτω. Και τα βλέπει όλα μαλλιά κουβάρια, γυναίκα, τα παιδιά.

Όχι, κύριε Υπουργέ μου, όχι! Πρέπει να δώσουμε τη δυνατότητα και για άλλους λόγους εθνικούς, θα τους εξηγήσω, διότι πολύ απλά…

Και εσείς, κύριε συνάδελφε; Δυο φορές;

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Όχι, όχι σε εμένα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να σηκώσει το χέρι όποιος του έκλεψαν το σπίτι εδώ μέσα, Βουλευτής.

Θέλω να πω ακούστε, κύριε συνάδελφε, εάν μου βιάσει την γυναίκα και το παιδί μου μπροστά μου ο άλλος, έχω το δικαίωμα να αμυνθώ και άμυνα σημαίνει χρησιμοποιώ και το μαχαίρι που είναι φονικό όπλο και το πιστόλι και ό,τι έχω σπίτι μου.

(Χειροκροτήματα από την πτέρυγα της Ελληνικής Λύσης)

Σας παρακαλώ πάρα πολύ, εντός του σπιτιού μου, εντός της οικίας μου. Μιλάμε για το σπίτι έτσι; Δεν μιλάμε για οπλοφορία, οπλοχρησία, μιλάμε για οπλοκατοχή στο σπίτι και υπάρχουν οι νομικοί παράγοντες που μπορούν να το υλοποιήσουν.

Πάμε στο άλλο, όμως. Έχω πει ότι αυτοί οι άνθρωποι που θα έχουν όπλα -κύριε Υπουργέ, το ξέρετε καλύτερα από εμένα- μπορούν να έχουν μια εν δυνάμει πολιτοφυλακή, μια εθνοφυλακή πραγματική ακόμη και στην Αθήνα, όσο κι αν φαίνεται περίεργο, σε περιοχές πέριξ των Αθηνών, όπου ο πολίτης με τον δήμο και μια υπηρεσία να μπορούν να έχουν, να φέρουν αυτή τη δυνατότητα όπως στην Αμερική, όπως την Ελβετία. Στην Ελβετία, κύριοι συνάδελφοι, που είναι η χώρα που δεν έχει ούτε εγκληματικότητα τεράστια κ.τλ., ο πολίτης έχει το όπλο σπίτι του. Ταξίδεψα εφτά, οχτώ φορές στην Ελβετία και είδα νέα παιδιά εικοσάχρονα, εικοσιδιάχρονα, το όπλο να το έχουν σπίτι τους.

Έτσι μπορείς να έχεις και εν δυνάμει στρατό για οποιαδήποτε εσωτερική απειλή που υπάρχει στη χώρα σου, κύριε Υπουργέ, και θα υπάρξει απειλή, πιστέψτε με, γιατί μπήκαν χιλιάδες άνθρωποι χωρίς να ξέρουμε τι εξυπηρετούν και τι υπηρετούν. Οι Τούρκοι, παραδείγματος χάριν, που συνελήφθησαν, που αντάλλαξαν πυροβολισμούς, που σκοτώθηκαν μεταξύ τους, δεν ήρθαν στη χώρα μας γιατί αγαπάνε την Ελλάδα. Μπορεί να δημιουργήσουν και άλλου είδους προβλήματα.

Έχω πει, κύριε Υπουργέ, ότι πρέπει να κάνουμε επιτέλους με τον κ. Δένδια μια σοβαρή κουβέντα για την εκπαίδευση των γυναικών δέκα, δεκαπέντε μέρες το χρόνο, ώστε να είναι έτοιμες για οποιοδήποτε ενδεχόμενο. Εμείς θέλουμε τη γυναίκα ισότιμο μέλος της κοινωνίας, να είναι ίση με τον άνδρα, ίσα δικαιώματα, ίσες υποχρεώσεις, να είναι Σπαρτιάτισσα κανονική, να είναι έτοιμη!

(Χειροκροτήματα από την πτέρυγα της Ελληνικής Λύσης)

Σας είπα για την εκπαίδευση των αστυνομικών πολλές φορές, ότι κατά την άποψή μας είναι πλημμελής. Κύριε Υπουργέ μου, το ξέρετε καλύτερα από εμένα fast truck αστυνομικός δεν γίνεται. Περνάνε από μια σχολή γρήγορα, δεν εκπαιδεύονται σωστά, τα όπλα τους κ.λπ..

Εγώ θα πω το εξής: Αν θέλουμε να επιβάλλουμε τη νομιμότητα, το νόμο και την τάξη, κύριε Υπουργέ, πρέπει κάποια στιγμή να καταλάβουμε τα αυτονόητα, ότι δεν μπορεί ο Αστυνομικός να αμείβεται με 1.000 ευρώ ή με 1.100 ευρώ ή να αμείβεται με 800, 900 και τα υπόλοιπα να είναι επιδόματα. Ξέρετε γιατί είναι τα επιδόματα, κύριε Υπουργέ, καλύτερα από εμένα.

Γιατί αν ποτέ η υπηρεσία ή το Υπουργείο ή ο Πρωθυπουργός θελήσει να τους τα κόψει, να μην είναι μέσα στα δώρα και να μπορούν να τους κόβουν ό,τι ώρα θέλουν τα επιδόματα.

Έχω πει επίσης ότι είναι απαραίτητη προϋπόθεση, κύριε Υπουργέ, η πλαστική σφαίρα, να μην έχουν σφαίρες κανονικές όπως έχουνε στη Γερμανία πλαστικές σφαίρες οι αστυνομικοί. Και το λέω αυτό γιατί; Γιατί θέλω να είναι εκπαιδευμένος ο αστυνομικός για να παρέχει ασφάλεια σε οποιονδήποτε Έλληνα πολίτη.

Δεν υπάρχει αυτό που λέμε η εμπλοκή και γι’ αυτό λέω απελευθέρωση κανόνων εμπλοκής. Ο αστυνομικός που θα βγάλει το πιστόλι από την τσέπη, είναι βέβαιο ότι θα περάσει ΕΔΕ, κύριε Υπουργέ, 100%, είτε φταίει είτε δεν φταίει. Δεν λέω ότι όλοι οι αστυνομικοί είναι καλοί, αλλά δεν μπορώ να πω ότι και η πολιτεία είναι καλή απέναντί τους. Άρα, λοιπόν, πρέπει να είμαστε ιδιαίτερα προσεκτικοί.

Και μια πρόταση, κύριε Υπουργέ, την είχε πει ο κ. Δένδιας κατά το παρελθόν και πολλοί Υπουργοί σας, υλοποιήσετε την. Απλή πρόταση. Εφοπλιστής που έχει δισεκατομμύρια ή έχει εκατοντάδες εκατομμύρια ευρώ δεν θα έχει αστυνομικό, θα πληρώνει από την τσέπη του ιδιωτική αστυνομία.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Να καλωσορίσουμε ένα σχολείο, κύριε Πρόεδρε, θα μου επιτρέψετε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Παρακαλώ, ναι, ναι.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκατέσσερις μαθήτριες και μαθητές και δυο συνοδοί εκπαιδευτικοί από το Δημοτικό Σχολείο Αρχαίας Επιδαύρου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Πρόεδρε, σας ευχαριστώ πολύ. Συνεχίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να είστε καλά. Σας ευχαριστώ πάρα πολύ.

Λέω, λοιπόν, τούτο, κύριε Υπουργέ, και ρωτώ εσάς ως άνθρωπο, γιατί είστε ένας άνθρωπος ο οποίος έχει μια ευαισθησία. Είμαι ο εφοπλιστής Βελάκης ή ο εφοπλιστής Βελήνος κι έχω τεράστια περιουσία. Χαμογελάτε! Γιατί πρέπει το κράτος να τους δίνει αστυνομικούς; Σας λέω για εφοπλιστές, γιατί υπάρχουν και ψευτοεκδότες και ψευτοδημοσιογράφοι. Αφήστε τα αυτά, τα συζητάμε μετά είναι το δεύτερο στάδιο.

Στο πρώτο στάδιο, λοιπόν, η Νέα Δημοκρατία, τα υπόλοιπα κόμματα, να εισηγηθούμε, ρε παιδί μου, ο εφοπλιστής να έχει δεκαπέντε αστυνομικούς, τους οποίους πληρώνει ο πολίτης ο φτωχός με 600 ευρώ και 500 και 400 ευρώ πολίτες, πληρώνουν τον αστυνομικό του εφοπλιστή που βγάζει δισεκατομμύρια ευρώ.

Ποιος ο λόγος; Για πείτε μου! Για να μη θυμηθώ τι έλεγε ο Λασκαρίδης για τους εφοπλιστές της χώρας, ότι έχουν αφοδευμένους τους Πρωθυπουργούς! Όταν ο εφοπλιστής έχει αφοδευμένο τον Πρωθυπουργό και ο Πρωθυπουργός έχει αφοδευμένο τον εφοπλιστή και δεν του δίνει αστυνομικό! Τα πράγματα είναι απλά, απλούστατα!

(Χειροκροτήματα από την πτέρυγα της Ελληνικής Λύσης)

Κατά την άποψή μας, μπορεί να κάνουμε λάθος εμείς και να έχετε δίκιο εσείς; Όμως, θεωρώ πως αν ρωτήσουμε την κοινωνία θα πει ότι έχει δίκιο η Ελληνική Λύση.

Όσον αφορά την πρόταση νόμου του ΣΥΡΙΖΑ, πρέπει να πούμε στους συναδέλφους, που απ’ ό,τι κατάλαβα την κατέθεσαν σήμερα, ότι στις 13 Φεβρουαρίου 2025 εμείς καταθέσαμε βελτιωμένη πρόταση για την κατάργηση του νόμου περί ευθύνης Υπουργών. Όσον αφορά, λοιπόν, τη σημερινή πρόταση, εμείς εμείς λέμε ότι είναι ευπρόσδεκτη. Απλά αφήστε λίγο τις ιδεολογικές αγκυλώσεις. Εμείς την καταθέσαμε νωρίτερα. Κάνει κάτι η Ελληνική Λύση, το κάνουν μετά οι άλλοι και λένε ότι το έκαναν αυτοί. Εμείς, όμως, κάναμε και κάτι καλύτερο, την αναδρομική ισχύ από 2019. Διότι δεν θέλουμε να ξεφύγουν από τη μέγγενη κάποιοι τύποι που ενεπλάκησαν σε αλλεπάλληλα ποινικά αδικήματα. Θέλουν, δεν θέλουν, θα τιμωρούνται όλοι! Θα τιμωρούνται!

(Χειροκροτήματα από την πτέρυγα της Ελληνικής Λύσης)

Και επειδή εγώ θέλω να πιστεύω -και το λέω πραγματικά, κύριε Υπουργέ- τον Πρωθυπουργό και τη Νέα Δημοκρατία που λένε ότι θέλουν ο κ. Τριαντόπουλος να πάει κατευθείαν στον φυσικό δικαστή, δεν μπορεί να είμαστε κακοπροαίρετοι. «σταματήστε στην Αντιπολίτευση να είστε κακοπροαίρετοι», λέει ένας Υπουργός της Νέας Δημοκρατίας, με τον οποίο και συμφωνώ απόλυτα. Να πάει κατευθείαν στον φυσικό δικαστή. Όπως ενημερώθηκα, στα συρτάρια του Προέδρου της Βουλής υπάρχουν άλλες δεκαπέντε μηνύσεις και εναντίον του Πρωθυπουργού. Αύριο το πρωί, λοιπόν, ο Πρωθυπουργός να πάει απευθείας στον φυσικό του δικαστή αφού το υπερασπίζεστε αυτό για τον Τριαντόπουλο! Υπάρχουν άλλες δεκαπέντε μηνύσεις στα συρτάρια για τον ίδιο τον Πρωθυπουργό!

(Χειροκροτήματα από την πτέρυγα της Ελληνικής Λύσης)

Ανοίγετε έναν ασκό Αιόλου που δεν θα συμμαζευτεί στην πορεία. Σας το λέω! Δεν συμμαζεύεται εύκολα αυτό που πάτε να κάνετε. Θα πηγαίνετε όλοι μετά στον φυσικό δικαστή επί δικαίων και αδίκων!

Αφού, λοιπόν, το υπερασπίζεται αυτό η Νέα Δημοκρατία και ο Πρωθυπουργός, για να δώσει το καλό παράδειγμα η Νέα Δημοκρατία και ο Πρωθυπουργός αύριο όλες οι μηνύσεις σε Υπουργούς και Πρωθυπουργούς εδώ στη Βουλή και να πάνε να δικαστούν όλοι στον φυσικό δικαστή.

Εδώ σας θέλω, λοιπόν! Και δεν μπαίνω εγώ στα νομικίστικα του συναδέλφου κ. Παπαδάκη που είναι στην εξεταστική επιτροπή και αρχίζει ο ένας να λέει το ένα και ο άλλος το άλλο. Ο ένας λέει για το άρθρο 86, ο άλλος λέει ότι το Σύνταγμα λέει κάτι άλλο, χρησιμοποιούν τον Αλιβιζάτο, χρησιμοποιούν τον Κονταξή, χρησιμοποιούν τον έναν και τον άλλον οι δικολάβοι δικηγόροι της Βουλής! Όχι, κύριοι! Τέρμα τα δικολαβίστικα, τέρμα και τα νομικίστικα! Θέλετε πραγματικότητα; Η πραγματικότητα είναι μία: το email του Τριαντόπουλου λέει ξεκάθαρα, κύριε συνάδελφε, για Σκέρτσο, Γεραπετρίτη και Γραφείο Πρωθυπουργού. Αυτή είναι καραμπόλα, δεν λέει Μητσοτάκης. Να δεχτώ ότι δεν λέει Μητσοτάκης και ότι δεν ενημερώθηκε ο Πρωθυπουργός. Οι άλλοι δύο είναι ενήμεροι για το ξεμπάζωμα και για το μπάζωμα. Άρα, και αυτοί στον φυσικό δικαστή, αν θέλετε!

(Χειροκροτήματα από την πτέρυγα της Ελληνικής Λύσης)

Όλα τα άλλα είναι δικαιολογίες και προφάσεις εν αμαρτίαις. Δεν είναι σοβαρά πράγματα αυτά. Γι’ αυτό και το πολιτικό προσωπικό της χώρας και η πολιτικοί έχουν απαξιωθεί.

Πάμε και στα επόμενα. Κύριε Υπουργέ -και απευθύνομαι στον Έλληνα Πρωθυπουργό αλλά και σε κάθε άνθρωπο εδώ μέσα και σε κάθε πολίτη- θα διαβάσω τι λέει ένας πατέρας που έχασε το παιδί του: «Βεβηλώσανε ανθρώπους, τους δολοφονήσανε και τους βεβηλώσανε. Τους πέταξαν στα χωράφια. Τους άφησαν τα οστά τους μέσα στα καμένα βαγόνια…» -εκεί που βρήκα το κόκκαλο του φίλου μου, του μακαρίτη Γιώργου Κυριακίδη, στο Κουλούρι- «…Τα βρήκαμε δέκα μήνες μετά και μας κουνάνε και το δάχτυλο και θέλουν να μείνουν και ατιμώρητοι». Αυτό εδώ είναι μαχαιριά στην καρδιά του πολιτικού προσωπικού της χώρας που η μία πλευρά προσπαθεί να ενοχοποιήσει την άλλη με δικολαβίστικους τρόπους. Κάποια στιγμή πρέπει να μπούμε στην Κολυμπήθρα του Σιλωάμ, για να εξαγνιστεί όλο το πολιτικό σύστημα. Όμως για να εξαγνιστεί πρέπει να υπάρχει μία λέξη: δικαιοσύνη για την Ελλάδα και τους Έλληνες! Διαφορετικά, εξαγνισμός δεν πρόκειται να γίνει ποτέ!

(Χειροκροτήματα από την πτέρυγα της Ελληνικής Λύσης)

Και η δικαιοσύνη δεν έχει να κάνει μόνο με τα Τέμπη. Μιλάμε για κοινωνική δικαιοσύνη, μιλάμε για εθνική δικαιοσύνη, μιλάμε για δικαιοσύνη σε όλες τις εκφάνσεις και λειτουργίες της κοινωνίας. Δεν είναι απλά μία λέξη αφηρημένη η δικαιοσύνη, οι δικηγόροι, οι εισαγγελείς, οι ανακριτές και οι δικαστές και οι πολίτες, Όχι! Κοινωνική δικαιοσύνη σε όλη την κοινωνία, σε όλες τις εκφάνσεις και λειτουργίες της. Αυτό ψάχνει ο πολίτης! Εάν δεν του το δώσει η πολιτεία, τότε δεν θα υπάρξει ποτέ η ιδανική πολιτεία. Εμείς, λοιπόν, την επόμενη στιγμή που θα κυβερνήσουμε, θα επιβάλλουμε τη δικαιοσύνη για όλους και για όλες!

(Χειροκροτήματα από την πτέρυγα της Ελληνικής Λύσης)

Δυστυχώς, όμως, η Νέα Δημοκρατία, συμπαθέστατέ μου παλιέ φίλε, φιλοξενεί και έχει ενθυλακώσει στους κόλπους της δίποδα ερέκτους. Τα αποκαλώ έτσι, γιατί δεν μπορώ να τα αποκαλέσω διαφορετικά. Μαζέψτε τον Ψαριανό! Βγήκε πάλι ο τύπος! Δεν ξέρω τι ιδιότητα έχει πλέον. Ήταν μετακλητός στο Μαξίμου αλλά δεν ξέρω αν παραμένει. Όμως, τέτοιοι τύποι κάνουν ζημιά όχι σε εσάς αλλά σε όλους μας. Έχει πρόβλημα ο άνθρωπος! Για όσους δεν το καταλαβαίνουν, έχει πρόβλημα και με προβληματικούς ανθρώπους δεν ασκείς πολιτική. Δεν έχει ενσυναίσθηση! Δεν λειτουργεί ως άνθρωπος με αισθήματα. Φτάνει στο σημείο να θυματοποιεί τα θύματα, να υβρίζει τους συγγενείς των Τεμπών. Και τον ανέχεστε! Εδώ, λοιπόν, επειδή τον ανέχεστε, μπορώ να πω ότι το ψάρι βρωμάει από το κεφάλι, ότι δεν φταίει ο Ψαριανός. Και όπου ψάρι είναι η Νέα Δημοκρατία.

Ξηλώστε το βρώμικο ψάρι που έχετε μέσα σας! Και βρώμικο ψάρι είναι ο κάθε υβριστής των συγγενών των Τεμπών!

(Χειροκροτήματα από την πτέρυγα της Ελληνικής Λύσης)

Δεν θα σας πω τι είπε η Ευρωπαία Εισαγγελέας. Αν σας τα διαβάσω θα ντραπείτε! Και απευθύνομαι στην Κυβέρνηση! Αν σας διαβάσω αυτούσια τι είπε χθες η Ευρωπαία Εισαγγελέας, η Λάουρα Κιόβεσι, θα ντραπούμε όλοι εδώ μέσα. Ούτε λίγο ούτε πολύ είπε ότι με βάση το ελληνικό Σύνταγμα οι Υπουργοί δεν τιμωρούνται στην Ελλάδα ό,τι έγκλημα κι αν κάνουν.

Όχι, κύριοι συνάδελφοι. Η Ελληνική Λύση, δεν έχει καμία διάθεση να μπει στο τσουβάλι. Εμείς, κύριε Υπουργέ, και κύριοι συνάδελφοι, δεν έχουμε καμία διάθεση να μας τσουβαλιάσει κανένας. Εμείς λέμε δικαιοσύνη παντού, δικαιοσύνη για την Ελλάδα και τους Έλληνες!

(Χειροκροτήματα από την πτέρυγα της Ελληνικής Λύσης)

Και για να κλείνω σιγά σιγά, το πρόβλημα της χώρας είναι υπαρξιακό. Και είναι υπαρξιακό γιατί είστε τόσο ίδιοι. Ακούω Υπουργούς της Νέας Δημοκρατίας να μιλάνε για το Μάτι. Προσέτρεξα στο αρχείο μου, κύριε Υπουργέ, και κύριοι συνάδελφοι, και διαψεύστε με αν κάνω λάθος.

Καλώς τον κι ας άργησε!

**ΑΘΑΝΑΣΙΟΣ ΠΛΕΥΡΗΣ:** Εδώ είμαι πάντα!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όλοι αυτοί που ενεπλάκησαν, οι πυροσβέστες, οι ανώτατοι αξιωματικοί στο Μάτι, αναβαθμίστηκαν, κύριε Χρυσοχοΐδη, ναι ή όχι; Μιλάμε για το Μάτι τώρα, έτσι; Πενήντα εφτά, εκατό και πλέον νεκροί εκεί. Αφού η Νέα Δημοκρατία θεωρεί ότι ο ΣΥΡΙΖΑ έκανε εγκλήματα, που έκανε εγκλήματα στην υπόθεση στο Μάτι, έκανε σόου επικοινωνιακό. Έβλεπα τον Τσίπρα να λέει σε μία αίθουσα ότι δεν έχουμε νεκρούς και απ’ έξω μύριζαν καμένες σάρκες. Σας διαβάζω για να δείτε πόσο ίδιοι είστε! Ο Κολοκούρης, Αντιπύραρχος το 2018, Αντιστράτηγος το 2019, Αρχηγός το 2020 στην Πυροσβεστική. Ο Σταμούλης Αντιπύραρχος το 2018, αρμόδιος για πλοιάρια που δεν εστάλησαν στο Μάτι για τη διάσωση, Υποστράτηγος το 2020. Γκολφίνος, Διευθυντής του «199», αρμόδιος για μετακινήσεις επίγειων οχημάτων, Διευθυντής Δασοπυρόσβεσης το 2020. Χιώνης, Αντιπύραρχος Διοικητής του Πυροσβεστικού Σώματος και των Δυνάμεων Ανατολικής Αττικής, Υποστράτηγος το 2020. Στο Μάτι ήταν.

Στη συνέχεια έχουμε: Κλαδάρχης στο Αρχηγείο, Λαμπρής Αντιπύραρχος εναέριος συντονιστής το 2018, Υποστράτηγος Διοικητής Πυροσβεστικών Δυνάμεων Αθηνών το 2020. Πορτοζούδης, Πύραρχος και Διοικητής Υπηρεσίας Εναέριων Μέσων στο «Ελευθέριος Βενιζέλος», Αντιπύραρχος το 2020 που συνόδευε τον Χαρδαλιά!

Αν, λοιπόν, η Νέα Δημοκρατία καταλογίζει ευθύνη και υπηρεσιακά αλλά και κυβερνητικά για το Μάτι στον ΣΥΡΙΖΑ, αυτοί οι κύριοι γιατί αναβαθμίστηκαν όλοι; Να, τα λάθη, κύριε συνάδελφε! Αυτά είναι τα λάθη που σας εκθέτουν, διότι χρησιμοποιώντας ένα επιχείρημα το αποδομείτε μόνοι σας. Γιατί εγώ όντως λέω ότι αυτοί είχαν ευθύνη. Δεν ξέρω πόσο μεγάλη. Όμως, είχαν ευθύνη, όπως ευθύνη για εγκληματικές αμέλειας είχε και ο ΣΥΡΙΖΑ εκείνη την περίοδο. Όμως, αφού αυτοί που ήταν εμπλεκόμενοι αναβαφτίστηκαν και αναβαθμίστηκαν, τι περιμένουμε σήμερα; Να καταλογίσουμε ευθύνες στον ΣΥΡΙΖΑ;

Φοβάμαι ότι έτσι όπως κάνετε -πόσο έχει ο ΣΥΡΙΖΑ σήμερα με τις δημοσκοπήσεις, τις οποίες δεν πιστεύω κιόλας, 7%, 8%, 9%, θέλετε;- το 2028 θα το πάτε στο 8%! Θα κατρακυλήσετε, θα κατακρημνιστείτε και θα ισοπεδωθείτε στις επόμενες εκλογές!

(Χειροκροτήματα από την πτέρυγα της Ελληνικής Λύσης)

Φοβάμαι γι’ αυτό. Εγώ δεν χαίρομαι με την κατάντια ή με τη δυστυχία του άλλου και γι’ αυτό λέω ότι φοβάμαι. Θέλω να είναι όλοι καλά! Όμως, για να είναι καλά, πρέπει να είναι καλά η Ελλάδα και οι Έλληνες.

Δυστυχώς, όμως, η Ελλάδα και οι Έλληνες, κύριε Υπουργέ, είναι καλά! Αυτή η χώρα έχει υπαρξιακό πρόβλημα, κύριοι συνάδελφοι! Από το 1974 και μετά - κάναμε κουβέντες με τον Θάνο τον Πλεύρη κατά το παρελθόν- επιχειρήθηκε μία επιχείρηση εθνικής, πνευματικής λοβοτομής στους Έλληνες, ώστε να αποκοπούν από την ιστορία τους, από τη θρησκεία τους, από τη γλώσσα τους. Αυτοί που -εντός εισαγωγικών- «ηττήθηκαν», νίκησαν πνευματικά και ιδεολογικά. Και ό,τι προοδευτικό μπορεί να είναι ανθελληνικό και ό,τι μη ελληνικό μπορεί να είναι σωστό. Σε αυτό το σημείο φτάσαμε.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Αυτή η χώρα, λοιπόν, ζει μέσα από δήθεν καλλιτέχνες που κάνουν πλύση εγκεφάλου μέσω εκπομπών και δημοσιογράφων που ζουν στον 20ο αιώνα, προοδευτικών! Ζουν το 1960, το 1950, το 1990, το 1980. Μιλάμε για δήθεν προοδευτικούς δημοσιογράφους, για δήθεν άτομα της προόδου που μπορούν να εκχυδαΐζουν και να εκμαυλίζουν συνειδήσεις, σύμβολα και θρησκείες.

Επειδή, λοιπόν, αυτοί οι τύποι που λέω, κύριοι συνάδελφοι, οι δημοσιογράφοι στα κανάλια, αυτοί οι ψευτοπροοδευτικοί, είχαν φάει με χρυσά κουτάλια την εποχή του 20ού αιώνα, εμείς και τα χρυσά κουτάλια θα τους πάρουμε και στον 20ο αιώνα θα επιβάλλουμε να φύγει από τη χώρα και να πάμε στον 21ο αιώνα και να πάμε μπροστά. Πρέπει να πάει μπροστά η Ελλάδα!

(Χειροκροτήματα από την πτέρυγα της Ελληνικής Λύσης)

Δεν πρέπει να πιστεύουμε στα συστημικά μέσα που φουσκώνουν και ξεφουσκώνουν κόμματα και υποκομματίδια του τίποτα και άτομα που προωθούν το τίποτα! Αυτό θα το αλλάξει η Ελληνική Λύση!

Και για να δείτε τι εννοώ, έχω μπροστά μου, κύριοι συνάδελφοι, την καταγγελία του γλύπτη Νίκου Φλώρου. Πόσοι τον ξέρετε εδώ μέσα; Είναι ένας από τους πιο διάσημους γλύπτες του κόσμου! Ο Νικόλαος Φλώρος! Αυτός ο κύριος ο οποίος δεν κάνει βλάσφημες εικόνες, δεν κάνει γλυπτά τερατουργήματα αλλά κάνει αυτό εδώ: Μπουμπουλίνα, Επανάσταση του ’21! Αυτό εδώ που βλέπετε είναι στο Ντουμπάι, στην όπερα του Ντουμπάι, κύριοι συνάδελφοι! Και είναι από Έλληνα γλύπτη! Ωραία! Τον τιμούν στην Ιταλία, τον τιμούν στη Γαλλία, τον τιμούν στο Ντουμπάι, τον τιμούν παγκοσμίως. Και η Εθνική σας Πινακοθήκη, η κ. Συραγώ Τσιάρα αρνήθηκε να εντάξει αυτά τα έργα μέσα στην Εθνική Πινακοθήκη! Δεν ξέρω, δεν πιστεύω να έχει τίποτα με τον Τσιάρα η Συραγώ, έτσι; Μη φτάσουμε στο σημείο να μιλάμε για οικογενειακή ευθύνη!

Και εγώ ρωτώ εσάς, λοιπόν: Η Εθνική Πινακοθήκη είναι τσιφλίκι της Συραγούς και της κάθε Συραγούς; Να σηκώσει τώρα το τηλέφωνο η Μενδώνη και να της πει ότι θα μπουν τα έργα της Επανάστασης του ’21 εντός της Εθνικής Πινακοθήκης!

(Χειροκροτήματα από την πτέρυγα της Ελληνικής Λύσης)

Κάντε το, κύριε Πλεύρη! Κάντε το εσείς προσωπικά κι ας χειροκροτήσουμε εμείς! Είναι ένας γλύπτης διεθνούς φήμης! Μιλάμε για τον Νίκο Φλώρο και όχι για οποιονδήποτε άνθρωπο! Τα έργα του είναι στην Όπερα του Ντουμπάι και η έμπνευσή του ήταν η Μαρία Κάλλας! Και δεν της αρέσει της κ. Συραγούς! Δεν ξέρω εγώ αν συμφωνώ με τη Νέα Δημοκρατία. Πάντως, με τη Συραγώ και την κάθε Συραγώ διαφωνώ κάθετα!

(Χειροκροτήματα από την πτέρυγα της Ελληνικής Λύσης)

Κι έτσι, κύριοι συνάδελφοι, φτάνουμε στο σημείο Δήμαρχος Θεσσαλονίκης να είναι ο κ. Αγγελούδης, συμπαθής κατά τα άλλα άνθρωπος του Βενιζέλου, τον οποίο τον ξέρω προσωπικά. Δεν είναι κακό, ήταν μαζί με τον Βενιζέλο κολλητοί! Όταν έβλεπες Βενιζέλο πίσω ήταν ο Αγγελούδης. Κάνω λάθος, κύριε συνάδελφε, κύριε Γιαννούλη; Αγγελούδης - Βενιζέλος φιλαράκια!

Φτάνουμε στο σημείο, λοιπόν, στη Θεσσαλονίκη, στη νύμφη του Θερμαϊκού, αντί να βάλουμε ένα άγαλμα του Κασσάνδρου που έκανε την πόλη, ή της Θεσσαλονίκης, της αδερφής του Μεγάλου Αλεξάνδρου, να θέλει λέει να τιμήσει τον Μπουτάρη και να του κάνει άγαλμα! Πού είσαι, συνάδελφε; Πού είναι ο Βορίδης και ο άλλος, ο Άδωνις που λέγατε διάφορα για τον Μπουτάρη; Θα κάνουν άγαλμα του Μπουτάρη! Κι εγώ ρωτώ το εξής: Αυτή είναι η άποψή σας. Εγώ δεν θα την επιβάλλω. Όμως, πέρα από το gay pride και τη μετονομασία οδού σε Κεμάλ Ατατούρκ στη Θεσσαλονίκη, τι προσέφερε ο κ. Μπουτάρης; Και όσον αφορά το καλό κρασί, χρεοκόπησε η εταιρεία του, έτσι; Μακαρίτης είναι ο άνθρωπος, αλλά άγαλμα κάνεις σε κάποιον που τίμησε την ιστορία, τον πολιτισμό και την παράδοσή σου! Άγαλμα κάνεις σε έναν πνευματικό άνθρωπο, σε έναν που προσέφερε στη χώρα! Όχι άγαλμα στον Μπουτάρη, βρε παιδιά! Ας κάνουμε στη Θεσσαλονίκη στον Κάσσανδρο. Ας κάνουμε σε έναν Βυζαντινό αυτοκράτορα, σε έναν μεγάλο πολιτικό! Γιατί; Εξηγείστε μου τον λόγο! Γιατί να κάνουμε άγαλμα στον Μπουτάρη; Ο άνθρωπος ήταν οπαδός των gay pride! Καταλάβατε τώρα γιατί κατρακυλάτε;

Και ξέρετε ποιο είναι το χειρότερο; Ότι ο Αγγελούδης κάνει και υποδείξεις! Δεν θα μου κάνετε, λέει, μαθήματα πατριωτισμού! Όχι, για όσους είναι μεταξεταστέοι στον πατριωτισμό, θα του κάνουμε και μαθήματα πατριωτισμού!

(Χειροκροτήματα από την πτέρυγα της Ελληνικής Λύσης)

Κι εμείς, ως πολιτικό κόμμα, ως φορέας που θέλει να κυβερνήσει τη χώρα και όχι να είναι κόμμα αντίδρασης και αντίστασης, εμείς που έχουμε πρόγραμμα από το 2017, 2018, 2019, πριν μπούμε στη Βουλή, εμείς που ζητάμε την ψήφο του ελληνικού λαού ως Ελληνική Λύση για να κυβερνήσουμε τη χώρα και όχι να κάνουμε αντιπολίτευση, κάνουμε το αυτονόητο. Είμαστε ο Οδυσσέας, όχι ο Αχιλλέας. Ο λαός μάς ψήφισε για να νομοθετούμε όχι για να αντιδικούμε με τους πολίτες, ούτε για να υποκινούμε σε πράξεις βίας ούτε εν πάση περιπτώσει να κάνουμε μηνύσεις. Ο κάθε πολίτης μπορεί να κάνει μήνυση.

Η λύση -κι εδώ περιμένω από όλους βοήθεια- είναι να κινηθούμε νομοθετικά προκειμένου να προστατεύσουμε τον χριστιανισμό, ο οποίος διώκεται, δυστυχώς, επί Νέας Δημοκρατίας, διότι δεν υπάρχει αδίκημα στη χριστιανοφοβία, ενώ υπάρχει στην ομοφοβία. Αν, δηλαδή, εγώ υβρίσω τον Αλλάχ, θα τιμωρηθώ. Αν κάνω κάτι με το Κοράνι, θα τιμωρηθώ. Αν κάνω κάτι με τη Βίβλο, δεν θα τιμωρηθώ. Αν διαπομπεύσω τον Ιησού, δεν θα τιμωρηθώ. Αν διαπομπεύσω τον Μπουτάρη, θα ενοχληθεί ο κ. Μάντζος -δεν το λέω για σας, γενικά το λέω, για τον Μπουτάρη λέω- όμως μπορούμε να διαπομπεύσουμε την Παναγία. Υπάρχει, δηλαδή, μία ανισομερής διάθεση. Εμείς θέλουμε ισομέρεια σε όλους. Θέλουμε όλες οι θρησκείες να προστατεύονται, όλοι οι άνθρωποι να προστατεύονται.

Άρα, λοιπόν, καταθέτουμε εκ νέου νέα επιστημονική -το τονίζω- πρόταση και περιμένω από εσάς τους χριστιανούς της Νέας Δημοκρατίας, από τους χριστιανούς των υπολοίπων κομμάτων και τους δημοκράτες προοδευτικούς των άλλων κομμάτων που αγωνίζονται για τα ανθρώπινα δικαιώματα, που αγωνίζονται για την προστασία των μειονοτήτων -διότι πλέον οι χριστιανοί είναι μειονότητα στην Ελλάδα, μπορούν να τους βρίζουν όλοι, αλλά να μη βρίζουν αυτοί- να υπογράψετε όλοι την πρόταση νόμου που λέει τα εξής: «Με τις ίδιες ποινές τιμωρείται όποιος δημόσια καθυβρίζει με οποιονδήποτε τρόπο με λόγια ή έργα την Ανατολική Ορθόδοξη Εκκλησία του Χριστού ή άλλη θρησκεία γνωστή στην Ελλάδα…» -οποιαδήποτε θρησκεία, βουδισμός, καθολικισμός, μουσουλμανισμός- «…ή όποιος εκδηλώνει δημόσια με λόγια ή έργα έλλειψη σεβασμού προς τα θεία της χριστιανικής και οποιασδήποτε άλλης θρησκείας γνωστής στην Ελλάδα, καθώς και όποιος με πρόθεση δημόσια, προφορικά ή διά του Τύπου, μέσω του διαδικτύου ή με οποιονδήποτε τρόπο άλλο ή μέσο υποκινεί, προκαλεί, διεγείρει ή προτρέπει σε πράξεις ή ενέργειες που μπορεί να προκαλέσουν διακρίσεις ή βία».

Αυτή είναι η πρότασή μας -την καταθέτουμε στα Πρακτικά- και είναι πρόταση νόμου κατά της χριστιανοφοβίας και κατά της προσβολής και εξύβρισης των θείων.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περιμένω όλους τους προοδευτικούς που υπερασπίζονται τα ανθρώπινα δικαιώματα του ΠΑΣΟΚ, του ΣΥΡΙΖΑ, της Πλεύσης Ελευθερίας -που δεν μιλάει για τα θέματα αυτά- της Νέας Αριστεράς, του ΚΚΕ, των ανθρώπων της Νίκης, των υπολοίπων, της Νέας Δημοκρατίας που είναι «Πατρίς – Θρησκεία - Οικογένεια» και «Ζήτω η Νέα Δημοκρατία, Ζήτω η Θρησκεία», να υπογράψουν την πρόταση νόμου, να πάει στο Υπουργείο, να γίνει νόμος για να σταματήσουν τα βρόμικα παιχνίδια εις βάρος της Ορθοδοξίας και εις βάρος οποιασδήποτε θρησκείας.

(Χειροκροτήματα από την πτέρυγα της Ελληνικής Λύσης)

Δείτε πόσο διαφορετικοί είμαστε εμείς. Εμείς δεν μιλάμε μόνο για τον χριστιανισμό αλλά για όλες τις θρησκείες γιατί είμαστε θεσμικοί. Είμαστε κόμμα που θέλει να κυβερνήσει και θα προστατεύει κάθε πολίτη και τα δικαιώματα του καθενός ξεχωριστά. Πρώτα προστατεύουμε τους πολίτες και μετά κυνηγάμε μάγισσες και οτιδήποτε άλλο και φαντάσματα. Για εμάς, είναι πρώτα η Ελλάδα, πρώτα οι Έλληνες, αλλά βοηθούμε και τα υπόλοιπα κόμματα να έρθουν στη γραμμή των ανθρωπίνων δικαιωμάτων.

(Χειροκροτήματα από την πτέρυγα της Ελληνικής Λύσης)

Είμαι βέβαιος ότι ούτε το ΠΑΣΟΚ ούτε ο ΣΥΡΙΖΑ ούτε η Πλεύση Ελευθερίας ούτε τα υπόλοιπα κόμματα θα υπογράψουν αυτήν την πρόταση. Ξέρετε γιατί; Διότι διακατέχονται από ιδεολογική αγκύλωση, από μια αγκύλωση χριστιανοφοβίας, μια αγκύλωση που λέει πως ό,τι παραδοσιακό, ό,τι ιστορικό, ό,τι χριστιανικό, είναι μεμπτό. Ε, όχι, βρε παιδιά! Εμείς λέμε όλοι να προστατεύονται.

Όμως, το καλό με εσάς, κύριοι συνάδελφοι –και κλείνω εδώ- είναι ότι έχετε τους «πρωινάκηδες» στις πρωινές εκπομπές, κάτι Λιάγκες, Μάγκες, Δάγκες, οι οποίοι συνεχώς σας αβαντάρουν…

**ΑΘΑΝΑΣΙΟΣ ΠΛΕΥΡΗΣ:** Κάτι έλεγε σήμερα για σας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάλι έλεγε για μένα;

**ΑΘΑΝΑΣΙΟΣ ΠΛΕΥΡΗΣ:** Κάτι άκουσα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχει μια αρρώστια ο Λιάγκας μαζί μου. Δεν πειράζει. Θα του περάσει. Είναι παιδική αρρώστια αυτή και θα του περάσει. Τα παιδάκια έχουν αρρώστιες παιδικές.

Έχουν, όμως, γύρω τους, δυστυχώς, άτομα με μια ελαστική ιστορική παιδεία, που λοιδορούν την ελληνική ιστορία, άτομα με ψευτοπροοδευτισμό και απόψεις που ευτελίζουν την Ορθοδοξία. Από τα πρωινάδικα βγαίνουν αυτά, δυστυχώς. Υπερασπίζονται μετά μανίας πράγματα τα οποία έχουν ξεπεραστεί από την ίδια την ιστορία. Από τη στιγμή που εκλέχθηκε ο Τραμπ, τέλος τα «Gay Pride», τέλος τα πολλά φύλα, τέλος τα ροζ, τα πορτοκαλί, τα κίτρινα, τα πράσινα! Ήρθε η λογική των δύο φύλων!

(Χειροκροτήματα από την πτέρυγα της Ελληνικής Λύσης)

Και είπα εγώ σε μια συνέντευξή μου ότι θα φέρουμε τον νόμο για να καταργήσουμε το «Gay Pride», το οποίο ευτελίζει και εκχυδαΐζει την επιλογή των ανθρώπων, γιατί βγαίνουν και οι ίδιοι ομοφυλόφιλοι και το λένε. Θα το καταργήσουμε. Θα φέρουμε στη Βουλή μια νέα πρόταση νόμου να δω πόσοι από εσάς θα την ψηφίσετε. Κι όταν γίνουμε κυβέρνηση, θα νομοθετήσουμε. Όμως, ενημερώνουμε τον ελληνικό λαό ότι θα το κάνουμε ως κυβέρνηση. Δεν λέμε, όπως η Νέα Δημοκρατία, «όχι στη Βόρεια ψευτο-Μακεδονία» προεκλογικά και μετεκλογικά να λέμε άλλα.

Εμείς λέμε από τώρα ότι θα καταργήσουμε το «Gay Pride» και ας κλαίει ο κάθε Λιάγκας στις εκπομπές του και στα πρωινάδικα! Θα το καταργήσουμε!

(Χειροκροτήματα από την πτέρυγα της Ελληνικής Λύσης)

Το έκανε και ο Ορμπάν, με τον οποίο μπορώ να διαφωνώ σε πολλά, αλλά εδώ συμφωνώ.

**ΔΙΟΝΥΣΙΟΣ ΧΑΤΖΗΔΑΚΗΣ:** Και τα πρωινάδικα!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πρωινάδικα.

Και αυτό λέω εγώ ότι είναι δημοκρατία, να λες δηλαδή πριν κυβερνήσεις τι θα κάνεις, όχι να λες άλλα και όταν κυβερνάς να κάνεις άλλα. Κι εδώ, δυστυχώς, είναι το παράδειγμα του Πρωθυπουργού ο οποίος μιλούσε για ευέλικτο κυβερνητικό σχήμα είκοσι Υπουργών και σύρθηκε πίσω από τους εξήντα τρεις μαζί με αυτόν Υπουργούς. Το έλεγε πριν το 2019 αυτό.

Όμως, θα σας το πω ευθέως πλέον. Πολιτικά έχει τελειώσει ο χρόνος σας. Αυτή είναι η πραγματικότητα. Πολιτικά κατεδαφίζεστε.

Κύριε Υπουργέ, καταρρέετε. Είπα κάτι και κάποιοι χαμογέλασαν, κάποιοι ενοχλήθηκαν, αλλά το εννοώ. Δυστυχώς, η ζώσα κατάσταση στη Νέα Δημοκρατία μου θυμίζει ένα πτώμα στο νεκροτομείο που είναι μέσα στη φορμόλη. Και το βλέπω σε Βουλευτές της Νέας Δημοκρατίας. Κάθε μέρα βγαίνει ένας και αντιδρά. Κάθε μέρα βγαίνει ένας και μιλάει. Γιατί; Όχι γιατί ξαφνικά έγιναν πατριώτες πολλοί εξ αυτών. Όχι! Το τομάρι τους θέλουν να σώσουν την επόμενη μέρα. Το πολιτικό τους τομάρι εννοώ, μην μπερδευόμαστε.

Εδώ, λοιπόν, κλείνοντας, θα σας δείξω γιατί είμαστε διαφορετικοί και γιατί λέμε ότι είμαστε η άλλη άποψη στο Ελληνικό Κοινοβούλιο. Ήμουν στον Ευαγγελάτο χθες και μου λέει: «Είστε αντισυστημικός;».

Ακούστε, κύριοι συνάδελφοι. Μην κοροϊδευόμαστε. Εγώ είμαι επιχειρηματίας, αλλά από τη στιγμή που ξεκίνησε η Ελληνική Λύση είπα κάτι στους ανθρώπους μας γύρω μας. Δεν υπάρχει αντισυστημικός και συστημικός. Υπάρχει λογικός και παράφρων. Υπάρχει γκλομπαλιστής και πατριώτης. Δεν υπάρχει σύστημα και αντισύστημα.

Εμείς θέλουμε να κάνουμε το εξής: Θέλουμε αυτό που φτιάξατε όλοι μαζί εσείς να το κατεδαφίσουμε και να κάνουμε ένα σύστημα ελληνικοκεντρικό, με κοινωνική, εθνική, λαϊκή, πατριωτική δικαιοσύνη. Αν είναι αντισύστημα και το ερμηνεύετε έτσι, δικαίωμά σας.

(Χειροκροτήματα από την πτέρυγα της Ελληνικής Λύσης)

Εμείς θέλουμε να κάνουμε ένα σύστημα ιδεών, αξιών και αρχών, το οποίο θα αντιπαλεύει κάθε αδικία προς κάθε Έλληνα και κάθε Ελληνίδα, για να δώσουμε επιτέλους αυτό που ζητάει ο Έλληνας, δηλαδή δικαιοσύνη. Δικαιοσύνη! Αυτό ζητάει και αυτό θα λάβει μόνο με την Ελληνική Λύση και με κανένα άλλο κόμμα εδώ μέσα!

(Χειροκροτήματα από την πτέρυγα της Ελληνικής Λύσης)

Απόδειξη του ότι είμαστε μπροστά, κύριε Υπουργέ, είναι ότι όλα τα κόμματα εδώ μέσα –Πλεύση Ελευθερίας, Νέα Αριστερά, ΠΑΣΟΚ, ΣΥΡΙΖΑ κι εσείς- λέγατε ότι ο Πούτιν είναι δικτάτορας. Όλοι το λέγατε. Δεν λέω εγώ ότι είναι και το καλύτερο παιδί. Εντάξει, είναι λίγο αυταρχικός.

Εξάλλου το ξέρετε καλύτερα από μένα, κύριε συνάδελφε, ότι οι Ρώσοι, αιώνες τώρα, στο πετσί του ρωσικού λαού είναι αυτοκρατορική η αντίληψή του. Δημοκρατία δεν γεύτηκαν ποτέ. Εσείς το λέτε αυτό για τον Πούτιν ότι είναι δικτάτορας. Ο Ερντογάν ο φίλος σας που τον αγκάλιαζε ο Δένδιας, ο δελφίνος σας, το παλικάρι σας, ο μέγας τουρκοφάγος που έλεγε πριν από έξι μήνες ότι η εποχή των κανονιοφόρων έχει τελειώσει αλλά σήμερα θέλει να μας πάει σε ένα εξοπλιστικό δωδεκαετίας; Και πού το είδατε όταν η πολεμική βιομηχανία κάθε τρία χρόνια βγάζει νέα όπλα, να αγοράσω εγώ για δώδεκα χρόνια όπλα; Για πείτε μου! Ο Δένδιας έλεγε ότι η εποχή των κανονιοφόρων έχει τελειώσει.

Και λέω, ο Ερντογάν βάζει φυλακή τον Ιμάμογλου. Όχι ότι είναι καλό παιδί κι αυτός. Πόντιος είναι στην καταγωγή, εξισλαμισμένος είναι, από τον Πόντο είναι, ναι μπουμπούκι είναι κι αυτός. Το κυριότερο, όμως, είναι το εξής: Ακούσατε τη Φον Ντερ Λάιεν τι είπε για τον Ερντογάν που βάζει φυλακή τους αντιπάλους του; Εκατόν πενήντα άτομα φυλάκισε σε μια μέρα! Τι είπε η Φον Ντερ Λάιεν; Είχε χλιαρή αντίδραση.

Ποιος έκανε τη Φον ντερ Λάιεν, κύριε συνάδελφε, να είναι ο άσσος στο μανίκι της Ευρώπης; Το ΠΑΣΟΚ και η Νέα Δημοκρατία, εσείς την ψηφίσατε. Έχω άδικο, κύριε Γιαννούλη; ΠΑΣΟΚ και Νέα Δημοκρατία δεν την έκαναν εκεί που την έκαναν ξανά; Μιλάμε, δηλαδή, για το Λαϊκό Κόμμα και τους Σοσιαλιστές. Αυτή είναι η αλήθεια. Αυτή είναι η πραγματικότητα.

Χλιαρή, λοιπόν, η αντίδραση! Δικτάτορας ο Πούτιν, ε; Δημοκράτης ο Ερντογάν ο φίλος σας!

Θα σας το πω ευθέως. Οι Τούρκοι δεν θα έχουν ποτέ ελεύθερο καθεστώς. Είτε κεμαλικοί είτε ερντογανικοί οι Τούρκοι θα είναι μια ζωή φασίστες, μιλιταριστές, σωβινιστές και, κυρίως, έχουν ποτίσει με αίμα την ιστορία εδώ και αιώνες!

(Χειροκροτήματα από την πτέρυγα της Ελληνικής Λύσης)

Κλείνοντας, να σας θυμίσω, κύριε Πλεύρη, ότι είστε ρωσοφοβικοί. Υπάρχει ένας δημοσιογράφος από ό,τι έχω μάθει –μαζεύτηκαν υπογραφές- ο Μέλνικ Γκενάντιαπό τη Ρωσία, στον οποίον το Υπουργείο Εξωτερικών δεν δίνει διαπίστευση και αναρωτιέμαι γιατί. Έχει γεμίσει η Ελλάδα με πράκτορες και δημοσιογράφους –αγγλικών, γερμανικών, κ.λπ.,- και σας πειράζει μόνο η Ρωσία. Γιατί σας πειράζει μόνο η Ρωσία; Γιατί απεχθάνεστε τη Ρωσία; Ρωτώ επιτέλους! Πείτε μου εσείς! Δεν είχαμε ιστορικούς δεσμούς; Όχι ότι είναι φίλοι μας και αδέλφια μας! Κανείς δεν είναι αδερφός μας, όλοι το συμφέρον τους κοιτάνε. Όμως, γιατί απεχθάνεστε μόνο αυτούς; Και γιατί απεχθάνεστε τον Τραμπ; Και η Πλεύση Ελευθερίας και η Νέα Αριστερά και το ΠΑΣΟΚ και ο ΣΥΡΙΖΑ και η Νέα Δημοκρατία απεχθάνονται τον Τραμπ. Γιατί; Τι κακό μας έκαναν μέχρι σήμερα; Θέλετε να το συζητήσουμε σοβαρά; Όταν τον έχεις ανάγκη τον άλλον δεν τον φτύνεις. Κι εσείς κάνατε το μοιραίο λάθος. Φτύνατε και βρίζατε τον Τραμπ και τώρα είναι πλανητάρχης! Το ίδιο κάνατε και με τον Πούτιν! Αν διαβάζατε, όμως, όλοι Θουκυδίδη, θα ξέρατε ότι δεν μπορείς να λοιδορείς και να υβρίζεις μια ισχυρή χώρα που μπορεί στην πορεία και στο μέλλον να την έχεις ανάγκη.

Άρα, αποτύχατε! Και αφού αποτύχατε αφήστε αυτούς που ξέρουν και πετυχαίνουν να δώσουν, επιτέλους, τη λύση! Εμείς τηρήσαμε απαρέγκλιτα την ισορροπία της λογικής.

(Χειροκροτήματα από την πτέρυγα της Ελληνικής Λύσης)

Όμως, ξέχασα! Αφού η Τουρκία είναι φίλη για σας! Φίλη!

Να σας πω για τον Τσάφο. Ακόμα τον έχετε τον Τσάφο εκεί. Γιατί επιμένει ο Πρωθυπουργός;

Κύριε, εσείς μιλάτε μαζί του. Ξηλώστε τον Τσάφο, βρε παιδιά! Ζημιά κάνει σε σας! Εντάξει, έγινε ένα λάθος. Ανθρώπινο είναι. Να φύγει! Τι τον κρατάτε; Ανήρτησε ολόκληρη φωτογραφία με τη Λέσβο τουρκική πριν από μερικούς μήνες! Και θα σας πω τώρα κάτι για να ξέρετε. Ακούει Τσάφο το ρεπουμπλικανικό κόμμα και ο Τραμπ και βγάζουν φλύκταινες! Ήταν εναντίον του EastMed που υπερασπίζεται ο Τραμπ και τον βάλατε στα θέματα εκεί υπεύθυνο; Αυτό δεν είναι αυτογκόλ. Και στην τελική, δεν με ενδιαφέρει αν είναι αυτογκόλ για τη Νέα Δημοκρατία. Είναι αυτογκόλ για τα εθνικά μας θέματα! Αυτογκόλ για την πατρίδα είναι, παιδιά! Όλοι για την πατρίδα αγωνιζόμαστε, με τα λάθη μας, με τις αβλεψίες μας, αλλά αγαπάμε την πατρίδα μας. Διώξτε τον Τσάφο τώρα! Διώξτε τον επιτέλους! Από πού σας κρατάει; Πείτε μου! Από πού;

Εδώ δεν κάνετε αλιευτικές ζώνες! Ούτε ο ΣΥΡΙΖΑ έκανε ούτε το ΠΑΣΟΚ ούτε η Νέα Δημοκρατία και τώρα τιμωρούμαστε! Δεν μπορούν να ψαρέψουν οι Έλληνες ψαράδες. Τιμωρούμαστε. Με 90 εκατομμύρια ξεκινά το πρόστιμο και θα πάει μέχρι τα 180 κάθε χρόνο. Δεν μπορεί να ψαρέψει ο Έλληνας ψαράς και βγαίνει ο Τούρκος και ψαρεύει ό,τι θέλει στο Αιγαίο Πέλαγος! Έληξε η ημερομηνία τον Νοέμβριο του 2024 που έπρεπε να καταθέσουμε αλιευτικές ζώνες. Είχαμε είκοσι πέντε χρόνια. Στα είκοσι πέντε χρόνια καμία κυβέρνηση δεν το υλοποίησε.

Πάμε και στον Δοξιάδη. Εμείς επιμένουμε. Θα απαιτήσουμε να μάθουμε όλη την εμπλοκή του στο Ταμείο Ανάκαμψης. Είναι δυνατόν άνθρωπος που χρωστάει 10 εκατομμύρια ευρώ στην εφορία να διανέμει 50 εκατομμύρια από το Ταμείο Ανάκαμψης; Κι άλλο λάθος; Να πω ότι είναι ανθρώπινο δεν είναι κακό. Κάνουμε λάθη όλοι. Τον διώξατε. Το ψάξατε; Ξετινάξτε τον τώρα! Να πληρώσει τα 10 εκατομμύρια και να ψάξουμε πού κατευθύνθηκαν και πώς τα 50 εκατομμύρια! Πώς και, κυρίως, να ψάξουμε ποιος ο απολογισμός της διαχείρισης στα τέσσερα χρόνια.

Κύριε Πρόεδρε, κύριε Υπουργέ, κύριοι συνάδελφοι, ποιοι είμαστε εμείς και τι θέλουμε εμείς; Το προανέφερα. Μία λέξη λέμε: δικαιοσύνη για την Ελλάδα και τους Έλληνες. Μία λέξη! Να νιώθει ασφαλής ο πολίτης! Μία λέξη: δικαιοσύνη. Να νιώθει περήφανος ο Έλληνας, να έχει μια δίκαιη οικονομία διότι το δίκαιο είναι με τον φτωχό. Δεν μπορεί να υπηρετείτε τους ολιγάρχες, τους καπιταληστές –με «ήτα»- και όχι τους πολίτες! Θέλουμε ανεξάρτητη δικαιοσύνη! Θέλουμε πανίσχυρη άμυνα!

Αυτά εμείς θα τα φτιάξουμε όλα! Και τι χρείαν υπάρχει ώστε να τα ξαναφτιάξουμε; Διότι όλοι εσείς εδώ μέσα γκρεμίσατε όλα αυτά τα ιδανικά, όλες αυτές τις αξίες, όπως η δικαιοσύνη, η αγάπη για την πατρίδα, η καλύτερη Ελλάδα, η δημιουργία θέσεων εργασίας, η καλύτερη οικονομία, το δίκαιο παντού. Αυτά χρειάζεται ο Έλληνας. Αυτά ζητάει ο Έλληνας. Αυτά θέλει ο Έλληνας. Αυτά εναγωνίως θέλει να τα βρει. Και αυτά που αναζητεί ο Έλληνας και θέλει να τα βρει μία είναι η λύση για να μπορέσει να τα κερδίσει! Και αυτή λέγεται Ελληνική Λύση στις επόμενες εκλογές!

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Γιαννούλης έχει τον λόγο για τρία λεπτά και μετά ο κ. Μάντζος.

**ΧΡΗΣΤΟΣ ΓΙΑΝΝΟΥΛΗΣ:** Κυρία Πρόεδρε, δεν θα έπαιρνα τον λόγο και θεωρήστε την παρέμβασή μου, του ενός λεπτού, ότι δεν αποτελεί απάντηση σε κανέναν που δεν σέβεται μια παραδοσιακή αξία για τους ανθρώπους -πολύ περισσότερο για τους πολιτικούς- που έχουν φύγει από τη ζωή.

Θα μιλήσω ως Βουλευτής της Α΄ Εκλογικής Περιφέρειας της Θεσσαλονίκης και πιστεύω ότι εκφράζω μεγάλο μέρος των κοινοβουλευτικών παρατάξεων για το πόσο συνέβαλε ο αείμνηστος Γιάννης Μπουτάρης σε ζητήματα κοινωνικής, οικονομικής και πολιτιστικής εξωστρέφειας μιας ταλαιπωρημένης πόλης από τη μισαλλοδοξία, τον φανατισμό, τον εθνικισμό και την παρερμηνεία του ότι πατριώτης είναι όποιος μπορεί να φωνάζει πιο δυνατά το τι είναι, αλλά στην υπόλοιπη πολιτική και εν γένει δημόσια παρουσία του να το έχει μόνο ως εργαλείο κερδοφορίας ή επαγγελματικό εργαλείο.

Ο Γιάννης ο Μπουτάρης αποτελεί μια παρακαταθήκη μνήμης για τη Θεσσαλονίκη και δεν το αξίζει σε αυτήν την Αίθουσα να έχει από κανέναν τέτοιου είδους μεταχείριση. Αυτό, ως μία παρατήρηση και μια παρέμβαση που νιώθω την ανάγκη να την κάνω για τους ανθρώπους που συνέβαλαν με την πολιτική τους παρουσία στη βελτίωση της ζωής των πολιτών και δεν τους παραπλανούσαν σε άγνωστα μονοπάτια με αδιευκρίνιστες καταλήξεις.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Μάντζος έχει τον λόγο. Τρία λεπτά;

**ΔΗΜΗΤΡΙΟΣ ΜΑΝΤΖΟΣ:** Ένα λεπτό μόνο από τα τρία λεπτά, κυρία Πρόεδρε.

Θα αναφερθώ και εγώ στη μνήμη του Γιάννη Μπουτάρη, τιμώντας αυτήν και υπερασπίζοντας αυτήν, απέναντι σε όσους προτιμούν να ξαναγράφουν την ιστορία κατά το ιδεολογικό τους συμφέρον. Ρώτησε ο απερχόμενος Πρόεδρος από του Βήματος τι έκανε ο Γιάννης Μπουτάρης για τη Θεσσαλονίκη. Εγώ δεν ζω στη Θεσσαλονίκη, σπούδασα στη Θεσσαλονίκη και μπορώ να δω τη διαφορά πριν και μετά τον Γιάννη Μπουτάρη και στον τρόπο που εφαρμόστηκαν πολιτικές δίκαιες κοινωνικής δικαιοσύνης για τους ευάλωτους πολίτες της Θεσσαλονίκης, αλλά κυρίως σε κάτι σπουδαίο, κάτι σπάνιο. Ο Γιάννης Μπουτάρης άνοιξε την πόλη -της έδωσε περισσότερο φως, περισσότερο καθαρό αέρα- απέναντι στο σκοτάδι, απέναντι στις συντηρητικές και αναχρονιστικές φωνές, που δυστυχώς φαίνεται να επιμένουν και επειδή ακριβώς επιμένουν, κυρία Πρόεδρε, και κυρίες και κύριοι συνάδελφοι, αυτές οι συντηρητικές φωνές, είναι ολοένα και πιο αναγκαία και δίκαιη και οφειλόμενη η ευγνωμοσύνη και η τιμή που επιδαψιλεύει στη μνήμη του Γιάννη Μπουτάρη η σημερινή δημοτική αρχή. Πρέπει να συνεχίσει αυτός ο αγώνας υποστήριξης και υπεράσπισης της ιστορικής μνήμης στη Θεσσαλονίκη, επειδή ακριβώς υπάρχει αυτή η συντηρητική αντίδραση.

Σας ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Γιάννης Οικονόμου, Βουλευτής της Νέας Δημοκρατίας και θα ακολουθήσει ο Πρόεδρος της Νέας Αριστεράς, ο κ. Αλέξης Χαρίτσης.

**ΙΩΑΝΝΗΣ ΟΙΚΟΝΟΜΟΥ:** Κύριε Υφυπουργέ, κυρίες και κύριοι συνάδελφοι, το σχέδιο νόμου που συζητάμε σήμερα, δημιουργεί τις προϋποθέσεις για μια αποτελεσματικότερη λειτουργία τόσο της Ελληνικής Αστυνομίας όσο και του σωφρονιστικού συστήματος και παρά το γεγονός ότι τόσο σήμερα οι εισηγητές όσο και κατά τη διάρκεια της συζήτησης στις επιτροπές, η Αντιπολίτευση επιχειρεί να υποβαθμίσει τη σημασία του νομοσχεδίου, μιλώντας για αποσπασματικές ρυθμίσεις και για επιφανειακές αλλαγές, η πραγματικότητα είναι ότι γίνονται αρκετές ουσιαστικές παρεμβάσεις.

Επιχειρείται η αναδιοργάνωση του ακρογωνιαίου λίθου του Υπουργείου Προστασίας του Πολίτη, που είναι το Αρχηγείο της Ελληνικής Αστυνομίας. Όλοι οι ανώτατοι αξιωματικοί έχουν πλέον συγκεκριμένα αυστηρά προσδιορισμένα καθήκοντα και ευθύνες σε τομείς τόσο επιτελικούς όσο και επιχειρησιακούς και θέλω να αναφερθώ σε μια σειρά από ουσιαστικές αλλαγές -πολύ σύντομα- που η αντιπολιτευτική κριτική υποτιμά.

Πρώτα απ’ όλα, με το άρθρο 9 συγκροτείται Συμβούλιο Επιτελικού Σχεδιασμού και Διαχείρισης Κρίσεων, το οποίο θα μελετά, θα τοποθετείται, θα προσεγγίζει και έκτακτα γεγονότα αλλά και άλλα ζητήματα επιτελικού σχεδιασμού. Πρόκειται για ένα θεσμοθετημένο όργανο στο οποίο πλέον όλα τα ανώτατα στελέχη της Αστυνομίας θα έχουν την ευθύνη των λόγων τους, την ευθύνη της προσέγγισης, τη βαρύτητα της άποψης που πρέπει να έχουν σε ένα όργανο που είναι θεσμοθετημένο και όχι άτυπο, όπως ήταν μέχρι τώρα.

Στο άρθρο 14, η Διεύθυνση Επιχείρησης και Διαχείρισης Κρίσεων καταρτίζει και επικαιροποιεί επιχειρησιακά προγράμματα και προγράμματα εκπαίδευσης, κάτι που είναι ιδιαίτερα σημαντικό, αλλά και σχέδια αντιμετώπισης υβριδικών απειλών.

Στο άρθρο 18, πολύ σημαντική παρέμβαση, κύριε Υφυπουργέ, η Διεύθυνση Στρατηγικού Σχεδιασμού έχει την ευθύνη κατάθεσης πενταετών προγραμμάτων για την αντιμετώπιση των αναγκών του Σώματος μέσα από την αξιοποίηση χρηματοδοτικών εργαλείων, τα οποία θα καταθέτει κάθε Μάιο στο παραπάνω Συμβούλιο Επιτελικού και Επιχειρησιακού Σχεδιασμού.

Σημαντική είναι η δημιουργία της Διεύθυνσης Κοινωνικής Αστυνόμευσης για την προσέγγιση με σύγχρονο τρόπο απειλών που παρατηρούνται αυξημένες και βρίσκονται σε έξαρση το τελευταίο διάστημα και ιδιαίτερα σημαντική είναι η δημιουργία Κέντρου Εκπαίδευσης και Πρώτων Βοηθειών που προβλέπει το άρθρο 35, καθώς και η πιστοποίηση στους άντρες και στις γυναίκες της Ελληνικής Αστυνομίας της εκπαίδευσης από το κέντρο αυτό.

Τέλος, ιδιαίτερα ουσιαστικές είναι και όλες οι παρεμβάσεις που αφορούν στην ηλεκτρονική επιτήρηση, η επέκταση του συστήματος και εκτός Αττικής και Θεσσαλονίκης και, κυρίως, η παρέμβαση να μη βαρύνει πλέον τον επιτηρούμενο το κόστος της ηλεκτρονικής επιτήρησης αλλά το κράτος. Αποτελούσε τροχοπέδη αυτή η πρόβλεψη στο προηγούμενο καθεστώς για την ευρύτερη και τη γενικότερη εφαρμογή του.

Θέλω, κύριε Υπουργέ, πριν τελειώσω την αναφορά μου στο νομοσχέδιο, να αναφερθώ σε δύο ζητήματα, το αιτήθηκα και στις επιτροπές. Πιστεύω πως πρέπει η Κυβέρνηση -εσείς, ο κύριος Υπουργός, σε δεύτερο χρόνο όχι τώρα σε αυτό το νομοσχέδιο, μετά την αναδιοργάνωση- να εξετάσετε τη δυνατότητα και την πιθανότητα κατάργησης των ΓΕΠΑΔ, των Γενικών Αστυνομικών Περιφερειακών Διευθύνσεων. Εξαιρώ την Αθήνα και τη Θεσσαλονίκη, προφανώς αλλά νομίζω, κύριε Υπουργέ, όπως και εσείς θα έχετε παρατηρήσει, ότι ενδεχομένως εκεί συσσωρεύεται κόσμος, δυνάμεις, αστυνομικοί, άντρες και γυναίκες που θα ήταν πολύ πιο αποτελεσματικοί αν ήταν σε αστυνομικές διευθύνσεις. Η καλύτερη οργάνωση του αρχηγείου τώρα -η πολύ καλύτερη- επιτρέπει, ενδεχομένως, και αυτήν τη μεταρρύθμιση που θα απελευθερώσει δυνάμεις για τις αστυνομικές διευθύνσεις, για το πεδίο εκεί που πονάμε.

Το δεύτερο, κύριε Υπουργέ, που δεν είναι αποκλειστικά ζήτημα μόνο του δικού σας Υπουργείου αλλά είναι και του Υπουργείου Εσωτερικών, είναι το εξής: Πρέπει να ξαναδούμε τη διάταξη που επιτρέπει σε όσους αστυνομικούς εκλέγονται δημοτικοί ή τοπικοί σύμβουλοι, να πηγαίνουν αποσπασμένοι στην περιφέρειά τους. Είναι αδικία για τους συναδέλφους τους, δημιουργούνται διάφορα τραγελαφικά πράγματα ο άλλος με σαράντα και σαράντα πέντε ψήφους σε ένα τοπικό διαμέρισμα να φεύγει όσο διαρκεί η αυτοδιοικητική θητεία. Πρέπει να το δούμε με ένα διαφορετικό πνεύμα. Λείπουν δυνάμεις από εκεί που τις χρειαζόμαστε, δεν έχουμε αυτήν την πολυτέλεια. Το Υπουργείο Εσωτερικών μαζί με το Υπουργείο Προστασίας του Πολίτη μπορεί νομίζω να βρει τη χρυσή τομή. Εντάξει, όταν ο άλλος είναι αντιδήμαρχος και έχει τέτοιες ευθύνες, προφανώς θα έχει μια διαφορετική προσέγγιση, αλλά νομίζω ότι αυτή η γενίκευση δημιουργεί ανισότητες και μέσα στο Σώμα και, βεβαίως, δημιουργεί δυσχέρειες σε ό,τι αφορά την αξιοποίηση των αστυνομικών εκεί που είναι στο πεδίο.

Τώρα, κυρίες και κύριοι συνάδελφοι, όταν συζητάμε ένα νομοσχέδιο προστασίας του πολίτη, προφανώς πρέπει να το βλέπουμε με μια γενικότερη ματιά και οπτική. Πάγια πεποίθησή μου είναι ότι για να αντιμετωπίσουμε την πανδημία βίας που πλήττει όλον τον δυτικό κόσμο και την Ελλάδα, ως αποτέλεσμα κοινωνικών, εκπαιδευτικών, πολιτισμικών και οικονομικών αποτυχιών, χρειάζονται βαθιές και ουσιαστικές παρεμβάσεις και, κυρίως, χρειάζεται μια κοινωνική πανστρατιά μηδενικής ανοχής στη βία.

Ένα ζήτημα είναι η προσπάθεια βελτίωσης της Ελληνικής Αστυνομίας πρώτα στην κουλτούρα και μετά σε όλα τα υπόλοιπα, την εκπαίδευση, και την τεχνολογική ενίσχυση στην υλικοτεχνική υποδομή. Το νομοσχέδιο κάνει βήματα, έχουν γίνει και άλλα και θα γίνουν κι άλλα -είμαι βέβαιος- αλλά χρειάζονται και πράγματα προς άλλη κατεύθυνση. Χρειάζεται η Αστυνομία να έχει μια ευρύτερη κοινωνική συστράτευση και συμπαράσταση για να μπορέσει να ανταποκριθεί στον ρόλο της.

Δεν λέω ότι πρέπει να είναι η Αστυνομία υπεράνω πάσης κριτικής, αλλά υποστηρίζω ότι η αποστολή και το έργο της πρέπει να σταματήσουν να είναι από τους πιο πολωτικούς τομείς της πολιτικής αντιπαράθεσης. Γιατί σήμερα, πενήντα ένα χρόνια μετά την αποκατάσταση της δημοκρατίας, η δημοκρατία μας παρά τα προβλήματα, παρά τις αδυναμίες της είναι αρκετά ώριμη, προκειμένου να μπορούμε να συμφωνούμε στα βασικά, στα αυτονόητα. Δηλαδή, η δημοκρατία δεν είναι ένα λαστιχένιο πλέγμα, για να το φέρνει ο καθένας στα μέτρα του, ανάλογα με τις επιθυμίες του, τις φαντασιώσεις του, τις ονειρώξεις του, η δημοκρατία είναι ένα πλέγμα νόμων και ένα σύστημα αξιών. Πάνω σε αυτά θεμελιώθηκαν κοινά συμφέροντα για τους πολίτες, κοινές αρχές, όπως το κράτος δικαίου, η ελευθερία του λόγου, τα δικαιώματα -το δικαίωμα στη μόρφωση, το δικαίωμα στην εργασία- η αντιμετώπιση ανισοτήτων, η αντιμετώπιση παγκόσμιων προκλήσεων, η αντίσταση στην τυραννία, η καταπολέμηση όλων αυτών που μας πληγώνουν και τόσα άλλα.

Όσοι, λοιπόν, στο όνομα της ελευθερίας και της δικαιοσύνης δεν διστάζουν να χλευάσουν τα όργανα της συντεταγμένης πολιτείας -κι αυτό είναι η Ελληνική Αστυνομία- δεν διστάζουν να καταπατήσουν τους νόμους της δημοκρατίας, ξεχνούν ότι η ελευθερία και η δικαιοσύνη προϋποθέτουν δημοκρατικές συνθήκες. Χωρίς δημοκρατία δεν υπάρχει ελευθερία. Και δεν υπάρχει δημοκρατία χωρίς κανόνες. Αυτό πρέπει να είναι αντιληπτό σε όλους. Οι νόμοι της δημοκρατίας πρέπει χωρίς δεύτερη συζήτηση να επιβάλλονται στους νόμους των συμμοριών, είναι αυτονόητα πράγματα αυτά.

Οι φυσικοί αυτουργοί εγκληματικών πράξεων κατά της ζωής, κατά της δημόσιας και ιδιωτικής περιουσίας, κατά της δημόσιας τάξης, δεν πρέπει να βρίσκουν, κυρίες και κύριοι συνάδελφοι, καμία κάλυψη και κανένα άλλοθι ιδεολογικό, εθνοτικό, οπαδικό. Κανένα άλλοθι! Η επιβολή του νόμου στη δημοκρατία γίνεται από τα αρμόδια από το νόμο επιφορτισμένα για τον ρόλο αυτό σώματα όχι από αυτόκλητους σερίφηδες, γιατί ακούμε διάφορα τρελά πράγματα εδώ μέσα. Είναι ληγμένα αυτά στη συντεταγμένη πολιτεία, στον δυτικό πολιτισμό, στις δημοκρατίες. Και οι κανόνες στη δημοκρατία διαμορφώνονται με κοινοβουλευτικές διαδικασίες οι οποίες αποτυπώνουν τη βούληση του κυρίαρχου ελληνικού λαού. Νομοθετεί η Βουλή, αυτοί είναι οι νόμοι, αυτοί οι νόμοι πρέπει να εφαρμόζονται.

Η ευθύνη της δημοκρατίας, κυρίες και κύριοι συνάδελφοι, βαρύνει πρωτίστως την κυβέρνηση αλλά όχι μόνο την κυβέρνηση. Βαρύνει όλους όσους έδωσαν όρκο θρησκευτικό ή πολιτικό να σέβονται το Σύνταγμα. Και αυτό πρέπει να το έχουν καλά στο μυαλό τους όσοι προκειμένου να προσφέρουν κάλυψη πολιτική και ιδεολογική σε όσους παρανομούν, βιαιοπραγούν, ασχημονούν, δεν διστάζουν να επιτεθούν στην Ελληνική Αστυνομία με χυδαίες ύβρεις, με απερίγραπτα πράγματα και με ανυπόστατες κατηγορίες και μανία.

Η Κυβέρνησή μας, η παράταξή μας, η Νέα Δημοκρατία, η μεγάλη δημοκρατική παράταξη συντηρητικών αξιών και φιλελεύθερων αρχών είναι εδώ για να σταθεί απέναντι σε όλους αυτούς, σε όλους όσους στον δημόσιο βίο, είτε από ιδεολογικές εμμονές είτε από ψηφοθηρικό καιροσκοπισμό, πορεύονται με αυτόν τον καταστροφικό, απαράδεκτο, επικίνδυνο, απαξιωτικό για τα όργανα της συντεταγμένης πολιτείας και για την Ελλάδα τρόπο.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής ξεναγήθηκαν στην έκθεση της Αίθουσας «Ελευθέριος Βενιζέλος», σαράντα πέντε μαθήτριες και μαθητές και τρεις συνοδοί εκπαιδευτικοί από το 8ο Γυμνάσιο Κοζάνης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο Πρόεδρος της Νέας Αριστεράς, ο κ. Αλέξης Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, διανύουμε μία περίοδο ιδιαίτερα ταραγμένη θα έλεγα, πρωτοφανών εξελίξεων σε ό,τι αφορά το διεθνές περιβάλλον.

Η δεύτερη προεδρία Τραμπ στις Ηνωμένες Πολιτείες πυροδότησε και πυροδοτεί και σήμερα που μιλάμε τρομακτικές εξελίξεις στην ευρύτερη γεωπολιτική γειτονιά μας, στην αιματοβαμμένη Γάζα. Ο ακροδεξιός Νετανιάχου συνεχίζει την εγκληματική γενοκτονία των Παλαιστινίων, ακόμα τετρακόσιοι νεκροί μόλις προχθές από νέους βομβαρδισμούς.

Στην Ουκρανία οι τελευταίες εξελίξεις δείχνουν ότι άμεση και πλήρης κατάπαυση του πυρός δεν υπάρχει ακόμα. Γίνεται λόγος προς το παρόν για τερματισμό των επιθέσεων σε ενεργειακές υποδομές και για θαλάσσια εκεχειρία στη Μαύρη Θάλασσα. Εξελίξεις, οι οποίες βοηθούν και τη Ρωσία βεβαίως να κερδίσει πολύτιμο χρόνο.

Την ίδια ώρα στη Συρία περισσότεροι από χίλιοι Αλαουίτες δολοφονήθηκαν μέσα σε δύο ημέρες, ενώ τα μηνύματα και από τους ελληνικής καταγωγής Χριστιανούς στη Συρία δείχνουν τρόμο, τρόμο!

Ας δούμε τι γίνεται και στην πιο στενή γειτονιά μας. Είχαμε αυτήν την πρωτοφανή εξέλιξη στη γειτονική Τουρκία με τη σύλληψη του κ. Ιμάμογλου. Μια εξέλιξη, η οποία συνιστά ένα ακόμη βήμα προς τον ολοκληρωτισμό του καθεστώτος Ερντογάν. Ο αιωνίως εκλεγόμενος Πρόεδρος της Τουρκίας, προσπαθεί να εξαφανίσει τον πολιτικό του αντίπαλο με αφαίρεση πτυχίου, με προφυλακίσεις για να μην μπορεί να θέσει υποψηφιότητα στις επόμενες εκλογές, για να καταπνίξει το κύμα του λαϊκού ξεσηκωμού.

Διαμορφώνεται λοιπόν, ένα διεθνές περιβάλλον και στην εγγύτερη και στην ευρύτερη περιοχή μας, το οποίο είναι εξαιρετικά ανησυχητικό, είναι εξαιρετικά απειλητικό, θα έλεγα.

Και η Ευρώπη τι κάνει; Η Ευρώπη έχει μια εικόνα θλιβερή. Είναι η εικόνα μιας Ευρώπης κατώτερης των περιστάσεων, μιας Ευρώπης που πληρώνει τη στάση της στο ουκρανικό με την πλήρη απουσία της από τις συνομιλίες Τραμπ-Πούτιν. Μιας Ευρώπης που συνεχίζει να στηρίζει το κράτος δολοφόνο του Ισραήλ. Μιας Ευρώπης που συνεχίζει να στηρίζει την ανάληψη της εξουσίας από τους Τζιχαντιστές, το καθεστώς τρόμου στη Συρία, το οποίο περιγράφηκε και από την Κυβέρνηση Μητσοτάκη, ως επιστροφή στη δημοκρατική ομαλότητα. Μιας Ευρώπης που το νέο της δόγμα δεν είναι η ειρήνη, αλλά είναι ο περισσότερος πόλεμος, υποσκάπτοντας εν τέλει τα θεμέλια της ίδιας της ίδρυσης της ενωμένης Ευρώπης.

Τις προάλλες η Πρόεδρος της Ευρωπαϊκής Επιτροπής, κ. Ούρσουλα φον ντερ Λάιεν ανακοίνωσε την πρόταση της επιτροπής προς το Συμβούλιο για το νέο πρόγραμμα «ReΑrm Europe». Και μόνο το όνομα –γιατί και οι λέξεις έχουν τη σημασία τους- αρκεί για να καταλάβουμε περί τίνος ακριβώς πρόκειται. Πρόκειται για ένα τεράστιο, ένα τερατώδες πρόγραμμα επανεξοπλισμού της Ευρώπης, το πρώτο αντίστοιχο μετά από ογδόντα χρόνια, μετά τον τερματισμό της πιο αιματηρής πολεμικής σύρραξης, του Δευτέρου Παγκοσμίου Πολέμου.

Τρομάζει όμως και το αστρονομικό ποσό. Είναι 800 δισεκατομμύρια ευρώ το οποίο -και αυτό πρέπει να το πούμε γιατί πολλή προπαγάνδα διακινείται, πολλή παραπληροφόρηση πέφτει. Δεν πρόκειται -δεν πρόκειται!- για νέο χρήμα. Μιλάμε για νέο δανεισμό. Είναι 150.000.000 νέος δανεισμός και ένα ποσό από τη μόχλευση. Αλλά εκεί που πρέπει να σταθούμε πρωτίστως, είναι στο γεγονός ότι το πρόγραμμα μιλάει για ανακατεύθυνση πόρων -όπως λέει- από την πολιτική συνοχής, δηλαδή από το ΕΣΠΑ και από το Ταμείο Ανάκαμψης και Ανθεκτικότητας.

Τι σημαίνει αυτή η ανακατεύθυνση που ανακοίνωσε η κ. Φον ντερ Λάιεν μετά τη Σύνοδο Κορυφής ως μάλιστα -έτσι την παρουσίασε- την πιο άμεση χρονικά λύση για να αρχίσει να υλοποιείται αυτό το πρόγραμμα των υπερεξοπλισμών; Για να το πούμε λοιπόν, καθαρά απλά και με όσο μεγαλύτερη σαφήνεια γίνεται, σημαίνει ότι κρισιμότατοι πόροι από το ΕΣΠΑ, κρισιμότατα κονδύλια του Ταμείου Ανάκαμψης θα χαθούν από προγράμματα που αφορούν το κοινωνικό κράτος, από προγράμματα που αφορούν τη στήριξη των εργαζομένων, από προγράμματα που αφορούν την ενίσχυση των μικρομεσαίων επιχειρήσεων, από προγράμματα που αφορούν σημαντικά έργα στις δημόσιες υποδομές για το χτίσιμο ανθεκτικότητας απέναντι στα φαινόμενα της κλιματικής κρίσης. Θα χαθούν όλα αυτά τα κονδύλια, θα καταργηθούν προγράμματα για να αγοράσουμε κι άλλους εξοπλισμούς, για να γεμίσουμε και άλλο τα ταμεία της πολεμικής βιομηχανίας.

Και ο Έλληνας Πρωθυπουργός πανηγυρίζει. Ποιος; Ο Έλληνας Πρωθυπουργός, ο οποίος δεν καλείται καν στις κρίσιμες συνόδους, ο οποίος είναι αποσυνάγωγος αυτήν τη στιγμή της ευρωπαϊκής ελίτ, πανηγυρίζει και περιφέρεται ως δήθεν πρωταγωνιστής. Γιατί πανηγυρίζει ο κ. Μητσοτάκης; Γιατί, θα χαθούν χρήματα από τα δημόσια νοσοκομεία; Γιατί, δεν θα γίνονται αντιπλημμυρικά έργα; Γιατί, δεν θα υπάρξουν προγράμματα για εργαζόμενους και ανέργους; Γιατί, θα υπάρξουν νέοι υπερεξοπλισμοί; Γι’ αυτό πανηγυρίζει ο κ. Μητσοτάκης; Ή γιατί θα έχει ρήτρα διαφυγής -όπως ονομάζεται- για να μην υπολογίζονται στο έλλειμμα οι δαπάνες για τους εξοπλισμούς, την ώρα που ουδέποτε ο ίδιος διεκδίκησε να υπάρξει ρήτρα διαφυγής, να υπάρξουν δημοσιονομικές διευκολύνσεις για κρίσιμα έργα υποδομών, όπως για παράδειγμα να μην ξαναθρηνήσουμε θύματα από τον επόμενο «Daniel» ή από τον επόμενο «Ιανό»; Εκεί γιατί δεν υπάρχει ρήτρα διαφυγής;

Και πόσο επιτέλους θα φτάσει το ποσοστό των αμυντικών δαπανών σε μια χώρα η οποία ιστορικά εδώ και δεκαετίες βρίσκεται στην πρώτη πεντάδα παγκοσμίως ως προς τις αμυντικές δαπάνες; Πόσο πιο πάνω θα φτάσουμε δηλαδή; Είμαστε μια χώρα, η οποία έχει πληρώσει πανάκριβα και με οικονομικούς αλλά και με κοινωνικούς όρους αυτήν την κούρσα των εξοπλισμών. Πόσο ακόμα θα χρεώσει τις επόμενες γενιές ο κ. Μητσοτάκης σε αχρείαστους υπερεξοπλισμούς για να εξυπηρετεί τα παιχνίδια της πολεμικής βιομηχανίας;

Και τέλος, όπως μας είπε πρόσφατα, -αυτό το εξοργιστικό που είπε για τον σιδηρόδρομο με αφορμή τις μεγαλειώδεις κινητοποιήσεις για τα Τέμπη- ότι θα έχουμε ασφαλή σιδηρόδρομο το 2027, ποιον κοροϊδεύει ο κ. Μητσοτάκης; Πώς θα έχουμε ασφαλή σιδηρόδρομο έστω το 2027 -αφού δεν έχουμε σήμερα- όταν θα κοπούν τα αντίστοιχα κονδύλια από το ΕΣΠΑ και το Ταμείο Ανάκαμψης;

Αλλά τι θα μπορούσε να περιμένει διαφορετικό κάποιος από αυτόν τον Πρωθυπουργό, από τον κ. Μητσοτάκη; Αυτόν που μας είπε ότι το μήνυμα των συγκλονιστικών συλλαλητηρίων, των μεγαλειωδών συγκεντρώσεων του ελληνικού λαού, ήταν ένα μήνυμα να συνεχίσει ακόμα πιο επιθετικά την πολιτική του, αυτό μας είπε.

Τι να περιμένει κάποιος από έναν Πρωθυπουργό, ο οποίος έκανε ανασχηματισμό και διόρισε Υφυπουργό που έσπασε όλα τα ρεκόρ, έμεινε στη θέση του τριάντα τρεις ολόκληρες ώρες, γιατί δεν τον είχαν ελέγξει; Που όρισε Υπουργό Μετανάστευσης τον κ. Βορίδη -να λέμε τα πράγματα με το όνομά τους- δηλαδή έβαλε τον λύκο να φυλάει τα πρόβατα, αυτό έκανε ο κ. Μητσοτάκης. Χαμογελάει ο κ. Πλεύρης, αλλά αυτή είναι η αλήθεια, κύριε Κοινοβουλευτικέ Εκπρόσωπε.

Και ποια ήταν η πρώτη ενέργεια του αγαπητού σας και ιδεολογικά συγγενούς συναδέλφου σας; Με το καλημέρα έσπευσε να αποσύρει την τροπολογία του προκατόχου του -έτσι δεν είναι;- που προέβλεπε παράταση της ημερομηνίας ανανέωσης των αδειών διαμονής για χίλιους μετανάστες, που ζουν επί χρόνια στην Ελλάδα και που απασχολούνται κυρίως στον αγροτικό τομέα. Για να μας δείξει τις προθέσεις του ο κ. Βορίδης, μήπως και δεν ξέραμε τι ακριβώς πρόκειται να συμβεί. Και όλα αυτά την ώρα που στη Συρία συνεχίζονται οι σφαγές και εδώ, όπως και στην υπόλοιπη Ευρώπη βεβαίως, παγώνουν οι εξετάσεις των αιτημάτων ασύλου των Σύριων πολιτών.

Τι να περιμένει όμως κάποιος από τον κ. Μητσοτάκη, που είναι μεταξύ όλων των άλλων κατορθωμάτων του και ο Πρωθυπουργός των υποκλοπών; Ο οποίος όρισε συντονιστή της Κυβέρνησής του και Αντιπρόεδρο τον κ. Χατζηδάκη, που τον παρακολουθούσε επί δύο χρόνια η ΕΥΠ για λόγους εθνικής ασφαλείας και αυτήν τη στιγμή είναι ο συντονιστής της Κυβέρνησης και ο Αντιπρόεδρος της Κυβέρνησης του κ. Μητσοτάκη.

Και τι να περιμένει όμως κάποιος από έναν Πρωθυπουργό, από τον κ. Μητσοτάκη, που σκηνοθετεί άλλη μία θλιβερή και εξοργιστική παράσταση για τη συγκάλυψη του εγκλήματος στα Τέμπη. Γιατί τι άλλο εκτός από μια σκηνοθετημένη παράσταση μπορεί κανείς να χαρακτηρίσει την επιστολή του ελεγχόμενου για το μπάζωμα Υφυπουργού, του Υφυπουργού παρά τω Πρωθυπουργώ για να μην ξεχνιόμαστε, του κ. Τριαντόπουλου, με την οποία ζητάει να μη γίνει προανάκριση και να παραπεμφθεί απευθείας στο Δικαστικό Συμβούλιο. Την όποια επιστολή με αστραπιαία αντανακλαστικά, στα αμέσως επόμενα λεπτά, εντελώς αυθόρμητα βεβαίως, έσπευσε ο Πρωθυπουργός να τη χαρακτηρίσει ως πράξη γενναιότητας, αλλά και να δώσει και το πρόσταγμα στους κυβερνητικούς Βουλευτές.

Αλήθεια, θεωρεί ο κ. Μητσοτάκης ότι με τέτοια φτηνά κόλπα θα πείσει κανέναν, θα πείσει έστω και έναν από τους πολίτες οι οποίοι συγκεντρώθηκαν όχι με μαζικό, αλλά με καθολικό τρόπο στις πλατείες όλης της χώρας και όλου του πλανήτη, όπου υπάρχουν Έλληνες και Ελληνίδες, θα πείσει κανέναν ότι είναι γενναίος ο κ. Τριαντόπουλος με αυτήν του την ενέργεια; Αλήθεια τώρα; Υπάρχει έστω και ένας πολίτης που δεν κατανοεί την αθλιότητα να μας καλεί εδώ, την Εθνική Αντιπροσωπεία, το Ελληνικό Κοινοβούλιο, ο κ. Μητσοτάκης ουσιαστικά να παραβούμε το Σύνταγμα και τους νόμους, για να γλιτώσει ο ενορχηστρωτής του μπαζώματος;

Να θυμηθούμε λίγο τι έλεγε εδώ, σε αυτήν την Αίθουσα, μόλις πριν από δύο εβδομάδες ο κ. Βορίδης ως Υπουργός Επικρατείας, άρα εκπροσωπώντας την Κυβέρνηση, δεν μίλαγε για τον εαυτό του; Τι έλεγε λοιπόν στην Ολομέλεια της Βουλής για τη σύσταση της προανακριτικής στη συζήτηση για τη σύσταση προανακριτικής; Έλεγε ο κ. Βορίδης: «Θέλουμε να το ερευνήσουμε αυτό. Εγώ δεν ξέρω τι θα προκύψει από τη διαδικασία της προκαταρκτικής εξετάσεως», Βορίδεια ελληνικά. «Θέλω να σας διαβεβαιώσω ότι θα τα εξετάσουμε όλα. Θα τα εξετάσουμε αμερόληπτα και θα τα εξετάσουμε ακέραια». Αυτά έλεγε ο κ. Βορίδης εδώ, σε αυτήν την Αίθουσα, εκπροσωπώντας τον κ. Μητσοτάκη μόλις πριν από δύο εβδομάδες.

Τι άλλαξε λοιπόν, από τότε και τώρα την κλείνετε άρον-άρον την προανακριτική;

**ΠΑΥΛΟΣ ΠΟΛΑΚΗΣ:** Βγήκε το mail.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Θα σας πω λοιπόν, τι άλλαξε. Ναι, αυτό άλλαξε.

Άλλαξε το γεγονός ότι ήρθε στο φως της δημοσιότητας το mail του κ. Τριαντόπουλου, το οποίο βάζει στο κάδρο τον ίδιο, βεβαίως, ως συντονιστή όλης αυτής της επιχείρησης του μπαζώματος, αλλά βάζει στο κάδρο και τον ίδιο τον Πρωθυπουργό ως εντολέα αυτής της ενορχηστρωμένης επιχείρησης μπαζώματος. Βάζει στο κάδρο και άλλους. Βάζει τον κ. Γεραπετρίτη, βάζει τον κ. Σκέρτσο, βάζει το σύνολο του Μεγάρου Μαξίμου στο κάδρο το mail του κ. Τριαντόπουλου. Αυτό είναι που δημιούργησε περαιτέρω πανικό στον κ. Μητσοτάκη.

Τότε, όταν συζητούσαμε εδώ στη Βουλή για τη σύσταση της προανακριτικής, εγώ είχα καλέσει από το Βήμα της Βουλής όλους αυτούς τους εμπλεκόμενους να πάνε στην προανακριτική και να καταθέσουν, εφόσον δεν είχαν, όπως έλεγαν, τίποτα να κρύψουν. Είπα τότε ότι θα ζητήσουμε και άρση τηλεφωνικού απορρήτου για όποιον χρειαστεί ακόμα και για τον ίδιο τον Πρωθυπουργό. Αυτά λοιπόν, είναι που θέλει να αποφύγει ο κ. Μητσοτάκης. Αυτά είναι που τον τρομάζουν και γι’ αυτό προχωράει στο άρον-άρον κλείσιμο της προανακριτικής.

Και βεβαίως με αυτά που γίνονται, με αυτά που κάνει ο κ. Μητσοτάκης, με αυτά που μεθοδεύει, θα μπορούσαμε να σκεφτούμε ότι πιθανόν να φοβούνται ότι κάποιος, κάποιοι θα μπορούσαν να προσκομίσουν στην προανακριτική και νέα στοιχεία. Όταν λοιπόν, είδαν τον κλοιό να σφίγγει γύρω από το Μέγαρο Μαξίμου και τον Πρωθυπουργό προσωπικά, σκηνοθέτησαν, γιατί περί σκηνοθεσίας πρόκειται, αυτήν τη δήθεν «γενναία», εντός πολλών εισαγωγικών, απόφαση του κ. Τριαντόπουλου, την οποία στο επόμενο λεπτό έσπευσε να την χαιρετίσει με ανάρτησή του ο Πρωθυπουργός.

Εγώ έχω να θέσω δύο ερωτήματα. Το πρώτο ερώτημα: Κύριε Μητσοτάκη, αλλά και κύριοι Βουλευτές της Κοινοβουλευτικής Πλειοψηφίας, της Συμπολίτευσης, που θα ψηφίσετε την απευθείας παραπομπή του κ. Τριαντόπουλου στο Δικαστικό Συμβούλιο, αναλαμβάνετε και την πλήρη ευθύνη στην περίπτωση που ο κ. Τριαντόπουλος απαλλαγεί λόγω μη τήρησης προδικασίας, λόγω έλλειψης στοιχείων, λόγω πιθανόν ακυρότητας, για οποιονδήποτε άλλον λόγο απαλλαγεί ο κ. Τριαντόπουλος, αναλαμβάνετε την ευθύνη αυτή της απευθείας παραπομπής, ναι ή όχι;

Και ένα δεύτερο ερώτημα πάλι προς τον κ. Μητσοτάκη και προς τους Βουλευτές της Συμπολίτευσης: Σε περίπτωση που έρθει στη Βουλή και άλλη δικογραφία για άλλο πολιτικό πρόσωπο με μήνυση για κακούργημα όσον αφορά τη συγκεκριμένη υπόθεση, βεβαίως μιλάω για το έγκλημα στα Τέμπη, θα ακολουθήσετε την ίδια διαδικασία και πάλι για απευθείας παραπομπή στο Δικαστικό Συμβούλιο;

Βγείτε, μιλήστε καθαρά και ξάστερα και τοποθετηθείτε όχι σε μένα -δεν χρειάζεται να απαντήσετε σε μένα- στον ελληνικό λαό να απαντήσετε. Στον ελληνικό λαό να απαντήσετε για τις ευθύνες τις οποίες αναλαμβάνετε με τις πράξεις τις οποίες σας βάζει να προχωρήσετε ο Πρωθυπουργός, ο κ. Μητσοτάκης.

Τίμια και καθαρά, γιατί για να πούμε τα πράγματα με το όνομά τους, σήμερα εδώ, στο Ελληνικό κοινοβούλιο, σε διπλανή αίθουσα την ώρα που συνεδριάζει η Ολομέλεια αυτό το οποίο συμβαίνει με την προανακριτική, και εφόσον προχωράει αυτή η διαδικασία άρον-άρον να κλείσει η προανακριτική, ουσιαστικά οδηγεί τους Βουλευτές να προχωρήσουν σε παράβαση καθήκοντος και οδηγεί σε κατάλυση του Συντάγματος και των νόμων αυτής της χώρας. Αυτό συμβαίνει σήμερα εδώ, στο Ελληνικό Κοινοβούλιο. Αυτό συμβαίνει σήμερα! Εκεί οδηγεί ο κ. Μητσοτάκης!

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, πριν από λίγες ημέρες εδώ, σε αυτήν την Αίθουσα, στη συζήτηση για την πρόταση δυσπιστίας των κομμάτων της Αντιπολίτευσης παρακολούθησα έκπληκτος τον κ. Μητσοτάκη να έρχεται και να προσπαθεί να dealάρει -δεν υπάρχει άλλος όρος να χρησιμοποιήσω, άλλη λέξη- με τι; Με την κρίσιμη θεσμική διαδικασία της Αναθεώρησης του Συντάγματος. Το λέω, επειδή το επικαλέστηκε και στην ανάρτησή του ο κ. Μητσοτάκης. Τι είπε στον Αρχηγό του ΠΑΣΟΚ, στον κ. Ανδρουλάκη, ο κ. Μητσοτάκης; «Θα σου δώσω το άρθρο 86, αν μου δώσεις το άρθρο 16». Είναι αδιανόητα πράγματα! Παζάρι, δηλαδή, για το πώς θα προχωρήσει η διαδικασία της συνταγματικής Αναθεώρησης.

Αυτή η εξευτελιστική, αυτή η αχαρακτήριστη πραγματικά τοποθέτηση του Πρωθυπουργού, που γράφει στα παλαιότερα των υποδημάτων του μια τόσο κορυφαία θεσμική διαδικασία όπως είναι η συνταγματική Αναθεώρηση, ελπίζω, κυρίες και κύριοι συνάδελφοι του ΠΑΣΟΚ, θέλω να ελπίζω, νομίζω ότι λέω το αυτονόητο, ότι είναι μια απόπειρα την οποία δεν θα τη νομιμοποιήσετε.

Δεν μπορεί να ανοίξει με αυτούς τους όρους η τόσο κρίσιμη αυτή συζήτηση για τη Συνταγματική Αναθεώρηση.

Όμως, θέλω να πω στους κυρίους και τις κυρίες της Κυβέρνησης να μην ξεγελιούνται. Δεν υπάρχει περίπτωση με όσα κόλπα και με όσα τεχνάσματα και αν επικαλεστεί, σε όσα κόλπα και αν επιδοθεί ο κ. Μητσοτάκης, να γλιτώσετε από τα Τέμπη ούτε βεβαίως να γλιτώσετε από το δημόσιο πανεπιστήμιο, από τις φοιτήτριες και από τους φοιτητές.

Δείτε τι έγινε πριν από λίγες μέρες στο Πάντειο, εκεί όπου φοιτητικοί σύλλογοι -και είμαστε υπερήφανοι που και η νεολαία της Νέας Αριστεράς έπαιξε πρωταγωνιστικό ρόλο σε αυτήν την προσπάθεια- διοργάνωσαν μια εξαιρετική, μια μαζική εκδήλωση για το έγκλημα των Τεμπών μια εκδήλωση, στην οποία δεν χωρούσε ο κόσμος μέσα και είχε κατακλύσει και όλο τον προαύλιο χώρο. Δείτε τι έγινε στο Εθνικό Μετσόβιο Πολυτεχνείο. Δείτε τι έγινε στο Αριστοτέλειο Πανεπιστήμιο Θεσσαλονίκης, γιατί αυτό είναι το δημόσιο πανεπιστήμιο και αυτό είναι που θέλετε να εξαφανίσετε, βαφτίζοντας πανεπιστήμια τα ιδιωτικά κολλέγια.

Η ακαδημαϊκή ελευθερία, η ελευθερία της έκφρασης, η ελεύθερη διακίνηση των ιδεών, η υγιής πολιτικοποίηση, οι διεκδικήσεις των νέων, των φοιτητών και των φοιτητριών, είναι αυτά που τρομάζουν την Κυβέρνηση της Δεξιάς. Όλα αυτά θέλετε να τα εξαφανίσετε, δεν θα τα καταφέρετε, όμως. Οι νέοι και οι νέες σάς έχουν γυρίσει την πλάτη. Οι νέοι και οι νέες ξέρουν ότι τα τρένα του θανάτου είναι και τα δικά τους τρένα. Ούτε θα σας συγχωρήσουν ούτε θα ξεχάσουν ούτε και θα σας αφήσουν να συνεχίσετε αυτήν την καταστροφική πολιτική.

Είναι μια πολιτική, η οποία, κυρίες και κύριοι συνάδελφοι -νομίζω ότι το τελευταίο διάστημα γίνεται ολοένα και πιο εμφανές- που παίρνει μια στροφή ολοένα και περισσότερο προς την ατζέντα, προς τις πρακτικές και προς τη ρητορική της άκρας Δεξιάς. Τα δείγματα αυτής της κατεύθυνσης είναι εμφανή και έκδηλα σε όλες τις πτυχές του δημόσιου βίου, καταστολή των ειρηνικών διαδηλώσεων των εκατοντάδων χιλιάδων συμπολιτών μας που βγήκαν στους δρόμους, όργιο αστυνομικής αυθαιρεσίας, μπαράζ προσαγωγών, πρωτίστως, σε μαθητές και φοιτητές. Το φλερτ, όμως, με την άκρα Δεξιά δεν σταματάει εκεί, συνεχίζεται και στο πεδίο της κυκλοφορίας των ιδεών.

Ο πρόσφατος βανδαλισμός Βουλευτή του Ελληνικού Κοινοβουλίου στην Εθνική Πινακοθήκη όχι μόνο δεν τιμωρήθηκε, αλλά επιβραβεύτηκε κιόλας, επιβραβεύτηκε κιόλας, αφού τα συγκεκριμένα έργα αφαιρέθηκαν τελικά από την έκθεση της Πινακοθήκης.

Μέσα σε αυτό το πλαίσιο, λοιπόν, το συνολικό πλαίσιο της πολιτικής, αλλά και ιδεολογικής στροφής προς την άκρα Δεξιά, εντάσσεται και το σημερινό νομοσχέδιο, το οποίο είναι μία ακόμη στροφή προς τον αυταρχισμό σε συνδυασμό βεβαίως και με το νεοφιλελεύθερο δόγμα.

Γιατί το λέω αυτό; Τι βλέπουμε εδώ στο συγκεκριμένο νομοσχέδιο; Βλέπουμε κατ’ αρχάς την απόπειρα της Κυβέρνησης να θέσει υπό αυστηρότατο συγκεντρωτικό έλεγχο τις δομές της Ελληνικής Αστυνομίας μέσα από τη δημιουργία ενός οργανογράμματος που καθιστά κάθε κρίσιμη δομή, προέκταση της λειτουργίας του ίδιου του γραφείου του διοικητή και βεβαίως, του υπουργικού γραφείου.

Και τι άλλο βλέπουμε; Βλέπουμε ότι η συνεχής αυστηροποίηση των ποινών, ο άκρατος ποινικός λαϊκισμός του κ. Φλωρίδη, έχει φτάσει τις ήδη κορεσμένες φυλακές πάνω και πέρα από τα όριά τους. Και ποια είναι η λύση που βρήκατε ως Κυβέρνηση; Να μεταφέρετε κρατουμένους σε αγροτικές φυλακές. Μπράβο! Συγχαρητήρια!

Από αντιεγκληματική πολιτική και σωφρονισμό τα πάτε περίφημα. Το έγκλημα δεν μπορείτε να το αντιμετωπίσετε, μικρό ή μεγάλο. Η greek mafia ζει και βασιλεύει, το οργανωμένο έγκλημα αλωνίζει και εσείς γεμίζετε τις φυλακές για πλημμελήματα και τώρα πάτε να καταστρέψετε και τον θεσμό των αγροτικών φυλακών. Bad practice στη διεθνή βιβλιογραφία θα γίνει η Κυβέρνηση Μητσοτάκη στα ζητήματα του σωφρονισμού.

Με το σημερινό νομοσχέδιο, συμπληρώνετε κατά τη θητεία σας, κύριε Υπουργέ αυτής της Κυβέρνησης, είκοσι μία τροποποιήσεις του Ποινικού Κώδικα, συνεχίζοντας τον δρόμο διαρκούς αυστηροποίησης των ποινών. Για εσάς δεν υπάρχει η λέξη «σωφρονισμός». Ο σωφρονισμός γίνεται μόνο χάρη του εγκλεισμού, μόνο ως τιμωρία τη βλέπετε την ποινή. Κι αυτό είναι ακροδεξιά αντίληψη, αυτό είναι ακροδεξιά πολιτική, κύριε Υπουργέ.

Θα κλείσω, όμως, κυρία Πρόεδρε, με ένα ζήτημα που είναι μείζον ειδικά αυτή την περίοδο, το οποίο αφορά και το σημερινό νομοσχέδιο. Είναι το ζήτημα της έναρξης αντιπυρικής περιόδου. Εντάξει, δεν χρειάζεται τώρα να πούμε πάλι για το πόσο ελλειμματική, για το πόσο λιποβαρής έχει κριθεί αυτή η Κυβέρνηση στο ζήτημα της αντιμετώπισης των δασικών πυρκαγιών τα τελευταία πέντε χρόνια. Είναι γνωστά τα δεδομένα, είναι γνωστά τα στοιχεία, η Ρόδος, η Εύβοια, ο Έβρος, η Αττική και η λίστα δυστυχώς θα συνεχιστεί. Δεν θέλω να σταθώ εκεί τώρα, θα τα δούμε όμως και αυτά. Πρέπει να τα δούμε γιατί ξεκινάει μια πολύ δύσκολη περίοδος.

Θέλω, όμως, να πω ότι το πολύ κρίσιμο ζήτημα το οποίο απουσιάζει εδώ, είναι μια ουσιαστική ενίσχυση του ανθρώπινου δυναμικού του Πυροσβεστικού Σώματος. Και εδώ έχουμε κάτι συγκεκριμένο. Δεν θα μιλήσω γενικώς και αορίστως, έχουμε κάτι συγκεκριμένο που αν δεν πράξουμε κάτι γι’ αυτό τώρα, κύριε Υπουργέ, σήμερα, είναι βεβαιότατο ότι η υπόθεση θα εξελιχθεί σε τραγωδία και πάλι μετά θα χύνουμε κροκοδείλια δάκρυα πάνω από τις στάχτες και τα θύματα.

Το σημερινό νομοσχέδιο, λοιπόν, περιλαμβάνει την πρόβλεψη για την πρόσληψη δυόμισι χιλιάδων εποχικών πυροσβεστών, αλλά η διάταξη προβαίνει στο εξής μέγιστο σφάλμα. Εδώ και χρόνια, το προσωπικό αυτό ανανεώνεται μέσα από προκηρύξεις που μοριοδοτούν την προϋπηρεσία. Έτσι οι άνθρωποι, οι οποίοι έμαθαν τη δουλειά στο πεδίο, μέσα στη φωτιά, είναι και την επόμενη χρονιά στη δουλειά τους, είναι στη θέση τους, αξιοποιείται και η τεχνογνωσία τους.

Ο κ. Κικίλιας πριν μετακινηθεί στο νέο Υπουργείο, είχε υποσχεθεί στους εποχικούς πυροσβέστες υψηλή μοριοδότηση. Και τώρα τι βλέπουν αυτοί οι άνθρωποι; Βλέπουν 10 μόνο μόρια για κάθε αντιπυρική περίοδο. Ποιο είναι το αποτέλεσμα αυτής της διαδικασίας μοριοδότησης; Το αποτέλεσμα είναι να κινδυνεύουν αυτήν τη στιγμή χίλιοι τριακόσιοι εποχικοί πυροσβέστες, περισσότεροι από τους μισούς δηλαδή, περισσότεροι από τους μισούς να μην ξαναπροσληφθούν.

Ενώ θα έπρεπε σήμερα εδώ κανονικά να συζητάμε για μονιμοποιήσεις, θα έπρεπε να συζητάμε για μόνιμες θέσεις και ειδικά προνόμια ανθρώπων που έχουν αγωνιστεί στο πεδίο, μέσα στη φωτιά, που έχουν τραυματιστεί πολλοί από αυτούς, που έχουν πάθει μόνιμες βλάβες, δεν συζητάμε όλα αυτά. Ας συζητήσουμε τουλάχιστον το στοιχειώδες, ας συζητήσουμε το βασικό, την εξασφάλιση ότι αυτοί οι άνθρωποι που ξέρουν τη δουλειά θα προσληφθούν και πάλι για να αξιοποιηθεί η γνώση τους και εμπειρία τους και την επόμενη αντιπυρική περίοδο, όπως γίνεται κάθε χρόνο.

Οι πυροσβέστες, κύριε Υπουργέ, μέχρι την ολοκλήρωση όλων των διαδικασιών πρόσληψης, θα μείνουν στη θέση τους μέχρι το Μάιο, άντε, μέχρι τον Ιούνιο και τέρμα μετά, φεύγουν. Και τι σημαίνει αυτό; Σημαίνει ότι οι λιγότερο έμπειροι, οι νέοι που θα αναλάβουν τη νέα αντιπυρική περίοδο, θα αναλάβουν πάρα πολύ αργά μέσα σε αυτήν την περίοδο και αυτό θα έχει καταστροφικές συνέπειες ως προς τις προσπάθειες για την αντιμετώπιση των δασικών πυρκαγιών.

Κυρίες και κύριοι της Κυβέρνησης, λοιπόν, φέρτε τώρα τροπολογία για δίκαιη, για γενναία μοριοδότηση των εποχικών πυροσβεστών, όπως είχε δεσμευτεί άλλωστε ο συνάδελφός σας Υπουργός. Φέρτε την τώρα αυτήν την τροπολογία για να επιστρέψουν αυτοί οι άνθρωποι στις θέσεις τους, για να αξιοποιηθούν εκεί που γνωρίζουν, στο πεδίο, στη φωτιά, για να μην έχουμε και πάλι φέτος αυτά που είχαμε τα προηγούμενα χρόνια. Φέρτε αυτήν την τροπολογία και εμείς θα την υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πλεύρη, έχετε τον λόγο για τρία λεπτά για την παρέμβασή σας.

**ΑΘΑΝΑΣΙΟΣ ΠΛΕΥΡΗΣ:** Για να απαντήσω στα ερωτήματα που έθεσε αξιότιμος Αρχηγός της Νέας Αριστεράς.

Αναφέρομαι ακριβώς στην υπόθεση της προκαταρκτικής. Εδώ πέρα έχουμε δύο επίπεδα και δεν παραβιάζεται κανένα απολύτως άρθρο και ήθελα να κάνω αυτήν την τοποθέτηση τώρα για να προλάβω ενδεχομένως και τοποθετήσεις άλλων Αρχηγών ή Κοινοβουλευτικών Εκπροσώπων. Είναι το σκέλος το πολιτικό το οποίο έχουμε αναδείξει.

Ο κ. Τριαντόπουλος εκφράζει την επιθυμία να πάει να δικαστεί απευθείας από τον φυσικό του δικαστή, ο φυσικός δικαστής στους Υπουργούς για τα υπουργικά καθήκοντα είναι το Συμβούλιο του Ειδικού Δικαστηρίου και οφείλω να πω ότι όσοι είχαν τοποθετηθεί γι’ αυτό σε προηγούμενο στάδιο οι ίδιοι έλεγαν ότι πρέπει να παρακάμπτονται αυτές οι διαδικασίες και να πάμε στον φυσικό δικαστή. Βλέπω, μάλιστα, και μια συνέντευξη του κ. Τσουκαλά, του εκπροσώπου Τύπου του ΠΑΣΟΚ, ο οποίος ακριβώς αναφέρεται ότι θα πρέπει να παρακάμπτονται αυτές οι διαδικασίες.

Εύλογα, όμως, τίθεται το ερώτημα: Από τη στιγμή που υπάρχουν κάποιες συνταγματικές προβλέψεις μπορεί να παρακαμφθεί αυτό το στάδιο;

Κύριε Πρόεδρε, ακριβώς αναλαμβάνουμε την ευθύνη που λέτε ότι δεν θα υπάρξει καμία ακυρότητα διότι ουδέποτε είπαμε ότι θα γίνει αποδεκτό το αίτημα αυτό καθαυτό και θα παρακαμφθεί το στάδιο της προκαταρκτικής εξέτασης.

Η συγκεκριμένη προκαταρκτική εξέταση έχει τα εξής χαρακτηριστικά: Υπάρχει μια εισαγγελική διάταξη της Εισαγγελέως Εφετών της Λάρισας, η οποία έχει κάνει προκαταρκτική εξέταση και έχει καταλήξει στην άσκηση ποινικής δίωξης σε τέσσερα φυσικά πρόσωπα. Στην ίδια την πρόταση του ΠΑΣΟΚ που ψηφίσαμε εδώ πέρα επί λέξει αναφέρεται ότι εάν ο κ. Τριαντόπουλος δεν ήταν πολιτικός Υπουργός και ήταν φυσικό πρόσωπο, θα είχε την ακριβώς ίδια τύχη που έχουν τα άλλα τέσσερα φυσικά πρόσωπα και θα του είχε ασκηθεί ποινική δίωξη.

Η προκαταρκτική, λοιπόν, επιτροπή χωρίς να δεσμεύεται από κανένα αίτημα που πηγαίνει από έναν ελεγχόμενο έχει την κυριαρχική δύναμη να κρίνει -και αυτό θα το κρίνει η προκαταρκτική επιτροπή- αν το υλικό το οποίο υπάρχει αυτήν τη στιγμή και συνιστά υλικό το οποίο έχει κάνει προκαταρκτική εξέταση είναι ικανό το συγκεκριμένο υλικό και επαρκές για να στοιχειοθετήσει απλές ενδείξεις, προκειμένου να ασκηθεί ποινική δίωξη. Άρα, υπάρχει ανακριτική πράξη και διαδικασίες προκαταρκτικής επιτροπής. Εγώ δεν μπορώ να προκαταβάλω τι θα αποφασίσει.

Αν, όμως, κρίνουν τα μέλη της προκαταρκτικής ότι το υλικό είναι επαρκές και δεν χρήζει να γίνει άλλη ανακριτική πράξη, τότε μην έχετε καμία απολύτως ανησυχία. Σημαίνει ότι πληρούνται όλοι οι όροι της διαδικασίας και δεν υπάρχει καμία ακυρότητα.

Όσο αυτά τα οποία θέσατε εύλογα -άκουσα και λέγατε- αν υπάρχει mail, αν πρέπει να εξεταστούν μάρτυρες, να σας ενημερώσω στο εξής που το ξέρετε: Εάν υπάρχουν απλές ενδείξεις και ασκηθεί ποινική δίωξη, προφανώς επειδή δεν έχουμε διαδικασία ότι το Συμβούλιο αποφασίζει, το Συμβούλιο κάνει τη δική του έρευνα, κάνει κανονική ανάκριση. Εάν η προκαταρκτική επιτροπή θεωρητικά έβρισκε ότι πρέπει να επεκτείνει σε άλλα πολιτικά πρόσωπα, μπορούσε να επεκτείνει; Όχι, θα έστελνε ερώτημα στην Ολομέλεια. Εάν ήθελε να πάει σε άλλο αδίκημα, θα μπορούσε να πάει; Όχι, θα έστελνε ερώτημα στην Ολομέλεια.

Το Δικαστικό Συμβούλιο, λοιπόν, που αν φτάσει εκεί πέρα και ασκηθεί ποινική δίωξη, κάνοντας τη δική του ανάκριση με ανακριτή που κληρώνεται και εισαγγελέα, εάν δει αυτά τα θέματα, τα οποία λέτε, και τους μάρτυρες ελεύθερα μπορεί να τους καλέσει όποιους θέλει και αν χρειάζεται να επεκτείνει, είναι και κυρίαρχο με ερώτημα στη Βουλή.Και φανταστείτε πόσο πιο ισχυρό θα ήταν το ερώτημα στη Βουλή.

**ΠΑΥΛΟΣ ΠΟΛΑΚΗΣ:** … (Δεν ακούστηκε)

**ΚΩΝΣΤΑΝΤΙΝΟΣ ΜΠΑΡΚΑΣ:** Κάνει πάλι προανακριτική;

**ΑΘΑΝΑΣΙΟΣ ΠΛΕΥΡΗΣ:**. Έτσι κάνει και η προκαταρκτική.

Εδώ, λοιπόν, για να φτάσουμε στο αποτέλεσμα, εμείς κάνουμε όλες τις διαδικαστικές πράξεις και χάνουμε την ουσία.

**ΠΑΥΛΟΣ ΠΟΛΑΚΗΣ:** … (Δεν ακούστηκε)

**ΑΘΑΝΑΣΙΟΣ ΠΛΕΥΡΗΣ:** Εσείς χάνετε την ουσία. Σας ευχαριστούμε που έχετε εμπιστοσύνη στην προκαταρκτική επιτροπή, η οποία έχει δεκατέσσερα μέλη της Πλειοψηφίας και μας κατηγορούσατε έως τώρα ότι με την Πλειοψηφία θα κάνουμε ό,τι θέλουμε και με την Πλειοψηφία θα απαλλάξουμε τον Τριαντόπουλο.

Και βρίσκεστε στην πολύ δύσκολη θέση επειδή εδώ ερχόμαστε και λέμε ότι αν κριθεί επαρκές το υλικό, εμείς θα το στείλουμε στο Δικαστικό Συμβούλιο και πρώτη φορά στα χρονικά θα υπάρξει Υπουργός που ζητάει να μην προστατευθεί από προκαταρκτική επιτροπή και πλειοψηφία η οποία θα ασκήσει ποινική δίωξη σε Υφυπουργό της και αντί εσείς να πείτε «πάμε στο Δικαστικό Συμβούλιο, γιατί εμπιστοσύνη έχουμε στον ανακριτή και στον εισαγγελέα και όχι εντός της Βουλής», που είναι και το πάγιο αίτημα της κοινωνίας να μην υπάρχει προστασία από την προκαταρκτική της Βουλής, αλλά από το Δικαστικό Συμβούλιο, σας λέμε ότι καλύπτουμε και τον όρο του Συντάγματος, διότι αν κριθεί η Εισαγγελέας της Λάρισας που έχει κάνει την εξέταση όλη ότι είναι επαρκή τα στοιχεία, εσείς πάλι αποκαλύπτετε το πραγματικό σας πρόσωπο. Δεν σας ενδιαφέρει καμία διερεύνηση της υπόθεσης. Σας ενδιαφέρει να μετατρέψετε τη Βουλή σε ένα επικοινωνιακό σόου προσδοκώντας σε μικροκομματικά οφέλη και μη θέλοντας να αποδοθεί δικαιοσύνη από εκεί και μόνο που μπορεί, που είναι οι δικαστές.

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΜΑΝΤΖΟΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τρίλεπτη παρέμβαση ο κ. Χαρίτσης και θα ακολουθήσει ο κ. Μάντζος μετά.

Ορίστε, κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Πλεύρη, είναι πραγματικά συγκινητική η προσπάθεια την οποία κάνετε επιστρατεύοντας όλα τα διαθέσιμα δικολαβίστικα επιχειρήματα, τα οποία μπορείτε να χρησιμοποιήσετε, για να υπερασπιστείτε αυτό το οποίο δεν είναι υπερασπίσιμο.

Σε αυτήν τη φάση που βρισκόμαστε -το ξέρετε καλύτερα από μένα, γιατί είστε νομικός-, στη φάση της προανάκρισης φυσικός δικαστής είναι η Βουλή, δεν είναι κανένας άλλος. Κι εμείς αυτό το οποίο θέλουμε και αυτό το οποίο θα έπρεπε να γίνεται από την προανάκριση, από την προανακριτική διαδικασία, είναι αυτό το οποίο είπε ο συνάδελφός σας, ο κ. Βορίδης, εδώ σε αυτήν την Αίθουσα πριν από δύο βδομάδες, η πλήρης διερεύνηση. Να κληθούν, λοιπόν, μάρτυρες, να αναλυθούν τα στοιχεία, να έχουμε πλήρη διερεύνηση του τι ακριβώς έχει συμβεί σε αυτήν την υπόθεση και να απαγγελθούν κατηγορίες. Όλα αυτά πάνε περίπατο. Θα πάει από την προανακριτική ένα φύλλο χαρτί στον ανακριτή και έτσι θα κλείσει η προανακριτική διαδικασία.

Είναι μία ακόμη φάση του κουκουλώματος αυτό το οποίο κάνετε, κύριε Πλεύρη, και αυτό το οποίο κάνει ο κ. Μητσοτάκης. Η προδικασία, αυτή η διαδικασία, δεν είναι μια διαδικασία η οποία γίνεται για την προστασία των ελεγχόμενων. Είναι μια διαδικασία η οποία γίνεται για τη διερεύνηση και αυτήν τη διερεύνηση εσείς ακυρώνετε με αυτό το οποίο κάνετε.

Όσον αφορά την αντισυνταγματικότητα, έχουν τοποθετηθεί αυτές τις ημέρες πάρα πολλοί συνταγματολόγοι, έγκριτοι συνταγματολόγοι, αρμοδιότεροι εμού, και έχουν μιλήσει για την καταστρατήγηση του Συντάγματος, στην οποία οδηγείτε εσείς με τις μεθοδεύσεις σας τη διαδικασία.

Και εγώ κλείνοντας θα επαναφέρω και πάλι τα ερωτήματα που, βεβαίως, είναι ρητορικά, γιατί η απάντηση είναι σαφής: Την ευθύνη για ό,τι συμβεί από εδώ και πέρα σε σχέση με την υπόθεση του κ. Τριαντόπουλου μετά και από αυτήν τη συγκάλυψη την αναλαμβάνει η Κοινοβουλευτική Πλειοψηφία με το γεγονός ότι παρακάμπτει την προανακριτική διαδικασία της Βουλής; Την ευθύνη για ό,τι συμβεί από εδώ και πέρα για νέες διώξεις που μπορεί να ασκηθούν για άλλα πολιτικά πρόσωπα και σε κακουργηματικό βαθμό την αναλαμβάνει η Κοινοβουλευτική Πλειοψηφία; Θα προχωρήσετε στην ίδια μεθόδευση και για άλλες αντίστοιχες υποθέσεις πάλι για το έγκλημα των Τεμπών;

Να γνωρίζετε πάρα πολύ καλά ότι ο κόσμος, ο οποίος βγήκε με αυτήν τη μαζικότητα, την πρωτοφανή μαζικότητα, στους δρόμους, αυτό το 1 εκατομμύριο που συγκεντρώθηκε στις πλατείες, δεν θα δεχθεί και δεν θα ανεχθεί κανένα νομικίστικο τέχνασμα από τη μεριά της Πλειοψηφίας της Βουλής και από τη μεριά της Κυβέρνησης. Η δικαιοσύνη θα αποδοθεί και οι ένοχοι θα καταδικαστούν.

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μάντζο, έχετε τον λόγο για τρία λεπτά και μετά εσείς, κύριε Γιαννούλη.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κυρία Πρόεδρε.

Εγώ θα μπω στον πειρασμό να απαντήσω νομικά και πολιτικά φυσικά. Αν ο φυσικός δικαστής για τους πρώην διατελέσαντες Υπουργούς είναι, σύμφωνα με το άρθρο 86, το Ειδικό Δικαστήριο, η Βουλή ενεργεί ως φυσικός εισαγγελέας. Ο εισαγγελέας, λοιπόν, η Βουλή ως εισαγγελέας, οφείλει να κάνει αυτό το οποίο δεν μπορεί να κάνει η τακτική εισαγγελία.

Η Εισαγγελία Εφετών Λάρισας πήγε έως εκεί που της επιτρεπόταν από το Σύνταγμα και τους νόμους. Δεν διερεύνησε τις ενδεχόμενες ποινικές ευθύνες του πρώην Υφυπουργού παρά τω Πρωθυπουργώ κ. Τριαντόπουλου. Διαβίβασε.

Άρα, η «εισαγγελική αρχή-Βουλή» οφείλει να κάνει αυτό το οποίο δεν μπορούσε να κάνει, γιατί είχε δεμένα τα χέρια της, η Εισαγγελέας Εφετών Λάρισας. Τι οφείλει να κάνει; Διερεύνηση. Τι θα ακολουθήσει, αφού γίνει η διερεύνηση; Πόρισμα ολοκληρωμένο και πλήρως αιτιολογημένο. Και επειδή ακριβώς γνωρίζετε ότι τώρα δεν είστε ώριμοι -γιατί δεν έχει υπάρξει διερεύνηση- για πόρισμα, όπως αξιώνει το άρθρο 86, παράγραφος 3 του Συντάγματος, αυτό το οποίο ετοιμαζόμαστε να κάνετε είναι ένα διαβιβαστικό. Διαβιβάζετε το αίτημα του ελεγχόμενου/υπόπτου/κατηγορούμενου οσονούπω στο Δικαστικό Συμβούλιο του Ειδικού Δικαστηρίου. Διαβιβαστικό θα κάνατε, αντί για πόρισμα.

Επειδή ακριβώς καταλάβατε ότι σας καταλάβαμε και εκθέσαμε στο φως της ημέρας την αντισυνταγματικότητα του αρχικού σας σχεδιασμού, τα γυρίζετε. Και έρχεστε τώρα και κάνετε μια άλλη αντινομία, με όλο τον σεβασμό, κύριε Κοινοβουλευτικέ Εκπρόσωπε της Πλειοψηφίας. Κάνετε αντινομία και στον εαυτό σας.

Γιατί εγώ σας άκουσα προσεκτικά και στην πρόταση σύστασης προανακριτικής επιτροπής εκείνη την ημέρα που ήρθατε εδώ και πολύ ωραία, με άριστη γνώση Ποινικής Δικονομίας, μας είπατε ότι για να γίνει ποινική δίωξη, χρειάζονται επαρκείς ενδείξεις. Για να γίνει προκαταρκτική εξέταση, αρκούν οι υπόνοιες. Και ακούσαμε τον κ. Βορίδη και όλους σας να λέτε εδώ ότι ο άνθρωπος είναι αθώος, σχεδόν δεν υπάρχουν υπόνοιες για προκαταρκτική εξέταση. Είναι αθώος και ότι εμείς τον έχουμε καταδικάσει. Και εμείς κάνουμε προκαταρκτική εξέταση, έλεγε ο κ. Βορίδης, μόνο και μόνο για τα μάτια του κόσμου, για να μας πουν ότι φοβόμαστε.

Όταν, λοιπόν, εσείς θεωρούσατε ότι δεν υπάρχουν καν οι υπόνοιες για προκαταρκτική εξέταση, με το ίδιο έγγραφο και τον ίδιο φάκελο σήμερα βρίσκετε ενδείξεις για ποινική δίωξη; Αυτό το λέτε σήμερα εδώ, στη Βουλή των Ελλήνων με νομική και πολιτική επάρκεια;

Σας πληροφορούμε όσο διαρκεί φυσικά η προανακριτική επιτροπή πάνω, εάν ληφθεί απόφαση στην κατεύθυνση που φαίνεται ότι πηγαίνετε, να κάνετε απλώς άσκηση ποινικής δίωξης και να βρείτε σήμερα επαρκείς ενδείξεις, επειδή βρήκε σήμερα τη γενναιότητα, δήθεν, ο ελεγχόμενος κ. Τριαντόπουλος να ζητήσει τον φυσικό του δικαστή, θα πρέπει να βρείτε άλλες δικαιολογίες. Γιατί δεν είναι δυνατόν, ανεκτό και εφικτό να δικαιολογήσετε πράγματι αυτά τα ανομήματα και αυτήν την προφανή παράκαμψη του Συντάγματος και των κανόνων του κράτους δικαίου.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γιαννούλη, έχετε τον λόγο για τρία λεπτά.

**ΧΡΗΣΤΟΣ ΓΙΑΝΝΟΥΛΗΣ:** Και λιγότερο, κυρία Πρόεδρε, γιατί πλέον η κατάσταση παίρνει τις διαστάσεις φαρσοκωμωδίας.

Μπορεί να έχουν νομική επάρκεια ο κ. Πλεύρης ή ο κ. Βορίδης, μπορούν να εκδίδουν δικαστικές αποφάσεις από την Αίθουσα της Βουλής χωρίς να ακολουθούν καμία διαδικασία, δεν μπορούν να αντιστρέψουν, όμως, και να κάνουν το άσπρο μαύρο.

Ο κ. Μητσοτάκης που είναι ο ιθύνων νους αυτής της πολιτικής πρακτικής έχει επιδοθεί τα τελευταία τουλάχιστον δύο χρόνια, από το 2023 και μετά, στην αναμόρφωση του αφηγήματος όπως τον βολεύει. Πριν από λίγες μέρες η κυβερνητική Πλειοψηφία ενέκρινε, υπερψήφισε την πρόταση για τη σύσταση προανακριτικής επιτροπής.

Τα πράγματα είναι τόσο σαφή και τόσο απλά για το τι έπρεπε να γίνει. Και ξαφνικά, εφευρέθηκε το Νίκος Ξανθόπουλος-μελοδραματικό αφήγημα «Ο ήρωας, ο πολιτικός γενναίος άνδρας Τριαντόπουλος αφήνει προνόμια που του δίνει το Σύνταγμα και οι νόμοι και βάζει τον εαυτό του μπροστά, για να αποδοθεί δικαιοσύνη και να επέλθει κάθαρση». Δεν μπορούν να κοροϊδεύουν, ειδικά σε αυτήν την Αίθουσα, οι εκπρόσωποι της Νέας Δημοκρατίας τη σπουδή και τη συστηματική προσπάθεια του κ. Μητσοτάκη να εκφυλίζει τις θεσμικές διαδικασίες και να λειτουργεί στην ουσία εις βάρος και του κοινοβουλευτισμού και του Συντάγματος και της Δημοκρατίας.

Είστε οι ίδιοι άνθρωποι οι οποίοι, όταν η εξεταστική -η «ατυχής στιγμή» κατά τον κ. Μητσοτάκη της Βουλής- προσπαθούσε να φέρει τον κ. Τριαντόπουλο να δώσει εξηγήσεις, τον κρύβατε. Τώρα, τον κρύβετε μέσα από ένα δικανικό, νομικό, μια ερμηνεία; Επικαλείστε με πραγματικά ταπεινά πολιτικά ένστικτα τον κ. Αλιβιζάτο, επειδή συνδέεται με το ΠΑΣΟΚ και ξεχνάτε μία δεκάδα και πλειάδα έγκριτων συνταγματολόγων που σας λένε ότι είστε στα όρια της παραβίασης του Συντάγματος.

Ας σταματήσει εδώ αυτό το παραμύθι. Θέλετε με κάποιο τρόπο να συγκαλύψετε τις ευθύνες Τριαντόπουλου και φοβάστε το τι έρχεται. Σωστό. Ο διάλογος, οι μαρτυρίες και η αλήθεια προκύπτουν μέσα από τις διαδικασίες. Επικαλείστε τους «Γενναίους του Βορρά» που καταργείτε με έναν κουτσαβάκικο τρόπο το άρθρο 86 και τον νόμο περί ευθύνης Υπουργών. Στις δημοκρατίες δεν γίνονται έτσι τα πράγματα. Δεν γίνονται στο πόδι, δεν γίνονται με το βλέμμα στραμμένο μόνο στο κομματικό συμφέρον.

Και, εν πάση περιπτώσει, κύριε Πλεύρη, παρά τη νομική σας επάρκεια, δεν έχετε -όχι εσείς προσωπικά, η παράταξή σας- το πολιτικό, ηθικό, κοινωνικό ανάστημα να μιλάτε για κράτος δικαίου, για διαφάνεια, για λογοδοσία και γενναιότητα σε αυτήν την Αίθουσα.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, πριν δώσω τον λόγο στην κ. Καζάνη, να ανακοινώσω το δελτίο των επίκαιρων ερωτήσεων της Δευτέρας 24 Μαρτίου το 2025.

Α. Επίκαιρες Ερωτήσεις πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 657/13-3-2025 επίκαιρη ερώτηση του Βουλευτή Χίου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Σταύρου Μιχαηλίδη προς τον Υπουργό Περιβάλλοντος και Ενέργειας με θέμα: «Αφαίρεση και Διαχείριση Αποβλήτων Αμιάντου στη Χίο».

2. Η με αριθμό 671/17-3-2025 επίκαιρη ερώτηση του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασίλειου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Αδιαφορία και απροθυμία για την κατασκευή του Φράγματος του Αγιονερίου».

3. Η με αριθμό 656/12-3-2025 επίκαιρη ερώτηση της Βουλευτού Β2’ Δυτικού Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Παρασκευής Δάγκα προς τον Υπουργό Υγείας με θέμα: «Για την επικίνδυνη υποστελέχωση της Μονάδας Εντατικής Θεραπείας και της Μονάδας Αυξημένης Φροντίδας του νοσοκομείου ‘ΑΛΕΞΑΝΔΡΑ’».

4. Η με αριθμό 650/10-3-2025 επίκαιρη ερώτηση του Βουλευτή Ημαθίας της Κοινοβουλευτικής Ομάδας της Ελληνικής Λύσης κ. Βασίλειου Κοτίδη προς τον Υπουργό Υγείας με θέμα: «Αποχώρηση του ασθενοφόρου του ΕΚΑΒ από την Αλεξάνδρεια Ημαθίας και έλλειψη μόνιμου Τομέα ΕΚΑΒ στην περιοχή».

5. Η με αριθμό 663/17-3-2025 επίκαιρη ερώτηση του Προέδρου της Κοινοβουλευτικής Ομάδας της Νέας Αριστεράς και Βουλευτή Μεσσηνίας κ. Αλέξανδρου Χαρίτση προς τον Υπουργό Ανάπτυξης με θέμα: «Σε παρακμή και κίνδυνο η Έρευνα και η Καινοτομία από τις κυβερνητικές πολιτικές».

6. Η με αριθμό 674/17-3-2025 επίκαιρη ερώτηση του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Υγείας με θέμα: «Οι καταγγελίες των Εργαζομένων του Νοσοκομείου «Αττικόν» περί εντολής συλλογής προσωπικών δεδομένων των τραυματιών από το πανελλαδικό συλλαλητήριο της 28ης Φεβρουαρίου στην 2η Επέτειο του Εγκλήματος των Τεμπών».

7. Η με αριθμό 660/15-3-2025 επίκαιρη ερώτηση του Ανεξάρτητου Βουλευτή Κερκύρας κ. Αλέξανδρου - Χρήστου Αυλωνίτη προς τον Υπουργό Εθνικής Οικονομίας και Οικονομικών, με θέμα: «Αχίλλειο Κέρκυρας και Μπούρτζι Ναυπλίου: Τι σχεδιάζετε με την προώθησή τους σε Διεθνή Έκθεση ακινήτων (real estate) στις Κάννες;».

8. Η με αριθμό 669/17-3-2025 επίκαιρη ερώτηση του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εξωτερικών με θέμα: «Ποια είναι η θέση της ελληνικής κυβέρνησης στις βλέψεις της Τουρκίας να συμμετάσχει ως μόνιμο μέλος του Συμβουλίου Ασφαλείας του ΟΗΕ;».

Β. Επίκαιρες Ερωτήσεις δεύτερου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 664/17-3-2025 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιωάννη Τσίμαρη προς την Υπουργό Παιδείας, Θρησκευμάτων και Αθλητισμού με θέμα: «Μετατροπή 34ου Νηπιαγωγείου Ιωαννίνων σε Πειραματικό και οι συμβατικές υποχρεώσεις παραχώρησης του ακινήτου».

2. Η με αριθμό 672/17-3-2025 επίκαιρη ερώτηση του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Υποδομών και Μεταφορών με θέμα: «Άμεση ανέγερση νέου σύγχρονου Δημοτικού Σχολείου στη Φαλάνη».

3. Η με αριθμό 665/17-3-2025 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Περιβάλλοντος και Ενέργειας με θέμα: «Να λάβει το σύνολο των εργαζομένων στις δασικές υπηρεσίες το επίδομα επικίνδυνης και ανθυγιεινής εργασίας».

4. Η με αριθμό 658/14-3-2025 επίκαιρη ερώτηση του Βουλευτή Σερρών της Κοινοβουλευτικής Ομάδας της Ελληνικής Λύσης κ. Κωνσταντίνου Μπούμπα προς τον Υπουργό Υποδομών και Μεταφορών με θέμα: «Κατάργηση εκδοτηρίων σε 34 Σιδηροδρομικούς Σταθμούς σε όλη την Ελλάδα».

5. Η με αριθμό 666/17-3-2025 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Περιβάλλοντος και Ενέργειας με θέμα: «Δημιουργία Μητροπολιτικού Πάρκου Πρασίνου στον χώρο της Διεθνούς Έκθεσης Θεσσαλονίκης».

6. Η με αριθμό 679/17-3-2025 επίκαιρη ερώτηση του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Υποδομών και Μεταφορών με θέμα: «Τελικά τι συμβαίνει με τα συστήματα ασφαλείας στον σιδηρόδρομο;».

7. Η με αριθμό 670/17-3-2025 επίκαιρη ερώτηση του Βουλευτή Ροδόπης της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιλχάν Αχμέτ, προς τον Υπουργό Αγροτικής Ανάπτυξης και Τροφίμων με θέμα: «Η καθυστέρηση του προγράμματος αναδασμών αποτελεί πληγή για ανάπτυξη της αγροτικής οικονομίας στην Περιφερειακή Ενότητα Ροδόπης».

8. Η με αριθμό 673/17-3-2025 επίκαιρη ερώτηση του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Ανάπτυξης με θέμα: «Βάλτωσε» το «Ερευνώ - Καινοτομώ».

9. Η με αριθμό 667/17-3-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Παιδείας, Θρησκευμάτων και Αθλητισμού με θέμα: «Να σταματήσει άμεσα η παραπομπή στο Πειθαρχικό Συμβούλιο των 3 απεργών εκπαιδευτικών στο Ηράκλειο Κρήτης».

10. Η με αριθμό 675/17-3-2025 επίκαιρη ερώτηση του Βουλευτή Α’ Ανατολικής Αττικής της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεώργιου Καραμέρου προς τον Υπουργό Υποδομών και Μεταφορών με θέμα: «Απαράδεκτη εξαίρεση θυμάτων του εγκλήματος στα Τέμπη από τη διαδικασία των αποζημιώσεων».

11. Η με αριθμό 668/17-3-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών με θέμα: «Κίνδυνοι από την κατασκευή του νέου αεροδρομίου στο Καστέλλι του Δήμου Μινώα Πεδιάδας της Περιφέρειας Κρήτης».

12. Η με αριθμό 677/17-3-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Νικόλαου Παππά προς τον Υπουργό Εθνικής Οικονομίας και Οικονομικών με θέμα: «Δασμοί ΗΠΑ στην Ε.Ε. Ποια είναι η προετοιμασία της Κυβέρνησης;».

13. Η με αριθμό 678/17-3-2025 επίκαιρη ερώτηση του Βουλευτή Κορινθίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεώργιου Ψυχογιού προς τον Υπουργό Κλιματικής Κρίσης και Πολιτικής Προστασίας με θέμα: «Άρση Επικινδυνότητας για το χωριό της Βρίσας».

Αναφορές-Ερωτήσεις (Άρθρο 130 παράγραφος 5 Κανονισμού της Βουλής)

1. Η με αριθμό 2914/28-1-2025 ερώτηση του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών με θέμα: «Η μικρή συνεισφορά των φορολογικών μέτρων στην προσέλκυση και επιστροφή της γενιάς του Brain Drain».

2. Η με αριθμό 2923/28-1-2025 ερώτηση του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών, με θέμα: «Είναι επιτακτική ανάγκη να αρθεί η άνιση μεταχείριση χιλιάδων υπαλλήλων ιδιωτικού δικαίου, στους ΟΤΑ Α΄ Βαθμού, που τελούν υπό καθεστώς δικαστικής προστασίας».

Τον λόγο έχει η Βουλευτής του ΠΑΣΟΚ, η κ. Αικατερίνη Καζάνη.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι, τα τελευταία χρόνια στην Ελλάδα η εγκληματικότητα έχει πάρει νέες μορφές. Οι κοινωνικές ανισότητες και η οικονομική αβεβαιότητα συμβάλλουν στην εξάπλωσή τους. Το κυβερνοέγκλημα και οι διαδικτυακές απάτες αυξάνονται ραγδαία. Το οργανωμένο έγκλημα ενισχύεται. Καθημερινά γινόμαστε μάρτυρες περιστατικών παραβατικότητας ανηλίκων, ενδοοικογενειακής βίας και γυναικοκτονιών.

Η αντιμετώπιση των νέων μορφών παραβατικότητας απαιτεί άμεσες και αποτελεσματικές λύσεις. Η Ελληνική Αστυνομία οφείλει να εκσυγχρονίζεται, να εκπαιδεύει κατάλληλα το προσωπικό της, να του παρέχει τα απαραίτητα εφόδια υλικά και πνευματικά, ώστε με ασφάλεια να εκτελεί την αποστολή του και αποστολή του είναι να βρίσκεται δίπλα στον πολίτη.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Το σημερινό νομοσχέδιο του Υπουργείου Προστασίας του Πολίτη έχει τον τίτλο «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού». Στην ουσία, όμως, δεν εισάγει τίποτα καινούργιο. Δεν διορθώνει κανένα από τα χρόνια προβλήματα, όπως τη γραφειοκρατία, την ελλιπή εκπαίδευση, την υποστελέχωση και, βέβαια, την έλλειψη εμπιστοσύνης των πολιτών. Βλέπουμε μια συγκέντρωση αρμοδιοτήτων ενάντια σε κάθε σύγχρονο μοντέλο διακυβέρνησης, ενώ δεν προβλέπεται κάποιο μέτρο για την αξιολόγηση του προσωπικού. Αντίθετα, αντιμετωπίζει τα προβλήματα με όρους επικοινωνιακούς και στο τέλος, τα αφήνει να διαιωνίζονται.

Η Εύβοια είναι ένα νησί στο κέντρο της χώρας και δίπλα στην πρωτεύουσα. Σχεδόν το σύνολο των αστυνομικών τμημάτων είναι σε κακή κτιριακή κατάσταση. Το κτίριο της Αστυνομικής Διεύθυνσης Χαλκίδας είναι επιεικώς ακατάλληλο. Δεν είναι απλά σε κακή κατάσταση, είναι υπό κατάρρευση. Το επισκέφτηκε πριν λίγο καιρό ο ίδιος ο Υπουργός. Η μετεγκατάσταση της υπηρεσίας είναι ένα χρόνιο αίτημα. Έχει βρεθεί τοποθεσία, αλλά η διαδικασία καθυστερεί. Το Υπουργείο πρέπει να μεριμνήσει άμεσα ή, τουλάχιστον, πρέπει να βρεθεί μια προσωρινή λύση μέχρι τη μόνιμη μετεγκατάσταση. Είναι ανεπίτρεπτο σε δημόσια υπηρεσία να μην τηρούνται κανονισμοί πυρασφάλειας, ασφαλούς εκκένωσης και να μην υπάρχει πρόσβαση για άτομα με αναπηρία. Τα ίδια ισχύουν και για άλλα αστυνομικά τμήματα του νομού, στην Ιστιαία, στην Κάρυστο, στην Ερέτρια.

Ως προς την υποστελέχωση υπάρχουν περίπου ογδόντα κενές οργανικές θέσεις με την πλειονότητα αυτών σε Κύμη, Αλιβέρι, Κάρυστο και Σκύρο. Πώς περιμένετε να καλύψετε τα κενά αυτά; Με τις λίγες τακτικές μεταθέσεις; Παράλληλα, οι αστυνομικές δυνάμεις απασχολούνται με αλλότρια καθήκοντα, όπως η επίδοση εγγράφων. Από το 2022 έχει ψηφιστεί η ψηφιακή επίδοση, ακριβώς για να αποδεσμευθούν οι αστυνομικές δυνάμεις και ακόμα τίποτα.

Τα προβλήματα, βέβαια, δεν τελειώνουν εδώ. Και οι αστυνομικοί, αλλά και οι πυροσβέστες που υπηρετούν στη Σκύρο δεν λαμβάνουν το επίδομα παραμεθορίου, παρά την απόφαση του Πρωτοδικείου Χαλκίδας. Να σημειωθεί ότι το Λιμενικό δικαίως το λαμβάνει. Και το Ελληνικό Δημόσιο, αντί να προστατέψει τους Έλληνες αστυνομικούς και πυροσβέστες, άσκησε αίτηση αναίρεσης της απόφασης ενώπιον του Σ.τ.Ε.. Έτσι στηρίζει το κράτος τα Σώματα Ασφαλείας. Έτσι δείχνει την ευγνωμοσύνη του σε αστυνομικούς και πυροσβέστες που ρισκάρουν τη ζωή τους και ήδη αμείβονται με πενιχρούς μισθούς.

Ακόμα, ο στόλος είναι απαρχαιωμένος. Τα περιπολικά συνεχώς παρουσιάζουν βλάβες με μεγάλο κόστος συντήρησης.

Κύριε Υπουργέ, στον στρατηγικό σχεδιασμό της Ελληνικής Αστυνομίας πρέπει να λάβετε υπ’ όψιν τις ιδιαιτερότητες της Εύβοιας. Είναι το δεύτερο μεγαλύτερο νησί στην επικράτεια με μεγάλο μήκος ακτογραμμής, κακό οδικό δίκτυο και με μεγάλους ορεινούς όγκους να τη χωρίζουν στα δύο. Αποτελεί τουριστικό προορισμό με εκατοντάδες χιλιάδες τουρίστες κάθε χρόνο. Υπάρχουν δέκα πύλες εισόδου και εξόδου και μία από τις μεγαλύτερες δομές φιλοξενίας προσφύγων στη χώρα, αυτή της Ριτσώνας.

Ως προς τους εποχικούς πυροσβέστες, πέντε μήνες πριν το Υπουργείο τούς υποσχέθηκε αυξημένη μοριοδότηση, ώστε να έχουν περισσότερες πιθανότητες ένταξης στο Πυροσβεστικό Σώμα. Πού είναι η σχετική διάταξη; Σταματήστε πια τον εμπαιγμό! Μιλάμε για προσωπικό που κάθε καλοκαίρι βρίσκεται στην πρώτη γραμμή, μια εμπειρία ανεκτίμητη και πολύτιμη. Έχουμε τέλη Μαρτίου και η νέα προκήρυξη ακόμα δεν έχει δημοσιευθεί. Ακόμα και σήμερα να ξεκινήσουν οι διαδικασίες, θα χρειαστούν τουλάχιστον δύο μήνες για να βρεθούν στις θέσεις τους οι εποχικοί πυροσβέστες. Τα αντανακλαστικά της Κυβέρνησης αποδεδειγμένα είναι αργά. Η καθυστέρηση αυτή είναι αδικαιολόγητη και θέτει σε κίνδυνο ανθρώπινες ζωές και περιβάλλον.

Καταθέτουμε τροπολογία για την επαναπρόσληψη των εποχικών πυροσβεστών για το 2025 και για τις επόμενες δέκα περιόδους. Εξαιτίας της κλιματικής αλλαγής βιώνουμε παρατεταμένες περιόδους ξηρασίας με υψηλές θερμοκρασίες. Αυτό έχει ως αποτέλεσμα η έναρξη των πυρκαγιών να γίνεται πολύ νωρίτερα. Το παρατηρούμε και φέτος. Μόλις την προηγούμενη βδομάδα είχαμε πυρκαγιά στο Μαρμάρι της Εύβοιας. Γι’ αυτό, στο ΠΑΣΟΚ προτείνουμε τη διεύρυνση της ετήσιας απασχόλησης των εποχικών στους δέκα μήνες. Καλούμε, λοιπόν, την Κυβέρνηση να στηρίξει την τροπολογία. Δεν γίνεται το Πυροσβεστικό Σώμα στην Εύβοια να μείνει με εκατόν τριάντα άτομα προσωπικό μείον εξαιτίας της δικής σας αναλγησίας.

Και επιτέλους συστήνεται ΕΜΟΔΕ στη Χαλκίδα. Έπρεπε να περάσει πάνω από ένα έτος από την πρώτη μου παρέμβαση για να καταλάβει η Κυβέρνηση την αναγκαιότητα ύπαρξης ΕΜΟΔΕ στην Εύβοια.

Κυρίες και κύριοι, με το σημερινό νομοσχέδιο αποδεικνύεται ότι η Κυβέρνηση δεν έχει ιδέα για την κατάσταση στην Ελληνική Αστυνομία, δεν ξέρει τα προβλήματα, δεν γνωρίζει τις ανάγκες της υπηρεσίας, δεν νοιάζεται ούτε για τις ανάγκες του προσωπικού ούτε για τις ανάγκες των πολιτών. Δεν προσπαθεί καν, δεν την ενδιαφέρει να βρει λύσεις. Ο ρόλος της Ελληνικής Αστυνομίας πρέπει να επαναπροσδιοριστεί. Η Ελληνική Αστυνομία αποτελεί βασικό πυλώνα του δημοκρατικού συστήματος. Η Κυβέρνηση οφείλει να την ενισχύει οργανωτικά και να υποστηρίζει το προσωπικό της, να φροντίσει για τη σωστή λειτουργία της με διαφάνεια και λογοδοσία. Μόνο έτσι θα ενισχυθεί η εμπιστοσύνη των πολιτών στην Αστυνομία, στο κράτος και στη δικαιοσύνη.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Καζάνη και για την οικονομία του χρόνου.

Και να καλέσω τώρα στο Βήμα τον Βουλευτή του ΣΥΡΙΖΑ - Προοδευτική Συμμαχία, τον κ. Γεώργιο Καραμέρο.

Ορίστε, κύριε Καραμέρο, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ, κύριε Πρόεδρε.

Κύριε Υπουργέ, κύριε Χρυσοχοΐδη, είναι μια ευκαιρία που είστε εδώ σήμερα, γιατί εδώ και πάρα πολλούς μήνες και εγώ προσωπικά και πάρα πολλοί Βουλευτές της Αντιπολίτευσης καταθέτουμε ερωτήσεις για τα θέματα της ασφάλειας, έρχεται πολλές φορές κάποιος Υφυπουργός, θέτουμε συγκεκριμένα ζητήματα, μας απαντούν οι Αναπληρωτές ή Υφυπουργοί σας με αριθμούς και τίποτα δεν βελτιώνεται.

Οπότε θα πιάσω το νήμα από εκεί που το άφησε η συνάδελφος του ΠΑΣΟΚ, πριν έρθω στα κεντρικά ζητήματα που απασχολούν τη χώρα και την επικαιρότητα και θα σας πω ένα χαρακτηριστικό παράδειγμα, κύριε Χρυσοχοΐδη. Στο Πολυδένδρι Αττικής στον Δήμο Ωρωπού στην Ανατολική Αττική εδώ και τρεις μήνες μέρα παρά μέρα, σχεδόν κάθε απόγευμα, γίνονται μία έως τρεις διαρρήξεις. Υπάρχει αστυνομικός της γειτονιάς ο οποίος σχολάει στη 1.00΄ το μεσημέρι και στη συνέχεια πιάνουν δουλειά οι διαρρήκτες. Ενημερώνουν οι κάτοικοι την Αστυνομία, κάνουμε εμείς εδώ πέρα επίκαιρες ερωτήσεις, απλές ερωτήσεις, έρχεστε, μας απαντάτε και οι διαρρήκτες συνεχίζουν κανονικά τη δουλειά τους.

Οι δε πολίτες που διαμαρτύρονται στο Πολυδένδρι και στην Ανατολική Αττική, στις Αχαρνές, στους Θρακομακεδόνες, μας στέλνουν φωτογραφίες και βίντεο από τα σπίτια τους που έχουν ανοίξει οι διαρρήκτες, ή άλλοι που είναι πιο άτυχοι -γιατί εδώ είναι θέμα τύχης και ατυχίας, όπως στο Πόρτο Ράφτη, όπου εισβάλλουν ληστές μέσα στο σπίτι τους, τους χτυπούν, τους φιμώνουν, τους δένουν και τους ληστεύουν, στέλνουν βίντεο σε εμάς ή τους δημοσιογράφους. Προβάλλονται αυτά. Αστυνομικούς δεν συναντούν.

Αστυνομικούς, όμως, συνάντησαν, κύριε Χρυσοχοΐδη, μόνο στο συλλαλητήριο όταν κατέβηκαν να διαδηλώσουν, για να δηλώσουν την αγανάκτησή τους και την οργή τους και για τη συγκάλυψη του εγκλήματος στα Τέμπη, αλλά και για μια σειρά προβλημάτων στην καθημερινότητα που δεν λύνει η Κυβέρνησή σας. Και με τους αστυνομικούς που έκαναν τη δουλειά τους κανένα πρόβλημα. Με τους υπόλοιπους, οι οποίοι ανάμεσα στους διαδηλωτές αποφάσιζαν την ώρα διάλυσης των συλλαλητηρίων, έσπαγαν τα μάρμαρα εδώ απέναντι στο ξενοδοχείο «Μεγάλη Βρετάνια», τι συνέβη με αυτούς; Γιατί προληπτικές προσαγωγές κάνατε πάρα πολλές, κύριε Χρυσοχοΐδη. Σε κάποιον από αυτούς που έσπαζαν τα μάρμαρα στη «Μεγάλη Βρετάνια», ή καταγράφονταν από τα βίντεο των πολιτών να διαλύουν τις συγκεντρώσεις κάνατε προσαγωγή, τους συλλάβατε; Ή επειδή πέρασε και ξεχάστηκε, δεν ασχολούμαστε με αυτό;

Γιατί αυτή είναι η αντίληψη και αυτή είναι η λογική της Κυβέρνησης Μητσοτάκη σε όλα τα ζητήματα και στο κρίσιμο που απασχολεί σήμερα τη Βουλή και την ελληνική κοινωνία, στον τρόπο που έρχεστε να μπαζώσετε το μπάζωμα. Και μιλάω για τις εργασίες της προανακριτικής επιτροπής που πηγαίνετε να ολοκληρώσετε σήμερα κακήν κακώς. Γιατί η διαδικασία ορίζεται αυστηρά στο Σύνταγμα στο άρθρο 86 στην παράγραφο 3, στον Κανονισμό της Βουλής στο άρθρο 156 -εκ των αρχαιότερων στη Βουλή εδώ ο κ. Μπούρας το γνωρίζει- και στον εκτελεστικό νόμο του Συντάγματος, τον ν.3126/2023 στο άρθρο 5 και 6.

Και τι κάνετε εσείς, χωρίς αιτιολογημένο πόρισμα από τη βάσανο της διαδικασίας της προανακριτικής επιτροπής; Παραπέμπετε στην αγκαλιά της ηγεσίας των ανώτατων κλιμακίων της δικαιοσύνης τον κ. Τριαντόπουλο. Πώς θα καταρτίσει πρόγραμμα η προανακριτική, αν δεν συνεδριάσει; Σας ρωτώ, όχι εσάς, κύριε Υπουργέ, ρωτώ το Σώμα. Το τυπικό πόρισμα με το οποίο εσείς λέτε ότι επαρκώς μπορεί να παραπεμφθεί ο κ. Τριαντόπουλος αφενός είναι μια ευθέως αντίθετη επιλογή με το ισχύον νομικό πλαίσιο που προανέφερα, αλλά και επί της ουσίας δεν δίνει τη δυνατότητα στη Βουλή, που λειτουργεί όπως σωστά είπαν οι νομικοί εδώ Βουλευτές ως εισαγγελέας πρωτοδικών, ούτε να επεκτείνει την κατηγορία σε άλλα πρόσωπα ούτε να καλέσει μάρτυρες, τους οποίους εμείς θα ζητήσουμε, γιατί το πρώτο το οποίο φοβίζει τον κ. Μητσοτάκη και την Κυβέρνηση της Νέας Δημοκρατίας είναι να έρθει ο ίδιος ως μάρτυρας στην προανακριτική επιτροπή, γιατί αυτός είναι ο εντολέας του κ. Τριαντόπουλου. Δεν υπάρχει καμία αμφιβολία για αυτό. Ο κ. Τριαντόπουλος -το έχουμε πει εκατό φορές, δεν θα κουραστούμε να το λέμε- ήταν Υφυπουργός παρά τω Πρωθυπουργώ, εκτελούσε εντολές του Πρωθυπουργού και στο μπάζωμα στα Τέμπη και εκτέλεσε εντολή του Πρωθυπουργού και με τη σπαραξικάρδια επιστολή του στον Πρόεδρο της Επιτροπής και στα social media ότι δήθεν αποδίδει τον εαυτό του στην ελληνική δικαιοσύνη.

Και ξέρετε κάτι; Θέλετε να την κλείσετε άρον-άρον την προανακριτική επιτροπή, γιατί υπό την πίεση της κοινωνίας δεν μπορείτε να κόψετε αυτήν τη φορά μάρτυρες. Δεν μπορείτε να κόψετε από μάρτυρα τον κ. Μητσοτάκη, αν λειτουργήσει η επιτροπή.

Και δεν θα χρειαστεί να κάνετε και Υπουργούς, κύριε Μητσοτάκη, από αυτή την προανακριτική επιτροπή, όπως κάνατε εννέα από την εξεταστική, οκτώ συν έναν, τον εισηγητή της επιτροπής, τον κ. Τσαβδαρίδη, ο οποίος διορίστηκε προχθές Υφυπουργός Ανάπτυξης.

Και ξέρετε κάτι; Αυτό που ευτελίζετε εδώ και έξι χρόνια είναι τους θεσμούς και -το χειρότερο από όλα- την εμπιστοσύνη των πολιτών στους θεσμούς και αυτό δεν είναι ένα λεκτικό σχήμα, θα σας το αποδείξω. Θα σας διαβάσω φράσεις που χρησιμοποιούνται από κυβερνήσεις -θα πω εγώ γενικά και θα εξειδικεύσω- για τη δικαιοσύνη. Θα μπορούσε να έχει πει εύκολα ο κ. Μητσοτάκης «ανευθυνότητα», «θράσος της Αντιπολίτευσης», «κανείς δεν είναι υπεράνω του νόμου», «η δικαστική δικαιοσύνη είναι ανεξάρτητη», «οι δρόμοι» -προσέξτε μια φράση- «δεν είναι το σωστό μέρος για να υπερασπιστεί κανείς τη δικαιοσύνη», «έχουν υπάρξει πολλές δικαστικές αποφάσεις τις οποίες έχουμε επικρίνει, αλλά αυτό δεν δίνει σε κανέναν το δικαίωμα να προσβάλλει ή να αγνοεί τις δικαστικές αποφάσεις». Ξέρετε ποιος τα λέει αυτά; Ο Ερντογάν και ο Υπουργός Δικαιοσύνης του. Τις ίδιες φράσεις με εσάς χρησιμοποιούν, γιατί έχουν την ασφάλεια ότι μπορούν να παρεμβαίνουν στη δικαιοσύνη και να τη χειραγωγούν.

Και οι Έλληνες πολίτες -το βλέπετε στις δημοσκοπήσεις, το βλέπετε και στους δρόμους που ξορκίζει ο Ερντογάν και ξορκίζετε και εσείς, λέγοντας «ψεκασμένους» τους διαδηλωτές, απειλώντας τους πριν το συλλαλητήριο με οργή, λέγοντας ότι οι συγγενείς παίζουν ρόλο, εσείς τα είπατε, εσείς που βέβαια επιβραβευτήκατε από τον κ. Μητσοτάκη και παραμείνετε στα υπουργικά έδρανα. Αυτή είναι η καθεστωτική αντίληψη και αυτό οφείλουμε να πολεμήσουμε κι εδώ μέσα εμείς στη Βουλή και οι Έλληνες πολίτες έξω στο δρόμο- δεν ψηφίζουν μόνο κάθε τέσσερα χρόνια, ελέγχουν και την εξουσία. Εσείς τους θέλετε στον τηλεοπτικό τους δέκτη, στον καναπέ και να ακούνε τα επιχειρήματά σας και την προσπάθεια χειραγώγησης της κοινής γνώμης. Αυτό δεν θα περάσει.

Και κλείνω, κύριε Πρόεδρε, και ευχαριστώ για την ανοχή σας.

Οι δεκατέσσερις Βουλευτές της Νέας Δημοκρατίας, οι δεκατέσσερις Βουλευτές -και βλέπω άδεια τα έδρανα, άδεια τα έδρανα της Νέας Δημοκρατίας και πώς να υποστηρίξουν τι οι περισσότεροι Βουλευτές, ούτε αυτοί δεν το αντέχουν- που θα πάνε τώρα σε λίγο στην προανακριτική επιτροπή έχουν και ατομική ευθύνη, για να χρησιμοποιήσω μια φράση που σας αρέσει. Δεν είναι απλά εντολοδόχοι του Μητσοτάκη και εκτελεστές της συγκάλυψης του μπαζώματος. Σήμερα έχουν ευθύνη, έχουν το όνομά τους, την υπογραφή τους, εκπροσωπούν πολίτες και θα πρέπει να σταθούν στο ύψος των περιστάσεων, έστω ένας ή μια από αυτούς, για να συνεχίσει τις εργασίες της η προανακριτική επιτροπή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Καραμέρο.

Θα μου επιτρέψετε τώρα πριν καλέσω τον επόμενο ομιλητή τον κ. Φωτόπουλο, να σας κάνω μια ιδιαίτερη ανακοίνωση, ένα ιδιαίτερο καλωσόρισμα και θέλω να σας παρακαλέσω να στρέψετε όλοι το πρόσωπό σας προς τα θεωρεία.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», και είχα και εγώ την τιμή να τους υποδεχθώ μετά από δική μου πρόσκληση, στο δικό μου ταπεινό γραφείο, είκοσι μαθήτριες και μαθητές από τη Ζάμπια και Μοζαμβίκη, που φοιτούν στο Πρότυπο Εκκλησιαστικό Γυμνάσιο-Λύκειο Λαμίας «Όσιος Βησσαρίων Αγαθωνίτης», μέσα από ένα πρόγραμμα του Υπουργείου Εξωτερικών και του Υπουργείου Παιδείας και συνοδεύονται από τον φιλοξενούντα Μητροπολίτη Φθιώτιδος, τον κ. Συμεών, γνωστό σε πολλούς από εμάς από το πολυετές πέρασμά του από την Αρχιεπισκοπή Αθηνών…

(Χειροκροτήματα από όλες τις πτέρυγες της Βουλής)

από τον Σεβασμιότατο Μητροπολίτη Ζάμπιας και Μοζαμβίκης, τον κ. Ιωάννη…

(Χειροκροτήματα από όλες τις πτέρυγες της Βουλής)

ιδιαίτερα φίλο και γνωστό σε μένα, που συνταξιδεύαμε με τον κ. Καζαμία προχθές από την Αίγυπτο, τον Πρόξενο της Ελλάδος στη Ζάμπια, το Σύμβουλο του Υπουργείου Θρησκευμάτων, Διευθυντές Προγραμμάτων του Υπουργείου Παιδείας -για να μην σας κουράζω με τα ονόματά τους- και Δευτεροβάθμιας Εκπαίδευσης Πειραιά και Φθιώτιδος, οι οποίοι είχαν την καλοσύνη να έρθουν εκτός από εμάς, πέρασαν και από την Προεδρία της Δημοκρατίας, ήρθαν στην Ελληνική Βουλή και τώρα θα κατευθυνθούν προς τον Αρχιεπίσκοπο Αθηνών και πάσης Ελλάδος.

Τα παιδιά αυτά με τη φροντίδα και την επιμέλεια του Υπουργείου Παιδείας, αλλά και τη μεγάλη συνεισφορά των δύο Μητροπολιτών και του φιλοξενούντα Μητροπολίτη, θα βρίσκονται για πολλά χρόνια στην Ελλάδα και θα αποκτήσουν όλες τις απαραίτητες γνώσεις, έτσι ώστε με αυτές τις γνώσεις και αυτήν την παιδεία να ζήσουν σε αυτές τις μακρινές, αλλά πολύ φιλόξενες χώρες.

Εγώ έχω την τύχη, μετέχοντας για πολλά χρόνια στη Διακοινοβουλευτική Συνέλευση Ορθοδοξίας, να γνωρίζω πάρα πολλά για το σκοπό και για τη δράση αυτών των Μητροπόλεων, κυρίως της Αλεξάνδρειας και πάσης Αφρικής, αλλά και τους εδώ Μητροπολίτες. Λοιπόν, σας κούρασα λίγο παραπάνω, αλλά διακατέχομαι και εγώ από ένα ιδιαίτερο συναίσθημα.

Σας καλωσορίζουμε και πάλι, σας ευχόμαστε καλή πρόοδο. Σας ευχόμαστε εδώ, στη φιλόξενη χώρα μας, να περάσετε καλά και να είστε πάντα καλά.

(Χειροκροτήματα από όλες τις πτέρυγες της Βουλής)

Να καλέσω τώρα στο Βήμα τον Πρόεδρο της Κοινοβουλευτικής Ομάδας των Σπαρτιατών τον κ. Στίγκα.

Ορίστε, κύριε Πρόεδρε, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, σήμερα θα πούμε τα πράγματα με το όνομά τους, γιατί η ιστορία και η ζωή δεν γράφονται με συμβιβασμούς ούτε με ψέματα. Στην άσφαλτο της Ελλάδας έχουμε έναν ακήρυχτο εμφύλιο πόλεμο. Έχει να κάνει, βέβαια, όλη αυτή η τραγωδία που συμβαίνει καθημερινά στους δρόμους της Ελλάδας και με το σημερινό νομοσχέδιο.

Εξακόσιοι εξήντα πέντε νεκροί από τροχαία ατυχήματα μέσα στο 2024 μόνο και αυτά είναι στοιχεία της ΕΛΣΤΑΤ. Προχθές είχαμε ένα, δύο, τρία θανατηφόρα ατυχήματα. Πριν από λίγες ημέρες είχαμε στη Σπάρτη και δεν περνάει μέρα που να μην έχουμε από ένα θανατηφόρο ατύχημα. Στην πλειοψηφία τους όλοι τους είναι νέοι, νεότεροι άνθρωποι, που δεν πρόλαβαν να χαρούν τις ζωές τους. Πενήντα πέντε νεκροί κάθε μήνα, πολλαπλάσιοι τραυματίες, τεράστιοι χρόνοι αποθεραπείας, τεράστιο κοινωνικό κόστος.

Το 2004 μετά το τραγικό δυστύχημα στο πέταλο του Μαλιακού, όπου επτά παιδιά σκοτώθηκαν, ο τότε Πρωθυπουργός Κώστας Καραμανλής υποσχέθηκε αυστηρά μέτρα, αλλά δεν πάρθηκαν ποτέ. Το ίδιο σκηνικό, οι ίδιες υποσχέσεις που ξεχνιούνται, όπως δεν πάρθηκαν και μετά τα Τέμπη ούτε πριν βέβαια, όπως δεν παίρνονται ποτέ στην Ελλάδα της ατιμωρησίας, της υποκρισίας και των ξεχασμένων νεκρών.

Και σήμερα είκοσι χρόνια μετά, οι ίδιοι υποκριτές μιλούν, που αν έκαναν τη δουλειά τους, θα είχαν σωθεί χιλιάδες ζωές. Οι κυβερνήσεις άλλαξαν, οι υποσχέσεις ανακυκλώθηκαν, οι πολιτικοί έσκυψαν το κεφάλι και μετά από λίγες ημέρες όπως ήταν φυσικό, η απόλυτη σιωπή. Από τότε και μέχρι σήμερα χιλιάδες οικογένειες βυθίστηκαν στο πένθος. Χιλιάδες ζωές κόπηκαν βίαια στην άσφαλτο. Το ίδιο μοτίβο, όμως, επαναλαμβάνεται. Μια τραγωδία με λίγες μέρες θρήνου, λίγες δηλώσεις, δεσμεύσεις και μετά τέλος, όλα ξεχνιούνται.

Μα ακόμα χειρότερα δεν έχουμε αξιόπιστη μέθοδο εκτίμησης των συνολικών θανάτων λόγω τροχαίων στην Ελλάδα. Δεν έχουμε ενσωματώσει το πρωτόκολλο My S3, ώστε να υπάρχει πλήρης καταγραφή των θυμάτων, επειδή οι αριθμοί που ακούμε δεν αποτυπώνουν καν την πραγματική διάσταση της τραγωδίας της ασφάλτου.

Το πρωτόκολλο My S3 έπρεπε να τo είχαμε ενσωματώσει στη νομοθεσία μας, κυρίες και κύριοι συνάδελφοι, από το 2015. Αυτό το πρωτόκολλο μάς λέει και το τι συμβαίνει μετά, δηλαδή, αυτοί που είναι βαρύτατα τραυματισμένοι, αν επιβιώνουν και πώς επιβιώνουν. Είναι πολύ καλά και συγκλονιστικά αυτά τα στοιχεία που θα μας βοηθούσαν, βέβαια, αν κάποια κυβέρνηση είχε κάνει κάτι επιτέλους σε αυτήν τη χώρα.

Ας υποθέσουμε και ας πάρουμε σαν παράδειγμα τον ΣΥΡΙΖΑ. Προσέξτε το νούμερο! Τρεις χιλιάδες εφτακόσιοι τριάντα τρεις άνθρωποι έχασαν τη ζωή τους μεταξύ 2015 και 2019. Βέβαια, δεν είναι κανένας εδώ του ΣΥΡΙΖΑ για να το ακούσει. Επαναλαμβάνω το νούμερο, τρεις χιλιάδες εφτακόσιοι τριάντα τρεις συνάνθρωποί μας έχασαν ακαριαία τη ζωή τους αυτήν την πενταετία.

Δεν έκανε τίποτα αυτήν την πενταετία ο ΣΥΡΙΖΑ, παρά μόνο ήταν υπερήφανοι για τη διαπραγμάτευση τότε με την τρόικα και τα άλλα γελοία που είχαμε δει.

Οι του ΠΑΣΟΚ ας μη χαμογελούν κι αυτοί –ανύπαρκτοι είναι και ήταν γενικότερα- γιατί τα νούμερα των νεκρών επί των ημερών τους είναι τόσο μεγάλα, που θα έπρεπε από ντροπή και μόνο να μην κατέβουν στις εκλογές.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Οι Σπαρτιάτες θα καταθέσουμε σύντομα ως πρόταση νόμου επ’ αυτού εξακόσιες εξήντα πέντε προτάσεις, μια πρόταση στη μνήμη κάθε θύματος τροχαίου το 2024. Γιατί; Θα το κάνουμε, επειδή δεν μπορούμε να συνεχίσουμε να μετράμε νεκρούς χωρίς αντίδραση. Δεν είμαστε αρκετοί στην Ελλάδα, για να αντέχουμε ούτε πληθυσμιακά ούτε κοινωνικά τόσες πολλές απώλειες. Δεν είναι στατιστικά αυτά τα στοιχεία. Είναι άνθρωποι. Πίσω από κάθε αριθμό υπάρχει μια οικογένεια που θρηνεί και ένα μέλλον που δεν θα υπάρξει ποτέ. Δεν μπορούμε να ζούμε νέα Τέμπη κάθε μήνα. Ήρθε η ώρα για δράση. Καλά το ακούσατε. Κάθε μήνα έχουμε Τέμπη.

Ας μην ξεχνάμε ότι εμείς οι πολιτικοί είμαστε εδώ για να υπηρετούμε τον λαό, όχι τον εαυτό μας και τα συμφέροντα τρίτων. Πού είναι οι διαμαρτυρίες και οι πορείες του ΠΑΜΕ και του ΚΚΕ για τα θύματα των τροχαίων; Πού είναι οι συναυλίες των καλλιτεχνών για τα εξακόσια εξήντα πέντε θύματα των τροχαίων; Πού είναι οι κομματικές φιέστες και οι προεδρικές βαρυσήμαντες ομιλίες για τους βαριά τραυματίες που λιώνουν στο ΚΑΤ και σε όλα τα νοσοκομεία της Ελλάδος;

Τα θύματα των τροχαίων δεν είχαν καθόλου οξυγόνο, κυρίες και κύριοι συνάδελφοι. Πού είναι οι μεταμεσονύκτιες τηλεοπτικές αναλύσεις επί αναλύσεων για την έλλειψη εξοπλισμού της Τροχαίας; Πού είναι οι εισαγγελικές παρεμβάσεις για την εγκληματική ολιγωρία του κράτους, των Υπουργών, των γενικών γραμματέων, όλων αυτών των υπευθύνων που είναι υπεύθυνοι για αυτή την τραγωδία που βιώνει η χώρα μας; Γιατί κανείς δεν μιλάει για το γεγονός ότι η Ελλάδα έχει τριπλάσιους νεκρούς από τροχαία, σε σχέση με τον ευρωπαϊκό μέσο όρο;

Μας λένε ότι δεν υπάρχουν λεφτά για προσλήψεις της Τροχαίας. Δεν υπάρχουν λεφτά για κάμερες ελέγχου ταχύτητας, δεν υπάρχουν λεφτά για βελτίωση των δρόμων. Υπάρχουν, όμως, λεφτά για golden boys, για κομματικούς στρατούς, για προεκλογικές εξαγορές συνειδήσεων. Η «greek παράνοια» σε όλο της το μεγαλείο.

Η υποκρισία εδώ, κυρίες και κύριοι συνάδελφοι, περισσεύει. Οι ζωές, όμως, τελειώνουν. Κανείς δεν θα φέρει πίσω αυτούς τους ανθρώπους που χάθηκαν, αλλά όσοι κυβερνούν, όσοι σωπαίνουν, όσοι κάνουν ότι δεν βλέπουν έχουν ήδη γιγαντιαία ευθύνη γι’ αυτήν την εθνική μας τραγωδία.

Τα τελευταία στοιχεία της ΕΛΣΤΑΤ λένε πως ο δείκτης γονιμότητας στην Ελλάδα έχει καταρρεύσει στο 1,31. Ένας τέτοιος αριθμός είναι μια μεγάλη ντροπή. Η πατρίδα μας σβήνει βυθισμένη στην ανέχεια, την ανασφάλεια και την αδιαφορία του κράτους. Και μιλάμε μόνο για τις ζωντανές γεννήσεις. Δεν υπολογίζεται καν ο αριθμός των νέων που δεν θα αποκτήσουν ποτέ οικογένεια λόγω φτώχειας, ανεργίας και αναξιοπρέπειας.

Πώς γίνεται να μιλάμε για ανάπτυξη, όταν κάθε χρόνο έχουμε λιγότερους Έλληνες ή όταν οι νέοι δεν τολμούν να κάνουν παιδιά σε μια χώρα γερόντων, σε μια χώρα που τους σπρώχνει στη μετανάστευση, στον πόνο και στην ανέχεια; Αν δεν υπάρξει άμεση αντίδραση, αν δεν υπάρξει εθνική πολιτική στήριξης της οικογένειας και προστασίας των ζωών των Ελλήνων, σύντομα δεν θα υπάρχει καμία χώρα για να κυβερνούν.

Την ώρα που η χώρα καταρρέει δημογραφικά, η Αριστερά σπαταλά την ενέργειά της σε μικροπολιτικές έριδες και θεατρινισμούς. Αυτή είναι η πραγματική κοινωνική εντροπία. Κανένα όραμα, κανένα σχέδιο, καμία ουσία. Μόνο θόρυβος και μηδενικό αποτέλεσμα.

Όσο η χώρα σβήνει, κάποιοι θεατρίζουν το πολιτικό τους κεφάλαιο σε σκηνικά εσωκομματικών διενέξεων και συνεδρίων. Η Ελλάδα χρειάζεται ηγέτες, όχι θεατρίνους που αποκαλύπτεται πως έχουν αποκαλέσει την κατεχόμενη Κύπρο ως «Τουρκική Δημοκρατία της Βόρειας Κύπρου» ή που είναι υπέρ της συνεκμετάλλευσης του Αιγαίου με την Τουρκία. Μιλάμε για τον κ. Τσάφο.

Κυρίες και κύριοι, με υλικά κατεδάφισης δεν χτίζεται κάτι νέο. Μόνο μπαζώνεις. Μόνο άδειες τρύπες κάνεις. Και η Κυβέρνηση της Νέας Δημοκρατίας αποκαλύπτεται πως έχει μείνει με υλικά κατεδάφισης μόνο.

Η παραίτηση του Αρίστου Δοξιάδη μέσα σε είκοσι τέσσερις ώρες δεν είναι απλώς ένα ακόμα επεισόδιο πολιτικής αστάθειας. Είναι επιβεβαίωση ότι η Κυβέρνηση της Νέας Δημοκρατίας δεν έχει ούτε σχέδιο ούτε ικανά στελέχη, αλλά ούτε και τη στοιχειώδη σοβαρότητα. Όταν η επιλογή ενός Υφυπουργού καταρρέει μέσα σε μία μέρα, το ερώτημα δεν είναι «Τι έφταιξε;», αλλά «Πώς είναι δυνατόν να μην έχουν δει από πριν ποιος είναι ο εν λόγω κύριος;». Όμως, πώς να το δουν, όταν το μόνο που τους νοιάζει είναι η προπαγάνδα. Διαφημίζουν μια κυβέρνηση αρίστων, αλλά στην πρώτη δοκιμασία πέφτουν σαν χάρτινος πύργος.

Αυτή, λοιπόν, είναι η Κυβέρνηση του κ. Μητσοτάκη, φτιαγμένη από σαθρά θεμέλια, χτισμένη με υλικά κατεδάφισης. Δεν κυβερνούν. Μπαζώνουν. Αυτό είναι το αληθινό έγκλημα. Και το μόνο που σκεπάζουν είναι τα ερείπια της χώρας που διαλύουν μέρα με την ημέρα. Μπάζωμα στη νομοθεσία με αυθαιρεσίες και φωτογραφικές διατάξεις, μπάζωμα στους δημόσιους οργανισμούς με ακατάλληλα πρόσωπα, μπάζωμα σε κομματικούς στρατούς και golden boyς που δεν ξέρουν ούτε πού βρίσκονται αλλά πληρώνονται αδρά, μπάζωμα στη δικαιοσύνη όπου οι υποθέσεις των ισχυρών θάβονται, μπάζωμα στην οικονομία με επιδοτήσεις - ασπιρίνες και χρέη που φουσκώνουν ασταμάτητα, μπάζωμα στα εθνικά θέματα με παραχωρήσεις, υποχωρήσεις και επικίνδυνη δουλοπρέπεια απέναντι στα ξένα συμφέροντα.

Η εποχή των σωτήρων, όμως, έχει τελειώσει. Η Ελλάδα δεν θα σωθεί από έναν ακόμη Μητσοτάκη, Τσίπρα και Ανδρουλάκη. Οι ίδιες φιγούρες, τα ίδια πρόσωπα που σήμερα είναι Υπουργός Παιδείας, αύριο θα είναι Υπουργός Υγείας, μεθαύριο θα είναι Υπουργός κάτι άλλου. Αυτοί που απέτυχαν στην οικονομία και βίασαν τον ελληνικό λαό, σήμερα γίνονται Αντιπρόεδροι και οι νέοι σωτήρες της χώρας. Αυτοί που καταχρέωσαν τη χώρα αναλαμβάνουν αναπτυξιακά χαρτοφυλάκια. Οι άνθρωποι που διόγκωσαν τη γραφειοκρατία παρουσιάζονται ως μεταρρυθμιστές. Αυτή είναι, όμως, η πολιτική τους. Μπαζώνετε την Ελλάδα. Μπαζώνετε το μέλλον μας. Κι όποιος μπαζώνει απλά προετοιμάζει το έδαφος για την επόμενη κατάρρευση.

Η Ελλάδα χρειάζεται μια Αστυνομία αποτελεσματική, αλλά πάνω απ’ όλα μια σύγχρονη Αστυνομία, ικανή να ανταποκριθεί στις ανάγκες της κοινωνίας. Το προτεινόμενο νομοσχέδιο αποτελεί μια προσπάθεια προς τη σωστή κατεύθυνση, αλλά παραμένει ημιτελές. Και όταν μιλάμε για την ασφάλεια των πολιτών, ημιτελείς λύσεις απλά δεν υπάρχουν και δεν χωρούν.

Ας πούμε, λοιπόν, ξανά τα πράγματα με το όνομά τους. Από το 1984 μέχρι σήμερα, εκατόν πενήντα τέσσερις αστυνομικοί έχουν χάσει τη ζωή τους εν ώρα καθήκοντος. Εκατόν πενήντα τέσσερις ήρωες έδωσαν τη ζωή τους για την ασφάλεια των πολιτών.

Κι όμως, τι κάνει η πολιτεία για τις οικογένειές τους; Τίποτα! Απολύτως τίποτα! Η ίδια αδιαφορία που βλέπουμε για τους στρατιωτικούς, τους πυροσβέστες, τους ήρωες αυτού του τόπου, συνεχίζεται και εδώ. Μήπως το αίμα των αστυνομικών δεν αξίζει το ίδιο με τους άλλους; Μήπως η θυσία τους πρέπει να ξεχαστεί; Πώς ακριβώς θα προστατεύσει ο αστυνομικός τον πολίτη, όταν τα περιπολικά είναι εικοσαετίας, τα λάστιχα φθαρμένα και τα οχήματα σε κακή κατάσταση;

Εδώ και χρόνια ακούμε για ανανέωση του στόλου και ενίσχυση της υλικοτεχνικής υποδομής. Το αποτέλεσμα ποιο είναι; Περιπολικά να μένουν στον δρόμο, δίκυκλα να χαλάνε αμέσως τη δεύτερη ημέρα, αστυνομικοί που παίζουν τη ζωή τους κορώνα - γράμματα γιατί το κράτος δεν τους παρέχει ούτε τα στοιχειώδη.

Θα ήθελα, μια που είστε εδώ, κύριε Υπουργέ, να πω κάτι. Εδώ και αρκετούς μήνες, εμείς οι Σπαρτιάτες έχουμε κάνει μια κίνηση καλής θέλησης προς την Ελληνική Αστυνομία και έχουμε στείλει μια επιστολή προς το Υπουργείο που θα την καταθέσω σε λίγο στα Πρακτικά. Η επιστολή αυτή λέει ότι εμείς οι Σπαρτιάτες από την κρατική χρηματοδότηση, όποια χρηματοδότηση έχουμε, κάθε μήνα να αλλάζουμε τα λάστιχα σε δύο μηχανές της ΔΙ.ΑΣ., μπορεί ενδεχομένως και παραπάνω. Αυτό λέμε να το κάνουμε τουλάχιστον για ένα χρόνο ή και για δύο χρόνια και για τρία.

Όμως, δυστυχώς, κύριε Υπουργέ, σ’ αυτήν την πρόταση που κάναμε που έχει κοινωνικό χαρακτήρα και δεν ήθελα σε καμία περίπτωση να την ανακοινώσω δημόσια, δεν έχουμε πάρει μια απάντηση.

Εμείς, με τα λίγα χρήματα που έχουμε -όσα μας έχουν απομείνει- λέμε να κάνουμε κάτι για την Ελληνική Αστυνομία. Το ελάχιστο, αλλά δυστυχώς δεν έχουμε πάρει καμία απάντηση και το καταθέτω στα Πρακτικά, για να υπάρχει και να το δείτε.

(Στο σημείο αυτό ο Πρόεδρος των Σπαρτιατών κ. Βασίλειος Στίγκαςκαταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Κυβέρνηση αδιαφορεί για τις συνθήκες εργασίας των αστυνομικών, αλλά απαιτεί από αυτούς να βρίσκονται πάντα στην πρώτη γραμμή, δηλαδή στο πεδίο. Μέχρι πότε; Απαιτούμε άμεση προμήθεια νέων περιπολικών και μηχανών με διαφανείς διαδικασίες και χωρίς, βεβαίως, καθυστερήσεις. Δεν μπορεί το οργανωμένο έγκλημα να έχει καλύτερο εξοπλισμό από την Ελληνική Αστυνομία. Και οι πυροσβέστες, οι ήρωες της φωτιάς, να παραμένουν εκτός σχεδίων; Γιατί; Επειδή είναι ήρωες; Επειδή σώζουν ζωές; Επειδή κάνουν πολύ παραπάνω από αυτό που μπορούν; Έχουμε ανθρώπους που ρισκάρουν τη ζωή τους κάθε καλοκαίρι και τον χειμώνα μένουν άνεργοι. Αυτό είναι απαράδεκτο.

Η πρόληψη των πυρκαγιών απαιτεί καλά εκπαιδευμένο και μόνιμο προσωπικό, όχι εποχικούς που κάθε χρόνο θα πρέπει να αποδείξουν ότι αξίζουν για να κάνουν αυτή τη δουλειά. Πρόληψη, λοιπόν, όχι καταστολή, κυρίες και κύριοι συνάδελφοι.

Τέλος, ένα από τα μεγαλύτερα προβλήματα αυτού του νομοσχεδίου είναι ότι επικεντρώνεται υπερβολικά στην καταστολή και όχι στην πρόληψη. Η εγκληματικότητα δεν αντιμετωπίζεται μόνο με περισσότερη αστυνομία, αλλά με πολιτικές που μειώνουν τους λόγους που οδηγούν στο έγκλημα. Περισσότερη εκπαίδευση αστυνομικών, καλύτερη συνεργασία με τις τοπικές κοινότητες. Εκσυγχρονισμός των μεθόδων πρόληψης του εγκλήματος, αποσυμφόρηση των φυλακών με έξυπνες λύσεις.

Η Κυβέρνηση θέλει να παρουσιάσει το νομοσχέδιο ως μία μεταρρύθμιση. Και μακάρι να ήταν, αλλά δεν είναι. Έχει καλές προθέσεις, αλλά αφήνει πίσω του τεράστια κενά, που επηρεάζουν τη ζωή των πολιτών, την ασφάλεια της χώρας και την αποτελεσματικότητα της Ελληνικής Αστυνομίας. Μέχρι να υπάρξει πραγματική βούληση, θα συνεχίσουμε να βλέπουμε ημίμετρα, ενώ οι αστυνομικοί, οι πυροσβέστες και οι πολίτες θα πληρώνουν το τίμημα. Δεν θα το επιτρέψουμε ποτέ. Η Ελλάδα δεν αντέχει άλλες λύσεις.

Κλείνοντας, θα ήθελα να πω δυο λόγια για την προανακριτική. Βγήκε ο ίδιος ο κ. Τριαντόπουλος και είπε να μη γίνει η προανακριτική, αλλά να πάει κατευθείαν στη δικαιοσύνη. Βγήκαν, όμως, κάποιες φωνές αριστερού τύπου και είπαν ότι υπάρχει συμπαιγνία και κάποιο δημόσιο πρόσωπο -δεν θέλω να το αναφέρω- και είπε ότι δεν έχει εμπιστοσύνη και στην ελληνική δικαιοσύνη. Αυτό από μόνο του είναι τραγικό και συνάμα είναι και επικίνδυνο.

Ήθελα να πω, λοιπόν, το εξής: Μην το κάνουμε, όπως ο Ανδρουλάκης εδώ, που κλαίγεται για τις υποκλοπές και μετά λέει ότι δεν έχει εμπιστοσύνη στην ελληνική δικαιοσύνη. Αν εμείς ως πολιτικοί δηλώνουμε κάτι τέτοιο, αυτό είναι τραγικό για τη χώρα. Κάπου πρέπει να έχουμε, τέλος πάντων, εμπιστοσύνη και η εμπιστοσύνη πρέπει να υπάρχει και στους θεσμούς. Αν δεν έχουμε εμπιστοσύνη στη δικαιοσύνη, τότε τι πρέπει να γίνει; Να εκτελούμε τους δήθεν όποιους φταίνε και αν βγαίνουν αποφάσεις να τους εκτελούμε στο Σύνταγμα ή θα πρέπει να τους λιντσάρουμε; Άρα, λοιπόν, και τα δημόσια πρόσωπα θα πρέπει να προσέχουν τι λένε.

Βεβαίως, παρά το γεγονός ότι εμείς οι Σπαρτιάτες έχουμε αδικηθεί κατά κάποιον τρόπο από την ελληνική δικαιοσύνη, της έχουμε εμπιστοσύνη και θεωρούμε ότι η δικαιοσύνη είναι το καταφύγιο του φτωχού και το τελευταίο οχυρό της δημοκρατίας.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο τώρα έχει ο κ. Φωτόπουλος από την Ελληνική Λύση.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κυρία Πρόεδρε.

Κύριοι Βουλευτές, καλούμαστε σήμερα να ψηφίσουμε το προτεινόμενο σχέδιο νόμου για αναδιοργάνωση της Ελληνικής Αστυνομίας και αναβάθμιση της εκπαίδευσης του προσωπικού της. Ας δούμε, όμως, λίγο τι πραγματικά συμβαίνει.

Υποθέσεις ανθρωποκτονιών που σοκάρουν την κοινή γνώμη, δολοφονίες και απόπειρα δολοφονίας, βίαιες επιθέσεις νεανικών συμμοριών, θανάσιμα ξεκαθαρίσματα νονών της νύχτας, βιασμοί, ληστείες, υποθέσεις παιδικής κακοποίησης και έμφυλης βίας και άλλα ειδεχθή εγκλήματα είναι καθημερινά παρόντα σε όλα τα τηλεοπτικά και αστυνομικά ρεπορτάζ.

Ασφάλεια για όλους, ασφάλεια παντού ήταν η προεκλογική σας δέσμευση και αντί αυτού η Ελλάδα έχει μετατραπεί σε μια χώρα διαφθοράς και οργανωμένου εγκλήματος με μαφιόζικες δολοφονίες μέρα μεσημέρι και αυτό το λέμε σε σας, οι οποίοι διακηρύττετε ότι θα καθαρίζατε τα Εξάρχεια στον πρώτο μήνα της διακυβέρνησής σας το 2019. Έξι μήνες μετά στα Εξάρχεια δεν έχει γίνει απολύτως τίποτα. Αυταπατηθήκατε, κυρίες και κύριοι της Κυβέρνησης;

Η διάψευση του κυβερνητικού αφηγήματος περί ασφάλειας των πολιτών είναι ιδιαίτερα έντονη και επώδυνη σε περιοχές της Αττικής, όπως είναι ο Δήμος Αχαρνών, το Μενίδι, όπου ευάλωτες ομάδες ζουν σε συνθήκες εκούσιας απομόνωσης, δημιουργώντας καθημερινά προβλήματα χωρίς η πολιτεία να ασχολείται με την ένταξή τους στην κοινωνία και την προάσπιση των συμπολιτών τους, δημιουργώντας γκέτο που εδρεύουν συμμορίες, διακινούνται ναρκωτικά και ξεπλένεται χρήμα.

Σύμφωνα με έκθεση της ΕΛ.ΑΣ. το 50% της εγκληματικότητας στην Αττική προέρχεται από τους καταυλισμούς οι οποίοι εκτός από το Μενίδι διαφεντεύουν και συγγενείς περιοχές -κοντινές περιοχές- όπως τον Ασπρόπυργο, το Ζεφύρι, τα Άνω Λιόσια, όπου υπάρχουν κλοπές και διάλυση κλεμμένων αυτοκινήτων και μοτοσυκλετών, αλλά και ξήλωμα των καλωδίων του ΟΣΕ.

Το μαύρο χρήμα από το εμπόριο των ναρκωτικών και όπλων ρέει άφθονο, την ώρα που άποροι, ευάλωτοι, μεταβαίνουν με πολυτελή οχήματα στις αρμόδιες υπηρεσίες, για να εισπράξουν κρατικά επιδόματα. Σχεδόν κάθε βράδυ η Άμεση Δράση δέχεται δεκάδες κλήσεις από κατοίκους του Μενιδίου και των γύρω περιοχών που καταγγέλλουν ότι υπό τους ήχους μουσικής που εκπέμπουν γιγαντιαία ηχεία, κάνοντας το έδαφος να τρίζει από τα ντεσιμπέλ, πυροβολούν στον αέρα για να γλεντήσουν για κάποια προφυλάκιση που γλίτωσαν ή για την απαλλαγή από δικαστικές υποθέσεις στις οποίες έχουν εμπλακεί. Από μία τέτοια αδέσποτη σφαίρα δολοφονήθηκε ο εντεκάχρονος μαθητής Μάριος Σουλούκος στο προαύλιο του σχολείου του τον Ιούνιο του 2017 στη διάρκεια μιας σχολικής εορτής, λίγα μέτρα από το γραφείο μου, λίγα μέτρα από το γήπεδο του Αχαρναϊκού, σε ένα σχολικό συγκρότημα στο οποίο πήγαινα σχολείο εγώ και ο γιος μου.

Πέρα από κλοπές που είναι καθημερινό φαινόμενο, το εμπόριο ναρκωτικών έχει δημιουργήσει, όπως σας είπα και νωρίτερα, περιοχές γκέτο. Τα Μέσα Μαζικής Μεταφοράς έχουν καταληφθεί από χρήστες και παραβατικά άτομα και μεταξύ των συμπολιτών μας κυριαρχεί το αίσθημα της ανασφάλειας και της εγκατάλειψης.

Ξέρετε τι είναι, κύριε Υπουργέ, το βράδυ που βγαίνεις από το γραφείο σου ή το πρωί που πηγαίνεις σε αυτό να κοιτάζεις προσεκτικά κάτω, για να μην πατήσεις σύριγγες; Αυτό το βιώνω καθημερινά. Ξέρετε τι είναι να μην μπορούν τα παιδιά σου να περπατήσουν μόνα τους στον δρόμο; Ξέρετε τι είναι να τρέμεις πώς θα πάνε και πώς θα επιστρέψουν από το σχολείο; Ξέρετε τι είναι να μην μπορούν να μπουν σε λεωφορεία και άλλα μέσα μεταφοράς; Διότι, ξέρετε, δεν στέλνουμε όλοι τα παιδιά μας σε ιδιωτικά σχολεία.

Η ευθύνη για την έξαρση της εγκληματικότητας είναι διαχρονικά πολιτική, γιατί οι εκάστοτε κυβερνήσεις δεν πάταξαν την εγκληματικότητα στη γένεσή της. Η ιστορία διδάσκει ότι για την πάταξή της απαιτείται συνεχής και ισχυρή πολιτική βούληση όχι με λόγια, αλλά έμπρακτα, με την κατάλληλη νομοθεσία που λύνει και δεν δένει τα χέρια της δικαιοσύνης και της Αστυνομίας, με τη σωστή επιλογή για τις θέσεις ευθύνης, την παραδειγματική τιμωρία των επίορκων λειτουργών και οργάνων της τάξης -και όχι κάλυψη για πολιτικούς λόγους- τη μη ευνοϊκή μεταχείριση ποινικών λόγω ιδεοληψίας, γιατί το έγκλημα, όπως γνωρίζετε, είναι έγκλημα άσχετα του μανδύα που ενδύεται.

Αυτήν την περίοδο διανύουμε μια πρωτοφανή έξαρση εγκληματικότητας με δολοφονίες διεθνών και ημεδαπών μελών του υποκόσμου. Οι συμμορίες των Τούρκων, για παράδειγμα, που εσχάτως έχουν εμφανιστεί υπό την κάλυψη του πρόσφυγα, δίνουν και παίρνουν.

Ένα άλλο, επίσης, ανησυχητικό φαινόμενο είναι η παραβατικότητα των νέων κάτω των δεκαοκτώ ετών, η οποία έχει αυξηθεί κατά 46% σε σχέση με το 2023 και από τις έξι χιλιάδες εκατόν πενήντα επτά συλλήψεις πέρσι, ο αριθμός αναμένεται φέτος να ξεπεράσει τις δέκα χιλιάδες.

Σύμφωνα με στοιχεία της ΕΛΣΤΑΤ το πρώτο επτάμηνο του 2024 οι συλλήψεις ανηλίκων παρουσίασαν αύξηση της τάξης του 46%, σε σχέση με πέρσι και αυτή των γονιών για αδιαφορία ή και ενθάρρυνση παραβατικών συμπεριφορών κατά 68,9%.

Απ’ ό,τι φαίνεται το σχέδιο νόμου δεν αγγίζει τα ζητήματα που απαιτούν άμεση και σοβαρή παρέμβαση, καταδεικνύοντας ότι η Κυβέρνηση αποφεύγει να κάνει τις τομές που χρειάζονται. Αυτό που προωθεί είναι ένα μοντέλο διοίκησης, το οποίο στηρίζεται στον υπερσυγκεντρωτισμό, γεγονός που καταδεικνύει ότι το κύριο ενδιαφέρον σας έγκειται στη χειραγώγηση του πυλώνα της Ελληνικής Αστυνομίας.

Το σχέδιο νόμου δεν ανταποκρίνεται στις πραγματικές ανάγκες της κοινωνίας και των φορέων που καλούνται να το εφαρμόσουν. Αντί να εισάγει ουσιαστικές μεταρρυθμίσεις για την ενίσχυση της δημόσιας ασφάλειας, το υπό ψήφιση σχέδιο νόμου περιορίζεται σε κωδικοποίηση και ενιαία οργάνωση αποσπασματικών διατάξεων, χωρίς να προκύπτουν ουσιαστικές τομές και το κυριότερο χωρίς να δίνει λύση στα καίρια προβλήματα που αντιμετωπίζουν τόσο οι πολίτες όσο και οι αστυνομικοί. Άλλη μια ευκαιρία διασφάλισης του δημόσιου αγαθού της ασφάλειας των πολιτών δυστυχώς χάνεται.

Κλείνοντας, ως πολίτης της ανατολικής Αττικής, θέλω να αναφερθώ και σε ένα άλλο σημείο, σε μια πληροφορία την οποία πήραμε νωρίτερα στην Κοινοβουλευτική της Ομάδα της Ελληνικής Λύσης και αφορά τις προσλήψεις των εποχικών πυροσβεστών. Δυστυχώς -και το λέω με πλήρη συνείδηση και καλοπροαίρετα- ακόμα και αν αύριο εκδοθεί η προκήρυξη θέλουμε δέκα μέρες για τις αιτήσεις, στη συνέχεια, σύμφωνα με τα στοιχεία τα οποία μας έδωσαν οι εποχικοί πυροσβέστες, πρέπει να μαζευτούν πανελλαδικά όλες οι αιτήσεις και να περαστούν σε ηλεκτρονική μορφή, μετά είναι πέντε μέρες για τις ενστάσεις, να μαζευτούν όλες οι αιτήσεις και να εξεταστούν οι προσωρινοί πίνακες και με όλα αυτά έχουμε φτάσει στο Πάσχα. Η διαδικασία στη συνέχεια θα πρέπει να έχει αναμορφωμένους πίνακες. Χρειάζονται άλλες δέκα ημέρες για παραλαβή και κατάθεση υγειονομικού δελτίου. Συνολικά θα ξεπεράσουμε την ημερομηνία στην οποία αρχίζει η αντιπυρική περίοδος. Αν σε όλα αυτά προσθέσουμε και το δίμηνο της εκπαίδευσης των νέων εποχικών πυροσβεστών, θα φτάσουμε τον Ιούλιο.

Εσείς είσαστε υπέρμαχοι της κλιματικής αλλαγής. Εσείς μιλάγατε για mega fires. Εσείς μας λέγατε ότι θα είμαστε έτοιμοι κάθε χρόνο καλύτερα σε σχέση με την προηγούμενη χρονιά και έχουμε φτάσει σήμερα 20 Μαρτίου και δεν έχετε βγάλει την προκήρυξη για τους εποχικούς πυροσβέστες. Θα φτάσουμε, σύμφωνα με αυτό τα οποία καταγγέλλουν οι εποχικοί πυροσβέστες, στα μέσα Ιουλίου και αυτοί οι άνθρωποι δεν θα είναι στο πεδίο δράσης. Θα φτάσουμε πάλι και στην ανατολική Αττική και σε όλη την Ελλάδα να θρηνούμε καμένα δάση, να θρηνούμε πάλι σε αστικές περιοχές φωτιές και αυτό θα είναι αποτέλεσμα της δικής σας ολιγωρίας.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ.Ιωάννης Δημητροκάλλης, ανεξάρτητος Βουλευτής.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κυρία Πρόεδρε.

Σήμερα δεν συζητάμε απλώς ένα νομοσχέδιο. Συζητάμε για την ασφάλεια των πολιτών, για το δικαίωμα να ζούμε χωρίς φόβο, για μία πραγματικότητα που γίνεται όλο και πιο σκληρή. Η Κυβέρνηση ισχυρίζεται πως το νομοσχέδιο αυτό θα ενισχύσει την Ελληνική Αστυνομία, θα εκσυγχρονίσει τη λειτουργία της και θα βελτιώσει την εκπαίδευση των ένστολων.

Η αλήθεια, όμως, είναι εντελώς διαφορετική. Την ώρα που οι πολίτες νιώθουν απροστάτευτοι, που οι συμμορίες δρουν ανεξέλεγκτα και η εγκληματικότητα εξαπλώνεται, η Κυβέρνηση φέρνει μία αποσπασματική, ανεπαρκή και αναποτελεσματική παρέμβαση, που δεν αντιμετωπίζει την εγκληματικότητα, δεν θωρακίζει την Αστυνομία, δεν προστατεύει την κοινωνία. Αυτά δεν είναι λόγια δικά μου.

Σύμφωνα με την τελευταία έρευνα της Eurostat -την καταθέτω στα Πρακτικά- η Ελλάδα καταγράφει το υψηλότερο ποσοστό πολιτών στην Ευρωπαϊκή Ένωση που δηλώνουν ότι βιώνουν εγκληματικότητα, βία ή βανδαλισμούς στις γειτονιές τους. Ένας στους πέντε Έλληνες ζει με τον φόβο. Και η Κυβέρνηση; Η Κυβέρνηση βαφτίζει την αποτυχία της, μεταρρύθμιση.

(Στο σημείο αυτό ο Βουλευτής κ. Ιωάννης Δημητροκάλλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μιλάει για ασφάλεια αλλά οι πολίτες βλέπουν ατιμωρησία. Μιλάει για τάξη, αλλά οι αστυνομικοί μας δίνουν μάχες χωρίς στήριξη. Μιλάει για αντιμετώπιση του εγκλήματος, αλλά αφήνει την εγκληματικότητα να επεκτείνεται.

Εκλέγομαι, κύριε Υπουργέ, στην ανατολική Αττική, όπως και ο προηγούμενος συνάδελφος. Αυτά που βιώνει η ανατολική Αττική στο Μενίδι, στα Μεσόγεια -είδαμε πρόσφατα βίντεο στα Γλυκά Νερά- είναι αδιανόητα. Ζουν οι άνθρωποι σε ένα καθεστώς τρομοκρατίας. Βγαίνει ο Υπουργός και λέει ότι δεν υπάρχουν άβατα. Πώς δεν υπάρχουν άβατα; Η αλήθεια είναι σκληρή και πρέπει να ειπωθεί εδώ μέσα. Όταν οι εγκληματίες δρουν ανεξέλεγκτα και οι επιθέσεις γίνονται καθημερινό φαινόμενο, η αδιαφορία της Κυβέρνησης δεν είναι απλώς ανικανότητα. Είναι συνενοχή, κύριε Υπουργέ.

Αλλά ας πούμε τα πράγματα με το όνομά τους. Όταν το οργανωμένο έγκλημα εκτελεί εν ψυχρώ ανθρώπους, εσείς το βαφτίζετε «ξεκαθάρισμα λογαριασμών» και εκεί τελειώνει η υπόθεση για σας. Όταν οι συμμορίες σκορπούν τρόμο και η μόνη απάντηση του κράτους είναι «ήταν γνωστοί στις αρχές», τότε ποιος φταίει που εξακολουθούν αυτοί να κυκλοφορούν ελεύθεροι, αφού ήταν γνωστοί στις αρχές; Όταν οι σφαίρες πέφτουν δίπλα μας και η εγκληματικότητα γίνεται καθεστώς, τότε η ευθύνη βαραίνει εκείνους που επέλεξαν να μην κάνουν τίποτα, κύριε Υπουργέ.

Και ξέρω από πρώτο χέρι τι σημαίνει να ζεις με την απειλή της ανομίας και της βίας. Δεν μιλάω θεωρητικά και δεν περιγράφω κάτι που διάβασα στις ειδήσεις. Μιλάω από προσωπική εμπειρία, γιατί ήμουν κι εγώ στόχος. Δέχτηκα επίθεση από τρομοκρατική οργάνωση για τις ιδέες μου. Δεν είμαι εγκληματίας ή παραβατικό στοιχείο. Είμαι ένας άνθρωπος που πιστεύει πατρίδα, θρησκεία, οικογένεια. Εκφράζω αυτές τις ιδέες και βρέθηκα γι’ αυτό τον λόγο στο στόχαστρο. Και αν εγώ έχω διαλέξει αυτόν τον δρόμο και δεν με φοβίζει το οποιοδήποτε κόστος, οι απλοί πολίτες τι φταίνε που το κράτος είναι απών και τους αφήνει απροστάτευτους απέναντι στην ανομία και τη βία;

Και αυτό είναι το πραγματικό πρόβλημα, η ατιμωρησία. Δεν είναι απλώς ένα σύμπτωμα της κυβερνητικής αποτυχίας. Είναι το θεμέλιο πάνω στο οποίο γιγαντώνεται η εγκληματικότητα. Όταν οι εγκληματίες γνωρίζουν πως δεν θα τιμωρηθούν, δρουν ανενόχλητοι. Όταν οι πολίτες ζουν με τον φόβο, χάνουν την ελευθερία τους. Όταν οι αστυνομικοί διώκονται, επειδή κάνουν καλά τη δουλειά τους, το κράτος στέλνει λάθος μήνυμα ότι η ανομία είναι ανεκτή.

Και η Κυβέρνηση; Η Κυβέρνηση παρακολουθεί, αδρανεί, σιωπά. Όμως η ασφάλεια δεν είναι πολυτέλεια. Είναι βασικό δικαίωμα. Και όταν το κράτος δεν μπορεί να το εγγυηθεί, τότε αποτυγχάνει στην πιο θεμελιώδη αποστολή του. Και αντί για ένα κράτος δικαίου, έχουμε ένα κράτος ατιμωρησίας.

Ιδιαίτερα ανησυχητική είναι η προώθηση της ηλεκτρονικής επιτήρησης υποδίκων και καταδίκων ως τάχα λύση για το σωφρονιστικό σύστημα. Αντί να αυστηροποιήσετε τις ποινές και να διασφαλίσετε ότι όσοι έχουν διαπράξει σοβαρά εγκλήματα, δεν θα κυκλοφορούν ελεύθεροι, επιλέγετε να προσθέσετε ένα επιφανειακό μέτρο που δεν αντιμετωπίζει τη ρίζα του προβλήματος. Το ζήτημα δεν είναι να επιτηρούνται οι εγκληματίες εκτός φυλακής, αλλά να διασφαλιστεί ότι θα εκτίουν πλήρως τις ποινές τους. Όταν το έγκλημα, κύριε Υπουργέ, αντιμετωπίζεται με βραχιολάκια αντί για πραγματική τιμωρία, τότε το μήνυμα που στέλνει η Κυβέρνησή σας είναι ξεκάθαρο. Οι εγκληματίες έχουν περισσότερα δικαιώματα από τους νομοταγείς πολίτες.

Αυτή, κυρίες και κύριοι συνάδελφοι, δεν είναι ασφάλεια. Αυτή είναι υποχώρηση απέναντι στην ανομία. Και εμείς τι βλέπουμε; Εγκληματίες, που διαπράττουν σοβαρά αδικήματα, να κυκλοφορούν ελεύθεροι λίγους μήνες μετά τη σύλληψή τους. Άρα δεν μιλάμε για ασφάλεια, όταν ο δολοφόνος, ο ληστής, ο βιαστής, ξέρει ότι θα βγει έξω μέσα σε λίγα χρόνια ή σε λίγους μήνες και θα διαπράξει τα ίδια εγκλήματα. Η κοινωνία απαιτεί δικαιοσύνη, όχι χάδια στους εγκληματίες.

Πού είναι η απέλαση των αλλοδαπών παραβατών; Μιλάμε για λαθρομετανάστες που εκμεταλλεύονται στην πλειονότητά τους τη χώρα μας για να εγκληματούν. Συλλαμβάνονται, καταδικάζονται αλλά αντί να απελαθούν, μένουν εδώ. Γιατί; Γιατί απλά η Κυβέρνηση Μητσοτάκη τους αφήνει ελεύθερους, ώστε να συνεχίσουν τη δράση τους. Άλλες χώρες εφαρμόζουν αυστηρούς νόμους. Όποιος παραβαίνει τους κανόνες, επιστρέφει στη χώρα του άμεσα. Ως πότε θα ανεχόμαστε αυτή την κατάσταση;

Η μεταρρύθμιση που πρέπει να γίνει, χρειάζεται να στοχεύει στην επίλυση των πραγματικών θεμάτων, όπως οι υπερπλήρεις φυλακές, η έλλειψη προσωπικού, η έλλειψη δομών και οι ανεπαρκείς συνθήκες διαβίωσης των κρατουμένων, ώστε να διασφαλιστεί η ομαλή λειτουργία του σωφρονιστικού συστήματος, που θα βοηθήσει και την επανένταξη των κρατουμένων.

Πού είναι η στήριξη των αστυνομικών, που δίνουν μάχη για να μας προστατεύσουν;

Το Υπουργείο Εθνικής Άμυνας προωθεί και θα έρθει στη Βουλή σε λίγο καιρό την κατάργηση των κεντρικών ιατρείων Αθήνας και Θεσσαλονίκης, ενσωματώνοντάς τα σε στρατιωτικά νοσοκομεία. Με αυτήν την απόφαση οι αστυνομικοί μας χάνουν την υγειονομική τους αυτονομία, αντιμετωπίζοντας καθυστερήσεις και περιορισμένη πρόσβαση στην περίθαλψη. Οι αστυνομικοί μας δεν μπορούν να γίνουν ασθενείς δεύτερης κατηγορίας. Είναι αυτοί που βρίσκονται στην πρώτη γραμμή. Είναι αυτοί που καθημερινά θέτουν τη ζωή τους σε κίνδυνο.

Και όμως η Κυβέρνηση τους αφήνει απροστάτευτους, χωρίς εξοπλισμό, χωρίς επαρκή εκπαίδευση, χωρίς νομική κάλυψη. Αν κάνουν τη δουλειά τους σωστά, διώκονται. Αν δεν κάνουν σωστά τη δουλειά τους, κατηγορούνται. Δεν έχουν τη στήριξη, δεν έχουν κύρος, δεν έχουν το δικαίωμα να προστατεύουν ούτε τους εαυτούς τους ούτε τους πολίτες. Πώς θα πατάξουμε την εγκληματικότητα όταν αυτοί που πολεμούν εναντίον της είναι οι πρώτοι που στοχοποιούνται;

Επιπλέον ένα ακόμα παράδειγμα της κυβερνητικής αποτυχίας είναι η Πανεπιστημιακή Αστυνομία. Είδαμε την Κυβέρνηση με φανφάρες και τον ίδιο τον Πρωθυπουργό εδώ να μας μιλάει για την Πανεπιστημιακή Αστυνομία, και από τότε τι είδαμε; Αναβολές, αντιδράσεις και τελικά το σχέδιο εγκαταλείφθηκε πιο γρήγορα απ’ ό,τι εγκαταλείπουν οι Υπουργοί της Κυβέρνησης τα Υπουργεία μετά τον καινούριο ανασχηματισμό. Όταν το κράτος λοιπόν δείχνει αδυναμία να επιβάλλει το νόμο μέσα στα πανεπιστήμια, πώς περιμένουμε να τον επιβάλει στις πόλεις και στις γειτονιές μας;

Αυτό το νομοσχέδιο, κυρίες και κύριοι συνάδελφοι, δεν είναι μεταρρύθμιση. Είναι ένας ακόμη κρίκος στην αλυσίδα της ανομίας, της ατιμωρησίας και της αδιαφορίας για την ασφάλεια των πολιτών. Πρέπει να απορριφθεί και να αντικατασταθεί από ένα πραγματικό σχέδιο για τη δημόσια τάξη με αυστηρότερες ποινές, με πραγματική αστυνόμευση, με ενίσχυση των αστυνομικών, με πολιτική μηδενικής ανοχής στην εγκληματικότητα.

Αυτή η πατρίδα ανήκει στους Έλληνες που ζουν τίμια, που σέβονται τον νόμο, που παλεύουν κάθε μέρα για ένα καλύτερο αύριο. Δεν θα αφήσουμε τις γειτονιές μας να γίνουν άβατα εγκληματιών. Δεν θα επιτρέψουμε την πατρίδα μας να γίνει ξέφραγο αμπέλι συμμοριών. Το κράτος οφείλει να προστατεύει τους πολίτες του. Αν δεν μπορεί, θα έρθει η στιγμή που ο λαός θα συμμαχήσει και θα δώσει την απάντησή του με την ψήφο του.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ.

Τον λόγο έχει ο κ. Ευάγγελος Αποστολάκης ανεξάρτητος Βουλευτής.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, ξεκινώντας, κρίνω σκόπιμη μια αναφορά στα πολύ σοβαρά τεκταινόμενα που λαμβάνουν χώρα γύρω μας και πολύ κοντά μας. Το πρώτο είναι το πρόγραμμα συλλογικής ενίσχυσης των αμυντικών ικανοτήτων της Ευρωπαϊκής Ένωσης, το επονομαζόμενο ReArm Europe. Οι σχετικές ειδήσεις είναι ανησυχητικές, καθώς πληροφορούμαστε ότι η Τουρκία, όπως εκείνη δηλώνει, θα έχει άμεση εμπλοκή στο συγκεκριμένο πρόγραμμα από τα χρήματα τα οποία φαίνεται ότι διατίθενται για την αμυντική θωράκιση των κρατών-μελών, αλλά και την ευρωπαϊκή αμυντική βιομηχανία.

Όπως καταλαβαίνουμε δεν είναι λογικό να συμμετέχει η Τουρκία. Γνωρίζουμε ότι η χώρα επιδεικνύει με σαφήνεια τις αναθεωρητικές της τάσεις και απειλές. Στην ιστορία μέχρι τώρα μας έχει δείξει ότι δεν πρέπει να την εμπιστευόμαστε. Υπάρχουν κάποιες δηλώσεις, αλλά δεν έχουν εξαιρεθεί ούτε η Τουρκία ούτε η Βρετανία.

Δεύτερο ζήτημα που πρέπει να μας αφορά και πρέπει να το θέσουμε στον δημόσιο διάλογο είναι η Μέση Ανατολή. Στη Γάζα εκεί που είχε φανεί ότι υπάρχει μια ελπίδα να σταματήσει ο πόλεμος το Ισραήλ έσπασε την εκεχειρία μέσω βομβαρδισμών, που οδήγησαν στον θάνατο άμαχους πολίτες, γύρω στα χίλια άτομα μέχρι σήμερα. Αυτό δεν μπορεί να γίνει αποδεκτό. Συντελεί στον περαιτέρω δυναμιτισμό της κατάστασης στην περιοχή, μια περιοχή που πρέπει να λάβουμε υπ’ όψιν μας ότι περιλαμβάνει και τη Συρία με τις γνωστές και εκεί ανακατατάξεις. Η παρουσία της γείτονος χώρας στην εκεί νέα κατάσταση θα πρέπει να μας προβληματίζει. Σίγουρα πάντως η εκτός ελέγχου κατάσταση διώξεων Χριστιανών, Δρούζων και Αλαουιτών και σε συνδυασμό με το γεγονός ότι η Τουρκία προσπαθεί να επιβάλει τα δικά της σχέδια και τις δικές της βλέψεις με παράλληλη υποστήριξη από τις Ηνωμένες Πολιτείες της Αμερικής μας κρούει τον κώδωνα του κινδύνου για προετοιμασία, επαγρύπνηση και δράση.

Αναφέρω επιγραμματικά και το γεγονός ότι έχουν γίνει συνεχείς επιθέσεις στην Υεμένη από τις Ηνωμένες Πολιτείες της Αμερικής, οπότε η κατάσταση βαίνει σε ένταση κάθε μέρα και περισσότερο.

Έρχομαι τώρα στο υπό συζήτηση νομοσχέδιο, το οποίο πραγματικά θα μπορούσε να χαρακτηριστεί σαν πολυνομοσχέδιο δεδομένου ότι απαρτίζεται από περισσότερα από διακόσια άρθρα. Το περιεχόμενό του αφορά σε πληθώρα σοβαρών ζητημάτων, όμως δεν δόθηκε επαρκής χρόνος διαβούλευσης. Επειδή είναι αδύνατον κάποιος να αναλύσει μέσα σε επτά λεπτά ένα τέτοιο κείμενο, θα αναφερθώ σε κάποια ζητήματα τα οποία θεωρώ ότι είναι κρίσιμα και θα πρέπει να έχουν ληφθεί υπ’ όψιν κατά τη διαδικασία της νομοθέτησης.

Ξεκινώντας λοιπόν και δεδομένου ότι ο στόχος του νομοσχεδίου είναι η αναδιάρθρωση των αστυνομικών υπηρεσιών, αναμέναμε να υπάρχουν μέσα στο νομοσχέδιο γενναιότερες και πιο επιδραστικές προτάσεις και ιδέες που θα μπορούσαν να συνεισφέρουν στον εκσυγχρονισμό της Ελληνικής Αστυνομίας. Γιατί η Αστυνομία χρειάζεται και εκσυγχρονισμό και εκδημοκρατισμό.

Αυτό γίνεται εύκολα αντιληπτό και από την εικόνα που έχουν οι πολίτες για την Ελληνική Αστυνομία η οποία δεν είναι θετική σε όλες τις περιπτώσεις. Και πώς να είναι άλλωστε, όταν πρόσφατα παρακολουθήσαμε σχετικά βίντεο που αναρτήθηκαν στα μέσα κοινωνικής δικτύωσης, στα οποία απεικονίζονται δυνάμεις της Ελληνικής Αστυνομίας να στρέφονται αδιακρίτως κατά πολιτών και να ασκούν ανεξέλεγκτη βία;

Μας δίνει τη λύση που ψάχνουμε αυτό το νομοσχέδιο; Επιτρέψτε μου μετριοπαθώς να πω ότι δεν μας τη δίνει. Για να βρεθεί αυτή η χρυσή τομή και να αποκτήσει η χώρα μια σύγχρονη Αστυνομία με επαρκώς και καταλλήλως εκπαιδευμένα στελέχη χρειάζεται πρώτα να εξασφαλιστεί ότι τα στελέχη της Αστυνομίας θα προέρχονται μέσω της εισαγωγής τους στην ακαδημία και από τη δοκιμασία των πανελλαδικών εξετάσεων.

Θα πρέπει επίσης να βρεθεί επιτέλους ο τρόπος τις αξιοκρατικής εξέλιξης των στελεχών αυτών. Να προχωρήσει επιτέλους η πολιτεία και να δώσει τη δυνατότητα στην Ελληνική Αστυνομία να συνεργάζεται αποτελεσματικά με άλλες αρχές προς όφελος της κοινωνίας και του πολίτη και να μην εξαντλεί τα στελέχη της μέσω της ανάθεσης έργου που δεν τους αναλογεί και ούτε είναι αρμόδια για αυτό το έργο.

Η σύγχρονη Αστυνομία, που θέλουν να δουν οι πολίτες, για να κατανοήσουν άλλωστε και το έργο της, πρέπει να απαγκιστρωθεί από αυτό που φαίνεται μέχρι σήμερα να είναι το μόνο ζητούμενο, αυτό της καταστολής. Η σύγχρονη Αστυνομία πρέπει να επικεντρωθεί σε έναν διαφορετικό στόχο, αυτόν της πρόληψης. Βέβαια για να γίνει αυτό χρειάζεται ένας εντελώς διαφορετικός σχεδιασμός. Η πρόληψη είναι η λέξη κλειδί. Με βάση αυτό το ζητούμενο πρέπει να γίνεται και η εισαγωγή των στελεχών, η εκπαίδευσή τους, η αξιολόγηση και εν συνεχεία εξέλιξή τους.

Αλλά και για την εκπαίδευση των αστυνομικών δεν φαίνεται να έχει δοθεί ιδιαίτερη βαρύτητα. Δεν θα πρέπει, άραγε, να προβλεφθεί η διασύνδεση της ακαδημίας με άλλα σχετικά τμήματα των πανεπιστημίων, για να γίνει δυνατή η παραγωγή στελεχών που θα μπορούν να ανταποκριθούν στα σύγχρονα ζητήματα και στα όσα επιτάσσει η ραγδαία τεχνολογική εξέλιξη;

Ως προς το μισθολόγιο, όπως και των στελεχών των Ενόπλων Δυνάμεων, χρειάζεται άμεσα αναπροσαρμογή, για να μπορέσει ο κόσμος να ανταποκριθεί στις ολοένα αυξανόμενες ανάγκες της καθημερινής επιβίωσης. Δεν τα βγάζουν πέρα. Χρειάζονται ενίσχυση και χρειάζεται το επάγγελμα να γίνει ελκυστικό.

Τέλος, θέλω να αναφερθώ στο ζήτημα των εποχικών πυροσβεστών που προβλέπεται στο τέλος του νομοσχεδίου. Έχει κατατεθεί μία πρόταση από το ΠΑΣΟΚ στη σωστή κατεύθυνση. Το θέμα είναι πάρα πολύ σοβαρό για τη χώρα μας, καθώς κάθε χρόνο γινόμαστε θεατές ολοένα και μεγαλύτερων καταστροφών εξαιτίας των πυρκαγιών. Είναι βέβαιο ότι χρειαζόμαστε περισσότερες προσλήψεις μόνιμου προσωπικού στην Πυροσβεστική. Γνωρίζουμε ότι το έργο που επιτελούν δεν εξαντλείται στη θερινή περίοδο και γνωρίζουμε ότι υπάρχουν ελλείψεις που πρέπει άμεσα να καλυφθούν. Πρέπει επίσης να σημειωθεί ότι όσον αφορά τους εποχικούς πυροσβέστες η κατάσταση που επικρατεί δεν είναι αποδεκτή για την ασφάλεια της χώρας, αλλά και για τους ίδιους τους ανθρώπους, που ζουν σε μια μόνιμη επισφάλεια, που πολλές φορές δεν τους δίνεται καν ο αναγκαίος χρόνος της εκπαίδευσής τους.

Κλείνοντας και μέσα στο ίδιο πλαίσιο, να τονιστεί ότι πρέπει επιτέλους να επεκταθεί η αντιπυρική περίοδος και να γίνεται πιο νωρίς η κήρυξή της. Τα δεδομένα έχουν αλλάξει και πρέπει να προσαρμοστούμε σε αυτά.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Ανδρέας Πουλάς, Βουλευτής του ΠΑΣΟΚ - Κινήματος Αλλαγής.

**ΑΝΔΡΕΑΣ ΠΟΥΛΑΣ:** Σας ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, καλό έργο να έχετε.

Το ζήτημα της δημόσιας ασφάλειας αποτελεί αναμφισβήτητα μία από τις βασικές αιτίες ανησυχίας μέσα στην ελληνική κοινωνία. Η έξαρση της εγκληματικότητας, η έκρηξη των φαινομένων βίας και η εξοικείωση με ακραίες κοινωνικές συμπεριφορές συνιστούν ένα εκρηκτικό μείγμα που απαιτεί ισχυρούς θεσμούς και πολιτική βούληση για να αντιμετωπιστεί.

Ο βασικός πυλώνας στην προσπάθεια αναχαίτισης αυτών των αντικοινωνικών συμπεριφορών, είναι αναμφισβήτητα η Ελληνική Αστυνομία. Είναι χρέος, λοιπόν, της πολιτείας να λάβει αποφασιστικά μέτρα, ώστε η Αστυνομία να ανταποκρίνεται στις πιεστικές ανάγκες ασφάλειας μιας σύγχρονης δυτικής κοινωνίας.

Είσαστε ήδη έξι χρόνια Κυβέρνηση και αδυνατείτε να αντιληφθείτε ότι απαιτείται χθες και όχι σήμερα μία ολοκληρωτική αλλαγή δόγματος στην Ελληνική Αστυνομία. Αρνείστε να παραδεχτείτε τους λόγους για τους οποίους αδυνατεί να ανταποκριθεί στην πάταξη του εγκλήματος. Δεν έχετε την πολιτική βούληση να «σπάσετε αυγά», να ανατρέψετε νοοτροπίες δεκαετιών, αλλά ούτε και να προστατέψετε εκείνους τους αστυνομικούς που με αυταπάρνηση, φιλότιμο και με αίσθημα ευθύνης πράττουν το καθήκον τους.

Αντί ενός στρατηγικού σχεδιασμού με όραμα, περιορίζεστε σε μία απλή κωδικοποίηση διάσπαρτων διατάξεων, στη δημιουργία ενός υπερσυγκεντρωτικού μηχανισμού που δίνει χώρο στην ανάπτυξη παράκεντρων εξουσίας γύρω από τον Αρχηγό της ΕΛ.ΑΣ., σε διοικητικό αλαλούμ με συγχωνεύσεις υπηρεσιών, δημιουργία νέων και καταργήσεις τμημάτων, χωρίς αυτό να συνοδεύεται από ουσιαστικές αλλαγές της διοικητικής δομής της Ελληνικής Αστυνομίας, στην ουσιαστική υποβάθμιση του έργου των αστυνομικών, γιατί δεν παρέχετε ούτε κίνητρα ούτε σύστημα αξιοκρατικής αξιολόγησης ούτε σύστημα τακτικής και ουσιαστικής μετεκπαίδευσής τους, στη διατήρηση του προσωπικού πολλών ταχυτήτων τόσο στην Αστυνομία, αλλά να μην ξεχνάμε και το Πυροσβεστικό Σώμα, χωρίς να ενεργοποιείτε τη διαδικασία ομογενοποίησής του με προφανείς συνέπειες στην επιχειρησιακή ετοιμότητά τους, στην ανακύκλωση και επιβάρυνση του υφιστάμενου ανθρώπινου δυναμικού που εργάζεται σε συνθήκες έντονης πίεσης, ψυχικής και σωματικής εξάντλησης, χωρίς θεσμική και ουσιαστική προστασία.

Για να αλλάξει στην πραγματικότητα το μοντέλο της διοίκησης της Ελληνικής Αστυνομίας, απαιτείται αλλαγή νοοτροπίας στην κορυφή της ιεραρχίας και υιοθέτηση ενός εργασιακού μοντέλου που θα σέβεται όσους υπηρετούν στα Σώματα Ασφαλείας. Απαιτείται η διασφάλιση χρηματοδότησης για σύγχρονες κτιριακές υποδομές και τεχνολογικά μέσα. Απαιτείται επί της ουσίας οργανωτική αναδιάρθρωση των αστυνομικών και πυροσβεστικών υπηρεσιών και χωροθέτησή τους ανάλογα με τις πραγματικές ανάγκες κάθε περιοχής.

Απαιτείται ακαδημαϊκή αναβάθμιση των παραγωγικών σχολών της Ελληνικής Αστυνομίας με κίνητρα σε όλο το ανθρώπινο δυναμικό. Απαιτείται αξιολόγηση και αξιοποίηση του ανθρώπινου δυναμικού, όχι σε υπηρεσίες γραφείου και φύλαξης υψηλών προσώπων, αλλά στο δρόμο, δίπλα στον πολίτη και όχι απέναντί του. Απαιτείται σχεδιασμός στην εκπαίδευση για την αντιμετώπιση κοινωνικών φαινομένων βίας με έμφαση στην πρόληψη και όχι στην καταστολή και κυρίως, απαιτείται εκ μέρους σας παραδοχή ότι το σύστημα πάσχει.

Η Αστυνομία, τα σωφρονιστικά καταστήματα αλλά και η δικαιοσύνη, που αποτελούν μια αναπόσπαστη αλυσίδα στην εμπέδωση αισθήματος ασφάλειας, βρίσκονται σε μία διαρκή επιδείνωση που δεν μπορεί να σταματήσει με μπαλώματα και επικοινωνιακά τρικ.

Οι πολίτες απαιτούν πια, μετά από έξι χρόνια που πειραματίζεστε στην πλάτη τους, να δουν απτά αποτελέσματα στην καθημερινότητά τους. Απαιτούν μια Αστυνομία αρωγό στα προβλήματά τους που προστατεύει τη ζωή και την περιουσία τους και δεν τους αντιμετωπίζει με υποτίμηση και δυσπιστία και προστατεύει τα δικαιώματά τους και δεν τα παραβιάζει.

Ακόμα και στο Πυροσβεστικό Σώμα που χαίρει κοινωνικής αποδοχής, είσαστε δέσμιοι αγκυλώσεων και αρνείστε να πάρετε γενναίες αποφάσεις, όπως είναι η αποκέντρωση των Πυροσβεστικών Υπηρεσιών ανάλογα με τις τοπικές ανάγκες, η ομογενοποίηση και η δίκαιη μισθολογική αντιμετώπιση των πολλών βαθμίδων του προσωπικού του, η αποτροπή μετατάξεων, αποσπάσεων, μετακινήσεων για την κάλυψη οργανικών κενών, ο έγκαιρος προγραμματισμός προσλήψεων και όχι την τελευταία στιγμή και εντός της αντιπυρικής περιόδου.

Πότε θα χορηγηθούν από τα δύο εκατομμύρια ημέρες ρεπό ημερησίων αναπαύσεων και εξακοσίων χιλιάδων ημέρες αδειών που οφείλονται στους πυροσβέστες, σύμφωνα, με την ομοσπονδία τους;

Βρισκόμαστε μια ανάσα πριν την έναρξη της νέας αντιπυρικής περιόδου και ακόμη δεν γνωρίζουμε τι θα κάνετε με τους εποχικούς πυροσβέστες. Μιλάτε για προκήρυξη και δεν την έχετε εκδώσει. Τους υποσχεθήκατε μοριοδότηση, αλλά οι υποσχέσεις σας ήταν ψεύτικες.

Για να τελειώνει πια αυτή η ιστορία και η ταλαιπωρία των εποχικών πυροσβεστών, επανακαταθέτουμε και σας καλούμε να την κάνετε αποδεκτή την τροπολογία μας, με την οποία ζητάμε να παραταθεί ο χρόνος απασχόλησης των εποχικών πυροσβεστών από έξι σε δέκα μήνες ετησίως και να δοθεί η δυνατότητα επαναπρόσληψης όλων των εποχικών πυροσβεστών για το 2025 και για τις επόμενες δέκα συμβατικές περιόδους μέχρι το 2035, των ήδη υπηρετησάντων εποχικών πυροσβεστών, δεδομένου ότι το Συμβούλιο Επικρατείας έκρινε ότι είναι σύμφωνη με το Σύνταγμα.

Βάζετε σε κίνδυνο τη χώρα εν όψει καλοκαιριού με την ολιγωρία σας και με τις ψεύτικες υποσχέσεις που δώσατε σε αυτούς που τους ονομάζετε ήρωες και μέχρι πριν λίγο καιρό, τους χειροκροτήσατε. Άραγε, αυτοί οι Υπουργοί της Πολιτικής Προστασίας και Κλιματικής Αλλαγής γιατί δεν απαντούν; Γιατί δεν είναι εδώ να μας δώσουν μια απάντηση γι’ αυτά τα δίκαια αιτήματα που έχουν όλοι αυτοί οι εποχικοί πυροσβέστες;

Κύριε Υπουργέ, στον τόπο μου, την Αργολίδα, η ενίσχυση των πυροσβεστικών υπηρεσιών με εποχικούς πυροσβέστες, η αναβάθμιση του Πυροσβεστικού Κλιμακίου Κρανιδίου σε Πυροσβεστική Υπηρεσία και η δημιουργία νέου μόνιμου Πυροσβεστικού Κλιμακίου Νέας Επιδαύρου, είναι αναγκαία λόγω της γεωγραφικής έκτασης και των μεγάλων αποστάσεων μεταξύ των οικισμών.

Επίσης, ο Υπουργός έχει επισκεφτεί πολλές φορές την Αργολίδα και έχει ενημερωθεί για τις σοβαρότατες ελλείψεις σε αστυνομικό προσωπικό από τις οποίες πάσχει η Αστυνομική Διεύθυνση Αργολίδας. Όμως, αντί λύσεων, το πρόβλημα έχει αυξηθεί καθώς πενήντα αστυνομικοί έχουν μετακινηθεί για την κάλυψη υπηρεσιακών αναγκών σε άλλους νομούς, αφήνοντας δυσαναπλήρωτο κενό.

Για εμάς, το ΠΑΣΟΚ, αλλά και για ολόκληρη την κοινωνία, είναι απολύτως σαφές ότι η αναδιοργάνωση των Σωμάτων Ασφαλείας περνάει μόνο μέσα από γενναίες τομές και ριζική αλλαγή του δόγματος της Αστυνομίας στην κατεύθυνση της αποκέντρωσης των εξουσιών, της αξιολόγησης, του ελέγχου και της διαφάνειας.

Με επικοινωνιακά τεχνάσματα δεν ξεγελάτε πλέον τους πολίτες που στενάζουν από την εγκληματικότητα, τη χαλαρή αντιμετώπιση και την ανεπάρκεια του συστήματος. Αντίθετα, οι πολίτες αισθάνονται όλο και πιο μόνοι, όλο και πιο ανήμποροι. Μην επαναπαύεστε στις δημοσκοπήσεις. Τα επίχειρα θα τα διαπιστώσετε σύντομα στις εκλογές.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Αριστοτέλης Σπάνιας, Βουλευτής της Νέας Δημοκρατίας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κυρία Πρόεδρε.

Κύριε Υφυπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Προστασίας του Πολίτη. Σκοπός του σχεδίου νόμου είναι η αναδιοργάνωση των υπηρεσιών της Ελληνικής Αστυνομίας, με στόχο την αναβάθμιση του επιτελικού και επιχειρησιακού σχεδιασμού του σώματος, καθώς και τη δημιουργία μιας σύγχρονης και ευέλικτης δομής στο Αρχηγείο, βελτιώνοντας έτσι το επιτελικό συντονισμό στη διαδικασία της διακυβέρνησης και λήψης αποφάσεων.

Χωρίζεται το Αρχηγείο της Ελληνικής Αστυνομίας ως η ανώτατη μορφή διοίκησης, αναλύεται και δίνονται ξεκάθαρα οι όροι, οι προϋποθέσεις και η αποστολή της. Εξηγούνται η άσκηση της αρμοδιότητας Γενικής και Τροχαίας Αστυνόμευσης, όπως οι τρόποι και οι μέθοδοι που μπορεί να χρησιμοποιήσει η Ελληνική Αστυνομία για την εκπλήρωση της αποστολής της. Ορίζονται, επίσης, οι επιστημονικές και τεχνικές μέθοδοι για τη διαλεύκανση των εγκλημάτων, χρησιμοποιούνται τα εγκληματολογικά της εργαστήρια, επίγεια, εναέρια, πλωτά μεταφορικά και άλλα μέσα, που της ανήκουν ή όχι, όπως και τον κατάλληλο υλικοτεχνικό εξοπλισμό. Συνεργάζεται με φορείς, οργανισμούς, εγχώριους και με αλλοδαπές αντίστοιχες προς αυτή αρχές και υπηρεσίες.

Στο Αρχηγείο της Ελληνικής Αστυνομίας συστήνεται συμβούλιο επιτελικού σχεδιασμού και κρίσεων, γραφείο προστασίας δεδομένων προσωπικού χαρακτήρα, το οποίο υπάγεται απ’ ευθείας στον Αρχηγό, όπως και η Διεύθυνση Δεοντολογίας και Εσωτερικού Ελέγχου.

Οργανώνεται και ενισχύεται η Διεύθυνση Επιχείρησης Διαχείρισης Κρίσεων. Η Διεύθυνση Οικονομικής Επιθεώρησης υπάγεται απ’ ευθείας στον Β΄ Υπαρχηγό και λειτουργεί επιτελικά ασκώντας έλεγχο για τη διαχείριση που αφορά χρηματικά ποσά, υλικά έγγραφα και στοιχεία όλων των υπηρεσιών της Ελληνικής Αστυνομίας.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ**. ΓΕΩΡΓΙΟΣ ΛΑΜΠΡΟΥΛΗΣ)**

Η Γενική Διεύθυνση Επιτελικού Συντονισμού είναι υπεύθυνη για τον στρατηγικό σχεδιασμό, την οργάνωση των υπηρεσιών της Ελληνικής Αστυνομίας, τον χειρισμό νομικών θεμάτων, όπως και την επικοινωνία και εξωστρέφεια.

Η Γενική Διεύθυνση Ασφάλειας και Αστυνόμευσης λειτουργεί σε επιτελικό επίπεδο πάνω στη Γενική και Τροχαία Αστυνόμευση, όπως και σε επιτελικό επίπεδο λειτουργεί και η Διεύθυνση Προστασίας του Κράτους, υπεύθυνη για θέματα κρατικής ασφάλειας πάνω στους τρόπους προστασίας του κράτους, του πολιτεύματος της δημοκρατίας, της μελέτης των αιτίων της τρομοκρατίας.

Η Διεύθυνση Δημόσιας Ασφάλειας δρα πάνω στην εγκληματικότητα κυρίως με εκείνη που παραπέμπει στο οργανωμένο έγκλημα. Ο χειρισμός ζητημάτων που αφορά εκτός χώρας συνεργασίας γίνεται από τη Διεύθυνση Διεθνούς Αστυνομικής Συνεργασίας, η οποία σχεδιάζει και υλοποιεί δράσεις πάνω στη νομική διπλωματία οργανώνοντας την εκπροσώπηση της Ελληνικής Αστυνομίας σε διεθνείς οργανισμούς. Αποτελείται από το Τμήμα Υποστήριξης Προσωπικού και Αποστολών, το Τμήμα Διεθνούς και Ευρωπαϊκής Αστυνόμευσης, Συνεργασίας και Διπλωματίας.

Εκτός αυτού εκσυγχρονίζεται και η Διεύθυνση Δίωξης Ηλεκτρονικού Εγκλήματος, το Τμήμα Εθνικού Αρχείου Δεδομένων Γενετικών Τύπων, που είναι αρμόδιο του Ειδικού Αρχείου Γενετικών Τύπων, σύμφωνα με τους κανόνες της επιστήμης για τη διερεύνηση εγκληματικών πράξεων και ατυποποίητων γενετικών τύπων.

Η Γενική Αστυνομική Διεύθυνση Αττικής συγκροτείται από το επιτελείο, υπεύθυνο για ό,τι αφορά τη διοικητική υποστήριξη σε θέματα προσωπικού, διαχείρισης, εκπαίδευσης και πολιτικής σχεδίασης έκτακτης ανάγκης, καθώς και τον συντονισμό των υφισταμένων σε αυτή υπηρεσιών και διευθύνσεων. Εκεί λειτουργεί και το Συντονιστικό Επιχειρησιακό Κέντρο επιπέδου υποδιεύθυνσης σε εικοσιτετράωρη βάση για τον συντονισμό και τη διαλειτουργικότητα μεταξύ των κέντρων επιχειρήσεων των υπηρεσιών της ΓΑΔΑ.

Ο Αρχηγός της Ελληνικής Αστυνομίας διοικεί, κατευθύνει, παρακολουθεί και ελέγχει τη λειτουργία και τη δράση όλων των υπηρεσιών της Ελληνικής Αστυνομίας. Στα καθήκοντά του είναι και η εκπλήρωση της ίδιας της αποστολής τους, όπως είναι υπεύθυνος έναντι του Υπουργού Προστασίας του Πολίτη για την άσκηση των καθηκόντων του και στο ΚΥΣΕΑ με θητεία δύο συν ένα χρόνια. Επιβλέπει όλες τις υπηρεσίες έχοντας, όμως, τη δυνατότητα να μεταβιβάσει αρμοδιότητες και σε άλλα όργανα. Περιγράφονται αναλυτικά οι αρμοδιότητες όλων των βαθμίδων διοίκησης.

Η Αστυνομική Ακαδημία συγκροτείται από τη Διεύθυνση Οικονομικού Προγραμματισμού και Εποπτείας Οικονομικών Υποθέσεων, τη Διεύθυνση Διοικητικής Υποστήριξης και τέσσερις σχολές σε επίπεδο διεύθυνσης, τη Σχολή Αξιωματικών, τη Σχολή Αστυφυλάκων, Μετεκπαίδευσης και Επιμόρφωσης και τη Σχολή Εθνικής Ασφάλειας.

Στη Διεύθυνση Διοικητικής Υποστήριξης πάει και το τμήμα, το οποίο αποτελεί εθνικό σημείο επαφής με τον οργανισμό της Ευρωπαϊκής Ένωσης για την κατάρτιση στον τομέα της υποβολής του νόμου του Ευρωπαϊκού Δικαίου.

Αναφέρονται οι νομοθετικές παρεμβάσεις πάνω σε θέματα που αφορούν όπλα, πυρομαχικά, εκρηκτικές ύλες και εκρηκτικούς μηχανισμούς, τις ιδιωτικές επιχειρήσεις παροχής υπηρεσιών ασφαλείας, το ένστολο προσωπικό και τις αστυνομικές ταυτότητες. Εξηγούνται οι όροι και οι κανόνες για την εισαγωγή, εξαγωγή και επανεξαγωγή, εμπορία και διάθεση όπλων, οπλοκατοχή, οπλοφορία και οπλοχρησία.

Τέλος, καθορίζονται οι όροι της εφάπαξ οικονομικής βοήθειας στους γονείς ένστολου της Ελληνικής Αστυνομίας σε περίπτωση θανάτου κατά την άσκηση της υπηρεσίας. Το ανωτέρω βοήθημα δίδεται κατά περίπτωση, ενώ εξηγείται και το θέμα του διορισμού σε θέση μόνιμου εκπαιδευτικού προσωπικού συγγενικού προσώπου του θανόντα έως δευτέρου βαθμού συγγένειας.

Κυρίες και κύριοι συνάδελφοι, στο σχέδιο νόμου περιγράφεται η δομή μιας σύγχρονης, προσαρμοσμένης στα ενωσιακά και παγκόσμια πρότυπα Ελληνικής Αστυνομίας, που έχει ως στόχο την εξασφάλιση ενός κράτους που ο πολίτης θα αισθάνεται απόλυτη ασφάλεια για τη ζωή του, την περιουσία του, την οικογένειά του, τα δημοκρατικά του δικαιώματα. Είναι μια από τις βασικότερες προτεραιότητες της Κυβέρνησής μας, που με τις νομοθετικές της παρεμβάσεις, που σήμερα βρίσκεται υπό συζήτηση και ψήφιση στην Ολομέλεια, θωρακίζεται ολοένα και περισσότερο το δικαίωμα του Έλληνα νομοταγή πολίτη να ζει ασφαλής στον τόπο του.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σπάνια.

Τώρα είναι η σειρά της κ. Ραλλίας Χρηστίδου, ανεξάρτητης Βουλευτού. Υπάρχουν κάποιοι Βουλευτές που είναι στον κατάλογο, αλλά δεν εκφωνούνται διότι συμμετέχουν στην προανακριτική. Κρατείται η θέση τους.

**ΚΩΝΣΤΑΝΤΙΝΟΣ ΜΠΑΡΚΑΣ:** Ναι, κύριε Πρόεδρε, το είχε ήδη ανακοινώσει ο Προεδρεύων στην αρχή.

**ΠΡΟΕΔΡΕΥΩΝ (Γεώργιος Λαμπρούλης):** Το ξέρετε βέβαια από τον Προεδρεύοντα στην έναρξη της συζήτησης.

Ορίστε, κυρία Χρηστίδου έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Η Κυβέρνηση εισαγωγικά να πω με την αιφνιδιαστική αυτή απόφαση του κ. Τριαντόπουλου να ζητήσει ο ίδιος την παραπομπή του απ’ ευθείας στο Δικαστικό Συμβούλιο επιχειρεί να γράψει ένα ακόμη επεισόδιο στο χρονικό της συγκάλυψης του τραγικού εγκλήματος των Τεμπών. Και αυτό διότι πρόκειται για έναν ελιγμό, μια απελπιστική πράξη και όχι πράξη θάρρους, έναν ελιγμό που έχει στόχο να βγάλει την Κυβέρνηση της Νέας Δημοκρατίας από το πολιτικό αδιέξοδο που δημιούργησαν οι δικές της ευθύνες.

Μετά τις μεγαλειώδεις διαδηλώσεις της ελληνικής κοινωνίας, που ανάγκασαν ξεκάθαρα την Κυβέρνηση να προχωρήσει σε μια διαδικασία που αποτελεί το ελάχιστο δυνατό και δειλό βήμα, τώρα επιλέγει ξαφνικά να διακόψει τη δημόσια αναζήτηση των ευθυνών, επιλέγει να παρακάμψει τη συνταγματικά κατοχυρωμένη προανακριτική επιτροπή της Βουλής και να στείλει κατ’ ευθείαν τον κ. Τριαντόπουλο στη δικαιοσύνη μόνο για ένα πλημμέλημα και αφού πρώτα φρόντισε να απαλλάξει τα υπόλοιπα εμπλεκόμενα πολιτικά πρόσωπα από κάθε ευθύνη.

Η κίνηση αυτή δεν είναι τίποτε άλλο, κυρίες και κύριοι συνάδελφοι, από την προσπάθεια της Κυβέρνησης να σβήσει τα φώτα της δημοσιότητας από το έγκλημα των Τεμπών. Η Κυβέρνηση τρέμει στην ιδέα ότι η προανακριτική επιτροπή θα φέρει στο φως την πλήρη αλήθεια και τα πραγματικά αίτια του εγκλήματος και ότι θα αποκαλυφθούν όλες οι πολιτικές ευθύνες, συμπεριλαμβανομένων και εκείνων του ίδιου του Πρωθυπουργού, ο οποίος τώρα δεν θα εξεταστεί καν ούτε ως μάρτυρας.

Όμως, ξέρετε κάτι; Δεν είναι δυνατόν να επιλέγετε πότε θα εφαρμοστούν οι επιταγές του Συντάγματος και πότε όχι. Η προανακριτική επιτροπή δεν αποτελεί απλώς μια τυπική διαδικασία, αποτελεί έναν θεσμικό μηχανισμό που διασφαλίζει τη διαφάνεια και τη λογοδοσία, όπως ακριβώς επιτάσσει η συνταγματική τάξη. Η ανακριτική έρευνα, αν και απόλυτα σεβαστή, είναι απόρρητη και μυστική και αυτό ακριβώς είναι που στη συγκεκριμένη περίπτωση και στη συγκεκριμένη στιγμή σας εξυπηρετεί.

Στο Κίνημα Δημοκρατίας οι Βουλευτές που είμαστε ενταγμένοι εκεί, ανεξάρτητοι, επιμένουμε να πραγματοποιηθεί κανονικά το έργο της προανακριτικής επιτροπής, να αποκαλυφθεί δηλαδή όλη η αλήθεια, να λογοδοτήσουν όλοι οι υπεύθυνοι και όχι μόνο εκείνος που εσείς βολικά επιλέγετε.

Ο λαός κέρδισε από την πρώτη στιγμή την πρώτη μάχη με τη φωνή του στους δρόμους έξω. Δεν πρέπει αυτή η φωνή να σιωπήσει. Ο αγώνας τους και ο αγώνας μας για την αλήθεια συνεχίζεται και έχουμε πειστεί ότι αυτή η αλήθεια στο τέλος θα αποκαλυφθεί. Εάν πράγματι θέλετε να δείξετε γενναιότητα, αφήστε τόσο την προανακριτική επιτροπή όσο και τη δικαιοσύνη να κάνουν το έργο τους ανεμπόδιστα. Όλα τα υπόλοιπα είναι απλώς υποκρισία.

Σε σχέση τώρα με το νομοσχέδιο που έχετε φέρει σήμερα προς συζήτηση στην Ολομέλεια, η Κυβέρνηση το παρουσιάζει ως δήθεν προσπάθεια αναδιάρθρωσης της Ελληνικής Αστυνομίας και της ενίσχυσης της δημόσιας ασφάλειας. Στην πραγματικότητα, όμως, πρόκειται για έναν ακόμα επικοινωνιακό σχεδιασμό, δηλαδή επικοινωνιακό πυροτέχνημα, που στόχο έχει να καλύψει τις σοβαρές αποτυχίες, σοβαρότατες αποτυχίες, αστοχίες θα πω, στη διαχείριση της εγκληματικότητας και στην προστασία των πολιτών.

Δυστυχώς, η ανασφάλεια στη χώρα και ειδικά στην πρωτεύουσα έχει γίνει μία πραγματικότητα, μία κανονικότητα. Το οργανωμένο έγκλημα οργιάζει, με ξένες και ντόπιες συμμορίες να λύνουν τις διαφορές τους ανενόχλητες, ακόμη και σε κεντρικούς δρόμους, ακόμα και μέρα μεσημέρι.

Και θυμίζω ότι η Νέα Δημοκρατία το 2019, αν και υποσχέθηκε ασφάλεια για όλους, έχει οδηγήσει στην εντελώς αντίθετη κατεύθυνση. Το αίσθημα ανασφάλειας των πολιτών καταγράφεται πλέον ως το δεύτερο μεγαλύτερο πρόβλημα σε όλες σχεδόν τις δημοσκοπήσεις και, παράλληλα, η κοινωνική αποδοχή της Αστυνομίας έχει υποστεί σοβαρή φθορά λόγω των αυξανόμενων κρουσμάτων κατάχρησης εξουσίας και αστυνομικής βίας.

Η έξαρση της αστυνομικής αυθαιρεσίας είναι εμφανής. Γίνονται καταγγελίες για βίαιη καταστολή διαδηλώσεων, αδικαιολόγητες προσαγωγές, παράνομες συλλήψεις, παραβίαση διαδικασιών κράτησης, κακομεταχείριση κρατουμένων. Αυτά είναι τα γεγονότα. Οι εκθέσεις του Συνηγόρου του Πολίτη τεκμηριώνουν τη διαρκή αύξηση της αστυνομικής βίας και των αδικαιολόγητων θανάτων των συλληφθέντων, αναδεικνύοντας ένα, επιτρέψτε μου, άκρως ανησυχητικό φαινόμενο που οφείλετε να το αντιμετωπίσετε σοβαρά.

Το συγκεκριμένο, λοιπόν, νομοσχέδιο, αντί να διασφαλίζει την προστασία και τα δικαιώματα και των πολιτών και των υπηρετούντων στην Ελληνική Αστυνομία, συντηρεί τον ρόλο της Αστυνομίας ως μηχανισμού καταστολής και εξυπηρέτησης κυβερνητικών και ιδιωτικών συμφερόντων ενώ, την ίδια στιγμή, η κοινωνία εκτίθεται πάρα πολύ σοβαρά στην εγκληματικότητα και στην ανασφάλεια.

Εμείς, στο Κίνημα Δημοκρατίας, προτείνουμε μια ουσιαστικά εντελώς διαφορετική προσέγγιση με δημοκρατικό και διαφανές πλαίσιο λειτουργίας για τις δυνάμεις ασφαλείας, ώστε η αστυνομία να υπηρετεί πραγματικά τον πολίτη και να προστατεύει στην ουσία το πολίτευμα. Ανάμεσα σε άλλα μιλάμε για επιστροφή των αστυνομικών στις γειτονιές και στα αστυνομικά τμήματα, αξιοκρατική αναδιάρθρωση της Ελληνικής Αστυνομίας με αντικειμενικά κριτήρια για τις προσλήψεις και τις προαγωγές, αναβάθμιση της εκπαίδευσης προσωπικού της Ελληνικής Αστυνομίας με έμφαση στον σεβασμό και την προστασία στα ανθρώπινα δικαιώματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε.

Την ίδια λογική της έλλειψης μακροπρόθεσμου σχεδιασμού και στρατηγικού σχεδίου δείχνει το νομοσχέδιο και στην αντιμετώπιση της Πυροσβεστικής Υπηρεσίας, όπου οι ελλείψεις σε μόνιμο προσωπικό και η εξάρτηση από εποχικούς συμβασιούχους δυσχεραίνουν τον επιχειρησιακό σχεδιασμό. Παρά τις αυξανόμενες προκλήσεις, δεν γίνονται προσλήψεις μόνιμου προσωπικού, με αποτέλεσμα οι εποχικοί πυροσβέστες να βρίσκονται κάθε χρόνο αντιμέτωποι με την ανασφάλεια της επαναπρόσληψης.

Οι συνδικαλιστικές οργανώσεις ζητούν επίμονα την επέκταση των συμβάσεων από οκτώ σε δώδεκα μήνες, προκειμένου να καλυφθούν αποτελεσματικά οι ανάγκες της χώρας. Ωστόσο, τα αιτήματα αυτά αγνοήθηκαν και στο παρόν νομοσχέδιο.

Και αν και τώρα που βρισκόμαστε ήδη στον Μάρτιο, παραμένει ασαφές το πότε θα γίνουν οι απαραίτητες προσλήψεις εποχικών πυροσβεστών, αυτή η αργοπορία καθίσταται εγκληματική και θέτει σε άμεσο κίνδυνο τη δημόσια ασφάλεια. Είναι απαράδεκτο, ξέρετε, κάθε χρόνο να συζητάμε τα ίδια και τα ίδια, να αντιμετωπίζουμε τις ίδιες προκλήσεις και να κάνουμε συνέχεια τα ίδια λάθη.

Κλείνω, κύριε Πρόεδρε, και ευχαριστώ για την ανοχή.

Η ασφάλεια των πολιτών δεν μπορεί να στηρίζεται σε πρόχειρες νομοθετικές παρεμβάσεις, συγκεντρωτισμό και επικοινωνιακά τεχνάσματα. Απαιτείται διαφάνεια, δημοκρατικός έλεγχος, ουσιαστική λογοδοσία, ώστε η αστυνομία να εμπνέει εμπιστοσύνη και να λειτουργεί πραγματικά στην υπηρεσία του πολίτη και όχι ως μηχανισμός αυθαιρεσίας, καταστολής και εξυπηρέτησης κομματικών συμφερόντων. Οι υπηρετούντες στην Ελληνική Αστυνομία είναι επιφορτισμένοι με το ύψιστο καθήκον της προστασίας του πολιτεύματος και όχι της προστασίας της εκάστοτε συγκυριακής κυβερνητικής πλειοψηφίας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Αθανάσιος Ζεμπίλης από τη Νέα Δημοκρατία.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κύριε Υπουργέ, να σας ευχηθώ καλή επιτυχία. Έχετε ήθος και ευπρέπεια και αυτά είναι πολύτιμα εφόδια για την επιτυχία του έργου σας.

Δεν υπάρχει αμφιβολία ότι το έγκλημα στις μέρες μας έχει μεταλλαχθεί, καθώς έχει δεχθεί επιδράσεις από το διαδίκτυο και την παγκοσμιοποίηση και αυτό συνεπάγεται την ανάγκη προώθησης διαρκώς νέων πολιτικών σε πόλεμο κατά της εγκληματικότητας που διαρκώς εξελίσσεται. Συνεπάγεται, επίσης, τον μετασχηματισμό της ΕΛ.ΑΣ. σε μια σύγχρονη, αποτελεσματική και ευρωπαϊκή αστυνομία.

Αυτό προϋποθέτει την εφαρμογή των βέλτιστων πρακτικών για τον εκσυγχρονισμό και την ποιοτική αναβάθμιση των υπηρεσιών της. Προϋποθέτει ακόμα την κατάλληλη εκπαίδευση με την αξιοποίηση νέων τεχνολογιών, ώστε να προσαρμοστεί το σώμα στις ανάγκες μιας νέας εποχής. Προϋποθέτει, τέλος, την ενίσχυση του ρόλου και τη θωράκιση του έργου του αστυνομικού.

Προς την κατεύθυνση αυτή κινείται το παρόν σχέδιο νόμου του Υπουργείου Πολιτικής Προστασίας που κάνει και κάτι ακόμα. Αναγνωρίζει εμπράκτως τη θυσία όλων εκείνων που έπεσαν στο καθήκον, στην πρώτη γραμμή, υπηρετώντας με αυταπάρνηση την ασφάλεια των πολιτών, τη δημοκρατία και την πατρίδα. Αυτή η θυσία δημιουργεί σε εμάς το ιερό καθήκον να στηρίζουμε κάθε αστυνομικό που κάνει ευσυνείδητα το καθήκον του, να εξασφαλίσουμε τον απαραίτητο εξοπλισμό και την κατάλληλη υλικοτεχνική υποδομή. Δυστυχώς, πολλά κτίρια, όπως αυτά που στεγάζουν περιφερειακά αστυνομικά τμήματα, αλλά και την Αστυνομική Διεύθυνση Εύβοιας είναι παντελώς ακατάλληλα για τον σκοπό αυτό.

Περαιτέρω, στο Τέταρτο Μέρος του παρόντος διαλαμβάνονται σημαντικές διατάξεις για τη σωφρονιστική πολιτική. Είναι γεγονός ότι η σωφρονιστική πολιτική στη χώρα μας θεωρούνταν πολυτέλεια, κάτι ξένο και απόμακρο προς την κοινωνία. Η κατάσταση αυτή επιδεινώθηκε τα χρόνια των μνημονίων με την υποστελέχωση των υπηρεσιών και την απαξίωση των υποδομών.

Κορυφαίο ζήτημα αποτελεί ο σωφρονιστικός υπερπληθυσμός, ο οποίος προέρχεται κυρίως από την άνιση κατανομή των κρατουμένων μεταξύ των καταστημάτων. Είναι γνωστές, άλλωστε, οι καταδίκες της χώρας μας από το Ευρωπαϊκό Συμβούλιο για απάνθρωπη και εξευτελιστική μεταχείριση στις φυλακές. Ωστόσο, για το σύστημα αξιών του δυτικού κόσμου, οι συνθήκες κράτησης μιας χώρας αποτελούν τον καθρέφτη της ποιότητας του πολιτισμού της.

Έτσι, θα πρέπει να επενδύσουμε στον σωφρονισμό των κρατουμένων, στις συνθήκες κράτησης, στην υγειονομική περίθαλψη, στην εκπαίδευση, στην κατάρτιση, στην ψυχαγωγία, στη δημιουργική απασχόληση, στην περιοδική τους επικοινωνία με την κοινωνία μέσω του επιτυχημένου θεσμού των αδειών και, εν τέλει, στην ομαλή επανένταξή τους σε αυτήν.

Και στο σημείο αυτό θέλω να επισημάνω ότι η ίδια η ζωή έχει δείξει ότι η αυστηροποίηση του νομικού πλαισίου δεν είναι πάντα πανάκεια. Αντίθετα, η παραμονή των κρατουμένων για μεγαλύτερο διάστημα στις φυλακές αυξάνει τον κίνδυνο ιδρυματισμού τους, τον κίνδυνο, δηλαδή, να μυηθούν σε αναβαθμισμένη εγκληματική δράση. Σε μια τέτοια περίπτωση θα έχουμε υποτροπιασμό στην εγκληματικότητα και ο υποτροπιασμός αποτελεί δείκτη αποτυχίας της κοινωνίας. Αποτελεί δείκτη αποτυχίας ενός ολόκληρου πολιτισμού.

Έτσι, λοιπόν, ένα μέτρο ήταν ο διαχωρισμός των καταστημάτων ανάλογα με το είδος και τη βαρύτητα των αδικημάτων. Ένα μέτρο ακόμα είναι η υιοθέτηση εναλλακτικών μορφών έκτισης των ποινών για αδικήματα μικρής ή μεσαίας απαξίας. Προς την κατεύθυνση αυτή κατατείνει και το παρόν σχέδιο νόμου που επεκτείνει τον θεσμό της ηλεκτρονικής επιτήρησης. Στο πλαίσιο αυτό θα μπορούσαμε να δούμε και το μοντέλο της ημιελεύθερης διαβίωσης, ώστε ο κρατούμενος να πηγαίνει με βραχιολάκι στην εργασία του και να μην αποκόπτεται από αυτήν.

Επίσης, ένας πρωτοποριακός θεσμός που λειτουργεί στη χώρα μας από το 1925 είναι ο θεσμός των αγροτικών σωφρονιστικών καταστημάτων. Αποτελεί ένα καινοτόμο μοντέλο ανοιχτής διαβίωσης και έκτισης ποινών, ένα μοντέλο που θα πρέπει να στηρίξουμε ακόμα περισσότερο, καθώς συμβάλλει στην ομαλή κοινωνική ένταξη των κρατουμένων.

Επίσης, επιτυχημένος και δοκιμασμένος στη χώρα μας είναι και αυτός ο θεσμός της κοινωφελούς εργασίας των κρατουμένων σε δήμους, νοσοκομεία και σε άλλους φορείς. Είναι ένας θεσμός για τον οποίον έχω και εμπειρία ως δήμαρχος Χαλκιδαίων, καθώς είχαμε κρατουμένους οι οποίοι έδωσαν τον καλύτερο εαυτό τους, κυρίως στις υπηρεσίες του πρασίνου, υπηρετώντας τους συνδημότες τους.

Περαιτέρω, για τη βελτίωση των συνθηκών απαιτείται και o εκσυγχρονισμός των σωφρονιστικών καταστημάτων. Πολλά από τα καταστήματα αυτά βρίσκονται σε άθλια κατάσταση, με χαρακτηριστικότερη περίπτωση τις φυλακές Χαλκίδας. Παρά το γεγονός αυτό, πετύχαμε δύο πράγματα, κατ’ αρχάς, τον χαρακτηρισμό των φυλακών Χαλκίδας ως κατάστημα για οικονομικά αδικήματα, έτσι ώστε να μην έχουμε συγχρωτισμό αυτών των κρατουμένων με τους βαρυποινίτες και βέβαια, ένα δεύτερο -το οποίο είναι σημαντικότερο και αποτέλεσε προσωπικό μου στόχο- τη λειτουργία Σχολείου Δεύτερης Ευκαιρίας. Και αυτό γιατί η μόρφωση αποτελεί όχι μόνο δικαίωμα, αλλά και έναν επιπλέον λόγο να γκρεμιστούν οι τοίχοι που χωρίζουν τις φυλακές από την κοινωνία. Έτσι, λοιπόν, φέτος ξεκίνησε η λειτουργία του διθέσιου δημοτικού σχολείου στις φυλακές με τριάντα τέσσερις μαθητές και ευελπιστούμε να συμβεί αυτό που λέει ο Βίκτωρ Ουγκώ, εκεί που ανοίγει ένα σχολείο κλείνει μία φυλακή.

Ως προς το μέλλον τώρα, είναι γνωστό ότι έχει παραχωρηθεί από το Υπουργείο Εθνικής Άμυνας οικόπεδο, προκειμένου να ανεγερθούν εκεί οι νέες φυλακές και τα σύγχρονα κτίρια της Αστυνομικής Διεύθυνσης και της Πυροσβεστικής Υπηρεσίας Εύβοιας. Ωστόσο, επειδή το οικόπεδο αυτό είναι εκτός σχεδίου πόλης, θα πρέπει να περιμένουμε την ολοκλήρωση του τοπικού πολεοδομικού σχεδίου του Δήμου Χαλκιδέων, προκειμένου να τρέξει αυτό το μεγάλο project.

Τέλος, θα ήθελα να εκφράσω την ευαρέσκειά μου για την ίδρυση ΕΜΟΔΕ στην Εύβοια. Η Εύβοια, όπως γνωρίζετε, είναι ένας τόπος που δοκιμάζεται από φωτιές και ακραία καιρικά φαινόμενα. Η αρχική απόφαση για την ίδρυση των ΕΜΟΔΕ που εξαιρούσε την Εύβοια ήταν μια άδικη απόφαση, μια κατάφωρα άδικη απόφαση. Σήμερα είμαι ικανοποιημένος που στις διατάξεις του παρόντος ιδρύεται ΕΜΟΔΕ στην Εύβοια με έδρα τα Ψαχνά και με μονάδες σε Ιστιαία και Κάρυστο. Εξήντα δασοκομάντος από φέτος το καλοκαίρι θα επιχειρούν στην Εύβοια μαζί με τους άξιους πυροσβέστες μας, τους εθελοντές και τους εποχικούς δασοπυροσβέστες, ιδιαίτερα μάλιστα που ικανοποιείται ένα δίκαιο και εύλογο αίτημα των εποχικών για οκτάμηνη απασχόληση, κάτι που αποτελεί αναγνώριση και της προσφοράς τους.

Με τις σκέψεις αυτές ολοκληρώνω την τοποθέτησή μου σε αυτό το σημαντικό νομοσχέδιο το οποίο υπερψηφίζω.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Θεοφάνη Παπά από τη Νέα Δημοκρατία.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Ευχαριστώ, κύριε Πρόεδρε.

Κύριε Υφυπουργέ, κατ’ αρχάς, συγχαρητήρια για τα νέα σας καθήκοντα!

Αγαπητές και αγαπητοί συνάδελφοι Βουλευτές, σήμερα συζητάμε μία νομοθετική πρωτοβουλία η οποία βάζει τα θεμέλια για μια νέα εποχή στον τομέα της δημόσιας ασφάλειας, της αστυνομικής εκπαίδευσης, της σωφρονιστικής πολιτικής στη χώρα μας.

Για πρώτη φορά μετά από είκοσι πέντε χρόνια με το παρόν νομοσχέδιο επιχειρείται ουσιαστικά η αναδιοργάνωση της δομής της Ελληνικής Αστυνομίας. Από τότε, όλο αυτό το διάστημα, οι συνθήκες και οι προκλήσεις έχουν αλλάξει δραματικά. Η εγκληματικότητα μεταβάλλεται, οι απειλές πολλαπλασιάζονται, το οργανωμένο έγκλημα, το κυβερνοέγκλημα, οι νέες μορφές παραβατικότητας απαιτούν ευελιξία, τεχνογνωσία και ταχύτητα. Δεν μπορούμε να περιμένουμε από την Ελληνική Αστυνομία το 2025 να λειτουργεί με δομές και λογικές του 1995. Αυτό ακριβώς διορθώνει το νομοσχέδιο.

Η νέα δομή της Ελληνικής Αστυνομίας δημιουργεί πλέον ευέλικτες και αποτελεσματικές υπηρεσίες με ξεκάθαρες αρμοδιότητες. Το Αρχηγείο αναδιοργανώνεται. Οι κλάδοι αντικαθίστανται από γενικές διευθύνσεις, ενώ επιχειρησιακές και επιτελικές υπηρεσίες αποκτούν διακριτούς, σαφώς καθορισμένους ρόλους. Καταργούνται οι επικαλύψεις και η γραφειοκρατία, δημιουργούνται νέες υπηρεσίες, όπως η Διεύθυνση Κοινωνικής Αστυνόμευσης που δίνει έμφαση στην πρόληψη και την προστασία των ευάλωτων κοινωνικών ομάδων, γιατί αστυνόμευση δεν σημαίνει μόνο καταστολή, σημαίνει μέριμνα, στήριξη, πρόληψη.

Ταυτόχρονα, ιδρύεται Κέντρο Εκπαίδευσης Πρώτων Βοηθειών και Τραύματος. Οι αστυνομικοί μας βρίσκονται πάντα πρώτοι, πρώτοι σε κάθε κρίσιμο περιστατικό, από ένα τροχαίο μέχρι ένα φυσικό φαινόμενο. Τώρα θα έχουν την εκπαίδευση να παρέχουν και ουσιαστική βοήθεια, πιθανόν να σώσουν και ζωές. Ενισχύονται οι περιφερειακές υπηρεσίες, εξορθολογίζεται η διοικητική πυραμίδα, απελευθερώνεται προσωπικό από τα γραφεία και έρχεται στο πεδίο, δίπλα στον πολίτη.

Όμως, κυρίες και κύριοι συνάδελφοι, όσο ορθολογικά στημένη και αν είναι η νέα δομή της Ελληνικής Αστυνομίας είναι αυτονόητο ότι δεν μπορεί να λειτουργεί σωστά χωρίς επένδυση στον ανθρώπινο παράγοντα, χωρίς επένδυση στην εκπαίδευση του προσωπικού.

Και εδώ το νομοσχέδιο φέρνει μία μεγάλη τομή, την ουσιαστική αναβάθμιση της Αστυνομικής Ακαδημίας. Η Ακαδημία αποκτά πλέον διοικητική και οικονομική αυτοτέλεια. Μπορεί να προσαρμόζεται στις νέες συνθήκες, να συμμετέχει σε ερευνητικά προγράμματα, να συνεργάζεται με ανώτατα εκπαιδευτικά ιδρύματα και οργανισμούς εντός και εκτός Ελλάδος. Εκσυγχρονίζονται τα προγράμματα σπουδών, προωθούνται εξειδικευμένα μεταπτυχιακά προγράμματα. Δίνεται έμφαση στην ποιότητα του διδακτικού προσωπικού, διότι δεν μπορούμε να ζητάμε από τον αστυνομικό του 2025 να αντιμετωπίσει κυβερνοεγκληματίες, να διασφαλίσει τα ανθρώπινα δικαιώματα και να επιχειρεί με ψυχραιμία και αποτελεσματικότητα στο πεδίο, εάν δεν του παρέχουμε τα κατάλληλα εφόδια. Η αστυνομική εκπαίδευση αποτελεί το θεμέλιο αυτής της κατεύθυνσης και η Κυβέρνησή μας με το παρόν σχέδιο νόμου διαμορφώνει ένα σύγχρονο, ευέλικτο, ανταγωνιστικό εκπαιδευτικό ίδρυμα για τον Έλληνα αστυνόμο.

Στο ίδιο πνεύμα κινούνται και οι υπόλοιπες διατάξεις που αφορούν το προσωπικό της Ελληνικής Αστυνομίας. Εξορθολογίζονται εργασιακά, βαθμολογικά και οικονομικά ζητήματα. Δίνεται έμφαση στην επιβράβευση της προσφοράς, ενώ ρυθμίζεται με τρόπο δίκαιο και η βαθμολογική προαγωγή αστυνομικών που χάνουν τη ζωή τους εν ώρα καθήκοντος.

Κυρίες και κύριοι συνάδελφοι, ξεχωριστή σημασία στο παρόν σχέδιο νόμου έχει επίσης το κεφάλαιο που αφορά στη σωφρονιστική πολιτική. Με την καθολική εφαρμογή του θεσμού της ηλεκτρονικής επιτήρησης προχωρούμε επιτέλους ως χώρα από τη θεωρία στην πράξη. Επεκτείνεται η χρήση του ηλεκτρονικού βραχιολιού σε όλη την επικράτεια. Καταργείται η οικονομική επιβάρυνση του επιτηρούμενου και διευκολύνεται η κοινωνική επανένταξη όσων πληρούν τις προϋποθέσεις.

Ταυτόχρονα, αναβαθμίζονται τα αγροτικά σωφρονιστικά καταστήματα, εκσυγχρονίζεται η διαδικασία ευεργετικού υπολογισμού ποινών και δίνονται κίνητρα συμμετοχής σε εκπαιδευτικά και επαγγελματικά προγράμματα, διότι δεν θέλουμε οι φυλακές να είναι μόνο τιμωρία. Θέλουμε δομές ουσιαστικού σωφρονισμού και επανένταξης στην κοινωνία.

Επιπλέον ενισχύονται οι υπηρεσίες εξωτερικής φρούρησης, αναβαθμίζεται η λειτουργία των καταστημάτων κράτησης, δίνονται ρεαλιστικές λύσεις σε χρονίζοντα προβλήματα που απασχολούν το προσωπικό και τους κρατούμενους.

Ξεχωρίζω, επίσης, τις διατάξεις που αφορούν στη σύσταση της Γενικής Γραμματείας Προστασίας Κρίσιμων Οντοτήτων. Στην εποχή των υβριδικών απειλών αποτελεί ζήτημα εθνικής ασφάλειας η προστασία κρίσιμων υποδομών, όπως της ενέργειας, των μεταφορών, των τηλεπικοινωνιών, ή της υγείας των πολιτών. Για πρώτη φορά -ναι, πραγματικά για πρώτη φορά!- αποκτούμε εθνική αρχή με αρμοδιότητα την ανθεκτικότητα απέναντι σε υβριδικές απειλές.

Παράλληλα, το νομοσχέδιο ρυθμίζει και μια σειρά άλλων ζητημάτων, από τον εξορθολογισμό της οπλοκατοχής και την αυστηροποίηση ποινών μέχρι τη λειτουργία των ιδιωτικών υπηρεσιών ασφαλείας.

Ειδική μέριμνα λαμβάνει, τέλος, για το Πυροσβεστικό Σώμα και το Λιμενικό με διατάξεις που καλύπτουν εργασιακά και οργανωτικά ζητήματα. Ειδικότερα, λαμβάνοντας υπ’ όψιν χρόνια αιτήματα επεκτείνεται κατά δύο μήνες και ορίζεται συνολικά σε οκτώ η δυνατότητα πρόσληψης πυροσβεστών εποχικής απασχόλησης με δυνατότητα επαναπρόσληψης έως πέντε συνεχείς αντιπυρικές περιόδους και αυξάνεται το όριο ηλικίας στις προσλήψεις των εποχικών πυροσβεστών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό ακόμα, κύριε Πρόεδρε.

Συστήνονται τέσσερις νέες Ειδικές Μονάδες Δασικών Επιχειρήσεων, οι οποίες αποτελούν Ειδικές Περιφερειακές Υπηρεσίες του Πυροσβεστικού Σώματος με παράλληλη αύξηση επιπλέον τριακοσίων οργανικών θέσεων.

Κυρίες και κύριοι συνάδελφοι, η ασφάλεια των πολιτών είναι θεμελιώδης υποχρέωση του κράτους. Δεν είναι ούτε ιδεοληψία ούτε εργαλείο μικροπολιτικής αντιπαράθεσης. Όταν ο πολίτης αισθάνεται ασφαλής, τότε εμπιστεύεται τους θεσμούς. Όταν οι ένστολοι έχουν κανόνες, εκπαίδευση και στήριξη, τότε εμπνέονται και αποδίδουν το μέγιστο των δυνατοτήτων τους.

Με το παρόν σχέδιο νόμου δημιουργούμε ένα πλαίσιο που συνδυάζει την αποτελεσματικότητα με το κράτος δικαίου, που θωρακίζει την κοινωνία, σέβεται τα δικαιώματα, ενισχύει το προσωπικό. Σας καλώ, λοιπόν, να δώσουμε τη θετική μας ψήφο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα η κ. Γεωργία Κεφαλά από την Πλεύση Ελευθερίας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Οι περιπτώσεις της αστυνομικής βίας και κατάχρησης εξουσίας που όλοι έχουμε να διηγηθούμε από το πρόσφατο συλλαλητήριο που ζήσαμε, όσοι το ζήσαμε, ήταν φαινόμενα προς διερεύνηση και αμφισβήτηση για την Κυβέρνηση και τον κ. Χρυσοχοΐδη, σύμφωνα με αυτά που μας έχει πει. Δήλωσε, δηλαδή, παντελή άγνοια για τον κίνδυνο που διέτρεξαν πολίτες, διαδηλωτές από τη συμπεριφορά ορισμένων αστυνομικών.

Όλες αυτές οι περιπτώσεις γνωστές στο πανελλήνιο, για ξυλοδαρμούς σε αστυνομικά τμήματα, για απαγωγές ουσιαστικά πολιτών, γυναικών και εφήβων, οι οποίες πάλι είναι γνωστές σε όλους μας, αλλά όχι στον κ. Χρυσοχοΐδη. Εγώ πιστεύω πως στην πραγματικότητα το πρόβλημα δεν είναι πως δεν έχει τρόπο να επέμβει το σύστημα σε όλη αυτή την κατάσταση, αλλά ότι το πολιτικό πρόσωπο και δυστυχώς τα περισσότερα πολιτικά πρόσωπα που έχουν περάσει μέχρι στιγμής, δεν έχουν καμία δύναμη πάνω στην Αστυνομία.

Σε αυτά τα σημεία αυθαιρεσίας, δυστυχώς, έχουμε φτάσει και έτσι προκειμένου να αλλάξουμε, να αντιπαρατεθούμε, να επέμβουμε, απλά σκύβουμε το κεφάλι σε κάθε καθιερωμένη κατάσταση που συναντάμε. Νομίζω ότι η αίσθηση είναι αυτή της ανημποριάς και αυτό που μας τρομάζει είναι αυτό περισσότερο από όλα.

Τη Δευτέρα σε μια επίκαιρη ερώτησή μου θα φέρω ένα παράδειγμα ανάλογο του πώς λειτουργεί ακριβώς το κράτος σε διάφορες περιστάσεις. Έκανα μια επίκαιρη ερώτηση, λοιπόν, στον Υφυπουργό Προστασίας του Πολίτη κ. Τουρνά, έναν άνθρωπο -και το τονίζω αυτό- πρώην ιπτάμενο. Και το θέμα ήταν η βλάβη ενός ελικοπτέρου Super Puma, βλάβη που προήλθε από αστοχία του πληρώματος και βέβαια θα στοιχίσει χιλιάδες ευρώ στον φορολογούμενο.

Παρόλα αυτά, λοιπόν, από αυτή τη βλάβη προέκυψαν διάφορες παραλείψεις όπως είναι η έλλειψη εκτίμησης κινδύνου, κάτι το οποίο φάνηκε να είναι πολύ μικρής σημασίας για τους ανθρώπους που είναι υπεύθυνοι γι’ αυτά.

Στην άσκηση, λοιπόν, της Πυροσβεστικής Υπηρεσίας δεν υπήρχε εκτίμηση κινδύνου, δηλαδή τι σημαίνει αυτό; Ότι αν συμβεί κάτι απρόβλεπτο, θα έπρεπε να υπάρχει τρόπος να προσεγγίσει το ελικόπτερο, να μην υπάρχουν φυσικά κατοικίες, πολίτες από κάτω. Κάτι τέτοιο, λοιπόν, δεν προβλέφθηκε και όταν έπαθε τη βλάβη, ανακαλύψατε ξαφνικά ότι δεν μπορούν να έχουν πρόσβαση στο ελικόπτερο. Δηλαδή, αν είχε πάρει μια φωτιά, οι άνθρωποι πολύ πιθανόν να κινδύνευαν, να καιγόντουσαν κι ό,τι άλλο εξυπακούεται από αυτή την υπόθεση.

Ο κύριος, λοιπόν, Υφυπουργός, χαρακτήρισε αυτό το συμβάν μικρής σημασίας, τόσο μικρής που δε χρειάστηκε να κάνουν καμία αναφορά ενημέρωσης, αποτίμησης, εκτίμησης του γεγονότος, ώστε να μην ξανασυμβεί. Σε όλο τον κόσμο αυτό συμβαίνει αδιαλείπτως, δηλαδή είναι μια διαδικασία που πρέπει να γίνει για να μη συμβεί ένα σοβαρό ατύχημα. Δυστυχώς, όμως, όπως όλα λειτουργούν στη χώρα, οι υπηρεσίες βασίζονται στην τύχη.

Το ελικόπτερο ήταν σε μέρος, λοιπόν, που αν συνέβαινε κάτι σοβαρότερο δεν θα μπορούσαν καν να επέμβουν. Ένα σοβαρό κράτος, αναρωτιόμαστε, δεν θα έπρεπε να παρέμβει σε μια τέτοια συνθήκη και να μάθει τι δεν πήγε καλά; Να πάει η ΑΠΑ ή ο ΕΟΔΑΣΑΑΜ -γιατί όχι;- όταν ξέρουμε ότι στις αρμοδιότητές του είναι βέβαια η εξερεύνηση των ατυχημάτων, αλλά και των συμβάντων. Βέβαια υπάρχει ένα επίθετο πριν από το συμβάν, που λέει σοβαρό συμβάν. Άραγε ποιο είναι το σοβαρό συμβάν που πρέπει να πάει ο ΕΟΔΑΣΑΑΜ; Μόνο αν υπάρχει θάνατος, δηλαδή; Πρέπει να υπάρχει θάνατος, για να μπορέσουμε να βγάλουμε ένα πόρισμα;

Εμείς λέμε, λοιπόν, πως κάποια στιγμή θα πρέπει να αντιμετωπίσουμε σοβαρότερα αυτά τα θέματα και αν θέλετε να βρείτε τελικά την αλήθεια, κύριε Χρυσοχοΐδη, και δεν εμπιστεύεστε τα βίντεο που βγάζουν οι πολίτες, εγώ θα σας πω την ιδέα ενός αστυνομικού, μιας και έχετε γεμίσει τον τόπο κάμερες που υποτίθεται ότι μας δίνουν τα αληθή γεγονότα. Θα πω την ιδέα ενός αστυνομικού που είπε «στην τελική βάλτε κάμερες στις στολές των αστυνομικών, να μαθαίνουμε ποιος φταίει, ποιος επιτίθεται σε ποιον και τελικά να μάθουμε κιόλας ποιοι είναι οι κουκουλοφόροι, γιατί κινδυνεύουν και οι ζωές των αστυνομικών σε κάποιες περιπτώσεις, αλλά και οι ζωές των διαδηλωτών, να μάθουμε την αλήθεια». Θα τολμούσατε να το κάνετε αυτό για την ασφάλεια των αστυνομικών πάνω από όλα, αλλά και για να μάθουμε τελικά τι γίνεται; Ή θα εξαφανιζόντουσαν και αυτά τα βίντεο και θα εμφανιζόντουσαν άλλα;

Αντί αυτού, λοιπόν, έχουμε το πρωτοφανές να διορίζεται ο Υπεύθυνος Προστασίας Δεδομένων από τον Αρχηγό της Ελληνικής Αστυνομίας, ο οποίος θα αναφέρεται απευθείας σε αυτόν. Τόσο παράδοξο και αυτό, βάλατε τον ελεγχόμενο, την Ελληνική Αστυνομία δηλαδή, να είναι και ο εποπτεύων του ελεγκτή. Μπερδέματα και εδώ.

Βάλατε την Αστυνομία Υπεύθυνη Επεξεργασίας Δεδομένων από Συστήματα Επιτήρησης σε Δημόσιους Χώρους, επέκτασης επιτήρησης, αυθαίρετη χρήση, μεγαλύτερη δύναμη, λοιπόν, στα χέρια της Αστυνομίας και ηλεκτρονική βάση άρσης απορρήτου χωρίς δικαστική ανεξάρτητη εποπτεία. Και εδώ είναι και το πρόβλημα, λοιπόν, γιατί δίνουμε έδαφος για αυθαίρετες αποφάσεις και καταχρήσεις.

Βέβαια, στο ταλαίπωρο Σωφρονιστικό Σύστημα έχουμε τα γνωστά προβλήματα που δεν αλλάζουν. Είχαμε μια επίσκεψη με τη Βουλή στις φυλακές Κασσαβέτειας όπου είδαμε τις απαράδεκτες συνθήκες, είδαμε τους εφήβους στις αγροτικές φυλακές, δηλαδή παιδιά δεκαπέντε με δεκαοκτώ ετών χωρίς ψυχολόγο, χωρίς κατάλληλες υποδομές, χωρίς γιατρό και φυσικά συζητάμε ξανά και ξανά στις επιτροπές τα θέματα της εκπαίδευσης, του υπερπληθυσμού, τα οποία φέρεται να μη λύνονται.

Υπάρχει μια προσπάθεια επαναπροσδιορισμού του τρόπου υπολογισμού της ποινής μέσω εργασίας ή εκπαίδευσης, αλλά ακόμα οι δυνατότητες να επεκταθεί και να έχει οφέλη αυτό το σύστημα ακυρώνει τον ίδιο του τον εαυτό, όταν δεν μπορεί να απορροφήσει όλους όσους εκδηλώνουν ενδιαφέρον.

Η Ευρωπαϊκή Σύμβαση για την πρόληψη των βασανιστηρίων απαιτεί ανεξάρτητη εποπτεία των φυλακών από φορείς που δεν υπάγονται στο Υπουργείο Προστασίας του Πολίτη. Εσείς αντιθέτως επιμένετε να συγκεντρώνετε τον έλεγχο σε εσωτερικούς παράγοντες και δεν το λες και επιθυμία για διαφάνεια και αντικειμενικότητα αυτό. Ούτε οι μεταγωγές θα γίνουν λιγότερο αυθαίρετες, όταν δεν ρυθμίζονται οι ιατρικές γνωματεύσεις και τα ανθρωπιστικά κριτήρια.

Υπάρχουν διεθνείς πρακτικές και κίνδυνοι που έχουν διαπιστωθεί στην εφαρμογή τους και δεν λαμβάνονται υπ’ όψιν. Το ίδιο συμβαίνει και στο βραχιολάκι. Η ηλεκτρονική επιτήρηση κατ’ οίκον, η λύση που δίνει μια ανάσα στον υπερπληθυσμό των φυλακών, έχει παραδείγματα αυθαίρετου και δυσανάλογου περιορισμού της ελευθερίας των ατόμων.

Αυτά έχουν δοκιμαστεί πάρα πολλές φορές και σε άλλες χώρες και δεν έχουν αποτύχει ακριβώς, αλλά έχουν, ας το πούμε, κάποιες παρενέργειες που άλλες χώρες έχουν ξεκινήσει να αντιμετωπίζουν, ενώ εμείς δεν τις λαμβάνουμε καν υπ’ όψιν μας. Και τώρα θα ξεκινήσουμε, προφανώς, αυτοσχέδια πειράματα. Θα δούμε πού θα μας οδηγήσουν.

Ένας ανεξάρτητος μηχανισμός ελέγχου των φυλακών, σύμφωνα με τις οδηγίες των Ηνωμένων Εθνών, για τη μεταχείριση των κρατουμένων δεν σας ενδιαφέρει. Στη Νορβηγία ξέρουμε ότι υπάρχει ανεξάρτητη επιτροπή κρατουμένων και στη Γερμανία υπάρχει συνεχής εποπτεία από ανεξάρτητες επιτροπές και πανεπιστημιακούς. Ακόμα και οι μεταγωγές εγκρίνονται από ανεξάρτητες επιτροπές σε άλλες χώρες. Εδώ έχουμε μια αλλεργία στις ανεξάρτητες αρχές.

Υπάρχουν διατάξεις εν ολίγοις στο νομοσχέδιο που συγκρούονται άμεσα με τα ανθρώπινα δικαιώματα. Μία από αυτές είναι η αυστηροποίηση των πειθαρχικών ποινών που μπορεί εύκολα να οδηγήσει σε απάνθρωπες πρακτικές. Έτσι κι αλλιώς -και τελειώνω, κύριε Πρόεδρε- όποιον και να ρωτήσετε γνωρίζει πως οι ποινές αυτές περνούσαν σε αυστηρότητα τα όρια κατά βούληση, όπως η απομόνωση, η βία, η στέρηση ύπνου, η αγνόηση του σωματικού πόνου και της κατάστασης της υγείας, ο γενετήσιος εξευτελισμός και άλλες. Τώρα βάζετε και την επίσημη σφραγίδα, αντί να ελέγξετε και να βεβαιώσετε ότι το σύστημα δεν είναι εκδικητικό, αλλά σωφρονιστικό.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ξανθόπουλος Θεόφιλος από τον ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Κατ’ αρχάς, κύριε Υφυπουργέ, θερμά συγχαρητήρια, σιδεροκέφαλος και ελπίζω η παρουσία σας στο Υπουργείο Προστασίας του Πολίτη να σηματοδοτήσει μια καινούργια εποχή, γιατί είναι ένα εξαιρετικά κρίσιμο Υπουργείο. Το ήθος σας είναι μια θετική προϋπόθεση στην οποία προσβλέπουμε.

Ξεκινάω με την επίκληση της δικηγορικής σας ιδιότητας, κύριε Υπουργέ. Κατ’ αρχάς, γνωρίζετε ότι έχουμε μία αφετηριακή διαφωνία με την υπαγωγή του σωφρονιστικού συστήματος στο Υπουργείο Προστασίας του Πολίτη, αντί για τον φυσικό του χώρο που είναι το Υπουργείο της Δικαιοσύνης. Είμαστε και εδώ μια εξαιρετική εξαίρεση, τουλάχιστον σε ό,τι αφορά τις χώρες της Ευρωπαϊκής Ένωσης και γενικά τις χώρες με τις οποίες έχουμε μία δικαιική συνάφεια.

Εδώ, όμως, προχωράτε ακόμη περισσότερο, διότι εισπράττετε ως Υπουργείο Προστασίας του Πολίτη και υπεύθυνοι του σωφρονιστικού συστήματος τα επίχειρα της αλόγιστης αύξησης των ποινών, τα οποία εισηγείται ο κ. Φλωρίδης και ψηφίζει η κυβερνητική πλειοψηφία, με αποτέλεσμα, αφού παρατηρείται υπερπληθυσμός στο σωφρονιστικό σύστημα, ουσιαστικά μετάγετε πολίτες κρατούμενους στις αγροτικές φυλακές, οι οποίοι όμως ως «ένθετοι» στη λειτουργία των αγροτικών φυλακών θα λειτουργούν σε κλειστές φυλακές.

Αυτό αποτελεί ευθεία παραβίαση του ρόλου και του σκοπού ύπαρξης και λειτουργίας των αγροτικών φυλακών, βεβαίως και όταν νομοθετείτε αλόγιστα την αυστηροποίηση και ακόμη και για πλημμελήματα κρατούνται οι πολίτες, άλλωστε η ρήση του Υπουργού Δικαιοσύνης «Εμείς μέχρι τώρα ήμασταν με τους θύτες, ενώ εσείς πλέον λαμβάνετε υπ’ όψιν και τα θύματα» οδηγεί σε αυτά τα άτοπα αποτελέσματα.

Είναι προφανές ότι δεν μπορώ παρά να σχολιάσω στο πλαίσιο της ομιλίας μου για το νομοσχέδιο για την αναδιοργάνωση της δομής της Ελληνικής Αστυνομίας και το μείζον θέμα που προκύπτει στην πολιτική πραγματικότητα που είναι η λειτουργία της προκαταρκτικής επιτροπής για τη διερεύνηση τυχόν ποινικών ευθυνών, αυτό που επικράτησε να λέγεται «προανακριτική επιτροπή», διότι -άκουσον, άκουσον- συζητείται ότι η κυβερνητική πλειοψηφία δεχόμενη ένα έγγραφο, ένα αίτημα του κ. Τριαντόπουλου, θέλει να καταστήσει εαυτήν ως προανακριτική επιτροπή άκυρη και να οδηγήσει απευθείας τον κ. Τριαντόπουλο στο Πενταμελές Δικαστικό Συμβούλιο.

Εδώ, κυρίες και κύριοι συνάδελφοι της Πλειοψηφίας, υπάρχουν συνταγματικές διατάξεις. Εδώ δεν κάνει ο καθένας μας ό,τι θέλει και ό,τι τον βολεύει. Έχουμε πάρει μια απόφαση ως πλειοψηφία της Βουλής ώστε να πάμε στη σύσταση προανακριτικής επιτροπής, η οποία προανακριτική επιτροπή σύμφωνα με το Σύνταγμα οφείλει να εκδώσει πόρισμα. Οτιδήποτε άλλο επεξεργάζεστε, ό,τι άλλο απεργάζεστε, είναι ευθεία παραβίαση των διατάξεων του Συντάγματος.

Σας λέω και κάτι άλλο. Εάν δεν εμφανιστεί ο κ. Τριαντόπουλος στην προανακριτική επιτροπή, δημιουργείται και πολύ σοβαρό πρόβλημα ακυρότητας της διαδικασίας, διότι σε ένα κράτος δικαίου οποιαδήποτε δίωξη, είτε είναι απλή διοικητική πειθαρχική είτε είναι ποινική, έχει ως κορυφαία προϋπόθεση την παρουσία του παραπεμπόμενου, του ελεγχόμενου και την έκφραση των απόψεών του. Όλα αυτά τα πράγματα τα αγνοείτε, διότι φοβάστε τη λειτουργία της επιτροπής. Και είναι ψεύδος αυτό που αναφέρθηκε προηγουμένως στην Αίθουσα ότι θα κάνουμε εμείς σόου και θέατρο την προανακριτική επιτροπή, για να καρπωθούμε πολιτικά και κομματικά οφέλη, πρώτον, διότι οι συνεδριάσεις της επιτροπής είναι μυστικές και, δεύτερον, -και πολύ σημαντικό- οι όποιες αντιπαραθέσεις θα συμβούν στην επιτροπή έχουν σχέση με τη διαφώτιση της επιτροπής, τη συλλογή στοιχείων, την επεξεργασία στοιχείων, για να υπάρξει κάποιο πόρισμα.

Θέλετε να πούμε ότι δεν έχουν αποδώσει μέχρι τώρα διάφορες επιτροπές που έχουμε κάνει, είτε εξεταστικές, είτε προανακριτικές; Να το πούμε. Όμως, πρέπει να πάμε πλέον στην επόμενη συνταγματική Αναθεώρηση και να πούμε ότι εφόσον καταργείται η προνομιακή μεταχείριση των Υπουργών, παρέλκει η ύπαρξη προανακριτικών επιτροπών. Τώρα, όμως, δεν μπορείτε να κάνετε πίσω. Τώρα, όμως, δεν μπορείτε να παραβιάζετε και να έχετε το Σύνταγμα αλά καρτ. Και τώρα και ο κ. Τριαντόπουλος δεν μπορεί να επιλέγει τον νόμιμο δικαστή του. Ο κ. Τριαντόπουλος, όπως όλοι οι πολίτες, οφείλει να ακολουθήσει τη διαμορφωθείσα πραγματική νομική κατάσταση.

Τέλος, συναφές με αυτό το θέμα είναι η τροπολογία που έχουμε καταθέσει, κυρία και κύριοι της Πλειοψηφίας, όπου μιλάμε για την κατάργηση της ειδικής παραγραφής των υπουργικών αδικημάτων. Βεβαίως εδώ πρέπει να διαλύσω μια φήμη και μία πλάνη -για να μην πω κάτι χειρότερο- που υπάρχει στον δημόσιο διάλογο. Καταργήσαμε την πολύ σύντομη αποσβεστική προθεσμία του άρθρου 86 του Συντάγματος. Αυτό έγινε κατά την προηγούμενη Βουλή, την προ προηγούμενη ημερολογιακά, που ήταν πλειοψηφία ο ΣΥΡΙΖΑ και ήταν η προτείνουσα Βουλή. Αν ο ΣΥΡΙΖΑ δεν επέλεγε να υπερψηφίσει τη διάταξη αυτή, δεν θα ερχόταν ως αναθεωρητέα στην περασμένη Βουλή και την οποία ψηφίσαμε πολλά κόμματα. Νομίζω με διακόσιες εβδομήντα ψήφους υπερψηφίστηκε η διάταξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, είναι ψέμα αυτό που ακούγεται και από τα χείλη του Πρωθυπουργού και από διάφορους συναδέλφους της Πλειοψηφίας ότι η Νέα Δημοκρατία ψήφισε την κατάργηση της αποσβεστικής προθεσμίας. Η κατάργηση της αποσβεστικής προθεσμίας του άρθρου 86 υπερψηφίστηκε με πρόταση της πλειοψηφίας που ήταν τότε ο ΣΥΡΙΖΑ στη Βουλή το διάστημα 2015-2019. Αυτή ήταν η Αναθεωρητική Βουλή. Κατέστη αναθεωρητέα η διάταξη και αναθεωρήθηκε με ευρύτατη πλειοψηφία το 2019.

Όμως, οι πολιτικές σας ευθύνες έγκεινται στο γεγονός ότι δεν τροποποιήσατε τον ν.3126, τον νόμο περί ευθύνης Υπουργών. Ο νόμος εκεί μιλάει για τη διετή αποσβεστική προθεσμία και μιλάει για τη Σύνοδο της επόμενης Κοινοβουλευτικής Περιόδου. Δυστυχώς, το Σύνταγμα λέει «όπως νόμος ορίζει». Και ο νόμος σήμερα έχει αυτή τη διάταξη, ότι δηλαδή υπάρχει αυτή η πολύ στενή αποσβεστική προθεσμία.

Καταθέτουμε, λοιπόν, την πρόταση-τροπολογία, με την οποία λέμε ότι η κατάργηση του ειδικού λόγου εξάλειψης του αξιοποίνου των πράξεων των Υπουργών, η διάταξη του άρθρου 3 παράγραφος 2 του ν.3126/2003 θεωρείται καταργημένη από την 28η Νοεμβρίου του 2019, για να μην υπάρχει η συζήτηση περί ευμενέστερου νόμου και πότε άρχισε και αν είναι ο νόμος, ο οποίος λειτουργεί από εδώ και μετά -ex nunc, όπως λέμε στη νομική- και έτσι λύνουμε οριστικά το πρόβλημα.

Τυχόν απόρριψη αυτής της πρότασης σας καθιστά έκθετους στα μάτια του ελληνικού λαού και δείχνει ότι σκοπός σας είναι εκτός από την κάλυψη των ενόχων και η ευθεία παραβίαση της συνταγματικής τάξης.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Γεώργιος Παπαηλιού από τον ΣΥΡΙΖΑ.

Κάνω μια υπενθύμιση. Δεν εκφωνούνται Βουλευτές -το γνωρίζετε- οι οποίοι συμμετέχουν στην προανακριτική και απουσιάζουν αυτή τη στιγμή από την Αίθουσα. Κρατείται η σειρά τους για όταν επιστρέψουν.

Κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ.

Κύριε Πρόεδρε, κυρίες και κύριοι συνάδελφοι, θα αναφερθώ κατ’ αρχάς στο νομοσχέδιο και ειδικότερα στις διατάξεις που αφορούν θέματα του Υπουργείου Δικαιοσύνης, αν και αυτά θα έπρεπε να αποτελέσουν αντικείμενο νομοσχεδίου του Υπουργείου Δικαιοσύνης. Πρόκειται για αλλαγές, η ενσωμάτωση των οποίων σε νομοσχέδιο του Υπουργείου Προστασίας του Πολίτη, αναδεικνύει την πολιτική της Κυβέρνησής σας, κύριε Υφυπουργέ -ο κύριος Υπουργός δεν είναι εδώ-, σε θέματα δικαιοσύνης και σωφρονισμού. Τιμωρητική πολιτική, πολιτική καταστολής, σωφρονισμού και όχι επανένταξης των κρατουμένων, των φυλακισμένων, των καταδικασμένων, στην κοινωνία.

Με το νομοσχέδιο επέρχονται εκ νέου αλλαγές, μετά τις είκοσι μέχρι σήμερα, στον Ποινικό Κώδικα. Ο Ποινικός Κώδικας έχει γίνει πραγματικά «κουρελού», διότι με αυτές τις αλλαγές "πάει περίπατο" και η συνοχή του Κώδικα, αλλά επέρχεται και σύγχυση για το τι ισχύει και τι όχι -και αυτό το λένε και οι δικηγόροι της πράξης.

Αυτή η λογική, αυτή η πολιτική αποτυπώθηκε εξαρχής, δηλαδή από την αρχή της διακυβέρνησης της χώρας από τη Νέα Δημοκρατία στις κυβερνητικές αποφάσεις με την υπαγωγή του τομέα της αντιεγκληματικής πολιτικής στο Υπουργείο Προστασίας του Πολίτη και όχι στο Υπουργείο Δικαιοσύνης, όπου θεσμικά ανήκει.

Δεδομένης της τιμωρητικής λογικής με φυλακίσεις για όλα και για όλους, η ηλεκτρονική επιτήρηση με το «βραχιολάκι» δεν ευδοκίμησε και δεν πρόκειται να ευδοκιμήσει. Η Κυβέρνηση, προσπαθώντας να αποσυμφορήσει τα καταστήματα κράτησης -υπερπληθυσμός και άθλιες συνθήκες κράτησης-, αλλοιώνει τον χαρακτήρα των αγροτικών φυλακών, οι οποίες με την κυβερνητική πολιτική και σήμερα υπολειτουργούν. Διότι, βάσει της πρόβλεψης του νομοσχεδίου να φιλοξενούνται κρατούμενοι στις αγροτικές φυλακές χωρίς την υποχρέωση εργασίας και συνακόλουθα με τη μη εφαρμογή του ευεργετικού μέτρου υπολογισμού των ημερών ποινής λόγω εργασίας, οι αγροτικές φυλακές μετατρέπονται σε απλά παραρτήματα των κλειστών σωφρονιστικών καταστημάτων. Έτσι, αλλοιώνεται ο χαρακτήρας τους, ο οποίος συνδέεται με τη σταδιακή κοινωνική επανένταξη των κρατουμένων, μέσω της εργασίας και της εκπαίδευσης.

Τώρα, όσον αφορά τη Γενική Γραμματεία Αντιεγκληματικής Πολιτικής, είναι γνωστό ότι λειτουργεί εδώ και πέντε χρόνια χωρίς οργανισμό. Η μεταφορά της στο Υπουργείο Προστασίας του Πολίτη, σε συνδυασμό με τα έργα και τις ημέρες της προηγούμενης ηγεσίας της Γενικής Γραμματείας Αντιεγκληματικής Πολιτικής, έχει δημιουργήσει μια χαώδη κατάσταση, η οποία συνεχίζεται και σήμερα.

Κυρίες και κύριοι συνάδελφοι, ζούμε στον αστερισμό του εγκλήματος των Τεμπών. Η επιχείρηση συγκάλυψης του εγκλήματος των Τεμπών βρίσκεται σε πλήρη εξέλιξη. Η συγκάλυψη περιλαμβάνει τόσο την προκαταρκτική φάση, την προδικασία, τη συλλογή στοιχείων, την εξέταση μαρτύρων, την ποανάκριση, όσο και την περίοδο μετά την ενδεχόμενη παραπομπή.

Θα εστιάσω σε δύο σημεία που αναδεικνύουν αυτήν την επιχείρηση συγκάλυψης. Το πρώτο αφορά την άρνηση της Νέας Δημοκρατίας να προωθήσει και να ψηφιστεί εκτελεστικός νόμος μετά την αναθεώρηση του άρθρου 86 του Συντάγματος.

Το 2019, η συνταγματική Αναθεώρηση, που ξεκίνησε -το είπε και ο συνάδελφος προηγουμένως- με πρωτοβουλία του ΣΥΡΙΖΑ, κατάργησε τη διάταξη του άρθρου 86 παράγραφος 3 του Συντάγματος, που προέβλεπε ότι η Βουλή μπορεί να ασκήσει ποινική δίωξη κατά Υπουργών και Υφυπουργών μόνο μέχρι το πέρας της δεύτερης τακτικής Συνόδου της επόμενης Βουλευτικής Περιόδου από την τέλεση του αδικήματος.

Αυτό το «προνόμιο», που μπορούσε να οδηγήσει στην απάλειψη του αξιοποίνου σοβαρών αδικημάτων, καταργήθηκε με ευρεία διακομματική συναίνεση τόσο στην προτείνουσα, όσο και στην Αναθεωρητική Βουλή. Ωστόσο, παρ’ ότι το Σύνταγμα άλλαξε και απαλείφθηκε η συγκεκριμένη διάταξη, δεν υπήρξε προώθηση και ψήφιση του προβλεπόμενου από το Σύνταγμα εφαρμοστικού νόμου. Έτσι, παραμένει σε ισχύ η κατάφωρα αντισυνταγματική σχετική διάταξη του νόμου περί ευθύνης Υπουργών. Θεωρούμε ότι η Κυβέρνηση της Νέας Δημοκρατίας συνειδητά διατηρεί αυτή τη θεσμική παραφωνία. Εδώ και σχεδόν έξι χρόνια, δεν έχετε νομοθετήσει, κύριε Υφυπουργέ, για να εναρμονίσετε στη νέα συνταγματική πραγματικότητα το πλαίσιο της ποινικής ευθύνης των Υπουργών κατά την άσκηση των καθηκόντων τους.

Δεν θεωρούμε ότι αυτό προκύπτει από αμέλεια. Πρόκειται για σκόπιμη παράλειψη, προκειμένου να προστατευτούν από το ενδεχόμενο ποινικής δίωξης οι Υπουργοί και οι Υφυπουργοί των κυβερνήσεών σας. Το επιτελικό κράτος αντιμετωπίζει τα πράγματα επιλεκτικά, αφού νομοθετεί χωρίς καθυστέρηση για να εξυπηρετήσει συγκεκριμένα συμφέροντα, αλλά αφήνει συνταγματικά ζητήματα τουλάχιστον αδιευκρίνιστα, αν έτσι διευκολύνονται, εξυπηρετούνται και βολεύονται οι «ημέτεροι» πολιτικοί.

Επειδή, λοιπόν, δεν μπορούμε να αφήσουμε ανοικτά «παράθυρα» σε μελλοντικές νομικές δικαστικές αμφισβητήσεις, που θα οδηγήσουν στην ατιμωρησία των ασκούντων τη διακυβέρνηση πολιτικών, γι’ αυτό επανακαταθέσαμε μία τροπολογία, πριν από έναν μήνα περίπου, ούτως ώστε να μη δημιουργείται νομική ασάφεια. Αυτή η τροπολογία δεν είχε γίνει αποδεκτή από την Κυβέρνηση.

Με την τροπολογία κλείνουμε οριστικά κάθε «παραθυράκι» και διασφαλίζουμε ότι για Υφυπουργούς και Υπουργούς ισχύουν οι ίδιες διατάξεις περί παραγραφής που ισχύουν και για κάθε πολίτη σύμφωνα με τον Ποινικό Κώδικα. Καταργείται ρητά η εξάλειψη του αξιοποίνου, η ειδική παραγραφή των υπουργικών αδικημάτων, όπως προβλέπεται στον νόμο περί ευθύνης Υπουργών. Η διάταξη δε, θεωρείται καταργημένη αναδρομικά από την έναρξη ισχύος της συνταγματικής Αναθεώρησης, δηλαδή από τις 28 Νοεμβρίου του 2019. Θεσπίζεται με αυτόν τον τρόπο ένα ξεκάθαρο, ενιαίο και δίκαιο νομικό πλαίσιο, χωρίς εξαιρέσεις, προνόμια και «παραθυράκια» προς όφελος των πολιτικών προσώπων και αποστέλλεται ένα ξεκάθαρο μήνυμα ισονομίας προς την κοινωνία και για τους πολιτικούς. Γι’ αυτό καλούμε, πρώτα από όλα, την Κυβέρνηση, που βέβαια μπορεί να αποδεχθεί ή να απορρίψει την τροπολογία, όπως το έκανε και πριν, αλλά και όλα τα άλλα κόμματα να την υπερψηφίσουν.

Στα μάτια του κόσμου, κυρίες και κύριοι συνάδελφοι, το πολιτικό σύστημα δεν θεωρείται αξιόπιστο. Θεωρείται ότι νομοθετεί το ίδιο για "την πάρτη του", προς όφελός του και ότι αυτοπροστατεύεται. Αιχμές για τη δυσπιστία του κόσμου προς το πολιτικό σύστημα συνιστούν αφενός μεν, η περιουσιακή κατάσταση, ο πλουτισμός (;) με ερωτηματικό των πολιτικών, για τους οποίους το «πόθεν έσχες» θεωρείται διάτρητο και αφετέρου η ασυλία, η ιδιαίτερη ποινική μεταχείριση και, εν τέλει, η ατιμωρησία των Υπουργών και των Υφυπουργών. Το ζήτημα είναι ιδιαίτερα σοβαρό, καθώς αμφισβητείται -και αυτό προκύπτει και από όλες τις μετρήσεις, αλλά και αυτό που βλέπουμε όλοι στην κοινωνία- η δικαιοσύνη, το κράτος δικαίου και, εν τέλει, το πολιτικό σύστημα.

Η ατιμωρησία των πολιτικών προσώπων αποτελεί μια από τις βασικές αιτίες της κρίσης εμπιστοσύνης προς το πολιτικό σύστημα. Το έγκλημα των Τεμπών και αυτό της επιχείρησης συγκάλυψής του, όπως και άλλες υποθέσεις, αναδεικνύουν τη βαθιά ανάγκη για θεσμικές αλλαγές, ώστε να μην απολαμβάνουν οι πολιτικοί προνομιακή δικαστική μεταχείριση.

Επιβάλλεται η ουσιαστική θωράκιση των μηχανισμών άσκησης δίωξης Υπουργών και Υφυπουργών. Σε αυτό το πλαίσιο η τροπολογία μας, που υπογράφεται από το σύνολο των μελών της Κοινοβουλευτικής Ομάδας του ΣΥΡΙΖΑ – Προοδευτική Συμμαχία, έρχεται να επιβεβαιώσει και να θωρακίσει νομικά την ισονομία και τον κανόνα ότι κανένας δεν μπορεί να αντιμετωπίζεται διαφορετικά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παπαηλιού, ολοκληρώστε, παρακαλώ.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, τελειώνω.

Νομίζω ότι ανταποκρίνεται στην καθολική απαίτηση της κοινωνίας για ισονομία και διαφάνεια. Είναι ένα βήμα προς τη θεσμική θωράκιση της δημοκρατίας.

Και ένα δεύτερο, το είπα στην αρχή, που αφορά την "προανακριτική" είναι ότι το Σύνταγμα και η κείμενη νομοθεσία θεσμοθετούν και προβλέπουν συγκεκριμένη διαδικασία για τη διερεύνηση αδικημάτων που φέρονται να έχουν διαπραχθεί από Υπουργούς και Υφυπουργούς και την ενδεχόμενη παραπομπή τους, εν προκειμένω από τον Υφυπουργό κ. Τριαντόπουλο. Αυτή η διαδικασία, ανεξαρτήτως αν συμφωνεί ή διαφωνεί κανείς μαζί της, αυτή είναι. Δεν εξαρτάται από τη βούληση και τις όποιες επιλογές του ίδιου του φερόμενου ως δράστη εγκλημάτων ούτε από τη Βουλή.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΓΕΩΡΓΙΟΣ ΠΑΠΑΗΛΙΟΥ:** Σε αυτό το πλαίσιο επιβάλλεται η ολοκληρωμένη διεξαγωγή της προκαταρκτικής εξέτασης, προκειμένου να αποκαλυφθούν όλες οι πτυχές της υπόθεσης για όλα και για όλους.

Θέλετε να το αποφύγετε. Θέλετε να αποφύγετε τη συλλογή αποδείξεων, την εξέταση μαρτύρων και το ενδεχόμενο αναβάθμισης και διεύρυνσης του κατηγορητηρίου. Και πάντως χωρίς τη βάσανο της προανάκρισης τι είδους αιτιολογημένο πόρισμα θα αποσταλεί στην Ολομέλεια της Βουλής;

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Όχι τελειώνετε. Τελειώσατε τώρα, παρακαλώ.

**ΓΕΩΡΓΙΟΣ ΠΑΠΑΗΛΙΟΥ:** Συνεπώς θεωρώ ότι και αυτή η περίφημη επιστολή του κ. Τριαντόπουλου δεν είναι πράξη γενναιότητας ούτε η αντίστοιχη αυτοδοξαστική και δοξαστική δήλωση του Πρωθυπουργού για παράκαμψη μιας συνταγματικά προβλεπόμενης διαδικασίας, αλλά αποσκοπεί στη συνέχιση της επιχείρησης συγκάλυψης του εγκλήματος των Τεμπών και μάλιστα με ευθεία παραβίαση του Συντάγματος και εξακολουθητική παραβίαση-καταπάτηση του κράτους δικαίου.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Μαρίνα Κοντοτόλη από τον ΣΥΡΙΖΑ.

**ΜΑΡΙΝΑ ΚΟΝΤΟΤΟΛΗ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, πριν μπω στη συζήτηση για το νομοσχέδιο επιτρέψτε μου μια αναφορά στο μέγιστο ζήτημα της απόδοσης δικαιοσύνης και της αποκάλυψης της αλήθειας στην υπόθεση των Τεμπών.

Υποτίθεται ότι η Κυβέρνηση πήρε το μήνυμα από τις εκατοντάδες χιλιάδες διαδηλωτές για το έγκλημα των Τεμπών και το έγκλημα της συγκάλυψης. Ακριβώς γι’ αυτό υπερψήφισε τη συγκρότηση της προανακριτικής επιτροπής για την αναζήτηση πιθανών ευθυνών Υπουργών κ.λπ.. Η προανακριτική επιτροπή έχει συνταγματικά καθορισμένη αποστολή να ερευνήσει τις ευθύνες, να συλλέξει στοιχεία και να αποδώσει λογοδοσία.

Η Νέα Δημοκρατία όμως δεν θέλει να γίνει έρευνα. Διευκολύνει τον κ. Τριαντόπουλο και τους άλλους πιθανούς υπαίτιους και κλείνει άρον-άρον την προανακριτική. Δεν θέλει να εξεταστούν οι μάρτυρες. Δεν θέλει να έρθουν οι δικογραφίες στη Βουλή. Δεν θέλει να διευρυνθεί το κατηγορητήριο. Επιλέγει τη φυγή, την αποφυγή κάθε διαδικασίας που θα μπορούσε να εκθέσει την Κυβέρνηση και τα στελέχη της. Αναρωτιέμαι τι φοβάται η Κυβέρνηση.

Το άρθρο 156 του Κανονισμού της Βουλής είναι σαφές ως προς τα αδικήματα που τελέστηκαν επ’ ευκαιρία των καθηκόντων των Υπουργών. Απαιτεί πλήρη αιτιολόγηση με περιστατικά και αποδείξεις και υπαγωγή σε ποινικές διατάξεις. Μόνο αν είχαν τελεστεί αδικήματα κατά την άσκηση των καθηκόντων, θα επέστρεφε η υπόθεση στον κοινό δικαστή και πάντως όχι στο Δικαστικό Συμβούλιο.

Ο ΣΥΡΙΖΑ - Προοδευτική Συμμαχία δεν θα επιτρέψει να συνεχιστεί αυτή η πρακτική. Απαιτούμε πλήρη και ανεμπόδιστη διερεύνηση όλων των υποθέσεων που αφορούν κυβερνητικά στελέχη. Η Ελλάδα δεν αντέχει άλλο μια κυβέρνηση που θεωρεί τον εαυτό της υπεράνω του νόμου. Οι πολίτες αξίζουν αλήθεια, δικαιοσύνη και διαφάνεια. Αυτό θα το διεκδικήσουμε μέχρι τέλους μαζί με τους πολίτες.

Κυρίες και κύριοι συνάδελφοι, πάμε τώρα στο νομοσχέδιο, που υποτίθεται ότι έρχεται να βελτιώσει τη λειτουργία της Ελληνικής Αστυνομίας και του σωφρονιστικού συστήματος. Αντί όμως να λύνει τα πραγματικά προβλήματα τα επιδεινώνει. Δημιουργεί νέες δυσλειτουργίες, αποδυναμώνει τις επιχειρησιακές υπηρεσίες της Ελληνικής Αστυνομίας και αφήνει τις φυλακές χωρίς ουσιαστικές βελτιώσεις, χωρίς διάλογο για τους ανθρώπους που βρίσκονται στην πρώτη γραμμή της ασφάλειας και χωρίς να λαμβάνει υπ’ όψιν του τις πραγματικές ανάγκες της κοινωνίας.

Πώς θα βελτιωθεί η αστυνόμευση όταν οι μάχιμες υπηρεσίες στερούνται της αναγκαίας ηγεσίας την ώρα που στα γραφεία περισσεύουν οι διευθυντές; Στο άρθρο 78 στην παράγραφο 4, 5 και 6 υπάρχει μια ανισορροπία. Συγκεντρώνει υψηλόβαθμα στελέχη σε διοικητικές θέσεις, απομακρύνοντάς τα από το πεδίο. Αυτό δεν είναι ενίσχυση της Αστυνομίας. Είναι αποδυνάμωση της πρώτης γραμμής.

Αντίστοιχα το νομοσχέδιο έπρεπε να εξασφαλίζει καλύτερες συνθήκες κράτησης. Αντί για αυτό διατηρεί ένα σύστημα, όπως στις φυλακές των Τρικάλων, όπου το ιατρείο λειτουργεί μόνο πρωινές ώρες. Αυτό, φαντάζομαι, δεν είναι μόνο στα Τρίκαλα, αλλά είναι σε όλη τη χώρα. Για οποιοδήποτε περιστατικό ακόμη και για ένα απλό χτύπημα οι κρατούμενοι μεταφέρονται στο νοσοκομείο. Αυτό σημαίνει περισσότερες μεταγωγές, επιβάρυνση της Αστυνομίας και των δημόσιων νοσοκομείων. Το άρθρο 182, που αφορά τις μεταγωγές για λόγους υγείας, δεν επιλύει το πρόβλημα. Γιατί δεν προβλέπεται εικοσιτετράωρη ιατρική κάλυψη μέσα στις φυλακές; Ακόμα δε πιο σοβαρό είναι το γεγονός ότι δεν υπάρχει καμία πρόβλεψη για τους κρατούμενους με αναπηρία.

Την ίδια στιγμή αντί να ενισχύει την αστυνόμευση στις γειτονιές η Κυβέρνηση συγκεντρώνει περισσότερη εξουσία στο αρχηγείο της Ελληνικής Αστυνομίας με το νέο Συμβούλιο Επιτελικού Σχεδιασμού, άρθρα 8 και 9. Οι αστυνομικές διευθύνσεις χάνουν τη δυνατότητα να λαμβάνουν άμεσες αποφάσεις. Και ενώ οι τοπικές υπηρεσίες έχουν τεράστιες ελλείψεις σε προσωπικό, η Κυβέρνηση ενισχύει τη Γενική Διεύθυνση Προστασίας Επισήμων. Αντί να προστατεύει τον πολίτη η αστυνομία μετατρέπεται σε μηχανισμό φύλαξης VIP προσώπων.

Το νομοσχέδιο επεκτείνει τις αρμοδιότητες των ειδικών δυνάμεων της αστυνομίας στο άρθρο 61 χωρίς σαφή καθορισμό επιχειρησιακών ορίων, ενώ η πολυδιαφημισμένη αναβάθμιση της αστυνομικής εκπαίδευσης στο άρθρο 133 και 134 δεν περιλαμβάνει καμία ενίσχυση στη διδασκαλία ανθρωπίνων δικαιωμάτων ούτε σύνδεση με πανεπιστημιακές σχολές. Η εκπαίδευση των αστυνομικών πρέπει να εστιάζει στην πρόληψη του εγκλήματος, στη διαχείριση κρίσεων, στον επαγγελματισμό, στη γνώση των ανθρωπίνων δικαιωμάτων, στην επικοινωνία με τους πολίτες, στη διαχείριση κοινωνικών εντάσεων και στην αντιμετώπιση ειδικών καταστάσεων, όπως η ενδοοικογενειακή βία ή η προστασία ευάλωτων ομάδων.

Το ερώτημα είναι απλό: Ποιος ωφελείται από αυτές τις αλλαγές; Οι πολίτες, που ζητούν περισσότερη ασφάλεια, ή η Κυβέρνηση, που δημιουργεί μία πιο συγκεντρωτική, πολιτικά ελεγχόμενη και περισσότερο αποτελεσματική αστυνομία;

Αυτό το νομοσχέδιο δεν είναι ούτε μεταρρύθμιση ούτε εκσυγχρονισμός. Είναι μια επικοινωνία και όχι για την κοινωνία. Αλήθεια, μπορείτε να μας πείτε, κύριε Υπουργέ, πού βρίσκεται η εξιχνίαση της δολοφονίας του Καραϊβάζ; Μπορείτε να μας μιλήσετε για το φιάσκο της σύλληψης των δύο αδελφών ως ύποπτων δολοφόνων του Καραϊβάζ από τον προκάτοχό σας κατά την προεκλογική περίοδο του 2023;

Είναι ένα σχέδιο που αφήνει την Αστυνομία ανοργάνωτη, τις φυλακές προβληματικές και την κοινωνία χωρίς πραγματικές λύσεις. Η Κυβέρνηση είχε την ευκαιρία να φέρει ένα νομοθέτημα που θα αντιμετώπιζε τις χρόνιες παθογένειες. Αντί γι’ αυτό επιλέγει να συνεχίζει τις ίδιες αποτυχημένες πρακτικές και αυτό είναι κάτι που δεν μπορούμε να το αφήσουμε αναπάντητο.

Ως ΣΥΡΙΖΑ - Προοδευτική Συμμαχία ζητάμε ενίσχυση της αστυνόμευσης της γειτονιάς, ώστε οι αστυνομικοί να βρίσκονται δίπλα στον πολίτη όχι απέναντί του. Σύγχρονες εκπαιδευτικές δομές με συνεργασία πανεπιστημίων και ερευνητικών κέντρων, αποκέντρωση των υπηρεσιών της Ελληνικής Αστυνομίας, ώστε να υπάρχει μεγαλύτερη κατανομή του προσωπικού και ταχύτερη ανταπόκριση στα περιστατικά. Κύρια όμως, ζητάμε αλλαγή νοοτροπίας και συμπεριφοράς προς τον πολίτη, τον οποίο πρέπει να υπηρετούν και όχι να νουθετούν.

Για όλους αυτούς τους λόγους καταψηφίζουμε το νομοσχέδιο. Δεν πιστεύουμε ότι η Κυβέρνηση μπορεί να προχωρήσει σε έναν πραγματικό διάλογο με την κοινωνία και τους αρμόδιους φορείς, ώστε να διαμορφώσουμε μια αστυνομία σύγχρονη, αποτελεσματική, με ανθρώπινο πρόσωπο και σεβασμό στη δημοκρατία. Γι’ αυτό σας καλούμε να παραιτηθείτε, ώστε να ανοίξει ο δρόμος για την προοδευτική κυβέρνηση που έχει ανάγκη ο τόπος μας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε το λόγο στον επόμενο ομιλητή θα κάνω μια ανακοίνωση προς το Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαεπτά μαθήτριες και μαθητές και δύο συνοδοί εκπαιδευτικοί από το Γυμνάσιο Κομποτίου Άρτας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η κ. Μανωλάκου Διαμάντω από το Κομμουνιστικό Κόμμα Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Το παρόν νομοσχέδιο χαρακτηρίζεται από την παραπέρα ενίσχυση του κατασταλτικού ρόλου της Αστυνομίας και γενικότερα των μηχανισμών καταστολής του αστικού κράτους. Δεν είναι τυχαία η περίοδος που το φέρνετε, είναι αγωνιστικής ανάτασης των εργαζομένων, αλλά και της νεολαίας ακόμα και των μαθητών που εκφράστηκε με τη συμμετοχή πάνω από ενάμισι εκατομμύριο διαδηλωτών σε συλλαλητήρια ενάντια στην Κυβέρνηση για τη συγκάλυψη του εγκλήματος των Τεμπών. Η αλήθεια είναι ότι το αστικό σύστημα έχει τρομάξει και ενισχύει την καταστολή, γιατί εχθρός σας είναι ο αγωνιζόμενος λαός.

Ωστόσο, η βαρβαρότητα και η αγριότητα κατά του λαού και των άλλων λαών της Ευρωπαϊκής Ένωσης μεγαλώνει. Αυτό φαίνεται και από την ενσωμάτωση της φιλοσοφίας της Λευκής Βίβλου για την ασφάλεια -λέει- του 21ου αιώνα, αλλά και από τις σημερινές δηλώσεις πριν από λίγο του κ. Μητσοτάκη από τη Σύνοδο Κορυφής που στήριξε κυνικά τη νέα εκδοχή της συνεχιζόμενης βαρβαρότητας, δηλαδή την ένταση της καταστολής απέναντι στους πρόσφυγες και μετανάστες που ξεριζώνονται από τους τόπους τους για να γλιτώσουν από τα κράτη δολοφόνους όπως το Ισραήλ, αγαπημένο σας εταίρο και εσάς και των κυβερνήσεων των άλλων. Έτσι υλοποιείτε την επιθετική στρατηγική της Ευρωπαϊκής Ένωσης ενάντια στις ατομικές και συλλογικές ελευθερίες και δικαιώματα της εργατικής τάξης και των λαϊκών στρωμάτων και της νεολαίας.

Τα μέτρα σας είναι για την αντιμετώπιση των λαϊκών διαμαρτυριών μπροστά στην οικονομική κρίση που τσακίζει τη ζωή του λαού για να στηρίξετε τα κέρδη των ομίλων. Επίσης, είναι για τη στήριξη στα σφαγεία του παλαιστινιακού λαού από το κράτος δολοφόνο Ισραήλ αλλά και την ισοπέδωση των λαϊκών δικαιωμάτων στα παζάρια για τα κυριαρχικά δικαιώματα της χώρας μας και τη βαθύτερη εμπλοκή της στους ιμπεριαλιστικούς πολέμους και τις λυκοσυμμαχίες του ΝΑΤΟ, των ΗΠΑ και της Ευρωπαϊκής Ένωσης.

Βέβαια, στο αντιδραστικό σας νομοσχέδιο έχετε μέτρα και σε βάρος των ξεριζωμένων μεταναστών και προσφύγων, θυμάτων των ιμπεριαλιστικών πολέμων και της άγριας καπιταλιστικής εκμετάλλευσης. Αναφερόμαστε στα άρθρα 28, 29, 30 για τις Διευθύνσεις Προστασίας Συνόρων Διαχείρισης Μετανάστευσης και Αλλοδαπών. Ήδη σήμερα πολλές είναι οι καταγγελίες για περιστατικά άγριας ρατσιστικής βίας στα αστυνομικά τμήματα σε βάρος των αλλοδαπών και Ρομά που όμως, δεν εξετάζονται από τα πειθαρχικά όργανα, τις αφήνετε να διαιωνίζονται.

Ωστόσο, θα σταθούμε κυρίως στην αναβαθμισμένη συνεργασία με την αμαρτωλή FRONTEX που σηματοδοτεί ένταση της καταστολής στα σύνορα, με την κανονικοποίηση των επαναπροωθήσεων που βαφτίζονται «αποτροπή», με τα υπερσύγχρονα μέσα παρακολούθησης και ελέγχου, με τους επικίνδυνους φράχτες πάνω στο έδαφος αυτής της πολιτικής της άγριας καταστολής, γιγαντώνονται τα εγκληματικά κυκλώματα των διακινητών, τα οποία υποτίθεται ότι θέλετε να πατάξετε.

Επαναλαμβάνεται παντού η αντιδραστική ρητορική για τον έλεγχο της παράτυπης μετανάστευσης, της λαθρομετανάστευσης, σύμφωνα με δηλώσεις αρκετών μελών της Κυβέρνησης αυτού του απαράδεκτου ρατσιστικού όρου, νομιμοποιώντας τον ενταφιασμό της Συνθήκης της Γενεύης για τους πρόσφυγες.

Να σας θυμίσουμε ότι στο άρθρο 31 της Συνθήκης δεν επιτρέπονται ποινικές κυρώσεις, λόγω παράνομης εισόδου στη χώρα σε ανθρώπους που ζητούν άσυλο. Όμως, με την πάγια πρακτική των δυνάμεων καταστολής, οι άνθρωποι αυτοί πρώτα συλλαμβάνονται σαν εγκληματίες και μετά τους δίνεται η δυνατότητα για την υποβολή της αίτησης ασύλου, πρακτική που έχει καταδικαστεί και από τον ΟΗΕ.

Σε όλο το κείμενο του νομοσχεδίου δεν υπάρχει ούτε μια παράγραφος ούτε μια αναφορά στη Συνθήκη της Γενεύης για τους πρόσφυγες. Αν και σήμερα με τους οξύτατους ιμπεριαλιστικούς ανταγωνισμούς, ο μισός πλανήτης έχει μετατραπεί σε σκηνικό πολέμου, επεμβάσεων, εμφυλίων συγκρούσεων και με τη δική σας στήριξη. Δεν ψελλίζετε ούτε μία λέξη για τη νέα σφαγή στην Παλαιστίνη και αφανισμού του παλαιστινιακού λαού από τον σύμμαχό σας Ισραήλ. Αντίθετα, κάθεστε στο ίδιο τραπέζι για ενεργειακές μπίζνες.

Είναι πρόκληση να μιλάτε για παράνομη μετανάστευση την ώρα που προετοιμάζονται τα σχέδια εκτοπισμού εκατομμυρίων Παλαιστινίων από τη γη τους, την ώρα που οι τζιχαντιστές της Συρίας που πρώτοι σπεύσατε να χαιρέτισετε σαν την ελπίδα της ιμπεριαλιστικής δημοκρατίας, κατασφάζουν το συριακό λαό. Και, επιπλέον, συμφωνήσατε με την ενίσχυσή τους με 2,5 δισεκατομμύρια από την Ευρωπαϊκή Ένωση για να σφάζουν ανθρώπους. Ντροπή.

Αυτή ακριβώς η πολιτική είναι σε πλήρη συμμόρφωση με το απάνθρωπο ευρωενωσιακό πλαίσιο και το νέο αντιδραστικό Σύμφωνο της Ευρωπαϊκής Ένωσης για τη μετανάστευση και το άσυλο. Φέρνει τα αμέτρητα ναυάγια στις θάλασσες του Αιγαίου και της Μεσογείου, τους βασανιστικούς θανάτους στα συνοριακά περάσματα.

Άλλη μια φορά σας καταγγέλλουμε για το εκκωφαντικό σιωπητήριο που έχετε επιβάλει για το πολύνεκρο ναυάγιο της Πύλου, ένα έγκλημα με πάνω από εξακόσιους νεκρούς, ανάμεσα στους οποίους δεκάδες ανυπεράσπιστα παιδιά. Οι ευθύνες σας είναι εγκληματικές.

Σας καλούμε να απαντήσετε πότε θα τιμωρηθούν οι ένοχοι, αλλά και να απολογηθείτε είτε για την έλλειψη σχεδίου διάσωσης εκατοντάδων ανθρώπων σε κίνδυνο, για τις επικίνδυνες προσπάθειες ρυμούλκησης του μοιραίου σκάφος, για την επιχείρηση συγκάλυψης του εγκλήματος και τα εξαφανισμένα αποδεικτικά στοιχεία.

Μιλάμε για το μεγαλύτερο ναυάγιο που έχει συμβεί ποτέ στη χώρα μας, για ένα από τα πιο πολύνεκρα ναυάγια στη Μεσόγειο. Και εσείς συμπεριφέρεστε σαν να μη συνέβη ποτέ τίποτε. Δεν βγάζετε άχνα! Όμως ο λαός μας και η νεολαία με τις πολύμορφες κινητοποιήσεις τους από την πρώτη στιγμή του ναυαγίου έχει δώσει υπόσχεση, δεν θα αφήσουν να συγκαλυφθεί το έγκλημα όπως και το έγκλημα στα Τέμπη.

Γι’ αυτούς τους λόγους καταψηφίζουμε το νομοσχέδιο σας.

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τον Πρόεδρο της Κοινοβουλευτικής Ομάδας του ΣΥΡΙΖΑ κ. Σωκράτη Φάμελλο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, συζητάμε σήμερα ένα νομοσχέδιο του Υπουργείου Προστασίας του Πολίτη, το οποίο οφείλω να ομολογήσω ότι έχει πολύ χαμηλή ορατότητα στα θέματα προστασίας του πολίτη και σε δευτερεύοντα ζητήματα, για ένα Υπουργείο, το οποίο μάλλον, κύριε Υπουργέ, έχει ξεχάσει τον τίτλο του, γιατί μόνο Προστασίας του Πολίτη δεν είναι, γατί με την δική σας υπουργική θητεία, αλλά και με την Κυβέρνηση του κ. Μητσοτάκη, ο πολίτης δεν αισθάνεται προστατευμένος.

Υπάρχει εκτεταμένο πρόβλημα ανασφάλειας ιδιαίτερα στην ελληνική περιφέρεια, αλλά το μόνο το οποίο βλέπει ο πολίτης από το δικό σας Υπουργείο είναι έναν εκτεταμένο αυταρχισμό, όπως είδαν και έζησαν πρόσφατα οι πολίτες που συμμετείχαν στις παλλαϊκές συγκεντρώσεις σε όλη την Ελλάδα. Αυτό ξέρετε πολύ καλά να το κάνετε, αλλά ασφάλεια στους πολίτες δεν προσφέρετε ούτε ουσιαστική ασφάλεια σε όλα τα ζητήματα της κοινωνικής λειτουργίας και συνοχής.

Και τελικά το Υπουργείο σας φέρνει ένα νομοθέτημα, το οποίο έχει διατάξεις περισσότερες του Κώδικα Ποινικής Δικονομίας πάλι ένα γονατογράφημα με πολλαπλές αλλαγές της Ποινικής Δικονομίας και θέματα του Υπουργείου Κλιματικής Προστασίας που παραμένει χωρίς οργανόγραμμα.

Δεν θυμάστε, λοιπόν, τη λέξη «προστασία» όταν πρέπει. Τη θυμάστε μόνο για να υπηρετήσετε ένα επικοινωνιακό αφήγημα. Ποιο είναι, όμως, το αποτέλεσμα; Θα μου επιτρέψετε να χρησιμοποιήσω τη διάταξη, την οποία έχετε φέρει για τους συμβασιούχους πυροσβέστες ως παράδειγμα του πώς νομοθετεί η Κυβέρνησή σας.

Κυρίες κύριοι Βουλευτές, στο νομοσχέδιο, το οποίο έρχεται σήμερα, η Κυβέρνηση νομοθετεί ότι η αντιπυρική περίοδος θα ξεκινήσει την 1η Μαΐου. Είναι αυτό σωστό, είναι ασφαλές; Γνωρίζετε, ακριβώς, τι εξελίσσεται με την κλιματική κρίση στη χώρα μας, ποιοι είναι οι πραγματικοί κίνδυνοι, για πόσα περιστατικά εντός των προηγούμενων μηνών πρέπει να έχουμε στελέχωση; Εσείς, με το σημερινό νομοσχέδιο, αφαιρείτε τη στελέχωση από το Υπουργείο Κλιματικής Κρίσης.

Πρώτο λάθος, λοιπόν, η αντιπυρική περίοδος. Δεύτερο λάθος, θα έχουμε τους συμβασιούχους πυροσβέστες στη θέση τους την 1η Μαΐου; Όχι και οφείλουμε να το πούμε εδώ και τώρα και να προειδοποιήσουμε. Με δικές σας καταστροφικές και εκδικητικές επιλογές κατά των συμβασιούχων πυροσβεστών, οι εκτιμήσεις δείχνουν ότι θα έχουμε στελέχωση στα μέσα Ιουνίου, δηλαδή σε ένα Υπουργείο, το οποίο έχει τεράστια κενά, χιλιάδων θέσεων εργασίας που λείπουν, που είναι χωρίς οργανόγραμμα, γιατί είναι ένα Υπουργείο που φτιάχτηκε για επικοινωνιακούς λόγους για να καλύψετε τα ελλείμματά σας στις πυρκαγιές που είχαμε στη βόρεια Αττική, στην Εύβοια και στην Πελοπόννησο εκείνη την περίοδο πριν από τρία χρόνια, δεν θα είναι στελεχωμένες οι υπηρεσίες, ιδιαίτερα για τις δασικές πυρκαγιές γιατί θα πρέπει μετά το νομοσχέδιο -και σας το λέμε εδώ για να μη γίνουμε μόνο προφήτες κακών- να εκδώσετε το ΦΕΚ, να κάνετε την προκήρυξη, να υποβληθούν οι αιτήσεις, να γίνει συλλογή των αιτήσεων, να βγουν οι προσωρινοί πίνακες, να γίνουν οι ενστάσεις, να γίνουν οι οριστικοί πίνακες, να περάσουν εξετάσεις, να περάσουν τις δοκιμασίες και όλο αυτό, θα μας φτάσει να μην έχουμε ούτε τους συμβασιούχους πυροσβέστες μέχρι τις 10 - 15 Ιουνίου στην καλύτερη περίπτωση.

Άρα αναλαμβάνετε την ευθύνη και σας το λέμε εδώ δημόσια να μην είναι στελεχωμένη η Πυροσβεστική σε ένα μεγάλο τμήμα της αντιπυρικής περιόδου ακόμα και της καθυστερημένης έναρξης της 1ης Μαΐου. Μιλάμε, κυρίες και κύριοι Βουλευτές, για δυόμισι χιλιάδες θέσεις και στην περίπτωση αυτή, των συμβασιούχων πυροσβεστών, δεν υλοποιείτε τη δέσμευσή σας, ώστε να υπάρχει δίκαιη και αυξημένη μοριοδότηση στους πυροσβέστες που υπηρετούσαν ήδη.

Άρα δεν θα είναι στελεχωμένη Πυροσβεστική και θα αφήσετε έξω από την Πυροσβεστική έμπειρα στελέχη. Δεν φτάνει που λείπουν χιλιάδες θέσεις εργασίας, προσθέτετε δυόμισι χιλιάδες κενά για τους πρώτους μήνες και από αυτούς τους δυόμισι χιλιάδες κάποιοι θα μείνουν εκτός Πυροσβεστικής. Άρα θα έχετε και ανεκπαίδευτα στελέχη, άρα θα καθυστερήσουμε περισσότερο να είμαστε επαρκείς.

Αυτό θα είναι το αποτέλεσμα και εμείς λέμε από τώρα το πρόβλημα. Απέναντι σε αυτούς τους δυόμισι χιλιάδες πυροσβέστες που μας καλούσατε -θυμάμαι την τελευταία περσινή πυρκαγιά στο Ξυλόκαστρο- να τους χειροκροτήσουμε, το μόνο που κάνετε είναι να διαψεύδετε τις δεσμεύσεις σας απέναντί τους και να τους αντιμετωπίζετε με ΜΑΤ και χημικά και με δική σας προσωπική ευθύνη, κύριε Χρυσοχοΐδη, μέσα στο Υπουργείο Κλιματικής Προστασίας που οι ίδιοι υπηρέτησαν και δυνάμωσαν. Αυτό είναι το ευχαριστώ του κ. Μητσοτάκη, αυτό είναι το ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Θέλω να είμαι ξεκάθαρος. Η μόνη πρόταση που δίνει ασφάλεια και στο περιβάλλον και στους πολίτες είναι να γίνει άμεσα ανανέωση των συμβάσεων των συμβασιούχων πυροσβεστών με δωδεκάμηνη διάρκεια.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και εμείς για να προλάβουμε τα δικά σας ελλείμματα, θα ξανακαταθέσουμε την τροπολογία που έχουμε καταθέσει, είναι η μόνη επιλογή, και καλούμε και τα υπόλοιπα κόμματα να την υποστηρίξουν, για να είμαστε ασφαλείς ως κοινωνία και ως περιβάλλον. Αυτήν την τροπολογία εμείς την έχουμε έτοιμη.

Σας καλώ επισήμως να το κάνετε τώρα, να δούμε τα λάθη της Κυβέρνησής σας για την επόμενη χρονιά, αλλά τώρα να μην πάμε χωρίς στελέχη και χωρίς προστασία.

Διότι, κύριε Χρυσοχοΐδη -το απευθύνω και προσωπικά σε εσάς, αλλά και συνολικά στην Κυβέρνηση- είστε και υποκριτές, γιατί είπατε ψέματα στους συμβασιούχους πυροσβέστες, αλλά είστε και επικίνδυνοι και για το περιβάλλον και για την ασφάλεια της χώρας. Δημιουργείτε πρόβλημα ασφάλειας στην πατρίδα μας.

Όμως, κυρίες και κύριοι Βουλευτές, οφείλω να ομολογήσω ότι ο λόγος που με οδήγησε σήμερα να είμαι εδώ σε αυτήν την παρέμβαση είναι το αντισυνταγματικό και αντιδημοκρατικό πραξικόπημα που εξελίσσεται αυτήν τη στιγμή στην προκαταρκτική επιτροπή για το μπάζωμα στα Τέμπη, για τον έλεγχο δηλαδή αρχικά του κ. Τριαντόπουλου.

Η πρωτόγνωρη μεθόδευση και ο εμπαιγμός της Κυβέρνησης προσβάλλουν το αίσθημα δικαίου που στηρίζει μια δημοκρατική κοινωνία. Απαξιώνει η κίνησή σας τη Βουλή, αλλά απαξιώνει και την πολιτική και προκαλεί την κοινή γνώμη. Αυτό μας οδηγεί στο να έχουμε μια δυναμική αντίδραση στην επιλογή σας αυτή, γιατί δεν είμαστε ίδιοι και δεν θα σας ακολουθήσουμε στον κατήφορο απαξίωσης της πολιτικής και των θεσμών που έχετε προκαλέσει στη χώρα μας τα τελευταία χρόνια και ιδιαίτερα το τελευταίο διάστημα.

Σε μια κρίσιμη στιγμή που οι πολίτες, οι Έλληνες και οι Ελληνίδες, διατυπώνουν την αμφισβήτηση στους θεσμούς και την απαίτηση για διαφάνεια και για δικαιοσύνη, ο κ. Μητσοτάκης και η Νέα Δημοκρατία ζητά από τη Βουλή να μην εφαρμόσει μια συνταγματική διαδικασία, δηλαδή να μην ασκήσει τα καθήκοντα της έρευνας και τα καθήκοντα της προανακριτικής διαδικασίας για το αδίκημα της καταστροφής πειστηρίων εγκλήματος που έγινε μετά το έγκλημα στα Τέμπη.

Το ερώτημα δεν είναι αν έχουμε εμπιστοσύνη στη Βουλή για μετέπειτα διαδικασίες. Όχι, αυτό έπεται. Το ερώτημα που τίθεται σήμερα είναι αν έχουμε εμπιστοσύνη στη Βουλή. Γιατί αυτό που προσπαθείτε να κάνετε είναι να κρύψετε από τη Βουλή τη διαδικασία της προανάκρισης, να της αφαιρέσετε δικαίωμα.

Το ερώτημα, λοιπόν, είναι ξεκάθαρο και απευθύνεται και στον Υπουργό για τα μπάζα, τον κ. Φλωρίδη, που είναι σήμερα εδώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Φοβάστε, κύριοι Υπουργοί της Νέας Δημοκρατίας, τη Βουλή; Τη φοβάστε, ναι ή όχι; Φοβάστε την αλήθεια; Γιατί αυτό που κάνετε σήμερα είναι απόκρυψη της αλήθειας.

Εδώ και δύο χρόνια ο ΣΥΡΙΖΑ έχει σταθερή και αταλάντευτη θέση. Απαιτούμε, όπως όλη η κοινωνία, να αποκαλυφθεί όλη η αλήθεια και να αποδοθεί δικαιοσύνη όσο ψηλά και αν βρίσκονται οι υπεύθυνοι και να βρεθεί και ο εντολέας της συγκάλυψης, ποιος έδωσε εντολές στον κ. Τριαντόπουλο, τον κ. Σκέρτσο, τον κ. Γεραπετρίτη, που ήταν όλοι παραλήπτες των e-mail που μέχρι στιγμής έχουν αποκαλυφθεί.

Και επειδή όσο περνάνε οι μέρες αποκαλύπτεται ένα εφιαλτικό σχέδιο συγκάλυψης, έχουμε ζητήσει να ενεργοποιηθούν όλα τα κοινοβουλευτικά εργαλεία. Έχουμε πει πρώτοι από όλους ότι εμείς θα τα ψηφίσουμε όλα, όλα τα κοινοβουλευτικά εργαλεία που μπορούν να δώσουν μια ψηφίδα αληθείας στο θέμα των Τεμπών, για όλα τα πολιτικά πρόσωπα, για να μη μείνει τίποτα κρυφό και να ενεργοποιηθούν όλες οι διατάξεις του Συντάγματος.

Για το αίτημα της προκαταρκτικής που κατέθεσε το ΠΑΣΟΚ για τον κ. Τριαντόπουλο, εμείς πήραμε από την αρχή πολύ ξεκάθαρη στάση. Είχαμε πει, επειδή γνωρίζαμε τα πρόσθετα στοιχεία, γιατί εμείς παρακολουθούσαμε τις δικογραφίες, παρότι δεν ανακοινώθηκαν στην Ολομέλεια, ότι η κατηγορία για το πλημμέλημα της παράβασης καθήκοντος δεν αποτυπώνει την πλήρη εικόνα. Επιλέξαμε να στηρίξουμε την προανακριτική, γιατί ήταν αυτονόητη με τα στοιχεία που είχαν έρθει μέχρι εκείνη τη στιγμή, για να έρθουν όλα τα στοιχεία στη Βουλή και να αποκαλυφθεί η αλήθεια, δηλαδή όλα τα αδικήματα και όλες οι παραβάσεις.

Αναφερθήκαμε ρητά και δημόσια στην ανάγκη να ελεγχθούν και άλλα αδικήματα. Πήραμε αυτήν την πρωτοβουλία με τη δική μας νομική ομάδα και με την Κοινοβουλευτική Ομάδα. Έχουμε μιλήσει ξεκάθαρα και για το αδίκημα της υπόθαλψης εγκληματία και για το αδίκημα της προσβολής μνήμης νεκρού, αλλά και για την κακουργηματική απιστία στην πληρωμή του μπαζώματος. Αυτό, κυρίες και κύριοι Βουλευτές, σημαίνει ότι πρέπει να ελέγξει η Βουλή, που οφείλει από το Σύνταγμα, μάρτυρες, πολιτικά πρόσωπα, δικογραφίες, πραγματογνωμοσύνες και ό,τι άλλο απαιτήσει η έρευνα που επιβάλλεται από το Σύνταγμα.

Το ίδιο κάναμε και στην 717. Όταν ήρθε η δικογραφία από την ευρωπαϊκή εισαγγελική αρχή, εμείς ζητήσαμε έλεγχο για την ευθύνη Υπουργών από την υπογραφή της σύμβασης. Το φοβηθήκατε. Ο ΣΥΡΙΖΑ το έκανε χωρίς περιορισμούς, συμπεριλαμβάνοντας την περίοδο διακυβέρνησης του ΣΥΡΙΖΑ, γιατί δεν φοβόμαστε την αλήθεια και δεν σας μοιάζουμε, κύριοι Υπουργοί της Νέας Δημοκρατίας. Εμείς αυτήν την επιλογή θα συνεχίσουμε.

Αναδείξαμε από την πρώτη στιγμή ότι το μπάζωμα είναι βασικό στοιχείο του σχεδίου της συγκάλυψης, αλλοίωσης του τόπου του εγκλήματος, απόκρυψης αποδεικτικών στοιχείων και της σύγκρουσης, αλλά, προσέξτε, και της έκρηξης που τροποποιεί τα αδικήματα. Τονίσαμε και στην Ολομέλεια, όταν συγκροτήσαμε την επιτροπή αυτή, ότι η εντολή που έχουμε από τον ελληνικό λαό είναι να διερευνηθούν όλα τα αδικήματα για οποιονδήποτε και αν εμπλέκεται, δηλαδή κάθε τυχόν αδίκημα και κάθε πολιτικό πρόσωπο.

Ο κ. Μητσοτάκης διατυμπάνισε τη συναίνεση της Κυβέρνησης στη συγκρότηση της προκαταρκτικής επιτροπής και ο εισηγητής της Νέας Δημοκρατίας -προσέξτε υποκρισία- είπε ότι απορρίπτουν μεν το κατηγορητήριο, αλλά, για να μην υπάρχει σκιά, συμφωνούν στην συγκρότηση προκαταρκτικής επιτροπής. Σήμερα στην προκαταρκτική επιτροπή συγκρούονται και με αυτήν τη νομική διατύπωση, ότι απορρίπτουν το κατηγορητήριο.

Όμως ας πάμε λίγο στον κ. Τριαντόπουλο. Είπε εδώ στην Ολομέλεια ότι η πίστη του στο δίκαιο, το καλό και την αλήθεια τού επιβάλλει συνειδησιακά να ζητήσει να υπερψηφιστεί η συγκρότηση της προκαταρκτικής. Τελικά η συνείδηση του κ. Τριαντόπουλου του μιλούσε μέχρι χθες, γιατί χθες ζήτησε κάτι άλλο, να μην υλοποιήσει τη συνταγματική της ευθύνη η προκαταρκτική επιτροπή, δηλαδή να μη γίνει εξέταση, και να εισαχθεί απευθείας στο Δικαστικό Συμβούλιο του Ειδικού Δικαστηρίου, ακυρώνοντας τη συνταγματική πρόβλεψη. Μία μέρα μόνο άντεξε η συνείδηση του κ. Τριαντόπουλου, μία μέρα από τη συγκρότηση του Προεδρείου της Επιτροπής.

Κυβερνητικές πηγές και ο ίδιος ο κ. Μητσοτάκης εξήραν τη γενναιότητα. Απορώ πού την είδατε τη γενναιότητα του κ. Τριαντόπουλου. Ποια είναι η γενναιότητα; Το ότι δεν θα εξεταστεί το αδίκημα από την επιτροπή και ότι θα κρυφτεί ο ίδιος ο κ. Μητσοτάκης από την επιτροπή το λέτε γενναιότητα; Εγώ πάλι θεωρώ ότι το βάζουμε στα πόδια. Το βάζετε στα πόδια, γιατί αυτό συμπαρασύρει όλη τη συμπολίτευση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ας πούμε τα πράγματα με το όνομά τους. Η στάση του κ. Τριαντόπουλου δεν ήταν μια στάση πολιτικής εντιμότητας, ήταν μια στάση σκοπιμότητας. Η Νέα Δημοκρατία δεν θέλει να λειτουργήσει η προκαταρκτική, γιατί όλος ο ελληνικός λαός κοιτάει προς τη Βουλή αυτές τις μέρες, ζητάει να υπάρχει η λειτουργία της προκαταρκτικής επιτροπής.

Θέλετε να μιλήσουμε λίγο πιο ξεκάθαρα, γιατί εμείς δεν φοβόμαστε την αλήθεια; Ο κ. Μητσοτάκης σχεδίασε μαζί με το επιτελικό του κράτους, που δεν είναι καθόλου επιτελικό και δυστυχώς, αποδείχτηκε και στο έγκλημα των Τεμπών, τη συγκάλυψη του εγκλήματος, για να κρύψει τις αιτίες και τις ευθύνες της Κυβέρνησης του κ. Μητσοτάκη στο έγκλημα. Και αυτό κάνουν και σήμερα. Γι’ αυτό και πήρα τον λόγο.

Επελέγη από την Κυβέρνηση να δεθούν τα χέρια των μελών της προκαταρκτικής, να αφαιρέσουν από μια επιτροπή της Βουλής την εξουσία που της δίνει το Σύνταγμα. Να προστατεύσετε τον κ. Μητσοτάκη θέλετε και τους Υπουργούς του από μια μαρτυρική κατάθεση εντός της προκαταρκτικής επιτροπής.

Δημιουργούνται ερωτήματα. Έχει το δικαίωμα ο κ. Τριαντόπουλος να επέμβει με αυτόν τον τρόπο στη διαδικασία που προβλέπει το Σύνταγμα, ο Κανονισμός της Βουλής και ο Κώδικας Ποινικής Διαδικασίας και να παρέμβει δηλαδή στον νόμο περί ευθύνης Υπουργών; Ρητά και κατηγορηματικά όχι, δεν έχει αυτήν τη δυνατότητα. Δεν είναι δικαίωμά του να τροποποιήσει την προβλεπόμενη διαδικασία της επιτροπής. Δεν επιλέγει κουστούμι για να το πάρει στα μέτρα του. Δεν πρόκειται για μια χαλαρή διαδικασία που ο καθένας κάνει ό,τι του καπνίσει, για να μιλάμε λίγο ειλικρινά, όπως ακριβώς καταλαβαίνει ο ελληνικός λαός.

Έχει αρμοδιότητα η κυβερνητική πλειοψηφία να τροποποιήσει την ουσία της προκαταρκτικής διαδικασίας που προβλέπεται απολύτως στην ποινική δικονομία; Όχι, υπάρχουν διαδικασίες οι οποίες καθορίζονται με ακρίβεια. Αυτό σημαίνει θεσμοί.

Ξέρουμε ότι τους θεσμούς, το Σύνταγμα, τους νόμους τούς γράφετε στα παλιά σας τα παπούτσια. Όταν πρόκειται να συντηρήσετε μια νοσηρή, εγκληματική Κυβέρνηση, η οποία ξεπουλάει το βιός των Ελλήνων και δημιουργεί μόνο φτώχεια και αδικία, δεν σας ενδιαφέρουν οι νόμοι. Αυτό ακριβώς κάνετε και σήμερα. Στη βάση ποιου πορίσματος η προκαταρκτική επιτροπή θα προτείνει την παραπομπή του κ. Τριαντόπουλου;

Σύμφωνα με τον Κανονισμό της Βουλής προβλέπεται -και μη κρύβεστε, ξέρουμε πολύ καλά να διαβάζουμε- ότι το πόρισμα της επιτροπής πρέπει να είναι αιτιολογημένο. Χωρίς μάρτυρες; Χωρίς πραγματογνωμοσύνες; Χωρίς όλη τη δικογραφία; Το πόρισμα λέει ο Κανονισμός της Βουλής πρέπει να έχει στοιχεία και πρέπει να έχει αποδείξεις για τις εφαρμοζόμενες ποινικές διατάξεις, να τις αντιστοιχεί, δηλαδή, στα αδικήματα, στα πραγματικά περιστατικά και να προτείνει τελικά την άσκηση ή μη της ποινικής δίωξης. Πώς θα γίνει πόρισμα αν δεν συλλεχθούν έγγραφα; Πώς θα γίνει πόρισμα αν δεν έρθουν μάρτυρες; Πώς θα γίνει πόρισμα αν δεν έρθει η δικογραφία και αν δεν υπάρχει τεκμηριωμένη πρόταση; Με ποια στοιχεία, λοιπόν, θα παραπεμφθεί τελικά στο δικαστικό συμβούλιο ο κ. Τριαντόπουλος;

Προσέξτε τι επιλέγουν. Δεν επιλέγουν μόνο να κρύψουν τον κ. Μητσοτάκη. Όχι. Επιλέγουν να υποβάλουν στο δικαστικό συμβούλιο ένα πόρισμα που πάσχει από ακυρότητα. Και αυτό το λέμε τώρα, κυρίες και κύριοι Βουλευτές. Δημιουργείτε εσείς με επιλογή σας θέμα ακυρότητας της διαδικασίας. Γι’ αυτό εμείς δεν θα νομιμοποιήσουμε αυτή τη διαδικασία. Από έγκριτους συνταγματολόγους και καθηγητές της Νομικής -διαβάζω ακριβώς- «καταργείται ο ρόλος της προανακριτικής επιτροπής και αυτό έρχεται σε ευθεία αντίθεση προς τον κανόνα του άρθρου 86, παράγραφος 3 του Συντάγματος. Γιατί ο εισαγγελέας πρωτοδικών, του οποίου τα χρέη εκτελεί η προανακριτική επιτροπή, είναι ουσιώδης παράγοντας της ποινικής διαδικασίας». Επιλέγει η Κυβέρνηση, κυρίες και κύριοι Βουλευτές, να μην υλοποιηθεί η ποινική διαδικασία, όχι μόνο για να κρύψει τον κ. Μητσοτάκη, όχι μόνο για να κουκουλώσει την ευθύνη του κ. Τριαντόπουλου, αλλά και για να δημιουργήσει προβλήματα ακυρότητας της διαδικασίας. Αυτός είναι ο σχεδιασμός του κ. Μητσοτάκη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Προσέξτε, όμως, δεν το κάνει μόνο για τον κ. Τριαντόπουλο, γιατί είναι ορατός ο κίνδυνος την ίδια τακτική να εφαρμόσετε και στον κ. Καραμανλή που έρχεται στη συνέχεια. Και εμείς θα το πούμε ξεκάθαρα. Και για τον κ. Καραμανλή και για τα υπόλοιπα μέλη του Υπουργικού Συμβουλίου -γιατί θα έρθουν και άλλες προανακριτικές- δεν θα σας επιτρέψουμε να ακυρώσετε τη διαδικασία του ελέγχου και της απόδοσης δικαίου. Θέλετε -και σας κατηγορώ ευθέως- να περάσετε στα μουλωχτά τη διαδικασία της προκαταρκτικής επιτροπής, να δημιουργήσετε προβλήματα ακυρότητας και να συσκοτίσετε την προανακριτική διαδικασία. Και αυτή είναι επιλογή σας και για τον κ. Τριαντόπουλο και για τον κ. Καραμανλή και για τον ίδιο τον κ. Μητσοτάκη που θέλετε να προστατεύσετε, γιατί αυτός είναι ο σχεδιαστής της συγκάλυψης.

Και θυμίζω ότι αυτό είναι συνεπές με μόνο μία πράξη σας: Το χειροκρότημα στον κ. Καραμανλή. Τώρα τον χειροκροτάτε κάτω από το έδρανο, αλλά επί της ουσίας ετοιμάζετε τον διάδρομο.

Αν περάσει η πρότασή τους, κυρίες και κύριοι Βουλευτές, δεν θα μάθουμε ποιου εντολές υλοποιούσε ο κ. Τριαντόπουλος. Δεν θα μάθουμε ποιος ήταν ο σχεδιαστής και ο εντολέας της συγκάλυψης. Δεν θα μάθουμε ποιος είχε δώσει εντολή για να είναι λίγες ώρες μετά το δυστύχημα εκεί. Γιατί, ο ίδιος στα δελτία Τύπου έλεγε ότι είναι εκεί με εντολή του Πρωθυπουργού. Δεν θα εξεταστούν, λοιπόν, ούτε ο κ. Μητσοτάκης -που τον είχε στείλει- ούτε ο κ. Γεραπετρίτης, ούτε ο κ. Σκέρτσος. Όλα τα στελέχη των «αρίστων» τα οποία φαίνονται στα e-mail.

Και προσέξτε, κάνετε το ίδιο ακριβώς με αυτό που κάνατε στην εξεταστική επιτροπή. Σας θυμίζω, κυρίες και κύριοι Βουλευτές -για να μη ξεχνιόμαστε- ότι είχατε αρνηθεί να καλέσετε τον κ. Τριαντόπουλο ως μάρτυρα στην εξεταστική επιτροπή, όπως και άλλους πολλούς. Μέχρι και τον Πρόεδρο του ΟΣΕ αρνηθήκατε να καλέσετε. Ακόμα δεν έχετε απαντήσει γιατί. Εσείς τον είχατε τοποθετήσει, η δική σας Κυβέρνηση.

Τώρα, λοιπόν, έρχεστε και κάνετε τα ίδια. Όταν ο κ. Μητσοτάκης βγήκε στην τηλεόραση και είπε ότι δεν ήταν μια καλή στιγμή του Ελληνικού Κοινοβουλίου η εξεταστική επιτροπή το κάνατε υποκριτικά ή ουσιαστικά; Γιατί, αν το κάνατε ουσιαστικά, εγώ σας ρωτώ: Τώρα που επιλέγετε να μην κληθούν μάρτυρες στην προκαταρκτική επιτροπή είναι μία πάλι όχι καλή στιγμή; Δεν πρέπει να είστε, τουλάχιστον, συνεπείς με αυτά που λέει ο Πρωθυπουργός σας; Εμείς τα θυμόμαστε. Επέλεξαν στην εξεταστική να μην έρθουν μάρτυρες και μετά την είπαν μια όχι καλή στιγμή. Τώρα; Και θυμίζω ότι από εκείνη την εξεταστική επιτροπή -δεν ξεχνιούνται όλα αυτά- οκτώ εκ των συμμετεχόντων έγιναν μέλη του Υπουργικού Συμβουλίου. Δεν ξεχνιούνται όλα αυτά.

Όλα αυτά καταγράφουν στη συνείδηση του ελληνικού λαού την απαξίωση των θεσμών και έρχονται μετά οι Υπουργοί Προστασίας του Πολίτη και Δικαιοσύνης να μιλήσουν για θεσμούς. Μα, οι ίδιες οι επιλογές σας, ως μέλη του Υπουργικού Συμβουλίου, έχουν καταρρακώσει το κύρος των θεσμών και της πολιτικής και της δικαιοσύνης. Γιατί εσείς είστε οι αντίπαλοι και της δικαιοσύνης και της αλήθειας και του δικαίου!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ρωτώ, λοιπόν, καθαρά τον κ. Μητσοτάκη: Αφού δεν ήταν μια καλή στιγμή η εξεταστική επιτροπή, αυτή που τώρα υλοποιείται σε άλλες αίθουσες του Κοινοβουλίου τι είναι; Μια ακόμα χειρότερη στιγμή; Και περιμένετε να βρείτε συμμάχους, να βρείτε συνενόχους; Όχι. Υλοποιείτε ένα πραξικόπημα συγκάλυψης και εμείς δεν θα το νομιμοποιήσουμε. Αυτή είναι η δέσμευσή μας απέναντι στην ελληνική κοινωνία. Αυτό σημαίνει ότι ο ΣΥΡΙΖΑ θα είναι η φωνή και της δικαιοσύνης και της κοινωνίας μέσα στο Κοινοβούλιο. Εσείς δεν είστε ούτε της δικαιοσύνης ούτε της κοινωνίας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Είναι προκλητική αυτή η μεθόδευση, γιατί όταν ψηφίζανε για μέλη της προανακριτικής επιτροπής ξέρανε πολύ καλά τι θα κάνουν. Κοροϊδέψατε αισχρά και τη Βουλή και την κοινωνία. Την κοινωνία που εκείνες τις ημέρες ήταν στους δρόμους.

Για να ηρεμήσετε το κλίμα της αντίδρασης είπατε ψέματα ότι θα κάνετε προανακριτική επιτροπή, κουκούλωμα θέλατε να κάνετε και τώρα αποδεικνύεται. Τοποθετούσατε Βουλευτές σας ως μέλη της προανακριτικής για να κάνουν δήθεν έλεγχο. Και τώρα τους λέτε να μην κάνουν έλεγχο και βγάλατε και ανακοινώσεις εκ των προτέρων για να τις δεχτούν όλοι και ξέρετε πολύ καλά τι γίνεται στην Κοινοβουλευτική Ομάδα της Νέας Δημοκρατίας, που υπάρχουν ακόμα και αλλαγές στην τοποθέτηση των μελών της προκαταρκτικής επιτροπής. Όμως, πρέπει να απαντήσετε εδώ τι φοβάστε και ποιους κρύβετε.

Θέλετε να διασφαλίσετε ότι ο κ. Μητσοτάκης δεν θα έρθει σαν μάρτυρας. Εμείς από την πλευρά μας είχαμε την πρόνοια και ήρθαμε εδώ στη Βουλή και είπαμε μπροστά στον κύριο Πρωθυπουργό ότι εμείς θα τον καλέσουμε ως μάρτυρα. Και τότε μειδίασε. Δεν απάντησε. Ρωτούσε εάν θα τον καλέσει η επιτροπή. Ποια επιτροπή; Αυτή που καταργήσατε; Ήρθε ο ίδιος να ζητήσει την κατάργηση της επιτροπής για να μην τον καλέσει ως μάρτυρα. Εάν δεν είχατε τίποτα να κρύψετε θα ερχόσασταν. Γι’ αυτόν τον λόγο δεν έρχεστε στην επιτροπή.

Ξέρετε τι λέει ο λαός; «Καθαρός ουρανός, αστραπές δεν φοβάται». Ε, δεν είστε καθαρός ουρανός, έχετε πάρα πολλά να κρύψετε. Και ο ελληνικός λαός έχει πολλά ράμματα για τη γούνα σας, για να πούμε και μια άλλη παροιμία. Δεν είστε καθαροί, αυτό είναι το πρόβλημα, και θέλετε να συγκαλύψετε την αλήθεια με νύχια και με δόντια, για να μην έρθουν να καταθέσουν κρίσιμοι μάρτυρες.

Προσέξτε, κυρίες και κύριοι Βουλευτές, ποιους κρύβουν. Συγγενείς. Δεν τους επιτρέπουν να έρθουν στη Βουλή. Πραγματογνώμονες. Δεν τους επιτρέπουν να έρθουν στη Βουλή. Επιστήμονες. Δεν τους επιτρέπουν να έρθουν στη Βουλή. Ένστολους υπηρεσιακούς παράγοντες. Δεν τους επιτρέπουν να έρθουν στη Βουλή. Γιατί; Διότι προφανώς θα σας εκθέσουν. Αυτός είναι ο λόγος που δεν τους θέλετε.

Έχετε δε το απίθανο επιχείρημα να υλοποιηθεί, λέει, η μισή διαδικασία που προβλέπει το Σύνταγμα. Προσέξτε τώρα τι μας λένε: Να μην υλοποιηθεί η προανάκριση, να υλοποιηθεί μόνο το κομμάτι του δικαστικού συμβουλίου. Και ποιο είναι το επιχείρημά τους; Επειδή στο μέλλον θα αναθεωρηθεί η διαδικασία περί ευθύνης Υπουργών. Κρύβουν ότι δεν πάει στην τακτική δικαιοσύνη ο κ. Τριαντόπουλος, ούτε θα υπάρχει ολοκληρωμένη έρευνα.

Μας λένε, δηλαδή -προσέξτε τώρα γελοιότητα επιχειρήματος- επειδή θα τροποποιηθεί στο μέλλον το Σύνταγμα, να το εφαρμόσουμε τώρα μισό, για να κουκουλώσουμε το έγκλημα των Τεμπών. Ε, δεν θα σας αφήσουμε. Δεν θα σας αφήσουμε, όσα νομικά παιχνίδια και να κάνετε. Ο κόσμος καταλαβαίνει τι θέλετε να κάνετε. Θέλετε να δώσετε προνόμια στον ελεγχόμενο, δηλαδή, άλλα δικαιώματα οι πολίτες και άλλα ο κ. Τριαντόπουλος και ο κ. Μητσοτάκης. Ε, λοιπόν, δεν θα γίνει το δικό σας. Δεν θα σας το επιτρέψουμε. Μιλάμε ξεκάθαρα.

Τέσσερα πράγματα επιδιώκετε με την πρότασή σας. Πρώτον, να μην έρθουν οι Μητσοτάκης, Σκέρτσος, Γεραπετρίτης και άλλοι κυβερνητικοί παράγοντες στην προανακριτική επιτροπή. Δεύτερον, να μην έρθουν συγγενείς, πραγματογνώμονες και άλλοι μάρτυρες-κλειδιά. Τρίτον, να μην έρθουν οι επίσημες δικογραφίες και οι πραγματογνωμοσύνες.

Κυρίες και κύριοι Βουλευτές, είναι δυνατόν να αρνείστε σήμερα στην προκαταρκτική επιτροπή να έρθουν όλες οι δικογραφίες; Θα το αρνηθείτε; Θα ήθελα να μου πείτε. Εμείς θα το ζητήσουμε σήμερα, το δημοσιοποιώ. Θα το αρνηθείτε να έρθουν όλες οι δικογραφίες στη Βουλή; Όχι μόνο αυτή που έχει έρθει μέχρι τώρα, όλες οι παράλληλες δικογραφίες, και οι συγγενείς. Αρνείστε τη δουλειά των εισαγγελικών αρχών; Το αρνείστε; Αρνείστε τη δουλειά της ελληνικής δικαιοσύνης; Θα έρθει, λοιπόν, όλη η δικογραφία εδώ στη Βουλή; Θέτω ένα ερώτημα.

Προσέξτε λιγάκι τι θα γίνει.

**ΘΕΟΦΙΛΟΣ ΞΑΝΘΟΠΟΥΛΟΣ:** Καλούν τον Τριαντόπουλο στη Βουλή, για να καλύψουν…

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Το γνωρίζω, κύριε Ξανθόπουλε, αλλά δεν θέλω να δημοσιοποιήσω τι γίνεται στην επιτροπή.

Προσέξτε. Ερώτημα…

**ΑΘΑΝΑΣΙΟΣ ΠΛΕΥΡΗΣ:** Ακούστε τι λέει. Δεν πρέπει να δημοσιοποιήσετε, λέει.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Εγώ σας θέτω ερωτήματα, κύριε Πλεύρη. Κοιτάξτε, με δικανικά κόλπα δεν θα τη γλιτώσετε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Το ερώτημα είναι ένα: Δέχεστε να έρθουν πραγματογνώμονες για να δούμε τελικά ποιες ήταν οι αναλύσεις στον τόπο του εγκλήματος, πότε έγιναν και πότε έγινε η εκχωμάτωση και η μεταφορά σε άγνωστα οικόπεδα της γαιώδους επικάλυψης στο σημείο εκείνο; Δέχεστε ή όχι; Πείτε, κύριε Πλεύρη, δέχεστε; Σας θέτω εγώ το ερώτημα. Αφήστε τα δικανικά κόλπα. Εδώ πείτε, σας παρακαλώ πολύ!

**ΑΘΑΝΑΣΙΟΣ ΠΛΕΥΡΗΣ:** Θα σας απαντήσω.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Βλέπετε τι κάνουν, κυρίες και κύριοι Βουλευτές; Κρύβουν την αλήθεια από την Ελληνική Βουλή.

Το ερώτημα είναι ξεκάθαρο και το θέτουμε ξανά: Δέχεστε να έρθει ο κ. Μητσοτάκης που ήταν ο πολιτικός προϊστάμενος του κ. Τριαντόπουλου να μας πει τι δουλειά είχε ο κ. Τριαντόπουλος στον τόπο του εγκλήματος, γιατί έδινε αναφορά για την αποκατάσταση που ήταν η μεταφορά τουλάχιστον 300 κυβικών μέτρων από τον τόπο του εγκλήματος; Δέχεστε ή όχι; Πόσους θέλετε να καλύψετε και ποιους; Θέλετε να σας πω τι κάνουμε, για να μην κοροϊδευόμαστε;

Είπανε στον κ. Τριαντόπουλο: Βγες μπροστά, θα κάνουμε εμείς τη διαδικασία fast track για να πέσεις στα μαλακά και μετά θα το κλείσουμε. Αυτό είναι το κουκούλωμα. Αυτή είναι η συγκάλυψη για την οποία σας κατηγορούμε. Το πρόβλημα είναι ότι ο ελληνικός λαός το έχει καταλάβει. Εσείς προσπαθείτε να το κάνετε ακόμα χειρότερο, προσβάλλοντας τη νοημοσύνη και το αίσθημα δικαίου που έχει η ελληνική κοινωνία. Διότι οι Έλληνες και οι Ελληνίδες είναι τίμιος λαός. Όμως δεν υπάρχει τίμια κυβέρνηση σήμερα στην Ελλάδα. Αυτό είναι το πραγματικό πρόβλημα της ελληνικής κοινωνίας.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Αυτή είναι η συγκάλυψη. Ενώ όλη η κοινωνία διαδήλωνε στους δρόμους για τα Τέμπη, την ίδια ώρα εσείς σχεδιάσατε στο Μέγαρο Μαξίμου να κοροϊδέψετε ξανά την ελληνική κοινωνία. Αυτό έχετε κάνει. Όμως, δεν τρώει κουτόχορτο ο ελληνικός λαός. Σας έχει καταλάβει. Όλα όσα κάνετε δείχνουν ότι είστε σε αποδρομή. Όσο νωρίτερα το καταλάβετε τόσο καλύτερο για τη χώρα και για την ελληνική κοινωνία. Όσο δεν παραιτείστε για να οδηγηθεί η χώρα σε εκλογές, η ελληνική κοινωνία πηγαίνει όλο και χαμηλότερα. Κατεβαίνουμε συνέχεια σκαλοπάτια και αυτός ο κατήφορος είναι ανησυχητικός. Διότι εμάς μας ενδιαφέρει η χώρα μας και τα εθνικά μας συμφέροντα, για τα οποία είστε επικίνδυνοι, αλλά και τα συμφέροντα της ελληνικής κοινωνίας. Γιατί και το δίκαιο και το εισόδημα είναι στοιχεία δημοκρατίας. Εσείς δεν εξασφαλίζετε κανένα από τα δύο.

Χαρακτηριστικό παράδειγμα της αποδρομής της Κυβέρνησης είναι αυτός ο ανεκδιήγητος ανασχηματισμός. Πήγε για μαλλί και βγήκε κουρεμένος ο κ. Μητσοτάκης. Όλα τα κομβικά πρόσωπα που προκάλεσαν την ελληνική κοινωνία -βλέπετε στα υπουργικά έδρανα ποιοι είναι- παραμένουν στις θέσεις τους αμετακίνητοι από τον ανασχηματισμό και ο κ. Γεωργιάδης -βάλτε τον μέσα και αυτόν- και πολλοί ακόμα. Υπουργοποιήσατε ακόμα και τον υβριστή των πολιτών που διαδήλωναν στα Τέμπη, τον κ. Δοξιάδη. Άλλος «άριστος» Αρίστος και αυτός! Τον διώξατε μόνο όταν αποκαλύφθηκαν οι επιχειρηματικές του δραστηριότητες -προσέξτε- οι οποίες κρίθηκαν από την Επιτροπή Ανταγωνισμού, της οποίας -απ’ ό,τι διαβάζω- Διευθυντής του Προέδρου ήταν ο κ. Μυλωνάκης –ο εξ απορρήτων, Υφυπουργός του κυρίου Πρωθυπουργού- και δικηγόρος ήταν ο κ. Γεραπετρίτης.

Προσέξτε, λοιπόν, πόσο δίπλα ήταν οι «άριστοι» στον Αρίστο. Τον ήξεραν. Υπηρετούσαν την Επιτροπή Ανταγωνισμού. Μην γίνει καμία παρανόηση. Τον ήξεραν όμως. Το ερώτημα είναι πώς μπήκε στο Υπουργικό Συμβούλιο ο κ. Δοξιάδης, ο οποίος έβριζε κυριολεκτικά, έθιγε τον κόσμο ο οποίος διαδήλωνε. Έπρεπε να το αναδείξουμε για να γίνει φασαρία σε όλη την Ελλάδα, για να αναγκαστείτε μέσα σε λίγες ώρες να τον αποσύρετε. Είναι και πολλοί ακόμα.

Εμείς λοιπόν, σας το λέμε εκ των προτέρων. Δεν είμαστε βολική αντιπολίτευση, ούτε συναινετική αντιπολίτευση. Δεν χορεύουμε ταγκό. Όχι! Εμείς διαδηλώνουμε μαζί με την κοινωνία στον δρόμο και πολλές φορές αν χρειαστεί απέναντι και στον αυταρχισμό του κ. Χρυσοχοΐδη. Διότι θέλουμε μια δημοκρατική κοινωνία που να έχει δίκαιο και να έχει εισόδημα, να μπορεί να ζει εδώ ο Έλληνας πολίτης, να μην παίρνει τα μάτια του για να φύγει στο εξωτερικό. Θα κάνουμε ό,τι μπορούμε για να αποδοθούν οι ευθύνες όσο ψηλά και αν βρίσκονται.

Εδώ οφείλω να μιλήσω και για ένα ακόμα μεγάλο πρόβλημα, ένα μείζον θεσμικό έλλειμμα που αφορά τον νόμο περί ευθύνης υπουργών. Είναι δυνατόν έξι χρόνια μετά τη συνταγματική Αναθεώρηση, την οποία εμείς εισηγηθήκαμε σχετικά με την απάλειψη της ιδιαίτερης διαχείρισης των Υπουργών να μην έχουν περισσότερα δικαιώματα, να μην έχετε φέρει τον εφαρμοστικό νόμο; Είναι εδώ ο κ. Φλωρίδης. Γιατί δεν φέρατε τον εφαρμοστικό νόμο; Θα τον φέρετε τώρα, εκ των υστέρων, τώρα που το έχουν μάθει όλοι, έξι χρόνια μετά και που έχουν δημιουργηθεί ήδη ερωτήματα ακυρότητας της διαδικασίας, ή αποσβεστικής προθεσμίας. Είναι δυνατόν; Ποιους θέλετε να καλύψετε; Γιατί έξι χρόνια δεν φέρατε τον νόμο περί ευθύνης υπουργών, τον εφαρμοστικό του Συντάγματος, που εμείς εισηγηθήκαμε για να μην υπάρχει κανένα πρόβλημα και να έχουν ίδια δικαιώματα οι πολίτες με τους ελεγχόμενους Υπουργούς;

Δεν φέρατε λοιπόν, αυτή τη νομοθετική ρύθμιση. Θέλω να πω ότι αυτό ήταν μια πολιτική επιλογή του κ. Μητσοτάκη. Ο κ. Μητσοτάκης δεν έφερε τη νομοθετική ρύθμιση, για να καλύψει ευθύνες και ενδεχόμενη παραπομπή υπουργικών στελεχών της δικής του Κυβέρνησης.

Εμείς λοιπόν, καταθέτουμε ξανά την τροπολογία τώρα που ακόμα εξελίσσεται η προκαταρκτική επιτροπή, για να επιλύσουμε -στον βαθμό που μας αναλογεί- ένα μεγάλο ερώτημα που υπάρχει για τις αποσβεστικές προθεσμίες, για να δείξουμε ότι δεν είμαστε ίδιοι. Η Κυβέρνηση δεν έχει πια δικαιολογία. Πρέπει σήμερα να αποδεχθεί την τροπολογία μας. Αφού ήρθε ο Υπουργός Δικαιοσύνης εδώ, ας πάρει τον λόγο και να μας πει: θα την ψηφίσουν ή όχι; Είναι η δεύτερη φορά που τη θέτουμε.

Προσφέρουμε στην ελληνική πολιτεία την κάλυψη ενός θεσμικού κενού, για το οποίο εσείς είστε υπεύθυνοι, για να μην έχουν άλλα δικαιώματα οι Υπουργοί σας. Διότι οι Υπουργοί σας σήμερα ελέγχονται. Δεν ελέγχεται κάποιος άλλος. Εμείς έχουμε πει ότι δεχόμαστε οποιονδήποτε έλεγχο, με οποιονδήποτε τρόπο, ό,τι και αν προβλέπεται, ό,τι και αν προτείνουν οι δικηγορικοί σύλλογοι, γονείς, συγγενείς, αλλά και κοινοβουλευτικοί παράγοντες.

Το κενό πάντως αφέθηκε εκ μέρους σας. Γι’ αυτό λοιπόν και κλείνοντας, θέλω να πω ότι εμείς δεν πρόκειται να νομιμοποιήσουμε και να δεχτούμε την απροκάλυπτη παρέμβαση της Κυβέρνησης στη διαδικασία απόδοσης δικαίου.

Η πλειοψηφία της κοινωνίας, κυρίες και κύριοι Βουλευτές, δεν εμπιστεύεται τον κ. Μητσοτάκη. Δεν εμπιστεύονται τον Πρωθυπουργό και την Κυβέρνηση.

Αυτή η Κυβέρνηση που βλέπετε στα υπουργικά έδρανα δεν είναι νομιμοποιημένη στη συνείδηση του ελληνικού λαού. Δεν σας πιστεύει πλέον η ελληνική κοινωνία. Δεν μπορείτε να υπηρετήσετε την ελληνική κοινωνία. Κάνετε τα πράγματα συνεχώς και χειρότερα. Είστε η Κυβέρνηση της συγκάλυψης του εγκλήματος των Τεμπών, των υποκλοπών, των καρτέλ, της ακρίβειας, της αισχροκέρδειας, της υποχώρησης στα εθνικά θέματα, του ρουσφετιού και του πελατειακού κράτους. Αυτή η Κυβέρνηση είστε. Δεν θα επιτρέψουμε μία νέα συγκάλυψη. Η κοινωνία ζητά δικαιοσύνη και οξυγόνο. Σταματήστε πλέον τις παρεμβάσεις, αφήστε τους θεσμούς να κάνουν τη δουλειά τους, έστω και τελευταία στιγμή.

Καταθέτω θεσμικά το αίτημα να αφήσετε την προκαταρκτική επιτροπή να καλέσει μάρτυρες, θεσμικούς παράγοντες, πραγματογνώμονες, επιστήμονες, ένστολους, τους συγγενείς των θυμάτων, τον κύριο Μητσοτάκη τον ίδιο να έρθει εδώ στη Βουλή να λογοδοτήσει και να απολογηθεί. Είναι ελεγχόμενος ο κ. Μητσοτάκης, είναι προϊστάμενος του κ. Τριαντόπουλου.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Τέρμα πια με τους ελιγμούς και τις μεθοδεύσεις, δεν σας παίρνει πλέον. Ο ΣΥΡΙΖΑ θα είναι εμπόδιο στην προσπάθειά σας να παρέμβετε και σε αυτή τη διαδικασία. Έχουμε δεσμευτεί ότι θα είμαστε η φωνή της κοινωνίας και της δικαιοσύνης.

Καλούμε όλα τα κοινοβουλευτικά κόμματα και ιδιαίτερα τα προοδευτικά κόμματα, να μην νομιμοποιήσουν αυτό το πραξικόπημα που κάνουν σήμερα στην προκαταρκτική επιτροπή τα στελέχη της Νέας Δημοκρατίας, να είμαστε όλοι και όλες μαζί δίπλα στην κοινωνία. Η κοινωνία, οι συνταγματολόγοι, οι επιστήμονες περιγράφουν ένα συνταγματικό πραξικόπημα σήμερα του κ. Μητσοτάκη. Εμείς θα είμαστε με την κοινωνία, με την επιστήμη και με το δίκαιο. Η Κυβέρνηση είναι απέναντι, είναι ξεκάθαρο, δεν έχουμε τίποτα να συζητήσουμε με αυτή την απονομιμοποιημένη Κυβέρνηση.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον επόμενο ομιλητή, ζήτησε να παρέμβει ο Κοινοβουλευτικός Εκπρόσωπος της Νέας Δημοκρατίας.

Κύριε Πλεύρη, έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ:** Τρία λεπτά, κύριε Πρόεδρε.

Φαίνεται αυτή τη στιγμή ότι μάλλον είσαστε σε έναν εγκλωβισμό, τον οποίον αμέσως θα σας εξηγήσω, κυρίες και κύριοι συνάδελφοι του ΣΥΡΙΖΑ, διότι πολλές φορές προσπαθούμε να σας πούμε -στο αμιγώς νομικό που θέτετε- στο θέμα της ακυρότητας, ότι προκαταρκτική εξέταση γίνεται και ο εισαγγελέας έχει τη δυνατότητα να κρίνει πότε το αποδεικτικό υλικό το οποίο έχει είναι επαρκές, προκειμένου να ασκήσει ή μη ποινική δίωξη.

Οφείλω να σας πω ότι εσείς είστε οι καλύτεροι μάρτυρες αυτού. Θα σας εξηγήσω γιατί: Στην πρόταση την οποία κατέθεσε το ΠΑΣΟΚ και ψηφίσαμε και έχετε ψηφίσει και εσείς, στη σελίδα 16 αναφέρεται επί λέξει: «Παρέπεται δε ότι κατά τις παραδοχές και την αποδεικτική λογική της εισαγγελικής διάταξης, αν ο κ. Χρήστος Τριαντόπουλος δεν ήταν μέλος της Κυβέρνησης και δεν υφίστατο το κώλυμα που θέτει το άρθρο 86 θα είχε ήδη παραγγελθεί…». Τι; Προσέξτε τι θα είχε παραγγελθεί, όχι προκαταρκτική «… θα είχε δε παραγγελθεί και σε βάρος του άσκηση σχετικής ποινικής δίωξης».

Τι μας λέει, λοιπόν, που είναι η κυρίαρχη θέση σας; Ότι το αποδεικτικό υλικό που υπάρχει αυτήν τη στιγμή στον φάκελο -αυτό λέτε- είναι αποδεικτικό υλικό που δεν φτάνει για τη σύσταση προκαταρκτικής.

**ΠΑΥΛΟΣ ΠΟΛΑΚΗΣ:** Του Βορίδη το είπες;

**ΑΘΑΝΑΣΙΟΣ ΠΛΕΥΡΗΣ:** Κύριε Πολάκη, μη με διακόπτετε. Γνωρίζω ότι είστε άνθρωπος που δεν έχετε τολμήσει ποτέ να αρθεί η ασυλία σας και γι’ αυτόν τον λόγο δυσκολεύεστε όταν ακούτε ότι εμείς δεν κάνουμε χρήση αυτών των δικαιωμάτων.

Πάμε, λοιπόν, τώρα…

**ΠΑΥΛΟΣ ΠΟΛΑΚΗΣ:** Επί προσωπικού τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, μη διακόπτετε.

**ΑΘΑΝΑΣΙΟΣ ΠΛΕΥΡΗΣ:** Όσο και να διακόπτετε, θα ακούσετε.

Εσείς, λοιπόν, επί της ουσίας έχετε πει το εξής, ότι τα στοιχεία που είχε συγκεντρώσει η Εισαγγελέας Εφετών Λάρισας -η οποία Εισαγγελέας Εφετών Λάρισας είναι στην ίδια θέση που είναι η προκαταρκτική σήμερα, εισαγγελέας είναι η προκαταρκτική- για τους μη πολιτικούς είναι ικανά….

**ΔΗΜΗΤΡΙΟΣ ΜΠΙΑΓΚΗΣ:** Χωρίς να έχετε ρωτήσει τον κ. Τριαντόπουλο.

(Θόρυβος στην Αίθουσα)

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, μπορώ να συνεχίσω;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, μη διακόπτετε.

Κύριε Μάντζο, άμα θέλετε ζητήστε τον λόγο μετά.

**ΑΘΑΝΑΣΙΟΣ ΠΛΕΥΡΗΣ:** Τι λέτε; Λέτε ότι τα στοιχεία…

**ΔΗΜΗΤΡΙΟΣ ΜΑΝΤΖΟΣ:** Εσείς τι λέτε;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, παρακαλώ.

**ΑΘΑΝΑΣΙΟΣ ΠΛΕΥΡΗΣ:** Όσο κι αν σας ενοχλεί, θα ακούσετε και μετά θα μιλήσετε.

**ΧΡΗΣΤΟΣ ΓΙΑΝΝΟΥΛΗΣ:** Τον λόγο επί προσωπικού.

**ΑΘΑΝΑΣΙΟΣ ΠΛΕΥΡΗΣ:** Λέτε ότι τα στοιχεία που συγκέντρωσε για τα φυσικά πρόσωπα -αυτό λέτε στην πρότασή σας- είναι ικανά να ασκούσαν ποινική δίωξη και στον κ. Τριαντόπουλο. Δηλαδή, το αποδεικτικό…

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, δεν γίνεται έτσι.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, άμα θέλουν μπορώ και να μην μιλήσω.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, είναι σε βάρος της διαδικασίας. Περιμένουν περίπου τριάντα συνάδελφοι να μιλήσουν. Δείξτε έναν σεβασμό σε αυτούς που θα έρθουν να μιλήσουν στις 00.00΄ το βράδυ.

**ΑΘΑΝΑΣΙΟΣ ΠΛΕΥΡΗΣ:** Κύριε Ξανθόπουλε, θα το ακούσετε.

Λέτε ότι τα στοιχεία που συγκεντρώθηκαν, το υλικό το οποίο υπάρχει είναι ικανό, αλλά η Εισαγγελέας Εφετών δεν μπορεί να ασκήσει στον κ. Τριαντόπουλο. Αν δεν ήταν πολιτικό πρόσωπο, θα ασκούσε. Αν έρθει τώρα, λοιπόν, η προκαταρκτική επιτροπή που τις αποφάσεις της, σε αντίθεση με αυτά που λέει ο κ. Φάμελλος, δεν μπορούμε να τις προκαταλάβουμε -γιατί η προκαταρκτική επιτροπή επειδή είναι εισαγγελέας δεν μπορεί να δίνει ο Πρόεδρος της Κοινοβουλευτικής Ομάδας εντολή πώς θα δράσει, ούτε μπορώ εγώ να πω-, αν λοιπόν έρθει και πει ότι το αποδεικτικό αυτό υλικό που η Εισαγγελέας Εφετών το αξιολόγησε και άσκησε ποινική δίωξη σε τέσσερα φυσικά πρόσωπα, εμείς θεωρούμε ότι είναι επαρκές αυτό το υλικό για να ασκηθεί ποινική δίωξη και στο πολιτικό πρόσωπο, ακούστε τι θα γίνει τώρα. Αφού δεν νομιμοποιείτε τη διαδικασία, θα γίνει το εξής οξύμωρο, κύριε Πρόεδρε, κυρίες και κύριοι συνάδελφοι. Θα έρθουμε εδώ -γιατί λέτε πόρισμα, ενώ προφανώς θα υπάρξει πόρισμα με βάση το υλικό της εισαγγελικής διάταξης- και θα έρθει εδώ η Αντιπολίτευση να πει ότι η εισαγγελική διάταξη δεν είναι επαρκή στοιχεία για άσκηση ποινικής δίωξης. Αυτό θα έρθετε να πείτε. Ενώ, λοιπόν, μέχρι πριν δέκα μέρες λέγατε στην πρόταση που είχατε ψηφίσει «Με αυτή την εισαγγελική διάταξη απορούμε πως ακόμα δεν τον έχετε στείλει». Διότι, αυτό λέει η πρότασή σας. Λέει ότι είναι επαρκή στοιχεία και έπρεπε να ασκηθεί ποινική δίωξη. Άρα, μη φοβόσαστε καμιά ακυρότητα. Ο τύπος τηρείται απαρέγκλιτα.

Ξέρετε τι δεν μπορείτε να σηκώσετε, όμως; Αυτά όλα που λέει ο κ. Φάμελλος και τα είπε και ο κ. Χαρίτσης πριν, αν πρέπει να εξεταστεί ο Πρωθυπουργός, το δικαστικό συμβούλιο έχει την αρμοδιότητα να τον εξετάσει; Έχει. Εάν πρέπει να εξεταστεί ο κ. Σκέρτσος, ο κ. Φλωρίδης, ο κ. Γεραπετρίτης, έχει το δικαστικό συμβούλιο τη δυνατότητα με την ανάκριση να τον εξετάσει; Όχι ο Πλεύρης, ο Κόκκαλης ή ο Μάντζος, αλλά ο ανακριτής και ο εισαγγελέας να τους εξετάσει που είναι από τον Άρειο Πάγο. Φαντάζομαι ότι μάλλον ξέρουν να κάνουν τη δουλειά τους καλύτερα από αυτή που κάνουμε εμείς.

Λέτε αυτά τα ωραία «φοβόμαστε ποιος θα έρθει». Δηλαδή, ακούστηκε πρώτη φορά στα χρονικά ότι πάμε να προστατεύσουμε έναν Υπουργό ο οποίος δέχεται να του ασκηθεί ποινική δίωξη. Το έχετε ακούσει αυτό στα χρονικά, ότι προστατεύεις άνθρωπο ασκώντας ποινική δίωξη; Ακούστε, κυρίες και κύριοι συνάδελφοι, αντί να τον εξετάσεις στην ασφάλεια μιας επιτροπής που έχεις την πλειοψηφία και έχοντας την πλειοψηφία προφανέστατα μπορείς αν θες να καθοδηγήσεις τη διαδικασία, να γίνει αυτή η εξέταση, και του Πρωθυπουργού αν χρειαστεί και των Υπουργών αν χρειαστεί, από ποιους; Να γίνει από ανακριτή, δικαστή του Αρείου Πάγου και εισαγγελέα, εισαγγελέα του Αρείου Πάγου, και με κλήρωση. Κι αυτό εσείς το λέτε προστασία!

Για να δείτε πόσο ακριβώς αυτή η παράταξη θέλει τη διαφάνεια, φανταστείτε πόσο δύσκολη θα είναι η κυβερνητική πλειοψηφία αν -όχι αύριο το πρωί επειδή το ζήτησαν είκοσι Βουλευτές του ΣΥΡΙΖΑ ότι θέλουνε επέκταση αδικήματος ή προσώπων- το δικαστικό συμβούλιο που κάνει έρευνα, γυρίσει και πει «εγώ βρήκα και άλλα αδικήματα» ή «βρήκα και άλλα πολιτικά πρόσωπα».

Είστε υποκριτές. Λέτε ότι θέλετε διαφάνεια, κι αυτό το οποίο θέλετε είναι να κάνετε ένα σόου σε μια επιτροπή, αντί η υπόθεση να πάει με τις νόμιμες διαδικασίες του Συντάγματος στον φυσικό δικαστή που είναι ο ανακριτής και ο εισαγγελέας και όχι αυτοί που στέλνει ο κ. Φάμελλος και ο κ. Ανδρουλάκης και τους αλλάζει τώρα τελευταία.

Αν δεν πιστεύει το ΠΑΣΟΚ εμένα, πείτε στον Πρόεδρό σας να συμβουλευτεί τον δικηγόρο του, τον συνταγματολόγο τον κ. Αλιβιζάτο. Ο κ. Αλιβιζάτος έχει χειριστεί, αν δεν κάνω λάθος, το θέμα των υποκλοπών. Άρα, να τον συμβουλευτεί ως δικηγόρο του και αν δεν του κάνει ο κ. Αλιβιζάτος, ας συμβουλευτεί και τον κ. Τσουκαλά που από το πρωί σας είπαμε τη δήλωσή του, δύο δικηγόρους που έχει το ΠΑΣΟΚ. Όταν πίστευε ότι η Νέα Δημοκρατία δεν θα το κάνει αυτό, υπερασπιζόταν αυτή τη θέση και τώρα μαζί με τον ΣΥΡΙΖΑ προσπαθούν να πουν κάτι που βρίσκει και την κοινωνία αντίθετη. Διότι, η κοινωνία δεν θέλει αυτή τη δουλειά να την κάνει η Βουλή, θέλει να το κάνει ο φυσικός δικαστής.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στον κ. Γιαννούλη που τον ζήτησε και μετά ο κ. Μάντζος. Είναι Κοινοβουλευτικοί Εκπρόσωποι και οι δύο.

**ΠΑΥΛΟΣ ΠΟΛΑΚΗΣ:** Τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει προσωπικό.

**ΠΑΥΛΟΣ ΠΟΛΑΚΗΣ:** Μισό λεπτό, να υπερασπιστώ το προσωπικό.

**ΠΡΟΕΔΡΕΥΩΝ (Γεώργιος Λαμπρούλης):** Ποιο είναι το προσωπικό;

**ΠΑΥΛΟΣ ΠΟΛΑΚΗΣ:** Το προσωπικό είναι, κύριε Πρόεδρε, ότι τόλμησε ο κ. Πλεύρης να πει ότι εγώ δεν έχω πει ποτέ να αρθεί η ασυλία μου και πρέπει να απαντήσω σε αυτό.

Μπορώ να απαντήσω;

**ΠΡΟΕΔΡΕΥΩΝ (Γεώργιος Λαμπρούλης):** Απαντήστε.

**ΠΑΥΛΟΣ ΠΟΛΑΚΗΣ:** Ευχαριστώ πάρα πολύ.

Ο κ. Πλεύρης, ο πρώην Υπουργός Υγείας, ο επονομαζόμενος και «βαρκάρης του Αχέροντα» γιατί είναι ο Υπουργός Υγείας με τους περισσότερους νεκρούς σε όλο τον κόσμο την περίοδο της πανδημίας, τόλμησε να απευθύνει σε εμένα τον ψόγο….

**ΑΘΑΝΑΣΙΟΣ ΠΛΕΥΡΗΣ:** Κρύβεσαι πίσω από την ασυλία σου.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε. Παρακαλώ.

**ΠΑΥΛΟΣ ΠΟΛΑΚΗΣ:** Γελάς; Αν είχαμε είκοσι χιλιάδες νεκρούς στην πλάτη μας, δεν θα γελάγαμε.

Εγώ έχω παράσημο στη διαδρομή μου τις δέκα άρσεις ασυλίας που μου έκαναν όλα τα λαμόγια που σιτίσατε είτε στο Κοινοβούλιο είτε εκτός και στα οποία αποκάλυψα τις πομπές και τη διαφθορά τους. Μέχρι στιγμής σε όσα έχουν εκδικαστεί, δεν έχω καταδικαστεί σε καμία.

**ΑΘΑΝΑΣΙΟΣ ΠΛΕΥΡΗΣ:** Σε πόσες…

**ΠΑΥΛΟΣ ΠΟΛΑΚΗΣ:** Σε δέκα.

**ΑΘΑΝΑΣΙΟΣ ΠΛΕΥΡΗΣ:** Σε καμία. Κρύβεσαι πίσω από την ασυλία.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε. Ολοκληρώστε, κύριε Πολάκη.

**ΠΑΥΛΟΣ ΠΟΛΑΚΗΣ:** Είναι θλιβερός ο κ. Πλεύρης στην προσπάθειά του να υπερασπίσει το εξής πράγμα. Μόλις είδαν ότι βγήκε ένα e-mail στην επιφάνεια το οποίο θα φέρει εδώ…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πολάκη, αφήσαμε το προσωπικό τώρα.

**ΠΑΥΛΟΣ ΠΟΛΑΚΗΣ:** Λέω γιατί το κάνει.

**ΠΡΟΕΔΡΕΥΩΝ (Γεώργιος Λαμπρούλης):** Το γιατί το κάνει είναι άλλο θέμα, ενώ εσείς ζητήσατε τον λόγο επί προσωπικού. Πήρατε τον λόγο, εξηγήσατε τι έγινε σε ό,τι αφορά τις άρσεις ασυλίας…

**ΠΑΥΛΟΣ ΠΟΛΑΚΗΣ:** Να τελειώσω λίγο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ναι, αλλά περιμένει και ο Κοινοβουλευτικός σας να πάρει τον λόγο, ο οποίος προφανώς θα αναφερθεί σε αυτό που λέτε κι εσείς αυτή τη στιγμή.

Κύριε Πολάκη, δεν υπάρχει πλέον προσωπικό.

Κύριε Γιαννούλη, θέλετε τον λόγο;

**ΠΑΥΛΟΣ ΠΟΛΑΚΗΣ:** Κύριε Πρόεδρε, μπορώ να τελειώσω;

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει το προσωπικό. Το εξηγήσατε, κατανοητό. Δώσατε και διευκρινίσεις από τη μεριά σας ως οφείλατε…

**ΠΑΥΛΟΣ ΠΟΛΑΚΗΣ:** Θα κάνω και έναν χαρακτηρισμό για το θλιβερό της πράξης του κ. Πλεύρη, ο οποίος για δέκα λεπτά με νομικούς σολοικισμούς και με την «Αλίκη στη χώρα των θαυμάτων» προσπαθεί να μας πει ότι πρέπει να πάει στο δικαστήριο ο Τριαντόπουλος για να μην έρθει λόγω του e-mail εδώ να καταθέσει και ο Σκέρτσος και ο Γεραπετρίτης και ο Μητσοτάκης. Αυτός είναι ο καημός σας, κύριε Πλεύρη, τίποτε άλλο,...

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Γιαννούλη, έχετε τον λόγο.

**ΠΑΥΛΟΣ ΠΟΛΑΚΗΣ:**…ότι θα έρθει εδώ ο Γεραπετρίτης να μας πει τι έλεγε πως θα κάνει στους πυροσβέστες αν δεν τελειώσουν το μπάζωμα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πολάκη, σας παρακαλώ. Αυτό δεν είναι προσωπικό και είστε γραμμένος και στον κατάλογο ως ομιλητής. Εκεί μπορείτε να πείτε αυτό που θέλετε να πείτε. Το προσωπικό δεν υφίσταται πλέον.

Κύριε Γιαννούλη, ελάτε. Είναι η τρίτη παρέμβασή σας να ξέρετε ως Κοινοβουλευτικός Εκπρόσωπος.

Μετά ακολουθεί ο κ. Μάντζος και μετά μπαίνουμε στον κατάλογο ομιλητών.

**ΧΡΗΣΤΟΣ ΓΙΑΝΝΟΥΛΗΣ:** Είναι η τρίτη παρέμβαση και υπάρχει και η ομιλία μου μετά.

**ΠΡΟΕΔΡΕΥΩΝ (Γεώργιος Λαμπρούλης):** Μιλάμε για τις παρεμβάσεις, το δικαίωμα ομιλίας φυσικά το έχετε, κατά το ήμισυ εφόσον μίλησε ο κ. Φάμελλος.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, καταρχήν θλίβομαι, γιατί στη διάρκεια της τοποθέτησης του κ. Πλεύρη έβλεπα να σχηματίζονται χαμόγελα ικανοποίησης, σχεδόν οπαδικής ικανοποίησης, από τον κ. Φλωρίδη, από τον κ. Χρυσοχοΐδη, από τον κ. Θεοχάρη.

Χαμόγελα για μία υπόθεση, η οποία…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Λόγω της δικαιοσύνης.

**ΧΡΗΣΤΟΣ ΓΙΑΝΝΟΥΛΗΣ:** Κύριε Θεοχάρη, σας παρακαλώ, μην με διακόπτετε. Ηρεμήστε. Χαμογελάστε ελεύθερα με την έλλειψη ενσυνείδησης που έχετε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Όταν υπάρχει δικαιοσύνη…

**ΧΡΗΣΤΟΣ ΓΙΑΝΝΟΥΛΗΣ:** Είναι ντροπή να μετατρέπεται σε οπαδικό χώρο με χαμόγελα ικανοποίησης, την ώρα που ο Κοινοβουλευτικός Εκπρόσωπος της Νέας Δημοκρατίας παραποιεί την αλήθεια ακόμα και την εισαγγελική εντολή.

Κύριε Πλεύρη, σας το είπα και νωρίτερα, γιατί επαναλαμβάνετε αυτά που συζητήσαμε δύο ώρες πριν. Αυτό το οποίο διαβάσατε με τη βοήθεια του κοινού και του κινητού σας είναι σαφές ότι αφορά τα μη πολιτικά πρόσωπα. Αυτό αποτελεί συνειδητή παραβίαση της πραγματικότητας και δεν σας τιμά.

Επίσης, θέλω να σας θυμίσω ότι είμαστε στην Αίθουσα της Βουλής. Δεν είμαστε σε δικαστήριο ούτε δικάζουμε κάποια εργατική υπόθεση ούτε μεσολαβεί ιδιοτέλεια και όφελος. Είμαστε σε ένα χώρο πολιτικού διαλόγου και εδώ τα πράγματα είναι απλά.

Είστε μια Κυβέρνηση που από την πρώτη μέρα που αναλάβατε καθήκοντα εκφυλίζετε το Σύνταγμα, τον κοινοβουλευτισμό και τη Δημοκρατία είτε με τις παρακολουθήσεις είτε με όλα όσα περιέχονται σε υποθέσεις αδιαφάνειας και διαφθοράς και τώρα επιχειρείτε να συγκαλύψετε για δεύτερη φορά το έγκλημα των Τεμπών.

Η ουσία είναι μία. Φοβάστε να έρθει αντιμέτωπος με την κρίση των Βουλευτών σε ρόλο υψηλής συνείδησης και ευθύνης του εισαγγελέα πρωτοδικών, όπως ορίζει το Σύνταγμα, οι άνθρωποι που πρωταγωνιστούν, αυτοί που περιγράφονται στο e-mail και είπαν και οι υπόλοιποι συνάδελφοι.

Το ζήτημα είναι και πολιτικό και ηθικό και δεοντολογικό. Εσείς πάτε να το κάνετε μόνο νομικό. Μακάρι να ήσασταν τόσο προσηλωμένοι στη νομιμότητα, που να είχατε ένα καταπίστευμα για να το πείτε. Θα σας το πω πολύ απλά: Δεν σας παίρνει -είναι η φρασεολογία Φλωρίδη.

Εάν, λοιπόν, τα μπάζα εξεταστούν σε αυτή την προανακριτική, αν λειτουργήσει όπως προβλέπει το Σύνταγμα και υπάρξει διαλεύκανση, έχει καλώς. Ειδάλλως θα μείνετε στην ιστορία ως μία Κυβέρνηση παραποίησης, παραπλανημένων, παρεξηγημένων και ανθρώπων που τι έκαναν; Έκρυβαν ή φοβούνται όπως ο διάολος το λιβάνι την αλήθεια. Αυτή είναι η συζήτηση. Αφήστε τα υπόλοιπα και αν θέλετε, έστω και αυτή τη στιγμή, διορθώστε αυτό το έγκλημα που πάτε να κάνετε υπέρ της αλήθειας και της δικαιοσύνης με την προανακριτική επιτροπή. Όλα τα άλλα είναι «άλλα λόγια να αγαπιόμαστε» και εν πάση περιπτώσει, σε αυτές τις συζητήσεις καλό είναι να μην χασκογελάτε σαν να μην συμβαίνει τίποτα. Πενήντα επτά σπίτια έκλεισαν, να μην το ξεχνάτε ποτέ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μάντζο, θα είναι η τρίτη σας παρέμβαση τώρα.

**ΔΗΜΗΤΡΙΟΣ ΜΑΝΤΖΟΣ:** Να κρατηθεί.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κυρία Πέρκα, ζητήσατε και εσείς τον λόγο.

Η κ. Πέρκα, Κοινοβουλευτική Εκπρόσωπος της Νέας Αριστεράς, έχει τον λόγο για μία παρέμβαση.

**ΘΕΟΠΙΣΤΗ (ΠΕΤΗ) ΠΕΡΚΑ**: Ευχαριστώ.

Κύριε Πλεύρη, σήμερα για δεύτερη φορά επιχειρήσατε να κάνετε κάποιες νομικές ακροβασίες. Δεν θεραπεύω τη νομική επιστήμη, ωστόσο διαβάζουμε, μαθαίνουμε και παρακολουθούμε.

Ο Κώδικας Ποινικής Δικονομίας προβλέπει ως υποχρεωτική τη διενέργεια προκαταρκτικής εξέτασης για ένα αδίκημα. Φανταστείτε ότι πάει ο ύποπτος στον εισαγγελέα και του λέει «Εγώ θέλω να διωχτώ, θέλω να πάω στο δικαστήριο. Δεν θέλω να γίνει προκαταρκτική εξέταση». Υπάρχει περίπτωση εισαγγελέας να του πει «Εντάξει, αφού δεν θες, πάμε κατευθείαν»; Δεν θα κάνει κατάχρηση εξουσίας και παράβαση καθήκοντος; Ακριβώς.

Πάμε τώρα, γιατί γίνεται ακριβώς το ίδιο με τον κ. Τριαντόπουλο. Λες και έχει εξουσία διαθέσεως, ο κ. Τριαντόπουλος είπε «Δεν επιθυμώ να γίνει προκαταρκτική. Να πάω κατευθείαν στο Δικαστικό Συμβούλιο». Όμως η προκαταρκτική εξέταση είναι πρόταση και αρμοδιότητα της Βουλής. Εισαγγελέας διώξεως είναι μόνο η Βουλή, που σημαίνει ότι αν βρεθούν νέα στοιχεία, το Δικαστικό Συμβούλιο δεν μπορεί να επεκτείνει τη δίωξη. Πρέπει να στείλει το αίτημα πίσω στη Βουλή και βεβαίως αυτό έχει κάποιες συνέπειες. Μία τυπική συνέπεια είναι ότι δεν έχει εξουσία διαθέσεως η προκαταρκτική εντολή που έχει λάβει από την Ολομέλεια η προανακριτική επιτροπή κατά το Σύνταγμα.

Έχει όμως και πρακτικές συνέπειες, οι οποίες είναι ότι δεν θα ενημερωθούν τα κόμματα της Αντιπολίτευσης για τα στοιχεία που υπάρχουν κατά του Υπουργού, τα στοιχεία που θα μπορούσαν να συλλέξουν από μάρτυρες παραδείγματος χάριν και δεύτερον, θα γίνει πολύ πιο δυσχερής η διερεύνηση του κατηγορητηρίου, εφόσον προκύψουν νέα στοιχεία. Εφόσον γίνει αποδεκτή η πρόταση που κατατίθεται, η πρόταση του Τριαντόπουλου, που κατηγορείται μόνο για πλημμελήματα, τότε ο ανακριτής θα μπορεί να προσθέσει μόνο συνεργούς για το συγκεκριμένο αδίκημα. Δεν μπορεί να βάλει επιπλέον αδικήματα.

Παραβιάζεται το Σύνταγμα με αυτό τον τρόπο, διότι αποτρέπει τον έλεγχο των κομμάτων της Αντιπολίτευσης σε αδικήματα Υπουργού. Δεν υπάρχει ο δημόσιος έλεγχος επί της κατηγορίας για αδικήματα Υπουργού από το Κοινοβούλιο και αν το Δικαστικό Συμβούλιο βρει σοβαρά πράγματα, δεν μπορεί να προχωρήσει. Πρέπει να τα στείλει πίσω στη Βουλή.

Η πλειοψηφία, λοιπόν, στην προανακριτική -και εδώ είναι η θλιβερή μας εμπειρία-, ξέρετε τι θα πει; «Θεωρούμε επαρκή τα στοιχεία που υπάρχουν από την πρόταση. Εισηγούμαστε ότι δεν υπάρχει ανάγκη για ανάλογες πράξεις». Ξέρω γιατί γελάτε, γιατί λέτε ότι το ίδιο θα γίνει και τώρα. Δεν είναι το ίδιο, εφόσον έρθουν μάρτυρες και αναγκαστούν να έρθουν και δεν είναι το ίδιο να αναλάβει την πολιτική ευθύνη κάθε Βουλευτής της Νέας Δημοκρατίας να έρθει σε προκαταρκτική, να βγουν τα στοιχεία και αυτός να ψηφίζει ανάποδα.

Αυτό θέλουμε να το δούμε και οφείλει και η κοινωνία να το μάθει. Αυτό πάτε να αποφύγετε, να έρθει και ο ίδιος ο Πρωθυπουργός. Ενώ στο Δικαστικό Συμβούλιο δεν θα πάει κανείς. Θα κλείσει η υπόθεση. Θα ξανάρθουν εδώ, θα πει η πλειοψηφία, όπως κάνετε τώρα, για άλλη μία φορά «Δεν υπάρχει ανάγκη περαιτέρω εξέτασης. Τελειώσαμε».

Είναι τρομερό και το επικοινωνιακό αφήγημα. Κάνετε έναν απίστευτο ελιγμό και τον παρουσιάζετε ως ηθική στάση. Όμως, ο κόσμος βλέπει, ακούει. Είναι πάνω από ένα εκατομμύριο στους δρόμους και βλέπει μια κίνηση συγκάλυψης, η οποία είναι τόσο φανερή σε όλο τον κόσμο. Κανείς πια δεν έχει καμία αμφιβολία για το ποιος έχει μπαζώσει και κυρίως, για το ποιος έχει δώσει την εντολή.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπιάγκη, η σειρά σας πλέον. Δείξατε αρκετή υπομονή.

Τον λόγο έχει ο κ. Δημήτρης Μπιάγκης από το ΠΑΣΟΚ - ΚΙΝΑΛ.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επιτρέψτε μου, κύριε Πλεύρη, ξεκινώντας, μια και τυγχάνει να είμαι και εγώ δικηγόρος -βέβαια μπορεί να μην έχω το ύψος και την εμπειρία που έχετε εσείς- να σας υπενθυμίσω κάτι.

Έρχεστε σήμερα εδώ και λέτε τι, ουσιαστικά; Η πρόταση του Πρωθυπουργού να ακυρώσουμε στην πράξη, αλλάζοντας το Σύνταγμά μας, το άρθρο 86 περί ευθύνης Υπουργών. Τι λέτε, δηλαδή; Να μην έχει τη δυνατότητα η Βουλή -κάτι το οποίο μπορούμε να το συζητήσουμε, βεβαίως- να ασχοληθεί με την παράβαση του καθήκοντος, όταν είσαστε εσείς οι ίδιοι που δύο μήνες πριν αξιοποιήσατε το συγκεκριμένο άρθρο, προκειμένου να δώσετε το ακαταδίωκτο στον κ. Καραμανλή.

Αν αυτό, πράγματι, δεν είναι μια τεράστια αντίθεση, οφείλετε να μας πείτε τι είναι. Αν αυτό, πραγματικά, δεν φαίνεται γελοίο στα μάτια της κοινωνίας που μας παρακολουθεί και με δεδομένο το πρόβλημα που υπάρχει και η δυσπιστία στο πολιτικό σύστημα, τότε πείτε μας τι είναι.

Επίσης, απαντήστε μου, αν έχετε την καλοσύνη, κύριε Πλεύρη, με την πρώτη ευκαιρία ή οποιοσδήποτε άλλος συνάδελφος θέλει, συγκροτήθηκε η προανακριτική επιτροπή; Έχει την εικόνα αυτή τη στιγμή του ενός οργάνου; Λειτουργεί σαν όργανο; Έχει την εντολή από την Ολομέλεια του Κοινοβουλίου να ερευνήσει το συγκεκριμένο πρόσωπο ως προς το συγκεκριμένο αδίκημα και οποιοδήποτε άλλο μπορεί να υπάρχει; Και ποιοι είμαστε εμείς που θα σταματήσουμε το όργανο αυτό, την προσπάθεια διερεύνησής του της συγκεκριμένης κατηγορίας; Μπορεί να αποποιηθεί αυτή την εντολή; Ερώτημα: Μπορεί να αποποιηθεί σε αντίθεση με το Σύνταγμα αυτήν την εντολή η προανακριτική επιτροπή;

Δεν θέλω να χάσω την ομιλία μου, κύριε Πρόεδρε, αλλά πραγματικά ένιωσα την ανάγκη να πω δυο λόγια παραπάνω σε αυτό το κομμάτι.

Κυρίες και κύριοι συνάδελφοι, η συζήτηση για το μέλλον της Ελληνικής Αστυνομίας αφορά ευρύτερες ανάγκες μεταρρύθμισης που θα ενισχύσουν την προστασία των πολιτών. Το αίσθημα ανασφάλειας και η δυσπιστία απέναντι στις κρατικές δομές είναι δεδομένη, καθώς το πολιτικό σύστημα αποδεικνύεται ανεπαρκές στην παροχή αποτελεσματικών υπηρεσιών προστασίας.

Τα πολλά τραγικά γεγονότα από φυσικές καταστροφές και εγκληματικές ενέργειες έχουν αναδείξει τις αδυναμίες του κράτους και του κρατικού μηχανισμού, την ανοργανωσιά και τις καθυστερήσεις στην αντιμετώπιση των κρίσεων. Οι ευθύνες της πολιτείας τόσο κυρίως σε επίπεδο σχεδιασμού και πρόληψης, όσο και αποτελεσματικής καταστολής είναι τεράστιες αλλά θα έλεγα και διαχρονικές, στον βαθμό βέβαια που κατανέμεται δίκαια, αναλογικά και χωρίς αναχρονιστικούς λαϊκισμούς.

Ωστόσο, οι κυβερνήσεις της Νέας Δημοκρατίας, που είναι στην εξουσία ήδη για σχεδόν έξι χρόνια, με Πρωθυπουργό τον κ. Μητσοτάκη, βαρύνονται με μεγαλύτερη ευθύνη -θέλω να πιστεύω ότι το αποδέχεστε- αν όχι το σύνολο της ευθύνης. Μην ξεχνάτε ότι την τελευταία πενταετία η χώρα μας παρουσιάζει τη μεγαλύτερη αύξηση στον αριθμό των γυναικοκτονιών μεταξύ κρατών-μελών της Ευρωπαϊκής Ένωσης, ενώ και εν γένει, ο ετήσιος αριθμός καταγεγραμμένων περιστατικών έμφυλης και ενδοοικογενειακής βίας και βίας ανηλίκων έχει υπερδιπλασιαστεί. Συνεχώς αυξανόμενος είναι και ο αριθμός των τροχαίων ατυχημάτων και δυστυχημάτων στη χώρα μας, με αναλογία θανάτων ανά πληθυσμό από τις μεγαλύτερες στην Ευρώπη.

Όμως, κυρίες και κύριοι συνάδελφοι, αν οι επιδόσεις της Κυβέρνησης της Νέας Δημοκρατίας παραμένουν ιδιαίτερα χαμηλές στα ζητήματα αστυνόμευσης και καταστολής -τα οποία είναι και τα παραδοσιακά τους, αν θέλετε, σημεία αναφοράς- φανταστείτε τι γίνεται όσον αφορά στα ανθρώπινα δικαιώματα και τη διαχείριση και μεταχείριση των κρατουμένων.

Η σχετική έκθεση του Συνηγόρου του Πολίτη αναδεικνύει την έλλειψη στρατηγικού σχεδιασμού στο σωφρονιστικό σύστημα, με υποστελέχωση, ανεπαρκή υγειονομική περίθαλψη, αυξημένη βία μεταξύ των κρατουμένων. Επιπλέον, επισημαίνει τον υπερπληθυσμό των φυλακών.

Απέναντι σε αυτά τα πραγματικά προβλήματα και προκλήσεις πώς αντιδρά η Κυβέρνηση της Νέας Δημοκρατίας, κυρίες και κύριοι συνάδελφοι; Έχει προβεί στην απαραίτητη ανάλυση της πραγματικότητας; Έχει διερευνήσει εναλλακτικές σε πετυχημένες πολιτικές και πρακτικές που εφαρμόστηκαν σε άλλες χώρες; Έχει κάνει την απαραίτητη αυτοκριτική για τα λάθη και τις παραλείψεις της;

Υπενθυμίζω ενδεικτικά τις παλινωδίες περί ίδρυσης πανεπιστημιακής και έφιππης αστυνομίας. Κυρίως, έχει ανοίξει η Κυβέρνηση έναν ευρύ και ειλικρινή διάλογο με τους κοινωνικούς εταίρους, τις ενώσεις των εργαζομένων, την ακαδημαϊκή κοινότητα, την κοινωνία των πολιτών; Όπως συνηθίζει αυτή η Κυβέρνηση να αντιδρά αποσπασματικά έτσι έχει κάνει και τώρα. Μοναδικός στόχος η επικοινωνιακή στόχευση, χωρίς επαρκή προετοιμασία, τεκμηρίωση ή μακροπρόθεσμο πλάνο, αγνοώντας τις διεθνείς εξελίξεις και τις πραγματικές ανάγκες της κοινωνίας.

Οι ρυθμίσεις του υπό συζήτηση νομοσχεδίου βασίζονται στις υπάρχουσες δομές, αντί να εντάσσονται σε μια ολοκληρωμένη μεταρρυθμιστική προσέγγιση. Πρόκειται για μια πρόχειρη και βεβιασμένη προσπάθεια, επικεντρωμένη περισσότερο στον εντυπωσιασμό παρά στην ουσιαστική αναβάθμιση του Σώματος.

Διότι δεν υπάρχει αμφιβολία, κυρίες και κύριοι συνάδελφοι, ότι η Ελληνική Αστυνομία αντιμετωπίζει διαχρονικές δυσλειτουργίες, καθώς ιδρύθηκε χωρίς σύγχρονες και προσαρμοσμένες στα ευρωπαϊκά πρότυπα δομές, αντιγράφοντας απλώς τις παλαιότερες υπηρεσίες ασφάλειας, Αστυνομία Πόλεων, Χωροφυλακή κ.λπ..

Από την άλλη μεριά, το αστυνομικό εκπαιδευτικό σύστημα παραμένει στάσιμο από τη δεκαετία του 1990, χωρίς ουσιαστική μεταρρύθμιση.

Εντούτοις, με το παρόν νομοσχέδιο καταργούνται ογδόντα έξι άρθρα, κυρίες και κύριοι συνάδελφοι, του ν.4962/2022 που η ίδια η Κυβέρνησή σας -τότε, βέβαια, με άλλον Υπουργό- είχε προτείνει και είχαμε υπερψηφίσει και εμείς, ως αποτέλεσμα μάλιστα της ευρείας διαβούλευσης.

Τι μεσολάβησε, λοιπόν, σε αυτά τα τρία χρόνια; Αξιολογήθηκε η αποτελεσματικότητα των υφιστάμενων ρυθμίσεων και κρίθηκαν ως ανεπαρκείς;

Αν ναι, γιατί δεν συμπεριλαμβάνεται η σχετική τεκμηρίωση στην έκθεση συνεπειών και γιατί δεν παρείχατε έστω κάποια στοιχεία κατά τη συζήτηση στην αρμόδια επιτροπή, κύριε Υπουργέ;

Πώς περιμένετε, λοιπόν, να συναινέσουμε εκ νέου, όταν μάλιστα με δική σας ευθύνη δεν έχει εξασφαλιστεί η ευρύτερη δυνατή διαβούλευση και κοινωνική αποδοχή και δεν παρέχεται η στοιχειώδης τεκμηρίωση;

Η Ελληνική Αστυνομία, κυρίες και κύριοι συνάδελφοι, είναι ένας θεσμός της δημοκρατίας που πρέπει να αντιμετωπίζεται με τη δέουσα σοβαρότητα και να μην αποτελεί πεδίο πειραματισμών ή προβολής προσωπικών επιδιώξεων από τον εκάστοτε Υπουργό Προστασίας του Πολίτη. Απαιτείται, λοιπόν, άμεσα μια πανεπιστημιακού επιπέδου αναδιάρθρωση της αστυνομικής εκπαίδευσης, με ανθρωποκεντρική προσέγγιση, ώστε τα στελέχη της Ελληνικής Αστυνομίας να αποκτούν υψηλά τυπικά και ουσιαστικά προσόντα και δεξιότητες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παράκληση για λίγο την ανοχή σας, κύριε Πρόεδρε.

Ευχαριστώ.

Κυρίως, όμως, είναι απαραίτητο να αποκτήσει επιτέλους η Ελληνική Αστυνομία σύνδεση με την ελληνική κοινωνία, γεφυρώνοντας το χάσμα της χρόνιας αμφισβήτησης και επιφυλακτικότητας των πολιτών, πείθοντας ότι η Ελληνική Αστυνομία είναι ένας θεσμός της δημοκρατίας που είναι καθημερινά κοντά τους, ως αξιόπιστος και αδιάβλητος εγγυητής της ασφάλειας και της προστασίας τους.

Δεν θα σταθώ στα επιμέρους άρθρα, καθώς ο εισηγητής μας αναφέρθηκε με πολύ μεγάλη λεπτομέρεια. Θα ήθελα να κάνω ιδιαίτερη αναφορά στην πρόβλεψη που περιλαμβάνεται στο Μέρος Ε΄ και αφορά στην αύξηση της διάρκειας απασχόλησης των εποχικών πυροσβεστών.

Επανακαταθέτουμε εμείς, λοιπόν -συνεχίζουμε να επιμένουμε- την τροπολογία που είχαμε καταθέσει ξανά και η οποία τότε δεν είχε γίνει δεκτή. Προτείνουμε τη δεκάμηνη απασχόληση, ώστε να καλυφθούν οι αυξημένες ανάγκες της αντιπυρικής περιόδου, αλλά και των πλημμυρών, που πλέον σχεδόν καθ’ όλη τη διάρκεια του έτους, λόγω της κλιματικής κρίσης, είναι αναγκαία, προκειμένου έτσι και να διασφαλιστεί η συνέχεια και η εμπειρία στο Πυροσβεστικό Σώμα.

Κυρίες και κύριοι συνάδελφοι, η Κυβέρνηση της Νέας Δημοκρατίας αδυνατεί να ανταπεξέλθει στις σύγχρονες ανάγκες και στηρίζεται σε αναχρονιστικά ανακλαστικά, αμφισβητώντας τα επιτεύγματα της κοινωνίας από τη Μεταπολίτευση και μετά. Το βιοτικό επίπεδο των πολιτών πέφτει κατακόρυφα, με την ακρίβεια να πλήττει ιδιαίτερα τη μεσαία τάξη. Το παραγωγικό μοντέλο βασίζεται σε φτηνή εργασία, με υπερεκμετάλλευση της αγοράς ακινήτων, ενώ οι τομείς υγείας και παιδείας εμπορευματοποιούνται. Ο θεσμικός πυλώνας του κράτους δικαίου καταρρακώνεται, ενώ η Νέα Δημοκρατία φαίνεται να χρησιμοποιεί το κράτος για εξυπηρέτηση συμφερόντων, δημιουργώντας μηχανισμούς διαφθοράς και ατιμωρησίας, όπως φάνηκε στην υπόθεση των υποκλοπών, όπως φαίνεται και τώρα στην υπόθεση των Τεμπών. Οι δυνατότητες σχεδιασμού του πολιτικού οράματος για τη Νέα Δημοκρατία εξαντλούνται σε φτηνές και ξεπερασμένες επικοινωνιακές τακτικές.

Καλούμε την Κυβέρνηση να αντιμετωπίσει τα ζητήματα ασφάλειας με αίσθημα ευθύνης, καθιστώντας τα εθνική προτεραιότητα και υιοθετώντας μια πραγματικά ολιστική πολιτική. Η ασφάλεια των πολιτών πρέπει να αποτελεί τη βάση για την οικοδόμηση μιας δίκαιης και συνεκτικής κοινωνίας, όπου κανένας δεν θα αφήνεται πίσω λόγω κοινωνικού, οικονομικού ή πολιτισμικού χάσματος. Αυτός είναι ο δρόμος που πρέπει να ακολουθήσουμε, ένας δρόμος που δεν θα χωρίζει τους πολίτες μας, αλλά θα τους ενώνει, προσφέροντας ίσες ευκαιρίες και προστασία για όλους, για μια κοινωνία που θα είναι πραγματικά και ασφαλής και ανθρώπινη.

Ευχαριστώ πολύ για την ανοχή σας, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Μιχαήλ Χουρδάκης, Ανεξάρτητος Βουλευτής.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Και μετά, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Μετά την ομιλία του Προέδρου του ΠΑΣΟΚ θα είστε εσείς.

Κύριε Χουρδάκη, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ.

Όπως έχει γίνει κατανοητό, η συζήτηση αφορά στο νέο νομοσχέδιο για την αναδιοργάνωση της Ελληνικής Αστυνομίας, το οποίο θα έπρεπε -και αυτό περιμέναμε όλοι- να φέρει σημαντικές αλλαγές και στη δομή και στη διοίκηση και στον επιχειρησιακό ρόλο του Σώματος. Ναι μεν εισάγονται κάποιες ρυθμίσεις με αυτό το νομοσχέδιο και σχετίζονται με τη διοικητική δομή της Αστυνομίας, με την εκπαίδευση του προσωπικού, με την ενίσχυση της ηλεκτρονικής επιτήρησης και με τη διαχείριση των σωφρονιστικών καταστημάτων. Ωστόσο, εγείρονται σοβαρά ερωτήματα για το κατά πόσο αυτές οι αλλαγές, πράγματι, αντιμετωπίζουν σε βάθος τις ανάγκες της ελληνικής κοινωνίας και των αστυνομικών υπαλλήλων.

Φαίνεται, δυστυχώς, ότι το νομοσχέδιο αυτό αποτελεί άλλη μια πολυνομοθετική παρέμβαση που δεν επιτυγχάνει τον σκοπό της πέρα από την επικοινωνιακή σκοπιμότητα για την Κυβέρνηση και έρχεται να καλύψει μια αποδεδειγμένη αποτυχία σχετικά με την ασφάλεια των πολιτών. Πάρα πολλοί συνάδελφοι μίλησαν αναλυτικά για αυτό το θέμα. Στην πράξη, δεν εισάγεται τίποτα καινούργιο, δεν θεραπεύονται παθογένειες και αφήνονται να λιμνάζουν χρονίζοντα προβλήματα.

Κυρίαρχο γνώρισμα της πολιτικής ηγεσίας του Υπουργείου Προστασίας του Πολίτη τα τελευταία χρόνια είναι το έλλειμμα χάραξης ουσιαστικής και αποτελεσματικής πολιτικής για την ασφάλεια των πολιτών, δεδομένου μάλιστα ότι ο κ. Χρυσοχοΐδης είναι συνολικά δεκατέσσερα χρόνια στο συγκεκριμένο ή σε παρεμφερές Υπουργείο τα τελευταία εικοσιπέντε. Ο συγκεκριμένος δεν διάβασε το μνημόνιο, δεν ήταν η δουλειά του, είχε άλλες υποχρεώσεις. Φαίνεται και ποιο είναι το επίπεδο και το μέγεθος της υπαιτιότητάς του για ό,τι συμβαίνει στην Ελληνική Αστυνομία και στην ασφάλεια των πολιτών.

Το σχέδιο νόμου δεν αγγίζει ζητήματα που απαιτούν άμεση και σοβαρή παρέμβαση και η Κυβέρνηση για άλλη μια φορά και σε ακόμα ένα νομοσχέδιο αποφεύγει να κάνει τομές που χρειάζονται και είναι αναγκαίες. Στην πράξη, δεν αντιμετωπίζονται από την ΕΛΑΣ ούτε η συνεχής εγκληματικότητα ακόμα και από ανήλικους -των οποίων μάλιστα η μέση ηλικία σε ό,τι αφορά την έναρξη της παραβατικότητας διαρκώς μειώνεται- ούτε οι διαρκώς αυξανόμενες γυναικοκτονίες, ούτε οι περιπτώσεις ενδοοικογενειακής βίας, κατά τις οποίες, από ό,τι φαίνεται, ανεκπαίδευτοι αστυνομικοί επιτελούν ρόλο προανακριτικών υπαλλήλων μετά την τέλεση του αδικήματος. Είναι λυπηρό ότι η λέξη «πρόληψη» πρακτικά δεν υπάρχει ούτε ως όρος στο υπό συζήτηση νομοσχέδιο.

Επιπλέον, η νέα διοικητική δομή χαρακτηρίζεται από υπερσυγκεντρωτισμό, από υπερβολική πολιτική εποπτεία και οι προτεινόμενες αλλαγές δεν φαίνεται ούτε να βελτιώνουν ή να μπορούν να βελτιώσουν την αποτελεσματικότητα της Αστυνομίας ούτε να μπορούν να ενισχύσουν την επιχειρησιακή της ετοιμότητα. Αντίθετα, διαιωνίζουν και αφήνουν να παραμένουν πολλά προβλήματα, όπως είναι η πολυπλοκότητα των διοικητικών διαδικασιών, η έλλειψη προσωπικού σε κρίσιμους τομείς, η ανεπαρκής -αντί της ουσιαστικής και σε βάθος- εκπαίδευση των αστυνομικών, ιδίως σε θέματα που αφορούν στην προστασία των ανθρωπίνων δικαιωμάτων και τη διαχείριση των κρίσεων.

Στην εισηγητική έκθεση του νομοσχεδίου αναφέρονται αρκετά για την ουσιαστική καινοτομία που αποτελεί νέα διάρθρωση και τα λοιπά, και τα λοιπά. Όμως, ποια; Γίνονται και αναφέρονται οργανικές μονάδες, των οποίων η αρμοδιότητα αλληλεπικαλύπτεται ή και συγκρούεται, και είναι βέβαιο ότι θα υπάρξει μπαλάκι ευθυνών με την εφαρμογή αυτού του νόμου και θα χαθούμε για μία ακόμα φορά στη μετάφραση. Ως εκ τούτου, οι προτεινόμενες αλλαγές δεν συμβάλλουν ούτε στη δομή, ούτε στη λειτουργία του σώματος, ούτε στην εξοικονόμηση του ανθρώπινου δυναμικού, ούτε στην εξοικονόμηση πόρων, ούτε στη δίκαιη κατανομή αρμοδιοτήτων, ούτε στη δίκαιη κατανομή προσωπικού, ούτε στη δημιουργία πνεύματος εργασίας, ούτε στη δημιουργία πνεύματος υπευθυνότητας και τελικώς ούτε στη διαρκή αναβάθμιση των υπηρεσιών που πρέπει να παρέχονται προς τους πολίτες.

Παράλληλα, και πριν προλάβει να ολοκληρωθεί η συζήτηση για αυτό το νομοσχέδιο, σε ένα άλλο υπό συζήτηση νομοσχέδιο άλλου Υπουργείου, αναλαμβάνεται, από ό,τι φαίνεται, πρωτοβουλία που θα επηρεάσει τις δομές της Ελληνικής Αστυνομίας, και εγείρονται σημαντικές ανησυχίες για αυτό, διότι το νομοσχέδιο του Υπουργείου Άμυνας προβλέπει συμμετοχή αστυνομικών σε στρατιωτικές ασκήσεις, προβλέπει συνεργασία του Τμήματος Ταυτοτήτων και Αρχείων με κρατικούς φορείς για τη σύνταξη σχεδίων εθνικής άμυνας και προβλέπει την εκπαίδευση αστυνομικών σε στρατιωτικές σχολές. Μπορεί θεωρητικά τέτοιες συνέργειες να έχουν ή να μπορούν να φέρουν θετικό αντίκτυπο. Στην πράξη, όμως, αλλοιώνουν τον χαρακτήρα της Αστυνομίας που πρέπει να είναι προσανατολισμένος στην προστασία του πολίτη και όχι στη στρατιωτική διαχείριση θεμάτων δημόσιας ασφάλειας. Η αναδιάρθρωση αυτή, μάλιστα, δημιουργεί εύλογες ανησυχίες για τη δημοκρατική λειτουργία του σώματος και την ανεξαρτησία του από στρατιωτικές επιρροές.

Όλα αυτά, όπως είπα, αποτελούν σαφή απόκλιση από τον παραδοσιακό ρόλο της Ελληνικής Αστυνομίας, χωρίς να έχει προηγηθεί καθόλου η διαβούλευση με αρμόδιους συνδικαλιστικούς φορείς, όπως είναι η ΠΟΑΣΥ, η ΠΟΑΞΙΑ και ένα σωρό άλλοι για ένα τόσο σημαντικό θέμα. Ξαναλέω ότι πρόκειται για επικοινωνιακή πρωτοβουλία που δεν δίνει καθόλου λύσεις στις παθογένειες του σώματος. Δεν υπάρχει παρά μόνο αύξηση του πολιτικού ελέγχου σε ακόμα πιο έντονο βαθμό και δεν υπάρχει καθόλου διασφάλιση της πρόληψης.

Τι χρειάζεται; Χρειάζεται μια Αστυνομία προσαρμοσμένη περισσότερο και εις βάθος στις ανάγκες της κοινωνίας για να έχει καθοριστικό ρόλο στη δημόσια ασφάλεια. Πρέπει να επικεντρωθούμε στην ανάπτυξη ενός αστυνομικού σώματος με διαφάνεια, με λογοδοσία και με εκπαίδευση στις σύγχρονες προκλήσεις και όχι σε μια περισσότερο κατασταλτική λειτουργία. Θα πρέπει να επικεντρωθεί η Αστυνομία στην αντιμετώπιση της εγκληματικότητας, στη μείωση των περιστατικών αστυνομικής αυθαιρεσίας -που δεν είναι καθόλου λίγα- και στη βελτίωση της συνεργασίας με τις τοπικές κοινωνίες. Πρέπει δηλαδή να αλλάξουν οι νέες ρυθμίσεις, γιατί αυτές απομακρύνουν στην πράξη την Ελληνική Αστυνομία από το κοινωνικό της έργο και γιατί αυτές αυξάνουν τον ρόλο της σε θέματα εθνικής ασφάλειας και στρατιωτικών επιχειρήσεων, κάτι που είναι προς τη λάθος κατεύθυνση, διότι η ΕΛΑΣ δεν πρέπει, και ούτε μπορεί, να λειτουργεί ως ένα γραφειοκρατικό μόρφωμα με διοικητικές δομές που αλληλοκαλύπτονται.

Λύσεις υπάρχουν. Χρειάζεται αποτελεσματικότερη αναδιοργάνωση της Αστυνομίας. Χρειάζεται, πρώτον, αναδιάρθρωση των υπηρεσιών με στόχο την αποτελεσματικότητα και την πρόληψη, η οποία λείπει από την πρόνοια αυτού του νομοσχεδίου, διασφαλίζοντας ότι περισσότεροι αστυνομικοί θα βρίσκονται στο πεδίο και δεν θα είναι σε γραφειοκρατικές θέσεις, κρατώντας ή βαρώντας σφραγίδες. Δεύτερον, χρειάζεται συνεχής και ουσιαστική εκπαίδευση των αστυνομικών με έμφαση στη διαχείριση των κρίσεων και στην προστασία των ανθρωπίνων δικαιωμάτων, την κοινωνική προσέγγιση και την τεχνολογική κατάρτιση, και σαφώς διαρκή επιμόρφωση. Χρειάζεται πλήρης αποπολιτικοποίηση της διοίκησης της Ελληνικής Αστυνομίας με ξεκάθαρες, μη αλληλεπικαλυπτόμενες αρμοδιότητες. Χρειάζεται βελτίωση και ενίσχυση της σχέσης της Αστυνομίας με τους πολίτες, μέσω διαφανών διαδικασιών, ενίσχυσης της λογοδοσίας και ουσιαστικής αστυνόμευσης. Χρειάζεται εκσυγχρονισμός του εξοπλισμού και των επιχειρησιακών διαδικασιών, και όχι να ζητάμε από τους αστυνομικούς μόνοι τους ουσιαστικά να καλύπτουν τα κόστη για τη στολή και το αλεξίσφαιρο. Και χρειάζεται αποφυγή της υπερσυγκέντρωσης εξουσιών, όπως και διάφορα άλλα.

Κυρίες και κύριοι συνάδελφοι, η πολιτική ζωή μιας χώρας δεν κρίνεται από τις εξαγγελίες και τα επικοινωνιακά νομοσχέδια, αλλά από τις πράξεις που υπάρχουν στην καθημερινότητα. Η Κυβέρνηση για άλλη μία φορά φαίνεται να νοιάζεται περισσότερο για τη διαχείριση της εικόνας, παρά για την πραγματική ασφάλεια των πολιτών και την πρόληψη του εγκλήματος. Η Αστυνομία πρέπει να εκσυγχρονιστεί, και χρειάζεται σχέδιο, χρειάζεται ουσία, και όχι αποσπασματικές και αμφιλεγόμενες ρυθμίσεις.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι οκτώ μαθήτριες και μαθητές και πέντε συνοδοί εκπαιδευτικοί από το Δημοτικό Σχολείο Νεροκούρου Χανίων, καθώς και τρεις μαθήτριες και μαθητές και έξι συνοδοί εκπαιδευτικοί από το 3ο Ειδικό Δημοτικό Σχολείο Χανίων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Βασίλης Μεταξάς από το Κομμουνιστικό Κόμμα Ελλάδας. Μετά θα ακολουθήσει η κ. Κεφάλα και ο κ. Μαρκογιαννάκης.

Κύριε Μεταξά, έχετε τον λόγο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Κυρίες και κύριοι, από τη συζήτηση στις επιτροπές και στην Ολομέλεια, από τις δημόσιες τοποθετήσεις κυβερνητικών στελεχών και Βουλευτών, όπως και από την αρθρογραφία για το συγκεκριμένο νομοσχέδιο αναδεικνύεται μια αγωνιώδης προσπάθεια από μεριάς σας να παρουσιάσετε τον λύκο ντυμένο με προβιά αρνιού, να προκληθεί ως φιλολαϊκή εξέλιξη η αναβάθμιση και η ενίσχυση βασικών μηχανισμών καταστολής του αστικού κράτους, αυτού του εχθρικού για τον λαό κράτους, που οι λειτουργίες του είναι κομμένες και ραμμένες πρώτα και κύρια για να διασφαλίζουν τα συμφέροντα των μεγάλων επιχειρηματικών ομίλων, να θωρακίζουν τα συμφέροντα και τα κέρδη τους, να συντηρούν και με το καρότο και με το μαστίγιο το σημερινό βάρβαρο σύστημα της εκμετάλλευσης, και μάλιστα σε συνθήκες έντασης της ολομέτωπης επίθεσης στα λαϊκά δικαιώματα, σε συνθήκες πολεμικής εμπλοκής και προετοιμασίας για γενίκευση του πολέμου, δηλαδή σε συνθήκες που ο καπιταλισμός δυσκολεύεται ακόμα περισσότερο να κρύψει το πραγματικό του σάπιο και αποκρουστικό πρόσωπο. Κάθε μέρα οι εξελίξεις αφαιρούν αυτό το ιερό πέπλο με το οποίο καλύπτετε τον καπιταλισμό. Δείτε μόλις χτες, η Ευρωπαϊκή Ένωση του κράτους δικαίου παρουσίασε ένα ακόμη πολεμικό εγχειρίδιο, τη Λευκή Βίβλο για την ευρωπαϊκή άμυνα, δείχνοντας ανάγλυφα το μαύρο μέλλον που ετοιμάζει για τους λαούς το κοινό σε όλους σας ευρωπαϊκό σπίτι.

Όποιος, λοιπόν, κάνει ότι δεν βλέπει τα παραπάνω, όποιος κρύβει τον χαρακτήρα του αστικού κράτους και όλων των θεσμών του, ανάμεσα και τις δυνάμεις καταστολής, θα ζητάει τον εκσυγχρονισμό της Αστυνομίας, δηλαδή να είναι πιο αποτελεσματική στη λαϊκή καταστολή, θα ψάχνει για περιπτώσεις κατάχρησης της εξουσίας, αποδεχόμενος ταυτόχρονα τη χρήση της που έχει σαφές ταξικό πρόσημο σε βάρος της εργατικής τάξης και των λαϊκών στρωμάτων, θα εμφανίζει την καταστολή ως αποκλειστικό προνόμιο αυτής της Κυβέρνησης, ξεπλένοντας τις προηγούμενες και σπέρνοντας αυταπάτες ότι δήθεν μπορεί να υπάρξει μια επόμενη που με έναν νόμο και ένα άρθρο θα αλλάξει τον αντιδραστικό χαρακτήρα του κράτους σας και όπου τα ΜΑΤ θα κρατάνε στα χέρια λουλούδια και καρδούλες και θα τα μοιράζουν στις πορείες. Τελικά θα συμβάλει ως κρίσιμη και καραμπινάτη συστημική αντιπολίτευση, ώστε να παρουσιάζεται ο λύκος με αρνιού προβιά.

Η πραγματικότητα, λοιπόν, είναι ότι στόχος του νομοσχεδίου είναι η αναβάθμιση της επιτελικότητας του κράτους στον τομέα των μηχανισμών καταστολής με υπηρεσίες αιχμής που αφορούν πρώτα και κύρια άμεσα το λαϊκό κίνημα. Προωθείται η διαλειτουργικότητα, ο συντονισμός της Αστυνομίας, των λοιπών σωμάτων και υπηρεσιών ασφάλειας και των Ενόπλων Δυνάμεων σε ενιαία κατεύθυνση για την αντιμετώπιση του λαού.

Για να κρύψει αυτές τις στοχεύσεις η σημερινή Κυβέρνηση χρησιμοποιεί, όπως έκαναν και οι προηγούμενες, την τακτική της ήπιας ενσωμάτωσης του λαού, αξιοποιεί ζητήματα που γεννά το ίδιο το σύστημα της εκμετάλλευσης, όπως η έμφυλη βία, η ενδοοικογενειακή βία, η προστασία των ζώων και άλλα, για την παρουσίαση ενός νέου πλαισίου κοινωνικής αστυνόμευσης, με το οποίο επιχειρείται το καμουφλάζ της καταστολής, επιδιώκοντας να αποσπάσει τη λαϊκή συναίνεση.

Ωστόσο βγάζει μάτι ότι ένα από τα βασικά καθήκοντα-στόχοι του παρόντος νομοσχεδίου είναι, για παράδειγμα, η ανταπόκριση της αστυνομικής εκπαίδευσης στις νέες μεθόδους καταστολής, σύμφωνα με τη στρατηγική της Ευρωπαϊκής Ένωσης, στο πλαίσιο του ενιαίου χώρου ασφάλειας, σε συνεργασία με κατασταλτικούς μηχανισμούς της Ευρωπαϊκής Ένωσης, όπως η Europol, η Frontex, με ιδιωτικά κολέγια, με πανεπιστήμια, με επιχειρήσεις και ούτω καθεξής.

Ο κατασταλτικός, λοιπόν, ρόλος της Αστυνομίας δεν αλλάζει. Δεν μπορεί να υπάρξει Αστυνομία ως μηχανισμός του αστικού κράτους απαλλαγμένη από το κατασταλτικό της έργο. Δεν διστάζει η Κυβέρνηση να χρησιμοποιεί για τον σκοπό αυτό, μάλιστα, τους γνωστούς σε όλους μας καταδότες -χαφιέδες, δηλαδή-, που θα έχουν στρατολογηθεί, εκβιαζόμενοι από τις κρατικές δυνάμεις καταστολής, να καταθέτουν οτιδήποτε τους ζητηθεί, στο πλαίσιο των λεγόμενων ευνοϊκών μέτρων για όποιον επιλέξει να βοηθήσει στην εξάρθρωση ή εξιχνίαση αδικήματος. Αυτά βάζετε στο άρθρο 203 για τους χαφιέδες εγκληματικής, που αναφέρεται στο άρθρο 187 του Ποινικού Κώδικα, ήτρομοκρατικής οργάνωσης, που αναφέρεται στο άρθρο 177Α του Ποινικού Κώδικα, τον γνωστό «τρομονόμο».

Ιδίως για τον «τρομονόμο», έχουμε πολλές φορές τοποθετηθεί, ζητώντας την κατάργησή του, καθώς στρέφεται κατά του εχθρού λαού. Μπορεί με τις διατάξεις και το πρόσχημα της καταπολέμησης της τρομοκρατίας να στοχοποιηθούν κόμματα, συνδικαλιστικές οργανώσεις, προοδευτικοί άνθρωποι. Εξάλλου, τα είδαμε όλα αυτά αυτή την περίοδο. Είδαμε τι σημαίνουν αυτές οι διατάξεις. Τώρα, όποιος εναντιώνεται στη σφαγή του παλαιστινιακού λαού από το κράτος-δολοφόνο -τον σύμμαχό σας, που του λύσατε τα χέρια με το δικαίωμα στην αυτοάμυνα- όποιος το καταγγέλλει, κατηγορείται ότι στηρίζει την τρομοκρατία.

Η Κυβέρνηση, λοιπόν, δεν μπορεί να εξαπατά τον λαό. Ούτε πείθουν σήμερα οι θεσμοί του λεγόμενου κράτους-δικαίου, που αφενός συγκαλύπτουν τα κρατικά εγκλήματα, όπως στο Μάτι, στην Πύλο, στα Τέμπη, καθώς και τα υπόλοιπα κρατικά και εργοδοτικά εγκλήματα και αφετέρου, αντιμετωπίζουν με άγρια καταστολή το λαϊκό κίνημα που αποκαλύπτει τα εγκλήματα αυτά και απαιτεί την απόδοση των πολιτικών και ποινικών ευθυνών στους ενόχους.

Το οργανωμένο λαϊκό κίνημα μπορεί και πρέπει κάθε φορά που επιχειρεί η Κυβέρνηση τους επικίνδυνους για τον λαό σχεδιασμούς να προσπερνά την καλλιεργούμενη προσπάθεια εφησυχασμού και παραπλάνησης, αλλά και την προσπάθεια φίμωσης και τρομοκράτησης των εργαζομένων και της νεολαίας. Να θέσει ως προτεραιότητες την άμεση κατάργηση του αντιδραστικού νομικού πλαισίου για την Αστυνομία και ιδιαίτερα της νομοθεσίας για τις διαδηλώσεις, τις κάμερες, το ηλεκτρονικό φακέλωμα, την Πανεπιστημιακή Αστυνομία και τους διάφορους «τρομονόμους». Να απαιτήσει να καταργηθούν τα ΜΑΤ, η ΔΡΑΣΗ, η ΟΔΟΣ, η ΟΠΚΕ και οι άλλες ειδικές κατασταλτικές δυνάμεις και να καταστραφούν οι «Αίαντες» ρίψης νερού και τα λοιπά τεχνικά κατασταλτικά μέτρα εναντίον του εχθρού λαού. Να σταματήσει αμέσως η αστυνόμευση των διαδηλώσεων και πρώτιστα να απαγορευτεί η οπλοφορία με πυροβόλα όπλα κάθε είδους σ’ αυτές, όπως και η ρίψη χημικών και χειροβομβίδων κρότου λάμψης.

Η Αστυνομία πρέπει να έχει ως αποστολή μόνο την αντιμετώπιση του εγκλήματος. Όσοι αστυνομικοί συμφωνούν με αυτή τη θέση και συνειδητοποιούν πως ο αντιλαϊκός μηχανισμός που υπηρετούν στρέφεται και ενάντια στις οικογένειές τους και στα δικά τους δικαιώματα να αρνούνται να χτυπήσουν τον λαό. Να μην σηκώνουν τα κλομπς, να μην ρίχνουν χημικά στους εργάτες, στους νέους, στον λαό, που αγωνίζεται για τα δικαιώματά του, για να σώσει τα σπίτια του από τα «κοράκια», για να μη συμμετέχει η χώρα μας στους πολέμους. Ο αγωνιζόμενος λαός δεν είναι εγκληματίας. Το χρέος, λοιπόν, των αστυνομικών είναι να προστατεύουν τα δικαιώματα του λαού, να είναι δίπλα στον λαό.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Κεφάλα από τη Νέα Δημοκρατία.

Είχα ανακοινώσει προηγουμένως ότι μετά την κ. Κεφάλα, θα είστε εσείς, κύριε Μαρκογιαννάκη. Θερμή παράκληση να προτάξουμε την κ. Κομνηνάκα, που ήταν τρίτη στη σειρά στον κατάλογο και ήταν και η ίδια στην επιτροπή. Δεν το λέω, όμως, τόσο γι’ αυτό, όσο για το ότι την καλεί επειγόντως το καθήκον ως μητέρα.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Είμαι σύμφωνος, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Κεφάλα, έχετε τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οι πολίτες ζητούν από εμάς, από την Ελληνική Αστυνομία, ασφάλεια και αποτελεσματικότητα. Αυτό το οριζόντιο και διαρκές αίτημα της κοινωνίας βρίσκει την απάντησή του μέσα από τις διατάξεις του υπό συζήτηση νομοσχεδίου. Η νομοθετική αυτή πρωτοβουλία του Υπουργείου Προστασίας του Πολίτη δεν έχει μόνο ξεκάθαρους στόχους, αλλά και τον οδικό χάρτη μέσα από τον οποίον οι προθέσεις μας θα γίνουν πράξη.

Προχωρούμε στον εκσυγχρονισμό και στην αναδιοργάνωση της Ελληνικής Αστυνομίας, χαράσσοντας ένα νέο πλαίσιο λειτουργίας. Χτίζουμε την Αστυνομία του 21ου αιώνα, ακολουθώντας τα σύγχρονα δεδομένα, συμπορευόμενοι με την εποχή μας. Αναβαθμίζεται ο τρόπος που σχεδιάζεται, εκπονείται και υλοποιείται μια σύγχρονη πολιτική εσωτερικής ασφάλειας στη χώρα μέσα από συνεργασίες με άλλους φορείς, στην Ελλάδα και το εξωτερικό, με σκοπό την πρόληψη και την καλύτερη αντιμετώπιση νέων απειλών και κινδύνων.

Ιδιαίτερη βαρύτητα, μεταξύ των άλλων, δίνεται στη διαχείριση του ανθρωπίνου δυναμικού. Σε μια εποχή που τα τεχνολογικά μέσα, οι ψηφιακές δυνατότητες και η εξειδίκευση έχουν ανοίξει νέους δρόμους σε αυτό που ονομάζουμε αστυνόμευση αλλά και νέες προκλήσεις, την ίδια στιγμή η Ελληνίδα και ο Έλληνας αστυνομικός παραμένουν ο κεντρικός βραχίονας του Σώματος.

Η εκπαίδευση τους αποτελεί κεντρικό μοχλό υλοποίησης της συνολικής μεταρρύθμισης της Ελληνικής Αστυνομίας. Και αυτό συμβαίνει, επενδύοντας στην υψηλού επιπέδου μόρφωση και στην παροχή αντίστοιχων προδιαγραφών εκπαιδευτικών προγραμμάτων στις Σχολές Αξιωματικών και Αστυφυλάκων της Ελληνικής Αστυνομίας αλλά και στη συνεχή εκπαίδευση και επιμόρφωση μέσω της διοργάνωσης προγραμμάτων μετεκπαίδευσης, διαρκούς επιμόρφωσης και εξειδίκευσης του προσωπικού της.

Μέσα σε αυτό το πλαίσιο αξιολόγησης, αξιοποίησης και συνεχούς εκπαίδευσης και μετεκπαίδευσης των ανθρώπων που καθημερινά δίνουν τη δική τους μάχη, τον δικό τους αγώνα μέσα στην Ελληνική Αστυνομία, κύριε Υπουργέ, θα ήθελα να θέσω ένα ζήτημα, μια ακόμα παράμετρο, την οποία και παρακαλώ να εξετάσετε. Το έχουμε συζητήσει και κατ’ ιδίαν, θέλω να το αναφέρω και από αυτό εδώ το Βήμα. Έχει να κάνει με την αναγνώριση μεταπτυχιακού και διδακτορικού τίτλου σπουδών από τα ελληνικά πανεπιστήμια ή ισότιμα ιδρύματα του εξωτερικού για το κατώτατο προσωπικό των υπηρεσιών της Ελληνικής Αστυνομίας.

Η κατοχή μεταπτυχιακών και διδακτορικών τίτλων σπουδών από αστυνομικούς υπαλλήλους είναι προφανές ότι προσδίδει κύρος και σεβασμό, συμβάλλοντας στην ευρεία αποδοχή του Έλληνα αστυνομικού από την ελληνική κοινωνία. Ζητούμενο; Η θεσμική αναγνώριση των προσόντων και η επιβράβευση των κρατικών υπαλλήλων, που, πέραν των καθηκόντων τους, ολοκληρώνουν σπουδές ανωτάτου επιπέδου.

Για να γίνω πιο συγκεκριμένη, τα στελέχη της ΕΛ.ΑΣ., οι αξιωματικοί οι οποίοι αποφοιτούν από τη Σχολή Αξιωματικών, καθώς και αυτοί που αποφοιτούν από το Τμήμα Επαγγελματικής Μετεκπαίδευσης Ανθυπαστυνόμων αξιολογούνται ετησίως και τα πτυχία τους λαμβάνονται υπ’ όψιν στις κρίσεις και στις προαγωγές τους. Για το υπόλοιπο αστυνομικό προσωπικό η απόκτηση μεταπτυχιακών και διδακτορικών πτυχίων δεν λαμβάνεται υπ’ όψιν. Πιστεύω ότι θα αποτελέσει ιδιαίτερη καινοτομία για τη σύγχρονη Ελληνική Αστυνομία η επιβράβευση της απόκτησής τους. Προτείνω, λοιπόν, οι αστυνομικοί υπάλληλοι που κατέχουν τίτλους σπουδών μεταπτυχιακού και διδακτορικού επιπέδου και δεν έχουν αποφοιτήσει από τη Σχολή Αξιωματικών και το ΤΕΜΑ της Ελληνικής Αστυνομίας να λαμβάνουν την τιμητική απόδοση ενός επιπλέον βαθμού, από τη στιγμή που με αίτησή τους θα προσκομίσουν το σχετικό τίτλο σπουδών. Ο αριθμός τους είναι εξαιρετικά περιορισμένος και το τονίζω αυτό, γιατί και δημοσιονομικά έχει την αξία του.

Η ανωτέρω δε βαθμολογική προαγωγή δεν επιφέρει καμία εργασιακή μεταβολή στη λειτουργία της υπηρεσίας, καθώς δεν αλλάζουν τα καθήκοντα του εν λόγω προσωπικού. Απεναντίας, η αναγνώριση και η επιβράβευση των ανωτάτων σπουδών θα συμβολίσει και θα αναδείξει και αυτή, με τη σειρά της, τη σύγχρονη Αστυνομία που οραματιζόμαστε.

Από εκεί και πέρα, κυρίες και κύριοι συνάδελφοι, μέσα από τις διατάξεις του νομοσχεδίου εκσυγχρονίζουμε τη δομή και λειτουργία της Ελληνικής Αστυνομίας, δίνοντας έμφαση στον στρατηγικό σχεδιασμό, τη διαχείριση κρίσεων, τον επιτελικό συντονισμό και την ενιαία διαχείριση σύγχρονων ζητημάτων βίας και εγκλήματος.

Η μεγάλη αυτή μεταρρύθμιση βασίζεται και εκκινεί πάνω και μέσα από τις ανάγκες του σήμερα. Οι απειλές και οι κίνδυνοι για τους πολίτες έχουν πάρει και νέες μορφές σε σχέση με το παρελθόν. Χαρακτηριστικά μόνο σας αναφέρω αυτούς που προκύπτουν από το διαδίκτυο αλλά και την ενδοοικογενειακή βία.

Η τεχνολογία έχει εισβάλει στη ζωή μας. Σε αυτό το ψηφιακό απαιτητικό περιβάλλον η Ελληνική Αστυνομία οφείλει να προσαρμοστεί και προσαρμόζεται. Εντάσσουμε στις υπηρεσίες του Σώματος τις νέες τεχνολογίες και τις αξιοποιούμε, ιδίως στους τομείς των επικοινωνιών και των δικτύων. Ενισχύουμε τη διεθνή μας παρουσία και σχεδιάζουμε δράσεις αστυνομικής διπλωματίας, καθώς προχωρούμε στην αναδιάρθρωση της Διεύθυνσης Διεθνούς Αστυνομικής Συνεργασίας στα πρότυπα της Europol.

Μια σημαντική διάταξη αφορά στη δημιουργία της Διεύθυνσης Κοινωνικής Αστυνόμευσης. Πρόκειται για μια ορθή επιλογή, μέσα από την οποία δομείται η ενιαία αντιμετώπιση ζητημάτων διαπροσωπικής βίας με έντονη κοινωνική διάσταση και η προστασία των ευάλωτων και των θυμάτων.

Επιπλέον, αναδιοργανώνεται το Ενιαίο Συντονιστικό Κέντρο Επιχειρήσεων και Διαχείρισης Κρίσεων με έμφαση στη διαχείριση κρίσεων, στην προστασία κρίσιμων οντοτήτων, στην αντιμετώπιση υβριδικών απειλών και τη στρατηγική επικοινωνία.

Κλείνοντας, θέλω να κάνω ξεχωριστή αναφορά στα αστυνομικά τμήματα των παραμεθόριων περιοχών. Στις απομακρυσμένες, άγονες και δυσπρόσιτες περιοχές, όπως είναι και οι περιοχές των Ιωαννίνων, για να μιλήσω και για την περιοχή μου, πρέπει, κύριε Υπουργέ, να ενισχύσουμε την αστυνόμευση. Εκεί, στα διάσπαρτα χωριά, με λιγοστούς κατοίκους, κατά βάση ηλικιωμένους, να ενισχύσουμε το αίσθημα της ασφάλειάς τους. Οι ακρίτες μας έχουν κάθε δικαίωμα να νιώθουν ότι η Ελληνική Αστυνομία είναι παρούσα, είναι κοντά τους.

Κυρίες και κύριοι συνάδελφοι, το σημερινό νομοσχέδιο είναι ένα ακόμη βήμα ενίσχυσης της αποτελεσματικότητας και της αναβάθμισης των παρεχόμενων υπηρεσιών της Ελληνικής Αστυνομίας προς τους πολίτες. Η πολλή και μεθοδική δουλειά του Υπουργείου Προστασίας του Πολίτη αποτυπώνεται σε όλες του τις διατάξεις. Το στηρίζουμε και το ψηφίζουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Μαρία Κομνηνάκα από το Κομμουνιστικό Κόμμα Ελλάδας. Ακολουθεί ο κ. Μαρκογιαννάκης.

Κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Φοβάστε, κύριοι της Κυβέρνησης.

Φοβάστε το διογκούμενο κύμα λαϊκής οργής που εκφράζεται στις μεγάλες απεργιακές και λαϊκές κινητοποιήσεις και στοχεύει όλο και περισσότερο τον πραγματικό ένοχο των κρατικών εγκλημάτων, όπως συμπυκνώθηκε στο μυριόστομο σύνθημα: «Ή τα κέρδη τους ή οι ζωές μας».

Φοβάστε τη μεγαλειώδη λαϊκή διαμαρτυρία, την οργάνωση, το δυνάμωμα του κινήματος σε μια περίοδο που μυρίζει από παντού μπαρούτι και εσείς εμπλέκετε τον λαό με γοργούς ρυθμούς στο ιμπεριαλιστικό μακελειό.

Φοβάστε, γιατί η οργή δεν ξεφουσκώνει, όπως προσδοκούσατε, ούτε διοχετεύεται έτσι απλά σε ανώδυνα ρυάκια, στα οποία προσπαθούν διάφοροι πρόθυμοι να τη σπρώξουν, να την εγκλωβίσουν δηλαδή σε ανώδυνες για το σύστημα που στηρίζετε όλοι σας λύσεις της διαδοχής στις κυβερνητικές καρέκλες, ώστε να συνεχίζετε το ίδιο έργο με άλλους πρωταγωνιστές.

Γι’ αυτό παίρνετε τα μέτρα σας και δεν αρκείστε μόνο στις απαράδεκτες κυβερνητικές μεθοδεύσεις που έγραψαν ακόμα ένα άθλιο επεισόδιο στην προσπάθεια συγκάλυψης στο έγκλημα των Τεμπών με τον ευτελισμό και το «μπάζωμα» και της προανακριτικής επιτροπής. Ξέρετε καλά ότι αυτές οι μεθοδεύσεις δεν καταλαγιάζουν την οργή, αντίθετα τη γιγαντώνουν. Γι’ αυτό παίρνετε άλλα πιο αποτελεσματικά μέτρα, με σημαντικότερο την ένταση της καταστολής, την ενίσχυση των μηχανισμών του αστικού κράτους. Το ομολογεί εξάλλου το κείμενο της Λευκής Βίβλου της Ευρωπαϊκής Ένωσης για την ασφάλεια στον 21ο αιώνα, που μιλάει για την περίοδο των κοινωνικών εντάσεων στην οποία θα δράσουν οι μηχανισμοί της καταστολής. Σε αυτό ακριβώς προσαρμόζεστε.

Από κοντά έχετε, βέβαια, και τους διάφορους πρόθυμους εντός Κοινοβουλίου, ακόμη και αυτούς που διεκδικούν εύσημα αντισυστημισμού, που επιφυλάχθηκαν για την ψήφο του νομοσχεδίου ή την εξαρτούν από την παρουσία ενός Υπουργού στις επιτροπές.

Από αυτήν την προετοιμασία και ενίσχυση του κατασταλτικού χαρακτήρα δεν εξαιρείται ούτε το ίδιο το σωφρονιστικό σύστημα. Ισχυρίζεστε τάχα ότι έρχεστε με αυτές τις αλλαγές να θεραπεύσετε την ανεκδιήγητη κατάσταση που επικρατεί στις φυλακές και ειδικά το γνωστό και πολύ σοβαρό πρόβλημα του υπερπληθυσμού, ένα πρόβλημα που είναι ακόμα μεγαλύτερο και από αυτό που παρουσιάζετε, αφού με διάφορες αλχημείες στις οποίες καταφεύγετε, κρύβετε ότι ο πραγματικός αριθμός θέσεων σε πολλές φυλακές είναι πολύ μικρότερος, αφού μετράτε κελιά που χωρούν ένα άτομο ως δίκλινα ή χώρους που χρησιμοποιούνται ως αυτοσχέδια κελιά, ενώ προορίζονται για άλλες λειτουργίες και τόσα άλλα. Υπάρχει αυτό το εκρηκτικό μείγμα των υπερκορεσμένων φυλακών, με άθλιες υποδομές, ακατάλληλους όρους σίτισης, υγιεινής και καθαριότητας, κραυγαλέα υποστελέχωση από εξειδικευμένο και επιστημονικό προσωπικό, ακόμη και σε ειδικότητες που αφορούν την υγεία, που οι συνέπειες της έλλειψής τους είναι θέμα κυριολεκτικά ζωής ή θανάτου.

Αντί για όλα αυτά, το μόνο που σας νοιάζει είναι πώς θα προχωρήσουν απρόσκοπτα οι τηλεδίκες τις οποίες παρουσιάζετε μάλιστα και ως κατάκτηση, γιατί όλα αυτά μετριούνται ως κόστος σε μια πολιτική κατ’ όνομα μόνο σωφρονιστική. Και ούτε λόγος, βέβαια, για την αναγκαία ολοκληρωμένη αντεγκληματική πολιτική που θα χτυπάει στη ρίζα το πρόβλημα, θα αναμετριέται με τις ίδιες τις αιτίες που τροφοδοτούν το έγκλημα.

Φτάνετε μάλιστα στο σημείο να προβλέπετε ότι οι ίδιοι οι κρατούμενοι θα παρέχουν εργασίες ακόμα και βοηθού νοσοκόμου. Δεν θα καταφέρετε με αυτά τα επικίνδυνα τερτίπια να καλύψετε την άθλια πραγματικότητα: Το 62% των καταστημάτων κράτησης δεν έχουν κανένα μόνιμο γιατρό, το 50% κανένα μόνιμο ψυχολόγο ή ψυχίατρο και αυτό αφορά ακόμα και τις φυλακές ανηλίκων με παιδιά στοιβαγμένα σε άθλιες συνθήκες που τα έχετε αναθέσει και αυτά στην αρμοδιότητα του Υπουργείου Προστασίας του Πολίτη. Ούτε, βέβαια, θα μπορέσετε να καλύψετε το 14% των φυλακών που δεν έχει καθόλου νοσηλευτικό προσωπικό και το 52% αυτών των σωφρονιστικών καταστημάτων στα οποία χρέη νοσηλευτών εκτελούν και οι σωφρονιστικοί υπάλληλοι.

Ακόμα διευρύνετε τις αλχημείες για να κρύψετε το πρόβλημα του υπερπληθυσμού μεταφέροντάς τους στις αγροτικές φυλακές, προβλέποντας ότι η μεταγωγή των κρατουμένων θα γίνεται ακόμη και χωρίς αίτησή τους ή και χωρίς υποχρέωση για παροχή εργασίας, δηλαδή όχι για να λειτουργήσουν οι αγροτικές φυλακές ως μια διαδικασία στην προσπάθεια επανένταξης των κρατουμένων, αλλά για να τις μετατρέψετε και αυτές σε τέλειες αποθήκες ανθρώπων, γεμίζοντας πλήρως και τα δικά τους κενά.

Και σαν να μην έφταναν αυτά, διεκδικείτε εύσημα ανθρωπιάς και αποτελεσματικότητας, επειδή προωθείτε την καθολική πανελλαδική εφαρμογή της ηλεκτρονικής επιτήρησης και των υποδίκων και των καταδίκων και κρατουμένων σε άδεια με μέσα όπως το γνωστό βραχιολάκι.

Δεν σας πήρε ο πόνος, βεβαίως, κύριοι της Κυβέρνησης, για εναλλακτικές μορφές έκτισης της ποινής αντί του εγκλεισμού στις φυλακές, γιατί είστε η ίδια Κυβέρνηση που τρέχει σταθερά στον αντιδραστικό δρόμο της διεύρυνσης της ποινικοποίησης, της αυστηροποίησης των ποινών, των όρων έκτισής τους κ.λπ..

Η απαράδεκτη λογική κόστους - οφέλους επικρατεί και σε αυτή την περίπτωση. Πετάτε από πάνω σας το κόστος που σχετίζεται με τις φυλακές, προκρίνοντας ως πολύπλευρα πιο συμφέρουσα την επιλογή η φυλακή και ο κρατικός έλεγχος να βγει έξω μέσω της ηλεκτρονικής επιτήρησης σε υπόδικους, κατάδικους και κρατούμενους με άδεια.

Η επιλογή να μην επιβαρύνονται οι κρατούμενοι πλέον με την προκαταβολή των εξόδων δεν γίνεται, βέβαια, από κάποια ξαφνική κοινωνική ευαισθησία για τους οικονομικά αδύναμους αλλά για να νομιμοποιήσετε την όλο και μεγαλύτερη αξιοποίηση των νέων τεχνολογιών για τη διευρυμένη καταστολή και παρακολούθηση με όρους κανονικότητας.

Είναι αποκαλυπτικές των προθέσεών σας οι πολύ προβληματικές και σκοπίμως τελείως γενικές διατυπώσεις των σχετικών διατάξεων για το τι είδους και μέσα και μορφές μπορεί να λάβει η ηλεκτρονική επιτήρηση, αλλά και για τα προσωπικά δεδομένα των κρατουμένων, που θα μπορεί το κράτος σε συνεργασία πάντα με την όποια εμπλεκόμενη εταιρεία να συλλέγει και να επεξεργάζεται. Αφαιρέσατε «αθώα» μία μόνο λεξούλα, τη λέξη «μόνο» από τη σαφή διατύπωση που προέβλεπε ότι τέτοια μέσα επιτήρησης θα συλλέγουν μόνο τη γεωγραφική θέση για να νομιμοποιηθεί βεβαίως και να μπορεί να προχωράει ανεμπόδιστα η συλλογή και επεξεργασία όχι μόνο της θέσης, της κίνησης, αλλά και πολλών άλλων δεδομένων και στοιχείων από την καθημερινή ζωή των κρατουμένων, υποδίκων κ.λπ..

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Εξάλλου αυτές οι στοχεύσεις της Κυβέρνησης αποκαλύπτονται και από άλλες διατάξεις του νομοσχεδίου. Για παράδειγμα αυτές που αφορούν την ευρεία εξουσιοδότηση στην εκάστοτε κυβέρνηση να καθορίζει τον τύπο και τα στοιχεία των ταυτοτήτων των Ελλήνων πολιτών, συμπεριλαμβανομένων πλέον και ευαίσθητων βιομετρικών δεδομένων. Έτσι φανερώνεται η ευρύτερη προσπάθεια να κανονικοποιηθεί, να γίνει σύστημα και αποδεκτή καθημερινότητα η μαζική και προληπτική επιτήρηση του εργαζόμενου λαού, με στόχο βέβαια και το εργατικό λαϊκό κίνημα. Δεν είναι εξάλλου τυχαίο ότι σε ένα τέτοιο αντιδραστικό νομοσχέδιο δεν λείπει άλλη μια ενίσχυση του γνωστού τρομονόμου, του γνωστού πολυεργαλείου της Ευρωπαϊκής Ένωσης που αξιοποιείται για να βαφτίσει τρομοκρατική πράξη οτιδήποτε αμφισβητεί τα ιερά και τα όσια του συστήματος. Έτσι, εντάσσετε σε αυτούς που μπορούν να κάνουν χρήση των λεγόμενων «ευνοϊκών μέτρων», για όποιον βοηθήσει στην εξάρθρωση τρομοκρατικής οργάνωσης, υπαίτιους οποιουδήποτε σχεδόν πλημμελήματος ή κακουργήματος, άσχετου δηλαδή αδικήματος από τις υπό εξέταση οργανώσεις. Δημιουργείτε έτσι στρατιές χαφιέδων που θα καταθέτουν οτιδήποτε τους ζητηθεί προκειμένου να επιτύχουν προσωπική ευνοϊκή μεταχείριση, μικρότερη ποινή κ.λπ..

Απέναντι, λοιπόν, σε όλους αυτούς τους αντιδραστικούς θεσμούς του εχθρικού για τον λαό αστικού κράτους δεν πρέπει να αποκατασταθεί η εμπιστοσύνη του λαού όπως κοπιωδώς προσπαθείτε Κυβέρνηση και βολική Αντιπολίτευση. Αυτό που επείγει είναι η αμφισβήτηση να μεγαλώσει, να γίνει πιο καθολική, να γίνουν οι κυματισμοί που διαταράσσουν την αντιλαϊκή κυβερνητική σταθερότητα αδάμαστη φουρτούνα που θα πάρει και θα σηκώσει και την Κυβέρνηση και όλους όσοι παλεύετε να τη διαδεχτείτε και το σαπισμένο και επικίνδυνο για τον λαό σύστημα που όλοι μαζί προσπαθείτε να θωρακίσετε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τη συνάδελφο.

Τον λόγο έχει τώρα ο πρόεδρος του ΠΑΣΟΚ κ. Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρίες και κύριοι συνάδελφοι, ας ξεκινήσουμε από ένα κεφαλαιώδους σημασίας αφετηριακό σημείο, το ότι σήμερα ο κ. Τριαντόπουλος δεν είναι στην υπουργική καρέκλα και δεν απολαμβάνει της προστασίας που επί δύο χρόνια του παρείχε η Κυβέρνηση και το οποίο οφείλεται στην πρωτοβουλία του ΠΑΣΟΚ, την πρωτοβουλία να καταθέσει αίτημα σύστασης προανακριτικής επιτροπής, στριμώχνοντας στην Κυβέρνηση και φέρνοντάς τη αντιμέτωπη με το λαϊκό αίτημα για αλήθεια και δικαιοσύνη.

Μέχρι εκείνο το σημείο όλοι θυμόμαστε ότι «όσοι μιλούσαν για μπάζωμα ήταν για τα μπάζα». Μετά από αυτό το σημείο όμως όλα άλλαξαν. Σήμερα ο Τριαντόπουλος βρίσκεται στο κάδρο της έρευνας και θα οδηγηθεί στο φυσικό του δικαστή χάρη στην πρωτοβουλία του ΠΑΣΟΚ.

Η στάση μας είναι συνεπής και αταλάντευτη, η αλήθεια πρέπει να αποκαλύπτεται, οι υπεύθυνοι πρέπει να λογοδοτούν και οι θεσμοί να λειτουργούν αμερόληπτα. Δεν κάνουμε πίσω σε τόσο ευαίσθητα θέματα. Δεν δεχόμαστε εκπτώσεις στη διαφάνεια και τη δημοκρατική νομιμότητα. Η συγκάλυψη και η σιωπή είναι επιλογές εκείνων που φοβούνται τις συνέπειες των πράξεών τους. Όχι όμως εμείς. Εμείς θα πάρουμε όλες τις ανάλογες πρωτοβουλίες για να επικρατήσει η αλήθεια και η δικαιοσύνη.

Εδώ όμως παίζεται ένα παιχνίδι υποκρισίας. Η Κυβέρνηση παρουσιάζει ότι οδηγεί τον κ. Τριαντόπουλο στο Δικαστικό Συμβούλιο χωρίς να λειτουργήσει η προανακριτική επιτροπή από μια δήθεν πολιτική μεγαθυμία, από μια δήθεν γενναιότητα. Έχει αποδειχθεί περίτρανα ότι οι λόγοι της απόφασής της να παρακάμψει την έρευνα της προανακριτικής είναι εντελώς με ταπεινά μικροκομματικά κριτήρια που αποσκοπούν μόνο στην πολιτική και επικοινωνιακή διαχείριση. Δεν υπάρχει καμία πολιτική γενναιότητα. Υπάρχει όμως εμφανής πολιτική αδυναμία.

Γιατί, για παράδειγμα, η κατ’ αντιπαράσταση εξέταση Τριαντόπουλου - Αγοραστού θα προκαλούσε όχι μόνο πολιτική φθορά, κάτι που δεν θέλει η Νέα Δημοκρατία, αλλά κάτι περισσότερο που ενδιαφέρει εμάς, νέες πιθανές ευθύνες. Γιατί η κλήση στην επιτροπή των στενών συνεργατών του κύριου Πρωθυπουργού, που ο παρατηρητής Τριαντόπουλος ενημέρωνε μέσω email για το πώς θα γίνει το μπάζωμα και πώς θα πληρωθούν οι εργασίες του, πάλι είναι ζήτημα για να προκύψουν νέες πιθανές ευθύνες κάποιων.

Ο Πρωθυπουργός, λοιπόν, επιλέγει έναν θεσμικό ακροβατισμό για να βγει από την πολιτική του αδυναμία. Τα κίνητρά σας, λοιπόν, δεν είναι κίνητρα γενναιότητας, είναι κίνητρα αδυναμίας και φόβου.

Ακούσαμε πρόσφατα τον κ. Μητσοτάκη να μιλάει για τη συνταγματική Αναθεώρηση και την ανάγκη αλλαγής του νόμου περί ευθύνης Υπουργών. Τον καλωσορίζουμε σε αυτήν τη συζήτηση. Το έχουμε θέσει το θέμα πολύ καιρό πριν και μάλιστα προσωπικά στη συνάντηση που είχαμε αρχές Δεκεμβρίου. Το ΠΑΣΟΚ διατύπωσε αυτήν την άποψη και έχει θέσει και μια ευρύτερη συζήτηση για την ενίσχυση της διάκρισης των εξουσιών, της ανεξαρτησίας της δικαιοσύνης και της αξιοπιστίας του πολιτικού κόσμου.

Όμως όταν εμείς θέταμε αυτά τα ζητήματα, εσείς τι κάνατε; Ήσασταν συνεπείς; Όταν τα θέταμε, εσείς σηκώνατε τείχος προστασίας απέναντι στον κ. Καραμανλή, όταν θέσαμε το ζήτημα της προανακριτικής επιτροπής για την 717 βάσει του πορίσματος της ευρωπαϊκής εισαγγελίας. Αν, πραγματικά, ήσασταν γενναίοι, θα είχατε ψηφίσει «ναι» στην προανακριτική επιτροπή του ΠΑΣΟΚ για τον κ. Καραμανλή και δεν θα είχατε οδηγήσει τον κόσμο στους δρόμους, δημιουργώντας συνθήκες απόλυτης αναξιοπιστίας του πολιτικού κόσμου.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τι έγινε λοιπόν; Είναι μόνο αυτό; Όταν ζητήσαμε τη σύσταση προανακριτικής επιτροπής, είδαμε μια συγκεκριμένη αντιμετώπιση. Την αρνηθήκατε γιατί προτιμήσατε τη συγκάλυψη από την αλήθεια, γιατί ξέρετε πολύ καλά ότι η αλήθεια θα σας εξέθετε και τώρα μας κάνουν κάποιοι μαθήματα αξιοπιστίας, συνέπειας και σεβασμού των θεσμών. Είναι πραγματικά αδιανόητο.

Είναι αδιανόητο γιατί και στην εξεταστική επιτροπή κάνατε τα ίδια. Πολλούς κρίσιμους μάρτυρες επιλέξατε να μην τους καλέσετε, ξεσηκώνοντας κύμα οργής στην κοινή γνώμη. Ποιος, λοιπόν, υπονομεύει την εμπιστοσύνη στον πολιτικό κόσμο, εμείς ή εσείς διαχρονικά;

Τώρα το επιχείρημα της ταχύτητας. Η σημερινή σας απόφαση να μη λειτουργήσει επί της ουσίας η προανακριτική επιτροπή αμπαλάρεται με ένα μήνυμα περί ταχύτητας. Είστε, λέει, υπερασπιστές της ταχείας απονομής δικαιοσύνης. Σοβαρά; Αν, λοιπόν, σας ενδιέφερε η ταχεία απονομή δικαιοσύνης, γιατί τον Αύγουστο που ήρθε εδώ η δικογραφία για τον κ. Τριαντόπουλο δεν κάνατε τίποτα και περιμένατε το ΠΑΣΟΚ; Τώρα σας ενδιαφέρει η ταχύτητα, όταν για τόσους μήνες ήσασταν στην απραξία; Ποιον κοροϊδεύετε;

Η επιλογή σας είναι ξεκάθαρη, να μη λειτουργήσει η προανακριτική γιατί δεν θέλετε να πέσει φως σε περισσότερες ευθύνες του ίδιου του κ. Τριαντόπουλου και άλλων πολιτικών προσώπων, όπως κάνατε και στην εξεταστική. Όμως η δημοκρατία και οι θεσμοί δεν λειτουργούν «αλά καρτ».

Εμείς πήραμε την απόφαση της προανακριτικής, για να πάει ο κ. Τριαντόπουλος στον φυσικό δικαστή, να υπάρχει παραπομπή του με σεβασμό στο Σύνταγμα και όχι με θεσμικούς ακροβατισμούς.

Εσείς, λοιπόν, τη μία δεν θέλετε προανακριτική, την άλλη θέλετε προανακριτική, αλλά χωρίς να λειτουργήσει. Τι μήνυμα στέλνετε στην ελληνική κοινωνία; Ποιο είναι το μήνυμα από αυτές τις εκ διαμέτρου αντίθετες στάσεις απέναντι στους θεσμούς για την τραγική υπόθεση των Τεμπών;

Σε αυτό το σημείο αξίζει να σας διαβάσω κάποια λόγια μιας φωνής του χθες. Λέει, λοιπόν, αυτή η φωνή το 2018: «Στοχοποιείτε μεθοδικά και συστηματικά τους πολιτικούς σας αντιπάλους. Το κάνετε ανερυθρίαστα, χρησιμοποιώντας πληρωμένα φερέφωνα, τα οποία ταΐζετε από τα παχυλά διαφημιστικά κονδύλια των ΔΕΚΟ που ελέγχετε και το κάνετε χρησιμοποιώντας τη δικαιοσύνη ως εργαλείο, όχι για να μάθουμε την αλήθεια και να αποδοθούν ευθύνες. Στις δημοκρατίες οι κυβερνήσεις λειτουργούν στο πλαίσιο του Συντάγματος και των νόμων, κυβερνούν, δεν εξουσιάζουν, λειτουργούν σε ένα πλαίσιο κανόνων, δεν ηγεμονεύουν και η ισχύς τους εξισορροπείται κυρίως και ελέγχεται από άλλες εξουσίες και από τις ασφαλιστικές δικλίδες του Συντάγματος και των βασικών κανόνων της φιλελεύθερης δημοκρατίας. Κλείνει λέγοντας: «Και σας προειδοποιούμε, μην τολμήσετε να κλείσετε την προανακριτική επιτροπή χωρίς να έρθουν όλα στο φως».

Αγαπητοί συνάδελφοι, θα μπορούσαν σήμερα να είναι ακριβώς αυτά τα δικά μου λόγια. Τα συνυπογράφω όλα. Συμφωνώ σε όλα. Δεν υπάρχει πιο ταιριαστή περιγραφή γι’ αυτό που ζούμε σήμερα. Είναι όμως τα λόγια του Πρωθυπουργού κ. Μητσοτάκη το 2018, αποδεικνύοντας ότι ήταν ο προφήτης του χειρότερού του εαυτού.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Γι’ αυτό μη μιλάτε για συνέπεια. Κακοποιείτε, κύριοι της Νέας Δημοκρατίας, αυτήν τη λέξη. Είστε μνημείο αναξιοπιστίας, μνημείο αντιθεσμικών συμπεριφορών, μνημείο στυγνής προπαγάνδας που δολοφονεί κάθε μέρα την αλήθεια και την αγωνία για δικαιοσύνη.

Όλα αυτά τα θέτουμε γιατί πρέπει να σταματήσετε αυτή τη συνεχιζόμενη αντιθεσμική συμπεριφορά. Ο τρόπος που λειτουργείτε υπονομεύει ευθέως την ποιότητα της δημοκρατίας στη χώρα μας. Λειτουργείτε με έναν τρόπο απαξιωτικό απέναντι στην απλή λογική, απέναντι στους θεσμούς, απέναντι στο Σύνταγμα.

Κάθε τρεις και λίγο αλλάζετε άποψη, κάθε τρεις και λίγο ένα άλλο αφήγημα. Σύμμαχός σας δεν είναι η αλήθεια, σύμμαχός σας δεν είναι ο λαός. Σύμμαχός σας είναι μόνο τα συμφέροντα, που ακόμη και σήμερα καλύπτουν τις τεράστιες ευθύνες σας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εμείς, λοιπόν, σε αυτήν την τραγική υπόθεση θα συνεχίσουμε θεσμικά στο προσκήνιο, χωρίς περιττά λόγια, χωρίς επικοινωνιακά παιχνίδια. Γιατί αξίζει στον ελληνικό λαό να υπάρχει επιλογή ευθύνης και σεβασμού των θεσμών.

Τώρα, κυρίες και κύριοι συνάδελφοι, περνάω στο σημερινό νομοσχέδιο. Βρισκόμαστε μια ανάσα από την έναρξη της αντιπυρικής περιόδου και η Κυβέρνηση παραμένει για άλλη μια φορά ανέτοιμη, αφήνοντας στον αέρα τους εποχικούς πυροσβέστες. Παρά τις γνωστές της εξαγγελίες, η προκήρυξη για προσλήψεις δεν έχει ακόμη εκδοθεί, ενώ οι υποσχέσεις για μοριοδότηση όσων απολύθηκαν στις 31 Οκτωβρίου του 2024 έχουν αποδειχθεί κενές περιεχομένου.

Αντί να προχωρήσετε σε έναν έγκαιρο προγραμματισμό προσλήψεων, περιμένετε μέχρι την τελευταία στιγμή εντός της αντιπυρικής περιόδου να καλύψετε τις ανάγκες, δηλαδή ό,τι έγινε και τα προηγούμενα χρόνια, χωρίς να παίρνετε το μήνυμα της κλιματικής αλλαγής, που θα έρθετε πάλι το καλοκαίρι να χρησιμοποιήσετε ως άλλοθι της καταστροφής.

Για να σταματήσει, λοιπόν, επιτέλους η ομηρία των εποχικών πυροσβεστών, εμείς καταθέτουμε εκ νέου την τροπολογία μας και σας καλούμε να την αποδεχτείτε. Ζητάμε, λοιπόν, την παράταση του χρόνου απασχόλησής τους από έξι σε δέκα μήνες ετησίως και τη δυνατότητα επαναπρόσληψής τους, των ήδη υπηρετησάντων, από το 2025 και για τα επόμενα δέκα χρόνια. Το Συμβούλιο της Επικρατείας έχει κρίνει τη ρύθμιση αυτή συνταγματικά αποδεκτή.

Ωστόσο, όμως, και στο σύνολο του Πυροσβεστικού Σώματος υπάρχουν χρόνιες παθογένειες, στις οποίες τώρα, όπως και έξι χρόνια, δεν έχετε κάνει τίποτα ιδιαίτερο. Δεν προχωράτε στην ομογενοποίηση του πυροσβεστικού προσωπικού, δεν δίνετε λύση στις μετακινήσεις, τις αποσπάσεις και τις ελλείψεις, ενώ οι πυροσβέστες εξακολουθούν να εργάζονται σε εξαντλητικές συνθήκες.

Το Πυροσβεστικό Σώμα, που χαίρει την εμπιστοσύνη της κοινωνίας, αξίζει πολύ περισσότερα από αυτά που έχετε προσφέρει εσείς μέχρι σήμερα. Αξίζει αποκεντρωμένες υπηρεσίες, προσαρμοσμένες στις τοπικές ανάγκες, δίκαιη μισθολογική μεταχείριση και ένα σταθερό εργασιακό περιβάλλον χωρίς αβεβαιότητα και πάνω απ’ όλα αξίζουν σεβασμό, σεβασμό για τον αγώνα που δίνουν κάθε καλοκαίρι και για να σώσουν ανθρώπινες ζωές και για να σώσουν τον φυσικό πλούτο της χώρας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ανδρουλάκη, τον Πρόεδρο του ΠΑΣΟΚ.

Τον λόγο έχει ζητήσει ο κ. Φλωρίδης για μια παρέμβαση για πέντε λεπτά.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, εδώ κατά τα γνωστά κοινοβουλευτικά ήθη έχουμε και μια εμβόλιμη συζήτηση, γι’ αυτό και η παρουσία μου εδώ. Σε αυτή, λοιπόν, την εμβόλιμη συζήτηση η Κυβέρνηση δεν προσέρχεται με διάθεση αντιδικίας με κανέναν.

Αντίθετα, θα περιμέναμε, εν όψει αυτών των πολύ σημαντικών εξελίξεων που προκύπτουν από τη γενναία στάση του κ. Τριαντόπουλου αλλά και από την τοποθέτηση του Πρωθυπουργού ενώπιον της Βουλής για την ανάγκη αλλαγής του άρθρου 86 του Συντάγματος για την ευθύνη των Υπουργών, ότι το πολιτικό σύστημα της χώρας θα αποφάσιζε επιτέλους, έστω για μια φορά, να συνομιλήσει απευθείας με την ελληνική κοινωνία, δηλαδή με ένα βασικό αίτημα του ελληνικού λαού το οποίο υπάρχει εδώ και δεκαετίες και το οποίο αφορά ένα στοιχείο που προκαλεί μόνιμη κρίση στο πολιτικό σύστημα.

Η μόνιμη κρίση που προκαλείται στο πολιτικό σύστημα εδώ και πάρα πολλές δεκαετίες είναι η εικόνα που έχει σχηματιστεί στον ελληνικό λαό για τις διατάξεις οι οποίες αφορούν την ευθύνη των πολιτικών προσώπων.

Με αφορμή, λοιπόν, αυτήν την εξαγγελία του Πρωθυπουργού αλλά –επαναλαμβάνω- και τη γενναία στάση του κ. Τριαντόπουλου θα περιμέναμε να ξεκινήσει μια συζήτηση η οποία αφορά στην ανταπόκριση αυτού του διαχρονικού αιτήματος του ελληνικού λαού ότι αυτό το καθεστώς προστασίας που υπάρχει για τους Έλληνες πολιτικούς, από τα πρώτα συντάγματα της χώρας αμέσως μετά την Επανάσταση και ιδιαίτερα από τότε που ψηφίστηκε ο πρώτος νόμος, ο ΦΠΣτ΄ του 1876 περί ευθύνης Υπουργών, θα κατανοούσαμε όλοι πως αυτό το λογικό καθεστώς προστασίας, το οποίο ιστορικά υπήρξε για τα πολιτικά πρόσωπα προκειμένου να ασκούν τα καθήκοντά τους απρόσκοπτα και να μην είναι διαρκώς υπό δικαστική διερεύνηση από σωρεία μηνύσεων που μπορεί να υποβάλλει ο καθένας, αυτό με το πέρασμα των χρόνων δημιούργησε μια συνείδηση στον ελληνικό λαό ότι από καθεστώς προστασίας έγινε προνόμιο, ένα προνόμιο το οποίο διακρίνει τους πολιτικούς από τους πολίτες όσον αφορά την ισονομία.

Επομένως, αυτή ακριβώς η στιγμή θα μπορούσε να κορυφώσει μια πρωτοβουλία που ξεκίνησε η Κυβέρνηση και ο Πρωθυπουργός, να πούμε στον ελληνικό λαό ότι τώρα θέτουμε στην πράξη τις βάσεις για να μπορέσει αυτό το καθεστώς να αλλάξει σε μια προοπτική και σε μια κατεύθυνση να υπάρξει ισονομία μεταξύ πολιτικών και πολιτών.

Αυτή η υπόθεση που ήρθε ενώπιον της Βουλής για τη δημιουργία προανακριτικής επιτροπής για τον κ. Τριαντόπουλο και με τη γενναία πρωτοβουλία που πήρε να υποβάλει αίτημα να ολοκληρώσει άμεσα η προανακριτική επιτροπή τις εργασίες της, ώστε να αντιμετωπίσει κατευθείαν τον φυσικό του δικαστή, άρα, δηλαδή, να συνομιλήσουμε με τον ελληνικό λαό και να πούμε ότι ιδού το πρώτο μεγάλο παράδειγμα στα διακόσια χρόνια του ελεύθερου βίου της χώρας μας όπου οι πολιτικοί μπορούν οι ίδιοι να θέτουν τον εαυτό τους σε ίση μοίρα με τους πολίτες…

**ΔΗΜΗΤΡΙΟΣ ΜΠΙΑΓΚΗΣ:** Και τον Καραμανλή;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ μη διακόπτετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** …κι εδώ αντί να έχουμε αυτή τη στιγμή μια ομοφωνία απέναντι σε αυτό το διαχρονικό λαϊκό αίτημα, τι βλέπουμε; Ότι όταν ήρθε η ώρα το πολιτικό σύστημα, δηλαδή, τα κόμματα της Αντιπολίτευσης, να δηλώσουν εμπράκτως τη θέλησή τους να γίνει αυτό, να εφαρμοστεί αυτό, λένε όχι, για να αποδειχθεί η υποκρισία τους. Εάν αυτό το αίτημα που αναδεικνύετε επί δεκαετίες και ήταν ένα μεταξύ των αιτημάτων που αναδείχθηκαν στα μεγάλα συλλαλητήρια του ελληνικού λαού τα πρόσφατα, ένα από τα αιτήματα για όσους θέλησαν να επικοινωνήσουν με αυτόν τον κόσμο ήταν ότι το πολιτικό σύστημα πρέπει να μπει σε μια διαδικασία ισότητας με τους πολίτες όσον αφορά τη σχέση του με τον νόμο και η Κυβέρνηση λέει ναι.

Στα διακόσια χρόνια πρώτη φορά αναλαμβάνεται πρωτοβουλία να αλλάξει ο νόμος, δηλαδή το Σύνταγμα και οι νόμοι περί ευθύνης των Υπουργών, στα διακόσια χρόνια πρώτη φορά. Πρώτη φορά! Και σε αυτήν την ιστορική στιγμή δηλώνετε απόντες και κάποιοι πολιτικοί σχηματισμοί αυτοαναιρούνται με τις δηλώσεις των αρχηγών τους, οι οποίοι ζητούσαν αυτό ακριβώς που κάνει η Κυβέρνηση τώρα, και ο κ. Ανδρουλάκης, και ο εκπρόσωπος του ΠΑΣΟΚ, και οι εκπρόσωποι των άλλων κομμάτων, ότι πρέπει γρήγορα να τελειώνουμε με την προανακριτική επιτροπή, έτσι ώστε ο πολιτικός να αντιμετωπίζει τον φυσικό του δικαστή.

Και όταν λέμε «φυσικό του δικαστή» τι εννοούμε; Εννοούμε δικαστή ή δικαστές που κληρώνονται σε δημόσια συνεδρίαση από τη Βουλή μεταξύ των δικαστών του Αρείου Πάγου και του Συμβουλίου της Επικρατείας. Και τι λέμε όταν εννοούμε εισαγγελείς; Εννοούμε εισαγγελείς που κληρώνονται και αυτοί σε δημόσια συνεδρίαση της Βουλής από τη Βουλή μεταξύ των εισαγγελέων του Αρείου Πάγου. Και αυτοί οι ανώτατοι δικαστές είναι που θα αναλάβουν να κάνουν τη διαδικασία, δηλαδή, να διερευνήσουν τι τελικά συνέβη στην προκειμένη περίπτωση.

Όλα τα χρόνια ακούμε αυτές τις υποκριτικές τοποθετήσεις, ότι οι πολιτικοί πρέπει να αντιμετωπίζουν το συντομότερο δυνατό τον φυσικό τους δικαστή. Τώρα που έρχεται η στιγμή, τώρα λέτε όχι.

Λοιπόν, η Κυβέρνηση θα επιμείνει σε αυτή της την πρωτοβουλία. Θα επιμείνει σε αυτή την πρωτοβουλία. Θα επιμείνει σε ποια πρωτοβουλία δηλαδή; Επειδή μέσα στο 2025 είναι προφανές ότι θα εκκινήσει η διαδικασία Αναθεώρησης του Συντάγματος, είναι σίγουρο, όπως το έθεσε ρητά ο Πρωθυπουργός, ότι το 86 του Συντάγματος, που αφορά την ευθύνη των πολιτικών προσώπων, θα μπει σε αναθεώρηση.

Αλλά εσείς σπεύδετε να μας πείτε, όπως μας είπατε και για τα πανεπιστήμια, είσαστε υπέρ των μη κρατικών, μη κερδοσκοπικών πανεπιστημιακών ιδρυμάτων, αλλά πρώτα να αλλάξει το 16. Τώρα λέτε ότι είσαστε και υπέρ του να αντιμετωπίζονται οι πολιτικοί ισότιμα με τους πολίτες, αλλά να αλλάξουμε το 86. Μα, να η ευκαιρία, που μπορεί να γίνει χωρίς να παραβιαστεί ούτε κατ’ ελάχιστο το Σύνταγμα.

Κατά συνέπεια, λοιπόν, και για να τελειώσω με την αναφορά του κ. Ανδρουλάκη στη δήλωση του κ. Μητσοτάκη για το 2018, είναι καταπληκτικό, έχω εδώ το πρακτικό εκείνης της επιτροπής που συνέστησε ο ΣΥΡΙΖΑ αφού έβαλε δέκα κάλπες εδώ μέσα, για να γίνει δίωξη δέκα πολιτικών του αντιπάλων, μεταξύ των οποίων τέσσερα στελέχη του ΠΑΣΟΚ, πρώην Υπουργοί του και ο πρώην ηγέτης τους.

Και τι αποφάσισε εκείνη η προανακριτική επιτροπή, που συνέστησε ο ΣΥΡΙΖΑ; Όταν κατέρρευσαν όλες οι κατηγορίες κατά των πολιτικών προσώπων και αποκαλύφθηκαν οι κουκουλοφόροι και όταν δεν υπήρχε τίποτα, μα τίποτα να μπορεί να στοιχειοθετήσει τις κατηγορίες ήρθαν και είπαν στην επιτροπή –προσέξτε- «Σταματάμε τη λειτουργία της επιτροπής, διότι είναι αναρμόδια να διώξει πολιτικά πρόσωπα». Αυτό το ακούσαμε πρωτοφανώς! Με απόφαση της ολομέλειας και με δέκα κάλπες συγκρότησαν την προανακριτική επιτροπή για να διωχθούν δέκα πολιτικοί τους αντίπαλοι και η προανακριτική επιτροπή που συνέστησαν -αυτό είναι το Πρακτικό- είπε: «δεν είμαστε αρμόδιοι να διώξουμε εμείς πολιτικά πρόσωπα».

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, ολοκληρώστε, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τελειώνω αμέσως.

Και για προσέξτε τώρα: Εκείνη η επιτροπή, για την οποία αναφέρεστε και προσπαθείτε να τη συγκρίνετε με τη σημερινή, τι έκανε; Εκείνη δεν προχώρησε στην ποινική δίωξη.

Τι κάνει η σημερινή; Η σημερινή προχωρά στην ποινική δίωξη και αυτή είναι η μεγάλη διαφορά που δεν μπορείτε να καταλάβετε.

Κι επειδή είναι καταπληκτικό ότι ο κ. Ανδρουλάκης υπεράσπισε και τον ΣΥΡΙΖΑ, όσον αφορά αυτά που είπε ο κ. Μητσοτάκης για τις παρεμβάσεις του ΣΥΡΙΖΑ στη δικαιοσύνη, σας θυμίζω δύο πράγματα. Ο πρώην Υπουργός Δικαιοσύνης του ΣΥΡΙΖΑ, ο κ. Κοντονής, είπε επανειλημμένα σε δηλώσεις τους ότι όταν ήταν αυτός Υπουργός Δικαιοσύνης στον ΣΥΡΙΖΑ, στο Μαξίμου δίπλα στον Τσίπρα είχε δημιουργηθεί παραϋπουργείο δικαιοσύνης. Αυτό είναι η επίσημη καταγγελία του Υπουργού Δικαιοσύνης του ΣΥΡΙΖΑ, που κατά έναν περίεργο τρόπο θέλετε να τον αθωώσετε.

Και, βεβαίως, σας θυμίζω ότι ο αναπληρωτής Υπουργός Δικαιοσύνης του ΣΥΡΙΖΑ καταδικάστηκε αμετάκλητα από το Ανώτατο Ειδικό Δικαστήριο επειδή παρενέβαινε στη δικαιοσύνη. Άρα, λοιπόν, εκείνη η δήλωση που διάβασε ο κ. Ανδρουλάκης για τον κ. Μητσοτάκη και έλεγε αυτά, σε τι, λοιπόν, είχε κάνει λάθος; Τι είχε κάνει λάθος; Απλώς, δεν μπορείτε πια να δικαιολογήσετε όλα όσα δηλώσατε το προηγούμενο διάστημα, γιατί, όπως σωστά είπε ο κ. Πλεύρης, πιστεύατε ότι η Κυβέρνηση δεν θα προχωρήσει σε αυτό το βήμα το οποίο εισηγούσασταν στην Κυβέρνηση. Λέγατε στην Κυβέρνηση να προχωρήσει γρήγορα από την προανακριτική κατευθείαν στους φυσικούς δικαστές και όταν αυτό το έκανε η Κυβέρνηση, όταν το έκανε αυτή η Βουλή, τότε λέτε «όχι, μην το κάνετε».

Λοιπόν, αυτά ας τα κρίνει ο ελληνικός λαός.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, έχετε τον λόγο. Είναι η τρίτη και τελευταία σας παρέμβαση.

**ΔΗΜΗΤΡΙΟΣ ΜΑΝΤΖΟΣ:** Βεβαίως, κύριε Πρόεδρε. Η τρίτη και καταληκτική.

Λοιπόν, κατ’ αρχάς ζήτησε ο κύριος Υπουργός ομοφωνία. Ναι, πρέπει να ομοφωνήσουμε ότι έχετε μπόλικο θράσος στην Κυβέρνηση.

Διότι πρώτον, για να τα βάλουμε όλα σε μια τάξη, μας καλέσατε να συνομιλήσουμε εμείς με την κοινωνία. Μα, εμείς είμαστε στην κοινωνία, με την κοινωνία και μεταφέρουμε από την κοινωνία την αγωνία για δικαιοσύνη και αλήθεια.

Εσείς η μία και μόνη φορά κατά την οποία συναντηθήκατε με την κοινωνία είναι όταν είπατε σε όλους αυτούς τους ανθρώπους να μην κατέβουν στις πλατείες και στους δρόμους, γιατί θα είναι «κομμάτι και γρανάζι αποσταθεροποίησης», θα είναι «οπαδοί κομμάτων», «αγανακτισμένοι», όπως τότε, «ψεκασμένοι», «μπάζα», μαζί με τους πολιτικούς που είμαστε όλοι «για τα μπάζα» γιατί μιλάμε για ένα θέμα το οποίο τώρα εδώ ερευνάται βάσει Συντάγματος. Έπρεπε τουλάχιστον να ερευνάται.

Και έρχεστε δεύτεροι, κύριε Υπουργέ, όσον αφορά στο άρθρο 86. Δεν μπορείτε να γίνετε εσείς κήνσορες της αναθεώρησης του άρθρου 86 και της ανάγκης κατάργησης προνομίων. Διότι πολύ απλά τον Νοέμβριο του 2023 κάνατε όλες και όλοι χρήση αυτού του προνομίου για να προστατεύσετε τον κ. Καραμανλή με ενθουσιασμό, σπάνιο ενθουσιασμό. Όχι απλώς δεν σας ενοχλούσε το προνόμιο, ήσασταν περήφανοι για το προνόμιο, που το αποδώσατε στον κ. Καραμανλή τον Νοέμβριο του 2023.

Και ένα λεπτάκι. Το άρθρο 86 έχει αναθεωρηθεί ξανά, μπορεί τότε να ήσασταν στο Twitter, αλλά το 2019, το αναθεώρησε η Βουλή και δεν αναθεωρήθηκε όπως έπρεπε. Κι εδώ είμαστε να συζητήσουμε γι’ αυτό, αλλά έως ότου αναθεωρηθεί, ισχύει, κύριε Υπουργέ.

Γιατί, αν καταλάβαμε καλά οι συνάδελφοι εδώ, ακούσαμε τον Υπουργό της Δικαιοσύνης της χώρας μας να μας λέει ότι όλα τα άρθρα του Συντάγματος -αναφέρατε το 16 και το 86- μπορούν να αναθεωρούνται διά της πλαγίας, μπορούν να αναθεωρούνται διά της παρακάμψεως. Δηλαδή μπορούμε τώρα να φέρνουμε προανακριτικές που να μη λειτουργούν, ο κατηγορούμενος να επιλέγει ποιος θα τον ανακρίνει, ποιος θα τον δικάσει, η Βουλή να τρέχει πίσω από τα αιτήματα του κατηγορουμένου και να μην έχει σημασία το άρθρο 86 και οι διαδικασίες που περιγράφονται στον νόμο και στο Σύνταγμα.

Και ξέρετε, η εργαλειοποίηση δεν σταμάτησε με τον κ. Καραμανλή, εργαλειοποίηση συμβαίνει και σήμερα. Και πρέπει να τα θυμίσουμε όλα. Όταν στις 6 Φλεβάρη 2025 καταθέσαμε το αίτημα, το οποίο διάβασε ο κ. Πλεύρης νωρίτερα, ο κ. Τριαντόπουλος μάς είπε ότι θα παραιτηθεί -αξιοπρέπεια υπό προθεσμία, ευθιξία υπό προθεσμία.

Όταν στις 4 Μάρτη ήρθε εδώ ο κ. Τριαντόπουλος, ο σήμερα γενναίος, δεν ζήτησε αυτό που ζήτησε χθες. Ζήτησε προανακριτική επιτροπή. Στην ίδια συνεδρίαση, όλοι σας, η Κυβέρνηση και η πλειοψηφία, έλεγε ότι εδώ ο άνθρωπος είναι αθώος και δεν υπάρχουν καν υπόνοιες να πάμε σε προκαταρκτική εξέταση και το κάνουμε αυτό για τα μάτια του κόσμου, για να μη μας πει ο κόσμος. Υπό το κράτος των κινητοποιήσεων και τον φόβο της κοινωνίας ενεργήσατε.

Και έρχεστε σήμερα, 20 Μάρτη, να μας πείτε ότι όπως βρήκε ο κ. Τριαντόπουλος ξαφνικά τη γενναιότητά του, έτσι και εσείς βρήκατε μέσα στον φάκελο ενδείξεις που θα οδηγήσουν σε ποινική δίωξη, χωρίς να κάνετε καν αυτό το οποίο σας επιβάλλει το Σύνταγμα και οι νόμοι, δηλαδή διερεύνηση;

Πώς, κύριε Υπουργέ, γίνεται η διερεύνηση αν όχι με προσκόμιση αναγνωστέων εγγράφων, αν όχι με εξέταση μαρτύρων κατ’ αντιπαράσταση, όπως ακριβώς πρέπει να γίνει για να υπάρξει η αποκάλυψη της αλήθειας;

Αυτή είναι η εργαλειοποίηση. Επιτέλους φάνηκε. Αυτή είναι η υποκρισία στο πώς μία Κυβέρνηση μπορεί αδίστακτα να παρακάμπτει το Σύνταγμα, να παρακάμπτει και να καταπατά συνταγματικές διαδικασίες, να δείχνει τέτοια πρόδηλη έλλειψη ελάχιστου σεβασμού στο κράτος δικαίου και στη δημοκρατία μας και να χρησιμοποιεί τους θεσμούς α λα καρτ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, σας παρακαλώ, ολοκληρώστε.

**ΔΗΜΗΤΡΙΟΣ ΜΑΝΤΖΟΣ:** Και κλείνω με αυτό, κύριε Πρόεδρε, διότι άκουσα και μια ιστορική ανασκόπηση με αφορμή την αναφορά του κυρίου Προέδρου, του Νίκου Ανδρουλάκη, στο παρελθόν. Ξέρετε, εμείς τους θεσμούς, και φέτος το 2025, και το 2018, τους υπερασπιστήκαμε με σθένος, με πάθος, πιστεύοντας, λέγοντας και κάνοντας τα ίδια, ακριβώς τα ίδια.

Δεν είμαστε εμείς αυτοί που αλλάξαμε. Είναι ο κ. Μητσοτάκης προσωπικά, είναι όλοι όσοι είναι στην Κυβέρνηση σήμερα, και η πλειοψηφία, αυτή που κάνει τα ίδια και χειρότερα και ζητά από εμάς να μη μιλάμε, να μην αντιδρούμε, να μην καταγγέλλουμε, όπως καταγγέλλαμε και τότε, το 2018. Έτσι θα καταγγέλλουμε και τώρα, το 2025, όπως καταγγείλαμε και το 2022 και το 2023 με τις υποκλοπές.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, έχετε φτάσει στα έξι λεπτά.

**ΔΗΜΗΤΡΙΟΣ ΜΑΝΤΖΟΣ:** Και τελευταία, καταληκτική αναφορά, χρωστούμενη στον Κοινοβουλευτικό Εκπρόσωπο της Πλειοψηφίας, επειδή αναφέρθηκε σε δικηγόρους, σε καθηγητές, σε υποθέσεις ανοιχτές.

Κύριε Κοινοβουλευτικέ Εκπρόσωπε, αντί άλλων σχολίων σάς παραπέμπω στην απόφαση του Συμβουλίου της Επικρατείας σε σχέση με τις υποκλοπές, η οποία είναι, δυστυχώς, για τη δημοκρατία μας και το κράτος δικαίου ακόμη ανεφάρμοστη και σας παραινώ, αντί για σχόλια προς το ΠΑΣΟΚ και τη θεσμική του στάση και στις υποκλοπές και σε όλες τις μεγάλες υποθέσεις εις βάρος της δημοκρατίας μας, να απευθυνθείτε στον Αρχηγό του κόμματός σας και στον Πρωθυπουργό, στην Κυβέρνηση και στον Υπουργό της Δικαιοσύνης και να τους ζητήσετε τώρα, πριν τη λήξη της συνεδρίασης, να εφαρμοστεί επιτέλους η απόφαση του ανώτατου διοικητικού δικαστηρίου της χώρας για τις υποκλοπές, ώστε να μαθευτεί ποιος, γιατί και με ποιο σκεπτικό έστησε αυτό το παρακράτος των υποκλοπών εις βάρος του Αρχηγού του ΠΑΣΟΚ.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ.

Τον λόγο έχει ζητήσει η κ. Πέρκα, Κοινοβουλευτική Εκπρόσωπος της Νέας Αριστεράς, μετά ο κ. Χήτας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας παρακαλώ, ζήτησα τον λόγο, κύριε Πρόεδρε, δεν με καταλάβατε;

**ΠΡΟΕΔΡΕΥΩΝ (Βασίλειος Βιλιάρδος):** Όχι, δεν σας κατάλαβα. Κάτι είπατε για τον κ. Φλωρίδη, αυτό κατάλαβα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, ζήτησα τον λόγο, κύριε Πρόεδρε και μου είπατε: Σας παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Δεν το κατάλαβα, κυρία Πρόεδρε. Άκουσα ότι είπατε για τον κ. Φλωρίδη.

Θέλετε να έχετε μετά τον λόγο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν πειράζει, θα τον πάρω μετά, αφού ανακοινώσατε την κ. Πέρκα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαεπτά μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Αγίου Σπυρίδωνα Άρτας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Ορίστε, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ πολύ, κύριε Πρόεδρε.

Κατ’ αρχάς είναι απαράδεκτο που έφυγε ο κύριος Υπουργός. Θα έπρεπε να μας ακούσει, να έχει μία υπομονή. Μας εξοργίζει και με τη στάση του και με το ύφος του και με τα λεγόμενά του. Το καταφέρνει κάθε φορά ο κ. Φλωρίδης. Είναι εξοργιστικό ότι έρχεται εδώ Υπουργός Δικαιοσύνης και με έναν απίστευτο ελιγμό, μία ακροβασία νομική την παρουσιάζει ως ηθική στάση και ως μεγάλο επίτευγμα. Έχει ξεπεραστεί κάθε όριο. Είναι τόσο φανερό στον κόσμο ποιος έχει κάνει το μπάζωμα και ποιος έχει δώσει την εντολή, που δεν το αντέχετε. Έτσι, μετράτε κάθε στιγμή τι είναι καλύτερο, να γίνω λίγο ρεζίλι ή πολύ ρεζίλι; Όπως στο πόρισμα, να φανώ άσχετος και άχρηστος ή ένοχος; Προτιμήσατε την αχρηστίλα.

Και έρχεται και ερμηνεύει και τι κάνει ο κόσμος στους δρόμους. Εμείς στους δρόμους είμαστε, με πάνω από ένα εκατομμύριο κόσμο που ζητάει δικαιοσύνη και ζητάει να πέσει και αυτή η Κυβέρνηση, που αποκλείεται όσο είναι κυβέρνηση να δουλέψει η δικαιοσύνη, ειδικά και με αυτόν τον Υπουργό Δικαιοσύνης.

Έχετε καταργήσει το κράτος δικαίου: υποκλοπές -δεν είναι αυτό το πρώτο-, με τα Τέμπη πια τα δώσατε όλα, έχετε καταργήσει όμως και την επιστήμη. Θα πρέπει να κάνετε μια πρόταση το κοινοβουλευτικό δίκαιο να καταργηθεί από τις νομικές σχολές. Δεν έχει νόημα πια.

Ακούστε τώρα τι έγινε. Ξεκίνησε η προανακριτική, μεθοδεύτηκε, ώστε να κλείσει πριν αρχίσει. Πάρα πολύ δημοκρατική διαδικασία! Αδιανόητο να έρθει να δώσει εξηγήσεις ο ύποπτος πριν καταθέσει κάποιος μάρτυρας! Αυτό πραγματικά –το ξαναλέω, δεν είμαι δικηγόρος, δεν την θεραπεύω αυτή την επιστήμη- δεν διανοείται κανείς να το σκεφτεί σε ένα απλό δικαστήριο. Επί ποίου ζητήματος θα απαντήσει; Δεν υπάρχει μαρτυρική κατάθεση.

Εάν η εξεταστική ήταν μια κακιά στιγμή, όπως είπε ο Πρωθυπουργός, ατυχής –το είπε κάπως πολύ κομψά-, για εμάς ήταν ντροπή και ήταν και εξαντλητική διαδικασία, ήταν τρομερό. Όμως, επειδή ακριβώς στην εξεταστική εξετάστηκαν μάρτυρες, πιάσαμε και κάτι «λαβράκια» και βγάλαμε, κάτι ειπώθηκε. Και έκλεισε την αυλαία εντελώς αυθαίρετα και με ντροπή κ.λπ.. Εδώ, όχι είναι κάτι χειρότερο, πραγματικά μιλάμε για κατάλυση του Συντάγματος, κανονικότατα.

Ανέφερα πριν στον κ. Πλεύρη για τον Κώδικα Ποινικής Δικονομίας –είστε δικηγόρος, τα ξέρετε καλύτερα- ότι είναι υποχρεωτική η προκαταρκτική εξέταση για ένα αδίκημα. Δεν έχει σημασία εάν πάει ο ύποπτος και πει στον εισαγγελέα: Ξέρετε, δεν θέλω εγώ να κάνω Προκαταρκτική, θέλω να πάω κατευθείαν στον φυσικό δικαστή. Εάν ο εισαγγελέας το δεχτεί πάει για παράβαση καθήκοντος και κατάχρηση εξουσίας. Τόσο απλό είναι. Εδώ, δηλαδή, η προκαταρκτική έχει δικαίωμα, είναι αρμοδιότητα, εισαγγελέας είναι μόνο η Βουλή. Αυτά ισχύουν σήμερα. Μόνο η Βουλή! Και εμποδίζετε τη Βουλή να κάνει τη δουλειά της.

Είναι απίστευτο αυτό που συμβαίνει. Σας γράφει η Ιστορία. Δεν είναι τυχαίο ότι οι Βουλευτές σας δεν θέλουν να μπουν σε αυτή την προανακριτική. Είναι στίγμα αυτό που κάνετε για τη δημοκρατία, για το κράτος δικαίου, για τη δικαιοσύνη. Δεν θα ενημερωθούν τα κόμματα, δεν θα ακούσουμε μαρτυρίες. Είναι τρομερό. Θα κλείσει, λέει, θα πάει ο κ. Τριαντόπουλος να διαβάσει ένα υπόμνημα και τελείωσε η προανακριτική επιτροπή.

Και λέω εγώ τώρα με το φτωχό μου μυαλό. Είχε φανεί η πρόθεσή σας ήδη από τη συζήτηση για την προανακριτική. Εκεί που είπατε ναι, δεχόμαστε να γίνει, και ακούσαμε τον εισηγητή σας, μετά ακούσαμε τους Υπουργούς σας, τους ακούσαμε όλους να μην βρίσκουν κάποιο στοιχείο για τον κ. Τριαντόπουλο. Υπήρχε το πόρισμα, υπήρχαν μαρτυρίες, το μπάζωμα έγινε, μας είπατε ότι μάλλον δεν έγινε. Δεν καταλαβαίνω, πόσες ενδείξεις χρειαζόσασταν για να πειστείτε ότι πρέπει να παραπεμφθεί; Και εκεί είχατε να διαλέξετε: Ή την ντροπή να πάτε να τον αθωώσετε κατευθείαν ή τον ελιγμό που κάνετε αυτή τη στιγμή, που κατά τη γνώμη μου θα έχει ως αποτέλεσμα να ξεσηκωθεί περισσότερος κόσμος από αύριο, μεθαύριο στους δρόμους.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Ορίστε, κυρία Πρόεδρε, έχετε τον λόγο. Για παρέμβαση έχετε ζητήσει τον λόγο έτσι δεν είναι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, κύριε Πρόεδρε, θέλω την ομιλία μου.

**ΠΡΟΕΔΡΕΥΩΝ (Βασίλειος Βιλιάρδος):** Εντάξει.

Επιτρέπετε μήπως να μιλήσει λίγο πριν ο κ. Ρούντας, που έχει ζητήσει επίσης τον λόγο ως Κοινοβουλευτικός;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να μιλήσει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ, κυρία Πρόεδρε.

Ορίστε, κύριε Ρούντα, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Ευχαριστώ.

Κύριοι της Κυβέρνησης, αυτή τη στιγμή πρέπει να καταλάβετε ότι και εσείς οι ίδιοι και η πρόταση του κ. Τριαντόπουλου μάς λέτε στην ουσία ότι θέλετε να παραβιάσετε και το Σύνταγμα και τον Κανονισμό της Βουλής. Θα κάνω και μία ερώτηση στον κ. Πλεύρη που τον παρακαλώ να παραμείνει και να μη φύγει. Σας ευχαριστώ.

Γράφει πουθενά μέσα το Σύνταγμα ότι έχει τη δυνατότητα να παρακαμφθεί η διαδικασία της προανακριτικής επιτροπής;

**ΑΘΑΝΑΣΙΟΣ ΠΛΕΥΡΗΣ:** Δεν παρακάμπτεται, αυτό σας λέω.

**ΓΕΩΡΓΙΟΣ ΡΟΥΝΤΑΣ:** Κάνετε λάθος. Παρακάμπτεται. Και ακριβώς επειδή δεν αναγράφεται ρητά, παρακάμπτεται. Αν ήθελε το Σύνταγμα να δώσει αυτή τη δυνατότητα θα το έλεγε ρητά. Η διαδικασία στην προανακριτική επιτροπή είναι και αποκλειστική και υποχρεωτική. Και επειδή μίλησε πριν ο Υπουργός Δικαιοσύνης για κοινωνική ισότητα, πού ακούστηκε να επιλέγει ο καθένας τον δικαστή που θα αναλάβει να τον κρίνει; Μπορεί ο πολίτης να το κάνει αυτό; Γιατί να το κάνει ο κ. Τριαντόπουλος;

Να ρωτήσω τώρα και κάτι άλλο. Προφανώς, μέσα στη διαδικασία της προανακριτικής επιτροπής θα προκύψουν πάρα πολλά πράγματα. Άρα, τι κάνετε; Διαχειρίζεστε την πολιτική φθορά σας. Συνεχίζετε τη συγκάλυψη με ένα συνταγματικό πραξικόπημα.

Και επειδή μιλήσατε για το νόημα του παλλαϊκού συλλαλητηρίου για την αντίδραση, ο ελληνικός λαός δεν απαιτεί μόνο δικαιοσύνη. Σας λέει και κάτι άλλο. Σας έχει απαξιώσει πλήρως για τη συνολική πολιτική σας, γιατί έχετε κατορθώσει το ακατόρθωτο, να κάνετε τον Έλληνα να απαξιώσει την αξία και τη σημασία της πολιτικής συμμετοχής στην καρδιά του. Και αυτό είναι ένα στίγμα το οποίο θα σας συνοδεύει σε όλη τη σύγχρονη πολιτική Ιστορία και στη δική σας πολιτική ιστορία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ρούντα.

Τον λόγο έχει η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζήτησα τον λόγο, κύριε Πρόεδρε, για την ομιλία μου, πριν αποχωρήσει ο κ. Φλωρίδης, ο οποίος επέλεξε να αποχωρήσει, ίσως σοφά. Παρακολουθώ από το πρωί αυτήν την τόσο θλιβερή προσπάθεια της Κυβέρνησης να κρυφτεί πίσω από το δάχτυλό της και απορώ, πραγματικά, εάν στ’ αλήθεια νομίζετε ότι ο κόσμος είναι τόσο χαζός. Το πιστεύετε στ’ αλήθεια;

Κύριε Χρυσοχοΐδη, πιστεύετε ότι είναι ηλίθιοι οι πολίτες; Νομίζετε ότι δεν βλέπουν ότι έχουμε μια Κυβέρνηση πανικόβλητη -πανικόβλητη!-, η οποία βρίσκεται προδήλως σε αποδρομή –φεύγετε- και αντί να φροντίσει να κάνει το στοιχειώδες, αυτό που κάθε υπεύθυνος δημόσιος άνδρας και γυναίκα οφείλει να κάνει, δηλαδή να φροντίσει για το τι θα παραδώσει και να αναλάβει ευθύνες και να λογοδοτήσει, εσείς προσπαθείτε άρον άρον, σε όσο χρόνο σας μένει -και φαίνεται ότι δεν υπολογίζετε ότι σας μένει και πολύς χρόνος- να καλύψετε τα ίχνη σας, να διαλύσετε όποια προοπτική υπάρχει εξιχνίασης των εγκλημάτων σας και στην προσπάθειά σας αυτή, αδιαφορείτε για το γεγονός ότι με τον τρόπο που κινείστε ετοιμάζεστε να παραδώσετε καμένη γη. Και δυστυχώς, δεν το λέω μεταφορικά. Το λέω απολύτως κυριολεκτικά. Απολύτως κυριολεκτικά!

Στα θεωρεία της Βουλής που είναι γεμάτα –γεμάτα!- την ώρα που τα έδρανα της κοινοβουλευτικής Πλειοψηφίας, της Κυβέρνησης είναι άδεια και τα κυβερνητικά έδρανα ομοίως άδεια -ο Υπουργός και ο Υφυπουργός μόνον της Προστασίας του Πολίτη είναι παρόντες- είναι οι εποχικοί μας πυροσβέστες, αυτοί που από 1ης Νοεμβρίου 2024 είναι στην ανεργία, αυτοί που τους κοροϊδέψατε βγάζοντας δημόσιες ανακοινώσεις δεσμεύσεων στις 6 Νοέμβρη, αφού πρώτα παραγγείλατε, κύριε Χρυσοχοΐδη, να τους ξυλοφορτώσουν μονάδες αποκατάστασης της τάξης, Ομάδες Δέλτα, που επέπεσαν πάνω τους με μηχανές. Αφού πρώτα, λοιπόν, ασκήσατε ακραία αστυνομική βία εναντίον τους, αφού μετά τους είπατε προβοκάτορες, αφού τους είπατε και υποκινούμενους πολιτικά -όπως λέγατε για τα Τέμπη ότι υποκινεί τα συλλαλητήρια η Ζωή Κωνσταντοπούλου, έτσι λέγατε και για τους εποχικούς πυροσβέστες, ότι τους υποκινεί η Ζωή Κωνσταντοπούλου- αφού προσπαθήσατε με όλους τους τρόπους να τους απονομιμοποιήσετε και να τους απαξιώσετε και εισπράξατε την οργή της κοινωνίας γι’ αυτό που είδε, δηλαδή ότι άνθρωποι που είναι οι ήρωές μας, είναι αυτοί που πέφτουν στη φωτιά για μας, για να σώζουν ζωές, για να σώζουν δάση, για να σώζουν ζώα, για να σώζουν το περιβάλλον, για να σώζουν περιουσίες, αυτοί οι ήρωες έγιναν αντικείμενο της πιο ακραία κακοποιητικής συμπεριφοράς από εσάς και για να περισώσετε τις εντυπώσεις δεσμευθήκατε, η Κυβέρνησή σας δεσμεύθηκε, 6 Νοεμβρίου ημέρα Τετάρτη, ότι θα προβεί σε προκήρυξη με την οποία θα μπορέσουν να αποκατασταθούν.

Ξέρετε τι ημερομηνία έχουμε; Έχουμε 20 Μαρτίου. Είμαστε τεσσερισήμισι μήνες μετά. Η αντιπυρική περίοδος που αρχίζει επίσημα την 1η Μαΐου θα βρει τη χώρα εντελώς ξεχαρβαλωμένη στο πεδίο της πολιτικής προστασίας. Διότι οι εποχικοί πυροσβέστες, οι δυόμισι χιλιάδες που στείλατε στην ανεργία την 1η Νοεμβρίου είναι αναξιοποίητοι, ενώ είναι μάχιμοι και διαθέσιμοι και το μόνιμο προσωπικό σας είναι εξουθενωμένο και αποδεκατισμένο. Οι τακτικοί πυροσβέστες και οι πενταετούς θητείας που επίσης τους κοροϊδέψατε πέρυσι -αντί να τους μονιμοποιήσετε τους ανανεώσατε την πενταετία- είναι στα όρια της εξάντλησης και πέραν των ορίων με χρωστούμενες δύο εκατομμύρια ημέρες ρεπό. Δύο εκατομμύρια ημέρες ρεπό! Το αντιλαμβάνεστε; Καταλαβαίνετε σε ποιες συνθήκες αυτοί οι άνθρωποι θα κληθούν να σβήσουν φωτιές; Γνωρίζετε ότι σήμερα εδώ στη Βουλή στα κινητά όλων μας ήρθε ειδοποίηση του «112» για τη φωτιά στον Ταύρο και έχουμε 20 Μαρτίου;

Γνωρίζετε ότι δεν έχουν σταματήσει οι φωτιές όλη τη χρονιά; Γνωρίζετε, κύριε Χρυσοχοΐδη, που είστε εδώ ο μόνος Υπουργός της Κυβέρνησης, γνωρίζετε ότι η Πλεύση Ελευθερίας, αυτή η μικρή Κοινοβουλευτική Ομάδα που πεισματικά επιμένει να βρίσκεται στη Βουλή και να κάνει αντιπολίτευση υπεράσπισης της κοινωνίας, γνωρίζετε ότι εμείς σας καταθέσαμε προτάσεις συγκεκριμένες για την πολιτική προστασία από τις 31 Αυγούστου του 2023; Από τις 31 Αυγούστου του 2023! Δεν ήμασταν ούτε δύο μήνες στη Βουλή και σας καταθέσαμε σειρά προτάσεων. Η πρώτη ήταν η μονιμοποίηση των εποχικών πυροσβεστών για να αξιοποιηθεί το δυναμικό. Και αν το είχατε κάνει, θα είχαμε γλιτώσει πάρα πολλά, και φωτιές και θανάτους πυροσβεστών που πεθαίνουν και σκοτώνονται σε συνθήκες εξάντλησης.

Συνομιλούσα σήμερα με την αδελφή του εποχικού πυροσβέστη, του Ανδρέα Ανδρεάδη, που μετά από τριάντα τέσσερις ώρες υπηρεσίας έπεσε θύμα τροχαίου στη Θάσο και ακόμη δεν έχει ολοκληρωθεί η έρευνα. Οι άνθρωποι αυτοί, λοιπόν, είναι δυναμικό της χώρας. Είναι πολίτες αυτής της χώρας, δεν είναι υπήκοοί σας ούτε κάποιοι παρακατιανοί και είναι άνθρωποι που έχουν σώσει ξανά και ξανά ανθρώπινες ζωές. Τους έχετε σε αναμονή και ομηρία και σε διαρκή κοροϊδία και εκβιασμό.

Φέρνετε αυτή τη στιγμή διατάξεις με τις οποίες ξέρετε τι θα καταφέρετε, κύριε Χρυσοχοΐδη; Σας θέτω προ των ευθυνών σας και εσάς προσωπικά και τον κ. Μητσοτάκη προσωπικά, προσωπικότατα. Δεν θα έχει ολοκληρωθεί η διαδικασία πρόσληψης εποχικών πυροσβεστών που θέλετε τώρα να προκηρύσσετε. Είναι τέτοιες οι καθυστερήσεις και τόσο καθυστερημένη η ενεργοποίησή σας για άλλη μία φορά σε αυτή τη χώρα με τα «μπαλώματα», σ’ αυτή τη χώρα του «πάμε και όπου βγει», σε αυτή τη χώρα που ως Υπουργός Υγείας φέρνατε έκτακτες διατάξεις για να βάλετε πυροσβέστες, στρατιωτικούς και δημοτικούς υπαλλήλους να οδηγούν ασθενοφόρα του ΕΚΑΒ. Και ακόμα αυτές οι διατάξεις ισχύουν, οι προσωρινές που είναι μονιμότερες του μονίμου! Ακόμα αυτές οι διατάξεις ισχύουν, μόνο που προσθέσατε και τους σπουδαστές των ΙΕΚ και των ΤΕΙ του ΕΚΑΒ. Ανθρώπους, δηλαδή, που δεν έχουν λάβει την άδεια να ασκούν αυτά τα καθήκοντα που τους αναθέτετε και τους βάζετε σε αυτή την φοβερή συνθήκη.

Όταν η χώρα συγκλονίστηκε από το έγκλημα στο Μάτι -από το έγκλημα στο Μάτι!- ήταν, κύριοι, σαφές ότι άνθρωποι κάηκαν ζωντανοί και άλλοι πνίγηκαν στη θάλασσα αβοήθητοι και άλλοι υπέκυψαν στα τραύματά τους αβοήθητοι και άλλοι υπέκυψαν στα εγκαύματά τους αβοήθητοι και άλλοι δεν κατάφεραν να επιβιώσουν μετά από καθυστερημένη διακομιδή. Γιατί;

Γιατί όλοι όσοι στήριξαν τις πολιτικές της αποψίλωσης της δημόσιας υγείας, της πολιτικής προστασίας, της υλικοτεχνικής υποδομής, για όλες τις λειτουργίες του κοινωνικού κράτους δικαίου και μιας προηγμένης πολιτισμένης πολιτείας, είχατε καταφέρει να μην υπάρχουν ούτε τα στοιχειώδη σε ανθρώπινο δυναμικό, εξοπλισμό, υλικοτεχνική υποδομή, ετοιμότητα.

Είχατε, ταυτόχρονα, καταφέρει να έχετε παντού κηφήνες, καρεκλοκένταυρους, δικούς σας που κατέληξαν μεν κατηγορούμενοι, πλην όμως δικάζονται για πλημμελήματα και κάποιους τους επιβραβεύσατε. Διότι γνωρίζετε πολύ καλά ότι οι ποινικές δικογραφίες για το έγκλημα στο Μάτι, συμπεριλαμβανομένης της δικογραφίας που σχηματίστηκε μετά από τη μήνυση που κατέθεσα τον Αύγουστο του 2018 μαζί με τον Διαμαντή Καραναστάση ως επικεφαλής της Πλεύσης Ελευθερίας, ενός εξωκοινοβουλευτικού τότε κινήματος -δεν μας αρέσει να λεγόμαστε κόμμα, γιατί δυστυχώς τα κόμματα έχουν διαλύσει τη χώρα έτσι όπως έχουν λειτουργήσει στη Μεταπολίτευση- δεν ήρθαν ποτέ ούτε για εξεταστική επιτροπή, ούτε για προανακριτική επιτροπή. Θάφτηκαν από τον κ. Βούτση και στη συνέχεια από τον κ. Τασούλα, τον μαέστρο -συγγνώμη Τζώρτζια για τον «μαέστρο», δεν θα ξαναχρησιμοποιήσω τέτοιους παραλληλισμούς- τον αρχιερέα του θαψίματος των ποινικών δικογραφιών.

Το έγκλημα στο Μάτι, με παρεμβάσεις στη δικαιοσύνη, δυστυχώς, εξακολουθεί να δικάζεται σαν να ήταν πλημμέλημα, ενώ είναι πολλαπλά κακουργήματα και εξακολουθούν φυσικά να μην έχουν λογοδοτήσει οι πολιτικά και ποινικά υπαίτιοι κυβερνητικοί που ανέλαβαν υποκριτικά την πολιτική ευθύνη. Θα θυμάστε τότε τον κ. Τσίπρα που έλεγε «αναλαμβάνω την πολιτική ευθύνη και προτρέπω και τους Υπουργούς μου να κάνουν το ίδιο».

Εφτά χρόνια μετά, η Πολιτική Προστασία εξακολουθεί να είναι αποδεκατισμένη. Στην πλάτη των πολιτών που κινδυνεύουν και πολλοί χάνουν τη ζωή τους, κάποιοι αναρριχήθηκαν και κάποιοι από αυτούς είναι υπεύθυνοι για άλλα εγκλήματα. Ο επικεφαλής της ΕΜΑΚ, κ. Κολοκούρης, που του ζητήθηκε να πάει στο Μάτι στις 5 η ώρα το απόγευμα στις 23 Ιουλίου του 2018 και έφτασε στις 10 το βράδυ, έγινε από τον κ. Μητσοτάκη Αρχηγός της Πυροσβεστικής. Επί των ημερών του, με ευθύνη του, διαπράχθηκε το έγκλημα στην Εύβοια, η καταστροφή του Εθνικού Δρυμού της βόρειας Εύβοιας.

Ο χειριστής του ελικοπτέρου Λάμπρης, ο υπεύθυνος του μοναδικού ελικοπτέρου που βρισκόταν πάνω από τον Νέο Βουτζά την ώρα που μπήκε η φωτιά σε κατοικημένη περιοχή, στις 17.30΄ στις 23 Ιουλίου του 2018, πήρε το ελικόπτερο και έφυγε και πήγε στην Ελευσίνα. Ο κ. Λάμπρης -κατηγορούμενος και αυτός, όπως και ο κ. Κολοκούρης- έγινε τρίτος τη τάξει στην Πυροσβεστική από τον κ. Μητσοτάκη και θα τον βλέπαμε και Αρχηγό, αν δεν είχαμε εκθέσει τα πεπραγμένα του εγκαίρως.

Κύριοι, επτά χρόνια μετά το Μάτι, έχετε εγκαταλείψει την Πολιτική Προστασία σε αχαρακτήριστο και ανεπίτρεπτο σημείο συνολικής διάβρωσης και αδυναμίας λειτουργίας. Και επειδή πολλά φθηνά και εύκολα λέτε για πατριωτισμό, το να αφήνεις τη χώρα απροστάτευτη, το να αποδεκατίζεις την Πολιτική Προστασία και ηθελημένα να μην προσλαμβάνεις και να μην ενεργοποιείς ανθρώπους έτοιμους, μάχιμους, εκπαιδευμένους και από πάσης απόψεως κατάλληλους και να τους αφήνεις σε αυτή τη συνθήκη, είναι μειοδοσία. Ετοιμάζεστε να παραδώσετε καμένη γη, είναι σαφές.

Επειδή η Πλεύση Ελευθερίας ουδέποτε έμεινε άπρακτη απέναντι στις μεθοδεύσεις σας, επανακαταθέτω και στα Πρακτικά και στη συζήτηση της Ολομέλειας, την τροπολογία και προσθήκη που είχαμε καταθέσει στις 11 Νοεμβρίου του 2024. Ένα άρθρο έχει και μόνο και λέει τα εξής: «Προς αντιμετώπιση των αναγκών που προκύπτουν από την κλιματική αλλαγή και των πολλαπλών εκδηλώσεων της κλιματικής κρίσης, ορίζεται, μέχρι νεωτέρας, η διάρκεια της αντιπυρικής περιόδου από 1η Ιανουαρίου έως και 31 Δεκεμβρίου εκάστου ημερολογιακού έτους. Το ίδιο διάστημα ορίζεται ως αντιπλημμυρική περίοδος. Οι συμβάσεις του προσωπικού εποχικών πυροσβεστών που είχε προβλεφθεί η λήξη τους για 31 Οκτωβρίου 2024 παρατείνονται αυτοδικαίως καθ’ όλη τη διάρκεια της αντιπυρικής και αντιπλημμυρικής περιόδου. Η ισχύς του παρόντος αρχίζει από 1η Νοεμβρίου 2024». Αυτό είχαμε προτείνει και δεν το υιοθετήσατε.

Καταφέρατε να προκληθούν ζημιές στη χώρα, πυρκαγιές, καταστάσεις στις οποίες οι εποχικοί πυροσβέστες θα μπορούσαν να έχουν συνδράμει και δεν το κάνατε. Δεν τους ενεργοποιήσατε.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όταν καίγεται το Λος Άντζελες μήνα Δεκέμβριο, όταν οι μεγαλύτερες καλλιτεχνικές διοργανώσεις, τα Όσκαρ, προσκαλούν τους πυροσβέστες και τους χειροκροτούν, όταν η οικουμένη αναγνωρίζει τη σημασία του λειτουργήματος του πυροσβέστη, είναι, πραγματικά, τρομακτική περιφρόνηση και του δικαιώματος των ανθρώπων στη χώρα αυτή να ζουν με ασφάλεια και με το περιβάλλον θωρακισμένο αλλά και του δικαιώματος των εποχικών πυροσβεστών, παρά πολλοί από τους οποίους έχουν κάνει εθελοντές πυροσβέστες -είναι άνθρωποι που θέλουν να προσφέρουν- να τους κρατάτε μακριά από το πεδίο στο οποίο θέλουν να προσφέρουν.

Θέλησα να αφιερώσω στους εποχικούς μας πυροσβέστες τόσο χρόνο από την ομιλία μου, γιατί εκείνοι αφιερώνουν τις ζωές τους σε εμάς. Αυτό το οποίο κάνουν και αυτό που τώρα ζητάνε, να προσφέρουν, να καλύψουν ανάγκες που η χώρα έχει είναι αυτό το οποίο αντιμετωπίζει όλοι η κοινωνία, κύριοι. Ξέρετε πόσοι άνθρωποι με πτυχία, με ικανότητες, με εκπαίδευση, με αντίληψη, με άποψη, με διάθεση προσφοράς είναι αποκλεισμένοι από τον δημόσιο βίο, από τον δημόσιο λόγο, από τη συμμετοχή στο να φτιάξουμε τη χώρα, την ώρα που εσείς, δέκα, είκοσι, τριάντα, εξήντα τρείς νοματαίοι και άλλοι εκατόν τόσοι παριστάνετε ότι είστε οι μόνοι ικανοί που αν δεν τα καταφέρετε στο Υπουργείο Υγείας, θα πάτε στο Προστασίας του Πολίτη και αλλιώς στο Μεταφορών, αν δεν τα καταφέρετε στο Οικονομίας, θα γίνετε Αντιπρόεδρος της Κυβέρνησης, αν δεν τα καταφέρετε στο Κλιματικής Κρίσης και Πολιτικής Προστασίας, θα γίνετε Ναυτιλίας, όπως ο κ. Κικίλιας που προηγουμένως ήταν Υγείας και αντιπροηγουμένως Προστασίας του Πολίτη, όπως εσείς;

Έτσι έχετε καταστρέψει τη χώρα, εναλλασσόμενοι στις θέσεις εξουσίας και παριστάνοντας τους πανεπιστήμονες και τους εφ’ όλης της ύλης ειδικούς, την ώρα -που στα αλήθεια- το μόνο στο οποίο είστε ειδικοί είναι να κατασπαταλάτε το δημόσιο χρήμα, να χρεώνετε τη χώρα και το κόμμα σας και να νίπτετε τας χείρας σας, κατηγορώντας την κοινωνία.

Δεν μπορεί ένα κόμμα που χρωστάει 500 εκατομμύρια ευρώ, κύριοι, ούτε την οικονομία να ανατάξει ούτε την κοινωνία να υπηρετήσει. Σας έχουν δεμένους, πέραν του γεγονότος ότι είστε διεφθαρμένοι και διαπλεκόμενοι. Χρωστάτε 500 εκατομμύρια ευρώ στις τράπεζες. Πώς θα πάρετε μέτρα προστασίας των υπερχρεωμένων πολιτών από τις τράπεζες; Πώς θα διεκδικήσετε την επιστροφή των χρημάτων που οι πολίτες έδωσαν στις τράπεζες -εσείς, δηλαδή, υποχρεώσατε να δοθούν στις τράπεζες- την περίοδο των μνημονίων; Δεν πρέπει αυτά τα χρήματα να επιστραφούν, τώρα που οι τράπεζες κερδοφορούν; Δεν πρέπει να επιστραφούν στους πολίτες και στην κοινωνία; Δανεικά και αγύριστα; Ενίσχυση χωρίς αντίκρισμα; Πού προβλέπεται αυτό; Σε ποιους κανόνες της ελεύθερης οικονομίας και του φιλελευθερισμού προβλέπεται μια τόσο γενναία επιδότηση κερδοσκοπικών φορέων; Αλλά πώς θα τα ζητήσετε, την ώρα που χρωστάτε 500 εκατομμύρια ευρώ και επαφίεστε στο ότι δεν σας τα ζητάνε;

Έρχομαι στα θέματα της προανακριτικής επιτροπής, για να αναφερθώ, κύριε Χρυσοχοΐδη, στη χθεσινή επίσκεψη του κ. Μητσοτάκη στις εγκαταστάσεις της Ελληνικής Αστυνομίας, για να κάνει δηλώσεις για το οργανωμένο έγκλημα και το ελληνικό FBI. Θέλω να κάνω δύο πολύ αυστηρές παρατηρήσεις.

Πρώτον, ο κ. Μητσοτάκης ισχυρίστηκε ότι έτσι όπως λειτουργεί η Ελληνική Αστυνομία δεν υπάρχει καμία εγκληματική οργάνωση στο απυρόβλητο. Επικαλέστηκε κάποιες εκατοντάδες, έχουμε εκατοντάδες εγκληματικές οργανώσεις, γιατί βαφτίζετε εγκληματική οργάνωση ακόμα και την κάθε συμμορία -είναι όλα αυτά εγκληματικές οργανώσεις-, αλλά ξέχασε τη μεγαλύτερη εγκληματική οργάνωση, την Κυβέρνησή σας με επικεφαλής τον ίδιο, που λειτουργεί για τη διάπραξη κακουργημάτων, διάπραξη κακουργημάτων παραβίασης του απορρήτου των επικοινωνιών, διάπραξη κακουργημάτων που συνδέονται με την ασφάλεια των μεταφορών, τη διάπραξη κακουργημάτων που συνδέονται με το λαθρεμπόριο στο σιδηρόδρομο, τη διάπραξη κακουργημάτων που συνδέονται με τη συγκάλυψη του εγκλήματος των Τεμπών και όλων των συνδεδεμένων αξιόποινων συμπεριφορών και τελικά, με την πιο ακραία κακουργηματική συμπεριφορά, που είναι η κατάλυση της ανεξαρτησίας των λειτουργιών της δημοκρατίας, επιδιώκετε τον πλήρη έλεγχο της δικαιοσύνης. Και απέναντι σε μία κοινωνία που τη θεωρείτε χαζή και που νομίζετε ότι την κοροϊδεύετε, απέναντι σε μια κοινωνία που διεκδικεί δικαιοσύνη, εσείς μεθοδεύετε σήμερα την καταστρατήγηση κάθε έννοιας διάκρισης των εξουσιών και τη δρομολόγηση διαδικασιών αυτοαθώωσής σας.

Ο κ. Φλωρίδης -υπάρχουν και λαϊκές παροιμίες για αυτές τις συμπεριφορές, αλλά δεν θα τις πω από του Βήματος της Βουλής-, ο κ. Φλωρίδης τόσο πολύ χάρηκε για τη μεθόδευση που έγινε στην προανακριτική επιτροπή, που δεν κρατήθηκε. Ήρθε ως εν ενεργεία Υπουργός Δικαιοσύνης, εκπρόσωπος της εκτελεστικής εξουσίας και μη εκλεγμένος Υπουργός -διορισμένος Υπουργός ο κ. Φλωρίδης-, ήρθε πρώτον, να προκαταλάβει το τι θα κάνει η προανακριτική επιτροπή και ανακοίνωσε το τι θα κάνει και δεύτερον, να κομπορρημονήσει ότι…

Είμαι σίγουρη ότι ο κ. Θεοχάρης, τώρα που μιλάμε για αυτές τις διαδικασίες, είναι σε μεγάλη εγρήγορση. Είναι γνωστός και ο ρόλος του στη λίστα Λαγκάρντ, αλλά σας παρακαλώ να με αφήσετε να μιλήσω για αυτό που κάνει ο κ. Φλωρίδης.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, ήθελε απλά να πάρει σειρά. Συγγνώμη για την ενόχληση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ. Να πάρει σειρά;

**ΠΡΟΕΔΡΕΥΩΝ (Βασίλειος Βιλιάρδος):** Για την ομιλία του, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μετά τον κ. Φλωρίδη. Εντάξει, ας πάρει σειρά. Βέβαια, η σειρά του ήταν όταν εξεταζόταν η υπόθεση της λίστας Λαγκάρντ και κάποιοι πάλι φρόντιζαν να μην ελεγχθούν οι υπαίτιοι. Βασικό εμπλεκόμενο εξάλλου στη λίστα Λαγκάρντ τον κ. Παπασταύρου, τον έχουμε πια στη νέα σύνθεση της Κυβέρνησης.

Ο κ. Φλωρίδης, λοιπόν, ήρθε εδώ να αυτοπαρουσιαστεί ως εκείνος που ανακοινώνει και το τι θα κάνει η προανακριτική επιτροπή. Είναι τέτοια η έλλειψη μέτρου και ορίου.

Θα ήθελα, λοιπόν, για τους πολίτες όχι για εσάς -εσείς τα ξέρετε- να θέσω υπ’ όψιν κάποια πράγματα. Αυτό το οποίο ο κ. Τριαντόπουλος ζητάει, δηλαδή να μη γίνει προανακριτική επιτροπή και να παραπεμφθεί απευθείας στο Συμβούλιο των Δικαστών με τρεις αρεοπαγίτες, με τρία μέλη του Αρείου Πάγου, και δύο Συμβούλους Επικρατείας και το οποίο ανακοίνωσε ο κ. Φλωρίδης ότι θα γίνει δεκτό, προκατέλαβε, δηλαδή, τι θα κάνει η πλειοψηφία σας ό,τι και αν κάνει η Αντιπολίτευση, δείχνει πόσο βαθιά είναι η διαπλοκή σας με το δικαστικό σύστημα.

Ξέρετε, είναι βαθιά προκλητικό ένας Υπουργός Δικαιοσύνης που ο αδελφός του είναι αντεισαγγελέας του Αρείου Πάγου εν ενεργεία και μάλιστα, ο αρχαιότερος αντεισαγγελέας του Αρείου Πάγου, αν δεν κάνω λάθος, που ex officio θα αναπληρώσει την κ. Αδειλίνη στις 30 Ιουνίου που ολοκληρώνει τη θητεία του, να έρχεται εδώ και να αναγγέλλει ότι πρέπει όλοι να έχουμε τυφλή εμπιστοσύνη στη δικαιοσύνη, μετά από τόσες παρεμβάσεις στη δικαιοσύνη του ίδιου του Πρωθυπουργού, μετά από την απόδειξη ότι ένα πρόσωπο είχε σύγκρουση συμφερόντων. Ο προηγούμενος Εισαγγελέας του Αρείου Πάγου Ντογιάκος παρενέβη στην υπόθεση των Τεμπών, ενώ είχε τον γιο του συνεργάτη του Υπουργού Μεταφορών Καραμανλή. Και ένα άλλο πρόσωπο, η εν ενεργεία Εισαγγελέας του Αρείου Πάγου, χτυπάει τα χέρια της στους ρυθμούς της Κυβέρνησης. Μόνη της εκδίδει δελτία Τύπου και διαβεβαιώνει ότι δεν υπήρξαν κακουργήματα για τις υποκλοπές ούτε και κυβερνητικές ευθύνες, αλλά αρνείται να έρθει στη Βουλή. Μόνη της παρεμβαίνει ξανά και ξανά στην υπόθεση του εγκλήματος των Τεμπών, για να μαλώνει τους συγγενείς και να κανοναρχεί τους πολίτες. Συνολικά στις 30 Ιουνίου 2025, όπως ξέρετε, που ολοκληρώνονται οι θητείες και της Προέδρου του Αρείου Πάγου της κ. Κλάπα και της Εισαγγελέως του Αρείου Πάγου της κ. Αδειλίνη, τα πρόσωπα που θα συγκροτούν την πλειοψηφία του Δικαστικού Συμβουλίου, οι τρεις δικαστές του Αρείου Πάγου, θα έχουν την προσδοκία προαγωγής από την Κυβέρνηση στις θέσεις της ηγεσίας της δικαιοσύνης.

Διότι η αλλαγή που κάνατε, προσθέτοντας μια γνώμη μη δεσμευτική της ολομέλειας των δικαστών, σε καμία περίπτωση δεν σας δεσμεύει να μη διαπραγματεύεστε. Και τελικώς, ο κ. Τριαντόπουλος λέει προς τα μέλη της προανακριτικής επιτροπής «καλύτερα να μη βγάλετε εσείς απόφαση, οι δικοί μου» -έτσι τους λέει με την επιστολή- «διότι θα προκληθούν θέματα».

«Επειδή, λοιπόν, δεν θα ήθελα η κρίση σας επί της υποθέσεώς μου να εκληφθεί ως ενδεχομένως εδραζόμενη στην πολιτική και κομματική ταυτότητα των μελών της επιτροπής σας», άρα τι τους λέει;

Τι σας λέει, κύριοι; Ότι προκαλείτε υπόνοιες μεροληψίας. Και «καλύτερα», λέει, «οι δικαστές». Είναι πιο σίγουρος με τους δικαστές και μάλιστα, τους έχει και τυφλή εμπιστοσύνη.

Σε τέτοιο σημείο διαπλοκής και σιγουριάς είμαστε! Ποιος κατηγορούμενος έχει τυφλή εμπιστοσύνη σε οποιονδήποτε;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, πόσο χρόνο θα χρειαστείτε ακόμα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λίγα λεπτάκια, κύριε Πρόεδρε. Δεν θα αργήσω.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μόνο αυτός που αισθάνεται ότι ελέγχει τα δικαστικά αυτά πρόσωπα μπορεί να προβαίνει σε τέτοιες δηλώσεις. Και, βέβαια, αυτός που προβαίνει σε αυτές τις δηλώσεις δεν είναι ο κ. Τριαντόπουλος. Είναι ο Πρωθυπουργός παρά τω οποίω ήταν Υφυπουργός ο κ. Τριαντόπουλος. Είναι ο κ. Μητσοτάκης.

Θα ήθελα, λοιπόν, προς τον κ. Μητσοτάκη, που μας είπε ότι είναι γενναίος ο κ. Τριαντόπουλος -και μας λέτε και εσείς ότι είναι γενναίος ο κ. Τριαντόπουλος- πρώτα από όλα, να κάνω μια δήλωση που την οφείλω στους ανθρώπους που αγωνίζονται στη Μαγνησία και στον Βόλο κατά αυτού του σκοτεινού προσώπου, του Δημάρχου Βόλου Μπέου, τον οποίο με όλους τους τρόπους στηρίζει ο κ. Τριαντόπουλος, με όλους τους τρόπους! Καμία γενναιότητα δεν έχει το να στηρίζεις με όλους τους τρόπους και σκιωδώς και στα παρασκήνια και με άλλες εξυπηρετήσεις ένα πρόσωπο που λειτουργεί αυταρχικά, που έχει μετατρέψει την πόλη του σε Gotham City, που προκαλεί και εντέλλεται ξυλοδαρμούς πολιτών αντιφρονούντων. Πριν από λίγες ημέρες, υπήρξε επίθεση στο σπίτι του γνωστού ακτιβιστή και δημοτικού συμβούλου, του Μάρκου Βαξεβανόπουλου.

Ο κ. Τριαντόπουλος είναι γνωστό ότι με τον Μπέο συνδέεται. Αυτήν τη γενναιότητα θέλετε και αυτές τις συμπεριφορές;

Έχω, όμως, να πω στον κ. Μητσοτάκη ότι, προφανώς, δεν είναι γενναίος ο κ. Τριαντόπουλος. Όμως, το κυριότερο συμπέρασμα είναι ότι δεν έχει κανένα στοιχείο γενναιότητας ο ίδιος ο κ. Μητσοτάκης. Κανένα στοιχείο γενναιότητας! Σέρνει την παράταξή σας και το κόμμα σας σε αυτόν τον εξευτελισμό, που θα μείνει στην ιστορία. Όπως έμειναν στην ιστορία τα χειροκροτήματα στον Καραμανλή, τα έξαλλα χειροκροτήματα στον υπόλογο και υπαίτιο Καραμανλή έτσι θα μείνει στην ιστορία και η τωρινή μεθόδευση και ότι επιδιώξατε να γίνει στις 24 Μαρτίου, την παραμονή της εθνικής επετείου, την ώρα δηλαδή, που ελπίζετε ότι οι πολίτες δεν θα παρακολουθούν, την ώρα που δεν υπήρχε τίποτε προγραμματισμένο στη Βουλή ούτε και ανακοινώθηκε.

Ελπίζετε τη Δευτέρα το πρωί 24 Μαρτίου, όσο το δυνατόν περισσότερο στα μουλωχτά, να εξετάσετε τον Τριαντόπουλο μόνοι σας, να αποφασίσετε μόνοι σας, ακόμη και αν διαφωνούν όλοι και να κλείσετε μια διαδικασία που αποφάσισε η Ολομέλεια της Βουλής.

Εδώ θα μου επιτρέψετε να απευθυνθώ στα κόμματα της Αντιπολίτευσης και να τα καλέσω να μεταβάλουν τη στάση τους, την οποία υποθέτω ότι δεν αξιολόγησαν σωστά.

Η Πλεύση Ελευθερίας, κατέθεσε με την εισηγήτριά μας στην προανακριτική επιτροπή πρόταση και αίτημα εξαίρεσης των μελών της προανακριτικής επιτροπής που προέρχονται από τη Νέα Δημοκρατία. Είναι πρόδηλο ότι πρόκειται για πρόσωπα τα οποία έχουν κατάδηλη σύγκρουση συμφερόντων, δεν παρέχουν κανένα εχέγγυο αμεροληψίας και δεν μπορεί να συμμετέχουν στην κρίση για τον φίλο, μέλος του κόμματος και της Κοινοβουλευτικής τους Ομάδας και εκλεκτό του Πρωθυπουργού κ. Μητσοτάκη.

Γιατί καταψηφίσατε την αίτηση εξαίρεσης που καταθέσαμε; Με πληροφόρησε η εισηγήτριά μας ότι όλη η Αντιπολίτευση καταψήφισε. Πρέπει να το ξανασκεφτείτε. Θεωρώ ότι ήταν πολύ μεγάλο λάθος και αποδείχθηκε αμέσως πόσο μεγάλο λάθος ήταν, διότι αμέσως εκμεταλλεύθηκαν την πλειοψηφία, που δεν έχουν καθόλου πια στην κοινωνία, για να χειραγωγήσουν τη διαδικασία.

Είναι αποδεδειγμένη η μεροληψία, είναι αποδεδειγμένη η παρέμβαση σε μια διαδικασία, κυρίες και κύριοι, που δεν ανήκει σε εμάς. Ανήκει στην κοινωνία, στο αίσθημα δικαίου των πολιτών, οι οποίοι δεν ζητούν καθόλου κατ’ επίφαση διαδικασίες.

Θέλω στο σημείο αυτό -και με αυτό θα κλείσω- να αναφερθώ στο γεγονός ότι από όλες αυτές τις διαδικασίες που αφορούν εγκλήματα κατά της κοινωνίας αποκλείονται συστηματικά τα θύματα. Στην υπόθεση για το Μάτι υπάρχουν παθόντες και θύματα που δεν μπορούν, ούτε να παρασταθούν για την υποστήριξη της κατηγορίας, γιατί, ενώ είναι οι μοναδικοί εναπομείναντες και επιζήσαντες συγγενείς -τραγική η περίπτωση του Άρη Χερουβείμ- δεν μπορούν, δεν νομιμοποιούνται από τις διατάξεις να παρίστανται στη δίκη και να υποστηρίζουν την κατηγορία. Δεν μπορεί να υποστηρίξει την κατηγορία για τις δίδυμες ανιψούλες του και δεν υπάρχει άλλος συγγενής για αυτά τα αγγελούδια για να παρασταθεί και να εκπροσωπηθεί η ψυχή τους στη διαδικασία.

Στη διαδικασία του εγκλήματος των Τεμπών αποκλείονται εξ ορισμού από τις διατάξεις που φτιάξατε όσοι έχετε φτιάξει τους σχετικούς νόμους και τις προβλέψεις και πάλι οι συγγενείς, οι οικογένειες, τα θύματα. Είναι, όμως, παρόντες και παρούσες.

Και είναι πρωτοφανές ότι αυτή η προανακριτική επιτροπή ξεκινάει με την επίδοση δύο εξωδίκων της κ. Μαρίας Καρυστιανού και του Συλλόγου «Τέμπη 2023» από χθες και του κ. Χρήστου Κωνσταντινίδη και της κ. Κατερίνας Τσελεπή - Βουτσινά, με τα οποία καλείστε να αναλάβετε τις ευθύνες σας και να μην κουκουλώσετε την υπόθεση.

Τι δεν καταλαβαίνετε; Τι δεν καταλαβαίνετε; Νομίζετε ότι θα κοροϊδέψετε ποιον; Την κοινωνία δεν την κοροϊδεύετε. Τους συγγενείς δεν τους κοροϊδεύετε. Τους επιζήσαντες και τις επιζήσασες δεν τους κοροϊδεύετε. Εμάς δεν μας κοροϊδεύετε. Την ιστορία και το μέλλον δεν τα κοροϊδεύετε. Κοροϊδεύετε μόνο τον εαυτό σας.

Εγώ, λοιπόν, στο σημείο αυτό, πρώτα θα σας πω ότι εμείς βεβαίως και δεν αποχωρούμε από την προανακριτική επιτροπή, όπως δεν αποχωρούμε συνολικά. Αυτό που θέλετε να εκδιώξετε την κοινωνία και την Αντιπολίτευση με εμάς δεν θα το πετύχετε. Εμείς δεν αποχωρούμε. Σας θέτουμε προ των ευθυνών σας και σας καλούμε να ακούσετε να αφουγκραστείτε αυτό που έρχεται. Αυτό που έρχεται δεν είναι άλλη μια δεκαετία διαφθοράς και διαπλοκής, άλλη μια περίοδος ασύδοτης, διαβρωμένης διακυβέρνησης.

Αυτό που έρχεται είναι οι πολίτες της χώρας που παίρνουν στα χέρια τους τη ζωή τους και το μέλλον τους. Εμείς θα είμαστε μαζί τους, όπως είμαστε όλον αυτόν τον καιρό μαζί τους. Θα είμαστε εδώ η φωνή τους. Και θα φροντίσουμε -και ξέρετε ότι αυτό θα γίνει- οι πολίτες αυτής της χώρας, αυτοί που είναι αποκλεισμένοι από τις διαδικασίες, αυτοί που τους αστυνομεύετε στα θεωρεία της Βουλής, αυτοί που τους ρίχνετε χημικά, κύριε Χρυσοχοΐδη, στις διαδηλώσεις, αυτοί που τους τρομοκρατείτε με απειλές, αυτοί που τους λοιδορείτε σαν να είναι κακοποιοί και προβοκάτορες, αυτοί οι πολίτες που ονειρεύονται τη χώρα μας, μια όμορφη Ελλάδα στην οποία όλοι θα ζούμε με ισότητα, με αξιοπρέπεια, με σεβασμό σε κάθε ύπαρξη, με ευημερία και κυρίως με δικαιοσύνη, αυτοί οι πολίτες αυτής της χώρας θα διεκδικήσουν πολύ μεγαλύτερο μερίδιο συμμετοχής και θα γεμίσουν και αυτά τα άδεια έδρανα που εσείς τα αξιοποιείτε σαν καρέκλες εξουσίας. Η εξουσία πηγάζει από την κοινωνία, και η κοινωνία είναι ήδη στην πρώτη γραμμή.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Καλείται στο Βήμα ο κ. Αλέξανδρος Μαρκογιαννάκης, Βουλευτής της Νέας Δημοκρατίας. Θα ακολουθήσουν ο κ. Παπαδάκης, η κ. Σπυριδάκη και μετά ο κ. Χήτας, ο Κοινοβουλευτικός Εκπρόσωπος της Ελληνικής Λύσης.

Κύριε Μαρκογιαννάκη, έχετε τον λόγο.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Η αλήθεια είναι ότι ακούστηκαν πολλά τις τελευταίες δύο ώρες εντός του Κοινοβουλίου. Θα μου επιτρέψετε όμως, κύριε Πρόεδρε, να επανέλθω στο νομοσχέδιο που ήρθε σήμερα εδώ προς συζήτηση.

Κυρίες και κύριοι συνάδελφοι, η σωστή και αποτελεσματική λειτουργία των Σωμάτων Ασφαλείας, και δη της Αστυνομίας, είναι μια κρίσιμη παράμετρος για την ασφάλεια των πολιτών, αλλά και την εν γένει λειτουργία της δημοκρατικής μας πολιτείας. Σε αυτήν τη διαπίστωση υπάρχει μια ευρεία συμφωνία, και νομίζω ότι είναι κάτι το οποίο θα πρέπει να θεωρούμε όλοι δεδομένο. Και σήμερα εδώ στην Ολομέλεια έχουμε την ευκαιρία να συζητήσουμε προς έγκριση ένα πολύ σημαντικό νομοθέτημα, ένα νομοθέτημα με το οποίο το Υπουργείο Προστασίας του Πολίτη επιχειρεί βαθιές τομές και επιφέρει σημαντικές βελτιώσεις, δίνοντας απαντήσεις σε κρίσιμους τομείς λειτουργίας της Ελληνικής Αστυνομίας, αλλά και σε χρόνια αιτήματα του ανθρώπινου δυναμικού που τη στελεχώνει.

Και η αλήθεια είναι, κύριε Πρόεδρε, πως είναι πολλά τα όσα ρυθμίζονται με τις προτεινόμενες ρυθμίσεις, ώστε ο χρόνος του ομιλητή να φαίνεται λίγος. Θα προσπαθήσω, όμως, να είμαι όσο πιο προσεκτικός γίνεται. Αν θέλαμε να διακρίνουμε εν συντομία τα βασικά σημεία των ρυθμίσεων, τότε αυτά καταγράφονται ως εξής, ακολουθώντας μάλιστα και τη δομή των μερών του σχεδίου νόμου.

Πρώτα από όλα, έχουμε να κάνουμε με μια δραστική αναδιοργάνωση της Ελληνικής Αστυνομίας τόσο ως προς τη δομή όσο όμως και ως προς τη λειτουργία της. Πρόκειται για τη σημαντικότερη μεταρρύθμιση εδώ και εικοσιπέντε χρόνια με την οποία αναδιαρθρώνεται η κεντρική δομή της Ελληνικής Αστυνομίας και εναρμονίζεται με τις απαιτήσεις των καιρών και τις νέες προκλήσεις, ώστε να ανταποκρίνεται στον σύνθετο ρόλο και στις πραγματικές κοινωνικές ανάγκες.

Πώς επιτυγχάνεται αυτό; Με τη δημιουργία μιας σύγχρονης και ευέλικτης δομής στο Αρχηγείο της Ελληνικής Αστυνομίας και με μια κάθετη δομή συντονισμού και ελέγχου όλων των υπηρεσιών σε όλην την επικράτεια. Η νέα αυτή δομή της Ελληνικής Αστυνομίας διαρθρώνεται πλέον σε οργανικές μονάδες επιπέδου γενικής διεύθυνσης, με την κατάργηση των κλάδων διεύθυνσης, υποδιεύθυνσης, τμήματος και σταθμού.

Επιπλέον, θεσπίζεται Συμβούλιο Επιτελικού Σχεδιασμού και Διαχείρισης Κρίσεων, όργανο του οποίου η αναγκαιότητα τα τελευταία χρόνια έχει αναδειχθεί ιδιαίτερα, καθώς το περιβάλλον απειλών γίνεται ολοένα και πιο σύνθετο, λόγω της μεταβαλλόμενης φύσης των εγκλημάτων, της εμφάνισης νέων μορφών απειλών και της τεχνολογικής εξέλιξης.

Με αυτές τις νέες ρυθμίσεις, επομένως, η Ελληνική Αστυνομία καθίσταται πιο ευέλικτη και πιο αποτελεσματική, αφού καταπολεμώνται φαινόμενα κατακερματισμού υπηρεσιών και αρμοδιοτήτων και επιτυγχάνεται ο καλύτερος συντονισμός και η ταχύτερη ανταπόκριση στις ανάγκες των πολιτών.

Παράλληλα, κρίνω ως πολύ θετική τη σύσταση του Κέντρου Εκπαίδευσης Πρώτων Βοηθειών και Τραύματος, καθώς θα συμβάλει τα μέγιστα στη διάσωση ζωών ή και στον περιορισμό των συνεπειών από τραύματα και για τους πολίτες, αλλά και για τους άνδρες και τις γυναίκες της Ελληνικής Αστυνομίας. Έχουμε, μάλιστα, πρόσφατη και τη συζήτηση για τη δημιουργία κέντρων και σταθμών τραύματος από το Υπουργείο Υγείας, όπου αναδείχθηκε η αξία της άμεσης παρέμβασης. Και πραγματικά είναι ιδιαίτερα θετικό το γεγονός ότι φαίνεται ο καλός συντονισμός αυτής της Κυβέρνησης κατά την παραγωγή ωφέλιμου έργου για τους πολίτες.

Σπεύδω τώρα να περάσω και στις επόμενες ρυθμίσεις, με πρώτη την ουσιαστική αναβάθμιση της αστυνομικής εκπαίδευσης στην Ελλάδα με την τόσο απαραίτητη αναβάθμιση της Αστυνομικής Ακαδημίας. Πρώτον, καθίσταται πλέον νομικό πρόσωπο δημοσίου δικαίου με διοικητική και οικονομική αυτοτέλεια, στοιχείο απαραίτητο για τη λειτουργία ενός εκπαιδευτικού οργανισμού και μάλιστα ειδικού σκοπού. Την ίδια στιγμή αποκτά χαρακτηριστικά αυστηρού ακαδημαϊκού πλαισίου με την αξιολόγηση των εκπαιδευτικών προγραμμάτων, τον εκσυγχρονισμό εκπαιδευτικών μεθόδων και μέσων, την καθιέρωση μέχρι και προγραμμάτων μεταπτυχιακών σπουδών, και φυσικά μέσα από την ενίσχυση και αναβάθμιση του διδακτικού δυναμικού και των υποδομών. Πραγματικά πρόκειται για ρυθμίσεις απολύτως απαραίτητες, τις οποίες ζητούσαν επίμονα και τα στελέχη της Αστυνομίας και οι οποίες επιτέλους γίνονται πραγματικότητα με το σχέδιο νόμου.

Σημαντικές και πολύ θετικές είναι ακόμη και άλλες ρυθμίσεις που ακολουθούν στο Γ΄ Μέρος. Ξεχωρίζω, και λόγω χρόνου, την αυστηροποίηση των ποινών για παραβάσεις σχετικά με την οπλοκατοχή, την οπλοφορία, την οπλοχρησία και τη διακίνηση όπλων. Χρειαζόταν αυτή η παρέμβαση και θεωρώ ότι διευκολύνει το έργο της Αστυνομίας και θα μπορέσουμε να ξεριζώσουμε και τα τελευταία απομεινάρια επικίνδυνων νοοτροπιών.

Επισημαίνω ακόμη ότι συστήνεται στο Υπουργείο Γενική Γραμματεία Προστασίας Κρίσιμων Οντοτήτων, δηλαδή, για την προστασία των βασικών υπηρεσιών για τη διατήρηση νευραλγικών λειτουργιών της κοινωνίας, των οικονομικών δραστηριοτήτων, της δημόσιας υγείας και της δημόσιας ασφάλειας.

Τέλος, θα μου επιτρέψετε την αναφορά στις σημαντικές ρυθμίσεις που σχετίζονται με θέματα της Πυροσβεστικής. Θα αναφέρω χαρακτηριστικά: Την επέκταση στη διάρκεια της πρόσληψης πυροσβεστών εποχικής απασχόλησης, παράλληλα με τη δυνατότητα επαναπρόσληψης έως πέντε συνεχείς αντιπυρικές περιόδους. Την παράταση για πέντε έτη της θητείας των πυροσβεστών πενταετούς υποχρέωσης μέχρι το 2026, αλλά και το ότι θα εντάσσονται μετά το πέρας της παράτασης στο μόνιμο πυροσβεστικό προσωπικό σε οργανικές θέσεις.

Φυσικά έχουμε και τη δημιουργία τεσσάρων νέων ειδικών μονάδων δασικών επιχειρήσεων, η μία από αυτές είχε ανακοινωθεί ότι θα είναι και στα Χανιά στον τόπο της περιφερειακής ενότητας στην οποία εκλέγομαι. Και νομίζω ότι ειδικά στα Χανιά, και ειδικά στην Κρήτη, στον τόπο που υπάρχει τόσο έντονη ανάγκη για επιπλέον υπηρεσίες που υπάρχουν και σε σχέση με τις πυρκαγιές, αλλά και σε σχέση με τις διασώσεις, που είναι ένα πολύ έντονο φαινόμενο που υπάρχει στη δική μας περιφέρεια, είναι πολύ σημαντικό το να βλέπουμε άμεσα να ανταποκρίνεται το συγκεκριμένο Υπουργείο. Οι μονάδες αυτές ενισχύουν σημαντικά το έργο της Πυροσβεστικής, χάρη στις δυνατότητες της άμεσης παρέμβασης, κάτω ακόμα και από δυσχερείς επιχειρησιακές συνθήκες. Οι ΕΜΟΔΕ έχουν δοκιμαστεί στην πράξη. Και είμαστε ιδιαίτερα ευτυχείς που ανακοινώσαμε πρόσφατα τις τέσσερις νέες.

Κυρίες και κύριοι συνάδελφοι, η Κυβέρνησή μας έχει από την πρώτη στιγμή δώσει προτεραιότητα στην ασφάλεια των πολιτών. Μέσα σε ένα σύνθετο περιβάλλον, όπου παραδοσιακές μορφές απειλών οξύνονται και νέες σύνθετες και ιδιαζόντως επικίνδυνες κάνουν την εμφάνισή τους, το νομοσχέδιο που έχουμε ενώπιόν μας είναι μια ακόμα απόδειξη του αγώνα που δίνουμε για την ασφάλεια, την πρόληψη και την καταπολέμηση της εγκληματικότητας.

Σήμερα οι διατάξεις που περιλαμβάνει το σχέδιο νόμου που συζητάμε, είναι προϊόν της συσσωρευμένης εμπειρίας και της πολύ καλής γνώσης των επιχειρησιακών αναγκών της Αστυνομίας, και αυτό φαίνεται σε κάθε διάταξη. Επιφέρουν σημαντικές βελτιώσεις και συνιστούν ένα μεγάλο άλμα για την Ελληνική Αστυνομία, αφού, τόσο η νέα δομή, όσο και η επένδυση στην εκπαίδευση είναι στοιχεία απαραίτητα στις νέες συνθήκες.

Η υπερψήφισή του στα δικά μου μάτια είναι μία ψήφος υπέρ της ασφάλειας των πολιτών, της καταπολέμησης της βίας και της εγκληματικότητας, υπέρ της έννομης τάξης προς όφελος της κοινωνίας. Και αυτήν τη θετική ψήφο τη δίνω, νιώθοντας την ικανοποίηση ότι νομοθετούμε σωστά και ωφέλιμα πράγματα για τη χώρα μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρκογιαννάκη.

Επόμενος ομιλητής είναι ο κ. Παράσχος Παπαδάκης, Βουλευτής της Ελληνικής Λύσης.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Έφυγε ο κ. Φλωρίδης. Κάπου στην αποστροφή του λόγου του, στην απάντησή του προς τον κ. Ανδρουλάκη, είπε τη λέξη «καταπληκτικό». Είναι, όντως, καταπληκτικό μετά από όλα αυτά, μετά από τις συγκεντρώσεις για τα Τέμπη και τα εκατομμύρια ανθρώπων που βγήκαν και διαδήλωσαν, να μένει ο κ. Φλωρίδης στη θέση του, όταν όλος ο κόσμος που βγήκε φώναζε για δικαιοσύνη και κράτος δικαίου. Όταν η ίδια η Ένωση Δικαστών και Εισαγγελέων αναφέρει ωμή παρέμβαση στη δικαιοσύνη, όταν η Ένωση Διοικητικών Δικαστών μιλά για προβλήματα στο κράτος δικαίου και στη δικαιοσύνη, ο κ. Φλωρίδης, λέγοντας ότι «είναι «για τα μπάζα» όποιοι μιλούν για μπάζωμα» είναι, όντως, καταπληκτικό να συνεχίζει να μένει στον ίδιο θώκο.

Για να δούμε πόσο πήρατε το μήνυμα από τις συγκεντρώσεις. Κάνατε τον λεγόμενο ανασχηματισμό και κάνατε Υφυπουργό τον κ. Δοξιάδη, ο οποίος μέσα σε σαράντα οκτώ ώρες εξαφανίστηκε και ο οποίος έλεγε σε αναρτήσεις του: «Μπάζωμα: η μετάλλαξη του «ψέκασμα». Και τα δύο συμβαίνουν για πρακτικούς λόγους και τα δύο ερμηνεύονται με θεωρίες συνωμοσίας. Σε λίγα χρόνια, αντί να λέμε «ψέκας», θα λέμε «μπάζος»».

Και επειδή πήρατε το μήνυμα, κάνατε Υφυπουργό και τον κ. Τσαβδαρίδη, ο οποίος ήταν ένας εκ των εισηγητών της κακής στιγμής της εξεταστικής επιτροπής για τα Τέμπη και μας έφερε εδώ πόρισμα, που έλεγε ότι φταίει μόνο ο σταθμάρχης, πόρισμα το οποίο φυσικά το ψηφίσατε όλοι μαζί.

Κάνατε Υφυπουργό και μια συμπαθεστάτη, κατά τα άλλα, συνάδελφο, η οποία όμως έχει έναν αδερφό που κατηγορείται για κακουργήματα για την 717 από την Ευρωπαϊκή Εισαγγελία και κυκλοφορεί ανάμεσά μας ελεύθερος με 600.000 ευρώ εγγύηση.

Αφήσατε Υπουργό τον κ. Άδωνι Γεωργιάδη, που εάν αρχίσω να λέω τι έχει πει για τα Τέμπη, δεν θα τελειώσουμε ούτε αύριο.

Και τώρα ρωτώ: Εάν δεν παίρνατε το μήνυμα, δηλαδή, τι θα κάνατε; Θα βάζατε Υπουργό Υποδομών πάλι τον Καραμανλή και Υφυπουργούς τον Αγοραστό και τον Τριαντόπουλο; Αυτό που έκανε ο κύριος Πρωθυπουργός, λαμβάνοντας το μήνυμα από τις διαδηλώσεις, δεν είναι ανασχηματισμός. Είναι μετακόμιση. Εγώ γνωρίζω ότι ομάδα που κερδίζει δεν αλλάζει. Όταν, λοιπόν, μεταβάλλεις τα πολιτικά πρόσωπα των Υπουργείων -αυτό σημαίνει ανασχηματισμός- γιατί κάποιος είναι ανεπαρκής ή αποτυχών Υπουργός, δεν μπορείς να τον πας από το ένα Υπουργείο στο άλλο. Δηλαδή, τι κάνουμε τώρα; Απέτυχε στο ένα, ήταν ανεπαρκής, πάμε να αποτύχουμε και στο άλλο; Έτσι αντιλαμβάνεστε εσείς τον ανασχηματισμό;

Όσον αφορά στο Υπουργείο Προστασίας του Πολίτη, κύριε Υπουργέ, καλό θα είναι να το μετατρέψετε σε υπουργείο προστασίας λαθρομεταναστών και παρανόμων, διότι κάνετε τόσο καλή δουλειά εκεί στο Υπουργείο, που η Αθήνα κατατάσσεται σε μια από τις πιο επικίνδυνες πόλεις της Ευρώπης. Κάνετε τόσο καλή δουλειά εκεί στο Υπουργείο, που μετά τις 10 ή 11 το βράδυ, εάν περπατήσουμε στα στενά της Ομόνοιας ή στο Μεταξουργείο, να δούμε εάν θα βγούμε άθικτοι.

Κάνετε τόσο καλή δουλειά στο Υπουργείο, που στους ελέγχους οι αστυνομικοί καθημερινά, σε πέντε από τους δέκα -για να μην πω παραπάνω- από τους πιτσιρικάδες που σταματούν, ο καθένας έχει από ένα όπλο πάνω του. Έχουμε γίνει Φαρ Ουέστ, σαν καουμπόηδες κυκλοφορούν.

Κάνετε τόσο καλή δουλειά εκεί στο Υπουργείο, που οι Τούρκοι μαφιόζοι, που εσείς τους έχετε χορηγήσει πολιτικό άσυλο, για να έρχονται και να ζουν εδώ στην Ελλάδα, περνώντας από τον Έβρο ως κατατρεγμένοι, αλληλοσκοτώνονται μέρα μεσημέρι στη Γλυφάδα, δίπλα σε παιδικές χαρές.

Και η καλή δουλειά συνεχίζεται στον Έβρο, όπου διακινητές λαθρομεταναστών πηγαίνουν ανάποδα στην Εγνατία Οδό, με αποτέλεσμα να έχουν χάσει τη ζωή τους δύο άνθρωποι, συντοπίτες μου, με αποτέλεσμα να έχουν συγκρουστεί με οικογένεια με παιδάκια, τα οποία βρέθηκαν στο νοσοκομείο σοβαρά τραυματισμένα.

Συνοριοφύλακας στο Σουφλί του Έβρου πυροβολήθηκε από Τούρκους στρατοχωροφύλακες. Η υπόθεση, φυσικά, μπήκε κάτω από το χαλί, μην μας κάνουν «ντα» οι Τούρκοι. Και σίγουρα, η γιαγιά στο χωριό Κυριακή Σουφλίου, που μπήκαν μέσα οι λαθρομετανάστες και τη χτύπησαν, τη λήστεψαν και την έστειλαν στην εντατική, νιώθει στο πετσί της την προστασία του πολίτη.

Έχετε εγκαταλείψει το βόρειο Έβρο, με αποτέλεσμα να εξαγοράζονται ακίνητα από Ρομά, οι οποίοι το μόνο που εισφέρουν στην τοπική κοινωνία είναι σοβαρές εγκληματικές πράξεις και τίποτα παραπάνω.

Οι αστυνομικές διευθύνσεις Αλεξανδρούπολης και Ορεστιάδας υπολειτουργούν. Έχουν σοβαρά οργανικά κενά και εσείς, αντί να στηρίξετε τον Έβρο και τις αστυνομικές διευθύνσεις, αποσπάτε από τον Έβρο αστυνομικούς και τους φέρνετε στην Αθήνα και στη Θεσσαλονίκη. Εξήντα τρεις Υπουργοί, από τέσσερις κατ’ ελάχιστο να βάλουμε αστυνομικούς, μάς κάνει διακόσιους πενήντα και κάτι. Υπολογίστε και τους φίλους σας ολιγάρχες, που στέλνουμε αστυνομικούς να τους φυλάνε. Όλοι αυτοί οι αστυνομικοί, εάν ήταν στους δρόμους και προστάτευαν τον απλό φτωχό πολίτη, δεν θα χρειαζόταν να κάνετε αυτές τις αποσπάσεις. Δεν μπόρεσα ποτέ να καταλάβω, γιατί ο ολιγάρχης πλούσιος να χρήζει προστασίας από αστυνομικό που πληρώνεται από τον ελληνικό λαό και όχι από έναν ιδιώτη, από μια εταιρεία σεκιούριτι.

Είστε οι συναυτουργοί στα εγκλήματα που τελούν οι λαθρομετανάστες και με τη βούλα! Δεν το λέω εγώ, το λέει το Συμβούλιο της Επικρατείας με την υπ’ αριθμόν 1500/2022 απόφαση. Είναι υπόθεση της Μυρτούς που βιάστηκε στην Πάρο.

Το σκεπτικό της απόφασης είναι ότι η αποτυχία του κράτους να ελέγξει τα σύνορά του, να διασφαλίσει τη δημόσια τάξη και να προστατεύσει το αγαθό της ζωής των πολιτών, βρίσκεται σε απόλυτη αιτιώδη συνάφεια με τα εγκλήματα που τελούν οι λαθρομετανάστες στη χώρα μας. Εάν προστατεύατε τους πολίτες όπως θα έπρεπε, δεν θα κυκλοφορούσε ελεύθερος ο Τούρκος, ο οποίος σκότωσε τον Έλληνα εργαζόμενο στο Παλαιό Φάληρο. Εάν λειτουργούσαν και εφαρμόζονταν οι νόμοι, εφόσον είχε απορριφθεί το αίτημα ασύλου, έπρεπε ήδη να έχει γυρίσει από εκεί που ήρθε. Αυτά, όμως, σε μια άλλη χώρα φυσικά, όχι στην Ελλάδα του Κυριάκου Μητσοτάκη.

Λειτουργεί το Υπουργείο σας τόσο καλά, που μπροστά σε αστυνομικά τμήματα, όπου πάει ο πολίτης να βρει ασφάλεια και να προστατευτεί, γίνονται γυναικοκτονίες. Δυστυχώς, έχετε καταντήσει τη χώρα ξέφραγο αμπέλι και τους πολίτες απροστάτευτους.

Ένα νομοσχέδιο, που πρέπει άμεσα να φέρει η Κυβέρνηση, είναι για τα κριτήρια που τοποθετείτε τους αρχηγούς και τους υπαρχηγούς στην Ελληνική Αστυνομία. Η Κυβέρνηση προάγει τα δικά της κομματικά παιδιά, του κομματικού σωλήνα, όποιους δηλαδή υποκλίνονται και λένε «ναι». Εάν πεις «όχι», έφυγες. Διορίζετε τους αρεστούς και όχι τους άριστους, με αποτέλεσμα και η ΕΛΑΣ, όπως και άλλες δημόσιες υπηρεσίες, να καταντήσουν κομματικό μαγαζί.

Όλα αυτά είναι που εμείς θα αλλάξουμε ως Ελληνική Λύση, διότι έχετε φτιάξει ένα κράτος-παρωδία, ένα κράτος ρουσφετιών και αναξιοκρατίας, που πάνε μπροστά τα παιδιά του στενού κομματικού σωλήνα, ξαδέρφια, αδέρφια και πάει λέγοντας. Εμείς, λοιπόν, αυτό το σάπιο κράτος, το οποίο έχετε φτιάξει, θα το γκρεμίσουμε, διότι δεν θεραπεύεται με depon, θέλει επανασύσταση από την αρχή.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Παπαδάκη.

Καλείται στο Βήμα η κ. Αικατερίνη Σπυριδάκη, Βουλευτής του ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα, πέραν του παρόντος νομοσχεδίου, θα συνεχίζονταν οι εργασίες της προανακριτικής επιτροπής για τον κ. Τριαντόπουλο.

Δεν μπορώ να μην πω ότι αισθάνομαι βαθιά αγανάκτηση και οργή για την εξωφρενική απόφαση της Κυβέρνησης να κάμψει αντισυνταγματικά τις εργασίες της προανακριτικής επιτροπής. Και αυτό γιατί; Για να μπορεί να πει: «Προανακριτική θέλατε, προανακριτική κάναμε». Το πώς, βέβαια, την κάναμε είναι για εσάς ψιλά γράμματα, όπως ψιλά γράμματα είναι για εσάς και οι νόμοι και το Σύνταγμα. Είστε αμετανόητοι μέχρι σήμερα και εμείς θεατές μιας κακοστημένης παρωδίας που ράβει και ξηλώνει τη νομιμότητα κατά το δοκούν.

Σε αυτή, λοιπόν, την à la carte χρήση και επίκληση των θεσμών, των νόμων και του Συντάγματος, εμείς απαντούμε με σταθερότητα, με συνέπεια και σεβασμό προς τους θεσμούς και τις αρχές. Θα ήθελα πολύ να παρακαλέσω τους κυρίους της Κυβέρνησης, όταν χρησιμοποιούμε λέξεις, όπως γενναιότητα και θάρρος για συμπεριφορές που είναι αντιθεσμικές και αντισυνταγματικές, να είμαστε πιο προσεκτικοί, πρώτον, γιατί χάνουν το νόημα οι λέξεις, δεύτερον, γιατί εδώ μέσα δίνουμε παράδειγμα σε αυτούς που μας παρακολουθούν και τρίτον, γιατί γεμίζετε την κοινωνία οργή και ως υγιής συνισταμένη του πολιτικού συστήματος δεν σας το επιτρέπω.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Κύριοι συνάδελφοι, καλούμαστε σήμερα να μιλήσουμε για ένα νομοσχέδιο που απλώνει τα πλοκάμια του σε διάφορα πεδία ζητημάτων των Σωμάτων Ασφαλείας και βαυκαλίζεται -τουλάχιστον στα χαρτιά- ότι διεκδικεί τον εκσυγχρονισμό και την ουσιαστική αναδιάρθρωση της ΕΛ.ΑΣ..

Αρκεί μία απλή ανάγνωση για να διαπιστώσει κάποιος τα εξής:

Πρώτον, οι ρυθμίσεις εισάγουν περιττά γραφειοκρατικά εμπόδια και με κανέναν τρόπο δεν συμβάλλουν στην ενίσχυση της δημόσιας ασφάλειας και της εμπιστοσύνης των πολιτών σε αυτήν.

Και, δεύτερον, το νομοσχέδιο δεν αντιμετωπίζει τις μακροχρόνιες ελλείψεις της Ελληνικής Αστυνομίας.

Ας τα δούμε όμως ένα-ένα.

Η ΕΛ.ΑΣ. επιβαρύνεται καθημερινά από αναποτελεσματικότητα, ξεπερασμένα επιχειρησιακά πλαίσια και δυστυχώς ριζωμένες συστημικές ατέλειες.

Πιστεύετε, αλήθεια, ότι όλα αυτά θα λυθούν με μέτρα όπως οι ανακατατάξεις;

Κυρίες και κύριοι της Κυβέρνησης, σας καλώ απλώς να θυμηθείτε από τα μαθήματα του παρελθόντος -παρόμοια προηγούμενη προσπάθεια αναδιάρθρωσης που αποδείχθηκε άνθρακας είναι η Πανεπιστημιακή Αστυνομία-, προσπάθειες που απέδειξαν ότι οι επιφανειακές παρεμβάσεις όχι μόνο δεν ενισχύουν τις δομές και τους θεσμούς, αλλά αποτυγχάνουν να αντιμετωπίσουν στοιχειωδώς βασικά ζητήματα. Και όπως έχουμε ξαναπεί η μεταρρύθμιση είναι πρωτίστως έννοια αποτελέσματος και όχι πρόθεσης. Δεν έρχεται με συμβολικές χειρονομίες, έρχεται με ολοκληρωμένες πολιτικές που εντοπίζουν τις πληγές και δίνουν το κατάλληλο φάρμακο. Από τα μέτρα που φέρνετε, φαίνεται ότι μάλλον δεν έχετε καταλάβει από τι πάσχει η ΕΛ.ΑΣ. και τι πραγματικά χρειάζεται.

Τα νούμερα, κυρίες και κύριοι συνάδελφοι, δυστυχώς μας δείχνουν ότι στην πιο έντονη μορφή παρέμβασης της κρατικής λειτουργίας η εμπιστοσύνη των πολιτών είναι χαμηλή. Καταθέτω το αντίστοιχο έγγραφο στα Πρακτικά.

(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το 74% πιστεύει ότι η Αστυνομία είναι κακώς οργανωμένη και αναποτελεσματική και το 55% αισθάνεται ανασφάλεια εντός της επικράτειας. Αν αυτό δεν είναι αποτυχία, τότε τι είναι;

Θυμίζω ότι η επιτροπή Αλιβιζάτου έχει διαπιστώσει σοβαρά προβλήματα για τις ανακριτικές διαδικασίες. Σε πολλές περιπτώσεις οι αρχές αρνούνται να λάβουν καταθέσεις από κρίσιμους μάρτυρες, ενώ σε άλλες δεν υποβάλλουν σημαντικές ερωτήσεις. Την ίδια στιγμή οι όμοιες καταθέσεις αστυνομικών γίνονται μαζικά δεκτές. Επιπλέον, έχει καταγραφεί πλημμελής αιτιολογία στις αποφάσεις των πειθαρχικών οργάνων της ΕΛ.ΑΣ. και το πρόβλημα γίνεται εντονότερο όταν έχουμε έρευνα περιστατικών με ρατσιστικό κίνητρο. Εν τέλει μάλλον επιεικές μπορώ να πω ότι ήταν το ποσοστό που καταγράφει η έρευνα.

Κυρίες και κύριοι συνάδελφοι, πάμε να δούμε την άλλη όψη του νομίσματος, το χάος των σωφρονιστικών καταστημάτων. Υπερπληθυσμός και ανύπαρκτη υγειονομική περίθαλψη είναι νομίζω τα δύο πρώτα πράγματα που θα έρθουν στο μυαλό οποιουδήποτε αν σκεφτεί ένα κατάστημα κράτησης. Οι κρατούμενοι για θέματα υγείας είναι στο έλεος του Θεού. Αν κάποιος κρατούμενος χρειάζεται ιατρική εξέταση ιατρική ή ιατρική πράξη μπορεί να περιμένει μέχρι και δύο μήνες για τη μεταγωγή του σε νοσοκομείο. Για τα άτομα με αναπηρία ουδείς λόγος.

Δεν βλέπουμε καμία ρύθμιση που να κινείται στην κατεύθυνση της διασφάλισης της κατάλληλης προσβασιμότητας για άτομα με αναπηρία, τόσο στα σωφρονιστικά καταστήματα όσο και στα ίδια τα αστυνομικά τμήματα.

Δεν μπορούμε, λοιπόν, να διατρανώνουμε ότι είμαστε μια κοινωνία συμπεριληπτική, την ίδια στιγμή που οι άνθρωποι κυριολεκτικά υποφέρουν ευρισκόμενοι στην πλήρη διάθεση της κρατικής εξουσίας.

Κύριε Υπουργέ, επιτρέψτε μου μια αναφορά στο Λασίθι και τη Σχολή Δοκίμων Αστυφυλάκων Σητείας. Επίσημη απάντηση του Υπουργείου είναι ότι δεν μπορεί να επαναλειτουργήσει, επειδή, μεταξύ άλλων, απαιτούνται εργασίες συντήρησης κόστους 250 χιλιάδων ευρώ και προμήθεια εξοπλισμού. Μόνο που την ίδια στιγμή το Υπουργείο σας αδειάζει τη σχολή από εξοπλισμό και τον μεταφέρει σε άλλες σχολές.

Και αναρωτιέμαι, κύριε Υπουργέ, πώς γίνεται μια σχολή να έχει τόσο σοβαρές φθορές, να είναι τόσο ακατάλληλη να λειτουργήσει, αλλά ο εξοπλισμός της να είναι αρκετά καλός και ικανός για να χρησιμοποιηθεί αλλού. Αν το πρόβλημα, λοιπόν, είναι οι 250.000, πώς βρίσκονται χρήματα για νέες σχολές; Γιατί η Σητεία μένει εκτός, ενώ από τη στιγμή που κατέθεσα την ερώτηση έχετε ανοίξει νέες σχολές στο Μουζάκι, στην Καστοριά, στην Αμφίκλεια και τώρα στην Τρίπολη; Αυτό δεν είναι στρατηγικός σχεδιασμός, είναι επιλογή και μάλιστα εξόφθαλμα άδικη.

Η Κυβέρνηση μιλά για ανάπτυξη στην περιφέρεια, αλλά δεν εννοεί την Περιφέρεια Λασιθίου, δεν εννοεί τη Σητεία. Μιλά για δημόσια ασφάλεια αλλά ξεχνά ότι το Λασίθι είναι ο πιο υποστελεχωμένος νομός. Μιλάει για τις ανάγκες της ΕΛΑΣ, αλλά αρνείται να επαναλειτουργήσει μια σχολή που η ίδια η επιτροπή του Υπουργείου είχε κρίνει ως κατάλληλη.

Δεν σας επιτρέπω άλλο τις υπεκφυγές. Θα ήθελα να αναλάβετε το πολιτικό κόστος και να μας εξηγήσετε για ποιον λόγο δεν θέλετε να επαναλειτουργήσει η σχολή της Σητείας, αν και πολύ φοβάμαι ότι θα αποτελέσει νέο θέμα στην προεκλογική περίοδο των επόμενων εκλογών.

Κύριε Υπουργέ, μιλάμε συνεχώς για ασφάλεια, αλλά πώς μπορούμε να το εγγυηθούμε αυτό στο Λασίθι, όταν το τμήμα της Ιεράπετρας και ο σταθμός Μακρύ Γιαλού παραμένουν υποστελεχωμένα; Η Ιεράπετρα είναι ο πέμπτος μεγαλύτερος δήμος της Κρήτης, με υψηλή εγκληματικότητα, με χιλιάδες εργάτες γης και έντονη τουριστική δραστηριότητα. Παρ’ όλα αυτά οι προσλήψεις σε προσωπικό είναι ελάχιστες. Το 2017 καταργήσατε το τμήμα της Τροχαίας, παρά το γεγονός ότι η περιοχή της Ιεράπετρας έχει τα περισσότερα τροχαία ατυχήματα στο Λασίθι. Στο Μακρύ Γιαλό, ένα ταχέως αναπτυσσόμενο τουριστικά δήμο με πληθυσμό δεκαπέντε χιλιάδων κατοίκων και επισκεπτών το καλοκαίρι, ο σταθμός λειτουργεί οριακά και ενώ επεκτείνετε τη γεωγραφική αρμοδιότητα του Αστυνομικού Τμήματος Ιεράπετρας δεν δώσατε ούτε έναν επιπλέον αστυνομικό.

Και μέσα σε όλα αυτά το Υπουργείο δήλωσε ότι η Κρήτη είναι πλήρως στελεχωμένη, προκαλώντας έντονες αντιδράσεις από τις ενώσεις αστυνομικών υπαλλήλων της Κρήτης. Η πραγματικότητα όμως τους διαψεύδει.

Επιπλέον πρόσφατα βγήκε διαταγή για την κάλυψη τουριστικών εποχικών αναγκών σε ενενήντα τρεις υπηρεσίες της χώρας χωρίς έξοδα δημοσίου. Δεδομένης, λοιπόν, της υποστελέχωσης, που προανέφερα, των μεγάλων γεωγραφικών αποστάσεων, της γεωγραφικά διευρυμένης αρμοδιότητας του ΑΤ Ιεράπετρας και του αυξημένου όγκου εργασίας, ειδικά κατά τους καλοκαιρινούς μήνες, ζητάμε το ΑΤ Ιεράπετρας να συμπεριληφθεί στην επόμενη διαταγή των αποσπάσεων με έξοδα δημοσίου.

Κυρίες και κύριοι συνάδελφοι, καταθέσαμε σήμερα μια τροπολογία για τους εποχικούς πυροσβέστες και θα παρακαλούσα την Κυβέρνηση να σταματήσει πλέον να λέει ψέματα σε αυτούς ανθρώπους που βάζουν τη ζωή τους μπροστά από οτιδήποτε άλλο, για να νιώθουμε εμείς ασφάλεια. Σας καλώ να τη δείτε σοβαρά και σας καλώ να τη στηρίξετε.

Ανάμεσα στα 213 άρθρα που φέρατε, φέρατε και διατάξεις για τους πυροσβέστες διαχείρισης επιχειρήσεων της ΕΜΟΔΕ, τους αφανείς ήρωες που βρίσκονται πάντα στην πρώτη γραμμή, βρίσκονται πάντα εκεί, εκεί που η πολιτεία απουσιάζει, εκεί που οι φωτιές δεν περιμένουν, εκεί που κρίνονται οι ανθρώπινες ζωές και το φυσικό μας περιβάλλον. Αυτοί οι άνθρωποι παραμένουν εγκλωβισμένοι σε ένα ασαφές μισθολογικό καθεστώς, χωρίς δικαίωμα μετάθεσης για συνυπηρέτηση, για λόγους υγείας και χωρίς ουσιαστική υποστήριξη.

Η Κυβέρνηση μιλά για στήριξη της οικογένειας, αλλά πώς το κάνει στην πράξη; Όταν δύο άνθρωποι είναι στην ΕΜΟΔΕ συχνά τοποθετούνται σε διαφορετικά μέρη μακριά από τα παιδιά τους. Σας ρωτώ: Πού είναι η πολιτική που προστατεύει την οικογένεια; Η ΕΜΟΔΕ χρειάζεται ενίσχυση. Οι άνθρωποι της αξίζουν δίκαιες πολιτικές, σεβασμό και σαφείς εργασιακές συνθήκες. Ελπίζουμε έστω και την ύστατη στιγμή να δούμε τις νομοτεχνικές βελτιώσεις με την προσθήκη του όρου γενικών καθηκόντων στο άρθρο 211 και για τους πυροσβέστες δασικών επιχειρήσεων και να προβλεφθεί το δικαίωμα συνυπηρέτησης και μεταθέσεων στις ΕΜΟΔΕ, ώστε να μην διασπάται η οικογενειακή ζωή.

Κυρίες και κύριοι συνάδελφοι, νομίζω ότι δεν μπορούμε να υποστηρίξουμε ένα νομοσχέδιο το οποίο δίνει προτεραιότητα σε γραφειοκρατικές παρεμβάσεις έναντι στοχευμένων και ουσιαστικών πολιτικών. Η σημερινή σας πρωτοβουλία σέρνει στη ματαιότητα όχι μόνο τους πολίτες, αλλά και το ίδιο το προσωπικό των Σωμάτων Ασφαλείας που δήθεν προασπίζεστε. Δυστυχώς το παρόν νομοσχέδιο είναι άλλη μια απόδειξη της πάγιας πολιτικής της Κυβέρνησής σας, που προσπαθεί να πείσει τους πολίτες ότι είναι κάτι άλλο από αυτά που πραγματικά πρεσβεύει και υποκινεί.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σπυριδάκη.

Επόμενος ομιλητής ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Αδικείται το νομοσχέδιό σας σήμερα, είναι η αλήθεια, γιατί η συζήτηση στρέφεται γύρω από την προανακριτική και τα όσα τραγικά συμβαίνουν εκεί πάνω.

Εγώ θέλω να κάνω ένα ερώτημα: Χειροκροτήσατε τον κ. Φλωρίδη, χειροκροτήσατε τον κ. Πλεύρη πριν από λίγο, οι οποίοι προσπάθησαν να μας πείσουν πόσο έντιμη είναι η Κυβέρνηση -«φυσικό δικαστή δεν θέλατε;»-, πόσο θάρρος έχει και πόσο έντιμος είναι ο κ. Τριαντόπουλος, ο οποίος ζητά τον φυσικό του δικαστή.

Έχετε την ψευδαίσθηση ότι με αυτά που λέτε μπορείτε να κοροϊδέψετε την κοινωνία; Εμάς δεν μας κοροϊδεύετε ούτως ή άλλως. Μην τρέφετε αυταπάτες στη Νέα Δημοκρατία. Έχετε όμως όντως την ψευδαίσθηση ότι μπορείτε να κοροϊδέψετε την κοινωνία; Έχετε την ψευδαίσθηση ότι με τέτοια τρικ θα τα καταφέρετε; Ερώτηση: Πιστεύετε ότι ένας Έλληνας πολίτης σήμερα που παρακολούθησε τη Βουλή, ένας Έλληνας πολίτης που παρακολουθεί την επικαιρότητα σάς χειροκροτεί γι’ αυτό που κάνετε στην υπόθεση των Τεμπών; Δεν ντρέπεστε λίγο; Πραγματικά είστε αδίστακτοι. Και πρέπει να σας χειροκροτήσουμε κιόλας!

Τώρα ξαφνικά ο Πρωθυπουργός, η Νέα Δημοκρατία ανακάλυψαν πόσο αξία έχει ο φυσικός δικαστής. Τώρα ξαφνικά. Γιατί σου λέει «Άμα κάνω προανακριτική και τραβήξει δυο-τρεις μήνες και η κακή Αντιπολίτευση μού ζητάει να έρθουν για κατάθεση, εκτός του Τριαντόπουλου, ο Μητσοτάκης, ο Σκέρτσος, ο Γεραπετρίτης, άλλοι άνθρωποι της υπηρεσίας εκεί της περιφέρειας που ήταν από την πρώτη μέρα εκεί, πολλά βγαίνουν προς τα έξω. Δύσκολα, βρε παιδιά, τρεις μήνες σφυροκόπημα. Δεν κάνουμε ένα μαγικό Μάικ Λαμάρ να κοροϊδέψουμε τον κόσμο;», το τρικ αυτό είναι, με το τρικ κοροϊδεύεις τον κόσμο, «να πούμε κιόλας πόσο έντιμη Κυβέρνηση είμαστε. Είμαστε πάρα πολύ έντιμη, στέλνουμε τον Τριαντόπουλο στον φυσικό του δικαστή και η Αντιπολίτευση δεν το θέλει αυτό».

Καλά, πού τα λέτε αυτά; Αυτά δεν είναι ούτε για παιδιά. Με εμάς δεν μπορείτε να παίζετε, γιατί έχει ευθύνες και η Αντιπολίτευση, τα κόμματα που επέμεναν στην προανακριτική επιτροπή. Θα τα πούμε σε λίγο αυτά. Προς το παρόν μένω σε εσάς.

Τώρα ανακάλυψαν ο κ. Μητσοτάκης, η Κυβέρνηση και όλοι εσείς τον φυσικό δικαστή; Τώρα ανακαλύψατε την ανεξάρτητη δικαιοσύνη, τη διορισμένη ανεξάρτητη δικαιοσύνη, μόλις καταλάβατε, μόλις αντιληφθήκαμε, μόλις σας είπαν οι νομικοί σας εκπρόσωποι και σύμβουλοι ότι «Παιδιά, δύσκολα τα πράγματα, θα μας στριμώξουν εκεί μέσα, βρείτε έναν τρόπο διαφυγής»;. Τώρα θυμηθήκαμε τη δικαιοσύνη, όταν σας είπαν οι νομικοί σας σύμβουλοι εκεί «Παιδιά, θα τους καλέσουν όλους και τον Σκέρτσο, το e-mail, και τον Γεραπετρίτη και τον Μητσοτάκη τον ίδιο. Τι θα κάνουμε;»;

Μάλλον όλο το μυαλό σας ήταν για το τι θα κάνατε με την προανακριτική, γι’ αυτό δεν σας έμεινε μυαλό για ανασχηματισμό και τα κάνατε μαντάρα και βάλατε μέσα σημεία και τέρατα στον ανασχηματισμό.

Τώρα ξαφνικά για τη Νέα Δημοκρατία και τον κ. Μητσοτάκη οι προανακριτικές είναι τοξικές και είναι και βλαβερές και χίλια δυο; Τώρα ξαφνικά; Καλά, αλήθεια, όντως υπάρχει ένας που πιστεύει ότι μπορεί να πείσετε τους Έλληνες πολίτες; Δεν καταλαβαίνετε ότι αν αύριο διοργανωθεί ένα συλλαλητήριο πάλι διαμαρτυρίας για το έγκλημα που διεπράχθη στα Τέμπη, θα είναι διπλάσιος ο κόσμος, γιατί είστε αμετανόητοι, είστε αδίστακτοι και συνεχίζετε να προκαλείτε τον κόσμο;

Η Ελληνική Λύση δικαιώθηκε για άλλη μια φορά, γιατί η πολιτική –το έχει πει πολλές ο Πρόεδρος, εγώ τον ακούω και από παλιά και τώρα και πάντα μαθαίνω στο πλευρό του και πάντα το έλεγε και μας το λέει πάντα- είναι και δύσκολη και σοβαρή υπόθεση και για άλλη μια φορά δικαιωθήκαμε. Γιατί; Την ώρα που η Νέα Δημοκρατία απαξιώνει το Σύνταγμα, την ώρα που η Νέα Δημοκρατία απαξιώνει τους θεσμούς, με τη συνέργεια της Αντιπολίτευσης και των κομμάτων ονομαστικά.

Λάθος, κυρία Κωνσταντοπούλου και Πλεύση Ελευθερίας, που συναινέσατε στην προανακριτική, που το ζητάγατε έτσι επίμονα, με αυτό το κατηγορητήριο, το συγκεκριμένο που πάει για πλημμέλημα. Λάθος, ΠΑΣΟΚ. Λάθος, ΣΥΡΙΖΑ. Λάθος, Νέα Αριστερά. Σας τα λέγαμε από τότε.

Έγκαιρα προειδοποιήσαμε όλη την Αντιπολίτευση ότι η πρόταση για τη σύσταση προανακριτικής επιτροπής με το συγκεκριμένο κατηγορητήριο ήταν μια παγίδα της Νέας Δημοκρατίας, ότι θα τη χρησιμοποιούσε για να απεμπλακούν οι ίδιοι από το έγκλημα των Τεμπών.

Εσείς, τι πρεμούρα είναι αυτή; Γιατί δεν επιτρέπετε να ακουστούν, να έρθουν οι μάρτυρες, να μιλήσουν; Τι φοβάστε; Τι κρύβετε; Κρύβετε κάτι; Κρύβει κάτι η Κυβέρνηση; Γιατί λειτουργείτε τόσο ενοχικά; Κάτι κρύβετε; Γιατί μας δίνετε το δικαίωμα να σκεφτόμαστε έτσι εμείς και όλοι οι Έλληνες πολίτες;

Εάν λοιπόν η Νέα Δημοκρατία επιμένει να παίζει με τους θεσμούς, να παίζει με το Σύνταγμα, εμείς δεν μπορούμε να παρακολουθήσουμε τη Νέα Δημοκρατία σε αυτόν τον ολισθηρό και επικίνδυνο δρόμο. Γι’ αυτό και είχαμε απαιτήσει από την αρχή επισήμως και διά στόματος του Προέδρου μας, του Κυριάκου Βελόπουλου, ότι αν ο κ. Τριαντόπουλος επιθυμεί τον φυσικό του δικαστή, που με ανδρεία το ζητάει, όπως λέτε και εσείς, αφού λοιπόν το ζητάει ο κ. Τριαντόπουλος αυτό, η ύπαρξη του e-mail Τριαντόπουλου επιβάλλει τόσο ο κ. Σκέρτσος όσο και ο κ. Γεραπετρίτης και ο κ. Μητσοτάκης να οδηγηθούν επίσης στον φυσικό τους δικαστή. Κάντε το πράξη.

Από την αρχή η Ελληνική Λύση, ακούγοντας τους συγγενείς των θυμάτων των Τεμπών -οδηγός μας αυτά τα δύο χρόνια και κάτι είναι οι συγγενείς των θυμάτων και κανένας άλλος, είμαστε δίπλα σε αυτούς τους ανθρώπους, τους χαροκαμένους- είχαμε προειδοποιήσει την Αντιπολίτευση. Σας το είχαμε πει, παιδιά. Σφάλλετε με την πρόταση της προανακριτικής με το συγκεκριμένο κατηγορητήριο -λάθος, ΠΑΣΟΚ, μεγάλο- που πάει για πλημμέλημα ο Τριαντόπουλος. Δεν μας ακούγατε.

Ψηφίσαμε όμως, για να μην υπάρξει οποιαδήποτε σκιά στην αταλάντευτη στάση μας. Τώρα Πλεύση Ελευθερίας, Ζωή Κωνσταντοπούλου, Νέα Αριστερά, ΠΑΣΟΚ, ΣΥΡΙΖΑ θα πρέπει να απολογηθείτε, γιατί ετούτοι εδώ πολιτικά είναι αδίστακτοι και βλέπετε πώς το εκμεταλλεύονται. Πέσατε στην παγίδα.

Να ζητήσετε συγγνώμη λοιπόν, για το λάθος που κάνατε από τους συγγενείς και τους Έλληνες πολίτες, διότι η Κυβέρνηση είναι αμετανόητη και ουδέποτε θα απολογηθεί για τα εγκλήματα που έκανε. Έχει κάνει κουρέλι το Σύνταγμα και θέλει να επιβάλει ένα καθεστώς -είναι ξεκάθαρο- ατιμωρησίας, ένα καθεστώς ανομίας.

Εμείς, σεβόμενοι απόλυτα τους νεκρούς των Τεμπών, σεβόμενοι το κοινό περί δικαίου αίσθημα, σεβόμενοι τους νόμους του κράτους, σεβόμενοι το Σύνταγμα, δεν μπορούμε -και γι’ αυτό και αποχωρήσαμε από την ψηφοφορία πριν από λίγο στην προανακριτική επιτροπή- να συμμετέχουμε σε αυτό το θέατρο του παραλόγου.

Και κάτι τελευταίο. Θα συνεχίσουμε μέχρι τέλους -δεν μπορείτε να φανταστείτε τι σας περιμένει ακόμη- όσα τρικ και αν κάνετε, όσο και αν έχετε την αίσθηση ή την ψευδαίσθηση ότι κοροϊδεύετε την κοινωνία έτσι, ό,τι και να κάνετε, θα συνεχίσουμε μέχρι τέλους τον αγώνα για δικαίωση, για δικαίωση των νεκρών του εγκλήματος και την τιμωρία όλων των υπευθύνων. Να είστε σίγουροι γι’ αυτό. Δεν θα μείνετε σε χλωρό κλαρί.

Δεν θα αφήσουμε κανέναν από εσάς να παίζει με τις ζωές των Ελλήνων. Γιατί έχετε θράσος, γιατί συνεχίζετε αμετανόητα να προκαλείτε το κοινό αίσθημα. Συνεχίζετε να εξοργίζετε τον κόσμο. Συνεχίζετε να εξοργίζετε τους πολίτες. Συνεχίζετε να επιμένετε να παίζετε με τη νοημοσύνη μας. Είστε πολιτικά δειλοί, είστε πολιτικά αδίστακτοι.

Ένας Θεός πραγματικά μόνο ξέρει τι θέλετε να κρύψετε, αλλά με τη βοήθεια του Θεού και την επιμονή μας θα μάθουμε τι είναι αυτό που θέλετε να κρύψετε. Θα το μάθουμε. Κάτι γίνεται, κάτι συμβαίνει. Θα το μάθουμε. Δεν σας σώζει τίποτα. Πραγματικά αυτό να το έχετε στο πίσω μέρος του μυαλού σας. Ό,τι και να κάνετε, σας έχουν πάρει χαμπάρι όλοι οι Έλληνες πολίτες, όλη η Ελλάδα. Δεν πείθετε πλέον κανέναν, ούτε καν μεταξύ σας δεν πείθετε ο ένας τον άλλον. Κρίμα πραγματικά. Κρίμα.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Καλείται στο Βήμα ο κ. Σταύρος Παπασωτηρίου, Βουλευτής της Νέας Δημοκρατίας και μετά θα ακολουθήσουν ο κ. Μεϊκόπουλος και ο κ. Καραθανασόπουλος.

**ΣΤΑΥΡΟΣ ΠΑΠΑΣΩΤΗΡΙΟΥ:** Κύριε Πρόεδρε, κύριε Υπουργέ, κυρίες και κύριοι συνάδελφοι, το δικαίωμα κάθε πολίτη για ασφάλεια είναι σήμερα τόσο επιτακτικό όσο και επίκαιρο.

Οι Έλληνες, όπως φανερώνουν όλες οι δημοσκοπήσεις, εξακολουθούν να βάζουν σε πρώτη προτεραιότητα την ασφάλεια των ίδιων και των οικογενειών τους, γεγονός απόλυτα λογικό, αν σκεφτούμε ότι η ασφάλεια δεν είναι μόνο προαπαιτούμενο για την ομαλή εξέλιξη της κοινωνικής και οικονομικής ζωής, αλλά αποτελεί την προϋπόθεση για την ύπαρξη μιας ευνομούμενης δημοκρατίας.

Είναι, επομένως, αυτονόητο ότι η Ελληνική Αστυνομία καλείται να παίξει έναν πολύ απαιτητικό ρόλο μέσα στις σύγχρονες διαρκώς μεταβαλλόμενες συνθήκες, με νέες προκλήσεις και αναδυόμενες απειλές για την ασφάλεια ευάλωτων κοινωνικών ομάδων και όχι μόνο.

Σε αυτήν ακριβώς την εποχή και στις απαιτήσεις ολόκληρης της ελληνικής κοινωνίας έρχεται να ανταποκριθεί το παρόν σχέδιο νόμου για την ΕΛΑΣ, μια μεταρρυθμιστική νομοθετική πρωτοβουλία της Κυβέρνησης του Κυριάκου Μητσοτάκη, με την οποία, πρώτον, βελτιώνεται η διάρθρωση και οργάνωση κεντρικών και περιφερειακών υπηρεσιών της Ελληνικής Αστυνομίας σύμφωνα με τις σύγχρονες κοινωνικές ανάγκες, τη μεταβαλλόμενη φύση των εγκλημάτων, την εμφάνιση νέων συχνά διασυνοριακών απειλών και τις τελευταίες τεχνολογικές εξελίξεις.

Δεύτερον, εκσυγχρονίζεται το σύστημα εκπαίδευσης των αστυνομικών και δίνεται έμφαση στην ποιοτική αναβάθμιση των παρεχόμενων υπηρεσιών από την ΕΛ.ΑΣ..

Τέλος, τρίτον, επιλύονται εργασιακά, βαθμολογικά και οικονομικά ζητήματα, που αφορούν το προσωπικό της Ελληνικής Αστυνομίας αλλά και του Πυροσβεστικού Σώματος.

Πρόκειται όμως για ένα νομοσχέδιο, που πέραν των βελτιωτικών λειτουργικών παρεμβάσεών του περιλαμβάνει και μεταρρυθμιστικές τομές, όπως είναι η ίδρυση της Γενικής Γραμματείας Προστασίας Κρίσιμων Οντοτήτων, μιας καινοτόμου διοικητικής δομής, η οποία είναι αναγκαία, καθώς όπως έχει δείξει η εμπειρία το αντικείμενο αυτό πλέον υπερβαίνει τις γνωστές σε όλους Υπηρεσίες Πολιτικής Προστασίας και ΠΣΕΑ.

Βρίσκεται στο μεταίχμιο μιας νέας εποχής, όπου κοινόχρηστες κρίσιμες υποδομές βρίσκονται πρακτικά παντού στον δημόσιο και στον ιδιωτικό τομέα αλλά και αφορούν όχι μόνο τη λειτουργία κρατικών δομών αλλά και την παροχή κάθε είδους υπηρεσιών σε ολόκληρη την κοινωνία, τεχνολογικές, οικονομικές αλλά και εγκαταστάσεις κοινής ωφέλειας -και όχι μόνο- που πρέπει να είναι ασφαλείς αλλά και ανθεκτικές σε κάθε απότομη μεταβολή των συνθηκών λειτουργίας τους.

Κυρίες και κύριοι συνάδελφοι, θα ήθελα να σταθώ σε ένα σημείο του νομοσχεδίου που δείχνει όχι μόνο την κοινωνική ευαισθησία της Κυβέρνησης αλλά και την ιδιαίτερη μέριμνά της για το προσωπικό της ΕΛ.ΑΣ.. Αναφέρομαι στους πεσόντες αστυνομικούς κατά την εκτέλεση του καθήκοντός τους και στις οικογένειές τους, για τις οποίες η πολιτεία έρχεται να λάβει σειρά από νέες πρόνοιες στήριξής τους, όπως είναι η επέκταση για τους θανόντες δοκίμους αστυφύλακες, υπαστυνόμους και υπαρχιφύλακες της πρόβλεψης προαγωγής τους, ανεξαρτήτως των ετών φοίτησης ή υπηρεσίας με αναδρομική εφαρμογή.

Η καταβολή εφάπαξ 100 χιλιάδων ευρώ στους γονείς χήρων ή διαζευγμένων χωρίς τέκνα θανόντων, η απαλλαγή από τον φόρο κληρονομιάς δωρεών κάθε είδους και αξίας, που χορηγούνται προς ενίσχυση των οικογενειών, μελών των Ενόπλων Δυνάμεων και των Σωμάτων Ασφαλείας, που έχασαν τη ζωή τους κατά την εκτέλεση του καθήκοντος.

Η δυνατότητα διορισμού σε θέση μόνιμου εκπαιδευτικού προσωπικού συγγενών πεσόντων εν υπηρεσία ένστολου προσωπικού της ΕΛ.ΑΣ., προς κάλυψη ειδικών εκπαιδευτικών αναγκών τμημάτων ένταξης σε σχολικές μονάδες πρωτοβάθμιας εκπαίδευσης του τόπου κατοικίας τους.

Κύριε Υπουργέ, γνωρίζω ότι δεν αποτελεί το κύριο αντικείμενο της παρούσας νομοθετικής πρωτοβουλίας, αλλά θα ήθελα όμως να πω δυο λόγια για τις διατάξεις που αφορούν την Πυροσβεστική και ειδικά τους συμβασιούχους πυροσβέστες. Η Φλώρινα, την οποία εκπροσωπώ, είναι ένας νομός που λόγω των εκτεταμένων και πυκνών δασών μας αλλά και της γεωγραφικής ιδιαιτερότητάς του στηρίζεται ιδιαίτερα στο προσωπικό αυτό, στους ανθρώπους που στελεχώνουν όχι μόνο ως μόνιμοι αλλά και ως εποχικοί δασοκομάντος ή πυροσβέστες πενταετούς υποχρεωτικής σε ακριτικές πυροσβεστικές υπηρεσίες.

Εδώ θα ήθελα να υπενθυμίσω το αίτημα της Φλώρινας για την αυξημένη ενίσχυσή της με νέο επιπλέον προσωπικό μέσω της επικείμενης προκήρυξης θέσεων εποχικών πυροσβεστών από το Υπουργείο Πολιτικής Προστασίας, ένα αίτημα που είμαι βέβαιος ότι θα εξετασθεί με θετικό τρόπο από τη νέα πολιτική ηγεσία.

Το ίδιο ελπίζω ότι θα γίνει και με το αίτημα του φορέα συλλογικής εκπροσώπησης των εποχικών πυροσβεστών, που έχουν θέσει αρκετά ζητήματα σε σχέση με το περιεχόμενο της προκήρυξης. Είμαι σίγουρος ότι το αρμόδιο Υπουργείο θα τα εξετάσει υπό το πνεύμα εξασφάλισης της έγκαιρης και πλήρους στελέχωσης των πυροσβεστικών υπηρεσιών, εν όψει της επικείμενης έναρξης της αντιπυρικής περιόδου.

Άλλωστε, προς αυτήν την κατεύθυνση κινείται και το παρόν νομοσχέδιο, καθώς επεκτείνεται κατά δύο μήνες η δυνατότητα πρόσληψης πυροσβεστών εποχικής απασχόλησης, με τη δυνατότητα επαναπρόσληψής τους έως πέντε συνεχείς αντιπυρικές περιόδους.

Παρατείνεται για μία πενταετία η θητεία προσληφθέντων πυροσβεστών πενταετούς υποχρέωσης, που πρόκειται να συμπληρώσουν την τρέχουσα θητεία μέσα στους επόμενους μήνες. Οι εν λόγω συμβασιούχοι εντάσσονται μετά το πέρας της παράτασης στο μόνιμο πυροσβεστικό προσωπικό σε νέες οργανικές θέσεις και παράλληλα συστήνονται τέσσερις νέες ειδικές μονάδες δασικών επιχειρήσεων, ΕΜΟΔΕ, και αυξάνονται κατά τριακόσιους οι οργανικές θέσεις πυροσβεστικών δασικών επιχειρήσεων που στελεχώνουν τις ΕΜΟΔΕ, των λεγόμενων δασοκομάντος, οι οποίοι πλέον θα νομιμοποιούνται μετά τη συμπλήρωση επταετούς θητείας.

Όλα αυτά τα μέτρα, σε συνδυασμό με τη συνεχιζόμενη ενίσχυση του Πυροσβεστικού Σώματος με σύγχρονα μέσα και εξοπλισμό μέσω του προγράμματος «ΑΙΓΙΣ», ισοδυναμούν με μακροπρόθεσμες επενδύσεις δισεκατομμυρίων ευρώ σε νέες δυνατότητες πυρόσβεσης και παροχής υπηρεσιών έκτακτης ανάγκης στους πολίτες.

Γι’ αυτόν ακριβώς τον λόγο, κλείνοντας, θα ήθελα να επαναφέρω εδώ ένα πάγιο αίτημα του Νομού Φλώρινας για τη δημιουργία πυροσβεστικού κλιμακίου στον Δήμο Αμυνταίου, που θα εξυπηρετεί όλη την περιφερειακή μας ενότητα. Είναι κι αυτό ένα ζήτημα ασφάλειας της τοπικής κοινωνίας της Φλώρινας, πάνω στο οποίο είμαι βέβαιος ότι θα εγκύψει με ενδιαφέρον και η νέα ηγεσία του Υπουργείου Πολιτικής Προστασίας πολύ σύντομα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπασωτηρίου.

Καλείται στο Βήμα ο κ. Αλέξανδρος Μεϊκόπουλος, Βουλευτής του ΣΥΡΙΖΑ, και θα ακολουθήσει ο κ. Καραθανασόπουλος.

Κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, δεν το συνηθίζω, αλλά σας προϊδεάζω ότι με την ομιλία μου θα αδικήσω το σημερινό νομοσχέδιο, καθώς θεωρώ πως η σημερινή συζήτηση, όπως και άλλοι συνάδελφοί μου, αναπόφευκτα επισκιάζεται από τη συνεδρίαση της προανακριτικής, τις συνταγματικές πατέντες, τους νομικούς ελιγμούς του κ. Τριαντόπουλου αλλά και τις επιλεκτικές δημοκρατικές ευαισθησίες του κ. Μητσοτάκη.

Μην τολμήσετε να κλείσετε την προανακριτική επιτροπή χωρίς να έρθουν όλα στο φως. Δικαιοσύνη με κατασκευασμένα κατηγορητήρια δεν υπάρχει σε μια δημοκρατία. Οι μάρτυρες πρέπει να καταθέσουν ενώπιον της επιτροπής και κατ’ αντιπαράσταση με τους εγκαλούμενους πολιτικούς. Δεν το λέει ο ΣΥΡΙΖΑ ή κάποιο άλλο κόμμα της Αντιπολίτευσης τώρα, το έλεγε ο κ. Μητσοτάκης σε ανάρτησή του τον Φεβρουάριο του 2018.

Εδώ δεν ήμασταν πριν από λίγες ημέρες όταν οι συνάδελφοι Βουλευτές της Νέας Δημοκρατίας υπερψήφισαν την πρόταση για διενέργεια προανακριτικής επιτροπής για τον κ. Τριαντόπουλο; «Δεν υπάρχει καμία συγκάλυψη», έλεγαν, «Να πέσει φως και να αποσαφηνιστεί ο ρόλος και η εμπλοκή του κ. Τριαντόπουλου», τον οποίο όμως ταυτόχρονα τον θεωρούσαν αθώο.

Οι ίδιοι Βουλευτές όμως άρχισαν να πηδάνε στη συνέχεια ο ένας μετά τον άλλον από το καράβι της προανακριτικής με πάσης φύσεως δικαιολογίες. Και ενώ ο κ. Τριαντόπουλος είχε όλο τον χρόνο, πριν ψηφιστεί η σύσταση της προανακριτικής, έρχεται κατόπιν εορτής, αφού ψηφίστηκε και αφού συστάθηκε, και παίρνει μια πρωτοβουλία την οποία δεν έχει δικαίωμα να πάρει. Εξέφρασε επιθυμία. Δεν έχει το δικαίωμα να επιλέξει τη διαδικασία, το δικαστήριο από το οποίο θα δικαστεί.

Και τώρα, προκειμένου να κλείσει προχωρά η προανακριτική, οι Βουλευτές της Νέας Δημοκρατίας, που απαρτίζουν την πλειοψηφία, τι θα κάνουν; Θα παραπέμψουν τον κ. Τριαντόπουλο, που λένε σε όλους τους τόνους ότι είναι αθώος; Πώς θα παραπέμψουν κάποιον που επιμένουν ότι είναι αθώος; Με ποιο ακριβώς πόρισμα;

Άκουσα να λένε οι συνάδελφοι Βουλευτές της Νέας Δημοκρατίας ότι παραιτείται συνταγματικών του δικαιωμάτων χάριν της διαφάνειας κ.λπ.. Λοιπόν, να το ξεκαθαρίσουμε, οι εγγυήσεις του Συντάγματος είναι χάριν της δημοκρατίας. Κανείς δεν μπορεί να παραιτείται από αυτά. Δεν μας κάνει χάρη ούτε είναι χάριν αυτού.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Να μην αλλάξει; Μια χαρά δουλεύει;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Θεοχάρη, μη διακόπτετε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Η μη τήρηση των διαδικασιών βλάπτει, κύριε Θεοχάρη, τη δημοκρατία. Δεν είναι στο χέρι του να παραιτηθεί, όπως και η προανακριτική έχει ανακριτικά καθήκοντα και δεν έχει επιλογή αν θα λειτουργήσει ή όχι. Δουλειά, κύριε Θεοχάρη, της προανακριτικής είναι να συλλέξει αποδεικτικά στοιχεία, να καλέσει κρίσιμους μάρτυρες και να υποβάλει ένα ολοκληρωμένο, αιτιολογημένο πόρισμα, με πραγματικά γεγονότα, για συγκεκριμένα πρόσωπα και αδικήματα, με αποδείξεις, ώστε να έχει η δικαιοσύνη το σύνολο των στοιχείων.

Αυτό είναι κύριε Θεοχάρη -και χαμογελάτε ειρωνικά- που δεν επιθυμεί η Νέα Δημοκρατία.

**ΠΡΟΕΔΡΕΥΩΝ (Βασίλειος Βιλιάρδος):** Στο Προεδρείο να απευθύνεστε, σε κανέναν άλλον.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Δεν επιθυμείτε, δηλαδή, να κληθούν μάρτυρες και να ζητηθούν έγγραφα στη Βουλή. Δεν επιθυμείτε να κληθεί ο Πρωθυπουργός κ. Μητσοτάκης, αλλά και άλλοι Υπουργοί που εμπλέκονται με την υπόθεση. Βγάζετε ταυτόχρονα από τη δύσκολη θέση και τα μέλη της Πλειοψηφίας που θα έπρεπε να δεχτούν ή να απορρίψουν την κλήση σημαντικών προσώπων και βγάζετε από τη δύσκολη θέση και τους Βουλευτές που θα καλούνταν να πάρουν, φυσικά, θέση επί του πορίσματος.

Συμπερασματικά, το αίτημα του κ. Τριαντόπουλου για απευθείας παραπομπή στο δικαστικό συμβούλιο δεν είναι πράξη γενναιότητας. Είναι μια καλά υπολογισμένη, προσυνεννοημένη κίνηση τακτικής. Μιας τακτικής που ενδεχομένως να επιλεγεί και για τον κ. Καραμανλή. Ο κ. Μητσοτάκης χαιρέτισε μια πρωτοβουλία που ο ίδιος υπαγόρευσε. Αυτή είναι η πραγματικότητα.

Να θυμίσω εδώ ότι ο κ. Τριαντόπουλος από τότε που ξεκίνησε να ερευνάται το θέμα του μπαζώματος είχε επιλέξει –αν θυμάστε- τη στρατηγική της σιωπής. Και το λέω αυτό, γιατί οι συνεντεύξεις του και τα σχετικά δελτία Τύπου την περίοδο του δυστυχήματος έλεγαν τότε πολύ περισσότερα απ’ αυτά που εξηγήθηκαν πριν από λίγο καιρό από τον ίδιο στην τοποθέτησή του στη Βουλή. Έλεγαν για διευθέτηση του χώρου, για συντονισμό, για εντολή Πρωθυπουργού. Πριν από λίγο καιρό στη Βουλή έδειξε υπηρεσιακούς παράγοντες, αλλά και τον ανακριτή για το μπάζωμα. Από αντ’ αυτού που το έπαιζε εκείνη την περίοδο, πριν από λίγο καιρό στη Βουλή εμφανίστηκε ως απλός παρατηρητής, τονίζοντας ωστόσο πως το μπάζωμα έγινε με προφορική έγκριση από τον ανακριτή.

Συγγνώμη, δεν το διαβάσατε ποτέ το πόρισμα του ΕΟΔΑΣΑΑΜ το οποίο επιβεβαίωσε αλλοίωση του χώρου και καταστροφή κρίσιμων αποδεικτικών στοιχείων που αν δεν συνέβαιναν σήμερα θα είχαμε απαντήσεις για το τι ακριβώς είχε προκαλέσει την πυρόσφαιρα;

Συγγνώμη, δεν διάβασε κανένας την απάντηση σε σχετική κοινοβουλευτική ερώτηση των Βουλευτών του ΣΥΡΙΖΑ από τον Αντεισαγγελέα Εφετών Λάρισας, τον κ. Τσόγκα, ο οποίος είπε ακριβώς ότι δεν είχε γίνει ποτέ προφορική εντολή για παράνομο μπάζωμα του χώρου;

Απλά είναι τα πράγματα, κυρίες και κύριοι συνάδελφοι. Εκείνη την περίοδο ο κ. Τριαντόπουλος ήταν Υφυπουργός παρά τω Πρωθυπουργώ, στον Πρωθυπουργό αναφερόταν και εκείνου τις εντολές εκτελούσε. Είναι πάρα πολύ απλά τα πράγματα.

Γιατί λοιπόν μιλάμε σήμερα -το σύνολο της δημοκρατικής Αντιπολίτευσης, η συντριπτική πλειοψηφία της κοινωνίας, ακόμη και σχεδόν οι μισοί σας ψηφοφόροι, κυρίες και κύριοι συνάδελφοι της Νέας Δημοκρατίας- για συγκάλυψη και για ποινικές ευθύνες Υπουργών;

Εγώ θα αποφύγω πραγματικά, κύριε Πρόεδρε, να διολισθήσω σε μια νομική προσέγγιση. Άλλωστε δεν είμαι νομικός. Θα παραθέσω, όμως, απλά ορισμένα δεδομένα. Πρώτον, η πιο κρίσιμη, κυρίες και κύριοι συνάδελφοι, υπηρεσία της Πυροσβεστικής για τη διερεύνηση αιτιών πυρκαγιών, το κλιμάκιο της Διεύθυνσης Αντιμετώπισης Εγκλημάτων Εμπρησμού απουσίαζε από την αυτοψία στα Τέμπη. Πήγαν στα Τέμπη, διανυκτέρευσαν σε ξενοδοχείο και έφυγαν άπραγοι μια ημέρα μετά, χωρίς να κάνουν καμία αυτοψία, γιατί τους είπαν ότι δεν χρειάζεται να κάνουν κάτι. Έπειτα ξεκίνησαν το μπάζωμα.

Κύριοι συνάδελφοι, το έχουμε καταλάβει στην Ολομέλεια της Βουλής ότι η Νέα Δημοκρατία έχει παραβιάσει δική της νομοθεσία; Θα σας εξηγήσω αμέσως τι εννοώ. Με τον ν.5014/2023 συστήσατε τον Ιανουάριο του 2023 τον Οργανισμό Διερεύνησης Σιδηροδρομικών και Αεροπορικών Ατυχημάτων, τον περίφημο ΕΟΔΑΣΑΑΜ που τον παρουσιάζετε μάλιστα και ως κυβερνητικό επίτευγμα και θετικό αντανακλαστικό της Κυβέρνησης μετά την τραγωδία. Βέβαια, την ημέρα και την επαύριον της σύγκρουσης δεν είχε ακόμα συσταθεί ως Οργανισμός, εκκρεμούσε υπουργική απόφαση, άρα, λέτε, δεν μπορούσε να μεταβεί στο πεδίο. Ζήτησε όμως τις επόμενες ημέρες το Υπουργείο Μεταφορών από τη Ρυθμιστική Αρχή Σιδηροδρόμων –τη ΡΑΣ- να ενημερώσει τον υπό σύσταση οργανισμό. Έλα, όμως, που η ΡΑΣ στο ενημερωτικό έγγραφο που αποστέλλει προς τον ΕΟΔΑΣΑΑΜ, παραθέτοντας διάταξη νόμου που εσείς ψηφίσατε, ενημερώνει πως μέχρι να συσταθεί ο ΕΟΔΑΣΑΑΜ τις αρμοδιότητες και τα καθήκοντα της διοίκησης τα ασκεί ο πρόεδρος και τα μέλη της Επιτροπής Διερεύνησης Ατυχημάτων και Ασφάλειας Πτήσεων.

Άρα, υπήρχε υπηρεσία που έπρεπε αμέσως να μεταβεί στο πεδίο, βάσει του νόμου που εσείς ψηφίσατε τον Ιανουάριο, είχε τις ίδιες αρμοδιότητες με τον υπό σύσταση οργανισμό, τα ίδια καθήκοντα, δηλαδή, δέσμευση και οριοθέτηση του χώρου, προκειμένου να συλλεχθούν και να προστατευθούν πολύτιμα αποδεικτικά στοιχεία. Πήγε αυτή η υπηρεσία; Κανείς δεν έχει απαντήσει. Και αν πήγε, εκ του αποτελέσματος δεν έκανε τη δουλειά της. Καραμπινάτη παραβίαση νομοθεσίας.

Ορίστε και το έγγραφο από τη ΡΑΣ. Το καταθέτω για τα Πρακτικά.

(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί δεν πήγαν οι πιο κρίσιμες υπηρεσίες, κυρίες και κύριοι συνάδελφοι; Γιατί υπήρχε κυβερνητικό κλιμάκιο στο σημείο, υπήρχε ο Υφυπουργός παρά τω Πρωθυπουργώ ο οποίος έδινε εντολές και εκτελούσαν όλοι οι υπόλοιποι. Αυτή είναι, δυστυχώς, η πραγματικότητα και γι’ αυτό ευθύνεται και κατηγορείται ο κ. Τριαντόπουλος.

Ξέρετε κάτι; Οι πολίτες έχουν απολέσει κάθε εμπιστοσύνη στην Κυβέρνηση. Γιατί ο ηγέτης της Κυβέρνησης αυτής ερμηνεύει το Σύνταγμα κατά το δοκούν, δεν διστάζει να ευτελίσει τους θεσμούς, ακόμα και να θυσιάσει το ίδιο του το σύστημα προκειμένου ο ίδιος να διασωθεί.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μεϊκόπουλο.

Επόμενος ομιλητής ο κ. Νικόλαος Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Επιτρέψτε μου μια αναφορά στα πεπραγμένα της προανακριτικής. Αυτό το οποίο καταγγείλαμε και κατά τη διάρκεια της συνεδρίασης της προανακριτικής ως ΚΚΕ είναι ότι βρισκόμαστε μπροστά σε μία νέα κυβερνητική μεθόδευση, ενταγμένη στο συνολικότερο πλαίσιο συγκάλυψης των αιτιών, αλλά και των υπευθύνων του εγκλήματος στα Τέμπη και πιο συγκεκριμένα των αιτιών και των υπευθύνων για το κύριο έγκλημα. Και ποιο είναι το κύριο έγκλημα; Η μετωπική σύγκρουση δύο τρένων που κινούνταν αντίθετα στην ίδια γραμμή, σε διπλή χάραξη, όπως και την επακόλουθη έκρηξη, αλλά και των αιτιών αυτής της έκρηξης, δηλαδή για το τι μετέφερε η εμπορική αμαξοστοιχία, αλλά και στη μετέπειτα αλλοίωση του τόπου του εγκλήματος, με αποτέλεσμα να χαθούν σημαντικά αποδεικτικά ευρήματα, τα οποία θα μπορούσαν να φωτίσουν τα αίτια της έκρηξης.

Η συγκεκριμένη προανακριτική συγκροτήθηκε για τη διεύρυνση μόνο της αλλοίωσης του τόπου του εγκλήματος και μάλιστα για πράξεις πλημμεληματικού χαρακτήρα, όπως αυτή της παράβασης καθήκοντος εκ μέρους του κ. Τριαντόπουλου, ενώ την ίδια στιγμή η δικαστική έρευνα είναι σε εξέλιξη και προκύπτουν νέα στοιχεία για τη συγκεκριμένη πράξη.

Εμείς ως ΚΚΕ θεωρούμε ότι δεν μπορούμε να σταθούμε μόνο σε αυτό, δηλαδή, στην παράβαση του καθήκοντος, αλλά υπάρχουν και επαρκείς ενδείξεις για το αδίκημα της υπόθαλψης και παρεμπόδισης της δικαιοσύνης, άρθρο 231 του Ποινικού Κώδικα, που μάλιστα προβλέπει και αυστηρότερη ποινή.

Επίσης, πρέπει να διερευνηθούν και οι σοβαρές ευθύνες για τον πολιτικό προϊστάμενο του κ. Τριαντόπουλου, που ήταν Υφυπουργός παρά τω Πρωθυπουργώ, δηλαδή τον κ. Μητσοτάκη, για αντίστοιχα αδικήματα, αλλά και για το γεγονός ότι είχε στείλει και είχε κάνει παρέμβαση στον Άρειο Πάγο με συγκεκριμένη επιστολή, γεγονός που ανοίγει το ζήτημα της αθέμιτης επιρροής σε δικαστικούς λειτουργούς, με βάση το άρθρο 167Α του Ποινικού Κώδικα.

Ταυτόχρονα, εκτιμούσαμε και εκτιμάμε ως κόμμα ότι πρέπει να διερευνηθούν και όσα νέα στοιχεία προέκυψαν και για άλλα μέλη της Κυβέρνησης, που βρέθηκαν στον τόπο του εγκλήματος ή που συμμετείχαν σε αυτήν τη διαδικασία.

Τα παραπάνω βεβαίως αποτελούν ένα μόνο μέρος των ποινικών ευθυνών που έχουν αναδειχθεί όλο αυτό το διάστημα και βεβαίως των ποινικών ευθυνών που τέθηκαν και στο πόρισμα του ΚΚΕ στην εξεταστική επιτροπή, γιατί μέσα απ’ αυτή αναδείχθηκαν σοβαρές ποινικές ευθύνες κακουργηματικού χαρακτήρα για τους Υπουργούς Μεταφορών της σημερινής, αλλά και προηγούμενων κυβερνήσεων.

Με αφορμή την επιστολή του κ. Τριαντόπουλου, η κυβερνητική Πλειοψηφία επιδιώκει να παρακάμψει την προανακριτική επιτροπή και να διαβιβάσει τον φάκελο στο δικαστικό συμβούλιο, θέτοντάς μας μάλιστα και το ρητορικό ερώτημα αν έχουμε εμπιστοσύνη στο δικαστικό συμβούλιο. Αυτό όμως το δικαστικό συμβούλιο λειτουργεί σε ένα πολύ στενό πλαίσιο, κατ’ εφαρμογή της ευνοϊκής ποινικής διαχείρισης για τα μέλη της Κυβέρνησης. Δηλαδή, σε μια ειδική σύνθεση από στελέχη ανωτάτων δικαστηρίων, ενώ είναι μάλιστα γνωστό ότι με βάση το Σύνταγμα η εκάστοτε κυβέρνηση επιδρά και δυνητικά αλλά και άμεσα τόσο στα ζητήματα προαγωγών όσο και σε αυτά τα επίπεδα ηγεσίας του δικαστικού σώματος.

Ταυτόχρονα, το ειδικό δικαστήριο καλείται να τοποθετηθεί με βάση όχι μόνο ένα συγκεκριμένο πλαίσιο κατηγοριών που τίθενται με βάση την απόφαση της συγκρότησης της προανακριτικής. Δηλαδή, αυτό αποτελεί μια ευγενική χορηγία του ΠΑΣΟΚ για μια πλημμεληματικού χαρακτήρα πράξη, αλλά και ταυτόχρονα λειτουργεί στο πλαίσιο ενός συνολικότερα αντιδραστικού θεσμικού πλαισίου, που αντιμετωπίζει γενικά ως πλημμελήματα σοβαρές πράξεις που έχουν τραγικές συνέπειες για δεκάδες εκατοντάδες οικογένειες. Πάρτε το έγκλημα στο Μάτι, πάρτε στη Μάνδρα, πλημμεληματικού χαρακτήρα και εκεί πράξεις.

Γι’ αυτό μιλάμε για μια συνειδητή επιλογή με ειδική και μάλιστα ευνοϊκή μεταχείριση των κυβερνητικών στελεχών, στη βάση του άρθρου 86 του Συντάγματος και του νόμου περί ευθύνης Υπουργών. Βεβαίως, αυτή η επιλογή της κυβερνητικής Πλειοψηφίας αποτελεί και μια έμμεση ομολογία ύπαρξης ενδείξεων για την ενοχή του κ. Τριαντόπουλου.

Όμως, πάνω από όλα τι αναδεικνύει; Αναδεικνύει τον φόβο της κυβερνητικής Πλειοψηφίας για να μην στοιχειοθετηθούν και νέες ποινικές ευθύνες για τη διεύρυνση του κατηγορητηρίου, αλλά και για την εμπλοκή και άλλων κυβερνητικών στελεχών, τόσο για την αλλοίωση όσο και για το κύριο έγκλημα, τη σύγκρουση, αλλά και για την έκρηξη. Γι’ αυτό μιλάμε για μεθόδευση με κυβερνητική απόφαση, σχετικά με τον διαφαινόμενο εσπευσμένο τερματισμό της επιτροπής, προκειμένου να μην εξεταστούν ουσιώδεις μάρτυρες, πολιτικά πρόσωπα, υπηρεσιακοί παράγοντες και εμπειρογνώμονες, για να μην αξιοποιηθούν τα νέα στοιχεία που προκύπτουν από την έρευνα.

Από τη μεριά μας, βεβαίως, δεν μπορούμε να μη σχολιάσουμε και τα κροκοδείλια δάκρυα των άλλων δυνάμεων, ιδιαίτερα του ΣΥΡΙΖΑ και του ΠΑΣΟΚ, όταν έχουν συνδιαμορφώσει το άρθρο 86, με βάση το οποίο η εκάστοτε κυβερνητική Πλειοψηφία αποφασίζει.

Έτσι, λοιπόν, ως ΚΚΕ καταγγείλαμε τη συγκεκριμένη μεθόδευση. Επιμένουμε στο να συνεδριάσει η προανακριτική επιτροπή και να προχωρήσει σε έρευνα, σε διερεύνηση των πράξεων και εξέταση μαρτύρων. Γι’ αυτόν ακριβώς τον λόγο και καταθέσαμε στην επιτροπή έναν ενδεικτικό κατάλογο μαρτύρων με πολιτικά πρόσωπα, τον κ. Μητσοτάκη, τον κ. Γεραπετρίτη, τον κ. Σκέρτσο και άλλους, αλλά και υπηρεσιακούς παράγοντες. Γι’ αυτόν ακριβώς τον λόγο και αποχωρήσαμε από την ψηφοφορία για να μην νομιμοποιήσουμε τα «μαγειρέματα» της Κυβέρνησης.

Ταυτόχρονα, επιμένουμε ότι είμαστε αντίθετοι σε μια απλή αναθεώρηση του άρθρου 86, όπως σχεδιάζει η Κυβέρνηση και για το οποίο συντάχθηκε και το ΠΑΣΟΚ ότι είναι δικιά του πρόταση και ενδεχόμενα και άλλα κόμματα. Γιατί; Διότι επί της ουσίας θα παραμείνει αλώβητο και θα συνεχίσει η επιλεκτική και ευνοϊκή δικαστική μεταχείριση των Υπουργών. Εμείς ζητάμε την κατάργηση του άρθρου 86 και την παραπομπή κανονικά σε δίκη, όπως όλα τα φυσικά πρόσωπα και τα στελέχη της Κυβέρνησης, της εκάστοτε κυβέρνησης και φυσικά την ταυτόχρονη κατάργηση της επιλογής της ηγεσίας της δικαιοσύνης από την εκάστοτε κυβέρνηση.

**ΠΡΟΕΔΡΕΥΩΝ (Βασίλειος Βιλιάρδος):** Επιτρέψτε μου μια διακοπή, κύριε Καραθανασόπουλε, να αναγγείλω τα παιδιά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», εννέα μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Αργυρούπολης Ρεθύμνου καθώς επίσης, δέκα μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Επισκοπής Ρεθύμνου.

Η Βουλή σάς καλωσορίζει και σάς εύχεται καλή πρόοδο.

(Χειροκροτήματα από όλες τις πτέρυγες της Βουλής)

Ευχαριστώ πολύ, κύριε Καραθανασόπουλε.

Συνεχίστε παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Καλή πρόοδο, παιδιά και στις σπουδές και στη ζωή σας.

Ας έρθουμε τώρα στο νομοσχέδιο, κύριε Πρόεδρε.

Το συγκεκριμένο νομοσχέδιο ενσωματώνει τη φιλοσοφία της Λευκής Βίβλου για την ασφάλεια στον 21ο αιώνα, της Λευκής Βίβλου της Ευρωπαϊκής Ένωσης, η οποία ανταποκρίνεται στην αντιλαϊκή επιθετική στρατηγική της Ευρωπαϊκής Ένωσης ενάντια στον εσωτερικό εχθρό, ενάντια στην εργατική τάξη και τις λαϊκές ελευθερίες. Η ενίσχυση του κατασταλτικού πλαισίου αποτελεί και την κύρια επιλογή της Ευρωπαϊκής Ένωσης και προωθείται με ταχύτητα και στηρίζεται συνολικά από την εκτελεστική αλλά και τη δικαστική εξουσία των κρατών.

Στη χώρα μας η αστική τάξη και η Κυβέρνηση, με αιχμή του δόρατος τους κατασταλτικούς μηχανισμούς, θωρακίζεται και επιχειρεί να εκφοβίσει και να τρομοκρατήσει τον λαό, γιατί στόχος της είναι η αντιμετώπιση των λαϊκών διαμαρτυριών μπροστά στην οικονομική κρίση, στην ισοπέδωση των λαϊκών δικαιωμάτων, στα παζάρια για τα κυριαρχικά δικαιώματα της χώρας μας, στη βαθύτερη εμπλοκή στους ιμπεριαλιστικούς πολέμους στο πλαίσιο των λυκοσυμμαχιών του ΝΑΤΟ, των Ηνωμένων Πολιτειών και της Ευρωπαϊκής Ένωσης.

Με τις πολιτικές αυτές στις βασικές κατευθύνσεις συμφωνούν η Κυβέρνηση και τα άλλα αστικά κόμματα. Δεν ακούσαμε κανέναν να μιλάει για τη Λευκή Βίβλο της Ευρωπαϊκής Ένωσης για το 2021 για την ασφάλεια. Από αυτήν την άποψη, θέλουν τον λαό υποταγμένο και ενσωματωμένο. Άλλωστε, το κατασταλτικό νομοθετικό πλέγμα που έχουν συνδιαμορφώσει, με το οποίο θωρακίζεται η κερδοφορία και η κυριαρχία του κεφαλαίου, προσθέτουν νέα διαρκώς στοιχεία πάνω σε όσα έχουν χτίσει όλες οι προηγούμενες κυβερνήσεις. Διότι όλες οι κυβερνήσεις διαδοχικά χτυπούν το δικαίωμα στην απεργία, σε συνδικαλιστική δράση, αυστηροποιούν την κατασταλτική νομοθεσία με τρομονόμους, με ιδιώνυμα, με νέους κώδικες ουσιαστικού Ποινικού Δικαίου και ποινικής δικονομίας σε βάρος του εργατικού λαϊκού κινήματος.

Γίνεται λοιπόν, αντιληπτό πως οι νόμοι των αστικών κυβερνήσεων αναπαράγουν και διευρύνουν την κυριαρχία του κεφαλαίου σε βάρος των εργαζομένων. Το νομοσχέδιο αυτό, όπως και τα προηγούμενα σχετικά, αναδεικνύουν τη βαρβαρότητα των μηχανισμών καταστολής του αστικού κράτους. Σήμερα, η πιο ενεργή συμμετοχή της αστικής τάξης της χώρας μας στους ιμπεριαλιστικούς πολέμους, στο πλαίσιο της γεωστρατηγικής αναβάθμισης και η ταχύτερη προσαρμογή της οικονομίας σε αυτήν την οικονομία του πολέμου, βάζει στο επίκεντρο της στρατηγικής της Κυβέρνησης την άμεση ενίσχυση των κατασταλτικών μηχανισμών για την ενσωμάτωση των εργαζομένων στη νέα -όπως ονομάζει- κανονικότητα.

Η χώρα μας έχει μετατραπεί σε πολεμικό ορμητήριο του ΝΑΤΟ, με τη χρήση όλων των υποδομών της από τις ιμπεριαλιστικές δυνάμεις, τόσο για το κράτος δολοφόνο, το Ισραήλ που μακελεύει το λαό της Παλαιστίνης και προχωρά σε γενοκτονία όσο και στον πόλεμο των ιμπεριαλιστικών στην Ουκρανία.

Βεβαίως, αυτή η επιλογή είναι αυτή που αυξάνει τα πεδία κερδοφορίας για τους επιχειρηματικούς ομίλους, ιδιαίτερα σε τομείς όπως η ενέργεια, οι μεταφορές, οι κατασκευές και βεβαίως, η πολεμική βιομηχανία. Μάλιστα, έρχεται σε μια περίοδο που η Ευρωπαϊκή Ένωση έχει καταλήξει στη Λευκή Βίβλο για το μέλλον της Ευρωπαϊκής Ένωσης που αποτελεί και το πολεμικό εγχειρίδιο για το μαύρο μέλλον που ετοιμάζουν στους λαούς της Ευρώπης και όχι μόνο. Διότι μέσα από αυτή τη διαδικασία, στο επίκεντρο βρίσκεται η διαπάλη της Ευρωπαϊκής Ένωσης με τα άλλα ιμπεριαλιστικά κέντρα και η στήριξη με κάθε τρόπο των ευρωπαϊκών μονοπωλίων στην εξελισσόμενη αυτή ιμπεριαλιστική σύγκρουση, σέρνοντας τους λαούς της Ευρώπης και ολόκληρου του κόσμου σε ένα πολεμικό σφαγείο. Γι’ αυτό ακριβώς και ενισχύεται ακόμη περισσότερο ο στρατιωτικός χαρακτήρας της ιμπεριαλιστικής Ευρωπαϊκής Ένωσης. Με εγκληματική επιμονή η Ευρωπαϊκή Ένωση προωθεί τη συνέχιση της σφαγής στον πόλεμο στην Ουκρανία. Πατά αυτή η Λευκή Βίβλος στις αντιδραστικές αντιλαϊκές εκθέσεις του Ντράγκι και Λέτα και βεβαίως, με άφθονο χρήμα χρηματοδοτεί την πολεμική βιομηχανία με 800 δισεκατομμύρια. Ένας πακτωλός πόρων για την πολεμική μηχανή της Ευρωπαϊκής Ένωσης.

Βεβαίως, αυτά τα 800 δισεκατομμύρια θα φορτωθούν στις πλάτες του λαού. Αυτός θα πληρώσει το οργιώδες φαγοπότι του κεφαλαίου. Για μια ακόμη φορά η εργατική τάξη και τα φτωχά λαϊκά στρώματα θα υποστούν μια νέα φοροεπιδρομή. Μισθοί συντάξεις, αλλά και δαπάνες για υγεία, για παιδεία, για ασφάλιση και κοινωνική πρόνοια θα πέσουν στα τάρταρα, για να μπορέσουν, ακριβώς μέσα από αυτήν τη διαδικασία να προετοιμάζουν τους νέους στις πολεμικές συγκρούσεις, ούτως ώστε τα παιδιά των εργατικών λαϊκών οικογενειών να γίνουν κρέας για τα κανόνια τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, σε δύο λεπτά, αν μου επιτρέπετε.

Η Αστυνομία, το ξέρουμε καλά, στο αστικό πολιτικό σύστημα, στο αστικό κράτος ούτε αλλάζει ούτε μετασχηματίζεται και πολύ περισσότερο που σήμερα έχουμε μια επιθετική αντεργατική αντιλαϊκή πολιτική και στρατηγική από μεριάς της άρχουσας τάξης για να συντριβεί η λαϊκή αντίσταση.

Βεβαίως, είναι γελασμένοι ότι μέσα από τέτοιους κατασταλτικούς μηχανισμούς θα μπορέσει το εργατικό λαϊκό κίνημα, η οργανωμένη ταξική πάλη να σταματήσει. Γι’ αυτόν ακριβώς τον λόγο και τονίζουμε ότι οι άμεσες προτεραιότητες που πρέπει να θέσει το λαϊκό κίνημα είναι η κατάργηση του αντιδραστικού νομικού πλαισίου για την Αστυνομία και ιδιαίτερα της νομοθεσίας για τις διαδηλώσεις, για τις απεργίες, τις κάμερες και το ηλεκτρονικό φακέλωμα για τους διάφορους «τρομονόμους». Να καταργηθούν τα ΜΑΤ, η Δράση, οι ΟΠΚΕ και άλλες ειδικές κατασταλτικές δυνάμεις και να καταστραφούν οι «Αίαντες» και τα λοιπά κατασταλτικά μέτρα και να σταματήσει η αστυνόμευση των διαδηλώσεων, με απαγόρευση της χρήσης πυροβόλων όπλων κάθε είδους, όπως η ρίψη χημικών και χειροβομβίδων κρότου λάμψης.

Κατά τη γνώμη του ΚΚΕ, η Αστυνομία πρέπει να έχει μόνο μία αποστολή, αυτήν την αντιμετώπιση του εγκλήματος.

Σε αυτά τα πλαίσια, κύριοι Υπουργοί, το ΚΚΕ καταψηφίζει το συγκεκριμένο νομοσχέδιο, αναδεικνύοντας τη σημασία του και με τις τοποθετήσεις του εισηγητή μας Μανώλη Συντυχάκη, αλλά και των άλλων Βουλευτών που μιλήσανε.

Γι’ αυτόν τον λόγο και το κάλεσμα που κάνουμε είναι ακριβώς να πυκνώσουν οι εστίες αντίστασης, με ακόμη μεγαλύτερη αποφασιστικότητα και αγωνιστική πυγμή. Ο οργανωμένος λαός έχει τη δύναμη να τους χαλάσει τα σχέδια. Διότι, ο δρόμος για τα δικά τους συμφέροντα και τις ανάγκες περνάει μέσα από την ένταση της οργανωμένης πάλης, ενάντια στον πραγματικό αντίπαλο, το καπιταλιστικό κέρδος και την αστική τάξη, σε κάθε χώρα, αλλά και τους διεθνείς συμμάχους οι οποίοι προετοιμάζουν τις νέες εκατόμβες για τους λαούς.

Από έναν κόσμο που φλέγεται, διέξοδο μπορούν να δώσουν μόνο οι λαοί με την πάλη τους για την ανατροπή του καπιταλιστικού συστήματος που αποτελεί και τον βασικό παράγοντα των πολεμικών συγκρούσεων, των ιμπεριαλιστικών συγκρούσεων, αλλά και της ιμπεριαλιστικής ειρήνης με το πιστόλι στον κρόταφο, ενός καπιταλισμού που σάπισε και που στη θέση του πρέπει να γεννηθεί το πραγματικό νέο, δηλαδή ο σοσιαλισμός.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμεπολύ τον κ. Καραθανασόπουλο.

Επόμενος ομιλητής είναι ο κ. Σταύρος Μιχαηλίδης, Βουλευτής του ΠΑΣΟΚ. Θα ακολουθήσουν ο κ. Γιώργος Ιωάννης και μετά ο κ. Ιωάννης Κόντης, Κοινοβουλευτικός Εκπρόσωπος των Σπαρτιατών.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αμέσως μετά τον -κατά την άποψη της Κυβέρνησης- ανασχηματισμό που περισσότερο θυμίζει οπισθογεμές μονόκαννο, με ξαναγεμισμένη χαρτούτσα και ίδια μπαρουτόβολα, θα περίμενε κανείς ότι μόνο τουφεκιές στον αέρα μπορεί να ρίξει, θόρυβο και τίποτα άλλο, εκτός από αποπροσανατολισμό, όπως αυτό που επιχειρείτε από χτες, το οποίο μπορεί να το χαρακτηρίσει κανείς και νομικό πραξικόπημα. Επιχειρείτε να καταστρατηγηθεί το ίδιο το Σύνταγμα, να καταργηθεί ένα από τα στάδια που προβλέπει η συνταγματική τάξη για την παραπομπή ενός πολιτικού προσώπου, ενός Υπουργού, στη δικαιοσύνη, προβλέποντας δήθεν -και ισχυριζόμενοι ηρωισμό- να συντομεύσουν οι διαδικασίες και να πάμε για τον φυσικό μας δικαστή. Με τι προανακριτικό υλικό που κατά το Σύνταγμα προβλέπεται από αυτή τη διαδικασία, που αποφασίσατε και εσείς μαζί με όλους εμάς, αν όχι υποκριτικά;

Καταλαβαίνετε ότι κάνετε τη Βουλή αγγειοπλαστείο; Δεν κάνει κανάτες η Βουλή, κυρίες και κύριοι συνάδελφοι της Κυβέρνησης, ώστε να κολλά τα αυτιά σε κανάτες. Έχουμε όλοι υποχρέωση εδώ μέσα και έχουμε ορκιστεί να τηρούμε και το Σύνταγμα και τους νόμους. Εσείς, κύριοι της Κυβέρνησης, καταπατάτε τον όρκο σας. Δεν υπηρετείτε την ένορκη υπόσχεσή σας. Δεν μπορείτε επειδή το άρθρο 86 όλοι έχουμε πει ότι είμαστε διατεθειμένοι να κουβεντιάσουμε και να το τροποποιήσουμε, επειδή έχει υπάρξει μια τέτοια συναίνεση, με τη λογική αυτή από τώρα να καταστρατηγείται.

Και εγώ σας ρωτώ: Αν από το δικαστικό συμβούλιο, όπως θα κληρωθεί, προκύψουν -είναι πολύ πιθανό- συνειδήσεις τύπου Τερτσέτη και Πολυζωίδη και πούνε «αυτό αντιβαίνει, κατά την άποψή μας, στη συνταγματική τάξη» και το επιστρέψει αυτό το δήθεν πόρισμα της προανακριτικής επιτροπής το οποίο στέλνουμε, πραγματικά αναρωτιέμαι πού θα βρείτε σπηλιά να κρυφτείτε;

Κύριε Υπουργέ, φέρνετε αυτό το ογκωδέστατο νομοσχέδιο για την ανασυγκρότηση της Ελληνικής Αστυνομίας, πότε; Δυόμισι χρόνια μετά από την προηγούμενη επιχείρηση να νομοθετήσετε. Μένω στις διατάξεις που αναφέρεται ο εκσυγχρονισμός της Αστυνομικής Ακαδημίας. Τροποποιείτε ή καταργείτε ογδόντα έξι άρθρα. Αλήθεια, πόση επιπολαιότητα και πόση έλλειψη στρατηγικής και προγραμματικού σχεδιασμού αντιλαμβάνεστε ότι διαθέτετε;

Είναι φλύαρα νομοσχέδια που δικαιολογούνται μόνο για την απασχόληση πολυπληθούς συμβουλευτικού προσωπικού που διαθέτετε προφανώς στις υπηρεσίες του Υπουργείου. Πώς να εξηγηθεί αλλιώς το γιατί νομοθετεί και ποτέ δεν εφαρμόζει αυτό που νομοθετεί η Κυβέρνηση; Γιατί δεν εφαρμόζετε τίποτε από όσα ψηφίζετε; Αν δεν το έχετε καταλάβει, είσαστε εκτελεστική εξουσία και πρέπει να υλοποιείτε και να εφαρμόζετε τουλάχιστον ό,τι εσείς νομοθετείτε.

Είναι βέβαιο, όμως, ότι λείπει και όραμα και προσδιορισμένη στρατηγική από αυτό τουλάχιστον το νομοσχέδιο ανασχηματισμού της Ελληνικής Αστυνομίας. Εντυπωσιάζει ο όγκος του νομοσχεδίου, αλλά είμαι βέβαιος ότι δεν θα έχει κι αυτό μακροβιότητα, όπως δεν είχε και η προηγούμενη απόπειρα ανασυγκρότησης και εκσυγχρονισμού -κατά την άποψή σας- της Ελληνικής Αστυνομίας.

Για άλλη μια φορά δίνετε βαρύτητα στις περιγραφές και στην επετηρίδα και την κομματική πίστη των στελεχών και όχι σε ποιοτικούς παράγοντες στην επιλογή κορυφής ενός τέτοιου -του κορυφαίου θα έλεγα- μηχανισμού ασφάλειας, αλλά και παράλληλα πυλώνα της δικαιοσύνης. Η πάταξη της παρανομίας, η κοινωνική ασφάλεια είναι πυλώνες και της δικαιοσύνης και της κοινωνικής δικαιοσύνης.

Ακρογωνιαία αποστολή της Ελληνικής Αστυνομίας είναι -για να θυμηθούμε και να παραδειγματιστούμε από το έγκλημα των Τεμπών- και η Κρατική Ασφάλεια. Στο έγκλημα των Τεμπών, έχουμε δύο δεδομένα. Δεν μπορούμε να αποφύγουμε την κρίση, κουβεντιάζοντας για ένα νομοσχέδιο που επιχειρεί να αναδιοργανώσει την Ελληνική Αστυνομία, τη σχέση της, την υπαρκτή ή την ανύπαρκτη, με αυτό το έγκλημα.

Τα δεδομένα είναι δύο: Το πρώτο είναι ότι επιμελώς από την Κυβέρνηση επιχειρήθηκε η απόκρυψη με τη μη σύσταση των αρμόδιων υπηρεσιακών αρχών για τη διερεύνηση του εγκλήματος. Το δεύτερο που δεν αμφισβητείται -αν και επιχειρήθηκε αρχικά να αμφισβητηθεί από τον ίδιο τον Πρωθυπουργό- είναι ότι μετέφεραν αυτοί οι συρμοί κάποιο εύφλεκτο υλικό που ανατινάχτηκε και σκότωσε συνανθρώπους μας.

Ερωτώ: Κάνατε ό,τι μπορούσατε. Δεν συγκρίνατε. Δεν ακούγατε τι σας έλεγε η Ρυθμιστική Αρχή Σιδηροδρόμων. Δεν συγκαλέσατε τις αρμόδιες επιτροπές. Όμως, δεν μπορεί, αυτό μεταφέρθηκε. Δεν μπορεί κανένας να πιστέψει, όπως εγώ που έχω ασχοληθεί τριάντα πέντε χρόνια με τέτοιες αρμοδιότητες, ότι η Ελληνική Αστυνομία, οι υπηρεσίες Κρατικής Ασφάλειας δεν έχουν άποψη για το πώς μεταφερόταν, γιατί μεταφερόταν και τακτικά και συχνά. Κάπου ήταν όλο αυτό, ένας κρυψώνας επιμελώς φτιαγμένος. Δεν ήξερε η Κρατική Ασφάλεια ή δεν μπορεί να το ανακαλύψει η ΕΛ.ΑΣ. με τέτοια εμπειρία; Διότι, έχει στελέχη εξαιρετικά ικανά που μπορούν και εξιχνιάζουν φοβερά εγκλήματα και δεν μπορεί να σας πει τι συνέβη ή δεν μπορεί να το πει στον ελληνικό λαό; Αν δεν είναι η Κρατική Ασφάλεια της ΕΛ.ΑΣ., είναι η περιβόητη ΕΥΠ.

Στις αρμοδιότητες, αν μπείτε στην ιστοσελίδα της, το ένα από τα τρία στο όραμα και στη στρατηγική της είναι και η εθνική ασφάλεια, η ασφάλειά μας, όχι μόνο αυτά τα γνωστά που κάνει παρακολουθήσεις. Δεν ανακατεύτηκε ούτε αυτή η υπηρεσία, κανείς τελικά δεν ανακατεύτηκε, ούτε η αρμόδια υπηρεσία διερεύνησης, ούτε η Κρατική Ασφάλεια, ούτε η ΕΥΠ, ούτε η Κυβέρνηση.

Τότε, αφού δεν μπορείτε να πείτε τίποτα από όλα αυτά, κύριοι Υπουργοί, καλύτερα είναι να εγκαταλείψετε τις κυβερνητικές θέσεις, για να έρθουν άλλοι, οι οποίοι και επιτελική ικανότητα έχουν και διάθεση, πραγματικά, να κυβερνήσουν με σοβαρότητα αυτή τη χώρα, η οποία στα χέρια σας απειλείται.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μιχαηλίδη.

Έχει ζητήσει μια παρέμβαση ο Υπουργός κ. Χρυσοχοΐδης.

Παρακαλώ πολύ, κύριε Υπουργέ.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ευχαριστώ, κύριε Πρόεδρε.

Καταθέτω σειρά νομοτεχνικών βελτιώσεων. Ορισμένες είναι απολύτου τεχνικού χαρακτήρα και ορισμένες είναι συμπλήρωμα, μετά τη διαβούλευση που προηγήθηκε κυρίως με τους φορείς, τον Συνήγορο του Πολίτη αλλά και άλλους φορείς, που συμμετείχαν εδώ την ημέρα της πρόσκλησης σε αυτούς.

Ευχαριστώ πολύ.

(Στο σημείο αυτό ο Υπουργός Προστασίας του Πολίτη κ. Μιχαήλ Χρυσοχοΐδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.466-476)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, να διανεμηθούν στους συναδέλφους.

Επόμενος ομιλητής ο κ. Γιώργος Ιωάννης, Βουλευτής της Νέας Δημοκρατίας. Θα ακολουθήσουν ο κ. Κόντης, μετά ο Υφυπουργός Κλιματικής Αλλαγής κ. Τουρνάς για κάποια τροπολογία του, στη συνέχεια η κ. Αντωνίου και αμέσως μετά ο κ. Μάντζος.

**ΙΩΑΝΝΗΣ ΓΙΩΡΓΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βρισκόμαστε σήμερα εδώ για να συζητήσουμε άλλη μία σημαντική νομοθετική πρωτοβουλία, η οποία ανταποκρίνεται πλήρως στις σύγχρονες ανάγκες της κοινωνίας, ανάγκες ασφάλειας και διακυβέρνησης αυτή τη φορά, που παίζουν καθοριστικό ρόλο στην εύρυθμη λειτουργία του κράτους.

Με το παρόν νομοσχέδιο, λοιπόν, του Υπουργείου Προστασίας του Πολίτη και μετά από είκοσι πέντε ολόκληρα χρόνια η Ελληνική Αστυνομία προχωρά σε εκτενή αναδιοργάνωση της κεντρικής της δομής, προκειμένου να βελτιώσει ουσιαστικά τη λειτουργικότητα και την ανταπόκρισή της στις διαρκώς μεταβαλλόμενες ανάγκες ασφάλειας. Πολλές δε οι παρεμβάσεις που θα μπορούσε να σταθεί κάποιος, όμως δεν θα σταθώ παρά μονάχα σε μερικές απ’ αυτές.

Δεν θα σταθώ, όμως, ούτε στην ανάπτυξη της ηλεκτρονικής πλατφόρμας για θέματα άρσης απορρήτου επικοινωνιών ούτε στην επερχόμενη λειτουργία του τηλεφωνικού κέντρου καταγγελιών στο κέντρο επιχειρήσεων, γεγονός το οποίο θα ενισχύσει την επικοινωνία με τους πολίτες, χωρίς αυτό να σημαίνει ότι δεν είναι απαραίτητα.

Θα σταθώ, όμως, σε κάτι πολύ πιο βαθύ και ουσιαστικό, κατά τη γνώμη μου. Στην αναβάθμιση της Αστυνομικής Ακαδημίας, η οποία πλέον μετατρέπεται σε νομικό πρόσωπο δημοσίου δικαίου, αποκτώντας διοικητική και οικονομική αυτοτέλεια. Στη νέα της δομή η Ακαδημία περιλαμβάνει δύο διευθύνσεις, τέσσερις σχολές, μεταξύ των οποίων η Σχολή Αξιωματικών της ΕΛ.ΑΣ.. Στόχος και σκοπός η εκπαίδευση ικανών στελεχών που θα αλλάξουν ακόμη περισσότερο προς το καλύτερο τη λειτουργία της Ελληνικής Αστυνομίας.

Προβλέπονται δε ορισμένες νέες διαδικασίες αξιολόγησης και επικαιροποίησης των προγραμμάτων σπουδών, συμπεριλαμβανομένης βέβαια και της αξιοποίησης των νέων τεχνολογιών εκπαίδευσης. Η πρώτη εφαρμογή της νέας δομής εκτιμάται ότι θα κοστίσει περίπου 860.000 ευρώ επί του κρατικού προϋπολογισμού, καλύπτοντας κατ’ αυτόν τον τρόπο μέρος των αναγκών σε εξοπλισμό και υποδομές.

Επιτρέψτε μου σε αυτό το σημείο να αναφερθώ και σε κάτι ακόμα πιο σημαντικό που αφορά στην ευαισθησία της Κυβέρνησής μας σε θέματα ενδοοικογενειακής βίας, που τείνουν να γίνουν πληγή της σύγχρονης κοινωνίας μας. Η Κυβέρνηση της Νέας Δημοκρατίας και του Κυριάκου Μητσοτάκη με το παρόν νομοσχέδιο δείχνει έντονο το αίσθημα κοινωνικής ενσυναίσθησης που τη διακατέχει. Αναφέρομαι, βεβαίως, στο άρθρο 157 περί παράδοσης του οπλισμού των αστυνομικών οι οποίοι κατηγορούνται για ενδοοικογενειακή βία, δείχνοντας πως δεν θα χαριστεί σε κανέναν.

Πέραν τούτων, το νομοσχέδιο εισαγάγει μεταρρυθμίσεις και για την αποσυμφόρηση των φυλακών, βελτιώνοντας κατ’ αυτόν τον τρόπο τις συνθήκες κράτησης. Προβλέπεται, πέραν τούτου, η δυνατότητα κράτησης καταδικασθέντος σε αγροτικά σωφρονιστικά καταστήματα, ο ανακαθορισμός του ευεργετικού υπολογισμού ημερών ποινής για κρατούμενους που εργάζονται αλλά και η ενίσχυση του Σώματος Επιθεώρησης και Ελέγχου Καταστημάτων Κράτησης με άμεση υπαγωγή τους στον Υπουργό Προστασίας του Πολίτη.

Εάν με ρωτάτε, ιδιαίτερα σημαντικές βρίσκω και τις διαστάσεις που αναφέρονται στην έκτιση της ποινής στο γνωστό σε όλους «βραχιολάκι», οι οποίες πραγματικά θα συμβάλλουν στην αποσυμφόρηση των φυλακών, που μόλις ανέφερα. Με ηλεκτρονική επιτήρηση, δηλαδή και ενώ έχει ήδη, βέβαια, αξιολογηθεί το προφίλ του κρατουμένου, να μπορεί αυτός να εκτίσει ένα μέρος της ποινής του έξω από τα σωφρονιστικά καταστήματα. Πρόκειται για μέτρο το οποίο εφαρμόζεται κατά κόρον στο εξωτερικό και πιστεύω ήρθε η ώρα να το εισαγάγει και η Ελλάδα.

Λαμβάνονται, επίσης, υπ’ όψιν ειδικές ρυθμίσεις αναφορικά με τους ένστολους της ΕΛ.ΑΣ., του Πυροσβεστικού Σώματος και των σωφρονιστικών καταστημάτων. Επεκτείνεται η δυνατότητα πρόσληψης πυροσβεστών εποχικής απασχόλησης από έξι σε οκτώ μήνες. Καθορίζεται ένα νέο πλαίσιο για την προαγωγή του ένστολου προσωπικού της ΕΛ.ΑΣ. σε περίπτωση θανάτου εν ώρα υπηρεσίας και προβλέπεται πλήθος ευεργετημάτων για τους συγγενείς αυτών.

Από τα πιο βασικά, όμως, σημεία του νομοσχεδίου είναι ότι αυξάνονται οι οργανικές θέσεις πυροσβεστών δασικών επιχειρήσεων ανά την Ελλάδα, δίνοντας νέες επιχειρησιακές δυνατότητες στην Πυροσβεστική μας Υπηρεσία.

Με λίγα λόγια, κυρίες και κύριοι συνάδελφοι, το σχέδιο νόμου κινείται στη σωστή κατεύθυνση, ανταποκρινόμενο στις ανάγκες ασφάλειας της ελληνικής κοινωνίας, ενώ παράλληλα εισαγάγει σημαντικές μεταρρυθμίσεις τόσο στη δομή της Ελληνικής Αστυνομίας όσο και στις διαδικασίες επιτήρησης και σωφρονισμού.

Η αναδιάρθρωση της ΕΛ.ΑΣ. και η αναβάθμιση της Αστυνομικής Ακαδημίας αναμένεται να βελτιώσουν κατά πολύ την επιχειρησιακή αποτελεσματικότητα της αστυνόμευσης, ενισχύοντας έτσι και την ασφάλεια των πολιτών.

Μια και αναφέρθηκα στην ασφάλεια των πολιτών, θα ανοίξω μια παρένθεση ενημέρωσης, κύριε Υπουργέ, της κατάστασης στον Νομό Χαλκιδικής. Ο Νομός Χαλκιδικής με μόνιμο πληθυσμό περίπου εκατό χιλιάδες κατοίκους, το καλοκαίρι, λόγω τουρισμού, ξεπερνάει το ένα εκατομμύριο διακόσιες χιλιάδες κατοίκους και επισκέπτες. Ίσως γι’ αυτό τον λόγο θα πρέπει να ιδωθεί με άλλο μάτι που θα του δώσει τη δυνατότητα ενίσχυσης.

Είναι αλήθεια ότι τελευταία υπάρχει μια διαφορετική αντιμετώπιση, που κυρίως τους θερινούς μήνες βελτιώνει την κατάσταση. Αν καταφέρουμε, όμως, να στελεχώσουμε και να επαναλειτουργήσουμε το Α.Τ. Ιερισσού, τότε θα μπορούμε να πούμε ότι καταφέραμε ένα τεράστιο βήμα στη βελτίωση των συνθηκών ασφάλειας του νομού μας. Η βορειοανατολική Χαλκιδική το έχει ανάγκη και εύχομαι οι κινήσεις που κάνετε και ως ηγεσία του Υπουργείου Δημόσιας Τάξης αλλά και ως Αρχηγείο της Αστυνομίας να αποδώσουν καρπούς και να έχουμε σύντομα σε λειτουργία το Α.Τ. Ιερισσού και την ενίσχυση της αστυνομικής δύναμης του νομού μας.

Θα κλείσω με μία φράση του Υφυπουργού μας στο Υπουργείο Προστασίας του Πολίτη, του κ. Γιάννη Λαμπρόπουλου, η οποία με βρίσκει απολύτως σύμφωνο. Το έγκλημα, κυρίες και κύριοι, εξελίσσεται, γι’ αυτό και πρέπει οι υπηρεσίες ασφάλειας, η Αστυνομία μας, να οργανώνονται σωστά, να οργανώνονται συνεχώς και να εκπαιδεύεται το προσωπικό τους με τις καλύτερες προδιαγραφές. Έτσι πιστεύω και φιλοδοξώ πως στο μέλλον θα τίθενται όλο και λιγότερα ζητήματα ασφαλείας στη χώρου μας. Αυτό μπορεί να επιτευχθεί με το παρόν νομοσχέδιο και δεν έχουμε τίποτε άλλο να κάνουμε, κυρίες και κύριοι, παρά το υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιώργο. Επόμενος ομιλητής ο κ. Ιωάννης Κόντης, Κοινοβουλευτικός Εκπρόσωπος των Σπαρτιατών.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, θα κάνω και εγώ μία αναφορά στη σημερινή εξέλιξη της προανακριτικής στην οποία συμμετέχω εκπροσωπώντας το κόμμα μου.

Να πω ότι εμείς εξαρχής ήμασταν αντίθετοι και το δηλώσαμε εδώ στην ψηφοφορία, όταν δεν ψηφίσαμε υπέρ της προανακριτικής αυτής, γιατί την είδαμε επιπόλαιη, γρήγορη και απροσδιόριστη. Προσδιόριζε ένα πλημμέλημα το οποίο θα επεξεργαζόταν, χωρίς να υπάρχει διαχρονικότητα, χωρίς να υπάρχει πλήρης εμβάθυνση σε ευθύνες. Έτσι, την καταψηφίσαμε, όπως καταψηφίσαμε και την άλλη προσχηματική πρόταση που έκανε το ΠΑΣΟΚ, της δυσπιστίας.

Όμως, σήμερα δεν θα μπορούσαμε να ταχθούμε στην αντίθετη άποψη και να πάμε στην άλλη πλευρά, γιατί, όπως το καταλαβαίνουμε εμείς, είναι σαν να παραβαίνουμε το άρθρο 86 του Συντάγματος, το οποίο λέει ότι από τη στιγμή που έχει ορισθεί και προσδιορισθεί προανακριτική επιτροπή, αρμόδια και μόνο για τη συνέχεια και την προώθηση στις δικαστικές αρχές ή στο συμβούλιο του υποψηφίου που εξετάζεται είναι η προανακριτική επιτροπή αυτή.

Και δεν είμαστε διατεθειμένοι να ξεπεράσουμε το Σύνταγμα τόσο εύκολα. Τουλάχιστον έτσι είναι η δική μας οπτική γωνία, έτσι το βλέπουμε εμείς και γι’ αυτόν τον λόγο ψηφίσαμε κατά της πρότασης να κληθεί ο κ. Τριαντόπουλος πριν από τους μάρτυρες. Είναι ξεκάθαρο και σαφές.

Εμείς σίγουρα δεν είμαστε δικαστές. Σίγουρα θα βλέπαμε τα στοιχεία που υπάρχουν, γιατί εγώ πιστεύω ότι δεν θα ολοκληρωθεί η επιτροπή αυτή. Έτσι αισθάνομαι. Όμως, με καλή προδιάθεση θα πηγαίναμε να δούμε τα στοιχεία που υπάρχουν, αν υπάρχουν, για τον οποιονδήποτε άνθρωπο εξετάζεται.

Όμως, όταν λέει ο κ. Τριαντόπουλος ότι «παραιτούμαι των δικαιωμάτων που έχω από το άρθρο 86 και πάω κατευθείαν στον δικαστή», είναι σαν να πάμε εμείς κατηγορούμενοι σε μια εισαγγελέα, να μας έχει σε προανάκριση, να μας εξετάζει και να πούμε ότι παραιτούμαστε από την προανάκριση και πάμε κατευθείαν να δικαστούμε. Είναι λίγο οξύμωρο. Εμείς έτσι το βλέπουμε και έτσι είναι.

Όπως και να έχει, ελπίζουμε για το καλό και όλης της κατάστασης έτσι όπως έχει εξελιχθεί και της αξιοπιστίας του πολιτικού συστήματος, να υπάρξει μια πιο σωστή αντιμετώπιση σε όλα τα θέματα από εδώ και πέρα.

Να πάμε τώρα στο νομοσχέδιο, κύριε Υπουργέ. Είμαστε και εμείς από αυτούς που πιστεύουν στην έννομη τάξη που πρέπει να υπάρχει σε μια χώρα, αλλά είμαστε και υπέρ του να υπάρχουν δικαιώματα των πολιτών, όταν αυτά παραβιάζονται από κακοποιούς ή οτιδήποτε άλλο, με εισβολή στα σπίτια τους κ.λπ.. Είμαστε η μόνη χώρα στην Ευρώπη ίσως -και στην Αμερική συμβαίνει αυτό που θα πω- η οποία δεν δίνει το δικαίωμα στον πολίτη να αμυνθεί, να προστατεύσει την οικογένειά του. Είναι ένα βασικό σημείο το οποίο ποτέ οι κυβερνώντες δεν θέλησαν να λύσουν. Υπήρχε πάντα μια οπλοφοβική αντιμετώπιση των πολιτών.

Την ίδια στιγμή, τα τελευταία χρόνια, θα έχετε ενημερωθεί σίγουρα ότι, μετά από πρόταση του Πρωθυπουργού της Πολωνίας, η Ευρωπαϊκή Ένωση υιοθέτησε -και είμαστε η μόνη χώρα που δεν το έχει ψηφίσει- το να ενθαρρύνει τους πολίτες να αποκτούν όπλα. Είμαστε η μόνη χώρα που φοβόμαστε τα όπλα. Φοβόμαστε να έχουμε στο σπίτι μια καραμπίνα. Η Κυβέρνηση, δηλαδή, φοβάται να έχουν οι πολίτες ένα όπλο στο σπίτι. Δεν λέω να κυκλοφορούν στον δρόμο.

Την ίδια στιγμή, η Ευρωπαϊκή Ένωση ενθαρρύνει -με αφορμή, μάλιστα, την εισβολή της Ρωσίας- και λέει ότι οι πολίτες πρέπει να εξοικειωθούν με τα όπλα, να υπάρχει αυτή η δυνατότητα απόκτησης όπλων και να υπάρχουν στα σπίτια τους νόμιμα και καλά. Τώρα όλοι οι κακοποιοί έχουν βαριά όπλα.

Αυτοί οι κακοποιοί που παρουσιάσατε, κύριε Υπουργέ, προχθές, που υποτίθεται ότι είναι Ουκρανοί -ή δεν ξέρω τι είναι, ένας στρατός- δρουν είκοσι χρόνια, από ό,τι διάβαζα και έχουν κάνει τα χειρότερα εγκλήματα που μπορεί να φανταστεί ανθρώπινος νους: Απαγωγές, βασανισμούς, βομβισμούς, οτιδήποτε. Είναι δυνατόν αυτοί να υπάρχουν σε μια έννομη χώρα, να είναι οπλισμένοι, να δρουν και να μην τους έχει πάρει είδηση η Αστυνομία, η ΕΥΠ, όλοι αυτοί οι οποίοι εμπλέκονται στη δίωξη του εγκλήματος;

Υπάρχει, λοιπόν και ένα μεγάλο πρόβλημα που πρέπει να αντιμετωπίσουμε, που είναι οι επίορκοι ένστολοι. Διότι βλέπουμε ότι κατά καιρούς εμφανίζονται και αυτοί. Μπορεί να μην είναι πολλοί, αλλά είναι βασικά εργαλεία και δεν θέλω να πιάσω υποθέσεις και να σας πω. Κάποιοι είναι νεκροί, κάποιοι έχουν φυλακιστεί. Αυτοί όλοι πρέπει να αντιμετωπιστούν στη ρίζα τους, γιατί από εκεί ξεκινάει η ανοχή.

Εγώ πιστεύω στις καλές προθέσεις που έχετε και σίγουρα, δεν είστε εσείς αυτός ο οποίος συντηρεί επίορκους ένστολους και πιστεύω ότι έχετε εξιχνιάσει και υποθέσεις πραγματικά δύσκολες, οπότε μπορεί, αν θέλετε, να ασχοληθείτε και να αρχίσουμε από εκεί. Μπορούμε κάποτε να δούμε ανθρώπους οι οποίοι θα είναι αδιάφθοροι σε όλες τις αστυνομικές αρχές, να εμπιστεύονται οι πολίτες και στις αρχές παρακολούθησης.

Δεν θέλω να μπω στα άλλα θέματα που εμπίπτουν σε θέματα ανθρωπίνων δικαιωμάτων, όπως η συνεχής παρακολούθηση, τα θέματα που θα επιφέρει αυτή στους δρόμους, η αναγνώριση με λογισμικά AI, ας πούμε, του προσώπου ανθρώπων. Εύχομαι να συμβάλλουν μόνο στην καταπολέμηση των κακοποιών και να μην υπάρξουν άλλα θέματα, ας πούμε, σε περιπτώσεις πολιτικών αντιπάλων, σε περιπτώσεις ανθρώπων οι οποίοι εκφράζουν διαφορετικές απόψεις. Διότι η παρακολούθηση λέει ότι μπορεί να υπάρχει ακόμη και για οποιονδήποτε εσωτερικό εχθρό. Εσωτερικός εχθρός είναι μια ευρεία έννοια, η οποία μπορεί να ενέχει και πολιτική υπόσταση. Να πει μια κυβέρνηση ότι για μένα εχθρός είναι αυτός και δεν θεωρώ ότι πρέπει να υπάρχει στην κοινωνία.

Πιστεύουμε, λοιπόν, ότι θα πρέπει να προσεχθούν αυτά τα ιδιαίτερα θέματα των ανθρωπίνων δικαιωμάτων, τα οποία είναι τα τελευταία που μας έχουν απομείνει. Έχω εδώ όλα τα άρθρα σε ανάλυση, αλλά νομίζω ότι θέλω άλλα είκοσι λεπτά εδώ. Μίλησε και ο αγορητής μας.

Το σημαντικότερο, λοιπόν, είναι να αντιμετωπίσουμε πλέον την κατάσταση όπως έχει εκτραχυνθεί με την αλόγιστη εισβολή των μεταναστών, που μπήκαν λάθρα στη χώρα και όχι να κοιτάξουμε μόνο να τους καταγράψουμε. Πρέπει να κάνουμε επαναπροωθήσεις. Εγώ θυμάμαι ότι είδα μόνο ένα αεροπλάνο προς το Πακιστάν να έχει φύγει. Εάν κάνω λάθος, διορθώστε με, αλλά δεν έχω δει να φεύγουν χιλιάδες. Πενήντα άτομα ήταν μια μέρα, φωτογραφήθηκαν και τους έστειλαν στο εξωτερικό. Εάν έχουμε αριθμούς που μπορούν να μας βεβαιώσουν το αντίθετο και να μας πείτε ότι έχουν μπει διακόσιες χιλιάδες τα τελευταία τέσσερα χρόνια ή ότι έχουν φύγει εκατό, θα πούμε ότι γίνεται κάτι, αλλά αυτήν τη στιγμή δεν υπάρχουν τα στοιχεία αυτά.

Το μόνο που σκεφτόμαστε είναι να τους καταγράψουμε ξανά, να έχουμε στοιχεία πόσοι από αυτούς έχουν ενταχθεί πραγματικά και δεν ζουν ακόμη με επιδόματα. Δεν υπάρχουν αυτά τα στοιχεία. Βλέπω εγώ σε φανάρια κάθε μέρα επί χρόνια κάποιους, οι οποίοι παίρνουν και επιδόματα. Κοντά στο σπίτι μου μένουν κάποιοι άλλοι, σε μια δομή της Ύπατης Αρμοστείας εδώ και χρόνια. Πού θα πάει αυτό; Ετοιμάζεται η Γερμανία να μας στείλει κάποιες εκατοντάδες χιλιάδες, λέει, τώρα. Αυτό θα γίνει; Θα γίνουμε αποθήκη μεταναστών; Μπορούμε να τους στέλνουμε έξω εξαρχής, όταν έρχονται εδώ, γιατί δεν μπορούμε να ελέγχουμε τα εγκληματικά φρονήματα που μπορεί κάποιοι να έχουν, τις αντιλήψεις τους ή και πιθανές καταδίκες στις χώρες από τις οποίες έρχονται. Έρχονται εδώ, δηλώνουν ένα όνομα και τελειώνει.

Είναι ένα θέμα αυτό και βλέπουμε ότι όλοι όσοι από αυτούς τους κακοποιούς είναι εδώ είναι και βαριά οπλισμένοι. Βλέπουμε Τούρκους να σκοτώνονται, βλέπουμε άλλες εθνικότητες. Είναι ένα θέμα που απασχολεί τον ελληνικό πληθυσμό και η ανασφάλεια είναι σίγουρα το κυριότερο. Μπορεί να μην εκφράζεται σε δημοσκοπήσεις, γιατί οι Έλληνες εκφράζουν άλλα θέματα της καθημερινότητας, αλλά είναι ένα θέμα που εξίσου βαραίνει την οικογένεια και φοβάται ο κάθε οικογενειάρχης μην του συμβεί.

Εμένα σκότωσαν κάποτε συγγενή μου στην Κηφισιά, τον κ. Σταματιάδη. Μπήκαν μέσα στο σπίτι του και τον δολοφόνησαν την ώρα που κοιμόταν πριν τέσσερα-πέντε χρόνια -και το θυμάστε αυτό, κύριε Υπουργέ, έτσι;- και ίσως ο άνθρωπος, εάν είχε και αυτός ένα όπλο στο σπίτι του, θα μπορούσε να αμυνθεί. Θα μου πείτε ότι μπορεί και να ήταν χειρότερα, αλλά τον χτυπούσαν στο κρεβάτι και σκοτώθηκε. Έκατσε σαράντα μέρες στο νοσοκομείο και πέθανε.

Λοιπόν πρέπει να προσέξουμε. Δυστυχώς, δεν είναι να ζούμε πλέον σε αυτές τις συνθήκες. Μπορούμε να τα λύσουμε όλα. Εγώ ξαναλέω ότι βασίζομαι στις καλές προθέσεις. Δεν θα σας επικρίνω για ό,τι κάνετε ή δεν κάνετε. Έτσι τα βλέπετε. Και ξέρουμε ότι και η Ευρωπαϊκή Ένωση βάζει το χέρι της στα νομοσχέδια, οπότε τι να πούμε και τι να κάνουμε;

Νομίζω ότι όλοι συναισθανόμαστε και όλοι είμαστε εδώ για το κοινό καλό.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Τον λόγο έχει τώρα ο Υφυπουργός, ο κ. Τουρνάς, για τα μέρη του νομοσχεδίου που αφορούν στο Υπουργείο Κλιματικής Κρίσης και Πολιτικής Προστασίας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, σήμερα, με το νομοσχέδιο του Υπουργείου Προστασίας του Πολίτη μάς δίνεται η δυνατότητα να εισάγουμε τέσσερις διατάξεις του Υπουργείου Κλιματικής Κρίσης και Πολιτικής Προστασίας που έχουν να κάνουν με την ενίσχυση του Πυροσβεστικού Σώματος με ανθρώπινο δυναμικό.

Συγκεκριμένα, με την πρώτη διάταξη του άρθρου 208 προχωρούμε στην πρόσληψη δυόμισι χιλιάδων εποχικών πυροσβεστών και ουσιαστικά, με αυτό το άρθρο 208 τροποποιούμε τις παραγράφους 1 και 2 του άρθρου 1 του προεδρικού διατάγματος 36/2019.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΓΕΩΡΓΙΟΣ ΓΕΩΡΓΑΝΤΑΣ)**

Συγκεκριμένα, τροποποιούμε τη διάρκεια πρόσληψης των εποχικών πυροσβεστών, που μέχρι πέρυσι τους προσλαμβάναμε κατά τη διάρκεια της αντιπυρικής περιόδου, δηλαδή από την 1η Μαΐου μέχρι την 31η Οκτωβρίου. Τώρα, λοιπόν, αυξάνουμε αυτή τη διάρκεια κατά δύο μήνες. Θα προσλαμβάνονται από 1η Απριλίου έως 30 Νοεμβρίου. Αυτή είναι η πρώτη τροποποίηση που επέρχεται στους εποχικούς πυροσβέστες.

Επιπλέον, η δεύτερη είναι ότι αυξάνουμε το όριο ηλικίας των οδηγών, το οποίο ήταν το τεσσαρακοστό πέμπτο έτος της ηλικίας και το κάνουμε πλέον πενήντα έτη.

Με τη δεύτερη διάταξη, το άρθρο 209, ανανεώνουμε την πενταετή θητεία των Πυροσβεστών Πενταετούς Υποχρέωσης. Συγκεκριμένα σύμφωνα με τον ν.3938/2011, με τον οποίο είχαν προσληφθεί αρχικά οι τέσσερις χιλιάδες εποχικοί πυροσβέστες και είχαν γίνει τότε Πυροσβέστες Πενταετούς Υποχρέωσης, ίσχυε ότι με τη λήξη της πενταετίας θα μπορούσαν να ανανεώνουν τη θητεία για πέντε επιπλέον έτη, εφόσον πληρούν τα κριτήρια και τις προϋποθέσεις.

Έτσι για εκείνους που συμπληρώνουν φέτος την πενταετία τους, και συγκεκριμένα στις 12 Απριλίου του 2025, και που θα κριθούν κατάλληλοι από τα οικεία Συμβούλια, θα τους ανανεωθεί για μία επιπλέον πενταετία η θητεία τους και θα παραμείνουν στο Σώμα. Επιπλέον, για εκείνους οι οποίοι πληρούν το κριτήριο του ν.3938/2011, ότι δηλαδή στο τεσσαρακοστό έτος της ηλικίας τους έχουν αποκτήσει Απολυτήριο Λυκείου, θα μονιμοποιηθούν από την 1η Φεβρουαρίου του 2026. Ομοίως, προκαταβολικά ενεργώντας, για εκείνους οι οποίοι -και είναι οι τελευταίοι ογδόντα- συμπληρώνουν πενταετία, βάσει του ν.3938/2011, τον Ιανουάριο του 2026, και, εφόσον κριθούν κατάλληλοι από τα οικεία συμβούλια, θα ανανεώσουν τη θητεία τους για πέντε επιπλέον έτη. Και εκείνοι που πληρούν το κριτήριο του τεσσαρακοστού έτους της ηλικίας και του Απολυτηρίου Λυκείου, θα μπορέσουν να μονιμοποιηθούν από 1η Φεβρουαρίου του 2027.

Με το επόμενο άρθρο, το 210, εισάγουμε την τρίτη διάταξη και τροποποιούμε τον ν.3103/2003. Με το προηγούμενο, το 208, τροποποιήσαμε το προεδρικό διάταγμα. Τώρα με το 210 τροποποιούμε τον ν.3103/2003, που αφορά στους εποχικούς πυροσβέστες. Εδώ πέρα εισάγουμε και την τροποποίηση για τους δυόμισι χιλιάδες αυτούς εποχικούς, όπως έχουν εγκριθεί από αντίστοιχη ΠΥΣ, ότι θα μπορέσουμε ειδικά για το 2025 να τους προσλάβουμε από την 1η Μαΐου, μέχρι τέλος Δεκεμβρίου, έτσι ώστε να συμπληρώσουν την οκτάμηνη διάρκεια. Για όλους αυτούς προβλέπεται ότι θα έχουν το δικαίωμα ανανέωσης των συμβάσεών τους από 1η Απριλίου έως 30 Νοεμβρίου για τα επόμενα πέντε έτη.

Τέλος, με το άρθρο 211 ερχόμαστε και τροποποιούμε τη διάταξη που αφορά τους δασοκομάντο και τις Ειδικές Μονάδες Δασικών Επιχειρήσεων. Προχωράμε στην πρόσληψη τριακοσίων επιπλέον δασοκομάντο και τριακοσίων πυροσβεστών δασικών επιχειρήσεων -από τους οποίους οι διακόσιοι ενενήντα είναι μάχιμοι και οι δέκα είναι επιστημονικό προσωπικό- με τους οποίες θα δημιουργήσουμε τέσσερις νέες μονάδες στη Χαλκίδα, στα Χανιά, στον Πύργο και στη Ζάκυνθο. Άρα, δημιουργούμε τέσσερις επιπλέον μονάδες που προστίθενται στις δεκαέξι τις οποίες έχουμε δημιουργήσει μέχρι σήμερα. Είχαμε έξι αρχικά, και δέκα πέρυσι και τέσσερις φέτος. Άρα, κάνουμε είκοσι μονάδες δασικών επιχειρήσεων.

Κυρίες και κύριοι, με αυτές τις τέσσερις διατάξεις μάς δίνεται η δυνατότητα να συνεχίσουμε έναν στρατηγικό σχεδιασμό που ξεκινήσαμε πριν από τρία χρόνια για την ενίσχυση του Πυροσβεστικού Σώματος, που αποτελεί τον βασικό επιχειρησιακό βραχίονα της πολιτικής προστασίας, και μας δίνεται η δυνατότητα να αποκτήσουμε επιπλέον προσωπικό. φέτος για πρώτη φορά θα φτάσουμε τα δεκαπέντε χιλιάδες πεντακόσια άτομα μόνιμου προσωπικού στο Πυροσβεστικό Σώμα, και μαζί με τους εποχικούς πυροσβέστες θα φτάσουμε τα δεκαοκτώ χιλιάδες άτομα. Είναι ένα δυναμικό που δεν είχαμε ποτέ.

Και δεν σταματάμε εδώ. Θα συνεχίσουμε και τα επόμενα χρόνια, έτσι ώστε πραγματικά να έχουμε ένα Πυροσβεστικό Σώμα ακόμα δυνατότερο, ακόμα ισχυρότερο. Και μαζί με τα προγράμματα ενίσχυσης του μηχανισμού αντιμετώπισης φυσικών καταστροφών και το πρόγραμμα «ΑΙΓΙΣ», αποκτούμε τον απαραίτητο υλικοτεχνικό εξοπλισμό και προχωράμε και στις δύο κατευθύνσεις, ώστε να ενισχύσουμε τον μηχανισμό και σε ανθρώπινο δυναμικό και σε μέσα.

Γι’ αυτό, λοιπόν, σας καλώ να υπερψηφίσετε τις διατάξεις του Υπουργείου Κλιματικής Κρίσης και Πολιτικής Προστασίας, μαζί με το νομοσχέδιο του Υπουργείου Προστασίας του Πολίτη, γιατί οδεύουν προς την κατεύθυνση της ενίσχυσης του μηχανισμού, αλλά και της εμπέδωση του αισθήματος ασφάλειας στον Έλληνα πολίτη.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Ζητούνται δύο παρεμβάσεις, μία από την κ. Πέρκα και μία από τον κ. Καζαμία.

Κύριε Καζαμία, θα σας δώσω τον λόγο για να κάνετε την παρέμβαση. Όμως, να ξέρετε ότι δεν έχει σταλεί το όνομά σας ως Κοινοβουλευτικού Εκπροσώπου. Και σας δίνω τον λόγο για τελευταία φορά. Πρέπει να στέλνεται το όνομα. Το καταλαβαίνετε. Σε κάθε περίπτωση, θα σας δώσω τον λόγο για παρέμβαση, αλλά παρακαλώ αυτό δεν πρέπει να επαναληφθεί, με τον τρόπο που, τέλος πάντων, συνηθίζεται.

Έχετε τον λόγο, κυρία Πέρκα, για πέντε λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, νομίζω ότι πραγματικά δεν έχετε καταλάβει το σημείο ακριβώς που βρισκόμαστε σε σχέση με την κλιματική κρίση και τις καταστροφές που συμβαίνουν. Το Ευρωπαϊκό Σύστημα Πληροφόρησης για Δασικές Πυρκαγιές έδωσε στοιχεία, που επεξεργάστηκε το ΜΕΤΕΟ, και λέει ότι η Ελλάδα το 2023 ήταν στην πρώτη θέση στην Ευρωπαϊκή Ένωση, σ' ό,τι αφορά τις καμένες εκτάσεις, με 1.726.260 καμένα στρέμματα, που αντιστοιχούν στο 41,9% της συνολικής καμένης έκτασης στην Ευρώπη. Μάλιστα, η Ελλάδα είναι και πρώτη μεταξύ των κρατών της Μέσης Ανατολής και της Βόρειας Αφρικής. Είναι του 2023 βέβαια αυτά τα στοιχεία. Η πυρκαγιά δε στον Έβρο θεωρείται η μεγαλύτερη καταστροφή στην Ευρώπη από τότε που υπάρχει καταγραφή των δεδομένων.

Τα λέω όλα αυτά γιατί δεν είδαμε κάτι πραγματικά ουσιαστικό -ακόμα και το νέο δόγμα που κάποια στιγμή παρουσιάστηκε- το οποίο να μας κάνει να πιστεύουμε ότι ειδικά στον τομέα της πρόληψης έχετε πάρει τα μέτρα που αρμόζουν. Ξέρουμε ότι οι πυλώνες για την πρόληψη που πρέπει να συνεργαστούν είναι τρεις. Είναι οι δασικές υπηρεσίες, είναι η πολιτική προστασία και είναι το Πυροσβεστικό Σώμα.

Θα μείνω λίγο στο Πυροσβεστικό Σώμα. Ειδικά τώρα οι εποχικοί πυροσβέστες δίνουν μάχες. Είχα την τύχη να υποστώ και εγώ τη ρίψη δακρυγόνων όταν είχα πάει -ήταν εκεί και η κ. Κωνσταντοπούλου- σε μία από τις διαδηλώσεις τους! Απαράδεκτα πράγματα! Τι ζητάνε αυτοί οι άνθρωποι; Να πω δε ότι οι άνθρωποι αυτοί επί σειρά ετών προσλαμβάνονται για κάποιους μήνες την αντιπυρική περίοδο και απολύονται τον Οκτώβρη. Καταλαβαίνετε τι δυσκολία έχει αυτό για την οικογένεια και την εργασία. Όμως, πέρα απ’ αυτό, έρχεται κάποια στιγμή -το λέμε χρόνια- που πρέπει να γίνουν μόνιμοι.

Έρχεστε φέτος και λέτε ότι θα κάνετε μια προκήρυξη. Με την προκήρυξη αυτή, σύμφωνα και με τα δικά τους δεδομένα, αλλά και με την κοινή λογική, πριν τα τέλη Ιουνίου δεν θα έχουν προλάβει να προσληφθούν και να εκπαιδευτούν. Η εμπειρία διαχείρισης των πυρκαγιών καταλαβαίνετε ότι είναι ένα πάρα πολύ σοβαρό θέμα. Οι άνθρωποι αυτοί έχουν την εμπειρία, έχουν τον εξοπλισμό. Οι νέοι δεν τα έχουν όλα αυτά και θα πρέπει να τα αποκτήσουν. Είναι και κοινωνική αδικία.

Θα έπρεπε κατ’ ελάχιστον φέτος να ανανεωθούν οι συμβάσεις τους και να κάνετε την προκήρυξη του χρόνου, όπου και γι’ αυτό έχουμε να πούμε το εξής. Δεν γίνεται να μη μοριοδοτούνται οι πυροσβέστες σε σχέση με τις αντιπυρικές περιόδους που έχουν δουλέψει, και να είναι κάτι σαν εθελοντές. Δεν είναι εύκολο αυτό που κάνουν, το καταλαβαίνετε. Η εμπειρία αυτή μοριοδοτείται μόλις με δέκα μόρια. Ενώ οι πολύτεκνοι, και ειδικά αυτοί που έχουν προϋπηρεσία στις Ένοπλες Δυνάμεις, να παίρνουν παραπάνω. Είναι και άδικο, αλλά νομίζω ότι είναι και ατελέσφορο.

Επομένως, με τα υπάρχοντα προγράμματα -το πρόγραμμα AntiNero, το πρόγραμμα «ΑΙΓΙΣ»- δεν έχουμε στοιχεία που να μας δείχνουν ότι έχουν πάει όλα αυτά καλά. Όπως, επίσης, είναι μηδενική σχεδόν η απορρόφηση από τους πόρους του Ταμείου Ανάκαμψης και Ανθεκτικότητας. Πιστεύω, λοιπόν, ότι αυτές οι διατάξεις που φέρατε δεν αντιστοιχούν ούτε στην εποχή ούτε στις ανάγκες της χώρας, σ' ό,τι αφορά την αντιπυρική περίοδο. Επίσης, η αντιπυρική περίοδος θα ήταν καλό να ξεκινάει νωρίτερα. Ακόμη και στις Πρέσπες που μια πολύ ορεινή περιοχή, πέρυσι τον Απρίλιο είχαμε πυρκαγιά.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Καζαμίας από την Πλεύση Ελευθερίας για την παρέμβασή του.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υφυπουργέ, για τα τέσσερα άρθρα στα οποία αναφερθήκατε, θέλω να σας πω τα εξής. Κατ’ αρχάς, για το άρθρο 208, το οποίο επεκτείνει κατά δύο μήνες την περίοδο κατά την οποία μπορούν να προσληφθούν εποχικοί πυροσβέστες, πρέπει να σας πούμε ότι εδώ και σχεδόν δύο χρόνια η Πλεύση Ελευθερίας σάς ζητά να μονιμοποιήσετε τους εποχικούς και υπογραμμίζει ότι η αντιπυρική περίοδος είναι πολύ μεγαλύτερη.

Μέχρι τώρα, οι απαντήσεις που παίρναμε συστηματικά από την Κυβέρνηση, ήταν αρνητικές. Τώρα, ξαφνικά, με θαυματουργό τρόπο, φαίνεται πως ανακαλύψατε ότι μπορεί να επιμηκυνθεί η αντιπυρική περίοδος και περνάτε σήμερα διάταξη, με την οποία την επιμηκύνετε κατά έναν μήνα πριν και έναν μήνα μετά. Άρα, αυτά που μας λέγατε μέχρι τώρα ήταν ανακριβή.

Δεύτερον, οι ανάγκες που υπάρχουν είναι πολύ μεγαλύτερες. Με αυτήν τη διάταξη, δυστυχώς, δεν κάνετε τίποτα ουσιαστικό.

Τρίτον, αυτή η διάταξη έρχεται στις 20 Μαρτίου και ανακοινώνει ότι η αντιπυρική περίοδος θα ξεκινήσει την 1η Απριλίου. Δηλαδή, το ανακοινώνετε δέκα μέρες πριν. Τι είδους νομοθέτηση είναι αυτή; Θα έπρεπε να προβλέψετε, ούτως ώστε να υπάρχει επαρκές χρονικό διάστημα, για να μπορέσει να υπάρξει η σχετική απόφαση και να γίνει με τον τρόπο που αρμόζει.

Έρχομαι τώρα στο κόστος. Όσες φορές εμείς αναφερόμασταν στην ανάγκη μονιμοποίησης των εποχικών πυροσβεστών, το επιχείρημα ήταν ότι αυτά δεν μπορούν να γίνουν. «Δεν υπάρχουν λεφτόδεντρα», είχαμε ακούσει κατ’ επανάληψη από την Κυβέρνηση. Τώρα, ξαφνικά, φαίνεται πως έχετε βρει χρήματα και είναι ενδιαφέρον το γεγονός ότι η έκθεση του Γενικού Λογιστηρίου του Κράτους δεν προβλέπει ακριβώς το κόστος, το οποίο χρειάζεται. Μιλάει, όμως, για μικρή δαπάνη. Άρα, δεν υπάρχει πρόβλημα όσον αφορά στις δαπάνες. Είναι πρόβλημα πολιτικής βούλησης, την οποία δυστυχώς δεν έχετε.

Τέλος, σε σχέση με ένα άλλο θέμα, πρέπει να παρατηρήσω ότι λίγο πριν λάβαμε από τον κ. Χρυσοχοΐδη -στις 20.20΄, για να είμαι πιο συγκεκριμένος- τις νομοτεχνικές βελτιώσεις γι’ αυτό το νομοσχέδιο που συζητούμε. Πρόκειται για ένα κείμενο έντεκα σελίδων. Έρχεται δύο ώρες, προτού κλείσει η συνεδρίαση και ψηφίσουμε. Μόνο για να παρακολουθήσουμε τις νομοτεχνικές βελτιώσεις που επιφέρετε σε σαράντα τρία άρθρα, θέλουμε παραπάνω από δύο ώρες για να το κάνουμε. Γιατί τις φέρνετε την τελευταία στιγμή, όταν μάλιστα έχετε φέρει και τροπολογία χθες το βράδυ, στις 22.05΄, πάλι δηλαδή την τελευταία στιγμή;

Μία από τις αλλαγές που προτείνουν οι νομοτεχνικές βελτιώσεις, κύριε Χρυσοχοΐδη, η υπ’ αριθμόν 26 είναι νομοτεχνικές βελτιώσεις στο άρθρο 78. Είναι σχεδόν τρεις σελίδες, όταν όλο το άρθρο στο νομοσχέδιο είναι πιο μικρό σε μήκος. Ξαναγράφετε όλο το άρθρο από την αρχή!

Δεν θα μπω στον κόπο να μετρήσω πόσες αλλαγές κάνετε, γιατί είναι αδύνατο να τις μετρήσει κανείς. Είναι πάρα πολλές. Ξαναγράφετε το νομοσχέδιο; Έτσι είναι που νομοθετηθείτε;

Θεωρούμε, κύριε Πρόεδρε, ότι αυτή η διαδικασία νομοθέτησης είναι απαράδεκτη. Έχει γίνει, βέβαια, σύστημα από την πλευρά της Κυβέρνησης να έχουμε τις νομοτεχνικές βελτιώσεις λίγο προτού κλείσει η συνεδρίαση, για να μην μπορούν οι Βουλευτές να τις μελετούν.

Επίσης, έχουμε μπροστά μας για άλλη μία φορά περίπτωση, που οι νομοτεχνικές αυτές βελτιώσεις αλλάζουν ουσιαστικά πράγματα στο νομοσχέδιο και βεβαίως, δεν περνούν από τη διαδικασία, από την οποία πρέπει να περάσουν. Αυτό το κατακρίνουμε ως απαράδεκτο. Πρέπει να σταματήσει, επιτέλους, αυτό το σύστημα! Γιατί το έχετε κάνει σύστημα στον τρόπο με τον οποίο νομοθετείτε.

Ευχαριστώ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, έχει δίκιο ο συνάδελφος.

**ΠΡΟΕΔΡΕΥΩΝ (Γεώργιος Γεωργαντάς):** Ο Υπουργός κ. Τουρνάς έχει τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Πρώτα απ’ όλα, κυρία Πέρκα, λέτε ότι δεν γίνεται καμία προσπάθεια στον τομέα της πρόληψης. Εκείνο που έχω να σας πω είναι ότι δεν γινόταν μέχρι πριν από μερικά χρόνια. Εδώ και τρία χρόνια, από όταν δημιουργήθηκε το Υπουργείο Κλιματικής Κρίσης και Πολιτικής Προστασίας, γίνεται τεράστια προσπάθεια στον τομέα αυτό.

Θα σας πω ότι ξεκινήσαμε από το 2022 μια προσπάθεια με τα προγράμματα AntiNero του Υπουργείου Περιβάλλοντος και Ενέργειας, σε συνεργασία με τις δασικές υπηρεσίες, για να σχεδιάσουμε προληπτικές δράσεις σε όλα τα δάση, τα περιαστικά άλση, τις μικτές ζώνες, τους πέριξ των αρχαιολογικών χώρων χώρους, να ανοίγουμε αντιπυρικές ζώνες και δασικούς δρόμους, έτσι ώστε να μπορούμε να έχουμε πρόσβαση και να προστατεύσουμε το δάσος.

Είναι μια προσπάθεια, που μόνο τον πρώτο χρόνο έφτασε στα 80 εκατομμύρια ευρώ. Την επόμενη χρονιά, το 2023, έφθασε τα 120 εκατομμύρια ευρώ και μαζί με τα περσινά και τα φετινά, οι καθαρισμοί των δασών, η διάνοιξη των αντιπυρικών ζωνών, αλλά και οι δασικοί δρόμοι θα ξεπεράσουν τα 400 εκατομμύρια ευρώ στο σύνολό τους από το Ταμείο Ανάκαμψης.

Πέραν τούτου, προχωρούμε σε ένα γενναίο πρόγραμμα καθαρισμού των αστικών περιοχών που εμπίπτουν στην αρμοδιότητα των ΟΤΑ. Οι δήμοι χρηματοδοτούνται κάθε χρόνο, για να μπορέσουν να κάνουν αυτή τη δουλειά στις περιοχές ευθύνης τους. Θα σας πω ότι πέρυσι αυξήσαμε τη χρηματοδότηση προς τους δήμους κατά 50%, ενώ φέτος διπλασιάζουμε τα ποσά που θα τους δώσουμε και θα ξεπεράσουμε τα 40 εκατομμύρια ευρώ.

Πέραν τούτου, έχουμε βάλει και τον πολίτη σε αυτή τη διαδικασία, για να καθαρίσει με δική του ευθύνη τη δική του περιουσία, που έχει ευθύνη να την καθαρίσει, για να προστατεύσει και τη δική του περιουσία αλλά και την περιουσία του γείτονα.

Είναι δεδομένο ότι αυτά πρέπει να γίνουν και είναι μια τεράστια προσπάθεια στον τομέα της πρόληψης, για την οποία μου είπατε ότι δεν κάνουμε κάτι. Συνεχίζουμε, γιατί πιστεύουμε ότι και η πρόληψη και η καταστολή θα πρέπει να μοιράζονται την ίδια προσπάθεια κατά 50%-50% και σε αυτήν την κατεύθυνση προχωράμε.

Μου είπατε ότι δεν μοριοδοτούνται οι εποχικοί πυροσβέστες. Όχι, κυρία Πέρκα, δεν είναι έτσι. Μοριοδοτούνται με δέκα μόρια για την κάθε αντιπυρική περίοδο. Επιτρέψτε μου να σας πω ότι οι εποχικοί πυροσβέστες, οι οποίοι έχουν προσληφθεί ήδη με μοριοδότηση τα προηγούμενα χρόνια, αυτοί στους οποίους αναφέρεστε, είχαν πάρει τη μοριοδότηση των πενήντα μορίων, εφόσον προήρχοντο από τις Ειδικές Δυνάμεις, τις Ένοπλες Δυνάμεις και ούτω καθεξής. Την ίδια μοριοδότηση θα πάρουν και φέτος. Εάν, δηλαδή, έχουμε κάποιον, ο οποίος προέρχεται από τις Ένοπλες Δυνάμεις και ήταν στις Ειδικές Δυνάμεις, θα πάρει πενήντα μόρια και εάν έχει και αντιπυρικές, όπως μου λέτε, θα πάρει άλλα πενήντα μόρια. Θα ξεκινήσει, λοιπόν, με ένα ισχυρό ατού σε σχέση με τους υπόλοιπους διαγωνιζόμενους, για να μπουν σε αυτήν τη διαδικασία.

Τέλος, μου είπατε και εσείς και ο κ. Καζαμίας για αύξηση της αντιπυρικής περιόδου. Δεν έχει αυξηθεί η αντιπυρική περίοδος. Η αντιπυρική περίοδος εξακολουθεί να είναι από την 1η Μαΐου μέχρι τις 31 Οκτωβρίου. Αυξάνουμε τη διάρκεια των εποχικών πυροσβεστών κατά ένα μήνα πριν και ένα μήνα μετά.

Όσον αφορά στη φετινή χρονιά, δεν θα τους προσλάβουμε από την πρώτη του μήνα. Είπαμε ότι θα κάνουμε την αντίστοιχη τροποποίηση, έτσι ώστε να μπορέσουμε να τους προσλάβουμε από την 1η Μαΐου μέχρι το τέλος Δεκεμβρίου, για να καλύψουν το οκτάμηνο που προβλέπεται να προσλαμβάνονται για τα επόμενα πέντε χρόνια.

Κύριε Καζαμία, έχετε πει κατ’ επανάληψη γιατί δεν τους μονιμοποιούμε. Ξέρετε, για να μπεις στις Ένοπλες Δυνάμεις, στα Σώματα Ασφαλείας και παντού και να μονιμοποιηθείς, θα πρέπει να περάσεις από τη βάσανο των πανελληνίων εξετάσεων. Έχουμε τους μόνιμους, τους οποίους προσλαμβάνουμε μέσα από τις παραγωγικές σχολές του Πυροσβεστικού Σώματος, τους αξιωματικούς και τους πυροσβέστες. Έχουμε καταφέρει τα τελευταία χρόνια, σε συνεννόηση και με το Υπουργείο Οικονομικών και με το Υπουργείο Εσωτερικών, και έχουμε αυξήσει αυτόν τον αριθμό, τον έχουμε υπερδιπλασιάσει. Πριν από πέντε χρόνια παίρναμε περίπου εκατόν εξήντα άτομα συνολικά. Φέτος θα πάρουμε τριακόσιους τριάντα στις παραγωγικές μας σχολές. Άρα, λοιπόν, αυτός είναι ο τρόπος, μέσω των πανελληνίων, για να πάρουμε τους μόνιμους.

Όσον αφορά αυτό που μου λέτε, να τους μονιμοποιήσουμε, συνταγματικά μπορούμε; Δηλαδή, μπορούμε να πάρουμε αύριο με μοριοδότηση τους συγκεκριμένους εποχικούς;

Κύριε Καζαμία, νομίζω ότι δεν γίνεται. Θα πρέπει να πάμε μέσω ΑΣΕΠ, να μηδενιστούν όλες οι μοριοδοτήσεις και να προχωρήσουμε να τους προσλάβουμε μέσω των διαδικασιών του ΑΣΕΠ. Όμως, ακριβώς επειδή δεν μπορούμε να το κάνουμε αυτό και επειδή επαναλαμβάνω ότι αυξάνουμε το δυναμικό Πυροσβεστικού Σώματος, θα σας πω ότι μέχρι πριν από τρία χρόνια το Πυροσβεστικό Σώμα είχε δεκατρείς χιλιάδες άτομα. Φέτος, με τις προσλήψεις που κάνουμε κατ’ έτος, οι οποίες αναπληρώνουν τις αποστρατείες, τις απολύσεις, τις συνταξιοδοτήσεις, με τους επιπλέον που προσλαμβάνουμε, θα φτάσουμε να έχουμε δεκαπέντε χιλιάδες πεντακόσιους μόνιμους. Θα συνεχίσουμε και τα επόμενα χρόνια σε έναν στρατηγικό σχεδιασμό, όπως είπα.

Και βέβαια, επειδή η εποχικότητα είναι εποχικότητα, για αυτόν ακριβώς τον λόγο πάμε και προσλαμβάνουμε και τους εποχικούς, για τους οποίους και τα όρια ηλικίας αυξάνουμε, όσον αφορά στους οδηγούς από τα σαράντα πέντε έτη στα πενήντα αλλά και τη διάρκεια παραμονής τους αυξάνουμε από έξι σε οκτώ μήνες.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Για να ξέρουν οι συνάδελφοι τον προγραμματισμό, τον λόγο τώρα θα δώσω στον κ. Μάντζο από το ΠΑΣΟΚ - Κίνημα Αλλαγής για έξι λεπτά. Θα ακολουθήσουν η κ. Αραμπατζή, ο κ. Θεοχάρης και ο κ. Κυριαζίδης.

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε. Ευχαριστώ και τους συναδέλφους που παραχώρησαν τη σειρά τους.

Κυρίες και κύριοι συνάδελφοι, η εκεχειρία στη Γάζα καταρρέει, οι νέες ισραηλινές επιθέσεις αφήνουν πίσω τους και άλλους αμάχους νεκρούς κι άλλα νεκρά παιδιά, οι όμηροι της Χαμάς κινδυνεύουν, δυστυχώς με τις αποφάσεις της κυβέρνησης Νετανιάχου να ναρκοθετεί την ειρήνη, καλυπτόμενη και από τις μηδενιστικές δηλώσεις του προέδρου Τραμπ για τη Ριβιέρα στη Γάζα. Η εισηγήτρια του Συμβουλίου της Ευρώπης για τη Γάζα μιλά για πολλές εκατοντάδες νεκρούς αμάχους και καλεί τη Δύση να αναλάβει δράση για τον τερματισμό της ανθρωπιστικής κρίσης, την προστασία δύο εκατομμυρίων Παλαιστινίων στη Λωρίδα της Γάζας και των Ισραηλινών ομήρων της Χαμάς.

Την ίδια ώρα οι συνομιλίες για ειρήνη στην Ουκρανία βρίσκονται σε κρίσιμο σημείο, ερήμην σχεδόν της Ευρωπαϊκής Ένωσης. Η Ευρώπη χαράσσει τη διευρυμένη αρχιτεκτονική της ασφάλειας με συμμετοχή ενδεχομένως και τρίτων χωρών, όπως η Τουρκία, δυστυχώς με την απουσία της Ελλάδας, χωρίς τις δικές μας αιρέσεις και προϋποθέσεις.

Στην Τουρκία δίπλα μας οι εξελίξεις επιβεβαιώνουν την αυταρχική στροφή της κυβέρνησης με τη σύλληψη του κ. Ιμάμογλου, του δημάρχου της Κωνσταντινούπολης ως το αποκορύφωμα ενός συστηματικού διωγμού πολιτικών αντιπάλων. Πρόκειται για αναθεωρητική, δυστυχώς, δύναμη στις διεθνείς σχέσεις η οποία δείχνει τις διαθέσεις της και στο εσωτερικό, στην ανεξαρτησία της δικαιοσύνης στην προστασία των ανθρωπίνων δικαιωμάτων.

Και ενώ όλα αυτά συμβαίνουν και η Ελλάδα οφείλει να έχει καθαρή και διακριτή φωνή σε όλες αυτές τις τεκτονικές αλλαγές του παγκόσμιου στερεώματος και εδώ στη Βουλή τα κόμματα να λαμβάνουν θέσεις καθαρές, είμαστε ωστόσο υποχρεωμένοι για μία ακόμη φορά και σήμερα να ασχολούμαστε με αντιθεσμικές πρωτοβουλίες εκ μέρους της πλειοψηφίας της Νέας Δημοκρατίας. Διότι σήμερα αντί στην προανακριτική επιτροπή να συζητούμε τον κατάλογο των μαρτύρων και των προσκομιστέων εγγράφων, συζητούσαμε όλη μέρα και στην Ολομέλεια, στη δημόσια συζήτηση, παγιδευμένοι στην ανάλυση ενός καινοφανούς γεγονότος νομικής και πολιτικής απαξίας, μιας απόλυτης εργαλειοποίησης των συνταγματικών διαδικασιών, ενός πρωτοφανούς και εμφανούς κυνηγητού που δείχνει βέβαια και την αξιακή διαφορά ανάμεσα σε εκείνους που θέλουν και είναι συνεπείς στην προστασία των θεσμών και σε εκείνους που θέλουν να προστατεύσουν και να μη συνδράμουν στην αποκάλυψη της αλήθειας. Θα είμαστε εδώ, όμως, για την αλήθεια.

Επί του σχεδίου νόμου θα συμφωνήσω με όσα ακούστηκαν και από τον κ. Καζαμία και από άλλους συναδέλφους σε σχέση με τις ογκώδεις νομοτεχνικές βελτιώσεις που ήρθαν πολύ αργά. Μόλις στις 20.45΄ διανεμήθηκαν από την Κοινοβουλευτική μας Ομάδα -τουλάχιστον κατάφερε η Κοινοβουλευτική μας Ομάδα να τις διανείμει στους συναδέλφους Βουλευτές της δικής μας ομάδας- δυστυχώς λόγω μεγάλης καθυστέρησης και μίας συνήθειας κυβερνητικής η οποία πρέπει να αλλάξει.

Έξι χρόνια μετά από την πρώτη εκλογή της, οι αδυναμίες της Κυβέρνησης δεν μπορούν να κρυφτούν και αυτό φαίνεται και στο υπό ψήφιση σχέδιο νόμου. Δυστυχώς έχουμε μια ακόμα επικοινωνιακή προσπάθεια, αντί για πραγματικές αλλαγές στη λειτουργία της Αστυνομίας. Τα εξήγησε γλαφυρά ο Γιώργος Μουλκιώτης και στην επιτροπή και εδώ από το πρωί. Μόνο συρραφές, μετονομασίες και επιφανειακές αλλαγές βλέπουμε στον τρόπο οργάνωσης της λειτουργίας της Αστυνομίας και δυστυχώς μια αναντιστοιχία μεταξύ εκπεφρασμένου στόχου και τελικώς εισαγομένων διατάξεων.

Ακούσαμε για έμφαση στην πρόληψη τόσον καιρό, για Λευκή Βίβλο, για ένα νέο τύπο ήπιας αστυνόμευσης. Και τι βλέπουμε; Βλέπουμε ξανά, αντί για εκσυγχρονισμό του αρχηγείου, υπερσυγκέντρωση εξουσιών, δίχως χρήση μέτρων σύγχρονης διοίκησης και εργαλείων συντονισμού και αποτελεσματικότητας, δίχως μεταρρυθμίσεις, που να είναι αποτέλεσμα πραγματικής μελέτης, που να λαμβάνουν υπ’ όψιν την ελληνική πραγματικότητα, δίχως πραγματικούς δείκτες και διατάξεις αξιολόγησης -τόσο της μόδας πια αυτός ο όρος!- για να παταχθεί πράγματι η διαφθορά που αμαυρώνει την εικόνα του Σώματος και κυρίως δίχως αποτελεσματικότητα και αποδοτικότητα.

Γιατί τα λέμε αυτά; Στην αιτιολογική έκθεση το σχέδιο νόμου επαναλαμβάνει τον όρο «καινοτομία», αλλά -όπως σωστά ειπώθηκε- με αυτή την Κυβέρνηση δυστυχώς οι λέξεις έχουν χάσει το νόημά τους, διότι μια ανέμπνευστη απόπειρα μεταρρύθμισης απέχει πολύ από το να ονομαστεί και να είναι πράγματι καινοτομία. Η Κυβέρνηση αμήχανα στέκεται εδώ και πολλά χρόνια απέναντι στην έκρηξη της ενδοοικογενειακής βίας, αλλά και της βίας των ανηλίκων. Είναι μία κυβέρνηση που αρέσκεται στην καταστολή, αλλά παραβλέπει την πρόληψη και άρα και τις κοινωνικές, τις πραγματικές αιτίες της εγκληματικότητας, μια κυβέρνηση που αναιρεί τον εαυτό της. Στην Αστυνομική Ακαδημία, κατήργησε ογδόντα έξι άρθρα του νόμου Θεοδωρικάκου. Ρώτησε ο συνάδελφος τι άλλαξε. Άλλαξε ο Υπουργός προφανώς, αλλά αυτό δεν είναι προφανώς μία επαρκής απάντηση και μια σοβαρή αντιμετώπιση από την Κυβέρνηση. Υπάρχουν πάρα πολλές ενδιαφέρουσες παρατηρήσεις και από την Επιστημονική Υπηρεσία της Βουλής πάνω σε αυτό.

Την ώρα που εμείς συζητούμε, οι επικοινωνιακές επισκέψεις του Πρωθυπουργού στη νέα διεύθυνση της Ελληνικής Αστυνομίας δεν μπορούν να δώσουν απάντηση στο οργανωμένο έγκλημα. Αναρωτιόμαστε αυτή η λίστα των πεντακοσίων σκληρών εγκληματιών που παραδώσατε, κύριε Υπουργέ, το 2021 στον Άρειο Πάγο πού βρίσκεται; Επανακάμψατε στο Υπουργείο. Πόσους από αυτούς έχετε συλλάβει; Πόσοι από αυτούς έχουν καταδικαστεί από την ελληνική δικαιοσύνη πια; Είχαμε τριάντα δολοφονίες στην Αττική στο πλαίσιο του λεγόμενου «ξεκαθαρίσματος λογαριασμών» επί Κυβερνήσεως Νέας Δημοκρατίας και θα θέλαμε να ρωτήσουμε πόσες από αυτές εξιχνιάστηκαν και πόσοι εγκληματίες ανά περίπτωση οδηγήθηκαν στη δικαιοσύνη. Και προφανώς δεν περιποιεί τιμή στην πατρίδα μας η κατάσταση στο σωφρονιστικό σύστημα. Τα λέει και ο Συνήγορος του Πολίτη, τα λέει και το Συμβούλιο της Ευρώπης, υπάρχουν και καταδίκες στο Ευρωπαϊκό Δικαστήριο των Δικαιωμάτων του Ανθρώπου. Όλα αυτά θα πρέπει να τα αντιμετωπίσουμε προφανώς μεθοδικά, προφανώς μεταρρυθμιστικά, προφανώς με μακρά πνοή και όχι με μπαλώματα.

Κλείνω, κύριε Πρόεδρε, με την αντιμετώπιση του ζητήματος των εποχικών πυροσβεστών που δυστυχώς -ακούσαμε και μόλις τώρα τον αρμόδιο Υφυπουργό- γίνεται με εμβαλωματικό και αναποτελεσματικό τρόπο. Δεν αντιμετωπίζεται, για παράδειγμα, το ενδεχόμενο και η βεβαιότητα ότι θα μείνουν χίλιοι τριακόσιοι άνθρωποι εκτός, στον δρόμο, παρά το μεγάλο βιογραφικό τους στην αντιμετώπιση φυσικών καταστροφών, γιατί δεν υπάρχει επαρκής μοριοδότηση όσων πράγματι υπηρετούν. Οι πενταετούς, που συμπληρώνουν την πενταετία φέτος ή του χρόνου, θα χάσουν ένα χρόνο μέχρι να μονιμοποιηθούν -και αυτό δεν απαντάται γιατί συμβαίνει- με κόστος στο σύστημα προστασίας από φυσικές καταστροφές.

Με την τροπολογία μας με την οποία απαντάμε και στη συνταγματική ένσταση που έθεσε ο κύριος Υπουργός -είναι ανεκτή συνταγματικά και θα ήταν ανεκτή και από το Συμβούλιο της Επικρατείας- δίνεται άμεσα λύση με την πρόσληψη των δυόμισι χιλιάδων εποχικών πυροσβεστών. Είναι συνταγματικά ανεκτή, επαναλαμβάνω, αυτή η λύση.

Προσοχή: Αυτό δεν είναι ένα συντεχνιακό αίτημα, δεν είναι απλώς μια κίνηση ευγνωμοσύνης σε ανθρώπους που σώζουν κάθε καλοκαίρι την υγεία μας, τη ζωή μας, την ιδιοκτησία και κυρίως το φυσικό κεφάλαιο. Είναι μια πράξη πρόληψης για την αντιμετώπιση της κλιματικής αλλαγής, που δεν μπορεί να είναι πια δικαιολογία για παραλείψεις, αλλά είναι επιταγή για άμεση δράση εδώ και τώρα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος» είκοσι ένας μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Εξοχής Θεσσαλονίκης.

Η Βουλή σάς καλωσορίζει.

(Χειροκροτήματα από όλες τις πτέρυγες)

Τον λόγο έχει τώρα από τη Νέα Δημοκρατία η κ. Φωτεινή Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, σε μια εποχή που η εμπιστοσύνη των πολιτών στους θεσμούς κλονίζεται και κλυδωνίζεται, η ανάγκη της κοινωνίας για επαναπροσδιορισμό των αξιών, για τόνωση του αισθήματος ασφάλειας, σιγουριάς, νομιμότητας και δικαίου κυριαρχεί, το νομοσχέδιο που συζητούμε σήμερα στην Εθνική Αντιπροσωπεία με στόχευση εκσυγχρονιστική, μεταρρυθμιστική, αποφασιστική και δίκαιη έρχεται να βάλει πλάτη στο δημόσιο αίσθημα ασφάλειας, που είναι και το ύψιστο δικαίωμα ελευθερίας και δημοκρατίας.

Πρόκειται για ένα νομοσχέδιο που μετά από είκοσι πέντε χρόνια αναδιαρθρώνει την κεντρική δομή της Ελληνικής Αστυνομίας με το μάτι στις σύγχρονες προκλήσεις, στις νέες κοινωνικές ανάγκες, στις καινούργιες μορφές παραβατικότητας, στους σύγχρονους δράστες, στα μέχρι χθες ασφαλή σπίτια μας, στα σχολεία μας, στις γειτονιές μας, που γίνονται δυστυχώς οι νέοι τόποι εγκλήματος.

Είναι ένα νομοσχέδιο που αναβαθμίζει την αστυνομική εκπαίδευση δίνοντας αυτοτέλεια και αυτονομία στην Αστυνομική Ακαδημία, αλλά και ενισχύοντάς την με σύγχρονα διοικητικά και ακαδημαϊκά εργαλεία, επιλύει σειρά λειτουργικών, οικονομικών, βαθμολογικών, εργασιακών και άλλων ζητημάτων που αφορούν στο προσωπικό της Ελληνικής Αστυνομίας, του σωφρονιστικού συστήματος, του Πυροσβεστικού Σώματος, ένα νομοσχέδιο που αλλάζει δραστικά το πλαίσιο του εγκλεισμού της έκτισης των ποινών, των μεταγωγών κρατουμένων, της ηλεκτρονικής επιτήρησης υποδίκων και καταδίκων και της περιφρούρησης της ασφάλειας των πολιτών, που διαμορφώνει μηχανισμό τιμής και φροντίδας για τους ανθρώπους που θέτουν, χωρίς δεύτερη σκέψη και κουβέντα σε καθημερινό κίνδυνο την υγεία και τη ζωή τους, αλλά και σε ένα πλαίσιο πρόνοιας για τις οικογένειές τους, αν, ο μη γένοιτο, το κακό συμβεί.

Κύριε Υπουργέ, θα ήθελα να σταθώ στην έμπρακτη, όπως αποδεικνύεται και όπως επιβάλλεται βεβαίως, συναίσθηση της πολιτικής σας ηγεσίας στην αντιμετώπιση της μάστιγας της ενδοοικογενειακής βίας, στην ανοικτή πληγή της εγκληματικότητας ανηλίκων, που καθημερινά σχεδόν μας συγκλονίζουν με νέα βιαιότερα, σκληρότερα περιστατικά, περιστατικά που κατακλύζουν την ειδησεογραφία, τις οθόνες των κινητών μας και προκαλούν ένα τεράστιο «γιατί» και ένα «όχι πάλι» στις ψυχές και τις συνειδήσεις μας.

Όλο το πλέγμα των διατάξεων του νομοσχεδίου, από τη Διεύθυνση της Κοινωνικής Αστυνόμευσης που καλείται ουσιαστικά να αντιμετωπίσει αυτές τις σύγχρονες μορφές παραβατικότητας, εγκληματικότητας, της βίας κατά των γυναικών, της ενδοοικογενειακής βίας, την ανατριχιαστική παραβατικότητα ανήλικων παιδιών, μέχρι τις διατάξεις για την παράδοση οπλισμού των αστυνομικών που κατηγορούνται για ενδοοικογενειακή βία, την αυστηροποίηση των διατάξεων για πώληση ή διάθεση μαχαιριών πλέον μόνο σε άτομα που έχουν συμπληρώσει το δέκατο έβδομο έτος της ηλικίας, αλλά και η ηλεκτρονική επιτήρηση, το λεγόμενο «βραχιολάκι» με έξοδα του κράτους δημιουργούν αναμφίβολα μια αίσθηση για ένα δίχτυ ασφαλείας, για μια πολιτεία που αφουγκράζεται, που κατανοεί, που επαγρυπνά, προστατεύοντας, ως οφείλει, τους πολίτες, τις γυναίκες, τις μάνες, τα παιδιά, την ελληνική οικογένεια, κύριε Υπουργέ, που τόσο έχει ανάγκη να στηριχθεί, να περιφρουρηθεί με κάθε τρόπο.

Βεβαίως καλωσορίζουμε και τις διατάξεις που αφορούν την Πυροσβεστική και την επέκταση κατά δύο μήνες, από τους έξι στους οκτώ, της πρόσληψης των εποχικών πυροσβεστών με δυνατότητα επαναπρόσληψης ως πέντε συνεχείς αντιπυρικές περιόδους. Μια αναμενόμενη, μια δίκαιη ρύθμιση για τους πυροσβέστες μας που με ζήλο αντιμετωπίζουν κάθε χρόνο τέτοια εποχή και βεβαίως, όλη την κρίσιμη αντιπυρική περίοδο, τις προκλήσεις της κλιματικής κρίσης. Ειδικά για το τρέχον έτος οι πυροσβέστες εποχικής απασχόλησης επιτρέπεται να προσληφθούν για το διάστημα από 1η Μαΐου έως και 31 Δεκεμβρίου.

Επειδή το νομοσχέδιο ρυθμίζει, προβλέπει και τακτοποιεί ζητήματα εμπέδωσης ασφάλειας και τάξης, κύριε Υπουργέ, θα ήθελα και με την ευκαιρία της σημερινής μου παρέμβασης στην Εθνική Αντιπροσωπεία να αναφερθώ στη μεγαλύτερη πύλη εισόδου της χώρας μας που δεν είναι άλλη από τον Προμαχώνα Σερρών.

Είμαι σε θέση να γνωρίζω, κύριε Υπουργέ, κάτι που φάνηκε ξεκάθαρα και από την πρόσφατη επίσκεψή σας τον προηγούμενο Νοέμβριο στον Προμαχώνα, ότι ξέρετε πολύ καλά τι σημαίνει η πύλη με τις περισσότερες διελεύσεις της χώρας, τι μπορεί να σημαίνει από τη μικροπαραβατικότητα λαθραίων τσιγάρων και καυσίμων, τις ελληνοποιήσεις αγροτικών προϊόντων που πλήττουν ανεπανόρθωτα την κλυδωνιζόμενη τοπική, αλλά και εγχώρια επιχειρηματικότητα, μέχρι τις σοβαρές διακινήσεις ναρκωτικών, όπλων και διαλυτών, σε μια χρονική στιγμή μάλιστα που ο πόλεμος στην Ουκρανία δείχνει να τελειώνει, με ό,τι αυτό ενδεχομένως συνεπάγεται για διακίνηση προϊόντων πολέμου.

Και κάνω αυτήν την ειδική αναφορά, κύριε Υπουργέ, γιατί γνωρίζω το πραγματικό σας ενδιαφέρον, με αφορμή την πρόσφατη από 1-1-2025 είσοδο της Βουλγαρίας στη Συνθήκη Σένγκεν και την κατάργηση των διαβατηριακών ελέγχων στον Προμαχώνα που πρακτικά μπορεί να σημαίνει ευκολότατη διέλευση παραβατών, η οποία, λοιπόν, πρόσφατη είσοδος της Βουλγαρίας στη Συνθήκη Σένγκεν επιβάλλει τη νέα οργάνωση και λειτουργία της ομάδας ελέγχου στον Προμαχώνα με ικανή αριθμητικά, αυτόνομη, χωρίς να επιβαρύνεται η Αστυνομική Διεύθυνση Σερρών αστυνομική δύναμη με καθεστώς αποσπάσεων, τεχνολογική υποστήριξη με φορητά σκάνερ, X-Ray, μηχανήματα και αυτοκίνητα, κύριε Υπουργέ, την ενίσχυση του Αστυνομικού Τμήματος Σιδηροκάστρου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω με την ανοχή σας, κύριε Πρόεδρε, κυρίες και κύριοι συνάδελφοι, κύριε Υπουργέ, με τις ρυθμίσεις του τέταρτου κεφαλαίου που μεριμνούν για τα ζητήματα των θανόντων αστυνομικών, αλλά και των αστυνομικών που έπεσαν, σκοτώθηκαν εν ώρα καθήκοντος.

Και δεν μπορεί να μην έρθει στο μυαλό μου η εικόνα του αδικοχαμένου συμπατριώτη μου, του Γιώργου Λυγγερίδη, του νεαρού αστυνομικού από το Δημητρίτσι Σερρών που έπεσε, με επαγγελματισμό και αυταπάρνηση, θύμα της χειρότερης οπαδικής βίας στα γεγονότα του Ρέντη.

Οι διατάξεις λοιπόν, κύριε Υπουργέ, απόδοσης ωφελημάτων ως φόρο τιμής στους γονείς και συγγενείς των αδικοχαμένων αστυνομικών μας, η κατάργηση διατάξεων που στην πράξη έδειχναν ενδεχομένως ένα κράτος τυπολατρικά ανάλγητο απέναντι στα παιδιά που έδωσαν τη ζωή τους και η ταλαιπωρία των συγγενών που ακολουθούσε τον αξεπέραστο πόνο της απώλειας δείχνει ένα νέο ήθος του κράτους, κύριε Υπουργέ, του κράτους που τιμά, σέβεται και αγκαλιάζει τα παιδιά της, του κράτους που τιμά και σέβεται την Ελληνική Αστυνομία.

Γνωρίζοντας προσωπικά το ενδιαφέρον σας και για την υπόθεση Λυγγερίδη που γίνεται και αυτή αφορμή για να διορθώσει η πολιτεία τις τυπολατρικές παθογένειες και παραλείψεις της, σας συγχαίρω και σας ευχαριστώ προσωπικά.

Αποφασιστική νομιμότητα παντού, σεβασμός, εμπιστοσύνη και ασφάλεια. Η πεμπτουσία της διασφάλισης των ανθρωπίνων δικαιωμάτων, η πεμπτουσία της δημοκρατίας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Χάρης Θεοχάρης.

Παρακαλώ, κύριε συνάδελφε, για έξι λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Ο κ. Μάντζος ξεκίνησε καλά την ομιλία του, είπε πραγματικά το πολύ δύσκολο περιβάλλον στο οποίο ζούμε και στο οποίο η Κυβέρνηση είναι υποχρεωμένη να διαφυλάσσει το κύρος, τα συμφέροντα της χώρας μας και την ευημερία των πολιτών και σε οικονομικό και σε γεωστρατηγικό και σε αμυντικό και σε κάθε επίπεδο.

Πράγματι αυτή η ομιλία δείχνει -γιατί είναι μια ομιλία του τεραστίου μεγέθους των προβλημάτων που έχει να αντιμετωπίσει αυτή η Κυβέρνηση και ο Πρωθυπουργός- το πόσο μικρόψυχη είναι η Αντιπολίτευση την οποία ακούμε. Έχουμε αυτά τα τεράστια προβλήματα μπροστά μας και το μόνο που ακούμε από το ΠΑΣΟΚ είναι υποκλοπές, Τέμπη, συγκάλυψη. Και θα έρθουμε και σε αυτά για να δούμε ποιος τελικά συγκαλύπτει και ποιος δεν συγκαλύπτει.

Όμως θα ξεκινήσω με λίγα λόγια γι’ αυτό το πολύ σημαντικό μεταρρυθμιστικό νομοσχέδιο, το οποίο ο εισηγητής μας πολύ καλά ανέλυσε, όπως και βέβαια επιμέρους πτυχές του οι υπόλοιποι ομιλητές μας ανέλυσαν. Γι’ αυτό, εγώ θα πω μόνο λίγα λόγια.

Είναι ένα μεταρρυθμιστικό νομοσχέδιο από έναν Υπουργό, ο οποίος έχει συνδέσει το όνομά του με τις μεγαλύτερες επιτυχίες της Ελλάδας και με τις μεγαλύτερες επιτυχίες της ΕΛ.ΑΣ. και με τις πιο ορθές, ορθολογικές, σωστές αναδιαρθρώσεις, όπως για παράδειγμα το λεγόμενο «ελληνικό FBI», την ομάδα αντιμετώπισης του οργανωμένου εγκλήματος, του οποίου τις τελευταίες επιτυχίες μόλις είδαμε επ’ ευκαιρίας της επίσκεψης του Πρωθυπουργού εκεί.

Μάλιστα για μία από αυτές τις επιτυχίες χαίρομαι πάρα πολύ, διότι ήμασταν σε συσκέψεις μαζί με τον Υπουργό, όταν εγώ είχα την ευθύνη και το Υφυπουργείο Εθνικής Οικονομίας, για να έχουμε εβδομαδιαία σύσκεψη με την ΑΑΔΕ και τα στελέχη του Υπουργείου και τα στελέχη της Ελληνικής Αστυνομίας, ώστε η βελτίωση της επικοινωνίας, της ανταλλαγής των πληροφοριών να μπορούν να οδηγήσουν και να δώσουν εκείνα τα δεδομένα και εκείνα τα στοιχεία που να επιτρέψουν με τη σωστή τους ανάλυση και τη σωστή επιχειρησιακή λειτουργία, να έρθουν αυτές οι επιτυχίες στο επίπεδο του λαθρεμπορίου είτε των τσιγάρων είτε των καυσίμων και ούτω καθεξής.

Είναι, λοιπόν, σημαντικό ότι αυτό το νομοσχέδιο δεν είναι ένα νομοσχέδιο που έρχεται από μια πολιτική ηγεσία του Υπουργείου αυτού η οποία δεν έχει καμία σχέση με την επιχειρησιακή λειτουργία, αλλά είναι μια ηγεσία που έχει συνδέσει το όνομά της με αυτές τις επιτυχίες.

Γι’ αυτό η αναδιοργάνωση της ΕΛ.ΑΣ., ώστε να γίνει με αυτό το νομοσχέδιο ακόμη πιο αποτελεσματική, συνεχίζεται και αυτό το νομοσχέδιο ολοκληρωμένα κοιτάζει τις πτυχές της επιχειρησιακής της λειτουργίας. Δομή, εκπαίδευση, μέσα, στρατηγική και στόχευση, όλα τα αγγίζει αυτό το νομοσχέδιο. Όλα τα αλλάζει, ώστε να συντείνουν όλα σε έναν και μόνο στόχο, την επιτάχυνση της ποιότητας της Ελληνικής Αστυνομίας, την ενίσχυση της αποτελεσματικότητας της Ελληνικής Αστυνομίας.

Μάλιστα θα ήθελα να σταθώ μόνο -και να κλείσω με αυτό τα θέματα του νομοσχεδίου- στην πολύ σημαντική καινοτομία -για τη χώρα μας καινοτομία δυστυχώς- της δημιουργίας της Γραμματείας για την Προστασία των Κρίσιμων Υποδομών. Ως Υπουργός Τουρισμού είχα την ευκαιρία σε ένα ταξίδι μου στο Ισραήλ, με πρωτοβουλία του πρέσβη μας εκεί, να επισκεφθώ το ειδικό επιχειρησιακό κέντρο του κράτους του Ισραήλ, που είχε ακριβώς αυτόν τον στόχο, την προστασία των υποδομών.

Είναι μια δύσκολη, τεχνολογικά επίπονη, με πάρα πολλά μέσα, χρειάζεσαι πάρα πολλά μέσα και πρέπει να τη στηρίξετε η πολιτική ηγεσία του Υπουργείου, να τη στηρίξετε στην πράξη, γιατί χρειάζεται και υπολογιστική ισχύ και σε πραγματικό χρόνο παρακολούθηση όλων των υποδομών, για κυβερνοεπιθέσεις, για διάφορα άλλα τέτοιου είδους ζητήματα, τα οποία μπορούν να οδηγήσουν σε κατάρρευση υποδομών, υποδομές που έχουν σχέση με την ενέργεια, με τη λειτουργία των τραπεζών, με λειτουργία του δημοσίου και ούτω καθεξής. Και γι’ αυτό είναι πάρα πολύ σημαντική καινοτομία.

Συνεπώς, δεν υπάρχει καμία δικαιολογία. Πρέπει να στηριχθεί αυτό το νομοσχέδιο και να σταματήσουν επιτέλους και οι κωλοτούμπες, να μας εγκαλείτε επί τόσο μεγάλο χρονικό διάστημα «γιατί μόνο για έξι μήνες προσλαμβάνονται οι εποχικοί πυροσβέστες» και όταν ερχόμαστε να το επεκτείνουμε στους οκτώ μήνες…

**ΚΩΝΣΤΑΝΤΙΝΟΣ ΜΠΑΡΚΑΣ:** Να σας καταγγέλλουμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ναι, νέες καταγγελίες.

Τώρα, θα πω δυο λόγια –γι’ αυτό ελπίζω να μη χρειαστώ όλο τον χρόνο- για το σημαντικό θέμα που απασχόλησε επί μακρόν τη συζήτησή μας, για τα ζητήματα που έχουν σχέση με την προανακριτική επιτροπή μετά τη δήλωση πρόθεσης του κ. Τριαντοπούλου να κριθεί από τον φυσικό του δικαστή.

Εδώ βλέπουμε την πολιτική χρεοκοπία και το πολιτικό αδιέξοδο συλλήβδην της Αντιπολίτευσης. Σας ενδιαφέρει μόνο ένα θέμα όλα τα κόμματα εδώ, πώς θα πείτε «όχι» σε κάθε πρωτοβουλία του Κυριάκου Μητσοτάκη και μετά έρχεται το επιπλέον πρόβλημα πώς θα δικαιολογήσετε το «όχι» που έχει πει ο καθένας -είστε και πολλά κόμματα, ζωή να ’χετε- διαφορετικά από το διπλανό κόμμα, ώστε κάπως να διαφοροποιηθείτε. Αυτό είναι όλο το δίλημμα της Αντιπολίτευσης δυστυχώς.

Πραγματικά τι παρακολουθούμε όλο αυτό το διάστημα; Μας κατηγορείτε για συγκάλυψη. Πώς γίνεται η συγκάλυψη; Όταν η Βουλή παρεμβαίνει και λέει «όχι» στη δίωξη. Συμβαίνει αυτό με την προανακριτική του Καραμανλή, μας εγκαλείτε για συγκάλυψη. Συμβαίνει το ανάποδο με την προανακριτική του Τριαντόπουλου, μας ξανακατηγορείτε για συγκάλυψη.

Είναι αυτό τώρα λογική θέση την οποία μπορεί κάποιος πολίτης που μας ακούει απ’ έξω να επικροτήσει; Σοβαρά το πιστεύετε αυτό; Εσείς δεν ψηφίζετε την παραπομπή. Εσείς, λοιπόν, συγκαλύπτετε. Όποιος ψηφίζει την παραπομπή αυτός θέλει η αλήθεια να λάμψει.

Μας κατηγορείτε για υποκρισία. Μα πότε έχουμε υποκρισία; Όταν άλλα λες και κάνεις τα ακριβώς αντίθετα, άλλα κάνεις. Εμείς λέμε: «Δεν συγκαλύπτουμε». Μας κατηγορείτε, «Εσείς συγκαλύπτετε». Εμείς λέμε όλο αυτό το διάστημα: «Δεν συγκαλύπτουμε», στην κοινωνία το λέμε, σε εσάς το λέμε εδώ στη Βουλή. Και τι κάνουμε; Συναινούμε και οδηγούμε πρώτα τη δημιουργία της προανακριτικής και δεύτερον να οδηγηθεί ο κ. Τριαντόπουλος στον φυσικό του δικαστή.

Εσείς λέτε όλο τον προηγούμενο καιρό: «Θέλουμε να κριθεί από τη δικαιοσύνη και να μην προστατεύετε τα δικά σας παιδιά, της Νέας Δημοκρατίας» και σήμερα μας λέτε ότι οι δικαστές δεν ξέρουν, καλύτεροι δικαστές είναι οι Βουλευτές. Πρέπει εσείς να τον δικάσετε τον κ. Τριαντόπουλο και όχι οι δικαστές. Αυτό είναι υποκρισία. Ουαί υμίν, υποκριτές και φαρισαίοι!

Μας κατηγορείτε για τη θεσμικότητα. Εγώ θα σας πω, λοιπόν, το εξής. Αυτή ακριβώς την ίδια διαδικασία -προσέξτε το αυτό, κύριοι συνάδελφοι- την ακολουθεί η Βουλή ως πρακτική σχεδόν καθημερινά όποτε έχουμε άρση βουλευτικής ασυλίας. Όποτε έχουμε έναν συνάδελφό μας ο οποίος δηλώνει, είτε πρώτα στην Επιτροπή και μετά στην Ολομέλεια, ότι δέχεται την άρση της ασυλίας του, δεν μπαίνουμε καν στην ουσία, αίρουμε την ασυλία του και τον οδηγούμε στη δικαιοσύνη. Αυτό ακριβώς συμβαίνει και τώρα με την επιτροπή, τίποτα παραπάνω, τίποτε λιγότερο. Και αυτό που κάνετε σχεδόν καθημερινά, το κατηγορείτε τώρα ως αντιθεσμικό, ως αντισυνταγματικό.

Το γράμμα ακολουθείτε του άρθρου 86 απολύτως. Απολύτως ακολουθείτε το γράμμα του νόμου και δεν υπάρχει καμία αμφιβολία γι’ αυτό. Εξάλλου το άρθρο 86, για να μας καταλάβει κι ο κόσμος, τι κάνει; Πέραν της προανακριτικής διαδικασίας, προδικαστικής και δικαστικής διαδικασίας, που έχει όλος ο κόσμος στον φυσικό του δικαστή, προσθέτει μια έξτρα διαδικασία στη Βουλή, ώστε η Βουλή να επιτρέπει στη δικαιοσύνη να ασχοληθεί ή όχι. Και είναι η μόνη -λέει το άρθρο 86- που έχει αυτό το δικαίωμα. Όταν η δικαιοσύνη έρθει με νέα στοιχεία, πρέπει πρώτα να ρωτήσει τη Βουλή.

Και τι λέει η Νέα Δημοκρατία; Ναι, ναι σε κάθε περίπτωση. Δεν έχουμε να φοβηθούμε τίποτα. Πιστεύουμε ότι εάν υπάρχουν ενδείξεις ενδεχομένως να εξεταστούν από τη δικαιοσύνη, και σε αυτή την περίπτωση του κ. Τριαντόπουλου και σε άλλες περιπτώσεις. Άρα δεν υπάρχει καμία αντιθεσμική, αντισυνταγματική διαδικασία. Και τώρα σας τα είπαμε για τον κ. Αλιβιζάτο και άλλους συνταγματολόγους δικούς σας, οι οποίοι συντάσσονται με αυτήν την άποψη.

Μας λέτε ότι έχουμε έλλειψη μεταρρυθμιστικής δύναμης. Μα, εμείς προχωράμε σε αλλαγή του άρθρου 86, εμείς, ο Πρωθυπουργός, πρότεινε την αλλαγή του άρθρου 86. Ιδού η Ρόδος, ιδού και το πήδημα. Εδώ είναι, να δούμε ο καθένας τι θέλει και τι δεν θέλει.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Εμείς το προτείναμε αυτό, ο ΣΥΡΙΖΑ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εσείς ζητάτε στην πράξη να μην αλλάξει το άρθρο 86. Θα έρθετε, λοιπόν, να προτείνετε από δω και μπρος να μην υπάρχει η προανακριτική και να πηγαίνει κατευθείαν στη δικαιοσύνη; Με ποια μούτρα θα το προτείνετε, όταν τώρα το θεωρείτε αντιθεσμικό;

**ΚΩΝΣΤΑΝΤΙΝΟΣ ΜΠΑΡΚΑΣ:** Με τα δικά μας μούτρα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Με κανένα, γιατί θα λέτε άλλα τη Δευτέρα, Τετάρτη και Παρασκευή, και τα ανάποδά τους Τρίτη, Πέμπτη, Σάββατο. Αυτό είναι το θέμα σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Εμείς Ποτάμι δεν είμαστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ε, κοντοζυγώνει κι έρχεται, μην ανησυχείτε.

Εσείς κατ’ αρχάς ζητήσατε με την ψήφο δυσπιστίας να γίνουν εκλογές, ώστε από 17% και δεύτερο κόμμα να καταγραφείτε με 6% και έκτο κόμμα. Δεν ξέρετε ποιο είναι το δικό σας συμφέρον και ζητάτε να σας ψηφίσει ο ελληνικός λαός να διαχειριστείτε το δικό τους συμφέρον! Τέτοια λογική έχουμε.

Μας κατηγορείτε για κωλοτούμπες, γιατί δεν κάναμε για παράδειγμα το ίδιο με την προανακριτική για τη σύμβαση 717. Μα, από τότε μεσολάβησαν πολλά. Μεσολάβησαν, λοιπόν, και οι πλατείες. Εμείς τις ακούσαμε τις πλατείες. Εσείς δεν τις ακούτε τις πλατείες. Εσείς είστε κωφοί και κωφεύετε και δεν έχετε καμία σχέση με την κοινωνία.

**ΔΗΜΗΤΡΙΟΣ ΜΠΙΑΓΚΗΣ:** Να επαναφέρουμε το θέμα του κ. Καραμανλή! Κάντε πρόταση!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ζήτησε η κοινωνία η Βουλή να μην μπαίνει στα πόδια των δικαστών και η Κυβέρνηση αυτό το ακούει. Είμαστε οι μόνοι που ανταποκρινόμαστε στα αιτήματα της κοινωνίας και είστε οι μόνοι οι οποίοι εργαλειοποιείτε τα αιτήματα της κοινωνίας.

Αυτό είναι το πρόβλημα και αυτή είναι η βάση του πολιτικού σας ευτελισμού. Αυτό παρακολουθούμε, το πολιτικό σας vertigo σας οδηγεί σε έναν ευτελισμό να ζητάτε τα ίδια και τα αντίθετά τους και αυτό να το λέτε πολιτική αρχών, αυτό να το λέτε πολιτική θέσεων, αυτό να το λέτε πολιτική ορθολογική. Δεν είναι τίποτε από αυτά. Είναι τόσο συνεχείς οι κωλοτούμπες που κάνετε, δυστυχώς, όμως, για εσάς χωρίς δίχτυ ασφαλείας. Ο πολιτικός ευτελισμός αν συνεχιστεί θα οδηγήσει νομοτελειακά και στον πολιτικό μηδενισμό. Και να το προσέξετε.

Μας κατηγορείτε, και κλείνω κύριε Πρόεδρε, για απονομιμοποίηση και έλλειψη επαφής με την κοινωνία. Το είπα ήδη, το αίτημα της κοινωνίας ήταν αυτό. Σε αυτό το αίτημα η Νέα Δημοκρατία ανταποκρίνεται. Σε αυτό το αίτημα ο Κυριάκος Μητσοτάκης ανταποκρίνεται και αυτή είναι η βασική διαφορά της πολιτικής της ευθύνης, της ηθικής της ευθύνης, την οποία αυτή η Κυβέρνηση και αυτή η Κοινοβουλευτική Ομάδα ακολουθεί -ευθύνη σημαίνει αναγνωρίζω λάθη με παρρησία, ευθύνη σημαίνει διορθώνω αυτά τα λάθη και ανυψώνω θεσμικά τη χώρα, ώστε να μη ξανασυμβούν- και της ηθικής της πεποίθησης που τα ξέρετε όλα, ό,τι και να γίνει λέτε τα ίδια, αλλά δυστυχώς για να μπορέσετε να είστε και να αντιπολιτεύεστε λέτε και τα αντίθετά τους.

Κλείνω με μία συμβουλή. Είστε πάρα πολύ τυχεροί, κυρίες και κύριοι συνάδελφοι, και εδώ απευθύνομαι κυρίως στους συναδέλφους από το ΠΑΣΟΚ. Είστε τυχεροί, διότι ενώ η κ. Κωνσταντοπούλου έχει πραγματικά καβαλήσει αυτό το κύμα, εάν η κ. Κωνσταντοπούλου ερχόταν εδώ και υιοθετούσε το αίτημα του Τριαντόπουλου και της Νέας Δημοκρατίας και έλεγε: Νικήσαμε, σας σύραμε σε αυτό, καταφέραμε να σας αναγκάσουμε να δικαστεί ο Τριαντόπουλος, ενώ δεν θέλατε, σε έναν μήνα θα είχε 17% και εσείς θα είχατε 7%. Είστε τυχεροί, διότι παρασύρθηκε από τους τακτικισμούς όλης της Αντιπολίτευσης και δεν διαφοροποιήθηκε ούτε ένας για να το κάνει αυτό. Αλλά για πόσον καιρό η τύχη θα σας χαμογελάει; Μη στηρίζεστε επάνω σε αυτή. Εμείς στηριζόμαστε σε αρχές, σε αξίες, σε πολιτική στόχευση, και γι’ αυτό, με αυτή τη διαφορά ο ελληνικός λαός θα συνεχίσει να μας ανταμείβει, όπως μας έχει ανταμείψει ως τώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ανεξάρτητος Βουλευτής κ. Δημήτριος Κυριαζίδης.

Στη συνέχεια, επειδή έχουν μείνει λίγοι ομιλητές θα πηγαίνει εναλλάξ ένας Κοινοβουλευτικός Εκπρόσωπος και ένας ομιλητής.

Ορίστε, κύριε συνάδελφε, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Κύριε Υπουργέ, κύριοι Υφυπουργοί, κύριε Γενικέ Γραμματέα, συναδέλφισσες και συνάδελφοι, ως ιδρυτής της υγιούς συλλογικής έκφρασης των αστυνομικών τής χώρας και εκλεγόμενος επί εικοσαετία μέχρι την αποστρατεία μου, θα έλεγα ομόφωνα, και ως επίτιμος Πρόεδρός τους, επί τη ευκαιρία του σημερινού νομοσχεδίου έχω χρέος να αναφερθώ στον άνθρωπο και εργαζόμενο αστυνομικό.

Αναμφίβολα, το ζήτημα το οποίο κυριαρχεί κάθε μέρα όλο και περισσότερο, τόσο στις ιδιωτικές συζητήσεις όσο και στον δημόσιο διάλογο είναι αυτό της ασφάλειας του πολίτη. Πώς την ορίζουμε; Τι περιλαμβάνει; Πώς την εκλαμβάνουμε και αντίστοιχα ποιοι είναι οι εμφανείς κίνδυνοι αλλά και οι κρυφές απειλές σε μια κοινωνία που βρίσκεται μεταξύ του 21ου αιώνα και της τέταρτης βιομηχανικής επανάστασης;

Σπάνια, όμως, θέτουμε στον εαυτό μας το ερώτημα: Ποιος είναι αυτός που μας παρέχει την ασφάλεια και εγγυάται τη διαφύλαξη της τάξης, της περιουσίας μας, αλλά και κυρίως της ζωής μας; Η πολιτεία έχει αναθέσει την προστασία της ανθρώπινης ζωής, δηλαδή, του ύψιστου αγαθού, στον Έλληνα αστυνομικό. Αυτή η ευθύνη, σε συνδυασμό με τη μορφή της καθημερινής δουλειάς του αστυνομικού, ο οποίος επιχειρεί σε ένα πεδίο περίπλοκο, απρόβλεπτο και σκοτεινό, όπου συνυπάρχουν νομοταγείς πολίτες με εγκληματικά στοιχεία και παραβατικούς, ανάγει το επάγγελμά του σε λειτούργημα.

Ενώ μπροστά στον κίνδυνο όλοι κάνουμε πίσω και κρατάμε αποστάσεις, ο αστυνομικός τρέχει προς την πηγή του κινδύνου, θέτοντας τη ζωή του σε κίνδυνο, αγνοώντας το αίσθημα της αυτοσυντήρησης. Αφήνοντας πίσω την οικογένειά του, τα παιδιά του, τη σύζυγό του και αγαπημένα πρόσωπα βρίσκεται σε εγρήγορση είκοσι τέσσερις ώρες το εικοσιτετράωρο, επτά ημέρες την εβδομάδα, τριακόσιες εξήντα πέντε ημέρες τον χρόνο, χωρίς να γνωρίζει νύχτες, σαββατοκύριακα και αργίες. Είναι ο μόνος που εργάζεται διαρκώς και μονίμως, σε μία εμπόλεμη κατάσταση. Και, βεβαίως, επιτέλους αναγνωρίστηκε το αυτονόητο, η εργασία του ως επικίνδυνη.

Εν αντιθέσει με την κοινή πεποίθηση που θέλει τα καθήκοντα του αστυνομικού να περιορίζονται στην απλή αστυνόμευση, την καταδίωξη και τη σύλληψη όσων παρανομούν, μπορούμε να αντιτάξουμε ένα μεγάλο εύρος λειτουργιών και υπηρεσιών με τις οποίες είναι επιφορτισμένοι οι γυναίκες και οι άντρες του Αστυνομικού Σώματος, όλες με απώτερο σκοπό την τήρηση της τάξης και την προστασία της ζωής.

Όπως συμβαίνει με τη συντριπτική πλειοψηφία των επαγγελμάτων, έτσι και αυτό του αστυνομικού αλλάζει και μεταβάλλεται, ώστε να προσαρμοστεί στις δυσκολίες και τις προκλήσεις που αναδύονται στο σύγχρονο υπηρεσιακό περιβάλλον. Οι εξελίξεις στην τεχνολογία και οι αλλαγές στη δομή και τον αξιακό κώδικα της κοινωνίας έχουν προκαλέσει την εμφάνιση νέων απειλών, όπως είναι το κυβερνοέγκλημα, η ενδοοικογενειακή βία, η βία κατά των γυναικών, η βία μεταξύ ανηλίκων, ο σχολικός εκφοβισμός, η ανεξέλεγκτη λαθρομετανάστευση, μεταξύ άλλων.

Συνεπώς, ο αστυνομικός έρχεται αντιμέτωπος με ένα πλήθος νέων απειλών που εμφανίστηκαν σε σύντομο χρονικό διάστημα, με αποτέλεσμα η φύση της δουλειάς του να μοιάζει ελάχιστα ή και καθόλου με αυτή που ίσχυε πριν από δεκαετίας.

Έχοντας αναδείξει την πολυσύνθετη φύση του λειτουργήματος του αστυνομικού, μαζί με το εύρος των αρμοδιοτήτων και τις σύγχρονες προκλήσεις με τις οποίες έρχεται αντιμέτωπος θα ήθελα να περάσω και στην απέναντι πλευρά, δηλαδή, στο πώς η κοινωνία και ο πολιτικός κόσμος αντιμετωπίζει και προσλαμβάνει την Αστυνομία. Ενώ η συντριπτική πλειοψηφία της κοινωνίας και μεγάλο μέρος των πολιτικών δυνάμεων αναγνωρίζει, εκτιμάει και σέβεται τις υπηρεσίες της, υπάρχει και μια μικρή και θλιβερή μειοψηφία που κινείται σε αντίθετη κατεύθυνση. Μια δράκα πολιτικάντηδων -και οφείλω να το ομολογήσω- που όταν για την πάρτη τους εξασφαλίζουν αστυνομικούς χαίρονται και ικανοποιούνται και, βεβαίως, αυτοαποκαλούνται ως υπερασπιστές δικαιωμάτων, τραυματίζει και υποδαυλίζει τη σχέση αστυνομικού και πολίτη, με περιφρονητικά σχόλια, τοξικές επιθέσεις και γενικότερη απαξίωση. Η έλλειψη κατανόησης του έργου της Αστυνομίας και η επιθετικότητα αυτή φτάνει σε σημείο να απαιτούν τον αφοπλισμό της και την κατάργηση Σωμάτων και Υπηρεσιών.

Προφανώς, απώτερος σκοπός τους δεν είναι μια δημιουργική και εποικοδομητική διαλεκτική που θα οδηγήσει στη βελτίωση των όποιων σφαλμάτων και δυσλειτουργιών της Αστυνομίας, αλλά ο διχασμός της κοινωνίας, η εμπέδωση του μίσους κατά των αστυνομικών και η διάρρηξη της κοινωνικής ειρήνης. Φιλοδοξούν την επικράτηση του χάους και της αναρχίας, αδιαφορώντας για τις τραγικές συνέπειες που θα επιφέρει στην οικονομία και στη διεθνή εικόνα της χώρας μας. Τρέφονται μέσα από αυτό, είναι το οξυγόνο τους και ο λόγος ύπαρξής τους και ακολουθούν αυτή την κοντόφθαλμη πολιτική, εξυπηρετώντας αποκλειστικά τα στενά μικροκομματικά και ιδιοτελή προσωπικά τους συμφέροντα.

Ευτυχώς, η πραγματικότητα είναι πολύ διαφορετική. Η Αστυνομία και ο λειτουργός της, ο αστυνομικός, δηλαδή, αποτελούν αναπόσπαστο κομμάτι και σαρξ εκ της σαρκός της ελληνικής κοινωνίας, από τα φτωχότερα λαϊκά στρώματα. Οποιαδήποτε απόπειρα διαχωρισμού και περιθωριοποίησης του αστυνομικού αργά ή γρήγορα αποδεικνύεται κενή, άσχετη, μάταια και πάνω απ’ όλα δόλια και την υστερόβουλη, αν θέλετε, πρακτική τους, εκθέτοντας αυτόν ή αυτή που την έχει μηχανευθεί.

Προτού, λοιπόν, εκφραστούμε ανοιχτά για το τι Αστυνομία θέλουμε, ας αναρωτηθούμε, ας σκεφτούμε και ας καταλήξουμε στο πώς εκλαμβάνουμε τον ρόλο και το έργο της Αστυνομίας και τι αστυνομικό θέλουμε.

Οφείλουμε να κοιτάξουμε τον εαυτό μας στον καθρέπτη ως κοινωνία -και βεβαίως κύρια ως πολιτικοί εκφραστές αυτής της κοινωνίας- τι συμβαίνει, πώς εκφράζονται και ποιες οι συνέπειες. Κύρια, επίσης, ως πολιτικοί υπεύθυνοι εκφραστές των επιλογών μας και των συνεπειών που απορρέουν από αυτές και επιφέρουν αυτές. Επιτέλους, ας αντιμετωπίσουμε τον αστυνομικό ως άνθρωπο και ως εργαζόμενο και όχι ως res, ως πράγμα δηλαδή. Είναι ντροπή!

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε για τη συνέπεια στον χρόνο.

Τον λόγο τώρα έχει η Κοινοβουλευτική Εκπρόσωπος της Νέας Αριστεράς, κ. Πέρκα.

Κυρία συνάδελφε, έχετε τον λόγο για έξι λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Για τον κ. Θεοχάρη θα πω μόνο μία κουβέντα. Η Κυβέρνηση και οι Βουλευτές της Συμπολίτευσης δεν έχουν τη διακριτικότητα να αντιληφθούν τι οργή προκαλούν. Τι μας είπε; Αφού θα καταργήσουμε -και το θέλετε- το Σύνταγμα, το καταργούμε σήμερα και κάνουμε και μεγάλη κίνηση. Απάντηση σοβαρή νομική, κύριε Θεοχάρη, δεν πήρα. Είναι όλα «το κάναμε, το είχαμε».

Αυτό το επιτελικό κράτος λοιπόν, τα έχει πάει χάλια σε όλους τους τομείς: Στο Υπουργείο Υποδομών Μεταφορών, τα Τέμπη. Στο ΥΠΕΝ, η ακριβότερη χώρα σε λογαριασμούς ρεύματος. Η πράσινη μετάβαση έγινε λόμπι φυσικού αερίου. Εξυπηρέτηση. Για την πολιτική προστασία, τα είπαμε. Πήρε πρώτη η χώρα ρεκόρ καμένων εκτάσεων. Στο Προστασίας του Πολίτη, απρόκλητη αστυνομική βία, διαδηλώσεις, Τέμπη, επίθεση στους πυροσβέστες και μια περίεργη επιθυμία να εκπυρσοκροτούν τα όπλα των αστυνομικών σε νεαρούς Ρομά. Κράτος δικαίου, σκάνδαλο υποκλοπών, συγκάλυψη Τεμπών, Πύλος. Και έγινε και ανασχηματισμός.

Πριν από αυτό θέλω να πω ότι υπάρχει ένας νόμος, ο ν.4642/19 που προβλέπει μια αξιολόγηση εφαρμογής κυβερνητικής πολιτικής που είναι για το Υπουργικό Συμβούλιο. Έχει κάποιο άρθρο 1 που είναι για τους γενικούς και ειδικούς γραμματείς που θα υπέγραφαν συμβόλαια απόδοσης και αυτό θα υπήρχε σε κάθε site και θα βλέπαμε την απόδοσή τους. Τίποτε από αυτά δεν έχει γίνει.

Κάτω από την πίεση, λοιπόν, των μαζικών συγκεντρώσεων είπαν να κάνουν ανασχηματισμό. Δεν θα μείνω -δεν έχω πολύ χρόνο- στον κ. Δοξιάδη. Ξέρετε ακριβώς τι ήταν και έφυγε σε τριάντα τρεις ώρες. Όμως, θα μείνω λίγο στην πολιτική ηγεσία του ΥΠΕΝ που ξηλώθηκε όλη. Άρα, καλώς τα λέγαμε ότι κάτι δεν πήγε καλά. Το κατάλαβαν οι καταναλωτές με τους φουσκωμένους λογαριασμούς.

Έχουμε και τον κ. Παπασταύρου που είχε αποπεμφθεί -αν θυμάστε- πριν ένα χρόνο, γιατί είχε μια περίεργη συνάντηση με τον κ. Μαρινάκη. Επανήλθε, όμως, και το περιμέναμε. Ξέρετε γιατί; Παντού λέγανε ότι αυτός έχει πολύ καλές σχέσεις με τους επιχειρηματίες του χώρου. Περιμένουμε δηλαδή να εξυπηρετήσει κάποιο deal. Άλλο δεν υπάρχει. Περιμένουμε τη ΔΕΠΑ Εμπορίας γιατί όλα τα άλλα τα έχουν ιδιωτικοποιήσει, ΔΕΗ, ΔΕΠΑ, Υποδομών, ΔΕΔΔΗΕ κ.λπ..

Όμως, θα μείνω και στον κ. Τσάφο, όχι μόνο στις εξωφρενικές δηλώσεις του, γιατί ο κ. Καράογλου το είπε, υπάρχει πολιτικό ζήτημα, ότι αναγνωρίζει το ψευδοκράτος. Όμως, σκεφτείτε ότι η θέση που είναι, έχει να κάνει και με ζητήματα ενέργειας που προϋποθέτει και διαπραγμάτευση με την Τουρκία. Καταλαβαίνουμε ότι υπάρχει εδώ ένα προβληματάκι.

Όμως, το πιο σημαντικό για εμάς δεν είναι αυτό. Είναι ότι στο βιογραφικό του σε μια σελίδα υπάρχει εκατόν είκοσι έξι φορές η λέξη «gas». Είναι γνωστό ότι εξυπηρετεί το λόμπι του φυσικού αερίου. Αυτή είναι η Κυβέρνηση του Κυριάκου Μητσοτάκη. Κάνει τάχα απολιγνιτοποίηση και εξυπηρετεί και για ηλεκτροπαραγωγή και γενικώς για ζήτηση, φυσικό αέριο. Προστίθενται και δύο νέα θαλάσσια οικόπεδα για εξορύξεις. Ο λιγνίτης σταματάει για να μπει φυσικό αέριο στη θέση του είτε για θέρμανση είτε για ηλεκτροπαραγωγή και επομένως, η επιλογή του κ. Τσάφου είναι μια συγκεκριμένη επιλογή, η οποία εξυπηρετεί το λόμπι του φυσικού αερίου. Το είχαμε πει.

Θα αναφερθώ στον κ. Βορίδη που ανέλαβε ήδη δράση, όπως ο λύκος που φυλάει τα πρόβατα. Απέσυρε την προγραμματισμένη και ειλημμένη ρύθμιση για παράταση υποβολής αιτήσεων νομιμοποίησης μεταναστών. Πολλοί εξ αυτών είχαν, ήδη, καταβάλει παράβολο ύψους 300 ευρώ και βρίσκεται εν αναμονή της επίσημης διαδικασίας. Ντροπή. Βεβαίως, αυτό συνάδει με τη γενικότερη κατάσταση, τον Τράμπ, με το τι γίνεται με την ακροδεξιά κ.λπ..

Μιας και πήγαμε στην ακροδεξιά, για να δούμε τι γίνεται εδώ. Διότι απ’ ό,τι φαίνεται, η Νέα Δημοκρατία, η mainstream δεξιά ενσωματώνει την ατζέντα της ακροδεξιάς. Και αναφέρομαι βεβαίως, σε αυτό που έγινε και στην Εθνική Πινακοθήκη. Αποφάσισε προφανώς, η Εθνική Πινακοθήκη με πιέσεις της Κυβέρνησης και της Εκκλησίας να αποσύρει τα έργα που βανδάλισε ο ακροδεξιός Βουλευτής της Νίκης. Προστασία της ελευθερίας στην τέχνη δεν σημαίνει απόσυρση των έργων τέχνης, αλλά η απομόνωση των ακραίων στοιχείων από τη δημόσια σφαίρα. Δυστυχώς, ο σκοταδισμός δεν είναι προνόμιο των ακροδεξιών της Νίκης. Η Νέα Δημοκρατία νομιμοποιεί την ακροδεξιά ιδεολογία και αυτό αποτελεί τον μεγαλύτερο κίνδυνο για τη δημοκρατία. Η αριστερά δεν πρόκειται να συμβιβαστεί με τη μισαλλοδοξία, τον φονταμενταλισμό και τον φασισμό.

Θεωρητικά ζούμε σε μια κοινοβουλευτική δημοκρατία και όχι σε μια θεοκρατία, όπως το Ιράν, ή σ’ ένα σύστημα όπως η Σαουδική Αραβία όπου το κράτος λέει ευθέως πως δικαιούται να αποφασίζει το ίδιο τι θα βλέπουμε, τι θα ακούμε, τελικά τι επιτρέπεται να σκεπτόμαστε.

Η Κυβέρνησή σας φαίνεται πάρα πολύ φιλελεύθερη, όταν θέλει να υπερασπιστεί τα προνόμια των ισχυρών τάξεων με μηδενική ανοχή, απέναντι σε διασάλευση της τάξης, όταν πνίγει με χημικά και κακοποιεί βάναυσα διαδηλωτές για τα Τέμπη. Όμως μπροστά στους τραμπουκισμούς των ακροδεξιών φονταμενταλιστών υποκλίνεται με σεβασμό και τις νομιμοποιεί.

Το ίδιο συνέβη και με τον πίνακα της Γεωργίας Λαλέ για τις γενοκτονίες, μια ροζ σημαία. Και ρωτάμε πού είναι οι βολταίροι; Διαφωνώ απόλυτα με αυτά που λένε ότι θα υπερασπιστώ το δικαίωμά σου να το λες. Πού είναι όλοι αυτοί οι φιλελεύθεροι που είναι έτοιμοι να καταδικάσουν τον λαϊκισμό όταν αφορά αιτήματα για αυξήσεις μισθών ή διαφάνεια στα Τέμπη; Βουβάθηκαν μπροστά στο πραγματικά επιθετικό ακροδεξιό λαϊκισμό. Όταν οι επιλογές των ανθρώπων παύουν να είναι επιλογές και γίνονται καταναγκασμοί, η δημοκρατία πεθαίνει.

Η δημοκρατία είναι πάνω από κάθε επιμέρους ταυτότητα. Στις σύγχρονες δημοκρατικές κοινωνίες δεν απαγορεύουμε τον φόνο επειδή το λένε οι δέκα εντολές και το κοράνι, αλλά επειδή το λέει ο διαφωτισμός. Επειδή ο φιλελευθερισμός ορίζει την αξία της ανθρώπινης ζωής και το δεχόμαστε και άρα φόνος δεν είναι η άμβλωση. Έτσι λέει μια θρησκευτική πεποίθηση.

Αν κάποιοι, λοιπόν, επιθυμούν να ζήσουν σε θεοκρατία. Αν θέλουν να μας γυρίσουν στις σπηλιές, εμείς θα είμαστε μπροστά και απέναντι. Και ναι, αυτός είναι ακόμα ένας λόγος για να πέσει αυτή η Κυβέρνηση και για να αγωνιστούν μαζί κινηματικά και πολιτικά, όσες δυνάμεις πιστεύουν ακόμη στα στοιχειώδη μιας δημοκρατίας και του πολιτισμού μας.

Ας ελπίσουμε ότι ο μεσαίωνας του κ. Μητσοτάκη και όσοι περιλαμβάνονται σε αυτόν, θα τελειώσει πολύ γρήγορα για το καλό της δημοκρατίας, της δικαιοσύνης και της ελευθερίας.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από τον ΣΥΡΙΖΑ, ο κ. Ψυχογιός.

Παρακαλώ, κύριε συνάδελφε.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, συζητάμε ένα νομοσχέδιο, το οποίο και πάλι εμφανίζει μια απουσία ουσιαστικής διαβούλευσης με τους εμπλεκόμενους φορείς πριν την κατάθεσή του, κάτι το οποίο εντόπισε και στην έκθεσή της η Ευρώπη για το κράτος δικαίου σε ένα βασικό κομμάτι που πρέπει να βελτιώσει η χώρα και δυστυχώς, είναι κανόνας αυτό ακόμα και τώρα με την αστυνομική κοινότητα που θα έπρεπε να είναι σε βάθος η συζήτηση για τις πραγματικές ανάγκες και δυσκολίες που έχει και προκειμένου να αντιμετωπιστούν στην πράξη.

Η γενικευμένη ανασφάλεια και η μείωση της εμπιστοσύνης των πολιτών στην Αστυνομία είναι ενδεικτικές δυστυχώς. Την ευθύνη γι’ αυτό έχει πρωτίστως η πολιτική ηγεσία. Στα αστυνομικά τμήματα του νομού μου, κύριε Υπουργέ, στην Κορινθία έχουμε πολλές ελλείψεις κυρίως σε περιφερειακά ΑΤ και θα πρέπει άμεσα να ενισχυθούν. Διότι ξέρετε πολύ καλά ότι αυτό είναι βασικό δικαίωμα των τοπικών κοινωνιών, αλλά και εδώ στην Αττική, όπου έχουν αυξηθεί πολύ τα νούμερα, κυρίως των κλοπών και διαρρήξεων.

Στις επιμέρους διατάξεις, ο εισηγητής μας κ. Μπάρκας αναφέρθηκε εκτενώς. Οπότε θέλω μόνο να εστιάσω στο ζήτημα της Αστυνομικής Ακαδημίας που υποβαθμίζεται με τις διατάξεις του παρόντος. Και επειδή γνωρίζουμε πολύ καλά και στο περιβάλλον μας ανθρώπους, οι οποίοι έχουν βγει από αυτές τις ακαδημίες και έχουν ένα υψηλό επίπεδο και άλλη αντιμετώπιση στην υπηρεσία, θεωρώ ότι θα πρέπει να το δείτε πολύ προσεκτικά και να τις ενισχύσετε.

Η δε τροποποίηση του άρθρου 19Α του Σωφρονιστικού Κώδικα, ουσιαστικά καταργεί τον χαρακτήρα των αγροτικών φυλακών ως χώρων εκπαίδευσης και εργασίας με ηπιότερους όρους διαβίωσης και τις μετατρέπει εν μέρει σε κλειστές φυλακές.

Αναρωτιέται κανείς, αυτόν τον Σωφρονιστικό Κώδικα που μάθαμε στη Νομική Σχολή του Δημοκριτείου, τι να τον κάνουμε; Τον έχετε ξηλώσει σε πολλά επίπεδα. Δυστυχώς, είναι βασικές οι εγγυήσεις, όπως και η μεταφορά του σωφρονιστικού συστήματος από το Δικαιοσύνης στο Προστασίας του Πολίτη που έφερε αρκετά προβλήματα.

Κυρίες και κύριοι συνάδελφοι, είναι προφανές ότι χρειάζεται μία άλλη πολιτική που θα απαντά στην ανάγκη για πραγματικές και όχι για κατ’ επίφαση μεταρρυθμίσεις, που θα ενισχύουν την ασφάλεια των πολιτών και την αποτελεσματικότητα των Σωμάτων Ασφαλείας, με σεβασμό στο κράτος δικαίου και στις συνταγματικές επιταγές, αλλά και στις διεθνείς βέλτιστες πρακτικές. Όχι μόνο στην ασφάλεια σε σχέση με την εγκληματικότητα, αλλά και με την κοινωνική ασφάλεια. Δηλαδή, την ασφάλεια τού να υπάρχει δημόσια δωρεάν υγεία, παιδεία από την προσχολική μέχρι το πανεπιστήμιο, στην εργασία που είμαστε πρωταθλητές στα εργατικά ατυχήματα, στην πρώτη κατοικία, στον σιδηρόδρομο και στις μεταφορές.

Έρχομαι στο ζήτημα των εποχικών πυροσβεστών. Άκουσα τον αρμόδιο Υπουργό. Η μεγάλη εικόνα, κύριε Υπουργέ, είναι ότι δυστυχώς στην πρόληψη και στην καταστολή δεν έχουμε φτάσει εκεί που πρέπει. Είχαμε πρόσφατα στο νομό μου, στην δυτική Κορινθία, μια τεράστια πυρκαγιά -που ακόμα οι άνθρωποι περιμένουν τις αποζημιώσεις και τις αποκαταστάσεις- που ούτε η πρόληψη δούλεψε όπως πρέπει, ούτε η καταστολή διότι δεν υπήρχε ο κατάλληλος συντονισμός των δυνάμεων που ήρθαν.

Υπάρχει το Ταμείο Ανάκαμψης, το οποίο δεν το έχετε αξιοποιήσει όσο πρέπει και όπως πρέπει, σε αντίθεση με άλλες χώρες της Ευρώπης που έχουν κατευθύνει πολύ περισσότερα χρήματα στην Πολιτική Προστασία.

Όσον αφορά τους εποχικούς πυροσβέστες, κύριε Υπουργέ -γιατί σας άκουσα στην ανάλυσή σας για τις διατάξεις του νομοσχεδίου- ήρθαν σήμερα και μας συνάντησαν εδώ στη Βουλή, αλλά πήγαμε και στο Σύνταγμα που είχαν την κινητοποίησή τους, ζητάνε κάτι το οποίο κατά τη γνώμη μας είναι αυτονόητο και το έχουμε φέρει με τροπολογίες, με ερωτήσεις, με συγκεκριμένο τρόπο.

Το ένα είναι η δίκαιη μοριοδότηση, η οποία δεν μπορεί -επειδή σας άκουσα- για την προκήρυξη της ΕΜΟΔΕ να είναι σαράντα μόρια και για τις προκηρύξεις που έχουν να κάνουν με τους εποχικούς πυροσβέστες να είναι δέκα μόρια. Είναι δύο μέτρα και δύο σταθμά. Θέλω μια απάντηση σε αυτό. Άρα, δίκαιη μοριοδότηση για να μη χαθεί η προϋπηρεσία, η εμπειρία και τεχνογνωσία τους και η υπέρβαση που κάνουν κάθε καλοκαίρι και όχι μόνο, αλλά και δωδεκάμηνες συμβάσεις, γιατί υπάρχει κλιματική κρίση και όλο τον χρόνο υπάρχουν ανάγκες. Όμως, πρωτίστως ανανέωση των συμβάσεων τους για φέτος. Δεν θα προλάβουμε, κύριε Υπουργέ. Μέχρι να βγει η προκήρυξη, θα περάσουν δύο με τρεις μήνες. Τι θα γίνει μέχρι τότε; Υπάρχει ζήτημα ασφάλειας και πολιτικής προστασίας συνολικά.

Δεν είναι μόνο θέμα εργασιακής αποκατάστασής τους που και αυτό είναι βασικό για να υπάρχει σταθερότητα και ευημερία. Είναι και ένα ζήτημα το οποίο έχει να κάνει με την ασφάλεια της χώρας και των τοπικών κοινωνιών και θα το δούμε άμεσα μπροστά μας. Ήδη οι πυρκαγιές είναι πάρα πολλές. Είναι δεκάδες, όπως ξέρετε.

Εγώ προσωπικά στο νομό μου γνωρίζω πάρα πολύ καλά τι αυταπάρνηση και τι δουλειά κάνουν οι άνθρωποι αυτοί -άνδρες και γυναίκες- και μάλιστα έχουν τη στήριξη στα αιτήματα τους και των μονίμων συναδέλφων που επιχειρούν μαζί.

Έρχομαι στο άρθρο 205 που ο κ. Βορίδης απέσυρε. Είχαμε προλάβει να πούμε τι σηματοδοτεί η παρουσία του κ. Βορίδη στο Υπουργείο αυτό, αλλά δυστυχώς εδώ ξεπέρασε και τα εσκαμμένα. Ήρθε να πάρει πίσω παράταση, διάταξη της ίδιας της Κυβέρνησής σας για ένα θέμα, το οποίο τι έκανε; Έδινε άδειες διαμονής και εργασίας σε ανθρώπους που ήταν αόρατοι μέχρι τώρα, κάτι το οποίο κανείς δεν το θέλει νομίζω, ούτε οι ίδιοι για τα δικαιώματά τους προφανώς και τις υποχρεώσεις τους, αλλά ούτε και τα ασφαλιστικά μας συστήματα, οι τοπικές κοινωνίες, τα σχολεία μας, οι εργοδότες. Όλα αυτά έρχονται τώρα με μια επίφαση της ακροδεξιάς και ενός λαϊκισμού να τους καταστήσουν και πάλι αόρατους, μια γκρίζα ζώνη ανθρώπων, η οποία θα βρίσκεται στη χώρα χωρίς δικαιώματα και χωρίς υποχρεώσεις. Αυτό κάνετε. Να τον χαίρεστε τον κ. Βορίδη.

Ο ΣΥΡΙΖΑ - Προοδευτική Συμμαχία, κυρίες και κύριοι συνάδελφοι, θα συνεχίσει να είναι η φωνή της κοινωνίας και της δικαιοσύνης σε όλα τα επίπεδα και για όλες τις κοινωνικές και επαγγελματικές ομάδες που πλήττονται και φτωχοποιούνται από τις πολιτικές σας που ξηλώνουν και χρεοκοπούν -αυτή είναι η χρεοκοπία που είπε ο κ. Θεοχάρης πριν, αυτοί που χρεοκόπησαν τη χώρα, και η κυβέρνηση του ΣΥΡΙΖΑ την έβγαλε από τη χρεοκοπία με την κοινωνία όρθια- το κράτος δικαίου, το κοινωνικό κράτος και τις δημόσιες υποδομές και υπηρεσίες που διαλύονται, αλλά και η φωνή μιας κοινωνίας για δικαιοσύνη, διαφάνεια, αλήθεια και απόδοση ευθυνών στο έγκλημα των Τεμπών όσο ψηλά και αν είναι, όπου συνεχίζετε τη συγκάλυψη και την καταπάτηση του Συντάγματος και των νόμων, με απαράδεκτες μεθοδεύσεις στην προανακριτική επιτροπή, προσβολή της κοινής λογικής και της κραυγή της ελληνικής κοινωνίας και των συγγενών.

Θα συνεχίσουμε, λοιπόν, χωρίς καμία εργαλειοποίηση και χωρίς κανένα καπέλωμα να παλεύουμε με κάθε μέσο, με κάθε τρόπο και στη Βουλή και στην Ευρωβουλή για τη δικαίωση, για μνήμη, για λύτρωση απέναντι στην ύβρη την οποία έχετε διαπράξει και πριν το έγκλημα, στη σύγκρουση δηλαδή, αλλά και μετά το έγκλημα των Τεμπών που συνταράσσει οριζόντια την ελληνική κοινωνία, αλλά μέσα σε όλα αυτά και για μια ζωή με αξιοπρέπεια, μια ζωή με ασφάλεια, με απόλυτο σεβασμό στους δημοκρατικούς θεσμούς και τις κατακτήσεις, κύριοι Υπουργοί, της Μεταπολίτευσης που δυστυχώς με συνέπεια και με σχέδιο συνεχίζετε να ξηλώνετε και να παίρνετε πίσω. Δεν θα το επιτρέψουμε αυτό, σε όλα τα νομοσχέδια, σε όλα τα επίπεδα, μέσα και έξω από τη Βουλή.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

**ΓΕΩΡΓΙΟΣ ΨΥΧΟΓΙΟΣ:** Και για τη συνέπεια στον χρόνο.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ για τη συνέπεια στον χρόνο. Σωστά λέτε.

Τον λόγο έχει για δύο λεπτά ο Υπουργός κ. Τουρνάς.

Συγγνώμη, κύριε Γιαννούλη.

Παρακαλώ, κύριε Υπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κύριε Πρόεδρε, θέλω να αναφερθώ στα θέματα της Πολιτικής Προστασίας που αναφέρθηκε ο κ. Ψυχογιός. Τον ευχαριστώ, γιατί μου δίνει την ευκαιρία συμπληρωματικά να πω κάποια πράγματα από αυτά που είπα προηγουμένως που δεν ήσασταν εδώ.

Εκείνο που έχω να πω είναι ότι εμείς πραγματικά εκτιμούμε και αξιολογούμε θετικά την προσφορά των εποχικών πυροσβεστών, παρότι πιστεύουμε στην εποχικότητα και προσπαθούμε μέσω αυτής να συμπληρώσουμε τις αναγκαίες επιχειρησιακές δυνάμεις που χρειάζεται το Πυροσβεστικό Σώμα. Τι κάνουμε, λοιπόν, εμείς;

Πρώτα από όλα να σας πω, κύριε Ψυχογιέ, ότι μέχρι το 2019 παραλάβαμε εννιακόσιους εποχικούς πυροσβέστες. Τόσοι ήταν. Στη συνέχεια, το 2020, προσλάβαμε άλλους χίλιους τριακόσιους. Από εκεί και πέρα, από το 2022 και μετά, φροντίσαμε και τους κάναμε δυόμισι χιλιάδες. Για αυτούς τους δυόμισι χιλιάδες, επειδή ακριβώς εκτιμούμε αυτό που είπατε, την προϋπηρεσία και την εμπειρία, τι κάνουμε; Φτιάχνουμε τις μονάδες των δασικών επιχειρήσεων, των δασοκομάντο. Κάθε φορά που παίρνουμε δασοκομάντο, μοριοδοτούμε από τους εποχικούς πυροσβέστες και τους μεταγγίζουμε. Χρησιμοποιούμε, δηλαδή, τη δεξαμενή των εποχικών πυροσβεστών.

Την πρώτη χρονιά, λοιπόν, προσλάβαμε εξακόσιους εποχικούς πυροσβέστες -όλοι εποχικοί ήταν αυτοί- και τους κάναμε δασοκομάντο. Στη συνέχεια προσλάβαμε άλλους πεντακόσιους πενήντα. Τους έχουμε κάνει, ήδη, χίλιους εκατόν πενήντα και βεβαίως, προχωράμε και φέτος με τους τριακόσιους τους οποίους προσλαμβάνουμε. Θα προσλάβουμε πάλι από τη δεξαμενή των εποχικών πυροσβεστών μοριοδοτώντας τους.

Δεν θα μείνουμε εδώ, γιατί θα σας πω το εξής: Μέσα από την ΠΥΣ έχουμε το δικαίωμα να πάρουμε άλλους εκατόν πενήντα, τους οποίους θα προσλάβουμε αμέσως μετά. Άρα, λοιπόν, θα έχουμε φτάσει σε έναν αριθμό χιλίων πεντακοσίων πενήντα δασοκομάντο που θα προέρχονται όλοι στο σύνολό τους από τη δεξαμενή των εποχικών πυροσβεστών.

Από εκεί και πέρα, πράγματι εκείνο που κάνουμε είναι αυτοί που μένουν, κάθε φορά τους αναπληρώνουμε. Τους αναπληρώναμε από τη λίστα των επιλαχόντων. Δυστυχώς, κάποια στιγμή αυτή η λίστα στέρεψε. Όπως γνωρίζετε έληξε η ισχύς του προεδρικού διατάγματος. Άρα, λοιπόν, έπρεπε να πάμε σε έναν νέο διαγωνισμό και αυτό κάνουμε.

Αντίθετα με αυτό που λέτε, εμείς τους μοριοδοτούμε επαρκώς, γιατί αυτοί οι παλιοί, όσοι έχουν μείνει –προσέξτε- του 2019 και του 2020 και δεν έχουν γίνει δασοκομάντο, θα πάρουν από δέκα μόρια για κάθε χρονιά. Αν έχουν, δηλαδή, πέντε χρόνια, παίρνουν πενήντα μόρια και δεν χάνουν και τα πενήντα μόρια που παίρνουν ως υπηρετούντες αν είχαν υπηρετήσει στις Ένοπλες Δυνάμεις και ήταν από τις Ειδικές Δυνάμεις. Άρα, λοιπόν, σας ξαναλέω ότι θα μπούνε με ένα ισχυρό αβαντάζ και θα έχουν το δικαίωμα να προσληφθούν για τα επόμενα πέντε χρόνια.

Θέλω να σας πω ότι πραγματικά εμείς νοιαζόμαστε και για αυτούς τους ανθρώπους, εκτιμούμε την αξία τους, την ικανότητά τους και τους δίνουμε το δικαίωμα να προσληφθούν για τα επόμενα πέντε χρόνια.

Τώρα, από εκεί και πέρα, σας λέω ξανά ότι δεν μπορούν να μονιμοποιηθούν.

**ΠΡΟΕΔΡΕΥΩΝ (Γεώργιος Γεωργαντάς):** Το έχουμε πει, κύριε Υπουργέ, αυτό. Παρακαλώ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Δεν μπορούμε να τους κάνουμε ούτε δωδεκάμηνη θητεία, γιατί γίνονται αορίστου χρόνου και ουσιαστικά πάμε σε μία μονιμοποίηση. Άρα δεν μπορεί να γίνει αυτό.

Πέραν τούτου, μιας και αναφερθήκατε στις φωτιές που έχουμε εκτός σεζόν, πράγματι έχουμε πολλές φωτιές και τώρα. Είχαμε στη Ζάκυνθο. Σήμερα είχαμε στην Ηλεία. Είχαμε στην Κρήτη χθες, προχθές. Έχουμε πάνω από πενήντα με εξήντα φωτιές καθημερινά, όμως είναι το περιβάλλον και οι συνθήκες τέτοιες που με τις πυροσβεστικές δυνάμεις που διαθέτουμε, μπορούμε να τις ελέγχουμε.

Εξάλλου οι φωτιές αυτές είναι αγροτικές ως επί το πλείστον, που μπαίνουν δυστυχώς χωρίς να λαμβάνουν οι αγρότες μας τα μέτρα που πρέπει να λαμβάνουν και ξεφεύγουν και άρα κινητοποιείται ο μηχανισμός.

Σε κάθε περίπτωση, εμείς προσπαθούμε να ενισχύσουμε τον μηχανισμό στο σύνολό του. Ρίχνουμε ιδιαίτερο βάρος στο Πυροσβεστικό Σώμα, που σας είπα ότι έχουμε φτάσει δεκαπεντέμισι χιλιάδες και με τους εποχικούς φτάνουμε στους δεκαοκτώ χιλιάδες.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, σας ευχαριστώ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Τελειώνω, κύριε Πρόεδρε.

Άρα, λοιπόν, μέριμνά μας είναι αυτή, να ενισχύσουμε και πάλι το Πυροσβεστικό Σώμα και φέτος και θα συνεχίσουμε και του χρόνου.

Σας ευχαριστώ.

**ΓΕΩΡΓΙΟΣ ΨΥΧΟΓΙΟΣ:** Πρέπει και για όλο τον χρόνο, κύριε Υπουργέ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ. Οι όποιες παρεμβάσεις των Υπουργών είναι για να δίνουν σαφείς απαντήσεις σε συγκεκριμένα ζητήματα. Μπορεί με άλλον κοινοβουλευτικό τρόπο να γίνει η όποια παρουσίαση του έργου.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Γιαννούλης.

Παρακαλώ, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, κύριε Υφυπουργέ, κύριε Τουρνά, με πολύ σεβασμό θέλω να σας πω ότι δεν χρειάζεται να εκτίθεστε. Δεν έχετε και καμία πολιτική ή κομματική υποχρέωση να εκτίθεστε, για να καλύπτετε την αυθαιρεσία μιας κυβέρνησης, που το 2019 με το καλημέρα αφαίρεσε από την πρόληψη, την πηγή αντιμετώπισης του προβλήματος και της προστασίας των δασών. Αφαίρεσε τέσσερις χιλιάδες ζεύγη ματιών με το πρόγραμμα για τους νέους της εποχής και ήταν οι δασοφύλακες, οι προστάτες, ο προληπτικός σχεδιασμός πριν την εκδήλωση των πυρκαγιών. Όλα τα υπόλοιπα, ξέρετε, ανήκουν στη σφαίρα τού ότι στην πολιτική καλό είναι να είμαστε αυτό που κάνουμε και όχι αυτό που λέμε.

Η απόφαση εκείνη στοιχειώνει την πραγματική μήτρα αντιμετώπισης και του τρόπου σκέψης αυτής της Κυβέρνησης. Θα μπορούσα να το πω με μία λέξη: αυθαιρεσία. Αυθαιρεσία, αλαζονεία και κοινωνική απομόνωση από τα πραγματικά προβλήματα, τις λύσεις που προτείνουν άνθρωποι που δεν έχουν κομματικό συμφέρον ούτε κομματική ιδιοτέλεια, όπως οι εξωκοινοβουλευτικοί Υπουργοί της Κυβέρνησης, άνθρωποι που έχουν ξεχάσει από πού ξεκίνησαν και σε ποιο σημείο βρίσκονται.

Συνεχίζω το μπαράζ αυθαιρεσίας με ένα άλλο σημείο. Κύριε Χρυσοχοΐδη, έχετε πολύ μακρά και πλούσια κοινοβουλευτική εμπειρία σε διάφορους πολιτικούς χώρους -αυτό είναι επιλογή σας. Για πόσα χρόνια ακόμα θα νομιμοποιείτε αυτή την απαράδεκτη πρακτική νομοθέτησης, όπου με ευκολία και σχεδόν πολιτικό και κοινοβουλευτικό σαδισμό, φέρνετε σαράντα τρεις νομοτεχνικές βελτιώσεις, τρεις εκ των οποίων στην ουσία πρόκειται για αλλαγή νομοσχεδίου; Ποιος σας δίνει αυτό το δικαίωμα να υποτιμάτε με τόσο κυνικό τρόπο τη λειτουργία των κοινοβουλευτικών παρατάξεων; Ποιος σας δίνει το δικαίωμα;

Θέλω, κύριε Πρόεδρε, να μεταφέρετε και στον Πρόεδρο της Βουλής το γεγονός ότι μία παθογένεια που διαιωνίζεται, δεν έχει δικαιολογία. Μπορεί να έχει γίνει και στο παρελθόν. Σύμφωνοι. Κάποια στιγμή αυτή η απαράδεκτη λογική πρέπει να σταματήσει. Προσβάλλει όσους μία ώρα πριν βάζουν την υπογραφή τους σε σαράντα τρεις νομοτεχνικές βελτιώσεις, λέγοντας στη Βουλή, στο Σώμα «κόψτε τον λαιμό σας, βρείτε τι εννοώ, τι κάνω. Ανακαλύψτε το». Θα είναι αργά, γιατί θα έχει ψηφιστεί.

Αυθαιρεσία τρίτη, αφορά πάλι εκ μεταγραφής στη Νέα Δημοκρατία πολιτικό πρόσωπο. Κύριε Υπουργέ, αν δεν κάνω λάθος κατάγεστε από την Ημαθία και γνωρίζετε πολύ καλά -ή ελπίζω να σας ενημερώνουν από την ιδιαίτερη πατρίδα σας ή την παλιά σας εκλογική περιφέρεια επί ΠΑΣΟΚ- ότι ένα από τα πιο σημαντικά προβλήματα που αντιμετωπίζει σήμερα η ελληνική ύπαιθρος είναι οι εργάτες γης. Συνάδελφός σας, επίσης εκφραστής της αυθαιρεσίας...

(Θόρυβος)

Αγαπητοί συνάδελφοι, λίγο την προσοχή σας θα ήθελα, γιατί ακούγεται μέχρι εδώ. Ευχαριστώ πολύ.

Συνάδελφός σας αποφάσισε σήμερα ως νέος Βοναπάρτης, ίσως επηρεασμένος και από την πικρία που νιώθει για την πολιτική του υποβάθμιση, ο κ. Βορίδης -δεν είχε την προνομιακή τύχη τη δική σας και του κ. Φλωρίδη να παραμείνει αμετακίνητος στη θέση του-, αποφάσισε να σταματήσει μια διαδικασία που σε πολλές αγροτικές περιοχές της χώρας έδινε διέξοδο στο ζήτημα «εργάτες γης». Βορίδης: το κράτος είμαι εγώ. Και δεν υπάρχει καμία απάντηση από την Κυβέρνηση για ποιον λόγο προηγούμενη κυβερνητική απόφαση καρατομηθέντος Υπουργού, του κ. Παναγιωτόπουλου, που ίσως συμπαρέσυρε και τον συνάδελφό του από τη Δράμα, τον κ. Λαζαρίδη… Αυτά είναι κόλπα βρώμικα, όπως λέω ο ποιητής, που κάνετε στη Νέα Δημοκρατία.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Από την Καβάλα.

**ΧΡΗΣΤΟΣ ΓΙΑΝΝΟΥΛΗΣ:** Γιατί να σταματήσω, κύριε συνάδελφε;

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Από την Καβάλα.

**ΧΡΗΣΤΟΣ ΓΙΑΝΝΟΥΛΗΣ:** Καβάλα, συγγνώμη.

Απάντηση καμία.

Και πάμε στη μεγάλη αυθαιρεσία που, επίσης, σήμερα θα στοιχειώνει αυτή την Αίθουσα και αυτό το κτίριο. Από το 2019 ο κ. Μητσοτάκης επιδίδεται συστηματικά στον εκφυλισμό, την απαξίωση και την ναρκοθέτηση θεσμών και διαδικασιών. Το λέμε από το πρωί, προσπαθείτε μετατρέποντας σε μονοδιάστατη νομική υπόθεση το θέμα της διαφάνειας, της λογοδοσίας, της αλήθειας, του κοινωνικού αιτήματος που διατυπώθηκε με τον πιο χαρακτηριστικό τρόπο, όσες δημοσκοπήσεις και αν θέλετε να επικαλεστείτε για όλα αυτά, να το μετατρέπει σε ύβρη και για το πολίτευμα και για τον κοινοβουλευτισμό και για το Σύνταγμα, αλλάζοντας πάλι άποψη ή αποκαλύπτοντας ότι δεν πρόκειται για παραπλανημένο Πρωθυπουργό. Πρόκειται για Πρωθυπουργό, που ενορχηστρώνει μεθοδευμένα καταστάσεις θεσμικής εκτροπής. Και το ανέχεστε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Περιμένετε να ολοκληρωθούν τα λεπτά και τα δευτερόλεπτα σε όσους ασκούν κριτική, για να συνεχίσετε δογματικά τον δρόμο προς το να πριονίζετε το κλαδί της δημοκρατίας το οποίο μας φιλοξενεί όλους και δεν βλέπω να ανησυχείτε σε τίποτε.

Ακούγονται πραγματικά, εξωφρενικές απόψεις και αντιλήψεις, ότι αυτός που δήλωνε αθώος στην Ολομέλεια, ο εισηγητής της πλειοψηφίας που δήλωνε ότι είναι αθώος ο κ. Τριαντόπουλος, ξαφνικά έρχεται μέσα από μία γενναία πράξη, την οποία αναγνωρίζει και ο Πρωθυπουργός, να δηλώσει αθώος αλλά ένοχος οικειοθελώς, για να αποδείξει σε όλους εμάς ότι δεν υπάρχει συγκάλυψη. Καταλαβαίνετε ότι ξεπερνάει τη λογική αυτή η συλλογιστική σειρά των πραγμάτων.

Και αν νομίζετε ότι είναι μικρό το ακροατήριο αυτής της ταπεινής, αλλά ιερής Αίθουσας, κάνετε λάθος. Και ξέρετε ποιος σας το απέδειξε; Το απέδειξε ο απλός πολίτης, που για μία από τις σπάνιες φορές για τη μείξη, για τα δεδομένα, για το ψηφιδωτό όλων αυτών που σας περιγράφουμε, το έγκλημα των Τεμπών, την οικονομία, την κρίση στην υγεία, στην παιδεία, την κρίση των θεσμών, κατέβηκε στον δρόμο, όχι στην Αθήνα και στη Θεσσαλονίκη, αλλά και σε κάθε γωνιά της Ελλάδος και σας είπε «φτάνει, σταματήστε».

Οι αγαπημένες σας μετρήσεις άρχισαν πλέον να αποτυπώνουν την αλήθεια, που λέει «μακριά από εσάς και όπου πάει». Και αυτό δεν είναι λύση. Και κάθεστε και χαριεντίζεστε -το είδαμε στη διάρκεια της σημερινής διαδικασίας-, απολαμβάνοντας ο ένας τις τοποθετήσεις του άλλου.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Κλείνω και ευχαριστώ για την ανοχή σας, κύριε Πρόεδρε.

Και προσπαθούν να μας πείσουν για το πολιτικό τους ανάστημα. Άκουγα πριν τον κ. Θεοχάρη με μία αλαζονεία πρωτοφανή. Ξέρετε, στην πολιτική ιστορία αυτού του τόπου δύο παραδείγματα υπάρχουν που αγγίζουν τα όρια του κωμικοτραγικού. Ο κ. Θεοχάρης και ο κ. Καρατζαφέρης, οι οποίοι διεγράφησαν από τα κόμματα που δημιούργησαν. Και έρχονται να μας κάνουν χρηστομάθειες δημοκρατίας και κοινοβουλευτικής συνέπειας; Θα έλεγα, εξίσου σεμνά και ταπεινά, μια πολιτική που έχετε απομακρυνθεί εδώ και πάρα πολλά χρόνια: σοβαρευτείτε.

Εάν πιστεύετε ότι απευθύνεστε σε ανθρώπους που δεν έχουμε αντιληπτική ικανότητα, κάνετε λάθος.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Εκτίθεστε, αλλά βάζετε σε κίνδυνο και θεσμούς που είναι πολύτιμοι για τη χώρα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Τουρνά, θα σας δώσω τον λόγο, αλλά ακούστε με λίγο. Δεν μπορεί σε κάθε Βουλευτή, σε κάθε κοινοβουλευτικό να απαντά ο Υπουργός. Συγγνώμη που σας το λέω, αλλά πρέπει να προχωρήσει η διαδικασία.

Θα σας δώσω τη δυνατότητα να απαντήσετε, επειδή αναφέρθηκε ονομαστικά σε εσάς, αλλά παρακαλώ, οι παρεμβάσεις των Υπουργών…

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, αν του δώσετε τον λόγο, θα απαντήσω.

**ΠΡΟΕΔΡΕΥΩΝ (Γεώργιος Γεωργαντάς):** Θα δώσω και σε εσάς τον λόγο, άμα χρειαστεί μετά. Να τελειώνει, όμως, αυτό. Οι παρεμβάσεις των Υπουργών γίνονται έξω από τις ομιλίες τους μόνο όταν έχουν να απαντήσουν επί συγκεκριμένων ερωτημάτων που τίθενται ή ζητημάτων που πρέπει να διευκρινιστούν. Παρακαλώ, λοιπόν!

Κύριε Τουρνά, έχετε τον λόγο για δύο λεπτά ακριβώς.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κύριε Πρόεδρε.

Κύριε Γιαννούλη, επειδή αναφερθήκατε προσωπικά σε μένα…

**ΧΡΗΣΤΟΣ ΓΙΑΝΝΟΥΛΗΣ:** Όχι, δεν αναφέρθηκα προσωπικά.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** …και επειδή μου είπατε ότι δεν είμαι κοινοβουλευτικός, άρα δεν έχω ευθύνη, εγώ θέλω να σας πω ότι από τη στιγμή που μου έκανε την πρόταση ο Πρωθυπουργός μας, ο Κυριάκος Μητσοτάκης, να έρθω και να δουλέψω σε αυτή την προσπάθεια να δημιουργήσουμε ένα Υπουργείο και έναν μηχανισμό αντιμετώπισης φυσικών καταστροφών...

**ΧΡΗΣΤΟΣ ΓΙΑΝΝΟΥΛΗΣ:** Στην Κυβέρνηση αναφέρθηκα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Γιαννούλη.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** …στρατεύτηκα και ήρθα να κάνω αυτή τη δουλειά και βοηθάω σε αυτή την κατεύθυνση, να δημιουργήσουμε μια Γενική Γραμματεία, ένα Υπουργείο.

**ΧΡΗΣΤΟΣ ΓΙΑΝΝΟΥΛΗΣ:** Όχι, δεν είπα αυτό. Λάθος καταλάβατε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας θυμίζω ότι δεν υπήρχε τίποτα. Τίποτα δεν αφήσατε όσον αφορά στην πολιτική προστασία. Δεν υπήρχε ούτε καν Γενική Γραμματεία. Ήταν σε ένα παράπηγμα κάπου εκεί στη Μητροπόλεως.

Εγώ εκείνο που θέλω να σας πω είναι ότι συνεργαζόμαστε και αναβαθμίσαμε τις δασικές υπηρεσίες. Εγώ θέλω να σας πω ότι για πρώτη φορά από το 2021 και έπειτα, από τη στιγμή που δημιουργήθηκε το Υπουργείο Κλιματικής Κρίσης, πέφτουν χρήματα για τους καθαρισμούς των δασών, για τη μείωση της τρωτότητας και του κινδύνου και αυτό γίνεται σε έναν σχεδιασμό που γίνεται μαζί με την Πυροσβεστική και τις δασικές υπηρεσίες.

Πέραν τούτου, κύριε Γιαννούλη, έχω να σας πω ότι δεν σταματάμε εκεί πέρα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ! Ο απολογισμός του έργου του Υπουργείου έχει γίνει επαρκώς. Η προσωπική αναφορά που έγινε νομίζω ότι απαντήθηκε επαρκώς από εσάς και νομίζω ότι και ο κ. Γιαννούλης δεν θέλει να δώσει κάποια συνέχεια. Απαντήθηκε επαρκέστατα η συμμετοχή σας σε αυτή την προσπάθεια που γίνεται από την Κυβέρνηση και στην τιμή που σας έκανε ο Πρωθυπουργός. Νομίζω ότι μπορούμε να συνεχίσουμε…

**ΧΡΗΣΤΟΣ ΓΙΑΝΝΟΥΛΗΣ:** Δέκα δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, δεν υπάρχει ζήτημα προσωπικής αναφοράς ούτε από τον έναν ούτε από τον άλλο. Παρακαλώ, αφήστε με λίγο να διευθύνω. Νομίζω ότι καταλαβαίνετε.

**ΧΡΗΣΤΟΣ ΓΙΑΝΝΟΥΛΗΣ:** Δέκα δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Η ανεξάρτητη Βουλευτής κ. Τζάκρη έχει τον λόγο και αμέσως μετά η κ. Βατσινά.

**ΧΡΗΣΤΟΣ ΓΙΑΝΝΟΥΛΗΣ:** Δέκα δευτερόλεπτα τα δικαιούμαι, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Δεν έκανε αναφορά σε εσάς. Έκανε τις διευκρινίσεις που ήταν αναγκαίες για τον ίδιο και νομίζω ότι γίνεται κατανοητό από όλους.

Σας ευχαριστώ, κύριε Γιαννούλη.

Η κ. Τζάκρη έχει τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, η σημερινή συζήτηση του νομοσχεδίου διεξάγεται κάτω από τη σκιά της καταπάτησης του Συντάγματος από τους Βουλευτές της κυβερνητικής πλειοψηφίας εδώ μέσα, στον ναό της δημοκρατίας. Η καταπάτηση αυτή συνίσταται στην απόφασή τους για την κατάργηση της προανακριτικής και την παραπομπή του κ. Τριαντόπουλου απευθείας στο δικαστικό συμβούλιο, με την αρχική ισχνή δικογραφία, καθώς δεν δεχτήκατε ούτε καν το αίτημα για την αποστολή του συνόλου της τρέχουσας δικογραφίας και αντί να το κάνετε σήμερα, με ένα φτηνό τέχνασμα για να μπορούν οι Βουλευτές σας να βγουν στις παρελάσεις, το πήγατε μια εβδομάδα μετά. Αυτό το στίγμα θα το κουβαλούν για πάντα αυτή η πτέρυγα, αυτά εδώ τα υπουργικά έδρανα, οι Βουλευτές της Νέας Δημοκρατίας.

Κυρίες και κύριοι Βουλευτές της Συμπολίτευσης, διαβάζοντας και τα διακόσια δεκατρία άρθρα του νομοσχεδίου που φέρνει προς συζήτηση ο Υπουργός Προστασίας του Πολίτη, πείστηκα ότι η Κυβέρνησή σας προσεγγίζει μια από τις πιο ευαίσθητες σχέσεις πολίτη-κράτους, αυτή της δημόσιας ασφάλειας, με όρους γραφειοκρατικής διεκπεραίωσης, διευθετήσεων δημόσιας υπηρεσίας.

Δεν σας πέρασε, όμως, από το μυαλό, κύριε Υπουργέ ότι η Κυβέρνησή σας δεν έχει απαντήσει στο πιο κρίσιμο από όλα τα ερωτήματα εδώ και έξι χρόνια, δηλαδή στο ποιος πρέπει να είναι ο ρόλος της Αστυνομίας, τι σημαίνει δημόσια τάξη και ασφάλεια και στο τέλος, τι σημαίνει έγκλημα.

Η σημερινή μου ομιλία, λοιπόν, θα επικεντρωθεί σε αυτά που συστηματικά παραβλέπετε και στα οποία όσο δεν απαντάτε εσείς οι ίδιοι, ως Κυβέρνηση, υπονομεύετε τη γενική αίσθηση ασφάλειας, αλλά και το κοινό περί δικαίου αίσθημα των πολιτών, καθώς όλοι έχουμε καταλάβει ότι η Ελλάδα έχει τους περισσότερους αστυνομικούς ανά χίλιους κατοίκους στην Ευρωπαϊκή Ένωση, χωρίς όμως να υπάρχει το ποιοτικό υπόβαθρο σε όλον αυτόν τον τεράστιο οργανισμό.

Να σας πω, λοιπόν, ποιος δεν είναι ο ρόλος των Σωμάτων Ασφαλείας και ιδιαίτερα της Αστυνομίας. Ο ρόλος της Αστυνομίας δεν είναι να παρατάσσει θωρακισμένους αστυνομικούς των ΜΑΤ μπροστά από τις κάμερες και από πίσω τους οι παρακρατικοί να σπάνε μάρμαρα γνωστού ξενοδοχείου, για να ξεκινήσουν επεισόδια, με στόχο να υλοποιήσετε την εντολή του Μαξίμου να αδειάσετε τον δρόμο μέσα σε δύο ώρες. Ο ρόλος της Αστυνομίας δεν είναι να περιφρουρεί τους γερανούς που μπαζώνουν τα Τέμπη.

Ο ρόλος της Αστυνομίας είναι να εμποδίζει τους γερανούς να πατήσουν το όπλο του εγκλήματος και αυτό το πλήρωσε με τη δουλειά του ο Διευθυντής Τροχαίας Λάρισας, όταν η συνείδησή του συγκρούστηκε με τις άνωθεν εντολές. Ο ρόλος της Αστυνομίας δεν είναι να δολοφονούνται γυναίκες αβοήθητες έξω από τα αστυνομικά τμήματα και να παρεμβαίνει εκ των υστέρων το Υπουργείο και σίγουρα, ο δικός σας ρόλος δεν είναι να έχετε εξήντα χιλιάδες υφισταμένους, το 80% των οποίων να οπλοφορεί και εδώ και έξι χρόνια τώρα να έχει για όλα τα Σώματα Ασφαλείας η Ελληνική Αστυνομία ελάχιστους ψυχολόγους για να ελέγχουν την ικανότητα οπλοφορίας και οπλοχρησίας όλου αυτού του ένστολου δυναμικού που υπαμείβεται και αντιμετωπίζει το έγκλημα, όντας οι ίδιοι θύματα στοχοποίησης του ελληνικού λαού, που η Κυβέρνησή σας προκαλεί και η οποία τους θέλει διπλά στρεσαρισμένους στη δουλειά τους, πριν καν φορέσουν τη στολή τους.

Διακόσια δεκατρία άρθρα, λοιπόν και ούτε μια προκήρυξη πρόσληψης πενήντα κλινικών ψυχολόγων και ψυχιάτρων για να στηρίξετε το υπηρεσιακό σας δυναμικό, αλλά και να προστατεύσετε τους πολίτες από τις κακοποιητικές συμπεριφορές πολλών ένστολων, που απασχολούν επί της θητείας σας την κοινή γνώμη με περιστατικά ενδοοικογενειακής βίας.

Κύριε Υπουργέ, προΐστασθε του Υπουργείου που αντιμετωπίζει το έγκλημα, αλλά το έγκλημα σε αυτή τη χώρα δεν είναι μόνο τα βαποράκια και μόνο οι λαθρέμποροι τσιγάρων. Διότι εσείς μπορεί να πιάνετε λαθρεμπόρους τσιγάρων, αλλά το έγκλημα της γραβάτας έχει πνίξει την κοινωνία στα λαθραία καύσιμα, στα ναρκωτικά και στο μαύρο χρήμα. Μπράβο σας για αυτούς που πιάνετε, αλλά δεν μας λέτε τίποτα για αυτούς που δεν πιάνετε!

Χρόνια μετά οι δολοφόνοι του Καραϊβάζ παραμένουν ασύλληπτοι. Είπατε μόνο ότι πιάσατε δύο αδέρφια που ανήκουν στην υποστηρικτική ομάδα των εκτελεστών του δημοσιογράφου. Και τόσα χρόνια που τους έχετε δεν μίλησαν. Τους φυσικούς αυτουργούς και τους εντολοδόχους τους δεν τους βρήκατε;

Κύριε Χρυσοχοΐδη, η δουλειά σας δεν είναι να καταβρέχετε με τις Αύρες ειρηνικούς διαδηλωτές, για να ξεπλύνετε τις ντροπές της Κυβέρνησής σας στη Λεωφόρο Αμαλίας. Η δουλειά σας είναι να πάτε να συλλάβετε αυτούς εξαιτίας των οποίων διαδηλώνουν εκατομμύρια λαού.

Διακόσια δεκατρία άρθρα, λοιπόν, και δεν μας λέτε τίποτα για τα αποτελέσματα της δουλειάς της Διεύθυνσης Εσωτερικών Υποθέσεων τα τελευταία έξι χρόνια. Χάθηκε η διαφθορά από τα Σώματα Ασφαλείας;

Και έρχεστε και μας λέτε στα άρθρα 146 έως 168 ότι αυξάνετε στις 100.000 ευρώ το εφάπαξ οικονομικό βοήθημα θανόντος ένστολου μαζί με μια προαγωγή παρηγοριάς μετά θάνατον, όταν η δική σας Κυβέρνηση είχε φτωχοποιήσει τόσο πολύ τους αστυνομικούς που τους οδηγεί να κάνουν δεύτερες και τρίτες δουλειές σαν αυτή του ντελιβερά ή του οικοδόμου ή του ταξιτζή ή του σωματοφύλακα των λεφτάδων αυτής της χώρας.

Και αναρωτιέμαι: Οι αστυνομικοί που κάνουν αυτή τη βρώμικη δουλειά, την κάνουν, έχοντας πρόσβαση στο δίκτυο πληροφοριών της υπηρεσίας τους; Αυτοί οι αστυνομικοί συναγελάζονται και με άλλα είδη εγκληματιών που εργάζονται για τους δεύτερους εργοδότες τους;

Κύριε Χρυσοχοΐδη, η Κυβέρνησή σας ταυτίστηκε με το αποτυχημένο έπος της πανεπιστημιακής αστυνομίας, όταν αυτή τη στιγμή στα υπουργικά έδρανα, μετά τον πρόσφατο ανασχηματισμό, κάθεται Υφυπουργός που ήταν πρύτανης του Αριστοτελείου, που σας κάλεσε να διαλύσετε τη φοιτητική συναυλία μέσα στο πανεπιστήμιό του, ανοίγοντας τις πόρτες για την πραγμάτωση της φιλελεύθερης ονείρωξής σας για τη συγκρότηση βεβαίως της πανεπιστημιακής αστυνομίας.

Αν κάτι, πάντως, όλοι αναγνωρίζουμε στον κ. Μητσοτάκη, είναι ότι δεν ξεχνά τους υπάκουους και πρόθυμους που έχει στη δούλεψή του και ντροπή του!

Κύριε Χρυσοχοΐδη, τι αξία έχουν αυτά τα διακόσια δεκατρία μέτρα, όταν παραμένουν άλυτα σε αυτή τη χώρα τα εγκλήματα της γραβάτας, όταν ακόμη και οι ηχογραφήσεις της ΕΥΠ βρίσκονται στη διάθεση του Γραφείου του Πρωθυπουργού, όταν έχει επιδοθεί στο σύνολο των πολιτών η αντίληψη: «Βλέπε, άκου, σιώπα και μη ρισκάρεις τη ζωή σου για ένα δίκαιο που δεν μπορείς να βρεις»;

Κύριε Υπουργέ, ούτε για το εκπαιδευτικό σύστημα της Ελληνικής Αστυνομίας προβλέπει κάτι το νομοσχέδιό σας, ούτε για την ύπαρξη αστυνομικών που φέρουν ποινικές καταδίκες απλοποιεί τις διαδικασίες μεταξύ αμετάκλητης καταδίκης και οριστικής απόσταξης, ούτε την υποστελέχωση των αστυνομικών τμημάτων ακόμη και σε κρίσιμες υπηρεσίες, όπως η Θεσσαλονίκη, αντιμετωπίζετε, ούτε το σύστημα εξορθολογισμού της διαχείρισης το πολυπληθέστατου ανθρώπινου δυναμικού σας εισάγετε. Την ίδια στιγμή πάτε και δέρνετε τους εποχικούς πυροσβέστες, τους οποίους η Κυβέρνησή σας εξακολουθεί να θεωρεί πολίτες ενός κατώτερου Θεού.

Το επιτελικό σας κράτος και εσείς προσωπικά εδώ και έξι χρόνια δεν έχετε λύσει τα τεράστια προβλήματα υλικοτεχνικής υποδομής και εξοπλισμού των Σωμάτων Ασφαλείας και πολύ περισσότερο δεν βρήκατε χώρο σε διακόσια δεκατρία άρθρα να φέρετε προς ψήφιση τη δημιουργία και άλλων ειδικών σωμάτων πάταξης του αναβαθμισμένου εγκλήματος και ιδιαιτέρως του ηλεκτρονικού εγκλήματος, που δεν απαιτεί απόφοιτους αστυνομικών σχολών, αλλά πληροφορικάριους, όπως και του σκληρού ποινικού εγκλήματος, που δεν μπορεί να αντιμετωπιστεί πάντοτε με επιτυχία από τους αστυνομικούς που παράγουν οι αστυνομικές σχολές, αλλά με τον τρόπο που αντιμετωπίζουν άλλες χώρες, όπως η Ισπανία, η Γαλλία και η Ιταλία, που αξιοποιούν ειδικές ομάδες προσωπικού, το οποίο μπορεί να μην έχει τελειώσει πανεπιστήμιο, αλλά έχει λάβει ειδική εκπαίδευση και μπορεί να σταθεί αποτελεσματικά απέναντι στις ασύμμετρες προκλήσεις του πολυεθνικά οργανωμένου εγκλήματος, που έχει κατακλύσει τη χώρα μας από άκρου εις άκρον.

Κύριε Υπουργέ, τα είπα αυτά για να σας βοηθήσω να αντιληφθείτε ότι αυτό το γραφειοκρατικό νομοσχέδιο δεν λύνει τα πραγματικά προβλήματα των Σωμάτων Ασφαλείας, όπως δεν δημιουργεί και συνθήκες διάδρασης του Υπουργείου σας με άλλα Υπουργεία και Ανεξάρτητες Αρχές, προκειμένου να καταστεί εφικτή η οριστική πρόληψη και καταστολή του διαρκώς εξελισσόμενου εγκλήματος.

Εμείς ως Κίνημα Δημοκρατίας το καταψηφίζουμε, όχι γιατί ισοπεδώνουμε και κάποιες ορθές διατάξεις που το νομοσχέδιο αυτό προβλέπει, αλλά γιατί η Κυβέρνηση στην οποία μετέχετε είναι υπόλογη απέναντι στον ελληνικό λαό για υπέρτερα εγκλήματα που υπερβαίνουν τις αρμοδιότητες και τις εξουσίες των απλών αστυνομικών οργάνων.

Εμείς στο Κίνημα Δημοκρατίας δεν θα ψηφίσουμε νομοσχέδιο που κουκουλώνει τα προβλήματα. Οραματιζόμαστε μια άλλη Αστυνομία, αντίστοιχη αυτών που διαθέτουν αξιακά και υπηρεσιακά οι προηγμένες χώρες της Ευρωπαϊκής Ένωσης. Τιμούμε όλους τους ένστολους που διακυβεύουν τη ζωή τους για μισθούς πείνας. Και στο όνομα αυτών των ενστόλων συμπολιτών μας, καταψηφίζουμε ένα νομοσχέδιο που περιφρονεί το λειτούργημά τους.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει η κ. Βατσινά από το ΠΑΣΟΚ - Κίνημα Αλλαγής.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σε μια χρονική συγκυρία που η εμπιστοσύνη του ελληνικού λαού προς την Κυβέρνησή σας έχει οριστικά χαθεί, ερχόμαστε σήμερα με βαριά τη σκιά της προανακριτικής να συζητήσουμε το παρόν νομοσχέδιο.

Κυρίες και κύριοι της Κυβέρνησης, με όσα έχουν γίνει επί της θητείας σας, μπορούμε πλέον να πούμε ότι είδαμε τα πάντα, και το χειρότερο είναι ότι πρέπει να περιμένουμε τα πάντα. Οι ίδιοι άνθρωποι που χειροκροτήσατε έναν Υπουργό ηθικά υπαίτιο για ένα από τα τραγικότερα δυστυχήματα της χώρας, οι ίδιοι άνθρωποι τον υποδεχτήκατε με ανοιχτές αγκάλες στο ψηφοδέλτιό σας, και οι ίδιοι άνθρωποι τον απαλλάξατε άρον άρον από τις τυχόν ποινικές ευθύνες του.

Και οι ίδιοι οι άνθρωποι επιλέγετε τώρα συνειδητά να μην υπάρχει πολυτελής και πλήρης διαδικασία που ορίζει το Σύνταγμα και ο Κανονισμός της Βουλής για την εξέταση των ευθυνών του κ. Τριαντόπουλου. Είστε, λοιπόν, οι ίδιοι οι άνθρωποι που επιλέγετε μετά τη συγκάλυψη των Τεμπών, μια νέα συγκάλυψη στοιχείων στην προανακριτική. Αυτό είναι ντροπή, και για αυτό να ντρέπεστε, γιατί με αυτό θα κλείσει αυτός ο κύκλος της Κυβέρνησής σας.

Το ΠΑΣΟΚ, κυρίες και κύριοι της Κυβέρνησης, δίνει τη μάχη που λέγεται μάχη αξιών. Και αυτή τη μάχη τη δίνουμε μαζί με εκείνους που μπορούν, όχι με εκείνους που φοβούνται τις σκιές που έφτιαξαν.

Έρχομαι τώρα στο παρόν νομοσχέδιο. Κύριε Υπουργέ, η διαχρονική σας πορεία, που δεν μπορούμε να αμφισβητήσουμε ότι είναι μακρά, η εμπειρία σας που είναι επίσης δεδομένη στα τόσα χρόνια στο συγκεκριμένο Υπουργείο και η γνώση που έχετε μετά από τόσα χρόνια σε αυτό το Υπουργείο, σας οδηγούν στη βεβαιότητα ότι σε αυτό το νομοσχέδιο προτείνατε βιώσιμες λύσεις για το μέλλον της Ελληνικής Αστυνομίας; Δεν θέλω καν να πιστέψω ότι έχετε την πεποίθηση πως με τέτοια νομοθετήματα δομούνται υγιή όργανα και κυρίως υγιείς εργαζόμενοι στην Ελληνική Αστυνομία και στην Πυροσβεστική.

Νομίζω ότι γνωρίζετε, και είναι κοινός τόπος, ότι η πρόληψη και η καταστολή της εγκληματικότητας στη χώρα είναι εξαιρετικά δύσκολη, έχει φτάσει στα άκρα, στα όρια της αυταπάρνησης. Δεν έχουμε κάτι άλλο να επικαλεστούμε στην Ελληνίδα και στον Έλληνα αστυνομικό, παρά μόνο το φιλότιμό του. Πώς αλλιώς να ζητήσουμε από τους ανθρώπους αυτούς, που στο 90% των περιπτώσεων μαθαίνουν την ίδια μέρα τι ώρα δουλεύουν αύριο, να προστατεύουν τους πολίτες της χώρας; Τι να τους πούμε που δουλεύουν σε υπερεργασία χιλιάδων χαμένων και απλήρωτων ωρών, σε μεταγωγές, σε επιχειρήσεις, σε μεταφορές ακούσιας νοσηλείας; Να τους πούμε ότι δεν προβλέφθηκε τίποτα απολύτως σε αυτό το νομοσχέδιο για την απασχόληση έξτρα προσωπικού, για την αμοιβή τους, για τα ρεπό τους;

Να φέρω το παράδειγμα της Διεύθυνσης Αστυνομίας Ηρακλείου. Το προσωπικό που συνταξιοδοτείται δεν αναπληρώνεται, ούτε δημιουργούνται νέες οργανικές θέσεις, ώστε να ενισχυθούν οι υπηρεσίες με τακτικές και έκτακτες μεταθέσεις. Έτσι το προσωπικό καλείται να εργαστεί σε συνθήκες πίεσης και κυρίως σε συνθήκες που χρόνο με τον χρόνο θα στερούν από τους πολίτες το αίσθημα ασφάλειας και προστασίας. Ιδίως τους καλοκαιρινούς μήνες που η τουριστική περίοδος φέρνει περισσότερο κόσμο στο νησί της Κρήτης, η κατάσταση γίνεται πιο πιεστική.

Μέχρι και σήμερα το Μαλεβίζι και η Φαιστός δεν έχουν χαρακτηριστεί τουριστικές περιοχές, παρότι πλέον είναι από τις πιο τουριστικές περιοχές του Ηρακλείου. Εκτός βέβαια αν θεωρήσουμε ότι η περιοχή όπου βρίσκεται το Μινωικό Ανάκτορο της Φαιστού δεν είναι τουριστική περιοχή. Εκτός αν θεωρήσουμε ότι και το Μαλεβίζι με δεκαέξι χιλιάδες κλίνες ξενοδοχειακών μονάδων δεν είναι τουριστική περιοχή.

Μέσα σε όλα αυτά, να σας πω ότι στο Ηράκλειο η τελευταία προμήθεια στόλου οχημάτων ήταν το 2014. Έχουμε δηλαδή οχήματα έντεκα και πλέον ετών, τα οποία επισκευάζονται επίσης με αυταπάρνηση και με δωρεές. Παράλληλα έχει κλείσει το σκοπευτήριο του Αστυνομικού Τμήματος Μεγάρου, ελλείψει κονδυλίων συντήρησής του. Χρειαζόμαστε, λοιπόν, και εκεί αυταπάρνηση και ιδιωτική βοήθεια.

Αυτά είναι μερικά από τα στοιχεία που δεν έχουν επιλυθεί με το παρόν νομοσχέδιο, κύριε Υπουργέ και κυρίες και κύριοι της Κυβέρνησης, αλλά είναι πραγματικά και κοπιαστικά καθημερινά προβλήματα.

Και να κάνω και ένα σχόλιο που σχετίζεται με τα άρθρα 208 και επόμενα για τους πυροσβέστες. Για ακόμα μία φορά αντιμετωπίζετε επιφανειακά το ζήτημα των εποχικών πυροσβεστών. Αυτό θα πρέπει να το επανορθώσει επιτέλους η Κυβέρνησή σας γιατί έχετε ουσιαστική ευθύνη που οι άνθρωποι αυτοί οδηγήθηκαν στην ανεργία, τη στιγμή που οι φωτιές στη χώρα έχουν ξεκινήσει ήδη λόγω υψηλών θερμοκρασιών. Θυμίζω ότι στην Κρήτη το περασμένο Σαββατοκύριακο είχαμε τριάντα βαθμούς. Να το ακούσει αυτό ο νέος Υπουργός Πολιτικής Προστασίας, καθώς δεν έχει πολύ χρόνο.

Αδικιών συνέχεια: Το βαθμολόγιο των Πυροσβεστών Πενταετούς Υποχρέωσης καθυστέρησε και σε αυτούς, τελείως παράτυπα και τελείως αδικαιολόγητα. Και έρχομαι τώρα στην ΕΜΟΔΕ. Σας τα κατέθεσε αυτά και ο εκπρόσωπός τους στην ακρόαση φορέων, αλλά δεν εισακούστηκε. Δεν υπάρχει καμία απολύτως πρόβλεψη των υπηρετούντων στην ΕΜΟΔΕ για τις περιπτώσεις μεταθέσεώς τους. Δεν υπάρχει και καμία περιγραφή που θα τους ορίζει τη μισθολογική κατηγορία που θα υπηρετούν όταν μονιμοποιηθούν. Τι γίνεται, όμως, και με τη συνυπηρέτηση αυτών των ανθρώπων που θα συνάψουν γάμο ή σύμφωνο και θα υπηρετούν σε άλλα μέρη της χώρας; Καμία πρόβλεψη. Μάλλον η προστασία της οικογένειας που ορίζει το Σύνταγμα πήγε περίπατο, επειδή έτυχε να υπηρετούν στην ΕΜΟΔΕ. Τι γίνεται όταν οι άνθρωποι αυτοί αντιμετωπίσουν σπουδαίο θέμα υγείας; Πώς θα εξασφαλιστεί η υπηρέτηση σε μέρη που θα τους παρέχεται πρόσβαση στις νοσηλείες, στην περίθαλψή τους; Δυστυχώς, δεν θεωρήθηκε σημαντικό να προστεθούν οι διατάξεις αυτές, διατάξεις δίκαιες, διατάξεις ανθρωπιάς.

Το ΠΑΣΟΚ δηλώνει αντίθετο σε αυτή την τακτική του νομοθετικού σταγονόμετρου, σε αυτή την επιφανειακή κάλυψη των ζητημάτων της καθημερινότητας των ενστόλων. Στην τελική, η υπηρεσία, η νυχθημερόν εργασία, ο καθημερινός κίνδυνος της ζωής τους, η αξιοπρεπής εργασία δεν εξαγοράζεται με επιδόματα των 100 ευρώ, τα οποία τους τα τάξατε τον Δεκέμβρη και θα τους τα δώσετε -όταν τους τα δώσετε- κουρεμένα, μεταχρονολογημένα, φορολογημένα, δηλαδή στην ουσία ματωμένα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κυρία συνάδελφε, και για τη συνέπεια στον χρόνο.

Τελευταίος ομιλητής του καταλόγου είναι ο κ. Σταμάτης από τη Νέα Δημοκρατία. Στη συνέχεια θα μιλήσει ο Κοινοβουλευτικός Εκπρόσωπος της Πλεύσης Ελευθερίας. Και μετά θα περάσουμε στις δευτερολογίες των εισηγητών.

Κύριε Σταμάτη, έχετε τον λόγο.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κύριε Υφυπουργέ, παρακολουθώντας σήμερα όλη τη συζήτηση, προσπάθησα πολύ ειλικρινά να καταλάβω από την Αντιπολίτευση ποια είναι η πρότασή της για την Αστυνομία, ποια Αστυνομία θέλει, τι Αστυνομία θέλει -πέραν του ΚΚΕ που είναι γνωστές οι απόψεις- και δεν έβγαλα κάποιο συμπέρασμα. Και νομίζω ότι αυτό το νομοσχέδιο, πέραν του ότι έρχεται να κάνει μια αναδιοργάνωση στην Ελληνική Αστυνομία, που τη χρειάζεται μετά από εικοσιπέντε χρόνια, νομίζω ότι δίνει και απαντήσεις για το πού θέλουμε να πάει η Ελληνική Αστυνομία.

Ξέρετε, κυρίες και κύριοι συνάδελφοι, από το 1984, από την ενοποίηση δηλαδή της Αστυνομίας με τη Χωροφυλακή, η Ελληνική Αστυνομία μετράει εκατόν πενήντα τέσσερα θύματα, εκατόν πενήντα τέσσερις αστυνομικοί έπεσαν στο καθήκον, είτε θύματα τρομοκρατίας, και όχι επαναστατών, έπεσαν για να προστατεύσουν όλους εμάς.

Νομίζω ότι πολλά από αυτά που ακούστηκαν για μεθόδους, που προφανώς δεν έχουν αποδειχθεί και προφανώς δεν ισχύουν, είναι, εάν θέλετε, και μια όχι δίκαιη κριτική και στην παρούσα πολιτική ηγεσία αλλά και σε όλες τις πολιτικές ηγεσίες από το 1974 και μετά. Γιατί; Διότι οι άνθρωποι που αποφασίζουν να μπουν στην Ελληνική Αστυνομία και να υπηρετήσουν το Σύνταγμα και την ασφάλεια των πολιτών είναι άνθρωποι της διπλανής πόρτας. Είναι γιοι και κόρες αγροτών, γιοι και κόρες ανθρώπων που παλεύουν για να βιοποριστούν και είναι άνθρωποι, οι οποίοι επέλεξαν να αφιερώσουν τη ζωή τους στο να προστατεύουν εμάς. Νομίζω, λοιπόν, ότι η όποια σύγχυση ή σύγκριση με ένα κράτος ή μια αστυνομία καταστολής, παρακράτους και όλα αυτά, δεν τιμά τους ίδιους τους ανθρώπους που υπηρετούν με σθένος και με πολλές δυσκολίες, θα έλεγα, και οικονομικές, όλα αυτά τα χρόνια την Ελληνική Αστυνομία.

Θα ήθελα να εστιάσω σε δύο πράγματα. Το πρώτο είναι αυτό που προσπαθεί να κάνει η πολιτική ηγεσία, που νομίζω ότι όχι απλώς είναι προς τη σωστή κατεύθυνση, αλλά προς μια κατεύθυνση, που δεν είναι καν του 2025, αλλά του 2035. Γιατί, εάν δείτε το πώς δουλεύουν οι αστυνομίες στις χώρες της Ευρωπαϊκής Ένωσης, θα καταλάβετε ότι αυτό το νομοσχέδιο, εάν το μελετήσετε, είτε το ψηφίσετε είτε δεν το ψηφίσετε, έχει αυτόν τον ανθρωποκεντρικό χαρακτήρα που έχουν όλες οι σύγχρονες αστυνομίες στις χώρες της Ευρωπαϊκής Ένωσης.

Επιτρέψτε μου να σταθώ στη σύσταση της Διεύθυνσης Κοινωνικής Αστυνόμευσης, η οποία είναι αρμόδια για τον σχεδιασμό και την υλοποίηση δράσεων πρόληψης, αντιμετώπισης του ρατσισμού και της μισαλλοδοξίας, του σχολικού εκφοβισμού και όλα αυτά. Νομίζω ότι αυτό είναι θετικό, το γεγονός δηλαδή ότι όλες οι μορφές της βίας τίθενται κάτω από την ίδια ομπρέλα, γιατί έτσι αναπτύσσονται ταυτόχρονα οι πιο αποτελεσματικοί μηχανισμοί, οπότε δεν έχουμε διασπορά, άρα είναι καλύτερος ο συντονισμός και τελικά, στο τέλος της ημέρας, είναι καλύτερη και η αντιμετώπιση.

Επιπλέον, έχει πάρα πολύ ενδιαφέρον η σύσταση του Κέντρου Εκπαίδευσης Πρώτων Βοηθειών και Τραύματος. Νομίζω ότι υπάρχει πολύ μέλλον στο νέο κέντρο, ώστε και να πρωτοπορήσει, αλλά να είναι και αρωγός σε κοινωνικά θέματα της πολιτείας.

Ταυτόχρονα, κάτι το οποίο βλέπω ως πάρα πολύ σημαντικό έχει να κάνει με την εκπαίδευση των αστυνομικών.

Κύριε Υπουργέ, είχα την τύχη, ως Γενικός Γραμματέας που ήμουν πριν, να συμμετέχω σε εκπαιδευτικά προγράμματα που έκανε η Αστυνομία και αφορούσαν στη διαφορετικότητα και στο πώς αντιμετωπίζουμε κάποιον συμπολίτη ή κάποιον πολίτη με διαφορετικά χαρακτηριστικά, ενδεχομένως, από ό,τι εμείς, με τελείως διαφορετικό background, με διαφορετικό σεξουαλικό προσανατολισμό, από μία τρίτη χώρα ή οτιδήποτε άλλο. Αυτό που διαπίστωσα ήταν το ενδιαφέρον των Ελλήνων αστυνομικών να μάθουν πράγματα, τα οποία δεν είχαν μάθει και πράγματα, τα οποία είναι στο ευρύτερο πλαίσιο που αρμόζει σε μια δημοκρατική χώρα και στην Ελληνική Αστυνομία. Αυτό το κομμάτι και η αναβάθμιση της διδασκαλίας και της εκπαιδευτικής πολιτικής θα δώσει τη δυνατότητα σε πάρα πολλούς αστυνομικούς να πάνε σε ένα νέο μοντέλο μεταπτυχιακών σπουδών και να εξελιχθούν και οι ίδιοι μέσα από αυτή τη διαδικασία.

Στο κομμάτι αυτό, κύριε Υπουργέ, θα ήθελα να κάνω μια πρόταση. Σε όλους τους τέσσερις αυτούς κύκλους, που θα είναι η Αστυνομική Ακαδημία, νομίζω ότι πρέπει αυτά τα μαθήματα της συμπερίληψης και της αποδοχής της διαφορετικότητας να είναι στο σύνολο αυτών των κύκλων. Εδώ νομίζω ότι αυτό που χρειαζόμαστε είναι, όντας μέσα στον κορμό των μαθημάτων, να μπει και στη συνείδηση των αστυνομικών ότι αυτή πλέον είναι η κοινωνία μας. Και ποια είναι η κοινωνία μας; Είναι αυτή που έχουμε επιλέξει να ζούμε, μια ανοιχτή κοινωνία που θα δέχεται το διαφορετικό, που θα ενσωματώνει την ποικιλομορφία και δεν θα στερεί σε κανέναν το δικαίωμα να διαδηλώνει και γι’ αυτό που θέλει για τον εαυτό του και γι’ αυτό που θέλει για τους άλλους. Νομίζω ότι εκεί μπορούν να γίνουν πολύ ενδιαφέρουσες συνεργασίες με το Εθνικό Κέντρο Δημόσιας Διοίκησης.

Έρχομαι σε ένα άλλο κομμάτι, στο οποίο θέλω να αναφερθώ, πριν κλείσω. Νομίζω ότι εδώ θα πρέπει να δώσω τα εύσημα και στον Γενικό Γραμματέα αλλά και στον Υφυπουργό που ήταν πριν για τα θέματα των φυλακών. Θεωρώ ότι όλο αυτό με το «βραχιολάκι» είναι στη σωστή κατεύθυνση. Νομίζω ότι πρέπει να ξεκινήσει, μετά από αυτό το νομοσχέδιο και με αυτές τις πολύ ευεργετικές διατάξεις για το σωφρονιστικό σύστημα, η επόμενη μέρα του σωφρονιστικού συστήματος της χώρας. Εδώ θα πρέπει να μιλήσουμε ανοιχτά με βάση το έγκλημα που κυριαρχεί στη χώρα μας, με βάση τις αποφάσεις των δικαστηρίων, ποιο είναι το σωφρονιστικό σύστημα το οποίο θέλουμε. Όταν όμως θα το αποφασίσουμε, θα πρέπει να είμαστε έτοιμοι ως κοινωνία να αποδεχθούμε τους ανθρώπους που φεύγουν πλέον από τις φυλακές ελεύθεροι και ζουν ανάμεσά μας, που δεν θα είναι στιγματισμένοι, κρυμμένοι, αθέατοι και αόρατοι.

Κύριε Υπουργέ, κύριε Γενικέ, νομίζω ότι στο κομμάτι της εκπαίδευσης πρέπει να δώσουμε μεγάλη βάση. Η εκπαίδευση είναι αυτή, η οποία μπορεί να δώσει τη δυνατότητα και το φως στους ανθρώπους που είναι μέσα να ξαναδούν διαφορετικά και την ίδια την καταδίκη τους με βάση το έγκλημα, για το οποίο είναι φυλακή, αλλά και τις ευκαιρίες που μπορούν να τους δώσουν η ελληνική πολιτεία και η Ελληνική Δημοκρατία. Νομίζω ότι εδώ θα πρέπει να δούμε πώς θα υποστηρίξουμε τους ανθρώπους, οι οποίοι δείχνουν τη διάθεση και τη θέληση να μπουν σε μια διαδικασία εκπαίδευσης.

Με βάση και την τελευταία, πολύ ουσιαστική διακομματική επίσκεψη της Επιτροπής Σωφρονιστικού Συστήματος στην Κασσαβέτεια, μιλώντας με τους ίδιους τους νέους μέσα εκεί, μπορώ να πω ότι είναι σημαντικά στοιχεία και η εκπαίδευση αλλά και αυτό, το οποίο πλέον το Υπουργείο προωθεί, το να δίνει δυνατότητες στα παιδιά. Γιατί μιλούμε για παιδιά, είτε ελληνόπουλα είτε παιδιά από τρίτες χώρες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κάτι τελευταίο και κλείνω. Είναι διαδικαστικού χαρακτήρα, ενδεχομένως, αλλά είναι και ουσίας. Οι φυλακές να μην έχουν ένα ΑΦΜ, αλλά να μπορεί το κάθε σωφρονιστικό κατάστημα να αναπτύξει τα δικά του. Νομίζω ότι το μέλλον είναι οι κοινωνικές συνεταιριστικές επιχειρήσεις. Θα δούμε, εάν μπορούν μέσω κάποιου νόμου αυτές να δημιουργηθούν, ώστε οι ίδιοι οι κρατούμενοι να μπορούν να εξασφαλίζουν και ένα εισόδημα. Είναι πρωτοποριακό, σας το λέω, αλλά θα πρέπει η πολιτεία -γιατί αυτή είναι η δημοκρατία μας- να μάθει και να συγχωρεί και να δίνει περισσότερες από μία και δύο και τρεις και τέσσερις ευκαιρίες.

Επειδή αύριο είναι η παγκόσμια μέρα ενάντια στον ρατσισμό, θα είμαι -και καλώ και εσάς- αύριο στο Σύνταγμα με διάφορες οργανώσεις, που θα κάνουν μία πορεία. Αυτό είναι που πρέπει να ξανακερδίσουμε: Μια ανοιχτή κοινωνία, στην οποία ανοιχτή κοινωνία η Αστυνομία –άρα, οι Έλληνες συμπολίτες μας που υπηρετούν σε αυτήν- είναι μέρος αυτής. Και όπως ο κάθε Έλληνας πολίτης λογοδοτεί, και εκεί, όταν υπάρχουν λάθη να λογοδοτούν.

Δεν είναι εχθρός μας η Ελληνική Αστυνομία, ούτε η πολιτική ηγεσία. Εχθρός μας είναι οι παθογένειες, που μπορεί να οδηγήσουν τους ανθρώπους στη βία και στο τέλος στη φυλακή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος από την Πλεύση Ελευθερίας κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, γνωρίζετε ποιος είπε: «Ξέρετε ότι δεν μου αρέσουν οι συχνοί ανασχηματισμοί»; Ο κ. Μητσοτάκης πριν από έναν χρόνο και έκτοτε φρόντισε να κάνει δύο.

Στην πραγματικότητα, έχει κάνει τρεις ανασχηματισμούς από τις εκλογές του 2023. Έκανε τον ανασχηματισμό, που ο κ. Μαρκόπουλος, λόγω του ότι προωθήθηκαν οι Βουλευτές που συμμετείχαν στην Εξεταστική Επιτροπή των Τεμπών, απεκάλεσε, εάν θυμάστε, αυτή την επιτροπή «γουρλίδικη». Μετά, υπήρχε ο ανασχηματισμός του Ιουνίου 2024 και τώρα έχουμε τον τρίτο ανασχηματισμό. Σκεφτείτε, δηλαδή, να του άρεσαν του Πρωθυπουργού οι συχνοί ανασχηματισμοί!

Γιατί γίνονται αυτοί οι ανασχηματισμοί; Ο κύριος λόγος είναι ότι βλέπει ο ίδιος πως η Κυβέρνησή του δεν αποδίδει και γι’ αυτό την αλλάζει συνέχεια.

Αυτήν τη στιγμή στην πραγματικότητα ο κ. Mητσοτάκης είναι Πρωθυπουργός μιας κυβέρνησης, η οποία πλέον έχει απονομιμοποιηθεί στη συνείδηση της κοινωνίας και των πολιτών και προσπαθεί με τον ανασχηματισμό αυτόν να διατηρήσει κάποιο πρόσχημα νομιμοποίησης, τη στιγμή που βεβαίως η Κυβέρνηση βρίσκεται σε βαθιά κρίση. Η έσχατη ειρωνεία είναι ότι αμέσως μόλις η Κυβέρνηση πήρε με την ψήφο των Βουλευτών της Συμπολίτευσης την εμπιστοσύνη αυτών των Βουλευτών, την άλλαξε.

Το πρόβλημα με τον ανασχηματισμό όμως δεν είναι μόνο ότι έρχεται σε μια στιγμή που δείχνει ότι η Κυβέρνηση βρίσκεται σε κατάσταση αμηχανίας και κρίσης, αλλά και ότι και οι ίδιες οι υπουργοποιήσεις υπήρξαν ιδιαιτέρως προβληματικές.

Δεν θα αναφερθούμε ξανά στον «άριστο» Αρίστο, ο οποίος διήρκησε τριάντα τρεις ώρες προτού παραιτηθεί. Θα αναφερθώ όμως στην περίπτωση του κ. Τσάφου, ο οποίος ως γνωστόν έκανε δηλώσεις στις οποίες αναφερόταν στο ψευδοκράτος στη Βόρεια Κύπρο ως την «Τουρκική Δημοκρατία της Βόρειας Κύπρου». Το πρόβλημα δεν είναι μόνο με αυτή τη δήλωση, αλλά είναι και στον τρόπο με τον οποίο προσπάθησε να τη διορθώσει. Σε tweet που έγραψε στις 9 Ιανουαρίου του 2023 ο κ. Τσάφος λέει: «Αστοχία και λάθος μου σε μια περίοδο που εργαζόμουν ως αναλυτής στις ΗΠΑ και δεν είχα καμία επαγγελματική σχέση με την Ελληνική Κυβέρνηση». Δηλαδή ήταν λάθος το οποίο όμως έκανε επειδή δούλευε στις Ηνωμένες Πολιτείες και τώρα το διορθώνει -αυτό ήταν προτού υπουργοποιηθεί- επειδή έχει επαγγελματική σχέση με την ελληνική κυβέρνηση. Και δεν φτάνει αυτό, αλλά έρχεται τώρα και λέει ότι το διόρθωσε το λάθος. Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Μητσοτάκης διορίζει Υπουργούς οι οποίοι αποδέχονται την εγκληματική τουρκική κατοχή του 1974 στην Κύπρο και οι οποίοι αναγνωρίζουν τις παράνομες τουρκικές διεκδικήσεις στη Μεγαλόνησο. Τι τους έχετε στην Κυβέρνηση; Και δεν είναι ο μόνος. Υπήρχε και ο κ. Στυλιανίδης. Στις 20 Φεβρουαρίου του 2024 εδώ στη Βουλή καθόμασταν με τους Βουλευτές της Πλεύσης Ελευθερίας και τον ακούσαμε να λέει ότι η μισή Κύπρος είναι ήδη τουρκική. Και όταν του το επισήμανε η κ. Κωνσταντοπούλου προσπάθησε να το ανασκευάσει λέγοντας ότι το «τουρκική» το εννοούσε σε εισαγωγικά. Και αυτόν τον κρατάει ο κ. Μητσοτάκης στην Κυβέρνηση. Με άλλα λόγια δεν έχετε πλέον ούτε ιερό ούτε όσιο. Υπουργοποιείτε και κρατάτε Υπουργούς οι οποίοι δημοσίως αναγνωρίζουν τις τουρκικές διεκδικήσεις χωρίς να υπόκεινται σε οποιεσδήποτε κυρώσεις.

Έρχομαι τώρα στο ζήτημα των τελευταίων ημερών αναφορικά με το παλαιστινιακό. Τις τελευταίες σαράντα οκτώ ώρες, μετά από μία ανακωχή από τα τέλη Ιανουαρίου, η γενοκτονία συνεχίζεται στη Γάζα. Από τον Οκτώβριο του 2023 έχουν χάσει τη ζωή τους σαράντα εννέα χιλιάδες Παλαιστίνιοι και από προχθές μέσα σε σαράντα οκτώ ώρες είχαμε πεντακόσιους νεκρούς, εκ των οποίων οι διακόσιοι είναι παιδιά. Και εν μέσω αυτής της κατάστασης ο κ. Παπασταύρου, ο Υπουργός Ενέργειας -ο άλλος νέος Υπουργός που είχε αποκεφαλιστεί πριν ένα χρόνο και τώρα επανήλθε- συναντήθηκε με τον Ισραηλινό ομόλογό του και αναφέρθηκε στη διάρκεια της συνάντησης στους κοινούς στόχους Ελλάδας και Ισραήλ και στην πολυεπίπεδη στρατηγική συνεργασία με μια κυβέρνηση η οποία συντελεί γενοκτονία, της οποίας ο Πρωθυπουργός κ. Νετανιάχου καταζητείται από το Διεθνές Ποινικό Δικαστήριο και η οποία το τελευταίο διήμερο επίσης στοχεύει στόχους του ΟΗΕ στη Γάζα. Ο εκπρόσωπος του κ. Γκουτιέρες σήμερα το πρωί είπε ότι η επίθεση στην ανθρωπιστική οργάνωση του ΟΗΕ που βρίσκεται στη Γάζα δεν ήταν ατύχημα και μίλησε με πάρα πολύ σκληρή γλώσσα.

Έρχομαι τώρα, στον λίγο χρόνο που μου απομένει, στο νομοσχέδιο.

Κύριε Χρυσοχοΐδη, πρέπει να πω ότι είναι πραγματικά προκλητικό το γεγονός ότι κάθεστε εδώ από τις 9.00΄ το πρωί -πλησιάζουμε τις δεκατέσσερις ώρες- και δεν έχετε ακόμη μιλήσει για το νομοσχέδιο. Το φυλάτε αυτό για το τέλος, ούτως ώστε να μην μπορούν οι Βουλευτές της Αντιπολίτευσης να σας κάνουν κριτική; Έτσι προστατεύεστε;

 Οι ρυθμίσεις που φέρνει το νομοσχέδιο δεν αντιμετωπίζουν καθόλου τα ουσιαστικά προβλήματα της Αστυνομίας, που είναι η υπερβολική χρήση βίας, το γεγονός ότι η Αστυνομία έχει πάρα πολύ χαμηλή πλέον την εμπιστοσύνη της μέσα στην κοινωνία. Καταθέτω στα Πρακτικά έρευνα της Public Issue που δείχνει ότι το 2014 το 26% είχαν κακή γνώμη για την Αστυνομία, το 2018 το 22% και το 2024, κύριε Χρυσοχοΐδη, επί δικής σας υπουργίας, για πρώτη φορά έχουμε την πιο αρνητική γνώμη για την Αστυνομία τα τελευταία δεκαπέντε χρόνια, φτάνοντας στο 54%. Περισσότεροι πολίτες θεωρούν ότι η Αστυνομία δεν διαδραματίζει θετικό ρόλο. Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρέπει επίσης να πω ότι το νομοσχέδιο δεν κάνει τίποτα για να αντιμετωπίσει τα προβλήματα της διαφθοράς που υπάρχουν στην Αστυνομία και τα προβλήματα της ανεξέλεγκτης χρήσης βίας την οποία είδαμε ξανά στις μαζικές συγκεντρώσεις της 26ης Ιανουαρίου και της 28ης Φεβρουαρίου για τα Τέμπη, όπου αστυνομικοί χτυπούσαν δημοσιογράφους. Και τώρα έρχεται ένα άρθρο, το άρθρο 13, το οποίο συστήνει, λέει, μία καινούργια δομή στην οργάνωση εσωτερικών υποθέσεων, αυτή που ερευνά τη συμπεριφορά των αστυνομικών. Αυτή υπάγεται στον αρχηγό της Αστυνομίας, δηλαδή ο αρχηγός της Αστυνομίας ερευνά τη συμπεριφορά των αστυνομικών, ενώ σε άλλες χώρες όπως είναι η Βρετανία, πρόκειται για Ανεξάρτητη Αρχή, για να μην μπορεί να ελέγχεται από την ηγεσία της Αστυνομίας. Στις Ηνωμένες Πολιτείες -και πρέπει να το γνωρίζετε αυτό- οι πολίτες και όχι αστυνομικοί όπως προβλέπει το νομοσχέδιο είναι αυτοί που κρίνουν αν διαπράττονται καταχρήσεις των αρμοδιοτήτων της Αστυνομίας ενάντια στους πολίτες και στην κοινωνία.

Αυτά βεβαίως εσείς δεν θέλετε να τα νομοθετήσετε. Αυτό που κάνετε στην πραγματικότητα είναι ότι συγκεντρώνετε περισσότερες εξουσίες στα χέρια του Υπουργού -σχεδόν παντού στο νομοσχέδιο ο Υπουργός αποφασίζει για τα πάντα- και διατηρείτε βεβαίως μία αυταρχική δομή της Ελληνικής Αστυνομίας η οποία όχι μόνο δεν ελέγχεται για περιπτώσεις διαφθοράς και κατάχρησης βίας, αλλά δυστυχώς έχει και πάρα πολύ μεγάλο αριθμό αστυνομικών. Η Ελλάδα μαζί με την Τουρκία και το Μαυροβούνιο βρίσκεται στις υψηλότερες θέσεις στον αριθμό αστυνομικών ανά κάτοικο. Έχουμε σχεδόν τον αριθμό αστυνομικών που έχουν τα πιο αυταρχικά καθεστώτα στον κόσμο. Αυτό πρέπει να το δείτε. Σταματώ εδώ γιατί δεν έχω περισσότερο χρόνο.

Η Πλεύση Ελευθερίας έχει πολύ σοβαρές επιφυλάξεις για τον τρόπο με τον οποίο νομοθετεί η Κυβέρνηση στο θέμα της Αστυνομίας και της προστασίας του πολίτη και θεωρούμε βεβαίως ότι θα πρέπει να επανεξετάσετε συνολικά την αντίληψή σας για την προστασία του πολίτη διότι οι πολίτες δεν αισθάνονται προστατευμένοι από την Αστυνομία.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, περνάμε τώρα στον κύκλο των δευτερολογιών των εισηγητών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο για μία παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, έχετε τρία λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πέντε. Πρώτη μου παρέμβαση είναι.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, ακούστε λίγο. Δεν θα κάνετε ομιλία. Έχετε μιλήσει σαράντα δύο λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρέμβαση θα κάνω.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, οι παρεμβάσεις γίνονται από κάτω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, ναι. Ανέβηκα.

**ΠΡΟΕΔΡΕΥΩΝ (Γεώργιος Γεωργαντάς):** Οι παρεμβάσεις γίνονται από κάτω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πέντε λεπτά θα κάνω.

**ΠΡΟΕΔΡΕΥΩΝ (Γεώργιος Γεωργαντάς):** Όχι. Μέχρι πέντε λεπτά δεν μιλάει κανείς από του Βήματος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επιτρέψτε μου, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε, κυρία Πρόεδρε, μιλήσατε σαράντα δύο λεπτά, όπως είδα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει, θέλετε να στερήσετε από Αρχηγό κόμματος τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Όχι, δεν στερώ από κανέναν Αρχηγό τον λόγο, αλλά δεν πρέπει και κανένας Αρχηγός να κάνει κατάχρηση του Κανονισμού.

Έχετε το δικαίωμα να κάνετε την παρέμβασή σας παρακαλώ από κάτω. Η παρέμβαση μέχρι πέντε λεπτά γίνεται από κάτω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, είναι πρωτοφανή αυτά που συμβαίνουν. Στερείτε από Αρχηγό τον λόγο. Ανέβηκα στο Βήμα για να κάνω μια παρέμβαση, όπως δικαιούμαι και όπως κάνουν όλοι οι Αρχηγοί. Προφανώς η ενίσχυση της Πλεύσης Ελευθερίας σάς έχει ενοχλήσει τόσο πολύ και νομίζετε ότι ζητώντας μου να κατέβω κάτω, κάπως θα κρατήσετε προς τα κάτω την Πλεύση Ελευθερίας.

Θα πρέπει να ξέρετε ότι με τέτοιου είδους κόλπα, με τέτοιου είδους παλαιοκομματικές μεθοδεύσεις, με τέτοιου είδους προκλητικές και από άποψη δημοκρατίας τρομερά προβληματικές συμπεριφορές, το μόνο για το οποίο πείθετε τους πολίτες είναι πρώτον, ότι είστε βιδωμένοι σε μια θέση εξουσίας από την οποία ο κόσμος σάς έχει κατεβάσει προ πολλού, αλλά εσείς παραμένετε εκεί.

Εγώ έχω αποδείξει ότι και όταν κατείχα αυτήν τη θέση της Προέδρου της Βουλής, δεν δίστασα να κατέβω κάτω για να υπερασπιστώ τον κόσμο, τον οποίο κάποιοι άλλοι πρόδωσαν, μαζί με τους οποίους εσείς όλοι ψηφίσατε να παραβιαστεί η εντολή τους, την παραβίαση, την ανατροπή του δημοψηφίσματος.

Εγώ λοιπόν και τότε και τώρα και συνεχώς βρίσκομαι ανάμεσα στον κόσμο. Αν νομίζετε ότι λέγοντάς μου: «Δεν θα ανέβεις στο Βήμα» ή προσπαθώντας να κανοναρχήσετε τη μόνη γυναίκα πολιτική Αρχηγό που βρίσκεται εδώ, εφαρμόζοντας τέτοιου είδους σεξιστικές, μισογυνικές συμπεριφορές επιβολής, ότι κάπως έτσι θα μας πείσετε να μην μιλάμε, κάνετε πολύ μεγάλο λάθος.

Ο λόγος για τον οποίο ανέβηκα στο Βήμα…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, θα μηδενίσω τον χρόνο και θα σας δώσω το πεντάλεπτο που δικαιούστε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην με διακόπτετε παρακαλώ! Μην με διακόπτετε στη διάρκεια της παρέμβασής μου παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ μιλήστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω και εγώ τη δυνατότητα να ανεβάσω τον τόνο της φωνής μου.

**ΠΡΟΕΔΡΕΥΩΝ (Γεώργιος Γεωργαντάς):** Εγώ θα σας μηδένιζα τον χρόνο. Θα μιλήσω μετά την ομιλία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο λόγος για τον οποίο ανέβηκα στο Βήμα που εσάς βεβαίως μπορεί να μην σας συγκινεί, αλλά για εμένα είναι λόγος για να ανέβω στο Βήμα, είναι ότι στα θεωρεία της Βουλής υπάρχουν κάποιοι άνθρωποι οι οποίοι αγωνίζονται όλο αυτόν τον καιρό για την προστασία της πρώτης κατοικίας, για την προστασία των κατοικιών των ανθρώπων που τους παίρνετε τα σπίτια μέσω των αντισυνταγματικών ηλεκτρονικών πλειστηριασμών. Μιλώ για την Ενωτική Πρωτοβουλία κατά των Πλειστηριασμών, άνθρωποι με τους οποίους δίνουμε αγώνες μαζί, άνθρωποι με τους οποίους κινητοποιούμαστε στο πλευρό των συνανθρώπων μας, άνθρωποι με τους οποίους έχουμε υποστεί και την αστυνομική βία και καταστολή, κύριε Χρυσοχοΐδη, ξανά και ξανά.

Θα πρέπει να απαντήσετε από πότε είναι καθήκον της αστυνομίας να επικουρεί εξώσεις πολιτών και από πότε τα ΜΑΤ εντέλλονται μαζί με κλούβες και δυνάμεις καταστολής να σέρνουν από τα σπίτια τους, να τραβάνε από τις οικίες οικογένειες, μανάδες, παιδιά, άτομα με αναπηρία, καρκινοπαθείς. Από πότε; Από πότε;

Από ποτέ μια Κυβέρνηση που χρωστάει 500 εκατομμύρια ευρώ στις τράπεζες νομιμοποιείται να κάνει τέτοια χατίρια στις τράπεζες και στα funds, που ξέρετε πάρα πολύ καλά ότι είναι απολύτως σαθρά οικοδομήματα; Τα έφτιαξε η προηγούμενη από εσάς κυβέρνηση και μια χαρά εσείς τα αφήνετε να οργιάζουν.

Ζήτησα επίσης να κάνω την παρέμβασή μου από το Βήμα και θα μείνει στην ιστορία αυτό που κάνατε, να μου ζητήσετε να κατέβω, θα μείνει στην ιστορία όπως και άλλα πολλά, διότι ήθελα να ρωτήσω τον Υπουργό γιατί δεν μιλάει. Κάναμε τέσσερις συνεδριάσεις στην επιτροπή, τέσσερις συνεδριάσεις και δεν άνοιξε το στόμα του. Είπε: «Θα σας απαντήσω, θα σας απαντήσω». Είναι σήμερα εδώ από τις 9.00΄ το πρωί και πήρε τον λόγο μόνο για να πει ότι καταθέτει νομοτεχνικές βελτιώσεις και δεν έχει μιλήσει. Τηρείτε, κύριε Χρυσοχοΐδη, το δικαίωμα σιωπής ή ασκείτε το δικαίωμα του κατηγορουμένου να μιλήσει τελευταίος;

Πού ακούστηκε ο Υπουργός να μην έχει μιλήσει σε κανένα στάδιο της διαδικασίας σε επιτροπές και Ολομέλεια, ενώ φέρνει 213 άρθρα που αφορούν την αστυνομία, τα σωφρονιστικά καταστήματα, τους εποχικούς πυροσβέστες, άλλα ζητήματα και τροπολογία της νύχτας χτες ως συνήθως; Πού ακούστηκε να μην έχετε μιλήσει; Πού ακούστηκε; Να περιμένουμε ποια ώρα; Την ώρα των βρικολάκων στις 12.00΄ το βράδυ να ακούσουμε τι έχει να πει ο Υπουργός; Εμείς διεκδικούμε η νομοθέτηση να μην γίνεται με αυτόν τον τρόπο.

Και επίσης, επειδή βρέθηκα χτες στις φυλακές Κορυδαλλού, ξέρετε πόσα ρεπό οφείλετε; Βρέθηκα εκεί για να επισκεφθώ τον Νίκο Ρωμανό, έναν άνθρωπο που πάτε να εργαλειοποιήσετε τη στοχοποίησή του και σας καθιστώ υπεύθυνο, και ξέρετε τι πληροφορήθηκα από τους σωφρονιστικούς υπαλλήλους; Ότι είναι εκατόν δεκαπέντε οι σωφρονιστικοί υπάλληλοι στον Κορυδαλλό από τους τριακόσιους δέκα που θα έπρεπε να είναι, ότι υπάρχουν άνθρωποι στους οποίους χρωστάτε διακόσια πενήντα ρεπό και άδειες από αντιπρόπερσι.

Για να δοθεί το επίδομα επικινδύνου στους αστυνομικούς που εμείς το φέραμε στο επίκεντρο, χρειάστηκε να κάνουμε ξανά και ξανά παρεμβάσεις. Αλλά βέβαια εσάς αυτά τα θέματα σάς απασχολούν μόνο ως ζητήματα διαχείρισης και εμπαιγμού τελικά των κοινωνικών κατηγοριών. Πώς θα ασκήσουν καθήκοντα οι σωφρονιστικοί υπάλληλοι και αντίστοιχα οι πυροσβέστες;

Οι πυροσβέστες έχουν δύο εκατομμύρια ημέρες ρεπό οφειλόμενα. Δύο εκατομμύρια ημέρες ρεπό οφειλόμενα. Κάθε σωφρονιστικός υπάλληλος στον Κορυδαλλό έχει σχεδόν έναν χρόνο, διακόσιες πενήντα μέρες ρεπό οφειλόμενες. Σε τι συνθήκες παρέχουν υπηρεσίες αυτοί οι άνθρωποι; Σε ποιες συνθήκες καλούνται να αντιμετωπίσουν αυτά τα οποία επιτέλους αναγνωρίσατε ότι είναι επικίνδυνα; Για κάποιους, γιατί για άλλους δεν τα αναγνωρίσατε. Για τους υγειονομικούς δεν τα αναγνωρίσατε, για άλλες κοινωνικές κατηγορίες εργαζομένων δεν τα αναγνωρίσατε.

Ο λόγος λοιπόν της παρέμβασής μου που τόσο ενόχλησε… Ευτυχώς που δεν άκουσα καμία άλλη έκφραση, γιατί έχω ακούσει πολλές: «Μαζευτείτε», «Να είσαι μαζεμένη», «Τι λες, κυρά μου;», «Κάνε κάνα παιδί». Ευτυχώς που δεν μου είπε ο Προεδρεύων και καμία άλλη έκφραση: «Κάτσε κάτω», ας πούμε, γιατί αυτήν την έννοια είχε αυτό που κάνατε, κύριε Γεωργαντά.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ ολοκληρώστε όμως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω. Καθένας μένει στην ιστορία, να είστε απολύτως βέβαιος.

Κύριε Χρυσοχοΐδη, θα μιλήσετε; Γιατί εγώ ως Αρχηγός κόμματος που είμαι η μοναδική που είμαι εδώ μέχρι αυτήν την ώρα περιμένω να μιλήσετε και παρακαλώ τουλάχιστον απαντήστε μας. Για το νομοσχέδιο αυτό των 213 άρθρων πότε θα μιλήσετε; Όταν δεν θα υπάρχει δικαίωμα απάντησης;

Κρατάω τις υπόλοιπες παρεμβάσεις μου για μετά την ομιλία σας και κρατάω επίσης και δεσμεύομαι ότι ό,τι και αν απαντήσετε, ακόμα και αν μου πείτε ότι θα μιλήσετε στο τέλος και δεν θέλετε αντίλογο, εγώ θα σας πω ότι και μετά το τέλος υπάρχει η επόμενη μέρα.

Τις μάχες που τις δίνουμε εμείς που τις δίνουμε, έχουμε μάθει να τις δίνουμε και την επόμενη μέρα και την μεθεπόμενη μέρα και σε άδειους δρόμους και σε άδειες πλατείες και σε γεμάτους δρόμους και σε γεμάτες πλατείες μέχρι τις μάχες αυτές να τις κερδίσουμε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, πριν σας δώσω τον λόγο, το Προεδρείο οφείλει μια απάντηση.

Άρθρο 66 παράγραφος 1: Ο αγορητής μιλάει από το Βήμα ή από τη θέση του. Από το Βήμα μπορεί να μιλήσει μόνο όταν ο χρόνος ομιλίας που δικαιούται υπερβαίνει τα 7 λεπτά της ώρας.

Αυτό λέει ο Κανονισμός και για να είμαστε και ξεκάθαροι, λίγο πιο κάτω: «Τα μέλη της Κυβέρνησης και οι Πρόεδροι των Κοινοβουλευτικών Ομάδων μπορούν να αγορεύσουν πάντα από το Βήμα».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορώ να αγορεύσω πάντα από το Βήμα. Μείνατε στην ιστορία!

**ΠΡΟΕΔΡΕΥΩΝ (Γεώργιος Γεωργαντάς):** Νομίζω ότι αυτή η προσπάθεια γίνεται κατανοητή από τους περισσότερους. Ακούστε λίγο. Δεν έχουμε ομιλία για να μιλάμε για αγορητή, έχουμε παρέμβαση.

Λοιπόν, σε κάθε περίπτωση όμως, όταν στη σημερινή συνεδρίαση ξέρετε τον χρόνο που μιλήσατε αντί για τα 15 λεπτά που δικαιούστε, όταν στον Κοινοβουλευτικό σας Εκπρόσωπο δόθηκε η δυνατότητα να ολοκληρώσει την ομιλία του, νομίζω ότι αδικείτε την παρουσία σας μέσα στη Βουλή, αδικείτε και το Προεδρείο όταν κάνετε αυτού του είδους τις παρατηρήσεις και παρεμβάσεις. Σε κάθε περίπτωση νομίζω ότι το μόνο για το οποίο δεν μπορείτε να κατηγορήσετε το κάθε Προεδρείο -όχι μόνο εμένα- είναι ότι σας στερήθηκε η δυνατότητα του λόγου οποτεδήποτε τη ζητήσατε.

Κύριε Υπουργέ, παρακαλώ για τη δική σας παρέμβαση.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ένα λεπτό, κύριε Πρόεδρε. Οφείλω μια απάντηση στην κ. Κωνσταντοπούλου και στον Κοινοβουλευτικό Εκπρόσωπο κ. Καζαμία. Κοιτάξτε, έχω εδώ δεκατέσσερις ώρες μαζί με όλους τους συναδέλφους και ακούω σιωπηλός όλους, μέχρι τον τελευταίο. Μίλησε κι ο τελευταίος. Εάν και εγώ μιλούσα, αντιλαμβάνεστε ότι αυτήν τη στιγμή εδώ μέσα θα υπήρχαν αρκετοί που δεν θα είχαν μιλήσει ακόμη.

Και αυτό που δεν κατάλαβα επίσης, είπε ο κ. Καζαμίας ότι δεν μιλάω, λέει, για να μην μου κάνουν κριτική. Μα, εμπόδισε κανένας εσάς να κάνετε κριτική; Τι είναι αυτά που λέτε;

**ΑΛΕΞΑΝΔΡΟΣ ΚΑΖΑΜΙΑΣ:** Κριτική στην ομιλία σας.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Δεύτερον, τοποθετήθηκα για το νομοσχέδιο στην πρώτη συνεδρίαση και μίλησα επί της αρχής. Μετά ήταν οι φορείς και μετά ήταν οι υπόλοιπες δύο συνεδριάσεις. Πώς δεν μίλησα λοιπόν;

Τρίτον, κυρία Κωνσταντοπούλου, θέλω να σας πω κάτι και παρακαλώ κρατήστε το και αν θέλετε σας παρακαλώ μην το επαναλάβετε. Όπως εσείς έχετε ευαισθησίες και ορισμένα πράγματα τα υπηρετείτε -και πολύ καλά κάνετε- στο πλαίσιο των καθηκόντων σας με αφοσίωση, δώστε το δικαίωμα και σε κάποιους άλλους να το έχουν.

Είπατε για τον κ. Ρωμανό ότι τον εργαλειοποιώ εγώ. Σας παρακαλώ πάρα πολύ, εγώ δεν εργαλειοποιώ κανέναν, ούτε είναι ευχάριστο ένα παιδί, ένα νέο παιδί να είναι στη φυλακή. Και δεν είμαι εγώ αυτός ο οποίος ασχολείται με αυτά ζητήματα. Σας παρακαλώ πάρα πολύ. Σας το δηλώνω εδώ.

Αλλά θέλω να σας πω κάτι ακόμα συμπληρωματικά, γιατί εσείς είπατε ότι ο καθένας μένει στην ιστορία με βάση τη διαδρομή του και το αποτύπωμά του. Δεν το είπατε ακριβώς έτσι, αλλά αν το ερμηνεύω σωστά, το αναφέρω έτσι.

Βεβαίως, έτσι είναι. Επί των ημερών μου λοιπόν και συνέβαλα εγώ προσωπικά και εξαρθρώθηκαν τρεις μεγάλες εγκληματικές οργανώσεις, τρομοκρατικές οργανώσεις. Δεν άνοιξε ποτέ μύτη. Δεν χτυπήθηκε ένας άνθρωπος. Δεν υπήρξε βασανισμός. Υπήρξαν πλήρεις αποδείξεις και πανηγυρικά υπήρξαν ομόφωνες δικαστικές αποφάσεις. Αυτό είναι το δικό μου αποτύπωμα, κυρία Κωνσταντοπούλου.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Περνάμε στον κύκλο των δευτερολογιών. Πρώτος είναι ο κ. Πέτρος Δημητριάδης από τους Σπαρτιάτες. Θα βάλουμε ενδεικτικό χρόνο πέντε λεπτών. Βεβαίως όποιος θέλει να ασκήσει το δικαίωμά του για τα επτά λεπτά το έχει, αλλά θα ξεκινήσω με πέντε λεπτά.

Κύριε Δημητριάδη, παρακαλώ έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το πρωί στην πρωτολογία μου είχα επιχειρηματολογήσει για το ότι καταψηφίζουμε το νομοσχέδιο. Δεν το καταψηφίζουμε διότι δεν επιθυμούμε την αναδιοργάνωση της Ελληνικής Αστυνομίας. Όμως θεωρούμε ότι το νομοσχέδιο πάρα πολλά θέματα που άπτονται της οργάνωσης της αστυνομίας τα αφήνει απ’ έξω, δεν τα ρυθμίζει. Και είχα εξηγήσει ποια είναι αυτά εδώ. Είχα πει ότι δεν ρυθμίζει καθόλου την επαρκή εκπαίδευση των ενστόλων στα όπλα.

Δεν ρυθμίζει καθόλου το θέμα των οχημάτων της Ελληνικής Αστυνομίας, το οποία μπορεί να είναι πεπαλαιωμένα και θέλουν αντικατάσταση ή καλύτερη συντήρηση.

Δεν ρυθμίζει επίσης, αφήνει απέξω, το ότι δεν υπάρχει ψυχολογική υποστήριξη αστυνομικών και δεν γίνονται ψυχομετρικά τεστ. Γιατί όπως είπα και το πρωί, οι αστυνομικοί είναι και αυτοί οι άνθρωποι, υφίστανται πάρα πολύ μεγάλη ένταση, πάρα πολύ μεγάλη αγωνία.

Όπως επίσης δεν ρυθμίζει και καθόλου το θέμα της ορθολογικής κατανομής μεταξύ πολιτικού και ένστολου προσωπικού. Εμείς είχαμε πει -και το καταθέσαμε στις προτάσεις μας- ότι θα πρέπει το πολιτικό προσωπικό να αναλαμβάνει αποκλειστικά τις γραφειοκρατικές διαδικασίες και οι ένστολοι θα πρέπει να τοποθετούνται σε μάχιμες υπηρεσίες, στις περιπολίες, εκεί που τους χρειάζεται ο πολίτης, στην αντιμετώπιση του εγκλήματος. Εκεί πρέπει να είναι το ένστολο προσωπικό και όχι να είναι στα γραφεία. Όπως επίσης θα πρέπει και όλοι οι απόφοιτοι των παραγωγικών σχολών της Ελληνικής Αστυνομίας να τοποθετούνται άμεσα σε μάχιμες υπηρεσίες.

Και φυσικά είχα πει και το εξής, ότι ναι μεν υπάρχουν περιστατικά βίας και αυθαιρεσίας, τα οποία καταδικάζουμε. Όμως υπάρχουν και αστυνομικοί, οι οποίοι κάνουνε νυχθημερόν περιπολίες, υπάρχουν αστυνομικοί που διακινδυνεύουν τη ζωή τους και υπάρχουν και αστυνομικοί που έχουν δυστυχώς σκοτωθεί εν ώρα καθήκοντος.

Θα πρέπει λοιπόν να τα βλέπουμε όλα και όχι βλέπουμε μόνο τη μία όψη. Εγώ έτσι πάντοτε έχω μάθει στη ζωή μου. Για μένα προσωπικώς, ξέρετε, εμείς είμαστε με την αστυνομία που είναι δίπλα στον πολίτη και όχι εναντίον του και έτσι θα πρέπει να λειτουργεί η αστυνομία, διότι έτσι διασφαλίζεται και η ασφάλεια των πολιτών και φυσικά υπάρχει και μείωση της εγκληματικότητας.

Εάν λοιπόν δεν ληφθούν δραστικά μέτρα και πολιτικές παρεμβάσεις για την αντιμετώπιση αυτών των σοβαρών προβλημάτων, η Ελληνική Αστυνομία επομένως θα έχει πρόβλημα και δυστυχώς αυτό θα μεταφέρεται και στην εγκληματικότητα. Και δυστυχώς αυτή τη στιγμή έχουμε μια έκρηξη εγκληματικότητας, δυστυχώς.

Πρέπει η Ελληνική Αστυνομία να αναδιοργανωθεί άμεσα, διότι είναι κατά την άποψή μου –εγώ το έχω πει- η Ελληνική Αστυνομία είναι το καταφύγιο των αδυνάμων και των φτωχών πολιτών. Διότι ξέρετε δεν έχουν όλοι την πολυτέλεια να έχουν σεκιουριτάδες και να έχουν πολυτελή φύλαξη. Αυτά τα έχουν μόνο κάποιοι ολιγάρχες, κάποιοι μεγάλοι επιχειρηματίες. Ο μέσος Έλληνας πολίτης έχει τους αστυνομικούς να τον φυλάνε. Δεν μπορεί να πάει πουθενά αλλού. Γι’ αυτό είναι πάρα πολύ σημαντικό. Γι’ αυτό λοιπόν τον λόγο είχαμε πει ότι καταψηφίζουμε το νομοσχέδιο.

Επίσης θα ήθελα να πω ότι ναι μεν γίνονται κάποιες κινήσεις στο νομοσχέδιο για το σωφρονιστικό σύστημα, όμως δεν λύνονται σοβαρά ζητήματα όπως το στεγαστικό. Επίσης θα πρέπει να δοθεί έμφαση στην εκπαίδευση. Θα πρέπει όσοι μπαίνουν ως κρατούμενοι να επιμορφώνονται, να μπορούν να επανενταχθούν, να μην τους θεωρούμε καμένες περιπτώσεις.

Θα πρέπει λοιπόν να δοθεί έμφαση και στην εκπαίδευση στο σωφρονιστικό σύστημα, ναι μεν να υπάρχουν εναλλακτικές μορφές έκτισης ποινής ή ηλεκτρονική επιτήρηση, με προστασία βέβαια των προσωπικών δεδομένων.

Όμως θα ήθελα να πω ότι θα πρέπει να συνοδεύεται και από μια ολιστική αντιμετώπιση του προβλήματος των σωφρονιστικών καταστημάτων, τα οποία είναι πάρα πολύ σοβαρά και δυστυχώς έχουν πάρα πολλές καταδίκες.

Τέλος, θα ήθελα να πω κάποια πράγματα για τους πυροσβέστες. Ναι μεν είναι θετικό το γεγονός ότι αυξάνεται η αντιπυρική περίοδος για 8 μήνες, προσλαμβάνονται πυροσβέστες. Εμείς θα τα ψηφίσουμε τα άρθρα.

Όμως να πω ότι θα υπάρξουν και δύο αστερίσκοι, πρώτον να υπάρξει μια τάση μονιμοποίησης κάποιων εξ αυτών και δεύτερον να μην υπάρχει γραφειοκρατία, ώστε αυτοί οι άνθρωποι να προσλαμβάνονται τάχιστα και άμεσα. Διότι, ξέρετε, πολύ φοβάμαι ότι με τη γραφειοκρατία μπορεί κάποιοι από αυτούς να μην μπορέσουν να είναι την 1η Απριλίου στις θέσεις τους, γιατί περνάει περισσότερος χρόνος. Αυτό για εμάς είναι πάρα πολύ σημαντικό, δεδομένου ότι κάθε καλοκαίρι έχουμε πάρα πολύ σοβαρό πρόβλημα με τις πυρκαγιές.

Τώρα για τις τροπολογίες, ήθελα να πω το εξής. Πρώτον, προβλέπεται στην τροπολογία στο άρθρο 1 ότι έσοδα από εκτέλεση χρηματικών ποινών ή ποινών στέρησης της ελευθερίας, που έχουν μετατραπεί σε χρηματικές, όπως και προερχόμενα από δήμευση και κατάπτωση εγγυοδοσίας, χρηματικά ποσά τα οποία άπτονται σε εγκλήματα αρμοδιότητας της ΔΑΟΕ, θα δίνονται στην υπηρεσία κατά 80% και το υπόλοιπο 20% θα δίνεται στις υπόλοιπες αστυνομικές υπηρεσίες προς ενίσχυση.

Εδώ να κάνω δύο παρατηρήσεις. Πρώτα απ’ όλα, πρόκειται για ένα κονδύλι, το οποίο για μένα δεν θα είναι σταθερό. Δεν θα έχουμε κάθε χρόνο το ίδιο ποσό από καταπτώσεις εγγυήσεων ή από δημεύσεις χρηματικών περιουσιών.

Δεύτερον και πιο σημαντικό για το 20% προβλέπεται μια ΚΥΑ, η οποία θα προβλέπει τη σύνθεση μιας συγκεκριμένης επιτροπής για να προβεί στις υπόλοιπες υπηρεσίες. Πόσον καιρό θα κάνει αυτό εδώ; Και πιο σημαντικό από όλα, η ΔΑΟΕ θα έχει μόνο αυτό το πόσο ως ενίσχυση; Δεν θα έχουμε κάποιο άλλο κονδύλι; Αυτό είναι σοβαρό. Θα βασιστεί μόνο σε αυτά εδώ ή θα έχουμε κάτι περαιτέρω; Είναι σημαντικό αυτό για μας.

Ένα άλλο θέμα που θα ήθελα να πω στο άρθρο δύο –και τελειώνω σε δέκα δευτερόλεπτα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, έχετε τη δυνατότητα μέχρι επτά λεπτά, ενδεικτικό είναι το πέντε, επειδή μου το ζήτησαν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αλίμονο, άπλετος χρόνος. Έτσι, δείξτε ποιοι είστε!

**ΠΕΤΡΟΣ ΔΗΜΗΤΡΙΑΔΗΣ:** Σε δέκα δευτερόλεπτα έχω τελειώσει.

Θέλω λοιπόν να πω το εξής, ότι σε θέματα δίωξης και εξιχνίασης εγκλημάτων της Γενικής Αστυνομικής Διεύθυνσης Αττικής τοποθετούνται ειδικοί φρουροί. Στην αιτιολογική έκθεση λέει μέσα πως υπάρχει υποστελέχωση και θα πρέπει άμεσα να καλυφθούν αυτά τα κενά. Όμως θα ήθελα να ρωτήσω, οι ειδικοί φρουροί έχουν την απαραίτητη εξειδίκευση για να μπορέσουν να ανταποκριθούν σε αυτό το τμήμα ή όχι;

Για μας προσωπικά θα πρέπει να γίνει μια συνολική αντιμετώπιση του προβλήματος, να υπάρχει πρόσληψη εξειδικευμένου προσωπικού και όχι να καταφεύγουμε σε πρόχειρες λύσεις ειδικών φόρων, οι οποίοι δεν ξέρω κατά πόσο έχουν την κατάρτιση.

Εμάς λοιπόν αυτοί είναι οι προβληματισμοί μας και γι’ αυτόν τον λόγο ψηφίζουμε «παρών» στην τροπολογία και καταψηφίζουμε το νομοσχέδιο. Αυτά είχα να πω.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η ειδική αγορήτρια από την Πλεύση Ελευθερίας, κ. Καραγεωργοπούλου.

Ορίστε, κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Γεωργαντά, προτού ξεκινήσω την ομιλία μου θα ήθελα να στηλιτεύσω, επίσης, ότι ο τρόπος με τον οποίο προεδρεύετε καταδεικνύει τον αντιδημοκρατικό τρόπο με τον οποίο η Νέα Δημοκρατία μάς έχει συνηθίσει και δυστυχώς ένα σεξιστικό ύφος και μια συμπεριφορά που έχει καταδικαστεί σε αυτή την Αίθουσα πολλές φορές. Είναι πολύ θλιβερό και λυπηρό να επαναλαμβάνετε τις ίδιες πρακτικές.

Κύριε Χρυσοχοΐδη, στην πρώτη συνεδρίαση μεταφέρατε στο Σώμα πριν από λίγο ότι τοποθετηθήκατε επί της αρχής. Δεν κάνατε αυτό, κύριε Χρυσοχοΐδη. Στην πρώτη συνεδρίαση υποσχεθήκατε σε όλους εμάς ότι θα τοποθετηθείτε αναλυτικά στο νομοσχέδιο στο πλαίσιο των συνεδριάσεων, όπως και οφείλατε. Αυτό δεν το κάνατε ποτέ. Περιμένετε ακόμη και να δευτερολογήσουμε για να τοποθετηθείτε και να μην έχουμε καν το δικαίωμα να αντικρούσουμε αυτά τα οποία θα πείτε και να εξηγήσετε τι κάνετε επιτέλους σε 213 άρθρα ενός νομοσχεδίου, που μαζί με την ανάλυση συνεπειών ρύθμισης φτάνει τις 475 σελίδες, ένα ολόκληρο βιβλίο.

Και έρχεται η Επιστημονική Υπηρεσία της Βουλής και σας εκθέτει -ακόμα και ένα όργανο το οποίο γνωμοδοτεί- για να πει σε 41 σελίδες ότι αυτό το συγκεκριμένο σχέδιο νόμου βρίθει πάρα πολλών ασαφειών και αοριστιών. Μάλιστα δεν στέκεται μόνο σε αυτό. Σας λέει ότι ακόμα και οι εξουσιοδοτικές διατάξεις -που κατά τη νομολογία και κατ’ άρθρο 43 παράγραφος 2 του Συντάγματος η νομοθετική εξουσιοδότηση πρέπει να είναι ειδική και ορισμένη και αυτό σημαίνει ότι οι εξουσιοδοτικές διατάξεις θα έπρεπε, επίσης, να είναι ειδικές και ορισμένες- είναι γενικές και αόριστες. Δηλαδή, τι ακριβώς κάνετε με αυτό το νομοσχέδιο;

Νομοτεχνικές. Υπάρχει ένα θετικό σε όλα αυτά, ότι στο άρθρο 25 -που ήταν και δική μας πρόταση και επαναφέραμε την πρόταση του Συνηγόρου του Πολίτη- προσθέτετε τα δικαιώματα ατόμων με αναπηρία και τις συγκεκριμένες διατυπώσεις όπως τις επαναλάβαμε και εμείς μέσα από το υπόμνημα του Συνηγόρου του Πολίτη.

Στο άρθρο 208, που στην πραγματικότητα τροποποιήσατε με τις νομοτεχνικές σας, οι συγκεκριμένες τροποποιήσεις δεν αποκαθιστούν την αδικία σε βάρος των εποχικών πυροσβεστών. Τους εμπαίζετε, παρά τα υπεσχημένα, από τον Νοέμβριο του 2024 και ενώ βρίσκονται σε συνθήκη ανεργίας και πλήρους επαγγελματικής ανασφάλειας.

Επιμένουμε ότι το ζήτημα πολιτικής προστασίας οφείλετε να το αντιμετωπίσετε ξεκινώντας με μια σειρά μέτρων που η Πλεύση Ελευθερίας έχει προτείνει από τον Αύγουστο του 2023, όπως είπε η Πρόεδρος της Πλεύσης Ελευθερίας νωρίτερα στην ομιλία της και επαναλαμβάνει, με τη συμπερίληψη και μονιμοποίηση των εποχικών πυροσβεστών.

Δυστυχώς, το κράτος δικαίου στη χώρα μας υποχωρεί. Το τόνισα και στην τελευταία συνεδρίαση. Αυτό προκύπτει μέσα από πάρα πολλές διεθνείς εκθέσεις. Στην τελευταία τέτοια έκθεση οι συντάκτες της δηλώνουν ότι οι νομοθετικές διαδικασίες στην Ελλάδα στερούνται διαφάνειας, αλλά και η πρόσβαση στη δημόσια πληροφορία εμποδίζεται από την πολυπλοκότητα. Δεν σας απασχολεί ούτε αυτό. Αυτή η υποχώρηση του κράτους δικαίου στην Ελλάδα δεν σας απασχολεί, δεν σας αγγίζει. Είστε συνηθισμένοι σε αυτό. Το είδαμε εξάλλου και σήμερα στο πλαίσιο της προανακριτικής επιτροπής. Άλλη μια τέτοια υποχώρηση του κράτους δικαίου είχαμε και σήμερα.

Και επειδή κυκλοφορούν αρκετές ψευδείς ειδήσεις, εμείς αυτό που ζητήσαμε με την τοποθέτησή μας είναι να γίνει ψηφοφορία για να κληθεί ο κ. Μητσοτάκης, ο πολιτικός προϊστάμενος του Χρήστου Τριαντόπουλου, και η κυβερνητική πλειοψηφία δεν έφερε ποτέ το θέμα σε ψηφοφορία. Μετά από την παρέμβαση, ωστόσο, της Προέδρου μας στην ομιλία της προηγουμένως γίναμε μάρτυρες μιας απροσδόκητης εξέλιξης. Μετατέθηκε η ημερομηνία συζήτησης επί της διαδικασίας της ανωμοτί κατάθεσης του κ. Τριαντόπουλου από τη Δευτέρα 24 Μαρτίου για την Παρασκευή 28 Μαρτίου. Χρειάζεται να παρεμβαίνουμε ακόμα και σε τέτοια ζητήματα, για να σας βλέπουμε να αλλάζετε άποψη.

Καταψηφίζουμε το νομοσχέδιο, καταψηφίζουμε την πολιτική σας και σας καλούμε επιτέλους να ξεκινήσετε τη συζήτηση για την έμφυλη βία και την ενδοοικογενειακή βία που αρνείστε πεισματικά να το πράξετε, σε βάρος όλων των γυναικών, επισείοντας τη συνέπεια των γυναικοκτονιών και της επιδείνωσης της θέσης των θυμάτων ενδοοικογενειακής βίας.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από τη Νίκη η ειδική αγορήτρια κ. Ασπασία Κουρουπάκη.

Ορίστε, κυρία Κουρουπάκη, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριε Χρυσοχοΐδη, περιμέναμε στις επιτροπές να τοποθετηθείτε επί των προτάσεών μας, αλλά μάταια. Τοποθετηθήκατε επί της αρχής, όπως είπατε νωρίτερα, αλλά οι προτάσεις που κάναμε και εμείς και η υπόλοιπη Αντιπολίτευση δεν σας ενδιαφέρουν; Με αυτή την τακτική υποβαθμίζετε την κοινοβουλευτική διαδικασία και απαξιώνετε τον θεσμό της δημοκρατίας και της διαβούλευσης. Είναι προφανές πως δεν σας ενδιαφέρει η εφαρμογή της νομιμότητας, αλλά η εμπέδωση μιας αίσθησης νομιμοφάνειας, γιατί πολύ απλά δεν θέλετε να συγκρουστείτε με κανέναν, αφού φοβάστε το πολιτικό κόστος.

Όταν ο ίδιος ο Πρωθυπουργός συνηγορεί υπέρ της παρανομίας για πολιτικούς λόγους, ζητώντας να μην πάνε αυτόφωρο οι νεαροί που έριξαν τρικάκια μέσα στην Ολομέλεια, τι μήνυμα νομίζετε ότι στέλνετε; Πώς περιμένετε να πάρει στα σοβαρά ο ελληνικός λαός τις εξαγγελίες σας για την αντιμετώπιση της κάθε είδους εγκληματικότητας όταν είστε εγκλωβισμένοι στην ατολμία;

Συνεχίζω με έναν σχολιασμό για τη νομοτεχνική βελτίωση και την τροπολογία, γιατί θεωρώ ότι τα του νομοσχεδίου τα εξαντλήσαμε επαρκώς στις επιτροπές, και σήμερα το πρωί. Η νομοτεχνική βελτίωση από τον κ. Βορίδη έχει καθαρά επικοινωνιακό χαρακτήρα. Επί της ουσίας δεν αλλάζει κάτι. Η επίμαχη διάταξη αφορούσε την ανανέωση αδειών διαμονής των μεταναστών που είχαν χάσει την προθεσμία να υποβάλουν εγκαίρως την αίτηση για να λάβουν άδεια διαμονής. Το ζήτημα είναι να επιστρέψουν στις πατρίδες τους, αλλά δεν έχετε κανέναν σχεδιασμό ούτε γι’ αυτό.

Οι άνθρωποι αυτοί που έχασαν την προθεσμία θα παραμείνουν στην Ελλάδα, αλλά θα είναι χωρίς άδεια διαμονής. Αυτό δεν ωφελεί την αντιμετώπιση του μεταναστευτικού. Αν θέλει ο κ. Βορίδης να πείσει ότι έχει τη βούληση να αντιμετωπίσει το μεταναστευτικό, πρέπει να εστιάσει στην αποτελεσματικότητα των επιστροφών όσων δεν έχουν άδεια.

Με το δεύτερο άρθρο της τροπολογίας προβλέπεται η δυνατότητα τοποθέτησης ειδικών φρουρών στα τμήματα δίωξης και εξιχνίασης εγκλημάτων. Ποιο πρόβλημα επιχειρείτε να αντιμετωπιστεί με αυτή τη διάταξη, σύμφωνα με την αιτιολογική έκθεση; Την έλλειψη επαρκούς στελέχωσης των τμημάτων δίωξης και εξιχνίασης εγκλημάτων; Με ποια προσόντα θα συνδράμουν οι ειδικοί φρουροί; Μάλιστα οι εκπρόσωποι της ΠΟΑΣΥ καταγγέλλουν αυτήν τη ρύθμιση ως εξαιρετικά επικίνδυνη για τη δημόσια ασφάλεια.

Σας καλούμε, έστω και την τελευταία στιγμή, να ακούσετε τους εκπροσώπους των αστυνομικών και να αποσύρετε τη συγκεκριμένη διάταξη. Οι πρόχειρες λύσεις και η τοποθέτηση των ειδικών φρουρών σε θέσεις ευθύνης, για τις οποίες δεν έχουν λάβει καμία εκπαίδευση, εγκυμονεί σοβαρούς κινδύνους για τη δημόσια τάξη. Η περίπτωση του ειδικού φρουρού Κορκονέα που δολοφόνησε εν ψυχρώ τον Γρηγορόπουλο, με αποτέλεσμα να προκληθούν αναταραχές και να καεί η Αθήνα, αποδεικνύει ότι δεν πρέπει να καλύπτονται τα κενά με μη εκπαιδευμένο προσωπικό.

Για όλους αυτούς τους λόγους καταψηφίζουμε το νομοσχέδιο.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από τη Νέα Αριστερά ο ειδικός αγορητής κ. Ηλιόπουλος.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Θα ξεκινήσω με ένα ζήτημα στο οποίο εισαγωγικά δεν είχα τον χρόνο να αναφερθώ. Αναφέρομαι στην τροπολογία που έφερε ο κ. Βορίδης. Θα έλεγε κάποιος ότι ειδικά με ανθρώπους σαν τον κ. Βορίδη, παλιότερα αυτό το οποίο μας χώριζε ήταν η φράση το «Έλληνας γεννιέσαι, δεν γίνεσαι». Και λέω παλιότερα, γιατί ο κ. Βορίδης μπορεί να ανήκει σε ένα πολιτικό κόμμα, στο οποίο όταν ήρθε για παράδειγμα η διάταξη για την ιθαγένεια παιδιών δεύτερης γενιάς που έχουν μεγαλώσει εδώ, πηγαίνουν στο ελληνικό σχολείο, δεν ξέρουν άλλη γλώσσα κ.λπ. μπορεί να το είχατε καταψηφίσει, αλλά τον εφαρμόζετε σήμερα αυτόν τον νόμο, όμως, υπάρχει και κάτι -κατά τη γνώμη μου- πιο εμβληματικό. Έχετε αποδείξει ότι δεν έχετε πρόβλημα με το αν κάποιος γεννιέται ή γίνεται Έλληνας. Και το έχετε αποδείξει με τις τιμητικές πολιτογραφήσεις. Θα έχει πολύ ενδιαφέρον κάποια στιγμή να ανοίξει ο φάκελος των τιμητικών πολιτογραφήσεων, για να δούμε σε ποιους ανθρώπους έχετε δώσει τιμητική πολιτογράφηση.

Θα αναφερθώ μόνο σε έναν, στον Αγιαβέφε, έναν Τούρκο επιχειρηματία που πήρε τιμητική πολιτογράφηση από την Κυβέρνησή σας, τη στιγμή που είχε οικονομικές δραστηριότητες στα κατεχόμενα στην Κύπρο -και όχι όπως το είπε ο καινούργιος σας Υφυπουργός- και ο οποίος ήταν εμπλεκόμενος και ελεγχόμενος για υποθέσεις οργανωμένου εγκλήματος. Άρα, προφανώς το πρόβλημά σας δεν είναι αν κάποιος γεννιέται ή γίνεται Έλληνας. Αν ήσασταν με τη γραμμή μόνο γεννιέσαι, δεν θα δίνατε τιμητική πολιτογράφηση στον Αγιαβέφε.

Και τι κάνουμε τη συγκεκριμένη τροπολογία που φέρνει σήμερα ο κ. Βορίδης; Πρώτα απ’ όλα δείχνετε ότι έχετε μια λογική μπανανίας και στη δημόσια διοίκηση. Όλη η δημόσια διοίκηση ήξερε ότι θα υπήρχε παράταση για τις συγκεκριμένες αδειοδοτήσεις. Είχατε δεχτεί ως δημόσια διοίκηση ανθρώπους που έχουν υποβάλει παράβολα 300 ευρώ και τώρα λέτε ότι τα πετάμε όλα στα σκουπίδια.

Το ζήτημα είναι ότι εσείς δεν θέλετε αυτούς τους ανθρώπους στη χώρα. Είμαι σίγουρος ότι ειδικά οι Βουλευτές σας από την περιφέρεια, όποτε πηγαίνουν στις εκλογικές τους περιφέρειες, ο κόσμος τους λέει ότι μας λείπουν εργατικά χέρια, δεν έχουμε εργατικά χέρια, κάντε κάτι για τα εργατικά χέρια. Ποια είναι η διαφωνία; Εσείς τους θέλετε εδώ αυτούς τους ανθρώπους, αλλά τους θέλετε χωρίς δικαιώματα. Τους θέλετε «μαύρους» και ανασφάλιστους.

Το κυρίαρχο της διάταξης Βορίδη δεν είναι απλά το ζήτημα της μετανάστευσης. Το κυρίαρχο στη διάταξη Βορίδη είναι ότι θέλετε αυτός ο κόσμος να εργάζεται χωρίς δικαιώματα, «μαύρος» και ανασφάλιστους. Εντάξει, προσπαθεί και ο κ. Βορίδης να απευθυνθεί στο δικό του εκλογικό κοινό, αλλά αυτή είναι η ουσία της πολιτικής παρέμβασης που κάνει αυτή τη στιγμή.

Έρχομαι τώρα στα του νομοσχεδίου, για να ξαναπούμε κάποια πράγματα, τα οποία δεν έχετε ακούσει σε όλες τις επιτροπές και στη σημερινή συνεδρίαση. Θα πάρετε το προνόμιο να μιλήσετε στο τέλος, χωρίς να μπορεί κανένας να απαντήσει, αλλά αυτό εσάς χαρακτηρίζει, κύριε Χρυσοχοΐδη, για το πώς θα παρέμβετε σε αυτή τη διαδικασία. Διότι από την πρώτη διαδικασία -θυμάμαι τη φράση- είχατε πει «έχω απαντήσεις για όλα αυτά τα οποία μου έχετε πει και θα τις δώσουμε αναλυτικά τις απαντήσεις». Όμως, κάτι μου λέει ότι δεν θα τις πάρουμε αναλυτικά τις απαντήσεις. Δεν θα πάρουμε αναλυτικά τις απαντήσεις, ούτε πώς καταδικασμένος για μαστροπεία σήμερα υπηρετεί στην ΕΛ.ΑΣ. ούτε για όλα τα υπόλοιπα περιστατικά στα οποία αναφέρθηκα και δεν έχει νόημα να αναφερθώ ξανά.

Απλά να σας ρωτήσω κάτι, το οποίο είχα ξαναρωτήσει και δεν απαντήθηκε. Αυτές τις ημέρες οι εργαζόμενοι στην Εθνική Πινακοθήκη κατήγγειλαν απειλές κατά της ζωής τους, απειλητικά τηλεφωνήματα κ.λπ.. Έχει ανοίξει κάποια αστυνομική έρευνα; Γίνεται κάτι γι’ αυτό ή μπορεί όποιος θέλει να απειλεί, να πηγαίνει να τραμπουκίζει εργαζόμενους σε ένα δημόσιο πολιτιστικό ίδρυμα και αυτή είναι η αντίληψή μας για την ελευθερία του λόγου, την ελευθερία της τέχνης και το πώς θα προχωρήσουμε από δω και πέρα;

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Σας το λέμε ξανά, με την πολιτική που έχετε στο ζήτημα της πυρόσβεσης και του ανθρώπινου δυναμικού των πυροσβεστών, σας το λένε και οι άνθρωποι, άνθρωποι που είναι έμπειροι θα μείνουν εκτός. Θα μπουν άνθρωποι, οι οποίοι δεν έχουν την εμπειρία. Θα ξεκινάμε -αν πάνε καλά τα πράγματα- τέλη Μαΐου, αρχές Ιουνίου, ενώ θα έπρεπε να συζητάμε να έρθει νωρίτερα η αντιπυρική περίοδος, να έχει γίνει όλη αυτή η δουλειά που έπρεπε να έχει γίνει και σε μία αρνητική χρονιά -αρνητική και με έννοια βροχοπτώσεων και με έννοια ανόδου θερμοκρασίας κ.λπ.- μπαίνουμε σε μια πολύ επικίνδυνη ζώνη για το καλοκαίρι και το λέμε με πραγματική αγωνία, με αγωνία για το περιβάλλον, με αγωνία για τις ζωές των ανθρώπων, με αγωνία για την περιουσία των ανθρώπων. Δεν έχει συνέλθει ο Έβρος, δεν έχει συνέλθει η Εύβοια, δεν έχει συνέλθει η Ρόδος από αυτές τις μεγάλες καταστροφές και απ’ ό,τι φαίνεται συνεχίζετε ακριβώς την ίδια πολιτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μία φράση θα πω για να κλείσω.

Νομίζω ότι η ομιλία του κ. Θεοχάρη ως Κοινοβουλευτικού Εκπροσώπου ήταν τουλάχιστον εξοργιστική. Το να έρχεται εδώ Κοινοβουλευτικός Εκπρόσωπος της Νέας Δημοκρατίας και να λέει η Νέα Δημοκρατία άκουσε την κοινωνία και γι’ αυτό δεν κάνουμε προανακριτική. «Ακούσαμε την κοινωνία» και πανηγύριζε ο κ. Θεοχάρης, «ακούσαμε την κοινωνία».

Δεν έχετε καταλάβει πού πατάτε και πού βρίσκεστε. Συνεχίζετε να προκαλείται τον κόσμο. Έχετε ακολουθήσει, έχετε χαράξει μια στρατηγική τρεις στους δέκα. Δηλαδή, έχετε πάρει απόφαση ότι επτά στους δέκα είναι χαμένοι για σας, δεν μπορούν να σας ακούσουν κ.λπ.. Και θα κάνετε ότι μπορείτε, μπας και κάνετε τους άλλους τρεις χούλιγκαν.

Η ομιλία του κ. Θεοχάρη ήταν ομιλία που απευθυνόταν σε χούλιγκαν. Ήρθε και μας είπε ότι εμείς θα παραβιάσουμε το Σύνταγμα, γιατί αυτό μας ζήτησε ο κόσμος. Όλος ο υπόλοιπος κόσμος τι κατάλαβε; Ότι κλείνετε την προανακριτική γιατί οι Βουλευτές σας δεν μπορούν να σταθούν στην προανακριτική, γιατί η περίοδος που βάζατε Βουλευτές στην προανακριτική να λειτουργούν με όρους γαβγίσματος απέναντι στην αντιπολίτευση, έχουν τελειώσει. Και ξέρετε γιατί έχουν τελειώσει; Διότι κατέβηκαν πάνω από ένα εκατομμύριο πολίτες στον δρόμο. Αυτό δεν γυρνάει πίσω, δεν αλλάζει.

Δεν περιμέναμε -να είμαι ειλικρινής- ούτε να πάρετε κάποιο μήνυμα ούτε να καταλάβετε. Εγώ μπορεί να περίμενα στοιχειωδώς να ήσασταν λιγότερο προκλητικοί. Δεν μπορείτε να το κάνετε ούτε αυτό. Όμως, να ξέρετε ότι αυτό το ρήγμα που έχει ανοίξει δεν θα γεφυρωθεί και δεν θα το γεφυρώσετε.

Για όλα τα υπόλοιπα και γι’ αυτά που είπαμε εισηγητικά στις επιτροπές, καταψηφίζουμε το νομοσχέδιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, πέρασαν τέσσερις συνεδριάσεις, μία η σημερινή πέντε στην Ολομέλεια της Βουλής. Το ΚΚΕ ευθύς εξαρχής πήρε θέση για το συγκεκριμένο νομοσχέδιο που αφορά στην αναδιαμόρφωση της Ελληνικής Αστυνομίας με θέση καθαρή, κρυστάλλινη, ότι πρόκειται για ένα αντιδραστικό, αντιλαϊκό και επικίνδυνο νομοσχέδιο.

Όλοι οι υπόλοιποι κρύφτηκαν πίσω από το δάχτυλό τους, αποφεύγοντας ευθύς εξαρχής να πάρουν θέση εάν συμφωνούν ή διαφωνούν με αυτό το νομοσχέδιο και προκαλέσαμε. Προκαλέσαμε έτσι ώστε να γίνει καθαρό η κάθε Κοινοβουλευτική Ομάδα τι στάση έχει απέναντι στο νομοσχέδιο. Και θέσαμε πολύ συγκεκριμένα ερωτήματα. Είναι καλό ή κακό αυτό το νομοσχέδιο; Είναι φιλολαϊκό ή αντιδραστικό το πλαίσιο λειτουργίας της αστυνομίας που υπάρχει και γενικότερα των μηχανισμών καταστολής του κράτους; Ένα από τα δύο θα είναι.

Δεν μπορεί να είναι και φιλολαϊκό και κατασταλτικό. Διότι στον καπιταλισμό, σε μια ταξική κοινωνία, η αστυνομία είναι ένας μηχανισμός βίας που ασκείται από τους λίγους σε βάρος των πολλών. Στην προκειμένη περίπτωση ασκεί βία η αστική τάξη σε βάρος της εργατικής τάξης και των φτωχών λαϊκών στρωμάτων. Άρα, οφείλεις να πάρεις θέση για να δούμε και σε ποια πλευρά της ιστορίας είναι ο καθένας.

Ενισχύει ή υποβαθμίζει την αστυνομία το συγκεκριμένο νομοσχέδιο και αυτές οι διατάξεις; Το ΚΚΕ λέει ότι ενισχύει το αντιδραστικό, κατασταλτικό πλαίσιο της αστυνομίας.

Μάλιστα, θέσαμε και το εξής ερώτημα παράλληλα: Τελικά, είστε υπέρ ή κατά της Λευκής Βίβλου για την ασφάλεια του 21ου αιώνα που προσδιορίζει και ποια θα είναι η αστυνομία τον 21ο αιώνα; Κουβέντα! Είναι αυτό που λέει ο λαός «τουμπεκί ψιλοκομμένο». Διότι, γνωρίζουν οι παροικούντες την Ιερουσαλήμ τι προβλέπει και τι προμηνύει η Λευκή Βίβλος για την αστυνομία. Αναφέρουν, μάλιστα, κατ’ απαίτηση του ΝΑΤΟ και της Ευρωπαϊκής Ένωσης, ότι η εσωτερική ασφάλεια δεν μπορεί να διαχωριστεί από την εξωτερική. Τι θέλει να πει ο ποιητής; Τι θέλει να πει; Για ποιον χτυπά η καμπάνα; Προφανώς, εννοεί για τον εσωτερικό εχθρό.

Ποιος είναι ο εσωτερικός εχθρός; Οι μπαχαλάκηδες; Οι «γνωστοί άγνωστοι» που μπαίνουν στα βανάκια της Αστυνομίας με τη στολή των αναρχικών και βγαίνουν με τη στολή των αστυνομικών ή το ανάποδο; Ποιος είναι; Είναι τα ακροδεξιά μορφώματα; Είναι η αμαρτωλή σοσιαλδημοκρατία που βάζει χεράκι στη διάσωση αυτού του συστήματος, του σάπιου, του βάρβαρου, που λέγεται καπιταλιστικό; Όχι. Είναι το κίνημα, το εργατικό λαϊκό κίνημα. Αυτό είναι που πραγματικά έχει μπει στο ρουθούνι της αστικής τάξης και των πολιτικών εκφραστών. Γι’ αυτό, λοιπόν, αποφύγανε όλοι.

Η Νέα Δημοκρατία είναι το κόμμα που φέρνει το νομοσχέδιο και λέει «εγώ αυτό είμαι». Το κρίνουμε και λέμε εμείς ως ΚΚΕ ότι είναι αντιδραστικό. Όλοι οι υπόλοιποι, όμως; Τα ακροδεξιά σχήματα λένε περισσότερη αστυνομία, περισσότερη καταστολή, περισσότερες Αύρες, περισσότερα ΜΑΤ. Εξιτάρονται αν μιλάνε και ακούνε και βλέπουν Αστυνομία, βεβαίως.

Όμως, υπάρχουν και κάποιοι άλλοι υποτίθεται αντισυστημικοί, οι οποίοι καθ’ όλη τη διάρκεια των τεσσάρων συνεδριάσεων και σήμερα, η μόνη διαφωνία απέναντι στο νομοσχέδιο ήταν η διαφωνία στον τρόπο νομοθέτησης και γιατί ο Υπουργός δεν πήρε τον λόγο στην αρχή. Είναι ένα θέμα το γιατί δεν πήρε ευθύς τον λόγο, αλλά εδώ έχει εισέλθει νομοσχέδιο με πεντακόσιες σελίδες. Δεν μπορείς να πάρεις θέση για ένα νομοσχέδιο πεντακοσίων σελίδων -αναφέρομαι στην Πλεύση Ελευθερίας- και λες μόνο «επιφυλασσόμαστε» ή «δεν είναι ώριμο να πάρουμε θέση υπέρ ή κατά του νομοσχεδίου»; Είναι αυτά τα γνωστά κόλπα για να συσκοτίσουμε την πραγματικότητα.

Βέβαια, ο δε ΣΥΡΙΖΑ και το ΠΑΣΟΚ, είναι τα κόμματα που συνδιαμόρφωσαν αυτό το αντιδραστικό πλαίσιο της Αστυνομίας, την καταστολή την οποία ζει το εργατικό λαϊκό κίνημα και η νεολαία. Συνδιαμόρφωσαν τους τρομονόμους. Συνδιαμόρφωσαν όλη αυτή τη μπόχα που αναδύει το καπιταλιστικό σύστημα.

Άρα, λοιπόν, δεν απαντήσατε στο κύριο, αν αποδέχεστε ή αν απορρίπτετε αυτό το νομοσχέδιο, με ποια έννοια; Για την κατάργηση αυτού του αντιδραστικού πλαισίου της Αστυνομίας, για τις διαδηλώσεις, τις κάμερες, το ηλεκτρονικό φακέλωμα, τους διάφορους τρομονόμους, για την κατάργηση των ΜΑΤ, της Δράσης, της ΟΠΚΕ, για την απαγόρευση της οπλοφορίας με πυροβόλα όπλα, να σταματήσει η χρήση των χημικών και των χειροβομβίδων κρότου λάμψης. Γι’ αυτά δεν είπατε τίποτα, κανένας.

Κλείνω με το ζήτημα της αντιπυρικής περιόδου και τα ζητήματα που τέθηκαν και με τους πυροσβέστες. Βρισκόμαστε λίγο πριν από την έναρξη της αντιπυρικής περιόδου και παραμένουν όλες οι αιτίες και οι αρνητικοί παράγοντες που τα προηγούμενα χρόνια συνέβαλαν στην εκδήλωση και την εξάπλωση των καταστροφικών πυρκαγιών. Τα μέτρα πρόληψης και προστασίας είναι ελάχιστα. Με αυτήν την έννοια, συνεχίζει η Κυβέρνηση αυτή την εγκληματική πολιτική που τα θεωρεί όλα κόστος. Αν δεν είχαμε, δηλαδή, τη σκληρή προσπάθεια των πυροσβεστών, την κινητοποίηση του απλού κόσμου για να σώσει την περιουσία του με εμφανή απουσία του κρατικού μηχανισμού, τότε τα πράγματα θα ήταν πολύ χειρότερα.

Το ΚΚΕ επανειλημμένα έχει εκφράσει την ανησυχία του για την ετοιμότητα του κράτους απέναντι στις πυρκαγιές. Πριν από κάθε αντιπυρική περίοδο, όλες οι κυβερνήσεις, το ίδιο και η σημερινή, ισχυρίζονται ότι είναι έτοιμες να τις αντιμετωπίσουν ή πετάνε το μπαλάκι αλλού, στην ατομική ευθύνη.

Αυτά είπε ο κ. Τουρνάς -δεν είναι εδώ, βέβαια, να τα ακούσει- ο οποίος με ιδιαίτερη άνεση, σαν να μη συμβαίνει τίποτα, σαν να το θεωρεί απόλυτα φυσιολογικό, είπε: «Η Κυβέρνηση έχει μεταφέρει στους ιδιοκτήτες των ακινήτων, των σπιτιών, την ευθύνη προστασίας των σπιτιών τους σε περίπτωση πυρκαγιάς στο δάσος». Αυτή είναι η ατομική ευθύνη. Ατομική ευθύνη, το «112» και τρέξε να σωθείς! Αυτό σημαίνει ότι πρέπει να βάλεις και το χέρι στην τσέπη, γιατί θα πρέπει να κάνεις έξοδα. Είναι τα έντυπα της αξιόλογης επικινδυνότητας, η τεχνική έκθεση του τεχνικού επιστήμονα, να λάβεις όλα τα μέτρα, η πρόσβαση στο κινητό, η δημιουργία ζωνών προστασίας κ.λπ..

Θέλω να κλείσω λέγοντας ότι με αυτές τις διατάξεις που έχει φέρει η Κυβέρνηση δεν λύνονται τα προβλήματά τους, αντιθέτως τα οξύνουν και διαιωνίζει το καθεστώς των εποχικών υπαλλήλων και της πενταετούς υποχρέωσης. Γι’ αυτό και καταψηφίζουμε αυτές τις διατάξεις των άρθρων 208, 209 και 210.

Πάγια θέση του ΚΚΕ, και κλείνω με αυτό, κύριε Πρόεδρε, είναι ότι όλοι οι εποχικοί πυροσβέστες πρέπει να μονιμοποιηθούν, όπως και οι πενταετούς υποχρέωσης της ΕΜΟΔΕ, προκειμένου να υπάρξει ομογενοποίηση του προσωπικού του Πυροσβεστικού Σώματος με μια ενιαία σχέση εργασίας, λαμβάνοντας υπ’ όψιν υποχρεώσεις και αρμοδιότητες που έχουν διευρυνθεί κατά πολύ σε σχέση με το παρελθόν.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Μπάρκας έχει τον λόγο και αμέσως μετά ο κ. Μουλκιώτης.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κύριε Υπουργέ, είναι γεγονός ότι όλοι είμαστε εξαντλημένοι από την πολύωρη διαδικασία, όμως, θα περιμέναμε να τοποθετηθείτε, τουλάχιστον, σε πράγματα τα οποία έχουμε καταθέσει. Ο ΣΥΡΙΖΑ - Προοδευτική Συμμαχία κατέθεσε μία τροπολογία για τα αίτια αποσβεστικής προθεσμίας σε σχέση με το νόμο περί ευθύνης Υπουργών. Δεν είχαμε τοποθετήσεις από την Κυβέρνηση ακόμη. Φαντάζομαι ότι δεν θα γίνει δεκτή, αλλά θα πρέπει και εμείς να μπορούμε να απαντήσουμε στις αιτιάσεις και στην επιχειρηματολογία της Κυβέρνησης για το γεγονός ότι -κατά πάσα πιθανότητα- δεν θα κάνει δεκτή την τροπολογία μας. Είναι η δεύτερη φορά που την καταθέτουμε και θα περιμέναμε μια απάντηση.

Τώρα, να πω κάτι σε σχέση με αυτά που είπε ο αρμόδιος Υφυπουργός κ. Τουρνάς για την Πολιτική Προστασία και την ευθύνη που έχουν οι ιδιοκτήτες οικοπέδων για τον καθαρισμό τους. Είναι κάτι το οποίο αντιμετωπίσαμε πέρυσι το καλοκαίρι, όταν η πλειοψηφία των ιδιοκτητών με δικά τους χρήματα καθάρισαν τα οικόπεδά τους και δημιουργήθηκε το εξής πρόβλημα, για το οποίο δεν απάντησε η Κυβέρνηση. Οι άνθρωποι αυτοί δεν είχαν πού να εναποθέσουν τα υλικά τα οποία έβγαλαν από τα χωράφια τους. Τα έβαλαν έξω από το από το χωράφι, σε σακούλες. Η τοπική αυτοδιοίκηση α΄ βαθμού -οι δήμοι δηλαδή- δεν είχε ορίσει χώρο εναπόθεσης των υλικών αυτών και ούτε η Κυβέρνηση είχε έρθει σε συνεννόηση μαζί τους. Άρα, σε περιοχές οι οποίες είχαν πυρκαγιές υπήρξε το φαινόμενο άνθρωποι να έχουν καθαρίσει τα χωράφια τους, αλλά να καίγονται τα υλικά τα οποία οι ίδιοι είχαν μαζέψει.Για να μην πω για το γεγονός ότι η μεγάλη πυρκαγιά, που κόστισε τη ζωή μιας εργαζόμενης, στον αστικό ιστό της Αθήνας, έγινε γι’ αυτόν τον λόγο.

Νομίζω ότι αυτό που κάνετε τώρα είναι λίγο τραγικό. Θέλω να πω ότι ο τρόπος με τον οποίον νομοθετείτε είναι προβληματικός. Εμείς θα ψηφίσουμε μια σειρά διατάξεων, το είπαμε και από την αρχή. Όπως, παραδείγματος χάριν, τις αποζημιώσεις στις οικογένειες αστυνομικών, οι οποίοι έχουν χάσει τη ζωή τους στο καθήκον και άλλες διατάξεις που έχουν να κάνουν με τους πυροσβέστες.

Όμως, οφείλω να πω ότι οι εποχικοί πυροσβέστες είναι άνθρωποι οι οποίοι κρέμονται από τα χείλη των κυβερνώντων. Είναι εκείνα τα παιδιά που πρώτα πέφτουν στη μάχη για το σβήσιμο πυρκαγιών και κρέμονται από τις διαθέσεις των κυβερνώντων.

Νομίζω, λοιπόν, κύριε Υπουργέ, ότι ο τρόπος με τον οποίο νομοθετείτε και μοριοδοτείτε την εμπειρία αυτών των παιδιών, δεν τους δίνει τη δυνατότητα να θεωρήσουν ότι το κράτος δείχνει τον απαιτούμενο σεβασμό στο πρόσωπό τους.

Τις αιτιάσεις μας για τη μείωση, για την υποβάθμιση των σχολών της Ελληνικής Αστυνομίας, σας τις είπαμε. Δεν βλέπω να έχετε καμία διάθεση να αλλάξετε κάποιες από τις διατάξεις αυτές. Θα τις καταψηφίσουμε διότι, το ξαναλέω, ακυρώνετε έναν δικό σας νόμο, τον νόμο του 2022. Υποβαθμίζετε τα πτυχία τα οποία παίρνουν τα παιδιά από τις πανεπιστημιακές σχολές αυτές. Ενώ έχουν τη δυνατότητα να κάνουν ακόμα και μεταπτυχιακά, τώρα τους αφαιρείτε τη δυνατότητα αυτή. Δίνετε δυνατότητα ακόμα και σε απλούς πτυχιούχους να διδάξουν στις σχολές της Αστυνομίας, όταν οι ίδιοι αυτοί απόφοιτοι των πανεπιστημιακών σχολών αστυφυλάκων και αξιωματικών της Ελληνικής Αστυνομίας, οι οποίοι μετά, αποδεδειγμένα, συνεχίζουν τις σπουδές τους και παίρνουν δεύτερα και τρίτα πτυχία.

Θα περιμέναμε, κύριε Υπουργέ, να τοποθετηθείτε νωρίτερα για να μπορέσουμε να σας απαντήσουμε και εμείς, τουλάχιστον, σε αυτά που θα πείτε. Δυστυχώς, μας αφαιρείτε τη δυνατότητα αυτή. Νομίζω ότι δεν είναι ορθό να το κάνετε αυτό το πράγμα απέναντι σε Βουλευτές, οι οποίοι έδειξαν τον απαιτούμενο σεβασμό. Είμαστε όλοι μας εδώ -ή τουλάχιστον οι εισηγητές είμαστε από το πρωί εδώ-, είμαστε σε όλες τις επιτροπές. Όλοι οι εισηγητές εδώ είμαστε από το πρωί. Θα έπρεπε, λοιπόν, να ακούσουμε και τον Υπουργό, να ακούσουμε τη φιλοσοφία που θέλει να περάσει μέσα στο νομοσχέδιο αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Όμως, δυστυχώς δεν μας δίνετε αυτή τη δυνατότητα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπάρκα, ευχαριστούμε πάρα πολύ για την τήρηση του χρόνου.

Ελάτε, κύριε Μουλκιώτη. Σας παρακαλώ να ακολουθήσετε το παράδειγμα του συναδέλφου, του κ. Μπάρκα.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, θα προσπαθήσω να είμαι στον χρόνο μου.

Απλώς θέλω να πω στους συναδέλφους, στις κυρίες και κυρίους συνάδελφους, ότι ήμασταν μάρτυρες ενός πρωτοφανούς κρεσέντο του Κοινοβουλευτικού Εκπροσώπου της Νέας Δημοκρατίας, ο οποίος είπε ό,τι είπε και ετράπη εις φυγήν, με τις ασυναρτησίες, τις νομικές ασυναρτησίες που είπε. Δεν διαβάζει. Αλλά η έπαρση και η αλαζονεία δεν τον αφήνει. Τι να του κάνουμε; Και έφυγε. Να ακούσει δυο πράγματα. Ας διαβάσει κάποια κείμενα στις εφημερίδες, αν δεν θέλει να διαβάσει στα βιβλία. Τα γράφουν αυτές τις ημέρες. Ο κ. Τασόπουλος, ο κ. Λαζαράτος ο καθηγητής, ο κ. Ανθόπουλος ο καθηγητής, ο κ. Κοντιάδης ο καθηγητής. Δεν του αρέσουν αυτοί, επειδή είναι σε άλλη παρέα; Δεν είναι. Ε, εγώ θα του πω; Τον συνυποψήφιό του, τον κ. Χαράλαμπο Τσιλιώτη, συνυποψήφιος του το 2019 στις εκλογές. Ας διαβάσει τι λέει, εν πάση περιπτώσει. Μη δουλεύετε τον κόσμο και αυτούς που έχουν αγωνία. Έλεος! Να αντιληφθείτε κάποια στιγμή, γιατί προκαλείτε τον κόσμο. Ήταν απαράδεκτη αυτή η συμπεριφορά.

Πέραν τούτου, κύριε Πρόεδρε, έφυγε ο Υφυπουργός Πολιτικής Προστασίας. Εδώ έχω ένα νομοσχέδιο στο οποίο έχουν συνυπογράψει και άλλα Υπουργεία. Έχουμε και έναν Υφυπουργό Πολιτικής Προστασίας, ο οποίος ήλθον, είδον και απήλθον. Σε ποιον θα πούμε εμείς τι έχει γίνει; Δεν θα του το πούμε, εν πάση περιπτώσει, ότι αφού υπάρχουν κάποιες συγκεκριμένες διατάξεις, δεν είναι αυτά όπως τα λέει.

Δεν είναι όπως τα λέει, γιατί έχει άλλα μέτρα και άλλα σταθμά για τους εποχικούς πυροσβέστες και για τους ΕΜΟΔΕ και για τους εθελοντές πυροσβέστες. Γιατί διακρίσεις μεταξύ αυτών των ανθρώπων; Διακρίσεις, όταν γνωρίζει ότι και το ωράριο τους είναι πολύ διαφορετικό και οι υπηρεσίες που προσφέρουν είναι διαφορετικές. Ποιος θα απαντήσει; Ο κ. Χρυσοχοΐδης είμαι βέβαιος ότι δεν μπορεί να απαντήσει. Και να θέλει, δεν μπορεί, γιατί δεν ξέρει. Γιατί να φύγουν. Ποια είναι η καλή νομοθέτηση, λοιπόν, να τα λέμε κάποια στιγμή μετά από τόσες ώρες, δεκατέσσερις ώρες; Είμαστε από το πρωί εδώ. Δεν είναι, όμως, αυτό σοβαρό.

Κύριε Υπουργέ, πριν αναφερθώ στα περαιτέρω, έχει κατατεθεί και μία τροπολογία, την οποία θα καταθέσω για τα Πρακτικά. Δεν μπορεί να απαντήσετε αν θα γίνει δεκτή ή όχι ή αν θα τεθεί σε συζήτηση. «Χρονική η διεύρυνση της ετήσιας απασχόλησης και επαναπρόσληψη των πυροσβεστών εποχικής απασχόλησης». Ποιος θα απαντήσει;

Κύριε Πρόεδρε, σας ακούω. Εσείς θα μου πείτε. Διευθύνετε τη συζήτηση. Πείτε μου ποιος θα απαντήσει. Είναι αυτό διαδικασία νομοθετικού Σώματος; Να καταλάβουμε πώς έχει φτάσει στο σημείο να λειτουργεί και η Βουλή με τέτοιες διαδικασίες. Παρακαλώ πολύ, την καταθέτω για τα Πρακτικά.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά τώρα στο νομοσχέδιο, το ζήτημα τίθεται εξαρχής στο ότι, κύριε Πρόεδρε, η οργανωτική διάρθρωση των αστυνομικών υπηρεσιών δεν εδράζεται επί πραγματικών δεδομένων και αναγκών της αστυνόμευσης, ανάλογα με τα προβλήματα κάθε περιοχής και σε συνεργασία με τους θεσμούς της αυτοδιοίκησης. Γίνεται, και είδαμε ότι γίνεται, επίκληση στοιχείων ελλειμματικών ως προς την πραγματική, όμως, κατάσταση της εγκληματικότητας. Αυτό είναι ένα ζήτημα, διότι δεν είναι ούτε το πού ούτε το πώς ακριβώς απασχολείται η Αστυνομία σε σχέση με όλη αυτή τη διαχείριση.

Εμείς αυτό το νομοσχέδιο, αντί να γίνει σαφές το δόγμα της εσωτερικής ασφάλειας και ένας επαναπροσδιορισμός του ρόλου της Ελληνικής Αστυνομίας, που πρέπει να γίνει, την απεμπλοκή αυτής από τα ξένα προς την αποστολή της έργα και τον καθορισμό της συνεργασίας με άλλες υπηρεσίες ασφάλειας και αρχές της πολιτικής προστασίας, διαπιστώνουμε προς απογοήτευσή μας. Μέχρι τώρα, το λέω, γιατί είναι ένα θέμα αυτό. Θα το πω -παρένθεση και μου επιτρέπετε, κύριε Χρυσοχοΐδη- δεν πήρατε τον λόγο και υπάρχει μια σειρά προβλημάτων με αυτά τα οποία θα ξαναπούμε πάλι.

Λαμβάνονται καίριες αποφάσεις για κατάργηση υπηρεσιών είτε συγχώνευση υπηρεσιών είτε για δημιουργία νέων υπηρεσιών, χωρίς ένα πρόγραμμα μακροπρόθεσμο και δεν φέρνετε πολιτική προσλήψεων και εξειδίκευσης νέων αστυνομικών.

Επιχειρείται η ανακύκλωση και η επιβάρυνση του υπάρχοντος ανθρώπινου δυναμικού με απαράδεκτες μετακινήσεις και αποσπάσεις. Δεν μπορεί στην περιφέρεια να μην έχουμε τύχει διαμαρτυρίας -και αναφέρομαι σε όλους τους συναδέλφους- για τα θέματα των αποσπάσεων και της προβληματικής κατάστασης που υπάρχει σε σχέση με τις αστυνομικές δυνάμεις. Αυτά είναι ζητήματα τα οποία προκαλούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε σχέση με το νομοσχέδιο θα πούμε ότι λείπουν οι μεταρρυθμιστικές προσπάθειες. Γιατί; Γιατί δεν υπάρχει καλύτερος σχεδιασμός, συντονισμός και υλοποίηση και αξιολόγηση των πολιτικών της Ελληνικής Αστυνομίας. Δεν υπάρχει βελτίωση και συνεχή παρακολούθηση της απόδοσης των υπηρεσιών, πρόβλεψη για εισήγηση ως προς τις νέες πρωτοβουλίες. Δεν εφαρμόζονται οι αρχές του νέου δημόσιου μάνατζμεντ. Δεν βελτιώνεται η ενσωμάτωση των τεχνολογιών, της πληροφορικής και επικοινωνίας στη δράση της διοίκησης. Αυτό είναι έλλειμμα, αυτό είναι πρόβλημα, το οποίο το νομοσχέδιο, δυστυχώς, δεν αντιμετωπίζει.

Τώρα θα πω και κάτι, κύριε Υπουργέ -και θα ήθελα και σε αυτό να μας πείτε-, σε σχέση με τις υγειονομικές υπηρεσίες. Υπάρχει μια αναστάτωση μεγάλη, το ξέρετε. Έχετε το θέμα το δικό σας με το σχέδιο νόμου που εισηγείστε και αναφέρεται ξεκάθαρα για τις υγειονομικές υπηρεσίες που αφορούν στην Ελληνική Αστυνομία και έρχεται με το υπό διαβούλευση νομοσχέδιο του Υπουργείου Εθνικής Άμυνας και λέει ότι αυτές οι υπηρεσίες θα πάνε στα στρατιωτικά νοσοκομεία. Οι Έλληνες αστυνομικοί -δεν πιστεύω να μη σας έχουν πει και εσάς, να μην έχει φτάσει στο γραφείο σας το θέμα- έχουν αναστατωθεί. Έχουν αναστατωθεί γι’ αυτό. Λέμε, ισχύουν, τελικά, αυτά τα οποία θα ψηφίσουμε απόψε; Γιατί αν ισχύουν αυτά, πρέπει ίσως το Υπουργείο Εθνικής Αμύνης να αποσύρει τα όσα αναφέρει στο υπό διαβούλευση νομοσχέδιο. Δεν το ξέρω. Θα το δούμε. Όμως, υπάρχει μία ασάφεια, η οποία φαίνεται ότι ενδοκυβερνητικά δεν υπάρχει συνεννόηση.

Και καταλήγω σε ένα αίτημα το οποίο έχω πει συνέχεια, από την πρώτη ημέρα που συνεδριάζει η επιτροπή μας, τέσσερις φορές και άλλη μία σήμερα. Τι είπα; Είναι μέγα θέμα και ζητάμε να υπάρξει σύσταση γραφείου πρόληψης και αντιμετώπισης σεξουαλικής βίας για τα στελέχη των Σωμάτων Ασφαλείας καθώς και τμήματος ισότητας, πρόληψης και αντιμετώπισης σεξουαλικής βίας στο Υπουργείο Προστασίας του Πολίτη, όπως αυτό ακριβώς το ίδιο υπάρχει και στο Υπουργείο Εθνικής Άμυνας και λειτουργεί πάρα πολύ καλά και σοβαρά.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά.

Ο κ. Κωνσταντινίδης έχει τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Συντυχάκη, εγώ περίμενα, λόγω και της φύσεως του νομοσχεδίου, να πείτε στα κόμματα που τηρούν αμφίσημη στάση ότι είναι «και με τον χωροφύλαξ και με τον αστυφύλαξ».

Κύριε Μουλκιώτη, θα σας απαντήσω εγώ, γιατί απουσιάζουν και ο συνάδελφος και ο κ. Υφυπουργός. Ο κ. Θεοχάρης, ο Κοινοβουλευτικός μας Εκπρόσωπος ήταν εδώ για ώρες. Έχει εκπομπή, έχει κανάλι, οπότε καταλαβαίνετε ότι θα έπρεπε να πάει.

Σε ό,τι αφορά στον κύριο Υφυπουργό κάθισε εδώ, απάντησε σε πολλές ερωτήσεις, σε πάρα πολλές ερωτήσεις. Απουσιάζατε, αλλά τώρα έρχεστε και του αποδίδετε ότι και αυτός έφυγε. Άρα, λοιπόν, νομίζω ότι αδικούμε τη συζήτηση, δεδομένου ότι εξελίχθηκαν πέντε πολυτελείς διαδικασίες. Σχεδόν εκατόν πενήντα σχόλια υποβλήθηκαν στη διαδικασία της διαβούλευσης, καλέσαμε είκοσι φορείς και κάναμε πολύωρες συνεδριάσεις. Είχαμε έναν, νομίζω, γόνιμο διάλογο.

Κυρίες και κύριοι συνάδελφοι, ειπώθηκε ήδη σήμερα από ομιλητή ότι το συζητούμενο σχέδιο νόμου επισκιάστηκε από την επικαιρότητα και είναι τούτο αληθές. Θα πω ότι αδικήθηκε κιόλας, γιατί, πραγματικά, αποτελεί μια μεταρρυθμιστική και εμβληματική παρέμβαση, που βελτιώνει θεσμικά, λειτουργικά και επιχειρησιακά όλα τα επίπεδα της αντεγκληματικής κρατικής μηχανής.

Αν πρέπει κάτι έτσι, συγκεφαλαιωτικά να επισημάνω, είναι ότι, δυστυχώς, παρατηρούμε μια επίμονη, σχεδόν εμμονική, από τα κόμματα της Αντιπολίτευσης στάση εναντίωσης απέναντι σε κάθε νομοθετική πρωτοβουλία από την Κυβέρνηση. Και το λέω αυτό, διότι φαίνεται ότι σχεδόν αδυνατούν τα κόμματα της Αντιπολίτευσης να δουν πού κατατείνει, πού στοχεύει, αλλά και αυτό το ίδιο το περιεχόμενο της νομοθετικής πρωτοβουλίας.

Έφυγε ο κ. Ηλιόπουλος -μπήκε!- ο οποίος αναφέρθηκε σε τροπολογία…

**ΚΩΝΣΤΑΝΤΙΝΟΣ ΜΠΑΡΚΑΣ:** Έφυγε, μπήκε!

**ΔΗΜΗΤΡΙΟΣ ΜΠΙΑΓΚΗΣ:** Έφυγε!

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Παρακαλώ, μια χαρά, κύριε Ηλιόπουλε! Απαντώ σε αυτό που θέσατε.

Αναφέρθηκε σε τροπολογία του κ. Βορίδη, ενώ ο κ. Βορίδης δεν έχει φέρει καμία τροπολογία. Υπήρχαν διατάξεις μέσα στο σχέδιο νόμου και, μάλιστα, ο νέος Υπουργός Μεταναστευτικής Πολιτικής αφαίρεσε διάταξη από εκεί μέσα. Δεν έφερε κάποια καινούργια.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αυτό εννοώ, κύριε Κωνσταντινίδη!

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Εντάξει, κύριε συνάδελφε. Βλέπετε, όμως, ότι του καταλογίζετε μια παρέμβαση, η οποία, όμως, είναι εντελώς αντίστροφη.

Για να είμαστε, λοιπόν, αληθείς και πραγματιστές και ρεαλιστές, εδώ πέρα καταλογίστηκε από ομιλητές κομμάτων της Αντιπολίτευσης ότι ήρθαμε και με ένα άρθρο καταργήσαμε ογδόντα έξι άρθρα στο πεδίο της αστυνομικής εκπαίδευσης, χωρίς να λέμε, όμως, ότι αυτό αφορούσε στις καταργούμενες διατάξεις.

Αφού, λοιπόν, ήρθε ένα νέο νομοθετικό πεδίο να ρυθμίσει τα της Αστυνομικής Ακαδημίας και των αστυνομικών σχολών, προφανώς και καταργούνται οι προϋφιστάμενες διατάξεις. Γιατί είναι αυτό δήθεν παράδοξο;

Οι περισσότερες διατάξεις -ακούστε λίγο- είπε Αρχηγός πολιτικού κόμματος από αυτό το Βήμα ότι δεν αφορούν στην Ελληνική Αστυνομία, αλλά στον Κώδικα Ποινικής Δικονομίας.

Σας προκαλώ να δείτε τα άρθρα. Ένα άρθρο αναφέρεται στον Κώδικα Ποινικής Δικονομίας. Ένα! Κοιτάξτε υπερβολή, για να νοθεύσουμε την πραγματικότητα.

Θέλετε, λέει, να τους βάλετε όλους στη φυλακή. Και τούτο το νομοσχέδιο φέρνει το «βραχιολάκι», βγάζει ανθρώπους από τη φυλακή, διευρύνει το πεδίο των ρυθμίσεων για τη μεταγωγή σε αγροτικές φυλακές. Τους βγάζει από τα κλειστά καταστήματα και τους πηγαίνει στα πιο ανοιχτά. Διευρύνει. Και εδώ συμπεραίνουμε το εντελώς αντίθετο.

Όμως, ξέρετε κάτι; Ακόμα και σε αυτό το πεδίο και εκεί πέρα εσφαλμένη ανάγνωση κάνουμε, ότι δήθεν στα αγροτικά καταστήματα αλλάζουμε τη φύση τους, ενώ στην πραγματικότητα, προϋπήρχε κλειστό τμήμα, δεν εισάγεται με τη συζητούμενη νομοθετική πρωτοβουλία. Υπήρχε ήδη κλειστό τμήμα. Τι κάνουμε, όμως; Σε αυτό το κλειστό τμήμα διευρύνουμε το πλαίσιο, ώστε να μπορεί να έρθει ενδεχομένως και κάποιος με βαρύτερη ποινή, προκειμένου σταδιακά, αν μπορέσει, να περάσει και αυτός, επιδεικνύοντας την καλή διαγωγή, να περάσει και αυτός στο ανοιχτό.

Δυστυχώς, τα κόμματα της Αντιπολίτευσης αγνόησαν τις τοποθετήσεις των φορέων, που στο σύνολό τους σχεδόν, τουλάχιστον επί της αρχής, τάχθηκαν θετικά στο νομοσχέδιο. Τοποθετήθηκαν, εκφράστηκαν, είπαν ότι κινείται αναμφίβολα στη σωστή κατεύθυνση και βρήκαν πάρα πολλές θετικές διατάξεις.

Ένα πράγμα έχω να πω, ότι κόντρα σε αυτή τη λογική και κόντρα, αν θέλετε, στην παρελκυστική διαμόρφωση της πολιτικής ατζέντας, η Κυβέρνηση συνεχίζει το μεταρρυθμιστικό της έργο, γιατί έχει πρόγραμμα και στο τέλος αυτής της διαδρομής, για την υλοποίησή του θα λογοδοτήσει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Πρόεδρος της Πλεύσης Ελευθερίας έχει τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Και για λόγους συμβολικούς και για λόγους αποκατάστασης μετά από αυτό που συνέβη προηγουμένως, θα ήθελα να επισημάνω πόσο υποκριτική ήταν η συγγνώμη του κ. Μητσοτάκη και πως, αν δεν ήταν ο κ. Κωνσταντινόπουλος στη θέση του Αντιπροέδρου όταν συνέβη το περιστατικό με τον κ. Κυριαζίδη, αλλά κάποιος άλλος Αντιπρόεδρος από το κυβερνόν κόμμα, θα είχαμε μια εντελώς άλλη αντίδραση.

Διότι αυτό που έγινε αμέσως πριν από λίγο, ότι δηλαδή ο Αντιπρόεδρος της Βουλής από τη Νέα Δημοκρατία, ο κ. Γεωργαντάς, μου ζήτησε να κατέβω από το Βήμα και να μη μιλήσω από το Βήμα σαν να μη δικαιούμαι να μιλήσω από το Βήμα της Βουλής, με το γνωστό νταηλίκι, με το γνωστό ύφος του «κάτσε κάτω» -δεν θα χρησιμοποιήσω την προσφώνηση- κάτι που δεν έχει κάνει και δεν έχει διανοηθεί να κάνει κανένας Προεδρεύων σε κανέναν πολιτικό Αρχηγό, αλλά το έκανε ο Αντιπρόεδρος της Βουλής από τη Νέα Δημοκρατία στη μοναδική γυναίκα Αρχηγό, είναι ενδεικτικό ενός ανίατου, αθεράπευτου και αμετανόητου σεξισμού που σας διακατέχει.

Και επιχειρούσε, μάλιστα, ο κ. Γεωργαντάς να προσδώσει και νομιμοφάνεια σε αυτό που έλεγε, διαβάζοντας ότι ο αγορητής μιλάει από το Βήμα ή από τη θέση του. Από το Βήμα μπορεί να μιλήσει μόνο όταν ο χρόνος ομιλίας που δικαιούται υπερβαίνει τα επτά λεπτά της ώρας και μετά, αναγκάστηκε, διότι του το υπόμνησαν οι υπάλληλοι της Βουλής, να διαβάσει την παράγραφο 3, που λέει ότι τα μέλη της Κυβέρνησης και οι Πρόεδροι των Κοινοβουλευτικών Ομάδων μπορούν να αγορεύουν πάντοτε από το Βήμα.

Υπάρχει, όμως, μια Πρόεδρος Κοινοβουλευτικής Ομάδας, η μοναδική γυναίκα σε αυτήν την Αίθουσα, σε αυτήν την περίοδο -ελπίζω να δουλέψουμε, ώστε να έχουμε πολλές περισσότερες γυναίκες στο επόμενο Κοινοβούλιο, που ελπίζω σύντομα να εκλεγεί και πολύ λιγότερους σεξιστές στις θέσεις που αποτελούν θέσεις ευθύνης- μια Αρχηγός στην οποία αρνείστε το δικαίωμα να μιλήσει από το Βήμα, διαγράφετε κατ’ επανάληψιν φράσεις τις οποίες σας απευθύνω και ειδικά τη λέξη «χουντικός» για τον κ. Βορίδη, που είναι η μόνη που του αρμόζει και συνολικά, εφαρμόζετε μια πρακτική που δεν προσιδιάζει σε δημοκρατική κυβέρνηση. Πώς να το κάνουμε;

Είναι αδιανόητες αυτές οι τρομακτικές εκτροπές και όταν είπα ότι δεν δέχομαι τη συγγνώμη του κ. Μητσοτάκη, γιατί είναι υποκριτική, σε αυτά ακριβώς αναφερόμουν! Σε αυτά ακριβώς! Δεν πρόλαβαν να περάσουν δύο εβδομάδες και το αποδείξατε, διότι δεν έχετε τολμήσει ποτέ σε άνδρα πολιτικό Αρχηγό να το κάνετε αυτό!

Και δεν είχατε αντανακλαστικά, κύριοι της Κυβέρνησης, σε αυτό που έγινε, και δεν αντιδράσατε, κύριε Χρυσοχοΐδη. Και κανένας δεν αντέδρασε από το κόμμα σας, κύριοι της Νέας Δημοκρατίας.

Κύριε Υπουργέ, να είστε βέβαιος ότι εμείς θα είμαστε εδώ. Και να είστε βέβαιος ότι όσο και αν αποφεύγετε να τοποθετηθείτε -γιατί είναι τρομακτικό ότι αποφεύγετε να τοποθετηθείτε- εμείς θα είμαστε εδώ. Και, βεβαίως, να πω σε κάποιους ψευδόμενους ότι πρέπει να σταματήσετε, κύριοι, τα ψέματα. Η Πλεύση Ελευθερίας ποτέ δεν ήταν αμφίσημη στα ζητήματα της Αστυνομίας, στα ζητήματα της αστυνομικής βίας.

Εμείς ζητήσαμε να γίνει πρόσκληση φορέων στο νομοσχέδιο. Το δικό σας κόμμα είπε να μη γίνεται ούτε πρόσκληση φορέων, να μην υπάρξει δηλαδή, συζήτηση της κοινωνίας. Εμείς φέρνουμε το θέμα της αστυνομικής βίας ξανά και ξανά εδώ στη Βουλή και καλούμε τον Υπουργό. Εμείς υπερασπιζόμαστε και τα μέλη σας όταν υφίστανται αστυνομική βία. Ακόμα και τους Βουλευτές σας προσωπικά έχω υπερασπιστεί, και τον κ. Δελή και τον κ. Κατσώτη. Οπότε είναι ώρα να σταματήσετε τα ψέματα. Σταματήστε τα ψέματα, δεν πάνε μακριά τα ψέματα, είναι γνωστό.

Και επί τη ευκαιρία των ψεμάτων, να πω ότι, επειδή εμείς δεν έχουμε μέσα ενημέρωσης δικά μας, εσείς έχετε, και γράφεται ένα άλλο ψέμα στα μέσα μαζικής ενημέρωσης στα δικά σας, ένα ψέμα χοντρό. Το γράφει ο κ. Μαριάς, που ήθελε να είναι υποψήφιος με την Πλεύση Ελευθερίας, αλλά του είπα ότι δεν γίνεται. Γράφει στο «902» -δικό σας δεν είναι το «902»;- ότι η Πλεύση Ελευθερίας ψήφισε συνταξιοδότηση στα εβδομήντα τέσσερα. Τι είναι αυτά που λέτε; Τι είναι αυτά που λέτε! Εγώ έχω αποκαλέσει «Πινόκιο» τον κ. Τσίπρα. Τον συναγωνίζεστε; Γιατί λέτε ψέματα. Κάντε πολιτική. Και εκεί που κάποιος κάνει κάτι καλό, στηρίξτε το. Και αν πράγματι θέλετε να χτυπήσετε την Κυβέρνηση, χτυπήστε την. Μη χτυπάτε αυτούς που χτυπάνε αποτελεσματικά την Κυβέρνηση και που την ταρακουνάνε για να πέσει και όχι για να χορέψει.

Θα καταθέσω στα Πρακτικά την απάντηση της ευρωβουλευτίνας μας, της Μαρίας Ζαχαρία, που διαψεύδει, βεβαίως, αυτό το χοντρό ψέμα.

Άλλη μία φορά έγραψε ένα χοντρό ψέμα ο «Ριζοσπάστης» ότι εμείς βάλαμε φαρδιά πλατιά την υπογραφή μας σε κάποιο πρόγραμμα εξοπλισμών. Και έστειλα μήνυμα στον κ. Κουτσούμπα: «Δημήτρη, έχει γραφτεί αυτό το ψέμα προφανώς από παραδρομή». Και μου απάντησε: «Ζωή, το είπα στον «Ριζοσπάστη» και μου είπαν ότι ήταν από λάθος και θα διορθωθεί». Ακόμα περιμένω. Θα τα καταθέσουμε και στα Πρακτικά τα μηνύματα αυτά. Γιατί ξέρετε δεν είναι τιμητικό. Έχουν αγωνιστεί άνθρωποι πολλοί, και αγωνίζονται άνθρωποι. Το ψέμα δεν τιμάει κανέναν.

Η κ. Ζαχαρία, η ευρωβουλευτίνα μας -μια ευρωβουλευτίνα που έχει εκλεγεί εδώ και λίγους μήνες και κάνει δουλειά και αυτή για πάρα πολλούς- είναι αυτή που εφόρμησε στην Επιτροπή Μεταφορών και μοίρασε την επιστολή μου και την επιστολή τη δική της για να μην εκλεγεί Επίτροπος Μεταφορών ο κ. Τζιτζικώστας, είναι εκείνη που έφερε τα θέματα της εργασίας και είναι εκείνη που με τροπολογία σε έκθεση, η οποία δεν αφορά καθόλου, βεβαίως, στη συνταξιοδότηση, αλλά αφορά στο Ευρωπαϊκό Κοινωνικό Ταμείο και στους πόρους του Ευρωπαϊκού Κοινωνικού Ταμείου, με τροπολογίες, λοιπόν, που κατέθεσε ενέταξε στους δικαιούχους των χρημάτων του Ευρωπαϊκού Κοινωνικού Ταμείου από το 2027 και μετά, τις πολύτεκνες και τις μονογονεϊκές οικογένειες, τα άτομα με αναπηρία και τους ανέργους, κατηγορίες που προηγουμένως δεν υπήρχαν.

Εσείς δεν ξέρω τι κάνετε, γιατί είστε δεκαετίες στο Ευρωκοινοβούλιο. Πάντως η κοπέλα αυτή που είναι συνδικαλίστρια ενεργότατη, που στις πλάτες της έχει πάρει, μαζί με άλλους αγωνιζόμενους ανθρώπους, πάρα πολλές μάχες για τους εργαζομένους, και ήταν εκεί και για τη «ΛΑΡΚΟ», ήταν και είναι εκεί για τους εργαζόμενους, και δώσαμε μαζί τη μεγάλη μάχη κατά των βυθοκορημάτων και των καρκινογόνων υλικών στον ΟΛΠ, και την κερδίσαμε τη μάχη αυτή και δικαστικά. Η κοπέλα, λοιπόν, αυτή παράγει έργο. Και ας είναι μόνη της και ας είναι ανεξάρτητη. Είναι, όμως, η ευρωβουλευτίνα της Πλεύσης Ελευθερίας. Γιατί, όπως είπαμε, ότι θα δώσουμε ζωή στη Βουλή, στη συνέχεια είπαμε ότι θα δώσουμε ζωή και στην Ευρωβουλή και το κάνουμε.

Καταθέτω, λοιπόν, στα Πρακτικά και την αναλυτική απάντησή της.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και να τη διαβιβάσετε στον φίλο μου τον κ. Μαριά, που δεν μπορεί να πικράθηκε τόσο που του είπα ότι δεν μπορεί να κατέβει με τα ψηφοδέλτιά μας και να γράφει ψέματα για την Πλεύση Ελευθερίας, δεν επιτρέπεται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, να ξέρετε ότι έχετε φτάσει τα δέκα λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, ευχαριστώ. Με πολύ λίγες επισημάνσεις…

**ΕΜΜΑΝΟΥΗΛ ΣΥΝΤΥΧΑΚΗΣ:** Τι ευχαριστείτε; Από τα τρία λεπτά που είχατε, φτάσατε στα δέκα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έτσι, βλέπουμε ποιο είναι το σύστημα, ποιοι διαμαρτύρονται.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν κατάλαβα! Έχεις εσύ το δικαίωμα και δεν το έχω εγώ; Έχεις το δικαίωμα να διαμαρτύρεσαι και δεν έχω το δικαίωμα εγώ;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ υπερασπίζομαι τα δικά σας δικαιώματα πάντα.

**ΕΜΜΑΝΟΥΗΛ ΣΥΝΤΥΧΑΚΗΣ:** Πονηριές κάνεις. Ας τα έλεγες πριν από το Βήμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ υπερασπίζομαι τα δικά σας δικαιώματα πάντα.

**ΕΜΜΑΝΟΥΗΛ ΣΥΝΤΥΧΑΚΗΣ:** Να μου δώσεις τη δυνατότητα να σου απαντήσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να δούμε ποιο είναι το σύστημα. Αντί να διαμαρτύρεται η Κυβέρνηση, διαμαρτύρεστε εσείς.

**ΕΜΜΑΝΟΥΗΛ ΣΥΝΤΥΧΑΚΗΣ:** Αφήστε τώρα τις σαχλαμάρες. Σαχλαμάρες λέτε. Ψέματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να δουν όλοι ποιο είναι το σύστημα.

**ΕΜΜΑΝΟΥΗΛ ΣΥΝΤΥΧΑΚΗΣ:** Διαστρεβλώνεις την αλήθεια και την πραγματικότητα. Και δεν ντρέπεσαι λιγάκι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ δεν χαριεντίζομαι με τον κ. Πολάκη όπως εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Έχεις τα χαρακτηριστικά Αρχηγού εσύ; Είσαι Αρχηγός εσύ με αυτά τα χαρακτηριστικά; Καλά!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ δεν χαριεντίζομαι με τον κ. Πολάκη, κύριε Συντυχάκη, όπως εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, ολοκληρώστε, σας παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Τι είναι αυτά που λέτε τώρα;

Κύριε Πρόεδρε, σας παρακαλώ να μου δώσετε τον λόγο μετά. Τι πράγματα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συνεχίζω, κύριε Πρόεδρε, για να ολοκληρώσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ πολύ.

Θα ήθελα πολύ σύντομα, κύριε Υπουργέ, να σας πω ότι εμείς καταψηφίζουμε το νομοσχέδιό σας γιατί δεν περιέχει καμία πραγματική, μα, καμία πραγματική πρωτοβουλία για τον εκδημοκρατισμό της Αστυνομίας, κάτι που υπήρξε ο στόχος το 1984 με την ίδρυση της Ελληνικής Αστυνομίας, αλλά δεν επετεύχθη. Αντίθετα βαίνετε ολοταχώς προς περαιτέρω αυταρχοποίηση. Και, βεβαίως, καμία πρωτοβουλία δεν αναλαμβάνεται για την προστασία των θυμάτων αστυνομικής βίας.

Το άρθρο 25, στο οποίο υπάρχουν οι διατάξεις για την κοινωνική αστυνόμευση, είναι πολύ αδύναμο, είναι πάρα πολύ αδύναμο. Είναι ένα άρθρο μέσα σε πάρα πολλά που ρέπουν προς την περαιτέρω αυταρχοποίηση.

Και επειδή συμβαίνει, όπως σας το είπα, δεκαεξίμισι χρόνια μετά από τη δολοφονία του Αλέξανδρου Γρηγορόπουλου, ακόμη να υπερασπίζομαι την οικογένειά του ενώπιον των δικαστηρίων, που προσπαθούν να «χαϊδέψουν» τον καταδικασμένο αμετάκλητα δολοφόνο, είναι προφανές ότι υπάρχουν πάρα πολύ ουσιαστικά βήματα να γίνουν για να έχουμε προστασία του πολίτη και όχι μια αστυνομοκρατούμενη, αυταρχοποιημένη καθεστωτική λειτουργία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ να ολοκληρώσετε, κυρία Πρόεδρε.

 **ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα κλείσω με μια κουβέντα για τους εποχικούς πυροσβέστες. Τους κοροϊδεύετε. Και το φοβερό είναι ότι τους εκδικείστε. Δέκα μόρια τους δίνετε, όσα και στους εθελοντές, ενώ τους έχετε υποσχεθεί αποκατάσταση και ενώ τους χρειαζόμαστε. Τους τιμωρείτε. Και τιμωρείτε έτσι και το κοινωνικό σύνολο.

Εμείς θα συνεχίσουμε να αγωνιζόμαστε μαζί τους. Θα είμαστε στο πλευρό τους στην κινητοποίησή τους. Θα είμαστε μέσα στην κοινωνία σε όλες τις κοινωνικές διαμαρτυρίες. Και, βέβαια, θα είμαστε απέναντι στα ψέματα, απέναντι στις μονταζιέρες, απέναντι στην προπαγάνδα, μαζί με την αλήθεια για το δίκαιο.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Συντυχάκη, πείτε μου το προσωπικό για το οποίο ζητήσατε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Νομίζω ότι το ζήσαμε όλοι ποιο είναι το προσωπικό, τι επιχειρεί με ανήθικο τρόπο Αρχηγός κόμματος, όχι με πολιτικά μέσα, αλλά στοχοποιώντας πρόσωπα. Είναι μια τακτική που θυμίζει άλλες εποχές. Θυμίζει άλλες εποχές!

Στο κάτω-κάτω, τι την ενδιαφέρει την κ. Κωνσταντοπούλου, εάν εγώ μιλάω με τον κ. Πολάκη; Τι την ενδιαφέρει; Για να μην αντιστρέψω το νόμισμα με ποιον χαριεντίζεται εκείνη, που ψαρεύει σε θολά νερά εδώ μέσα στη Βουλή και σκάει τα χαμόγελα δεξιά και αριστερά, μπας και τσιμπήσει κάτι. Αυτό κάνει η κ. Κωνσταντοπούλου.

Με τον κ. Πολάκη γιατί; Με τον κ. Πολάκη και συμμαθητές ήμασταν και στην ΚΝΕ ήμασταν κάποτε. Διαχωρίστηκαν οι θέσεις μας, αλλού βρέθηκε ο κ. Πολάκης. Όμως, δεν κατάλαβα, δεν θα λέω καλημέρα; Ποια είστε εσείς που θα με κρίνετε, αφενός με ποιον πρέπει να μιλάω και με ποιον όχι;

Αφετέρου, εάν ο κ. Μαριάς έχει γράψει ένα άρθρο, μπορεί να απευθυνθεί στον κ. Μαριά και να σας πει την άποψη. Δεν καταλαβαίνω, γιατί από το Βήμα της Βουλής η κ. Κωνσταντοπούλου απευθύνεται στο ΚΚΕ, για να δώσει απάντηση στον κ. Μαριά. Δεν το καταλαβαίνω αυτό!

Όμως, για να πιάσουμε εδώ ένα προς ένα το ζήτημα με τη σύνταξη στα 74 έτη. Θέλετε να σας υπενθυμίσω τον νόμο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι παρακαλώ, γιατί λέγονται εδώ πράγματα και θαύματα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όμως, σας έδωσα τον λόγο επί προσωπικού.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα σας θυμίσω, λοιπόν, τον ν.5045/2023, που έτυχε να είμαι και ειδικός αγορητής του ΚΚΕ στο συγκεκριμένο νομοσχέδιο, και το άρθρο 61 που βάζει ευθέως ζήτημα για τους εργαζόμενους ηλικίας άνω των 67 και έως 74 ετών, που δεν έχουν συμπληρώσει τον απαιτούμενο συντάξιμο χρόνο για θεμελιακό συνταξιοδοτικό δικαίωμα. Προβλέπει η υπουργική απόφαση να συμμετέχουν σε προγράμματα της ΔΥΠΑ όσοι δεν έχουν θεμελιώσει συνταξιοδοτικό δικαίωμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτό, λοιπόν, βασίστηκε σε πολλές συγκεκριμένες ευρωπαϊκές αποφάσεις και Οδηγίες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ψηφίσαμε εμείς;

**ΕΜΜΑΝΟΥΗΛ ΣΥΝΤΥΧΑΚΗΣ:** Και πρόσφατα, που ήρθε στο Ευρωπαϊκό Κοινοβούλιο, από κοινού η Νέα Δημοκρατία, το ΠΑΣΟΚ, ο ΣΥΡΙΖΑ και η Πλεύση Ελευθερίας το ψήφισαν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Ψέματα!

**ΕΜΜΑΝΟΥΗΛ ΣΥΝΤΥΧΑΚΗΣ:** Ο ΣΥΡΙΖΑ τότε, το 2023, ψήφισε «παρών».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ο ΣΥΡΙΖΑ το 2023 ψήφισε «παρών» στο άρθρο 61.

**ΚΩΝΣΤΑΝΤΙΝΟΣ ΜΠΑΡΚΑΣ:** Είσαι η αριστερή πατερίτσα της Νέας Δημοκρατίας!

**ΕΜΜΑΝΟΥΗΛ ΣΥΝΤΥΧΑΚΗΣ:** Ψηφίσατε «παρών» για σύνταξη στα 74;

**ΚΩΝΣΤΑΝΤΙΝΟΣ ΜΠΑΡΚΑΣ:** Είσαι η αριστερή πατερίτσα της Νέας Δημοκρατίας!

**ΕΜΜΑΝΟΥΗΛ ΣΥΝΤΥΧΑΚΗΣ:** Όταν, λοιπόν, σου λέει ένα άρθρο ότι για να θεμελιώσεις δικαίωμα, μπορείς να μπεις στα προγράμματα του ΟΑΕΔ και να δουλεύεις μέχρι τα 74, εμμέσως, πλην σαφώς, σου λέει για σύνταξη στα 74.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτή είναι η Οδηγία της Ευρωπαϊκής Ένωσης. Αυτό ψήφισε και η Πλεύση Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε, που ψηφίσαμε; Ψέματα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Συντυχάκη, ευχαριστούμε.

Κύριε Υπουργέ, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ευχαριστώ, κύριε Πρόεδρε.

Μετά από δεκαπέντε ώρες σήμερα, μετά από τέσσερις συνεδριάσεις στην επιτροπή, μετά από τρεις εβδομάδες στη διαβούλευση, μετά από ακρόαση είκοσι φορέων, που όλοι εσείς και εμείς προτείναμε, με δεδομένο το γεγονός ότι σήμερα μίλησαν σχεδόν οι περισσότεροι Αρχηγοί των κομμάτων, φυσικά, και για το θέμα του νομοσχεδίου αλλά και για τα ζητήματα που αφορούσαν στο επίκαιρο θέμα της προανακριτικής, νομίζω ότι αυτή η συζήτηση για το παρόν νομοσχέδιο, το οποίο φιλοδοξεί να ανασυντάξει τις δυνάμεις και την υπηρεσία της Αστυνομίας και να την οδηγήσει στη νέα εποχή, έφτασε στο τέλος της.

Θα ήθελα, απαντώντας σε μια σειρά από τοποθετήσεις, ταυτόχρονα να θίγω και τα θέματα που περιλαμβάνονται στο νομοσχέδιο. Συμβαίνει κάτι το οποίο δεν είναι πρωτότυπο, δεν είναι σημερινό. Διαρκώς, πολλές φορές εδώ μέσα, παρουσιάζονται στοιχεία και υπάρχουν αποτελέσματα. Υπάρχουν αποτελέσματα έξω, τα οποία αντιλαμβάνονται ο πολίτης, η κοινωνία, γράφονται ή λέγονται στον Τύπο και στα μέσα μαζικής ενημέρωσης. Όμως, όπως έρχονται, έτσι φεύγουν και εδώ μέσα, όταν γίνεται διάλογος, δυστυχώς, πολλές φορές ο διάλογος είναι διάλογος κωφών. Επίσης, ακούγονται και λέγονται ανέξοδες κουβέντες.

Ο κ. Φάμελλος ήρθε εδώ και μίλησε για αυταρχισμό. Θυμάμαι το καλοκαίρι του 2020, όταν ψηφίστηκε ο νόμος για τις διαδηλώσεις, ένας νόμος σε εφαρμογή του Συντάγματος. Για πρώτη φορά μετά από πενήντα χρόνια, σε εφαρμογή του Συντάγματος, ψηφίστηκε εκτελεστικός νόμος. Και το κάναμε ακριβώς, για να αναδείξουμε, να στηρίξουμε και να συγκεκριμενοποιήσουμε το δικαίωμα του συνέρχεσθαι, γιατί μέχρι τότε ίσχυε ένα βασιλικό διάταγμα της δικτατορίας, της χούντας.

Ο τότε ΣΥΡΙΖΑ, λοιπόν, είπε: «Κατεβάζετε νόμο να καταργήσετε τις διαδηλώσεις». Από τότε, λοιπόν, έγιναν μετρημένες τέσσερις χιλιάδες πεντακόσιες διαδηλώσεις. Θυμάστε, όταν έκανε απεργία πείνας ο Δημήτρης Κουφοντίνας; Μέσα σε έναν μήνα είχαμε διακόσιες πενήντα διαδηλώσεις, με πανδημία.

Να σας πω ένα άλλο μέγεθος. Το πεντάμηνο, από τον Ιούνιο έως τον Οκτώβριο 2024, είχαμε τετρακόσιες εξήντα τρεις συγκεντρώσεις. Ξέρετε σε πόσες είχαμε επεισόδια; Σε τρεις.

Πού είναι, λοιπόν, ο αυταρχισμός; Πώς διαλύει η Αστυνομία τις συγκεντρώσεις; Από πού προκύπτει η πολιτική του αυταρχισμού; Πείτε μου. Τι είναι αυτά που ακούγονται εδώ μέσα; Υπάρχουν, επαναλαμβάνω, τα αποτελέσματα. Και τα αποτελέσματα αποτελούν αδιάψευστη απόδειξη μιας πολιτικής που εφαρμόζεται.

Πότε για πρώτη φορά εφαρμόστηκε άοπλη Αστυνομία στις διαδηλώσεις; Πριν τέσσερα χρόνια με την ομάδα ΟΔΟΣ, που ήταν πενήντα νέα κορίτσια αστυνομικοί.

Άρα, λοιπόν, δεν είναι δυνατόν να συνδιαλεγόμαστε εδώ και να ασκείται αυτή η ρητορική από την πλευρά ορισμένων κομμάτων. Ουσιαστικά, δεν ανταποκρίνεται στην πραγματικότητα.

Άκουσα από κάποιους να λένε: Τι έγινε με τα πεντακόσια ονόματα που κατέθεσες κάποτε στον εισαγγελέα;

Δεύτερο παράδειγμα. Ποια ονόματα κατέθεσα στον εισαγγελέα; Τα κατέθεσα, λοιπόν. Εκεί είμαστε ακόμη; Εδώ έχουμε προχωρήσει. Πέρυσι, το 2024, ιδρύσαμε μια νέα υπηρεσία, ένα διαμάντι πραγματικά, το οποίο έφερε αποτελέσματα. Και έφερε τόσο σημαντικά αποτελέσματα, που ξεπερνούν εκείνη τη δική μου πρωτοβουλία πριν από τέσσερα χρόνια. Είναι πολύ μακριά από εκείνη την πρωτοβουλία. Έχουμε φύγει πολύ μπροστά. Αυτό είναι η πολιτική. Αυτή είναι η επιτυχία της πολιτικής. Αυτή είναι η πεμπτουσία της δυνατότητας να αλλάζεις τα πράγματα. Αυτό είναι το έργο που πρέπει να κάνει ένας πολιτικός.

Και επειδή εδώ μέσα μιλούν πολλοί για ανθρώπινα δικαιώματα, για προστασία των δικαιωμάτων. Είναι άλλο να μιλάς για την προστασία των δικαιωμάτων και άλλο να τα υπηρετείς στην πράξη. Εμείς αυτό που κάνουμε, είναι κάθε μέρα να παλεύουμε, μέσα και από τα λάθη μας, εάν θέλετε, να προστατεύουμε τα ανθρώπινα δικαιώματα και τα δικαιώματα των πολιτών.

Επανέρχομαι, λοιπόν. Γιατί είναι πίσω πλέον το θέμα των πεντακοσίων;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα χρειαστώ λίγο χρόνο ακόμη.

Μέσα σε πέντε μήνες η νέα υπηρεσία εξιχνίασε διακόσιες εβδομήντα δύο υποθέσεις σοβαρού και οργανωμένου εγκλήματος. Εξάρθρωσε σαράντα οκτώ εγκληματικές οργανώσεις μέσα από στοχευμένες αστυνομικές επιχειρήσεις. Προσέξτε, μέσα σε πέντε μήνες όλα αυτά. Κατηγορήθηκαν χίλιοι εκατόν εβδομήντα έξι δράστες. Έχουν κατηγορηθεί από τους εισαγγελείς και τους ανακριτές οκτακόσιοι εξήντα ένας ημεδαποί και τριακόσιοι δεκαπέντε αλλοδαποί. Συνελήφθησαν και οδηγήθηκαν στη δικαιοσύνη επτακόσιοι δύο, τετρακόσιοι εξήντα επτά ημεδαποί και διακόσιοι τριάντα πέντε αλλοδαποί, και τα συνολικά διαφυγόντα κέρδη σε βάρος του Δημοσίου ξεπερνούν τα 11,5 εκατομμύρια ευρώ. Αυτό είναι πολιτική, αυτό είναι έργο, αυτό είναι επιτυχία και είναι τα πρώτα βήματα μιας υπηρεσίας.

Σας παρακαλώ πάρα πολύ, επειδή αυτό που έχει σημασία για μένα που υπηρετώ σε αυτήν την αρμοδιότητα, αλλά και για εσάς, καθώς έργο της Αντιπολίτευσης είναι η κριτική, ας είναι αυτή η κριτική εποικοδομητική, με την έννοια να γίνουμε εμείς καλύτεροι, να γίνουμε αποδοτικότεροι, να γίνουμε αποτελεσματικότεροι, να γίνουμε ακόμα πιο ωφέλιμοι και χρήσιμοι για τους πολίτες και όχι μηδενισμός.

Ας πάμε παραπέρα, στην ενδοοικογενειακή βία. Υπήρξε ένα τραγικό γεγονός, αυτό των Αγίων Αναργύρων, τραγικότατο γεγονός. Χάθηκε μια νέα κοπέλα μέσα από τραγικές συνθήκες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γυναικοκτονία.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Θέλετε να την πούμε γυναικοκτονία;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλουμε.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Θα την πούμε γυναικοκτονία. Χάθηκε μια νέα κοπέλα μέσα από τραγικές συνθήκες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δολοφονήθηκε, κύριε Χρυσοχοΐδη.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ναι, κυρία Πρόεδρε. Δεν διαφωνώ μαζί σας. Το ίδιο πράγμα εννοούμε. Δολοφονήθηκε, λοιπόν.

Εκείνο το τραγικό γεγονός, εκείνη η δολοφονία αποτέλεσε την αφετηρία, ούτως ώστε να δημιουργηθεί σήμερα στην Ελληνική Αστυνομία μια τεράστια δομή μια μεγάλη προσπάθεια, μια μεγάλη επιχείρηση στην οποία συμμετέχουν περίπου 22.000 αστυνομικοί σε όλη την Ελλάδα. Σε κάθε νομό, σε κάθε περιοχή, σε κάθε επαρχία, σε κάθε κωμόπολη υπάρχει ένα Γραφείο Ενδοοικογενειακής Βίας με εκπαιδευμένους αστυνομικούς, οι οποίοι δέχονται τα θύματα.

Το 2024 η Αστυνομία δέχτηκε και διαχειρίστηκε 20.000 περιπτώσεις ενδοοικογενειακής βίας. Σκεφτείτε το λίγο. Για μένα είναι τρομακτικό, πρέπει να σας πω. Είναι τρομακτικό γιατί τρομάζω όταν αναλογίζομαι ότι κάθε μέρα περίπου 100 γυναίκες προσέρχονται και καταγγέλλουν κακοποιητές και αντίστοιχοι άντρες προσάγονται στα τμήματα και μετά συλλαμβάνονται πολλοί από αυτούς. Πόσες συλλήψεις; Έγιναν 13.000 συλλήψεις, 13.000 πήγαν στους εισαγγελείς και στους ανακριτές. Τον προηγούμενο χρόνο, το 2023, ήταν περίπου 6.000. Υπερδιπλασιάστηκαν το 2024. Τι είναι αυτό; Σημαίνει ότι οι γυναίκες, τα θύματα εμπιστεύτηκαν την Αστυνομία, αυτήν την Αστυνομία για την οποία εδώ μέσα κάποιοι από εσάς λέτε αυτά τα τόσο τρομακτικά λόγια και κάνετε τόσο τρομακτικούς χαρακτηρισμούς. Έγιναν 13.000 συλλήψεις και σε κάθε περιοχή υπάρχει ένα σπίτι ασφαλείας για να μπορεί να μείνει η γυναίκα, το θύμα δύο, τρεις μέρες, κάποιες λίγες μέρες, ένα μικρό χρονικό διάστημα, με τα παιδιά της, με τους γονείς της. Επίσης, υπάρχει και το panic button. Πατάει ένα κουμπί και οπουδήποτε, σε οποιοδήποτε σημείο της Ελλάδας ειδοποιείται η Άμεση Δράση για να προσέλθει. Τα παιδιά της ΔΙΑΣ, αυτής της Αστυνομίας, της αυταρχικής που λέτε κάποιοι από εσάς, είναι παρόντα και μπαίνουν στα σπίτια, στα διαμερίσματα μέσα, για να σώσουν γυναίκες και παιδιά που κακοποιούνται. Αυτό είναι το έργο. Αυτή είναι η εξέλιξη.

Επίσης, η παραβατικότητα των ανηλίκων είναι μεγάλο θέμα που, δυστυχώς, πρέπει να το συζητήσουμε σε μια άλλη βάση. Δεν είναι ένα θέμα αστυνομικό, είναι θέμα κοινωνικό πώς να διαχειριστεί κάποιος ένα παιδί παραβατικό. Αντιλαμβάνεστε τη δυσκολία και αντιλαμβάνεστε πόσοι παράγοντες πρέπει να συντρέξουν και πόσοι φορείς και πόσες συνεργασίες πρέπει να γίνουν στο κοινωνικό κράτος, στις κοινωνικές υπηρεσίες, στην τοπική αυτοδιοίκηση, για να μπορέσουμε αυτό το θέμα να το περιορίσουμε. Και, όμως, η Αστυνομία είναι πάλι παρούσα και έχει βελτιώσει σημαντικά την απόδοσή της. Υπάρχει το αντίστοιχο panic button, το safe youth, σε παραβατών υπάρχει το «10201», το πενταψήφιο τηλέφωνο, υπάρχουν οι παρόντες αστυνομικοί σε μεγάλες συνάξεις, συγκεντρώσεις νέων παιδιών ανηλίκων για λόγους αποτρεπτικούς και υπάρχουν πολλές συλλήψεις γονέων για έλλειψη εποπτείας.

Να πω και άλλα δύο παραδείγματα. Αθλητική βία: Μέχρι τον Φλεβάρη του 2024, πριν έναν χρόνο, έκλεισαν τα γήπεδα με αφορμή επεισόδια. Από τότε που άνοιξαν ξανά τα γήπεδα, γιατί δεν έχουμε πάλι επεισόδια; Αυτό τι είναι; Πώς γίνεται αυτό; Μπορείτε να μου πείτε; Πώς, δηλαδή, συνέβη και σταμάτησαν τα επεισόδια; Έτσι, από μόνα τους; Όχι, υπάρχει και εκεί πολιτική, ψηφίστηκαν νόμοι και η Αστυνομία είναι παρούσα κάθε φορά που υπάρχει κάποιο κρίσιμο παιχνίδι. Και σε παιχνίδια, όμως, που δεν είναι κρίσιμα, αλλά για τα οποία υπάρχουν πληροφορίες για επεισόδια, είναι παρούσα. Το αποτέλεσμα είναι να εξαρθρωθούν πολλές εγκληματικές ομάδες γύρω και μέσα στα γήπεδα. Σήμερα μπορούν και πηγαίνουν χιλιάδες γονείς και παιδιά και παρακολουθούν τα παιχνίδια του ποδοσφαίρου, του μπάσκετ, του βόλεϊ, ακόμα και σε μικρές κατηγορίες ανδρών και γυναικών που διεξάγονται σε τοπικό επίπεδο. Αυτό είναι επίσης ένα βήμα μπροστά. Αυτό είναι επιτυχία και αυτό είναι πολιτική. Αυτό είναι ο «αυταρχισμός» που λέτε εδώ μέσα κάποιοι από εσάς.

Λέτε, επίσης, για την Πανεπιστημιακή Αστυνομία. Τι είναι αυτό με την Πανεπιστημιακή Αστυνομία; Ποιο είναι το ζητούμενο; Να λειτουργούν τα πανεπιστήμια μέσα στο πλαίσιο της δημοκρατίας μας, να μην παρεμποδίζεται η γνώση, να διακινούνται ελεύθερα οι ιδέες και τελικώς, το πανεπιστήμιο να είναι ένας χώρος διακίνησης ιδεών και γνώσης.

Υπάρχουν καταλήψεις σήμερα στα πανεπιστήμια; Αν ξέρετε, πείτε μου μία. Υπήρχαν στη Θεσσαλονίκη κάποιες καταλήψεις εικοσαετίας. Δεν υπάρχει καμία. Δεν υπάρχουν πια καταλήψεις. Γιατί δεν υπάρχουν καταλήψεις; Μόνες τους εκκενώθηκαν; Όχι. Υπήρξε μια προσπάθεια σε διάλογο με τις πρυτανικές αρχές προκειμένου να εκκενωθούν όλες εκείνες οι πανεπιστημιακές αίθουσες και χώροι που κρατούνταν αυθαίρετα από μικρές ομάδες οι οποίες για δικούς τους λόγους κρατούσαν πολλά χρόνια, πολλές φορές με μεγάλη ανοχή πολλών παραγόντων, αυτούς τους χώρους. Τελείωσε, λοιπόν, και αυτό. Τι είναι αυτό; Είναι τυχαίο; Όχι. Είναι πάλι πολιτική.

Αυτά όλα, αγαπητοί συνάδελφοι, αποτελούν επιτυχίες, αποτελούν χρήσιμα βήματα, αποτελούν κατακτήσεις ενός σύγχρονου κράτους, που θέλει όλες οι δημόσιες δομές και υποδομές, ό,τι δημόσιο πρέπει να έχει ως δικαίωμα ο πολίτης να το καρπούται μέσα σε καθεστώς ειρήνης, ασφάλειας και δημοκρατίας. Αυτός είναι ο στόχος.

Είναι όλα σωστά; Είναι όλα καλά; Είναι όλα αλάνθαστα; Όχι βέβαια. Πρώτος θα σας πω ότι γίνονται αρκετά λάθη καθημερινά, αλλά το θέμα είναι να τα διορθώνουμε και να γινόμαστε καλύτεροι.

Όσοι από εσάς έχετε συμμετάσχει σε κυβερνήσεις κατά καιρούς, κοιτάξτε λίγο προς τα μέσα, να δείτε αυτό που λέω πόσο δύσκολο είναι, αλλά και πόσο σημαντικό είναι από την άλλη πλευρά να μπορούμε να βελτιώσουμε την καθημερινότητα των ανθρώπων, τη ζωή τους, την ασφάλειά τους, την υγεία τους και τελικά, τη συνολική ποιότητα της ύπαρξής τους.

Ακούω και έναν καινούργιο όρο: ποινικός λαϊκισμός. Το ακούω τελευταία από ορισμένους εδώ μέσα στην Αίθουσα και έξω. Θέλω να σας πω κάτι το οποίο σας παρακαλώ πάρα πολύ να το κρατήσετε και να το συζητήσετε με τους φίλους σας, τους συμπολίτες σας, τους συμπολίτες μας παντού.

Έκανα, λοιπόν, μία έρευνα σε κάποια τμήματα ασφαλείας όπου πηγαίνουν και δίνουν το «παρών» κάποιοι συμπολίτες μας που είναι ενδεχομένως υπόδικοι ή δεν είναι υπόδικοι, αλλά κατάδικοι και έχουν βγει με υφ’ όρον απόλυση.

Έκανα, λοιπόν, έναν έλεγχο και ξέρετε τι διαπίστωσα σε τρία τμήματα ασφαλείας σε διάφορες περιοχές της Αττικής; Κάποιοι πήγαιναν μια φορά τον μήνα και έδιναν ένα «παρών», κάποιοι άλλοι πήγαιναν δύο φορές τον μήνα και έδιναν «παρών», κάποιοι πήγαιναν τρεις φορές τον μήνα και έδιναν «παρών» . Διαπίστωσα, λοιπόν, ότι αυτοί, παρά το γεγονός ότι έδιναν ένα ή δύο ή τρία «παρών», συνέχιζαν, βάσει της νομοθεσίας που υπήρχε, να ασχημονούν, να εγκληματούν, να παραβατούν και να βλάπτουν την κοινωνία. Ναρκωτικά ληστείες, διαρρήξεις και πάλι έξω, υπόδικος δεύτερη φορά, τρίτη φορά.

Μπορούμε να συνεχίσουμε έτσι; Αυτό λέγεται ποινικός λαϊκισμός; Εσείς πώς το βλέπετε; Είναι ποινικός λαϊκισμός ή είναι ένα κράτος δικαίου που σέβεται τους πολίτες του και οι πολίτες απαιτούν επιτέλους ασφάλεια στα σπίτια τους, στις δουλειές τους, στα παιδιά τους, στον δρόμο για τα παιδιά τους, ότι πλέον οι κατ’ επάγγελμα κακοποιοί και εγκληματίες δεν έχουν θέση στην ελευθερία, αλλά πρέπει να περιοριστεί η ελευθερία τους, αυτοί οι κατ’ επάγγελμα, επαναλαμβάνω, οι καθ’ έξιν εγκληματίες, και να εγκλειστούν στη φυλακή;

Αυτό έγινε, λοιπόν, με τη διάταξη που πέρασε και τώρα πια ολόκληρες εγκληματικές οργανώσεις με μέλη που έχουν πολλά «παρών» συμβαίνει αυτό που σας είπα.

Όπως επίσης, είναι άραγε ποινικός λαϊκισμός να περιορίσουμε τη χρήση μαχαιριών στα παιδιά; Μπορεί ένα παιδί 14 ετών, 13 ετών να κυκλοφορεί με σουγιάδες και στιλέτα; Για όνομα του Θεού, μπορούμε να υποστηρίξουμε κάτι τέτοιο;

Μπορούμε να υποστηρίξουμε ότι η οπλοκατοχή και η οπλοφορία και η οπλοχρησία μπορεί να αντιμετωπίζεται με ποινές-χάδι και μάλιστα μία, δύο και τρεις φορές και, τελικώς, έξω να κυκλοφορούν πάρα πολλά όπλα επικίνδυνα για την ασφάλεια των πολιτών; Αυτά γιατρεύουμε, αυτά θεραπεύσουμε με τις διατάξεις τις οποίες φέρνουμε.

Θα ήθελα δύο αναφορές ακόμα για να ολοκληρώσω, κύριε Πρόεδρε, γιατί έκανα κατάχρηση του χρόνου. Θα τελειώσω. Το ένα είναι για τα σωφρονιστικά καταστήματα.

Εγώ δεν υποστηρίζω ότι η κατάσταση είναι αυτή που θέλουμε να έχουμε. Όχι. Σας μιλώ εντίμως. Θέλουμε πολλή δουλειά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και θανάτους έχουμε πολλούς. Τα είπε ο Συνήγορος του Πολίτη.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):**  Κυρία Κωνσταντοπούλου, συμφωνώ μαζί σας. Πολλούς δεν έχουμε, αλλά έχουμε, όμως. Πολλούς δεν έχουμε, αλλά έχουμε. Κάποτε είχαμε πολύ περισσότερους, αλλά δεν έχει σημασία αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θανάτους.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ναι, θανάτους. Πρέπει να κάνουμε μεγάλη προσπάθεια κάθε μέρα να βελτιώνουμε όσο μπορούμε τις συνθήκες.

Γι’ αυτό, λοιπόν, οι διατάξεις αυτές έχουν ως στόχο την αποσυμφόρηση των κλειστών φυλακών, τη μεταφορά πολλών κρατουμένων σε ανοιχτές ή ημιανοιχτές φυλακές στην Κασσάνδρα, στο Ναύπλιο, όπου υπάρχει αγροτική παραγωγή υπάρχουν μια σειρά από τέχνες που μπορεί να ασκήσει κάποιος.

Και, βέβαια, το «βραχιολάκι» το οποίο αποτελεί, κατά τη γνώμη μου, μια πολύ σημαντική κατάκτηση, την οποία, όμως, πρέπει να εφαρμόσουμε πια και μαζικά. Τώρα είναι σε ένα πειραματικό στάδιο. Μετά από την ψήφιση του νόμου πολύ γρήγορα, πιστεύω, θα έχουμε τη δυνατότητα να εφαρμόζεται το «βραχιολάκι» που είναι μια ανθρώπινη μεταχείριση των ατόμων οι οποίοι είναι υπόδικοι ή κατάδικοι και είναι μεγάλης ηλικίας ή είναι ασθενείς ή οτιδήποτε άλλο. Κι αυτό είναι μια πρόοδος.

Δυο λόγια ακόμα και τελειώνω για την ακαδημία, που δίκιο έχετε σε αυτό που είπατε, ότι γιατί αλλάζουμε τον νόμο. Κοιτάξτε, η εκπαίδευση των αστυνομικών είναι πολύ διαφορετική από την εκπαίδευση των στρατιωτικών. Ο αστυνομικός είναι μάχιμος κάθε μέρα, εννοώ δίνει τη μάχη στο πεδίο, στον δρόμο, παλεύει με έναν εγκληματία, με έναν κλέφτη, μπορεί να πάει σε ένα σπίτι μέσα, όταν καλείται από μια γυναίκα και να έρθει αντιμέτωπος με έναν βιαστή ο οποίος κρατάει ένα μαχαίρι για να σκοτώσει τον αστυνομικό.

Χρειάζεται, λοιπόν, μεγάλη ευελιξία και χρειάζεται να δούμε με ποιον τρόπο και το περιεχόμενο των σπουδών, αλλά και οι εκπαιδευτές, να υπάρχει ευελιξία ούτως ώστε μέσα από τους κανονισμούς που θα εφαρμόσουμε, έτσι ώστε να πάρουμε τους κατάλληλους εκπαιδευτές, ανεξάρτητα αν θα είναι μέλη ΔΕΠ ή όχι. Ο στόχος δεν είναι να δημιουργήσουμε επετηρίδες. Ο στόχος είναι να προσλάβουμε τους καλύτερους εκπαιδευτές ανάλογα με το αντικείμενο.

Υπάρχουν αντικείμενα που σχετίζονται με τη σωματική δυνατότητα των αστυνομικών. Υπάρχουν άλλα που σχετίζονται με τεχνολογία. Υπάρχουν άλλες εκπαιδεύσεις που σχετίζονται με μια σειρά θέματα, όπως η διείσδυση για παράδειγμα και ούτω καθεξής.

Άρα, λοιπόν, το ζητούμενο είναι μέσα από αυτήν την ευελιξία το νέο νομικό πρόσωπο δημοσίου δικαίου που θα είναι η ακαδημία, με το επιστημονικό συμβούλιο, με τις πιστοποιήσεις και τα κριτήρια αξιολόγησης που θα έχει κάθε χρόνο, να μπορέσει να αναβαθμίσει σημαντικά δύο πράγματα: τη βασική εκπαίδευση και, βεβαίως, τη διά βίου εκπαίδευση, η οποία κατά τη γνώμη μου είναι και η σημαντικότερη διάσταση, αν θέλετε, της επαγγελματικής πορείας ενός αστυνομικού.

Ζητώ συγγνώμη, κύριε Πρόεδρε, για την κατάχρηση του χρόνου.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της - Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια - Ρύθμιση θεμάτων κρατούμενων σε σωφρονιστικά καταστήματα και άλλες διατάξεις».

Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, 212 άρθρα, μία τροπολογία, το ακροτελεύτιο άρθρο και το σύνολο.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 656-699)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά την ολοκλήρωση της ψηφοφορίας, το σχέδιο νόμου του Υπουργείου Προστασίας του Πολίτη: «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της - Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια - Ρύθμιση θεμάτων κρατούμενων σε σωφρονιστικά καταστήματα και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων, της τροπολογίας και στο σύνολό του και έχει ως εξής:

(Να καταχωριστεί το κείμενο του νομοσχεδίου σελ. 700α΄)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι στο σύνολο, γιατί έχει τροποποιήσεις. Άλλη μέρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 0.27΄ λύεται η συνεδρίαση για τη Δευτέρα 24 Μαρτίου 2025 και ώρα 15.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**